
PREFACE 


This book is intended for use by college students who are interested 
in the history of classical scholarship and by those whose study of 
Italian history leads them to desire a nearer acquaintance with the 
great scholars of the Renaissance. It does not pretend to be a source 
book. If the reader gains from it some feeling for the personality of 
the writers, some familiarity with the typical forms in which they 
chose to express themselves, and a fresh realization of the quickening 
force of the love of classical antiquity in the lives of scholars and 
statesmen, priests and soldiers, its aim will have been accomplished. 

The great mass of material has made the consulting of manuscripts 
out of the question. In the rare cases where there is an authorita- 
tive critical edition that text has been followed; otherwise I have 
depended on such early editions as have been accessible and I have 
ventured on some half dozen emendations of untranslatable passages. 
The material for the biographical notes has been gathered from many 
sources, but I am especially indebted to J. E. Sandys’s A History of 
Classical Scholarship and to J. A. Symonds’s The Revival of Learning. 

To the many scholars who have been generous with advice and in- 
formation I offer here my warm thanks. I hope that they will find a 
reasonable number of their favorite passages, although lack of space 
has crowded out some that will be sadly missed. The inclusion of 
Muretus among the Italians needs, I trust, no apology. Scientific 
treatises and most of the strictly philosophical writings lie outside 
my field. 

No one who has tried to make a book of selections can think he has 
pleased all competent judges. Nor will he have satisfied himself, 
since he can hardly have escaped the tormenting suspicion that, in 
the endless process of cutting down and leaving out, all the best 
passages have managed to elude him. There remains the hope that 
his book may be of use till its imperfections spur some reader to make 


a better one. F. A. GRAGG. 

INTRODUCTION 


The phenomenon known as the Renaissance was more than the re- 
birth of Greek and Latin letters; it was the rebirth of the individual, 
the awakening of man to his right to freedom of thought, and of this 
the study of the ancient classics was at once the cause and the result. 
Foreshadowed by Dante and championed by Petrarch the new gospel 
spread through Italy with incredible speed. Petrarch’s greatness lies 
in his perception that the letter of the new learning was not enough. 
Had he not seen this, the true Renaissance would have been delayed 
and warped. While he spurred men by his example to rescue and 
understand the remains of Latin civilization and gave that impulse 
to Greek studies which brought to Italy the precious manuscripts that 
might so easily have been lost forever in the fall of Constantinople, he 
also insisted on the larger spiritual and intellectual heritage be- 
queathed by Greece and Rome, and his true successors are not the 
encyclopedic scholars like Filelfo, but Niccold dei Niccoli, a living ex- 
ample to the youth of Florence of the dignity and beauty to be found 
in the classics, Vittorino making the past serve the future in his school 
at Mantua, Landino urging the scholar’s usefulness to the state. 

It is not necessary to outline here the progress of the Renaissance. 
How men spent their lives and fortunes to discover manuscripts; how 
wandering teachers spread the learning that was fostered by princes 
like the Medici and Nicholas V and Alfonso till it centered in Florence 
in philosophy, in Rome in archeology, in Naples in poetry, and every 
city had its accomplished scholars and enlightened patrons; how the 
great libraries of the Vatican and San Marco, of the Medici and the 
Dukes of Urbino were gathered; how the Humanists were sought as 
chancellors, orators, secretaries, ambassadors, honored like kings, and 
coveted by foreign powers; and finally how the gay and brilliant court 
of Leo perverted the learning it idolized and the center of letters 
shifted to northern Italy and passed from there beyond the Alps; all 
this has been told repeatedly. The evil results, too, of this intoxicat- 
ing freedom have often been pointed out and they are plain to see. 


Yet we must not forget that the liberty of thought that made Poggio 
vil 

a scoffing cynic made Valla a fearless critic; the freedom of speech 
that disgraced the invectives of Poggio and the satires of Filelfo en- 
nobled the language of Pico della Mirandola; the learning that Bembo 
made a holiday accomplishment became for Sadoleto the vehicle of 
tolerance and piety; the beauty that was sensuous in Beccadelli was 
pure and radiant in Navgero; and the selfish exaltation of the indi- 
vidual in Filelfo became in Aldus a generous enthusiasm for the en- 
lightenment of mankind. 

But, though no one denies the importance of the Humanists in the 
history of civilization, it has been the fashion to regard their writings 
as worn-out tools, which did, indeed, serve their purpose, but may 
now be cast aside and left to litter the libraries of Europe. Some of 
the charges we must admit. The Latinity often leaves much to be 
desired; the servile imitation of classic models leads to rhetorical 
panegyric and empty commonplace; mere erudition and neatness of 
phrase are exalted out of all proportion. It was perhaps a mistake 
that they chose to use the ancient language. We need not be too ap- 
prehensive that Italian literature suffered thereby (Dante, Petrarch, 
Politian, Castiglione, Bembo show that the vernacular was not 
lightly rejected by those who knew how to use it), but it is true that 
the welcome given to mere academic exercises written in elegant 
Latin encouraged countless writers to mistake words, if only they were 
Latin words, for ideas. Yet these works cannot safely be neglected. 
In the first place their Latinity, faulty though it often is, has a cer- 
tain interest. It is instructive to watch it develop as year after 
year adds to the knowledge and facility of its students and to see how 
the tongue that had become to Italians strange, if not alien, regains 
its lost graces. Secondly, among the mass of indifferent compositions 
there are some that deserve to live as literature; and finally it is in 
these works that we learn to know the great scholars of the time. 
And there are many who are worth our knowing. We shall find, it is 
true, dissolute priests, selfish pedants, shameless slanderers and flat- 
terers (though even these are not without interest), but we shall find 
also noble philosophers, polished gentlemen, generous patrons, loyal 
friends, devoted teachers, pure-hearted poets; we shall find wit and 
charm and sincerity. It is pleasant to stand with Poggio at sunset on 
the Capitol, to explore the valley of the Sorgue with Petrarch, to 

clamber over the shores of Garda with Bonfadio and Flaminio, to see 
the streets of Florence through Politian’s eyes, to find a friend and 
fellow student in every corner of Italy. 


AUTHORS REPRESENTED IN THIS BOOK 


DANTE ALIGHIERI (b. 1265 at Florence—d. 1321 at Ravenna.) If 
Dante’s poetic genius had not made the Divine Comedy unique among 
the great epics of the world, he would still be a distinguished figure 
as the forerunner of the Renaissance. His clear conception of the 
right of the individual to give expression to his convictions and as- 
pirations and to refuse to be bound by tradition in thought or lan- 
guage, as well as his profound learning, unmatched among the laymen 
of his time, earns him that title. Of his Latin works the De Vulgari 
Eloquentia shows him as a critic of style and the champion of the 
right of a modern language to serious study; the Eclogae defend his 
choice of Italian for his epic; the De Monarchia, in its conviction 
that the Roman people are the destined rulers of the world, antici- 
pates the admiration for classical antiquity of the Humanists; and 
his Latin letters, though retaining a certain medieval tone, combine 
a frank expression of his sentiments with a wealth of figurative 
rhetoric that shows the poet and stylist. 

FRANCESCO PETRARCA (b. 1304, of Florentine parents in exile at 
Arezzo—d. 1374 at Arqua). Petrarch was educated at Montpellier 
and Bologna, traveled in France and Germany, and lived in many cities 
of Italy, but we think of him most often at Avignon, for there he met 
the lady who inspired his Italian lyrics and near by, in the lovely valley 
of the Sorgue, he spent the greater part of sixteen years (1337-1353) 
in study and reflection. As an Italian lyric poet he is primus inter 
pares, but as the father of an intellectual movement, “the Columbus 
of a new spiritual hemisphere,’’! he is unique in literary history. His 
early enthusiasm for Cicero and Vergil broadened into a passionate 
admiration for all antiquity, but these authors remained for him “gli 
occhi de la lingua nostra’”’;” in his search for manuscripts of Cicero 
he found the correspondence with Atticus, Quintus, and Brutus, and it 
was on the flyleaf of his Vergil, “loco, qui saepe sub oculis meis redit,” 


1J. A. Symonds, The Renaissance in Italy (1908), p. 86. 
2 Trionfo della Fama, ILI. 21. 

that he recorded the brief history of his love for Laura and her death.! 
In Latin literature he read widely with an independent and critical 
spirit; he eagerly collected manuscripts, coins, and inscriptions; and 
we may well believe that it was his devotion to ancient Rome rather 
than to Rienzi that fired him with enthusiasm for that weak and vi- 
sionary “tribune of the people.” He knew no Greek, but urged its 
study upon others. His Latin epic, the Africa, for which he was 
crowned on the Capitol, cannot bear comparison with his Italian 
poetry, but his voluminous prose works, especially the essays on 
moral philosophy and the letters, deserve to be more generally known. 
Written in a Latin by no means free from errors but nearly always 
fresh and vigorous, they present a picture of the author’s life and 
character, his enthusiasm for literature and for nature, his thirst for 
fame (the source alike of his weakness and of his strength), and of the 
social and political conditions of the time that rarely fails to charm. 

Giovanni Boccaccio (b. 1313 at Certaldo near Florence—d. there 
1375). In the history of Italian literature Boccaccio is the teller of 
tales of the Decameron, the lover of Fiammetta, and the first public 
lecturer on Dante in Florence. In the-history of the Renaissance 
he is the devoted friend and pupil of Petrarch? and the first Italian 
scholar to learn Greek. One of the most lovable of the Humanists, 
he is not the most acute and, though he became learned, he was an 
enthusiastic and painstaking rather than a critical lover of antiquity. 
His Latin style is far less flexible and natural, as it is less correct, 
than Petrarch’s and his Latin works are chiefly compilations of facts. 
They are, however, important as the ancestors of our classical dic- 
tionaries, and the last chapters of the De Genealogia Deorum deserve 
to be read for their autobiographical material and for the author’s 
defence of poetry. 

Coruccro SaLutati (b. 1330 at Florence—d. there 1406). Salutati, 
who was Chancellor of Florence from 1375 till his death, was the 
first to make Latin letters an ornament to statecraft and a weapon 
more to be feared than a troop of horses His style, even in his pri- 


1 See p. 44. 1See p. 45 for his letter on Petrarch’s death. 

3 “Galeacius Mediolanensium princeps . . . crebro auditus est dicere non tam 
sibi mille Florentinorum equites quam Coluccii scripta nocere.”—Pii Secundi, 
Europae Commentarii, ch. 54. 

vate letters, is characterized by sententiousness and formal rhetoric 
and he appears more concerned with form than with feeling, but he 
strove for elegance, which he often attained, and his official docu- 
ments became the models for every state in Italy. He was eager in 
collecting manuscripts and keen in criticism. He used his learning 
and his public office to attract to Florence Greek scholars, especially 
Chrysoloras, and to encourage younger men, notably Poggio and 
Bruni.’ He was honored with a public funeral in the cathedral of 
Florence. 

EneEA Sitvio Piccotomini, Prius II (b. 1405 at Corsignano near 
Siena—d. 1464 at Ancona) began life as the eldest of eighteen chil- 
dren of poor though noble parents and ended it on the papal throne. 
By the arts of a cosmopolitan scholar, diplomat, and not too scrupu- 
lous politician he gained one office after another. He was secretary 
to Felix V, secretary and poet laureate to Frederick III of Germany, 
bishop of Siena and cardinal under Martin V, and in 1458, by skilful 
lobbying, he got himself elected pope. His accession was welcomed 
with high hopes by the Humanists, but he did little for the advance- 
ment of learning. Henceforth his eloquence and statesmanship were 
devoted to uniting Europe against the Turk and he was engaged in 
organizing a great expedition at Ancona, when he died. His Latin 
works range from the frivolous tales and comedies of the youthful 
student to the impassioned oratory of the crusader. Of his many 
historical writings the most interesting are the Commentarit, an en- 
tertaining account of his own travels. 

LEONARDO BRUNI (b. 1369 at Arezzo—d. 1444 at Florence), called 
Aretino from his birthplace, owed his rise in life to the example of 
Petrarch, the patronage of Salutati, and the teaching of Chrysoloras. 
He was papal secretary from 1405 to 1415 and Chancellor of Florence 
from 1427 till his death. Famous for his Latin style and for his 
mastery of Greek, he translated numerous Greek authors, notably 
Plato, Aristotle, Demosthenes, and Xenophon. His most ambitious 
work was the Historie Florentine, which did for Florence what no 
writer had as yet done for any other Italian city.2, The Dialogus de 
Tribus Vatibus Florentinis is a lively criticism and appreciation of 


1 For their sentiments toward him, see pp. 89 and 126. 
2 Cf. the verses by Pius II, p. 88. 

Dante, Petrarch, and Boccaccio. He was buried in Santa Croce 
and his tomb, one of the masterpieces of Renaissance sculpture, bears 
the epitaph composed by his fellow townsman, Marsuppini, who suc- 
ceeded him as Chancellor: Postquam Leonardus e vita migravit, 
Historia luget, Eloquentia muta est, fertur Musas tum Graecas tum 
Latinas lacrimas tenere non potuisse. 

Poccro BRACCIOLINI (b. 1380 at Terranuova near Arezzo—d. 1459 
at Florence) was the most successful of all the Humanists in finding 
manuscripts. His office as papal secretary, which he held for fifty 
years, gave him abundant opportunity to search the monasteries of 
Italy, France, Germany, and Switzerland, and among his discoveries 
were Quintilian, Valerius Flaccus, Lucretius, Manilius, Silius Italicus, 
Frontinus, the Silvae of Statius, and thirteen orations of Cicero.1 As 
Chancellor of Florence he continued Bruni’s History down to 1355. 
He was regarded by his contemporaries as a marvel of versatility and 
he uses Latin with great fluency and vigor, though not always with 
elegance. His interest in antiquities is shown in the De Varietate 
Fortunae, which opens with a description of the ruins of Rome. His 
great learning, however, seems to have inspired him with few lofty 
ideals. He is our first conspicuous example of cynical scepticism re- 
sulting from intellectual liberty and of the vituperative pamphleteer. 
His Facetie introduce the papal secretaries (and even the pope him- 
self) amusing themselves in their “lie-factory” with the most con- 
temptuous abuse of the obscurer clergy and of the church. His feuds 
with Filelfo and Valla (one in defense of the Medici, the other in de- 
fense of his own Latinity) were carried on in Invectives full of the filth 
which was not only permitted but expected in such compositions. It 
is pleasanter to turn to his letters, which give a graphic account of 
his experiences and show that he could be affectionate and loyal. 

FLAvio Bionpo (b. 1388 at Forli—d. 1463 at Rome) served four 
popes, Eugenius IV to Pius II, as apostolic secretary and used to the 
full his opportunities to acquaint himself with the antiquities of Rome 
and Italy. He is no stylist, but the most learned archeologist of his 
day, and he laid the foundation for later scholars. His Roma Tri- 
umphans describes the religious, military, and constitutional antiqui- 
ties of Rome; the Roma Instaurata aims at reconstruction of the 

1 Cf. pp. 138 f. 


Introduction xiii 


monuments;' and the Jtalia Illustrata treats of the topography and 
antiquities of all Italy. The Historie ab Inclinatione Romani Imperii 
is unfinished. 

LorENzO VALLA (b. 1407, probably at Rome—d. there 1457). In 
Valla liberty of thought led to fearless attack on the church and made 
him the father of historical criticism. After lecturing in various cities 
he attached himself (about 1435) to the court of Naples and under the 
protection of Alfonso began to publish his denunciations of ecclesi- 
astical doctrines, of which the most famous is that on the “Donation 
of Constantine.”” He was summoned to Rome by Nicholas V, who 
made him papal scriptor and professor of Rhetoric, caring less for his 
orthodoxy than for his ability to translate Thucydides, Herodotus, 
and Demosthenes for his great library, and he was made papal secre- 
tary by Calixtus II]. He won an enormous reputation by his De 
Elegantiis Lingue Latine, in which he discussed minutely grammar, 
style, and literary criticism with a view to purifying the Latin of his 
day. The De Libero Arbitrio shows his subtle reasoning combined 
with lofty ideals. In spite, however, of his independence as a scholar 
he was not above vanity and resentment and he carried on abusive 
quarrels with Poggio and Fazio, who had presumed to pick flaws in 
his Latin. 

FRANCESCO FILELFO (b. 1398 at Tolentino—d. 1481 at Florence) is 
our best example of the wandering scholar. He learned Latin at Padua 
and Greek at Constantinople, where he lived seven years as secretary 
of the Venetian legation and married the daughter of John Chrysoloras. 
After displaying his vast learning to large audiences at Padua, Venice, 
Bologna, Florence, and Siena, he settled in 1440 at the court of Milan, 
where he remained except for short periods the rest of his life. At the 
age of seventy-seven he accepted a professorship at Rome, but he soon 
quarreled with the pope as he had before with the Medici. His last 
journey was to Florence, where he died shortly after he had been 
called to the chair of Greek. He is the most repulsive figure whom 
we must call a Humanist. Vain, resentful, fawning, greedy, impu- 
dent, and foul-mouthed he disgraced the learning he boasted. His 
style is uninteresting, his letters full of complaints and of unpleas- 
ant side-lights on his character, and his Satirae, although read with 

1 Cf. Vitale’s epigram, p. 324. 

pleasure by a pope, prove that no indecency was too vile to be ap- 
plauded, if it was thought to be the work of a scholar. Yet his 
learning won him almost royal honors and the modern student cannot 
forget that he brought back from Constantinople the works of nearly 
forty Greek authors. 

BaARTOLOMMEO PLATINA (b. 1421 at Piedena near Cremona—d. 
1481 at Rome). Platina, whose real name was det Sacchi, is better 
known by the name he adapted from that of his birthplace. He early 
turned from the life of a soldier to that of a scholar and was appointed 
one of the Abbreviatores by Pius II. On the suppression of that college 
by Paul I his violent and threatening language cause his imprisonment 
and he was released after four months only to be again imprisoned 
and tortured together with other members of the Roman Academy, 
which was obnoxious to the pope. Under Sixtus IV, however, he was 
made librarian of the Vatican and again became a prominent mem- 
ber of the revived Academy. At the splendid memorial service in 
his honor Pomponius Laetus pronounced the funeral eulogy and 
other members delivered Latin verses both in the cathedral and at 
the banquet which followed. His Lives of the Popes are written with 
great elegance and vigor and are unfailingly interesting, although 
sometimes, as in the case of Paul II, colored by personal feeling to 
the point of misrepresentation. 

CurisTororo LaNnpIno (b. 1424 at Florence—d. there 1504), a prom- 
inent member of the Medicean circle and the tutor of Lorenzo, passed 
his long life peacefully in annotating the classics (especially Vergil 
and Horace), lecturing, and writing. He held the chair of Rhetoric 
and Poetry from 1457 till his death and was as eminent an authority 
on Dante and Petrarch as on the ancient authors. His most famous 
work, the Disputationes Camaldulenses, modeled on Cicero’s Tus- 
culans, introduces the author conversing with Lorenzo and Giuliano 
dei Medici, Alberti, Ficino, and others of the Platonic Academy in 
the hills above Florence. Lorenzo is represented as advocating a 
life of action against Alberti, who defends the life of contemplation 
and, at the end, becomes the mouthpiece of Landino’s Vergilian 
erudition. 

FRANCESCO Ortavio (b. 1447 at Fano—d. 1490 at Corneto) was a 
scholar, poet, and member of the Roman Academy. He taught for 

some years at Viterbo, but was not so popular with his pupils as 
among his friends at Rome, and finally retired to Corneto, where he 
lived a quiet and uneventful life. 

ANGELO AMBROGINI (b. 1454 at Monte Pulciano—d. 1494 at Flor- 
ence), known as Poliziano from his birthplace, was Filelfo’s equal as 
a scholar and his superior as a writer. He was the first to write 
Greek with elegance; his Latin, both prose and verse, marked the 
highest level yet reached; and his Italian poetry made him the first 
Humanist since Boccaccio to attain equal distinction in the vernacular 
and the ancient languages. His precocious genius early won him ad- 
mittance to the circle of Lorenzo, whose children he tutored, and, 
although his character in other ways was far from perfect, he never 
wavered in his devotion to his friend and patron. He held the chair 
of Greek and Latin Literature, and scholars from all Europe, among 
them Linacre and Reuchlin, flocked to hear the ugly little man, who 
held his audience spellbound by the beauty of his voice and the power 
of his intellect. His Szlvae, composed as introductions to his lectures 
on ancient poetry, show his extraordinary facility and his shorter 
poems the polished individuality of his style. He did much for the 
texts of Latin authors and in his Miscellanea, which was received with 
enthusiasm all over Europe, he discussed a great variety of literary 
subjects.? 

GIovANNI Pico DELLA Mriranpotra (b. 1463 at Mirandola—d. 1494 
at Florence), because of his rank, wealth, beauty, and genius the para- 
gon and idol of Florence, early abandoned society for scholarship and 
from his studies at Bologna and Paris became absorbed in philosophy. 
He mastered Hebrew as well as Greek and Latin and devoted his 
brief life to an attempt to reconcile all knowledge and all religion 
through the Cabbala. His great work was never written, but the De 
Dignitate Hominis breathes the devout and lofty spirit that sets him 
high above most of his contemporaries.* 

GIovANNI GIOVIANO PonTANo (b. 1426 at Cerreto—d. 1503 at Na- 
ples), the tutor, adviser, military secretary, and chancellor of Alfonso, 


1 Cf. however Giraldi, pp. 343 f. 
2 For further details, see Paolo Giovio, p. 347. 
3 For an appreciation of his work and character, see p. 254; and for his epitaph, 


p. 276. 

became the leading spirit of the Academy at Naples.! His didactic 
poem, Urania, made his reputation among his contemporaries, but it 
is his lighter poems, elegies and lyrics full of warmth of color and 
exuberance of sentiment, that have kept his fame alive. Those ad- 
dressed to his wife and children show that even family affection was 
not for him without romance. His prose dialogues reveal the serious 
thinker and are often interesting attempts to deal with problems of 
the day. 

Tito VESPASIANO StTROzZzI (b. 1442 at Ferrara—d. 1505 at Racano) 
was the son of a Florentine exile who had taken refuge with the house 
of Este and had been made commander of the ducal forces. Tito 
himself served Ferrara as soldier and statesman. He was President 
of the Council of Twelve and filled the office with distinction, although 
the necessary severity of his measures made him unpopular. He 
found time, however, for poetry and his graceful verses have some- 
thing of the charm of Ovid. Poetry came naturally to his family: 
three of his brothers were literary, his son followed in his father’s foot- 
steps,” and his sister’s son was Boiardo. 

Battista SPAGNOLO, MANTUANUS (b. 1448 at Mantua—d. there 
1516), entered the Carmelite monastery at Mantua about 1466, rose to 
be general of his order in 1513, and was beatified December 17, 1885, by 
Pope Leo XIII. He wrote many poems, both sacred and profane, 
among which his Eclogues attained an extraordinary vogue. Eras- 
mus called him “Christianus Maro,” Scaliger complained that many 
actually preferred him to Vergil, and for two hundred years his pas- 
torals (which are pastorals only in form) were used as school books 
in England and on the continent and imitated as models of Latin 
style. 

Apo Manuzio, better known as Atpus Manuttus (b. 1449 at 
Sermoneta near Velletri—d. 1515 at Venice), the greatest of printers, 
owed his start to Pico della Mirandola and his nephew, Alberto Pio, 
who aided him with advice and money. His press, founded at Venice 
in 1494 and later merged with that of his father-in-law, Andrea Tore- 
sano, was established primarily to print Greek authors and in 1500 
he formed for the same purpose the New Academy, whose members 


1See Giraldi, p. 341. 3See below, pp. 273 ff. 
3 See Giraldi, p. 342, for a different estimate. ea 

assumed Greek names, spoke Greek, and aimed to publish one Greek 
classic each month.! In the next fifteen years he issued nearly all the 
important Greek authors as well as many Latin authors, including the 
famous “pocket series,” for which the type was adapted from Pe- 
trarch’s script. The Greek type was a copy of the writing of Musurus. 
In spite of the sound scholarship and excellent craftsmanship that 
went into these volumes the prices were extraordinarily low—often 
less than fifty cents. He printed Italian books also, and not only his 
countrymen but foreigners like Erasmus and Linacre found in Aldus 
the most generous of friends and publishers. 

GIOVANNI Corta (b. 1479 at Legnago near Verona—d. 1510 at Vi- 
terbo) wrote poems in the manner of Catullus and Tibullus which his 
friends ranked as equal to his models. He accompanied his patron, 
the famous Venetian general Bartolommeo d’Alviano, on his cam- 
paigns and after the defeat at Agnadello in 1509 lost most of his manu- 
scripts. He died while on a mission to Julius II. 

ERCOLE StrRoz2ZI (b. 1481 at Ferrara—d. there 1508) was the son’and 
pupil of Tito Vespasiano Strozzi and his father’s colleague in the 
Council of Twelve. He was prominent at court, where he served as 
a sort of arbiter elegantiae, and many of his poems celebrate Lucrezia 
Borgia, the second wife of Alfonso d’Este, whose beauty and charm 
had taken all Ferrara captive. He was found murdered in the streets 
of the city, rumor said by assassins hired by a great noble who was in 
love with his wife. His funeral oration, pronounced by Calcagnini, 
praises his Greek, Latin, and Italian style and shows us a figure at 
once noble and lovable. 

Jacopo SANNAzARO (b. 1458 at Naples—d. there 1530), one of the 
most distinguished members of the Neapolitan Academy, where he 
was known as Actius Sincerus, wrote lyrics full of enthusiasm for the 
beautiful scenery about him and in his delightful Piscatory Eclogues 
succeeded in giving an original turn to a hackneyed form. The grace 
and natural charm of these poems is in striking contrast to the ar- 
tificial and imitative character of his epic, De Partu Virginis, on 
which he labored twenty years. He accompanied Alfonso on his 
campaigns against the papal forces and his witty and virulent epi- 


1¥For the privilegium granted him, see p. 266. 

grams on the Borgias made him famous all over Italy. In Italian 
literature he is known as the author of the Arcadia.! 

Pietro Beso (b. 1470 at Florence—d. 1547 at Rome), the son of a 
noble and cultured Venetian, received an elaborate education at 
Florence, Messina, and Padua. He spent some time at Ferrara, where 
he formed the famous friendship with Lucrezia Borgia which lasted 
all her life. From Ferrara he went to Urbino and then to Rome, 
where Leo X made him papal secretary in 1512. In 1529 he was ap- 
pointed historiographer of Venice and librarian of San Marco to suc- 
ceed Navagero. In 1520 he had retired to Padua, where he welcomed 
many distinguished guests and occupied himself with collecting a 
magnificent library and museum, till Paul II] made him cardinal. 
His Latin works are characterized by perfection of form and lack of 
feeling. He is the perfect example of the elegant and witty scholar, 
who regarded his learning as an accomplishment to be used for plea- 
sure and advancement, and he is the typical Humanist of Leo’s court.” 

Jacopo SADOLETO (b. 1477 at Modena—d. 1547 at Rome), the most 
eminent churchman of his time, united nobility of character with 
learning and diplomatic ability. From the time when Leo X made 
him papal secretary he was in continual demand as ambassador by 
successive popes and was sent on many delicate missions, especially 
to Francis I, who did his best to attach him to his own court. He 
was made cardinal in 1536 by Paul III, but his warmest interest was 
in his diocese of Carpentras, of which he had been bishop since 1517. 
Here he retired at every opportunity and he spared no efforts to im- 
prove the material and intellectual as well as the spiritual condition 
of his people? The ambition of his life was to win back the Protes- 
tants by conciliation and his own religious views were so broad that 
they got him into trouble more than once. His hexameter poem on 
the discovery of the Laocoon is polished and correct, but frigid. He 
wrote an epic on Marcus Curtius, many philosophical and religious 
commentaries, and an essay, De Liberis Recte Instituendis, but his 
most interesting writings are his letters, which present a picture of the 
true sapiens, modest, tolerant, and unselfish, using his learning and 


1 For his epitaph by Bembo, see p. 300. Cf. also the epigram by Zanchi 
2 For a comparison of Bembo and Sadoleto, see Girald, A ae SOO Les 
3 Cf. pp. 308 ff. 

his influence to further his ideals rather than his worldly advance- 
ment. 

GIANO VITALE, who was born at Palermo during the last half of the 
fifteenth century, is known for his short poems, many of them in honor 
of contemporary writers. 

BALDASSARE CASTIGLIONE (b. 1478 at Casatico near Mantua—d. 
1529 at Toledo) was educated at Milan under Merula and Chalcon- 
dyles. He lived the life of a courtier, diplomat, scholar, and poet at the 
court of Urbino and later in Rome as the representative of the Duke 
of Mantua at Leo’s court. He had been sent to England from Ur- 
bino as ambassador to Henry VII and he went to Spain as ambassador 
to Charles V from Clement VII. He was received by the emperor 
with distinguished honors, but his mission was unsuccessful; the news 
of the sack of Rome was a blow from which he never recovered and he 
died brokenhearted, “uno de los mejores caballeros del mundo.’’! 
He is most famous for his Cortegiano (published by Aldus, 1528), in 
which he describes the perfect courtier, but his Latin poems have 
some of the charm of his Italian works. His portrait by Raphael and 
the references to the painter in his poems are pleasant reminders of 
the friendship between them.? 

ANDREA NAVAGERO (b. 1483 at Venice—d. 1529 at Blois), patrician 
of Venice, historian of that city and librarian of San Marco, divided his 
time between scholarship and diplomacy. In his villa on Lake Garda 
he revised many texts for his friend Aldus* and composed pastorals 
and lyrics of an almost Greek perfection and simplicity. His friends 
find no praise too extravagant for him either as a man or as a poet and 
we almost come to believe that the nymphs built him a tomb and Pan 
broke his pipes at his death.’ His fastidious taste caused him to 
burn his works and only those already sent to friends have survived. 
He was sent to Spain as Venetian ambassador to Charles V and he 
was on a mission to Francis I when he died of fever at Blois, one of 
the most lamented of the Humanists. 


1 Charles V. quoted by J. Cartwright, Baldassare Castiglione Il. 418. See p. 
305 for Sadoleto’s estimate of him. 

2 See pp. 327 and 331. 

3 Among them Vergil, Horace, Lucretius, Terence, and Ovid. 

4“ Antiquae simplicitatis aemulatio,” Paolo Giovio, p. 348. 

5 Cf. Zanchi, p. 379. 

Lit1o Grecorio GrraLpi (b. 1479 at Ferrara—d. there 1552) after 
wandering about Italy in search of a livelihood, came to Rome with 
his pupil and patron, Cardinal Rangone. His hopes of preferment, 
however, were disappointed and in the sack of the city in 1527 he lost 
his goods and his patron. He took refuge for a time at Mirandola, 
but on the death of the Count he returned poor and ill to Ferrara to 
die. His two essays, De Poetis Suorum Temporum and De Poetarum 
Historia, established his reputation as a literary critic and, although 
his learning did little for him in a material way, it was so comprehen- 
sive that a contemporary did not hesitate to call him the Varro of 
his time. 

Paoto Grovio (b. 1483 at Como—d. 1552 at Florence), Bishop of 
Nocera, was eminent as historian and biographer. His Comprehensive 
History, his Vitae of famous men, and the Elogia, short sketches to 
accompany his collection of portraits, all show the brilliant and un- 
scrupulous scholar who used a golden or a silver pen as his subject 
found favor with him or the reverse. 

BENEDETTO Accotti (b. 1497 at Florence—d. there 1549) was the 
nephew of the “unico Aretino” celebrated by Ariosto.t After enjoy- 
ing the favor of Leo X and Clement VII, who made him apostolic 
secretary and Cardinal of Ravenna, he incurred the displeasure of 
Paul III, who imprisoned him and obliged him to pay large sums for 
his release. He was a poet of remarkable grace and charm. 

GEROLAMO FRACASTORO (b. 1483 at Verona—d. near there 1553) was 
physician as well as poet, a fact which explains the choice of subject 
for his long poem, De Syphilide, in which unpromising material was 
treated so skilfully that it won the admiration of such a poet as San- 
nazaro. At nineteen he was professor of Logic at Padua and was 
later called to the university founded by Alviano at Pordenone, but 
he soon retired to the country near Verona, where he practised medi- 
cine for any who would come to him and wrote delightful poems to his 
friends. His professional reputation continued to win him laurels: 
Paul III made him his honorary physician and sent him in that capac- 
ity to the Council of Trent. 

Marco ANTONIO FLaminio (b. 1498 at Serravalle—d. 1550 at 
Rome), when a boy of sixteen, went to Rome to seek his fortune, carry- 
ing with him his own and his father’s Latin verses. His personal 

10. F, XLVI. xo: “il gran lume Aretin, l’unico Accolti.” 

charm and his genius won him the friendship of Castiglione and San- 
nazaro and the protection of various cardinals, especially of Alessandro 
Farnese, and these friendships lasted through his life. Like Fra- 
castoro and Navagero, he passed much of his time in his villa near 
Lake Garda, writing lyrics and sacred hymns which are unsurpassed 
for purity of tone and spontaneity of feeling. He is one of the most 
winning figures of his generation. 

BasILio ZANCHI (b. 1501 at Bergamo—d. there 1558) was christened 
Pietro, but took the name Basilius on becoming canon of the Lateran. 
Devoted to sacred studies he yet found time to compile lexica of 
classical authors and to compose eight books of poems of elegance and 
charm. He died in prison, but the reason for his imprisonment is 
not known. 

GIOVANNI PIERO VALERIANO (b. 1477 at Belluno—d. 1558 at Padua) 
after early struggles with poverty was educated at Venice by a rich 
uncle and later appears at Rome, where he enjoyed the favor of Bembo, 
Leo X, and Clement VII. He was made professor of Eloquence and 
canon of Belluno and, after refusing repeated offers of further prefer- 
ment, became tutor to Hippolytus and Alexander dei Medici, whose 
fortunes he followed till the death of Alexander in 1557. His other 
writings are overshadowed in interest by his famous account of the 
hardships suffered by men of letters during the sack of Rome. 

GABRIELE FAERNA (b. at Cremona—d. 1561 at Rome) spent most of 
his life at Rome, where his nobility of character and scholarship won 
the affectionate regard of all who knew him. He edited some of 
Cicero’s speeches and Terence, but his best known work is his version 
of a hundred fables of AZsop, written at the request of Paul IV and 
published before those of Phaedrus were discovered. 

Jacopo Bonrapto (b. near Gazano—d. 1559 at Genoa). After 
years of somewhat aimless wandering, which included a brief stay at 
Rome and four years at Padua, Bonfadio accepted the chair of Phi- 
losophy at Genoa. Here he committed a crime for which the legal 
penalty was the stake, changed in his case to beheading. His chief 
work was the Annales Genuenses written, like his poems, in fluent and 
polished Latin. 

PaoLo Manuvzio (b. 1512 at Venice—d. 1574 at Rome), the youngest 
son of Aldus, carried on his father’s business and specialized in edi- 
tions of Cicero. His reputation for learning brought him offers of 

professorial chairs at Venice and Padua and he was urged to transfer 
his press to Bologna and Ferrara. In 1561, at the invitation of Pius 
IV, he established a branch house in Rome, but returned to Venice 
when Pius V forbade the publication there of any works not exclu- 
sively religious. He continued his father’s generous policy toward 
foreign scholars and published some of the works of Henry Stephanus. 
His own writings included commentaries on Cicero and treatises on 
political antiquities. His life was a model of serenity, industry, and 
courage in spite of illness, failing sight, and domestic and business 
worries. 

GIOVANNI BaTTIsTA AMALTEO (b. 1525 at Oderzo—d. 1572 at Rome) 
was a man of affairs as well as letters. In 1554 he went to England 
in the train of the Venetian ambassador; he was later secretary to 
Pius IV, and in 1567 we find him at Milan in the service of Cardinal 
Borromeo. Others of his family made a name as poets, but he sur- 
passes the rest in perfection of form. 

BERNARDINO PAaRTHENIO (b. at Spilimbergo—d. 1589 at Venice), af- 
ter holding professorships at his native city (where he founded a short- 
lived Academy for the study of Greek, Latin, and Hebrew), Ancona, 
and Vicenza, held the chair of Greek Eloquence at Venice from about 
1560 till his death. His works, beside his three books of poems, are 
chiefly commentaries and essays on poetry, especially on Horace. 

Marco Antonio Mvreto (b. 1526 near Limoges—d. 1585 at Rome) 
had already made a name in Paris as scholar and poet, when he was 
forced to flee for his life on a charge of heresy and immorality. After 
many hairbreadth escapes he made his way into Italy, where he was 
welcomed at Venice, Padua, and Ferrara and finally appointed toa 
professorship at Rome, which he held for twenty years. In 1576 he 
took orders. He prepared for the Aldine press Catullus, Horace, 
Tibullus, and other poets, and his Varie Lectiones are further proof 
of his learning, though his plagiarizing of Lambinus led to a quarrel 
with that scholar, which has left a stain on Muretus’s character. His 
orations, many of them introductions to his lectures, are masterpieces 
of Ciceronian eloquence by a Latinist who refused to be bound by 
“ Ciceronianism.” 

ADAMO FuMANI (b. at Verona—d. there 1587), canon of the cathe- 
dral at Verona, wrote a long didactic poem called Logice and numerous 
shorter poems full of piety and sincerity. 

DANTE ALIGHIERI (1265-1321) 


Universis Et Sincuris ItTaLtiaE Recisus Et SENATORIBUS 
AvtMAE Ursis Nec Non Ducisus, MarcuioniBus, ComITIBUS, 
ATguE Popurtis Humitis Itatus Dantes ALLAGHERIUS 
FLORENTINUS Et Exsut IMmeritus OraT PAceM. 


Ecce nunc tempus acceptabile, quo signa surgunt consolationis et 
pacis! Nam dies nova splendescit ab ortu Auroram demonstrans, 
quae iam tenebras diuturnae calamitatis attenuat, iamque aurae 
orientales crebrescunt, rutilat caelum in labiis suis et auspicia 
gentium blanda serenitate confortat. Et nos gaudium exspecta- 
tum videbimus, qui diu pernoctavimus in deserto, quoniam 
Titan exorietur pacificus et iustitia sine sole quasi ut helio- 
tropium hebetata, cum primum iubar ille vibraverit, revirescet. 
Saturabuntur omnes qui esuriunt et sitiunt in lumine radiorum 
eius et confundentur qui diligunt iniquitatem a facie coruscantis. 
Arrexit namque aures misericordes leo fortis de tribu Iuda atque 
ululatum universalis captivitatis miserans Moysen alium suscita- 
vit, qui de gravaminibus Aegyptiorum populum suum eripiet 
ad terram lacte ac melle manantem perducens. 

Laetare iam nunc, miseranda Italia etiam Saracenis, quae 
statim invidiosa per orbem videberis, quia sponsus tuus, mundi 
solacium et gloria plebis tuae, clementissimus Henricus, divus et 
Augustus et Caesar, ad nuptias properat. Exsicca lacrimas et 
maeroris vestigia dele, pulcherrima, nam prope est qui liberabit 
te de carcere impiorum, qui percutiens malignantes in ore gladii 
perdet eos et vineam suam aliis locabit agricolis, qui fructum 
iustitiae reddant in tempore messis. 

Sed an non miserebitur cuiquam? Immo ignoscet omnibus 
misericordiam implorantibus, cum sit Caesar et maiestas eius de 
fonte defluat pietatis. Huius iudicium omnem severitatem 
abhorret et semper citra medium plectens ultra medium prae- 
miando se figit. Anne propterea nequam hominum applaudet 

audacias et initis praesumptionum pocula propinabit? Absit! quon- 
iam Augustus est. Et si Augustus, nonne relapsorum fact- 
nora vindicabit et usque in Thessaliam persequetur, Thessaliam, 
inquam, finalis deletionis? 

Pone, sanguis Longobardorum, coadductam barbariem; et si 
quid de Troianorum Latinorumque semine superest, illi cede, 
ne, cum sublimis aquila fulguris instar descendens affuerit, 
abiectos videat pullos eius et prolis propriae locum corvulis 
occupatum. Eia! facite, Scandinaviae suboles, ut, cuius merito 
trepidatis adventum, quantum ex vobis est praesentiam sentiatis. 
Nec seducat alludens cupiditas more Sirenum nescio qua dulcedine 
vigiliam rationis mortificans. ‘“‘Praeoccupetis faciem eius in 
confessione subiectionis et psalterio paenitentiae iubiletis;”’ 
considerantes quia potestati resistens Dei ordinationi resistit et 
qui divinae ordinationi repugnat, voluntati omnipotentiae coae- 
quali recalcitrat; et durum est contra stimulum calcitrare. 

Vos autem, qui lugetis oppressi, animum sublevate, quoniam 
prope est vestra salus. Assumite rastrum bonae humilitatis 
atque, glaebis exustae animositatis occatis, agellum sternite 
mentis vestrae, ne forte caelestis imber sementem vestram ante 
iactum praeveniens in vacuum de altissimo cadat; neve resiliat 
gratia Dei ex vobis tamquam ros cotidianus ex lapide, sed, 
velut fecunda vallis, concipite ac viride germinate, viride, dico, 
fructiferum verae pacis. Qua quidem viriditate vestra terra 
vernante, novus agricola Romanorum consilii sui boves ad aratrum 
affectuosius et confidentius coniugabit. Parcite, parcite iam et 
nunc, 0 Carissimi, qui mecum iniuriam passi estis, ut Hectoreus 
pastor vos oves de ovili suo cognoscat, cui etsi animadversio 
temporalis divinitus est indulta, tamen, ut eius bonitatem redoleat, 
a quo velut a puncto difurcatur Petri Caesarisque potestas, 
voluptuose familiam suam corrigit sed ei voluptuosius miseretur. 

Itaque, si culpa vetus non obest, quae plerumque supinatur 
ut coluber et vertitur in se ipsam, hine utrique potest is 
advertere pacem wnicuiique praeparari et insperatae laetitiae 
iam primitias degustare. Evigilate igitur omnes et assurgite regi 
vestro, incolae Latiales, non solum sibi ad imperium sed, ut liberi, 
ad regimen reservati. 

Nec tantum ut assurgatis exhortor sed ut illius obstupescatis 
aspectum, vos, qui bibitis fluenta eius eiusque maria navigatis; qui 
calcatis arenas litorum et Alpium summitates, quae sunt suae; 
qui publicis quibuscumque gaudetis et res privatas vinculo suae 
legis, non aliter, possidetis. Nolite, velut ignari, decipere vos- 
metipsos tamquam somniantes in cordibus et dicentes, ‘‘Dominum 
non habemus.” Hortus enim eius et lacus est quod caelum 
circuit. Nam Deiest mare et ipse fecit illud et aridam fundaverunt 
manus eius; et Deum Romanum principem praedestinasse relucet 
in miris effectibus; et verbo Verbi confirmasse posterius profitetur 
Ecclesia. 

Nempe siacreatura mundi invisibilia Dei per ea quae facta sunt 
intellecta conspiciuntur et siex notioribus nobis innotiora; simpli- 
citer interest humanae apprehensioni, ut per motum caeli motorem 
intellegamus et eius velle, facile praedestinatio haec etiam leviter 
intuentibus innotescet. Nam si a prima scintillula huius ignis 
revolvamus praeterita, ex quo scilicet Argis hospitalitas est a 
Phrygibus denegata, et usque ad Octaviani triumphos mundi 
gesta revisere vacet, nonnulla eorum videbimus humanae virtutis 
omnino culmina transcendisse et Deum per homines tamquam per 
caelos novos aliquid operatum fuisse. Non etenim semper nos 
agimus; quin interdum utensilia Dei sumus ac voluntates humanae, 
quibus inest ex natura libertas, etiam inferioris affectus immunes 
quandoque aguntur et obnoxiae voluntati aeternae saepe illi 
ancillantur ignare. 

Et si haec, quae uti principia sunt ad probandum quod quaeri- 
tur, non sufficiunt, quis non ab illataconclusione per talia praece- 
dentia mecum opinari cogetur, pace videlicet annorum duodecim 
orbem totaliter amplexata, quae sui syllogizantis faciem, Dei 
filium, sicuti opere patrato ostendit? Et hic, cum ad revelati- 
onem spiritus homo factus evangelizaret in terris, quasi dirimens 
duo regna sibi et Caesari universa distribuens, alterutri duxit, 
reddi quae sua sunt. 

Quod si pertinax animus poscit ulterius nondum annuens 
veritati, verba Christi examinet etiam iam ligati; cui cum potes- 
tatem suam Pilatus obiceret, lux nostra de sursum esse asseruit, 
quod ille iactabat, qui Caesaris ibi auctoritate vicaria gerebat 

officium. Non igitur ambuletis, sicut et gentes ambulant, in 
vanitate sensus tenebris obscurati sed aperite oculos mentis 
vestrae ac videte, quoniam regem nobis caeli et terrae dominus 
ordinavit. Hic est quem Petrus, Dei vicarius, honorificare nos 
monet, quem Clemens, nunc Petri successor, luce apostolicae 
benedictionis illuminat, ut, ubi radius spiritualis non sufficit, ibi 
splendor minoris luminaris illustret.—Ep. 5. 


Dantes ALLAGHERIUS AMICO FLORENTINO 


In litteris vestris et reverentia debita et affectione receptis 
quam repatriatio mea curae sit vobis ex animo grata mente ac 
diligenti animadversione concepi et inde tanto me districtius 
obligastis quanto rarius exsules invenire amicos contingit. Ad 
illarum vero significata responsio etsi non erit qualem forsan 
pusillanimitas appeteret aliquorum, ut sub examine vestri consilii 
ante iudicium ventiletur, affectuose deposco. 

Ecce igitur quod per litteras vestri meique nepotis nec non 
aliorum quamplurium amicorum significatum est mihi per ordi- 
namentum nuper factum Florentiae super absolutione banni- 
torum : Quod sisolvere vellem certam pecuniae quantitatem vellem- 
que pati notam oblationis, et absolvi possem et redire ad praesens. 
In quo quidem duo ridenda et male praeconsiliata sunt, pater; 
dico male praeconsiliata per illos qui talia expresserunt, nam 
vestrae litterae discretius et consultius clausulatae nihil de talibus 
continebant. 

Estne ista revocatio gloriosa, qua Dantes Allagherii revocatur 
ad patriam per trilustrium fere perpessus exsilium? Hocne 
meruit innocentia manifesta quibuslibet? Hoc sudor et labor 
continuatus in studio? Absit a viro philosophiae domestico 
temeraria terreni cordis humilitas, ut more cuiusdam Cioli et 
aliorum infamium quasi vinctus ipse se patiatur offerri! Absit a 
viro praedicante iustitiam, ut perpessus iniurias iniuriam inferen- 
tibus velut benemerentibus pecuniam suam solvat! 

Non est haec via redeundi ad patriam, pater mi; sed si alia 
per vos aut deinde per alios invenitur, quae famae Dantisque 
honori non deroget, illam non lentis passibus acceptabo. Quod 
si per nullam talem Florentia introitur, numquam Florentiam 

introibo. Quid ni? Nonne solis astrorumque specula ubique 
conspiciam? Nonne dulcissimas veritates potero speculari ubique 
sub caelo, ni prius inglorium, immo ignominiosum, populo Floren- 
tino, civitati me reddam? Quippe nec panis deficiet.—Ep. 9. 


Macnirico ATQUE Victorioso Domino, Domino Cant GRANDI 
Der ScALa SACRATISSIMI CAESAREI PRINCIPATUS IN URBE VE- 
RONA Et DivitaTE VICENTIA VICARIO GENERALI, DEVOTISSIMUS 
Suus Dantes ALLAGHERIUS, FLORENTINUS NatTIONE Non 
MoripBus, V1ITAM OrRaTt PER Tempora DiuturNA FELICEM ET 
Gtoriosi NomMiInis PERPETUUM INCREMENTUM. 


Inclita vestrae magnificentiae laus, quam fama vigil volitando 
disseminat, sic distrahit in diversa diversos, ut hos in spem suae 
prosperitatis attollat, hos exterminii deiciat in terrorem. Hoc 
quidem praeconium facta modernorum exsuperans, tamquam 
veri exsistentia latius arbitrabar aliquando superfluum. Verum 
ne diuturna me nimis incertitudo suspenderet, velut Austri regina 
Hierusalem petiit, velut Pallas petiit Helicona, Veronam petii 
fidis oculis discursurus audita. Ibique magnalia vestra vidi, vidi 
beneficia simul et tetigi; et quem ad modum priusdictorum suspi- 
cabar excessum, sic posterius ipsa facta excessiva cognovi. Quo 
factum, ut ex auditu solo cum quadam animi subiectione benevolus 
prius exstiterim; sed ex visu primordii et devotissimus et amicus. 

Nec reor, amici nomen assumens, ut nonnulli forsitan obiecta- 
rent, reatum praesumptionis incurrere, cum non minus dispares 
connectantur quam pares amicitiae sacramento. Nam si delec- 
tabiles et utiles amicitias inspicere libeat, illis persaepius inspicienti 
patebit praeeminentes inferioribus coniugari personis. Et si ad 
veram ac per se amicitiam torqueatur intuitus, nonne illustrium 
summorumque principum plerumque viros fortuna obscuros, 
honestate praeclaros amicos fuisse constabit? Quid ni? cum 
etiam Dei et hominis amicitia nequaquam impediatur excessu. 
Quod si cuiquam quod asseritur videretur indignum, spiritum 
sanctum audiat amicitiae suae participes quosdam homines 
profitentem. Nam.in Sapientia de sapientia legitur quoniam 
infinitus thesaurus est hominibus, quo qui usi sunt participes 
facti sunt amicitae Dei. Sed habet imperitia vulgi sine dis- 

cretione iudicium et, quem ad modum solem pedalis magnitudinis 
arbitratur, sic circa mores et circa unam vel alteram rem credulitate 
decipitur. Nos autem, quibus optimum quod est in nobis noscere 
datum est, gregum vestigia sectari non decet; quin immo suis 
erroribus obviare tenemur. Nam intellectu et ratione vigentes, 
divina quadam libertate dotati nullis consuetudinibus adstrin- 
guntur. Nec mirum, cum non ipsi legibus sed ipsis leges potius 
dirigantur. Liquet igitur, quod superius dixi, me scilicet esse 
devotissimum et amicum, nullatenus esse praesumptum. 

Praeferens ergo amicitiam vestram quasi thesaurum carissimum 
providentia diligenti et accurata sollicitudine illam servare 
desidero. Itaque, cum in dogmatibus moralis negotii amicitiam 
adaequari et salvari analogo doceatur, ad retribuendum pro 
collatis beneficiis analogiam sequi mihi votivum est. Et propter 
hoc munuscula mea saepe multum conspexi et ad invicem 
segregavi nec non segregata percensui dignius gratiusque 
vobis inquirens. Neque ipsi praeeminentiae vestrae congruum 
comperi magis quam Comoediae sublimem canticam, quae 
decoratur titulo Paradisi; et illam sub praesenti epistula tamquam 
sub epigrammate proprio dedicatam vobis adscribo, vobis offero, 
vobis denique recommendo. 

Illud quoque praeterire silentio simpliciter inardescens non sinit 
affectus, quod in hac donatione plus domino quam dono honoris 
et famae conferri videri potest. Quin immo cum eius titulo iam 
praesagium de gloria vestrinominis amplianda satis attentis videar 
expressisse; quod de proposito. Sed tenellus gratiae vestrae, 
quam sitio vitam parvipendens, a primordio metam praefixam 
urgebo ulterius. Itaque, formula consummata epistulae, ad 
introductionem oblati operis aliquid sub lectoris officio compendiose 
agerediar,. * * *—Ep. ro. 


De VuLcart ELOQUENTIA 


Cum neminem ante nos de vulgaris eloquentiae doctrina 
quicquam inveniamus tractasse atque talem scilicet eloquentiam 
penitus omnibus necessariam videamus (cum ad eam non tantum 
viri sed etiam mulieres et parvuli nitantur in quantum natura 
permittit), volentes discretionem aliqualiter lucidare illorum, qui 

tamquam caeci ambulant per plateas plerumque anteriora post- 
eriora putantes, verbo aspirante de caelis locutioni vulgarium 
gentium prodesse tentabimus, non solum aquam nostri ingenii 
ad tantum poculum haurientes sed accipiendo vel compilando ab 
aliis potiora miscentes, ut exinde potionare possimus dulcissimum 
hydromellum. Sed quia unamquamque doctrinam oportet non 
probare sed suum aperire subiectum, ut sciatur quid sit, super 
quod illa versatur, dicimus celeriter expedientes quod vulgarem 
locutionem appellamus eam, qua infantes adsuefiunt ab assisten- 
tibus, cum primitus distinguere voces incipiunt: vel, quod brevius 
dici potest, vulgarem locutionem asserimus, quam sine omni 
regula nutricem imitantes accipimus. Est et inde alia locutio 
secundaria nobis, quam Romani grammaticam vocaverunt. 
Hane quidem secundariam Graeci habent et alii, sed non omnes. 
Ad habitum vero huius pauci perveniunt, quia non nisi per spatium 
temporis et studii assiduitatem regulamur et doctrinamur in illa. 
Harum quoque duarum nobilior est vulgaris, tum quia prima 
fuit humano generi usitata, tum quia totus orbis ipsa perfruitur, 
licet in diversas prolationes et vocabula sit divisa, tum quia 
naturalis est nobis, cum illa potius artificialis exsistat; et de hac 
nobiliore nostra est intentio pertractare.—l. I. 

Quoniam permultis ac diversis idiomatibus negotium exercita- 
tur humanum, ita quod multi multis non aliter intelleguntur per 
verba quam sine verbis, de idiomate illo venari nos decet, quo 
vir sine matre, vir sine lacte, qui neque pupillarem aetatem nec 
vidit adultam, creditur usus. In hoc, sicut etiam in multis aliis, 
Petramala civitas amplissima est et patria maiori parti filiorum 
Adam. Nam quicumque tam obscenae rationis est, ut locum 
suae nationis deliciosissimum credat esse sub sole, huic etiam 
prae cunctis proprium vulgare licebit, id est maternam locutionem, 
praeponere et per consequens credere ipsum fuisse illud, quod fuit 
Adae. Nos autem, cui mundus est patria, velut piscibus aequor, 
quamquam Sarnum biberimus ante dentes et Florentiam adeo 
diligamus, ut, quia dileximus, exsilium patiamur iniuste, ratione 
magis quam sensu scapulas nostri iudicii podiamus. Et quamvis 
ad voluptatem nostram sive nostrae sensualitatis quietem in 
terris amoenior locus quam Florentia non exsistat, revolventes et 

poetarum et aliorum scriptorum volumina, quibus mundus 
universaliter et membratim describitur, ratiocinantesque in nobis 
situationes varias mundi locorum et eorum habitudinem ad 
utrumque polum et circulum aequatorem, multas esse perpen- 
dimus firmiterque censemus et magis nobiles et magis deliciosas 
et regiones et urbes quam Tusciam et Florentiam, unde sum 
oriundus et civis, et plerasque nationes et gentes delectabiliore 
atque utiliore sermone uti quam Latinos. Redeuntes igitur ad 
propositum dicimus certam formam locutionis a Deo cum anima 
prima concreatam fuisse; dico autem formam et quantum ad 
rerum vocabula et quantum ad vocabulorum constructionem et 
quantum ad constructionis prolationem, qua quidem forma omnis 
lingua loquentium uteretur, nisi culpa praesumptionis humanae 
dissipata fuisset, ut inferius ostendetur. Hac forma locutionis 
locutus est Adam, hac forma locuti sunt omnes posteri eius usque 
ad aedificationem turris Babel, quae turris confusionis inter- 
pretatur, hanc formam locutionis hereditati sunt filii Heber, qui 
ab eo dicti sunt Hebraei. Tis solis post confusionem remansit, 
ut Redemptor noster, qui ex illis oriturus erat secundum humani- 
tatem, non lingua confusionis sed gratiae frueretur. Fuit ergo 
Hebraicum idioma id, quod primi loquentis labia fabricaverunt. 
—I.6. 

Postquam venati saltus et pascua sumus Italiae, nec pantheram, 
quam sequimur, adinvenimus, ut ipsam reperire possimus, rati- 
onabilius investigemus de illa, ut sollerti studio redolentem ubique 
nec usquam residentem nostris penitus irretiamus tendiculis. 
Resumentes igitur venabula nostra dicimus quod in omni genere 
rerum unum oportet esse, quo generis illus omnia comparentur 
et ponderentur, ut illinc aliorum omnium mensuram accipiamus. 
Sicut in numero cuncta mensurantur uno et plura vel pauciora 
dicuntur secundum quod distant ab uno vel ei propinquant, et 
sic in coloribus omnes albo mensurantur; nam visibiles magis 
dicuntur et minus secundum quod accedunt vel recedunt. Et 
quem ad modum de iis dicimus, quae quantitatem et qualitatem 
ostendunt, de praedicamentorum quolibet et de substantia posse 
dici putamus, scilicet quod unumquodque mensurabile sit in 
genere illo secundum id quod simplicissimum est in ipso genere. 

Quapropter in actionibus nostris, quantumcumque dividantur in 
species, hoc signum inveniri oportet, quo et ipsae mensurentur. 
Primum, in quantum simpliciter ut homines agimus, virtutem 
habemus, ut generaliter illas intellegamus, nam secundum ipsam 
bonum et malum hominem iudicamus; in quantum ut homines 
cives agimus, habemus legem, secundum quam dicitur civis 
bonus et malus; in quantum ut homines Latini agimus, quaedam 
habemus simplicissima signa, id est morum et habituum et 
locutionis, quibus Latinae actiones ponderantur et mensurantur. 
Quae quidem nobilissima sunt earum, quae Latinorum sunt, 
actionum, haec nullius civitatis Italiae propria sunt sed in om- 
nibus communia sunt. Inter quae nunc potest discerni vulgare, 
quod superius venabamur, quod in qualibet redolet civitate nec 
cubat in ulla. Potest tamen magis in una quam in alia redolere, 
sicut simplicissima substantiarum, quae Deus est, qui in homine 
magis redolet quam in bruto, in animali quam in planta, in hac 
quam in minera, in hac quam in igne, in igne quam in terra. Et 
simplicissima quantitas, quod est unum, in impari numero redolet 
magis quam in pari; et simplicissimus color,qui albus est, magis 
in citrino quam in viridi redolet. Itaque adepti quod quaere- 
bamus, dicimus illustre, cardinale, aulicum, et curiale vulgare in 
Latio, quod omnis Latiae civitatis est et nullius esse videtur, et 
quo municipalia vulgaria omnia Latinorum mensurantur, ponde- 
rantur, et comparantur.—I. 10. 


FRANCESCO PETRARCA (1304-1374) 
FRANCISCUS PETRARCA POSTERITATI SALUTEM 


Fuerit tibi forsan de me aliquid auditum (quamquam et hoc 
dubium sit, an exiguum et obscurum longe nomen seu locorum 
seu temporum perventurum sit), et illud forsitan optabis, nosse 
quid hominis fuerim aut quis operum exitus meorum, eorum 
maxime, quorum ad te fama pervenerit vel quorum tenue nomen 
audieris. Et de primo quidem variae erunt hominum voces; ita 
enim ferme quisque loquitur ut impellit non veritas sed voluptas, 
nec laudis nec infamiae modus est. Vestro de grege unus fui 
autem mortalis homuncio nec magnae admodum nec vilis originis. 
Familia (ut de se ait Augustus Caesar) antiqua. Natura quidem 
non iniquo neque inverecundo animo, nisi ei consuetudo contagi- 
osa nocuisset. Adulescentia me fefellit, iuventa corripuit, senecta 
autem correxit experimentoque perdocuit verum illud, quod diu 
ante perlegeram, quoniam adulescentia et voluptas vana sunt; 
immo aetatum temporumque omnium conditor, qui miseros 
mortales de nihilo tumidos aberrare sinit interdum, ut peccatorum 
suorum vel sero memores sese cognoscant. Corpus iuveni non 
magnarum virium sed multae dexteritatis obtigerat. Forma non 
glorior excellenti sed quae placere viridioribus annis posset; 
colore vivido inter candidum et subnigrum, vivacibus oculis et 
visu per longum tempus acerrimo, qui praeter spem supra sexa- 
gesimum aetatis annum me destituit, ut indignanti mihi ad 
ocularium confugiendum esset auxilium. Tota aetate sanissimum 
corpus senectus invasit et solita morborum acie circumvenit. 

Honestis parentibus Florentinis ‘origine, fortuna mediocri et 
(ut verum fatear) ad inopiam vergente, sed patria pulsis Aretii 
in exsilio natus sum anno huius aetatis ultimae, quae a Christo 
incipit, MCCCIIII, die Lunae ad auroram, XIII Kal. Augusti. 
Divitiarum contemptor eximius, non quod divitias non optarem, 
sed labores curasque oderam, opum comites inseparabilis. Non ut 
ista cura esset (sic) lautarum facultas epularum, ego autem tenui 
victu et cibis vulgaribus vitam egi laetius quam cum exquisi- 
tissimis dapibus omnes Apicii successores. Convivia quae dicun- 
tur, cum sint commissationes modestiae et bonis moribus inimicae, 

semper mihi displicuerunt; laboriosum et inutile ratus sum ad 
hune finem vocare alios nec minus ab aliis vocari. Convivere 
autem cum amicis adeo iucundum, ut eorum superventu nil 
gratius habuerim nec umquam volens sine socio cibum sumpserim. 
Nihil mihi magis quam pompa displicet, non solum quia mala et 
humilitati contraria sed quia difficilis et quieti adversa est. 
Amore acerrimo sed unico et honesto in adulescentia laboravi, et 
diutius laborassem, nisi iam tepescentem ignem mors acerba sed 
utilis exstinxisset. Libidinum me prorsus expertem dicere posse 
optarem quidem sed, si dicam, mentiar; hoc secure dixerim, me, 
quamquam fervore aetatis et complexionis ad id raptum, vilitatem 
illam tamen semper animo exsecratum. Mox vero ad quadra- 
gesimum annum appropinquans, dum adhuc et caloris satis esset 
et virium, non solum factum illud obscenum sed eius memoriam 
omnem sic abieci, quasi numquam feminam adspexissem; quod 
inter primas felicitates meas memoro, Deo gratias agens, qui me 
adhuc integrum et vigentem tam vili et mihi semper odioso 
servitio liberavit. Sed ad alia procedo. 

Sensi superbiam in aliis, non in me et, cum parvus fuerim, 
semper minor iudicio meo fui. Ira mea mihi persaepe nocuit, 
aliis numquam. Amicitiarum adpetentissimus honestarum et 
fidelissimus cultor fui. Intrepide glorior, quia scio me verum 
loqui. Indignantissimi animi sed offensarum obliviosissimi, 
beneficiorum permemoris. Principum et regum familiaritatibus 
et nobilium amicitiis usque ad invidiam fortunatus fui, sed hoc 
est supplicium senescentium, ut suorum saepissime mortes fleant. 
Maximi regum meae aetatis amarunt et coluerunt me (cur autem 
nescio; ipsi viderint) et ita cum quibusdam fui, ut ipsi quodam 
modo mecum essent et eminentiae eorum nullum taedium, com- 
moda multa perceperim. Multos tamen eorum, quos valde 
amabam, effugi; tantus fuit mihi insitus amor libertatis, ut, cuius 
vel nomen ipsum libertati illi esse contrarium videretur, omni 
studio declinarem. 

Ingenio fui aequo potius quam acuto, ad omne bonum et 
salubre studium apto sed ad moralem praecipue philosophiam et 
ad poeticam prono. Quam ipsam processu temporis neglexi 
sacris litteris delectatus, in quibus sensi dulcedinem abditam, 

quam aliquando contempseram, poeticis litteris nonnisi ad orna- 
tum reservatis. Incubui unice inter multa ad notitiam vetustatis, 
quoniam mihi semper aetas ista displicuit, ut, nisi me amor 
carorum in diversum traheret, qualibet aetate natus esse semper 
optaverim et hanc oblivisci, nisus animo me aliis semper inserere. 
Historicis itaque delectatus sum, non minus tamen offensus eorum 
discordia, secutus in dubio, quo me vel verisimilitudo rerum vel 
scribentium traxit auctoritas. Eloquio, ut quidam dixerunt, 
claro ac potenti, ut mihi visum est, fragili et obscuro, neque vero 
in communi sermone cum amicis aut familiaribus eloquentiae 
umquam cura me attigit mirorque eam curam Augustum Caesarem 
accepisse. Ubi autem res ipsa vel locus vel auditor aliter poscere 
visus est, paulo annisus sum idque quam efficaciter nescio: eorum 
sit iudicium, coram quibus dixi. Ego, modo bene vixissem, 
qualiter dixissem parvi facerem. Ventosa gloria est de solo 
verborum splendore famam quaerere. * * * * 


FRANCISCUS PETRARCA IOHANNI COLUMNAE CarRDINALI S. P. D. 


Peropportunum curis meis locum, si non alio properaret animus, 
nactus sum in regione Romana. Caprarum mons dictus est olim, 
credo quod silvestribus virgultis obsessus capris quam hominibus 
frequentior haberetur. Paulatim cognitus loci situs et spectata 
fertilitas habitatores aliquot sponte contraxit, a quibus arx emi- 
nentisatis tumulo fundata et domorum quantum collis angustus 
patitur adhuc vetus caprarum vocabulum non amisit. 

Locus ignobilis fama nobilioribus cingitur locis. Est hinc Soracte 
mons, Silvestro clarus incola sed et ante Silvestrum poetarum 
carminibus illustris; hine Cimini cum monte lacus, quorum 
meminit Virgilius; hinc Sutrium, quod nonnisi duobus passuum 
milibus abest, sedes Cereri gratissima et vetus (ut perhibent) 
Saturni colonia. Campus ostenditur non longe a muris, ubi 
primum in Italia frumenti semen ab advena rege iactum dicunt, 
primam messem falce desectam; quo beneficio miraculoque 
delenitis animis, in partem regni vivens, in opinionem divinitatis 
vita functus favore hominum exceptus senex rex et falcifer deus est. 

Aer hic, quantum breve tempus ostendit, saluberrimus. Hinc 
illine colles innumeri, altitudine nec accessu difficili et expedita 

prospectui. Inter quos et umbrosa laterum convexa et opaca 
circum antra subsidunt. Undique submovendis solibus frondosum 
nemus erigitur, nisi quod ad aquilonem collis humilior apricum 
aperit sinum, mellificis apibus floream stationem; fontes aquarum 
dulcium imis vallibus obstrepunt; cervi, damae, capreoli, et 
feri nemorum greges apertis vagantur collibus; omne volucrum 
genus vel undis vel ramis immurmurat. Nam boum et omnis 
mansueti pecoris armenta et humani laboris fructus, Bacchi 
dulcedinem et Cereris ubertatem, ad haec et illa naturae dona, 
vicinos lacus ac flumina et non longinquum mare, praetereo. 
Pax una quonam gentis crimine, quibus caeli legibus, quo fato, 
seu qua siderum vi ab his terris exsulet, ignoro. Quid enim putas? 
Pastor armatus silvis invigilat, non tam lupos metuens quam 
taptores. Loricatus arator hastam ad usum rustici pugionis 
invertens recusantis bovis terga sollicitat. Auceps retia clipeo 
tegit et piscator hamis fallacibus haerentem escam rigido mucrone 
suspendit, quodque ridiculum dixeris, aquam e puteo petiturus 
robiginosam galeam sordido fune connectit. Denique nihil sine 
armis hic agitur. Quis ille pernox ululatus vigilum in moenibus, 
quae voces ad arma conclamantium, quae mihi in sonorum locum, 
quos blandis e fidibus exprimere consueveram, successere! Nihil 
incolis harum regionum inter se aut tutum videas aut pacatum 
audias aut humanum sentias, sed bellum et odia et operibus 
daemonum cuncta simillima. 

His in locis, pater inclite, inter volentem ac nolentem dubius 
jam sextum decimum diem ago et (quantum potest in rebus 
omnibus consuetudo!) fragore militum et stridore lituum ceteris 
in aciem concurrentibus, me saepe per hos colles vagum videas 
atque aliquid, quod posteritatem mihi conciliet, assidue medi- 
tantem. Omnes me cum admiratione respiciunt otiosum, in- 
trepidum, et inermem. Contra ego omnes admiror pavidos, 
sollicitos, et armatos. Haec est humanarum varietas actionum. 
Quod si forsan interroger, an hinc migrare malim, non facile 
dixerim. Et ire iuvat et manere delectat. Ad primum pronior 
sum, non quod hic molesti quicquam patiar sed Romam visurus 
domo moveram. Est autem secundum naturam, ut usque in 
finem votorum animus non quiescat; ex quo maxime colorem 

mihi videtur habuisse opinio illa, quae beatifica visione Dei, in 
qua consummata felicitas hominis consistit, defunctorum animas 
tam diu carituras adstruebat, donec corpora resumpsissent, quod 
naturaliter non optare non possunt; quamvis illa sententia mul- 
torum saniore iudicio victa et cum auctore suo (da veniam, 
quaeso, qui valde eum sed non errores eius dilexisti) sepulta 
iampridem sit. Vale.—Ep. Fam. ITI. 12. 


FRANCISCUS PETRARCA IOHANNI COLUMNAE S&S. P. D. 


Ab urbe Roma quid exspectet, qui tam multa de montibus 
acceperit? Putabas me grande aliquid scripturum, cum Romam 
pervenissem. Ingens mihi forsan in posterum scribendi materia 
oblata est; in praesens nihil est, quod incohare ausim, miraculo 
rerum tantarum et stuporis mole obrutus. Unum hoc tacitum 
noluerim: contra ac tu suspicabaris accidit. Solebas enim, 
memini, me a veniendo dehortari hoc maxime praetextu, ne 
ruinosae urbis aspectu, famae non respondente atque opinioni 
meae e libris conceptae, ardor meus ille lentesceret. Ego quoque, 
quamvis desiderio flagrarem, non invitus differebam, metuens, ne, 
quod ipse mihi animo finxeram, extenuarent oculi et magnis 
semper nominibus inimica praesentia. Illa vero (mirum dictu!) 
nihil imminuit sed auxit omnia. Vere maior fuit Roma maioresque 
sunt reliquiae quam rebar. Iam non orbem ab hac urbe domitum, 
sed tam sero domitum miror. Vale. Romae, Idibus Martiis, in 
Capitolio—Ep. Fam. II. 14. 


Franciscus PETRARCA GERARDO FRATRIS. P. D. 


Quod saepe olim vel oblivio vel torpor abstulit, attingam, 
frater. Si gloriari licet, apud te gloriabor in illo, in quo solo 
gloriari tutum est. Iam ex omnibus humanarum cupiditatum 
ardoribus, etsi non in totum, magna tamen ex parte divina me 
pietas eripuit; e caelo enim est, seu id mihi naturae bonitas seu 
dies praestiterit. Multa quidem videndo multumque cogitando 
intellegere tandem coepi, quanti sint studia haec, quibus mortale 
genus exaestuat. Ne tamen ab omnibus hominum piaculis im- 
munem putes, una inexplebilis cupiditas me tenet, quam frenare 
hactenus nec potui, certe nec volui: mihi enim interblandior 

honestarum rerum non inhonestam esse cupidinem. Exspectas 
audire morbi genus? Libris satiari nequeo; et habeo plures forte 
quam oportet. Sed sicut in ceteris rebus, sic in libris accidit, 
quaerendi successus avaritiae calcar est; quin immo singulare 
quoddam in libris est. Aurum, argentum, gemmae, purpurea 
vestis, marmorea domus, cultus ager, pictae tabulae, phaleratus 
sonipes, ceteraque id genus mutam habent et superficiariam 
voluptatem; libri medullitus delectant, colloquuntur, consulunt, 
et viva quadam nobis atque arguta familiaritate iunguntur. 
Neque solum sese lectoribus quisque suis insinuat sed et aliorum 
nomen ingerit et alter alterius desiderium facit. Ac ne res egeat 
exemplo, Marcum mihi Varronem carum et amabilem Ciceronis 
Academicus fecit; Ennii nomen in Officiorum libris audivi; primum 
Terentii amorem ex Tusculanarum Quaestionum lectione concepi; 
Catonis Origines et Xenophontis Oeconomicum ex libro De 
Senectute cognovi eundemque a Cicerone translatum in iisdem 
Officialibus libris edidici. * * 

Nemo ergo mirabitur (ut redeam unde digressus sum) vehe- 
menter his animos inflammari atque configi, quorum singula suas 
scintillas suosque aculeos palam habent aliosque clanculum in 
sinu gestant, quos sibi invicem subministrant. Itaque (pudet 
equidem sed fatendum ingenue et cedendum vero est) excusabilior 
semper mihi cupiditas visa est Atheniensis tyranni Aegyptiique 
regis quam nostri ducis, aliquantoque nobilius Pisistrati primum, 
deinde Ptolemaei Philadelphi studium quam Crassi aurum, etsi 
multo plures imitatores Crassus habeat. Sed, ne Romae Alex- 
andria vel Athenae et Italiae Graecia vel Aegyptus insultent, et 
nobis studiosi principes contigerunt, iique tam multi, ut eos vel 
enumerare difficile sit, tamque huic rei dediti, ut inventus sit, cui 
philosophiae quam imperii carius nomen esset, et studiosi, inquam, 
non tam librorum quam libris contentarum rerum. Sunt enim 
qui libros (ut cetera) non utendi studio cumulent sed habendi 
libidine neque tam ut ingenii praesidium quam ut thalami orna- 
mentum. Atque, ut reliquos sileam, fuit Romanae bibliothecae 
cura divis imperatoribus Iulio Caesari et Caesari Augusto tan- 
taeque rei praefectus ab altero (pace Demetrii Phalerei dixerim, 
qui in hac re clarum apud Aegyptios nomen habet) nihil inferior, 

ne dicam longe superior, Marcus Varro, ab altero Pompeius 
Macer, vir et ipse doctissimus. Summo quoque Graecae Latinae- 
que bibilothecae studio flagravit Asinius Pollio, orator clarissimus, 
qui primus hanc Romae publicasse traditur. Illa enim privata 
sunt. Catonis insatiabilis librorum fames, cuius Cicero testis est; 
ipsiusque Ciceronis ardorem ad inquirendos libros quam multae 
testantur epistulae ad Atticum, cui eam curam non segnius im- 
ponit, agens summa instantia multaque precum vi, qua ego nunc 
tibi. Quod si opulentissimo ingenio permittitur librorum patroci- 
nia mendicare, quid putas licere inopi? 

Haec pro excusatione vitii mei proque solacio tantorum comi- 
tum dicta sint. Tu vero, si tibi carus sum, aliquibus fidis et 
litteratis viris hanc curam imponito. Etruriam perquirant, 
religiosorum armaria evolvant ceterorumque studiosorum homi- 
num, si quid usque emergeret—leniendae, dicam, an irritandae 
siti meae idoneum? Ceterum etsi non ignores, quibus lacubus 
piscari quibusque fruticetis aucupari soleo, ne qua tamen falli 
queas, his seorsum litteris, quid maxime velim, interserui; quoque 
vigilantior fias, scito me easdem preces amicis aliis in Britanniam 
Galliasque et Hispanias destinasse. Ne cui ergo fide vel industria 
cessisse videaris, enitere. Vale—Ep. Fam. III. 18. 


FRANCISCUS PETRARCA GERARDO FRATRI SuO MonacHo 
CarRTHUSIANO S. P. D. 


Subit animum, luce mihi carior germane, longaevo silentio 
finem ponere. Quod si forsan obliviosi animi indicium arbitraris, 
falleris. Non prius te quam me ipsum obliviscar. Timui hactenus 
tirocinii tui quietem interrumpere; fugere te strepitum, amare 
silentium sciebam, me vero, si semel inciperem, haud facile 
desiturum; is amor tui est, ea rerum tuarum admiratio. E duobus 
igitur extremis non quidem mihi gratius sed tibi tranquillius elige- 
bam. Nunc, ut verum fatear, non tam tibi quam mihi consul- 
turus ad scribendum venio. Quid enim tu sermunculis meis eges, 
qui caeleste iter ingressus angelicis assidue colloquiis recrearis, 
felix animi fortunatusque propositi, qui mundum tam maxime 
blandientem medio aetatis flore sic spernere potuisti interque 
Sirenum voces obstructa tutus aure transire? Dum ego te adlo- 

quor, ipse res meas ago, si forte vel sic sacro ardore tuo admodum 
torpens et longo gelatum situ pectusculum meum incalesceret. 
Tibi autem clamor meus ut minime utilis sic minime importunus 
esse debebit, neque enim tiro, ut olim, sed Christi iam miles es, 
longa militia probatus. Gratias illi, qui tanto honore dignatus et, 
ut saepe alias, ex agmine medio adversarum partium insignem 
transfugam ad sua signa convertit. Prius ergo verebar intem- 
pestivas tibi voces ingerere, deinceps securus te securum ipse 
compello. Incipientibus formidolosa sunt omnia; quae timuimus 
pueri, adulescentes risimus. Militem inexpertum strepitus omnis 
exanimat; duratus bellis nullo fragore concutitur. Rudis nauta 
primo ventorum murmure terretur; gubernator antiquus, qui 
totiens fatiscentem et exarmatam puppim perduxit in portum, 
ex alto despicit iratum mare. Spero autem in illo, qui te ab 
utero matris tuae ad hoc laboriosum certe sed gloriosum iter 
adsumpsit, ut per varias difficultates tutus in patriam pervenires: 
quod nulla te amplius rerum facies movebit, non luctus, non curae, 
non morbi, non senectus, non metus, non fames, non egestas, 
terribiles visu formae, letumque laborque; 
postremo non ingens 
ianitor Orci 
ossa super recubans antro semesa cruento 

et quicquid aliud ad exterrenda corda mortalium poetarum 
mgenis cogitatum est..* * *.* * * * 

Tu vero, si rite computo, in servitio Iesu Christi et in schola 
eius iam septimum annum siles; tempus est ut loqui posse aliquid 
incipias vel, si prae omnibus silentium dulce est, mihi vel in 
silentiorespondeas. Meministi, frater, qualis olim rerum nostrarum 
status erat et animos nostros quam laboriosa dulcedo et quantis 
amaritudinibus conspersa torquebat. Meministi, puto, ut nunc 
et libertati tuae congaudeas et fraternae condoleas servituti, quae 
me adhuc solitis compedibus arctatum tenens iam cultrum lateri, 
iam laqueum collo parat, peregissetque iam pridem, ni liberatoris 
dextera, quae te servitio exemit, me ab interitu defendisset. 
Orabis, frater, ut me quoque iam tandem libertati restituat et 
uno ventre progressos pari fine felicitet, et, si praeire debueram, 
non pudebit sequi. Meministi, inquam, quis ille et quam 

supervacuus exquisitissimae vestis nitor, qui me hactenus, 
fateor, sed in dies solito minus, attonitum habet; quod illud 
induendi exuendique fastidium et mane ac vespere repetitus 
labor; quis ille metus, ne dato ordine capillus efflueret, ne 
complicitos comarum globos levis aura confunderet; quae 
illa contra retroque venientium fuga quadrupedum, ne quid 
adventiciae sordis redolens ac fulgida toga susciperet, neu 
impressas rugas collisa remitteret. Vere inanes hominum sed 
praecipue adulescentium curas! Quorsum enim ea mentis anxi- 
etas? Ut placeremus scilicet oculis alienis. Et quorum oculis, 
quaeso? Profecto multorum, qui nostris oculis displicebant. 
* * * * Quid de calamistris et comae studio dixerim? Quotiens 
somnum, quem labor ille distulerat, labor ille abrupit? Quis 
piraticus tortor crudelius arctasset quam propriis ipsi manibus 
arctabamur? Quos mane nocturnos sulcos in speculo vidimus 
rubenti fronte transversos, ut, qui capillum ostentare volebamus, 
faciem tegere cogeremur? Dulcia sunt haec patientibus, passis 
vel memoratu horrida, incredibilia inexpertis. Quantum vero te 
nunc illa praeterita memorantem praesentia ista delectant! 
Calceus laxus pedis non vinculum sed munimen; coma alte resecata 
et capillorum saepes non iam auribus importuna nec oculis; toga 
simplicior et quaesitu et custodia facilis nec egressu laboriosior 
quam ingressu tamque animum ab insania defendens quam corpus 
defendit a frigore. O te felicem! qui, ut haec dulcius saperent, 
illas amaritudines praegustasti. Et, ut haec leviora praeteream, 
recordare etiam, quo promptius a tanta Charybdi liberatus dignas 
Deo gratias agas, quanta nobis fuerat cura quantaeque vigiliae, 
ut furor noster late notus et nos essemus populorum fabula. 
Quotiens syllabas contorsimus? Quotiens verba transtulimus? 
Denique quid non fecimus, ut amor ille, quem si exstinguere non 
erat, at saltem tegi verecundia iubebat, plausibiliter caneretur? 
Laudabamur in studiis nostris et capita delirantium peccatoris 
oleum impinguabat. Sed ineffabilis Dei pietas gressus tuos 
interea pedetemptim revocabat ad rectum iter et satietate rerum 
pereuntium praeceps ilud desiderium castigabat, ut scilicet 
diversis aetatibus utrobique incola, quid interesset inter Baby- 
lonem atque Ierusalem, expertus agnosceres. 

* * * * Recordare quid ille hominum concursus, quaenam proelia 
salutantium, quanta concursantium offensio, quantumve sudoris 
ac laborum, ut compti et elaborati nunc hic nunc illic in publico 
cerneremur. Et Deus optime, qui caecos illuminas, claudos erigis, 
mortuos suscitas, qualis illa iactatio est! Postquam enim omnibus 
vicis omnibusque scaenis circumacti omnibus noti erimus, restat 
iter patrum nostrorum agere et formidatum sepulcri limen ir- 
redituro pede transcendere. Adde nunc conviviorum gloriosa 
fastidia, quae sine magno, ut aiunt, famae discrimine non vitan- 
tur, et epularum variam procellam concusso stomachulo fluctuan- 
tem. Quae si ab amicis patimur incommoda, quid exspectes ab 
hostibus? Quorum multa sunt genera: domestici externi; horum- 
que alii clandestini, alii ex professo inimicitias agunt, et rursum 
alii lingua, alii fraudibus, alii gladio decertant. Brevius loquor 
omne genus experto. 

Ad haec quid, quaeso, non iniuriarum a servis contumeliarum- 
que perpetimur? * * * * Apud me et iniquissimum est servorum 
genus et proverbium illud vetus a Seneca reprehensum veri 
locum habet: totidem hostes esse quot servos. At de bonis servis 
epistula illa est; mali enim, eodem auctore, a dominorum con- 
sortio excluduntur. Credo. Sic enim sonant verba et bonorum 
exempla de libris non pauca colligimus nec id quidem ignoro 
neque scriptoribus fidem nego; sed, sive temporum mutatio sive 
sors sive impatientia mea est, ego bonum servum numquam 
vidi. Quaero tamen et, si forte obvius fuerit, velut occursu 
bicipitis hominis obstupescam. At ne quis hoc vel saevitiae vel 
desidiae meae imputet, omnia tentavi neque minus ego quam 
Lucilius familiariter cum servis meis vixi et ad consilium et ad 
confabulationem et ad cenam illos admisi meque ipsum et res 
meas illorum fidei commisi fidelesque ut facerem credidi; nec 
credendo profeci; quin potius ars omnis in contrarium versa est. 
Servorum enim a colloquio meo nemo non procacior discessit, 
nemo non contumacior a cena surrexit, et, ut familiaritas inso- 
lentes, sic fiducia fures esse docuit. Ut ergo Senecae de suis, sic 
mihi de meis et cunctorum servis (omnes enim fere nescio quo 
modo pares sunt) vera loqui liceat. Ego quidem fateor, servili 
pervicacia nil molestius patior in vita. Cetera enim bella indutias 

habent; cum domesticis hostibus sine intermissione pugnamus. 
Quamvis non sim nescius aequo animo ferendum esse, quod 
maximis viris accidisse video. * * * * * 

Haec tibi, germane unice, non meo sed peregrino stilo et prope 
monastico dictavi te potius quam me ipsum cogitans. Leges, 
dum ex commodo licebit, et, si hinc perfectioni tuae nihil 
accesserit, scito me mihi saltem profuisse, dum scriberem, 
quoniam mea me pericula meditantem status tui felix interim 
torsit invidia. Vale memor mei. VII Kal. Octobris, ex 
oppido Carpensi.—Ep. Fam. X. 3. 


FRANCISCUS PETRARCA PRIORBUS ARTIUM, VEXILLIFERO 
JustTITIAE, PopULOQUE FLORENTINO S. P. D. 


Jam satis me vixisse arbitror, optimi cives, et illam sapientis 
amici vocem audire videor: ‘‘Morere dum laetus es; neque enim 
es in caelum ascensurus.” Praeclarissime. Quo enim insatiabilis 
ista cupiditas vivendi? Virtute, non annorum numero, metienda 
felicitas et, cum perveneris quo tendebas, desinendum est. Audebo 
quidem apud vos familiarius gloriari, eoque fidentius quod, 
quantulacumque vel esse vel fingi potest mea gloria, ingentis 
gloriae vestrae perexigua quaedam erit accessio. Numquam opes 
aut potentiam optavi, ad quas etsi non forte pertingere, at saltem 
suspirare permissum erat, ab annis teneris parva ducens, quae 
multis maxima videbantur. Id unde mihi quidem nescio, sed 
me vera loqui testis est vita, testis oratio, testis est animus meus. 
Huc omnes curas, omnes vigilias meas verti, si quo studio datum 
esset, ut bonus fierem aut bonorum benevolentia non indignus. 
Quorum primum nondum contigisse mihi doleo, secundum vero 
vestro munere quam cumulate quamque supra spem successerit, 
suavissimus litterarum vestrarum tenor indicat; ex quibus fateor 
non minus me stuporis percepisse quam gaudii. Gaudeo enim 
atque, ut Traianum principem Plutarchus adloquitur, et virtuti 
vestrae gratulor et fortunae meae, sed supra fidem stupeo aetate 
hac, quam omnis boni tam sterilem putabamus et, quod miraculum 
coacervat, in tot animis tantum popularis, ut sic dixerim, ac 
publicae libertatis exsistere. “‘Ex quo intellegi potest, quanta in dato 
beneficio sit laus,”’ ut ait Cicero, ‘‘cum in accepto sit tanta gloria.” 

Quid enim, quaeso, praeclarius, quid maius vel precari praesens 
poteram vel optare quam quod vos absenti mihi nuper ac tacito, 
viri illustres et magnifici, contulistis? Cuius umquam patriae 
erga benemeritum civem tanta liberalitas, tanta dignatio? Excu- 
tiatur antiquitas, proferantur historiae. Revocavit ab exsilio 
Ciceronem suum Roma, revocavit et Rutilium et Metellum, sed 
ab eo exsilio, quod ipsa mandaverat; revocavit et Camillum, sed 
extremae fortunae casibus admonita; et sicut horum omnium 
iniusta relegatio sic omnium iusta—Camilli vero necessaria et 
prope violenta—revocatio. Revocarunt Alcibiadem Athenae sed 
condicione non absimili et necessitate publica prope pari. Quo 
umquam plebiscito quove senatus consulto sponte absens civis 
nullo patriae periculo revocatus est? Virgilio Augustus Caesar 
agrum reddiderit, sed quam ipse praeripuerat. Cui umquam 
filio culpa patris ager perditus publico consilio restitutus est? 
Inaudita sunt haec pietatis et liberalitatis indicia et, cum fere 
raritatem claritas sequatur, quantus exemplo carentis vestrae 
benevolentiae fulgor erit! Advocor, sed quantis, oro, sed quibus 
et quam validis precibus! Quam imperiosis blanditiis! Quanta 
spe ager avitus de publico redemptus restituitur! At quonam 
sarculo cultus eloquentiae! Quibus verborum floribus ornatus! 
Quibus laudibus nostris fragrans! Quanta nostrae virtutis messe 
laetissimus! Cuiumquam tam fertilis et tam felix fronduit agellus? 
Adeo quippe nativam soli duritiem vestra vicit industria, ut nec 
Afris ego iam nec Siculis frugibus invideam et Campanum, Liberi 
Cererisque certamen, ex uberrima ac iucundissima ruris mei 
statione despiciam quamlibet regis opulentiam animo super- 
gressus. Ita enim mihi contingat hunc tantum reipublicae 
favorem, qui nunc vestrae liberalitatis est proprius, aliquando et 
meriti mei esse, ut ego multo pluris facio vestrum hoc de me 
tale iudicium et honorificentissimum illud elogium muneri vestro 
additum quam non modo restitutum seu verius donatum agrum, 
sed quicquid insuper seritur vel aratur in circuitu. Quod haud 
difficile me persuasurum reor iis, quibus ulla rerum mearum fuerit 
ex conversatione notitia. Quid enim mihi praestare potest haec 
infinita divitiarum sitis atque anxia finium et operosa propagatio? 
Certe quo ulterius metam fixero longiusque processero, eo magis 

intellegam, quantum restet, et clarius nequiquam laxati ruris 
angustias meque inopem recognoscam. O supervacuos labores, 
cum nihil avaritiae sufficiat! Quanti est quod naturae sufficit, 
quantum quod sepulcro!. Regnorum finibus non contentos brevis 
urna concludit, sine qua tamen et bene vivere et feliciter morilicet. 

Equidem, gloriosissimi cives, indulgentia vestra haec ut vobis 
sempiternam laudem sic mihi solacium non mediocre peperit 
dulcem ac praedilectam in sedem restituto, in qua pater, avus, 
ac proavus meus, vir ut litterarum inops sic praedives ingenit, 
in qua denique maiores mei reliqui, non tam fumosis imaginibus 
quam clara fide conspicui, longa serie senuerunt. Ego autem, 
seu natura mihi conflante alas seu fortuna, volare longius edidici. 
Nunc vobis auctoribus primaevus mihi tandem nidus panditur, 
quo revolare queam longis iam fessus erroribus. Magna haec 
esse non infitior, sed illa permaxima, quod donum publicum tanto 
mei nominis, digno utinam! praeconio, tanta precum instantia, 
tanta verborum suavitate conditum est, ut, nisi sim saxeus, 
aeternum mihi hoc vestro beneficio et lumen ad gloriam et calcar 
accesserit ad virtutem. Quibus rebus si impares grates agam, 
non meae mentis ingratitudo fuerit sed vestrae munificentiae 
magnitudo. Ago tamen quas possum sed, ut ait Cicero, maiores 
habeo, quibus exprimendis et accuratiore stilo et feliciore opus 
esset eloquio. Ita me vestris beneficiis obrutum ac circumclusum 
sentio, ut minus sit omne, quod dixero, quam quod dicere voluis- 
sem. Unum hoc in finem non omiserim, quod anno altero, Roma 
reducem, inter clarissimos illos viros, qui tum frena reipublicae 
gubernabant, dixisse me recolo; siquidem eo usque patriae meae 
me attollit humanitas, ut illud quondam pro parti tituli gaudio 
imperatoris Augusti responsum cum lacrimis redditum senatui 
mihi nunc tantillus homuncio apud vos pro tantis rerum ac 
verborum honoribus usurpare non verear. Compos enim factus 
votorum meorum, Patres Conscripti, quid habeo aliud Deum 
immortalem precari quam ut hunc consensum vestrum ad ultimum 
vitae finem mihi perferre liceat? Proinde quid animi habeam ad 
reditum, si Deus faverit, quantumve mandatis vestris obtempe- 
rare cupiam, ne omnia scripto sed aliquid vivis legati vestri vocibus 
committam, vir egregius Iohannes Boccatii, per quem litteras et 

monitus vestros ac iussa percepi, praesens peraget, qui, ut hanc 
epistulam fida manu, ad vos ore disertissimo perferet affectus 
meos, quemque cum audieritis, illius ore me locutum credite. 
Cupio vos florentissima semper in republica valere feliciter. 
Patavii, VIII. Idus Aprilis—Ep. Fam. XI. 5. 


FRANCISCUS PETRARCA CaROLo IV. AuGusto IMPERATORI 
RoMANoRUM S. P. D. 


Olim tibi, princeps inclite, quod famae tuae salutique publicae 
convenire visum est, scripsi familiaritate quadam, non tam de 
ingenio meo quam de moribus tuis sumpta fiducia. Deinde 
autem mecum ipse reputans difficultates multas et varias com- 
munibus votis oppositas imperio fortunae, quae, ut aiunt, omnibus 
imperat imperiis, nec dubitans ex adverso per te tuumque consilium 
fieri omnia, quae humano consilio fieri possent, et oculis tuis et 
huic calamo plus quam annuas indutias dedi, quamquam non 
sine maerore animi tempus labi cernerem et tranquillitatem 
multorum interim populorum prolatando aut procrastinando 
differri. Sed difficultatum obice impossibilitati proximo, ut dixi, 
tarditatem excusabam. Nunc tandem praeparante divina provi- 
dentia vias tuas et fidelis populi salutem misericorditer ordinante, 
ita dispositus est Italiae tuae status adeoque fervens exspectatio, 
ut dilationem ipsam, quae gloriosis primordiis intercessit, eidem 
providentiae adscribam potius quam fortunae, quo scilicet im- 
mensum exoptatissimi principis mora brevis ardorem publicum 
excitaret. lam vero bonorum animos ardere amplius non posse 
tibi persuadeas velim verendumque, ne, quod natura rerum fert, 
incendio sensim tepor obrepat, nisi generosis flammis, quas tuum 
nomen accendit, praesentiae tuae alimenta praebueris. 

Cum itaque, quod neminem omnino te melius nosse reor, eo res 
perducta sit, ut neque maiestas tua, salva gloria, Caesareum 
differre possit adventum neque mea devotio, illaesa fide, coeptum 
diutius tenere silentium, loquor ecce, iterum ad dominum meum 
et, nisi piget, ad cunctorum dominum loquor, simplicitate quanta- 
libet sed fide purissima. Et loquor non novi aliquid sed quod 
notissimum tibi et ab omnibus amicis imperii Romani vel con- 
sultum iri scio. Non enim id ago, ut doceam, sed ut mea fides 

suo fungatur officio; ideoque rem non nitor adornare coloribus, 
sciens ut coloratis fictisque mendacium sic veritatem apertis ac 
simplicibus delectari. Simpliciter igitur et aperte pro honore 
imperii, pro salute Italiae, pro consolatione urbis Romae, desola- 
tissimae sponsae tuae, pro amicorum studio, pro subiectorum 
commodis, pro quiete laborantium Christianorum, pro maturando 
negotio Terrae Sanctae, pro adipiscendo in terris praeclarissimae 
ac immortalis famae praeconio, pro aeterna beatitudine post 
huius fugacissimae vitae miserias promerenda, oro, precor, 
obsecro toto nunc animo genibus tuis affusus, quatenus occasio- 
nem res maximas atque optimas gerendi caelitus oblatam incunc- 
tanter arripias, reiectisque curis omnibus, quae gressus tuos a 
tam pio itinere retrahunt, moram tollas claris semper exordiis 
nocituram ac tuo egentem auxilio quam primum invisere velis 
Ausoniam. Optato succedunt omnia. Noli unus deesse fortunae; 
quod si facias, ingens posteritatis odium nec minorem tibi con- 
flaveris infamiam. Vix equidem optare, vix verbo exprimere 
potuisses tam facilem fati viam. Putasne perpetuum hunc 
favorem? Ut vehemens sic volubile fatum est; non humano 
quidem ingenio sed suopte volvitur arbitrio; nullus status, nulla 
facies rerum durat. Non tu idem semper eris neque haec tibi 
semper occasio. Intellegis, providentissime princeps, non tantum 
quid loquar, sed quid cogitem. Praesentem Tusciae statum 
vides. Ubi plurimum rebellionis avo tuo aliisque retro principibus 
fuit, illic tibi plurimum erit obsequii. Utere rerum mutatione 
felicissima sortemque tuam ne neglexeris. Brevitatem ac 
fugam vitae mortalis ante oculos habeto et instabilitatem rerum 
et fortunae vim, cuius natura est ut audentibus atque sollicitis 
faveat, timidos pigrosque reiciat, et, ut sapientibus placet, retro 
calva esse cum soleat, frontem habeat capillatum. 

Pluraque scripsi olim et plura nunc scriberem, nisi quia sapientiae 
tuae etiam pauciora sufficiunt et devotioni meae utcumque hoc 
breviloquio satisfactum est. Vale, magnanime Caesar, et pro- 
pera.—Ep. Fam. XII. 1. 

FRANCISCUS PETRARCA FRANCISCO PRIORI SANCTORUM 
AposToLorvuo §. P. D. 


Ad fontem Sorgiae aestatem ago. Iam quod sequitur, tacito 
me licet, intellegis, sed, si loqui iubes, brevibus expediam. Cor- 
pori meo bellum indixi. Ita me ille adiuvet, sine cuius ope suc- 
cumberem, ut gula, ut venter, ut lingua, ut aures oculique mei 
saepe mihi non artus proprii sed hostes impii videntur. Multa 
quidem hinc mihi mala provenisse memini, praesertim ab oculis, 
qui ad omne praecipitium mei fuerunt duces. Hos ita conclusi, 
ut praeter caelum, montes, ac fontes fere nihil videant; non 
aurum, non gemmas, non ebur, non purpuram, non equos, nisi 
duos eosque ipsos exiguos, qui cum unico puero his me vallibus 
circumvectant; postremo nullius usquam mulieris nisi vilicae 
meae faciem, quam si videas, solitudinem Libycam aut Aethio- 
picam putes te videre: aridam penitus et vere solis ab ardoribus 
adustam faciem, cui nihil viroris, nihil succi inest; faciem qualem 
si Tyndaris habuisset, Troia nunc etiam staret; si Lucretia et 
Virginia, nec regno Tarquinius pulsus esset nec Appius vitam 
in carcere finivisset. Verum ne sibi post oris descriptionem dignas 
morum laudes subtraham, quam fusca facies tam candidus est 
animus; magnum et ipsa nihil animo nocentis feminae deformitatis 
exemplum, de quo forte aliquid dicerem, nisi quia circa Claranum 
suum abunde hunc articulum in epistulis prosecutus est Seneca. 

Hoc singularius habet vilica mea, quod, cum forma corporis 
femineum potius quam virile bonum sit, haec adeo formae iac- 
turam non sentit, ut decere illam putes esse deformem. Nihil 
fidelius, nihil humilius, nihil operosius. Sub ardentissimo sole, 
vix cicadis aestum tolerantibus, totos dies agit in campis et 
Cancrum et Leonem durata cute contemnit. Sero domum rediens 
anicula sic indefessum rebus domesticis adhibet invictumque 
corpusculum, ut e thalamo venientem iuvenem dicas; nullum 
interea murmur, nullae querimoniae, nullum turbatae mentis 
indicium, sed viri et natorum et familiae meae venientiumque 
ad me hospitum incredibilis cura incredibilisque contemptus sui 
dumtaxat ipsius. Huic saxeae mulierculae instrata sarmentis 
terra cubiculum, huic prope terreus panis cibus vinumque aceto 
similius lymphisque perdomitum potus est. Si quid mollius ap- 

ponas, iam desuetudine longissima durum putat omne quod 
mulcet. Sed satis multa de vilica, quae nisi in agresti scriptura 
locum repertura non fuerat. 

Hoc modo igitur oculos castigo. Quid de auribus dicam? 
Cantus et tibiae et fidium dulcedo, quibus extra me ipsum rapi 
soleo, nulli sunt mihi. Totam suavitatem illam aura dispersit. 
Hic nihil omnino praeter raros boum mugitus aut balatus pecu- 
dum, praeter volucrum cantus continuumque murmur aquarum 
audio. Quid lingua, qua saepe me ipsum, interdum forte alios 
erexi? Nunc iacet ipsa et a mane saepe ad vesperam silet; cui 
enim loquatur, praeter me, non habet. Iam vero gulam ventrem- 
que sic institui, ut saepe bubulci mei panis et mihi sufficiat et 
saepe etiam delectet et niveum aliunde mihi allatum famuli, qui 
tulere, manducent. Tam consuetudo mihi pro voluptate est itaque 
vilicus meus, indulgentissimus familiaris ipseque vir saxeus, de 
nulla re mecum litigat, nisi quod durior mihi sit victus quam qui, 
ut dicit, diutius ferri queat. Ego contra sentio diutius talem vic- 
tum tolerari posse quam mollem, quem magni taedii esse et quin- 
que diebus continuari non posse satiricus ait. Uva, ficus, nuces, 
et amygdalae deliciae meae sunt. Quibus hic fluvius abundat 
pisciculis delector, numquam magis quam dum capiuntur, quod 
studiose etiam inspicio iuvatque iam hamos ac retia tractare. 
Quid de vestibus, quid de calceis loquar? Mutata sunt omnia. 
Non ille meus habitus, meus, inquam, propter eximiam vanita- 
tem, qua, salva, ni fallor, honestate et decore servato, inter pares 
olim conspici dulce fuit. Agricolam me seu pastorem dixeris, 
cum tamen adhuc et vestis exquisitior non desit et mutati habitus 
nulla sit causa, nisi quia quod primum placuit, primum sordet. 
Soluta sunt quibus ligabar vincula clausique quibus placere 
cupiebam oculi, et, puto, si aperti essent, hodie solitum in me 
imperium non haberent: meis autem oculis nullo modo magis 
placeo quam solutus ac liber. 

Quid de habitaculo dixerim? Catonis aut Fabricii domum 
putes, ubi cum cane unico et duobus tantum servis habito. Ceteros 
in Italia dimisi omnes. Utinam in via dimisissem ad me numquam 
redituros, meae quietis unicam procellam. Vilicus autem con- 
tiguam habet domum, mihi semper praesto, dum usui est, et, ne 

umquam obsequium vergat in taedium, parvo mox ostio seclu- 
dendus. Hic mihi duos hortulos quaesivi tam ingenio proposito- 
que meo consentaneos ut nihil magis; quos si describere ag- 
grediar, longus fiam. In summa vix simile aliquid reor habeat 
orbis terrarum et, si femineam levitatem fateri oportet, tale 
quicquam esse extra Italiam indignor. Hunec Helicona nostrum 
Transalpinum vocitare soleo; est enim alte umbrosus solique 
studio aptus et nostro sacer Apollini. Hic nascenti Sorgiae im- 
pendet, ultra quem nihil est nisi rupes et avia, prorsus, nisi feris 
aut volucribus, inaccessa. Alter domui proximus et aspectu 
cultior et dilectus est Bromio; hic, mirum dictu! rapidissimi ac 
pulcherrimi amnis in medio est; iuxta quem brevi tantum ponte 
disiuncta ultima domus in parte testudo vivis ex lapidibus curvata 
suspenditur, quae nunc caelo ardente sentiri vetat aestatem. 
Locus est, qui ad studium accendat; augurorque non absimilis 
atriolo illo, ubi declamare solitus erat Cicero, nisi quod illud 
praeterlabentem Sorgiam non habebat. Sub hoc ergo meridies 
exigitur. Mane in collibus, vesper in pratis vel asperiore in 
hortulo ad fontem naturam vincentem artificio, ubi locus est alta 
sub rupe ac mediis in undis angustus quidem sed plenus stimulis 
ardentibus, quibus piger licet animus in altissimas curas posset 
adsurgere. Quid vis? Possem forsan hic vivere, nisi vel tam 
procul Italia vel tam prope esset Avenio. Quid enim dissimulem 
geminam animi mollitiem? Illius me amor mulcet ac vellicat, 
huius me odium pungit et asperat odorque gravissimus toti mundo 
pestifer quid mirum si in vicinitate nimia unius parvi ruris 
innocuam polluit puritatem? Ille me hinc pellet: sentio enim 
statum interim meum. Vide, nihil est quod metuam nisi reditum 
ad urbes. Vale.—Ep. Fam. XIII. &. 


FRANCISCUS PETRARCA M. TuLLio CicERONI S. P. D. 


Epistulas tuas diu multumque perquisitas atque, ubi minime 
rebar, inventas avidissime perlegi. Audivi multa te dicentem, 
multa deplorantem, multa variantem, Marce Tulli, et qui iam 
pridem, qualis praeceptor aliis fuisses, noveram, nunc tandem, 
quis tu tibi esses, agnovi. Unum hoc vicissim a vera caritate 
profectum non iam consilium sed lamentum audi, ubicumque es, 

quod unus posterorum tui nominis amantissimus non sine lacri- 
mis fundit. O inquiete semper et anxie vel, ut verba tua recogno- 
scas, 0 praeceps et calamitose senex, quid tibi tot contentionibus 
et prorsum nihil profuturis simultatibus voluisti? Ubi et aetati 
et professioni et fortunae tuae conveniens otium reliquisti? 
Quis te falsus gloriae splendor senem adulescentium bellis implicuit 
et per omnes iactatum casus ad indignam philosopho mortem 
rapuit? Heu! et fraterni consilii immemor et tuorum tot salu- 
brium praeceptorum, ceu nocturnus viator lumen in tenebris 
gestans ostendisti secuturis callem, in quo ipse satis miserabiliter 
lapsus es. Omitto Dionysium, omitto fratrem tuum et nepotem, 
omitto, si placet, ipsum etiam Dolabellam, quos nunc laudibus 
ad caelum effers, nunc repentinis maledictis laceras. Fuerint 
haec tolerabilia fortassis. Iulium quoque Caesarem praetervehor, 
cuius spectata clementia ipsum lacessentibus portus erat. Mag- 
num praeterea Pompeium sileo, cum quo iure quodam familiari- 
tatis quidlibet posse videbare. Sed quis te furor in Antonium 
impegit? Amor credo reipublicae, quam funditus iam corruisse 
fatebaris. Quod si pura fides, si libertas te trahebat (quod quidem 
de tanto viro licet opinari), quid tibi tam familiare cum Augusto? 
Quid enim Bruto tuo responsurus es? ‘‘Si quidem,” inquit, 
“Octavius tibi placet, non dominum fugisse sed amiciorem 
dominum quaesisse videberis.”” Hoc restabat infelix et hoc erat 
extremum, Cicero, ut huic ipsi tam laudato malediceres, quod 
tibi, non dicam malefaceret, sed malefacientibus non obstaret. 
Doleo vicem tuam, amice, et errorum pudet ac miseret tantorum 
iamque cum eodem Bruto iis artibus nihil tribuo, quibus te 
instructissimum fuisse scio. Nimirum quid iuvat alios docere, 
quid ornatissimis verbis semper de virtutibus loqui prodest, si te 
interim ipse non audias? A! quanto satius fuerat philosopho 
praesertim in tranquillo rure senuisse, de perpetua illa, ut ipse 
quodam loco ais, non de hac iam exigua vita cogitantem, nullos 
habuisse fasces, nullis triumphis inhiasse, nullos inflasse tibi animum 
Catilinas! Sed de hoc quidem frustra. Aeternum vale, mi Cicero. 

Apud superos, ad dexteram Athesis ripam, in civitate Trans- 
padanae Italiae Verona, XVI Kalendas Quintiles, anno ab ortu 
Dei illius, quem tu non noveras MCCCXLV.—Ep. Fam. XXIV. 3. 

FRANCISCUS PETRARCA NICOLAO LAURENTIL TRIB. Pop. Rom. 
S: P. D: 


Non desinam cotidie tibi scribere magis ut, quicquid de te 
parturit animus meus, primus omnium scias, et tui sollicitudinem 
apud te potissimum deponam sine ulla responsionis tuae spe. 
Hanc enim, fateor, cupio potius quam exspectem inter tantas et 
tam varias curas tuas. Hoc igitur primum scio, te in altissima 
specula constitutum, nec Italorum tantum sed omnium omnino 
mortalium, neque eorum modo, qui nunc sunt, sed eorum etiam, 
qui omnibus saeculis nascentur, adspectui iudicioque ac ser- 
monibus expositum onus ingens, sed praeclarum et pulcherrimum, 
sed singularis et gloriosi negotii suscepisse. Numquam te praesens 
aetas, ut reor, numquam posteritas silebit. Ceterum sermones 
hominum pro uniuscuiusque libidine vani atque discordes sunt; 
propositum tuum nihil ipso, quod inhabitas, Capitolii saxo mo- 
bilius ventorum flatibus non mutatur. Unum sane an scias, an 
cogites, an ignores nescio; litteras tuas, quae istinc ad nos veniunt, 
non aestimes apud eos, quibus destinantur, permanere, sed 
confestim ab omnibus tanta sedulitate transcribi tantoque 
studio per aulas pontificum circumferri, quasi non ab homine 
nostri generis sed a superis vel antipodibus missae sint, ad 
quarum litterarum tuarum suspicionem vulgus omne circumfun- 
ditur. Numquam Delphici Apollinis oraculum in tot sententias 
tractum fuit, in quot intellectus verba trahuntur tua. Circum- 
spectum igitur actum laudo, quod tam irreprehensibiliter hactenus 
stilum tuum temperare studuisti; utque in posterum magis 
magisque studeas, hortor ac deprecor. Sic enim in verbis tuis et 
magnanimitas scribentis et Populi Romani maiestas elucescit, ut 
nec reverentia Romani pontificis nec honor debitus obscuretur. 
Hoc eloquentiam, hoc sapientiam tuam decet, posse sic ea, quae 
contraria videntur sed non sunt, miscere, ut numquam non suam 
teneant dignitatem. Nonnullos obstupescere legentes vidi, ut sic 
in letteris tuis modestiae certantem fiduciam viderent, ut ambigua 
victoria pares essent nec in eam palaestram aut degener metus 
aut superbiae tumor irrumperet. Vidi haesitantes an res tuas an 
verba potissime mirarentur, nec abnuentes quin libertatis beneficio 
Brutum, eloquio Ciceronem dicerent, ad quem Catullus Veronen- 

sis ait: ‘‘Disertissime etc.” Fac igitur ut coepisti: sic scribe 
tamquam omnes visuri sint, nec visuri tantum sed a cunctis 
litoribus impulsuri et ad cunctas terras transmissuri.  Iecisti 
fundamenta validissima, veritatem, pacem, iustitiam, liberta- 
tem; super illis aedifica. Quicquid enim erexeris firmum erit, 
adversus quae quisquis impegerit collidetur. Qui contra veri- 
tatem venerit, mendax erit; qui contra pacem, inquietus; qui 
contra iustitiam, iniquus; qui contra libertatem, arrogans et 
impudens. Laudo etiam quod apud te omnium epistularum, 
quas ad quaslibet terrarum partes miseris, exempla permaneant, 
ut et dictis dicenda conveniant et, si quando casus fuerit, conferre 
valeas aliena cum tuis. Id te facere data litterarum tuarum 
mihi indicio est. Quod enim magnificentissime subscribis “‘lib- 
eratae reipublicae anno primo’, reficiendorum annalium pro- 
positum sapit. Id verbum solatur, placet, et delectat. Et quo- 
niam tu in agendo occuparis, donec ingenium rebus par inveneris, 
ego tibi, nisi Deus . . ., in eam rem ingeniolum hoc et hunc 
calamum spondeo, pro virili parte, ut ait Livius, principis terrarum 
populi memoriae succursurus, nec cedere paululum indignabitur 
Africanus meus. Vale, vir clarissime.—Ep. Variae, 38. 


FRANCIScUS PETRARCA IOHANNI Boccaccio Suo S. 


Tres ingentes epistulas, quas anno altero simul ad te venturas, 
etsi non simul editas, Ticino abiens dimisi, diu licet, unde non 
decuit, impeditas tandem pervenisse confido. Quibus quidem 
exhausisse tunc animum visus eram, novi itaque nihil est, nisi 
quod, cum profunda nocte Venetias attigissem, primo mane 
Donatus noster ad me solus. IIlic multa, ut inter amicos, de- 
siderio colloquendi per absentiam irritato, sed pars maior, ut 
meritus, de te fuit simulque de Homero, quem misisse te scrip- 
seras. De quo istic quid sit actum quaere; huc enim non venisse 
illum scito. Unde me in aliis ad te litteris de Donato immerito 
questum queror. 

Sed Homeri mentio me illius admonet, quo hic medio in Latinum 
venit. O male igitur, o pessime actum de Leone dicam nostro! 
Cogit enim pietas atque ingens miseratio sine stomacho iam de 
illo loqui, de quo pridem multa cum stomacho. Mutatus est 

animus semper meus cum illius hominis fortuna, quae, cum misera 
fuerit, nunc horrenda est. Infelix homo qualiscumque quidem nos 
amabat et, si talis esset, qui nec alios nec se ipsum amare didi- 
cisset, sinistris alitibus in hunc mundum ingressus sinisterioribus 
abiit, ubi nullum puto serenum diem vidit. Quem memoria 
repetens saepe admiror, quo modo in tam tristem fuscamque 
animam Pierii spiritus ac caelestis musicae vel tenuis descendisset 
olfactus. Orabat miser multis precibus, ut pro se mitterem, fassus 
errorem, quae res maxime iratos animos placat. Ego vero et in- 
stabilitatem mihi notissimam et aetatem intractabilem mutandis- 
que iam moribus duriorem veritus et consilio insuper tuo fretus, 
quo fidenter in re qualibet uti velim, ut quod rite consulentium 
utraque fax illustrat, ingenium et fides, spretis precibus responsum 
litteris nullum dedi. Cepit illum tandem familiaritatis nostrae 
desiderium ardentius et male sibi cognitae pudor Italiae moribus- 
que fisus nostris cogitansque, quod verum erat, etsi vocari esset 
indignus, si tamen ultro venisset, minime quidem se nostris 
arcendum liminibus, proxima aestate Aeolo ac Neptuno totoque 
Phorci exercitu adversante Byzantio funem solvit. O quid 
dicam? Miserabilem terrificamque rem audies. JIamque Bos- 
porum atque Propontidem iamque Hellespontum Aegaeumque 
et Ionium, maria Graeca, transiverat, iam Italicae telluris, ut 
auguror, adspectu—laetus dicerem, ni natura respueret, at 
equidem minus maestus Adriacum sulcabat aequor, dum repente 
mutata caeli facie pelagique saeva tempestas oritur ceterisque ad 
sua munera effusis Leo miser malo affixus inhaeserat. Malo, 
inquam, vere malorumque ultimo, quod per omne aevum multa 
perpesso dura in finem fortuna servaverat. Horret calamus 
infelicis amici casum promere. Ad summam inter multas et 
horrisonas caeli minas iratus Iuppiter telum torsit, quo disiectae 
antennae incensaque carbasa in favillas abiere et, lambentibus 
malum flammis aethereis, cunctis stratis ac territis, solus ille noster 
periit. 

Hic Leonis finis! O res hominum improvisae! O mors clarior 
sonantiorque quam vellem. Non putabam Capaneo, Argivo duci, 
nec Tullo Hostilio aut Caro, regi illi, huic principi, Leonis ad- 
scribendum nomen, viri humilis nec indocti sed nec fortunati 

umquam prospere nec iucundi. Semper certe nunc intellego, ut 
multa post factum intellegimus, semper, inquam, nubes illa 
maestique oris obscuritas nuntiabat hoc fulmen. 

Supellex horridula et squalentes libelli, hinc nautarum fide, 
hinc propria tuti inopia evasere. Inquiri faciam, an sit in eis 
Euripides Sophoclesque et alii, quos mihi quaesiturum se spo- 
ponderat. Truncus informis ac semiustus in mare iactatus est. 
Quem alia ad te epistula Graecis escam vermibus destinaram, 
heu! Italis cibus est piscibus. Tu vive felix et vale nostri memor. 
Venetiis, VIII Kalend. Februarii—Ep. Sen. VI. f. 


Franciscus Petrarca Amicis Suis S. 


Senui fateor idque iam amplius dissimulare, etsi velim, nequeo; 
etsi queam, nolo. Gaudete, coetanei, seu ad resistendum senio 
fortiores seu ad occultandum ingeniosiores seu ad credendum 
faciliores spei vanae, quae de fallaci ac fugaci oritur iuventa. 
Ego clam labentis aevi blanditiis non credo. Gaudete, adhuc iuve- 
nes qui videri vultis; cedo ego (iam tempus est) vacuumque vobis 
locum linquo. Possidete illum pertinaciter et tenete chirographum 
aetatis. Ex professo senex sum; ipse annos meos in speculo, 
alii in fronte legunt mea; mutatus est primus ille oris habitus et 
laetum lumen oculorum maesta, ut aiunt, at ego sentio laeta 
nube reconditum ; comae labentes et cutis asperior totoque vertice 
nix albescens adesse aetatis hiemem nuntiant. Gratias autem illi, 
qui nos a prima luce ad vesperam et a prima aetate in senium 
prospectat ac regit, ego in hoc statu non solum animi vires auctas 
sed corporeum robur ac studia solita et honestos actus nulla ex 
parte decrevisse sentio. Nam ad alia invalidus fieri et gaudeo et 
nitor et aetatem ipsam ieiunio, labore, vigiliisadiuvo. * * * 

Qui pergit qua non debet, pervenit quononvult. Sicerroneam 
iuventam delira sequitur senectus. Contiguae in vicem et con- 
nexae sunt aetates et, ut prima quaeque sequentis indicium 
praefert, sic quaeque ultima testimonium perhibet praecedentis. 
“Omnia fert aetas,” inquit Maroneus pastor et, quod fateri 
oportet, est haud dubie vel adversa vel onerosa memoriae senectus 
multitudine rerum ac pondere. Paucorum facilis custodia est et 
inopiae argumentum sua omnia in promptu habere. Ceterum 

premit senectus memoriam, non opprimit nec exstinguit. Quam- 
vis promptior adulescentis, angustior tamen senis est memoria. 
Plurium recordatur, sed cunctantius; plura enim vidit, plura 
audivit, plura legit, plura didicit, plura velut clavibus’ abdidit 
et multorum dominum multa neglegere est necesse; multae illi 
sunt arculae diu intactae et locupletis in morem non cuncta, 
quae possidet, ad manum habet; quaerenda sunt et eruenda ut 
quae sint reposita, non amissa. Quibusdam morbus ingenium 
memoriamque abstulit, aetas nulli. Numquam sapiens iuvenis 
ob senium deliravit, saepe autem insipiens adulescens in senectute 
resipuit. Quos igitur stultos senes videas ac deliros, stolidi 
iuvenes fuerunt. Nulla est aetatis culpa, quae accepit reddere; 
alium eumque meliorem aliquando facere laus est. * * * 

Ad summam sane de omni aetate non iuvenum sed senum 
debet esse iudicium eorumque non omnium sed modestorum 
quique animis quoque senuerint; ceteri enim iuvenibus, immo et 
pueris adnumerandi sunt. Veri igitur senes recti iudices sunt 
aetatum, male enim qui iuvenes sunt de rebus iudicant inexperti. 
Omnis autem senex iuvenis fuit; contra nullus iuvenis senex fuit 
aut futurusne sit novit. Me iam unum ex idoneis iudicibus ipsa 
aetas et, ni fallor, aequanimitas facit; quid sum scio, quid eram 
memini, dum aetatis flore felicissimus videbar usque ad taedium 
notatus digitis atque oculis multorum, quod et nunc maxime 
patior, sed alio multumque dissimili quodam modo; temporibus- 
que collatis, etsi aetas quaelibet suas amaritudines suasque 
dulcedines habeat, omnibus tamen ad libram actis tranquillam 
et placidam et honestam senectutem omnibus aetatibus prae- 
ferendam censeo. Dixi saepe et repeto, haud ignarus contra 
multorum totiusque paene orbis sententiam me loqui. Nec sum 
nescius, ut ad cursum utque ad saltum, ad negotia, ad labores 
promptior robustiorque est iuvenum aetas. Impetuosior praeterea 
atque ferventior, sed neque constantior neque consultior, in quo 
vulgus ipsum mecum sentit, neque, in quo valde dissentit, ani- 
mosior. Cuius rei ratio si quaeritur, praesto est. Iuvenis enim 
uxorem ducere, filios gignere, opes, amicitias, potentiam, famam 
quaerere, voluptatibus frui, honoribus insigniri, diu  vivere 
cogitat, quae profecto metum mortis animo adferunt providenti 

ad tam multa, tam varia tempore opus esse, quod mors interve- 
niens ablatura sit. Senihaec omniaretro sunt, quae seu iam pridem 
habuit atque, ut fit, usum satietas consecuta est, seu illa quidem 
aut contempsit ut vilia aut ut desperata deseruit, quibus ces- 
santibus unum iam ex omnibus cogitat, bene mori, ipsa mortis 
vicinitate securior. Magna pars enim rerum formidulosior e 
longinquo est. * * * 

Nec me latet, quid nunc obici dissentientium possit argutiis: 
nondum scilicet pervenisse me ad vera senectutis incommoda; 
esse aetatem iam nec floridam nec virentem, adhuc solidam 
tamen ac valentem; mutandum stilum, cum ad illa pervenero; 
loqui me fortiter nondum annis invalidum, dum prima et recta 
senectus, ut satiricus ait, necdum terram curvus adspicio necdum 
auxiliari baculo sed pedibus meis feror. Novi omnia neque 
ignoro aetatem quamlibet tripartitam esse. Prima pars viridis, 
unde apud Vergilium ‘‘viridis senectus’”, secunda vero dicitur 
adulta, tertia autem praeceps, unde et suam praecipitem senectu- 
tem vocat Cicero, ea prorsus aetate, quo nunc ego sum, cum mea 
nondum praeceps sed adhune Dei munere viridis sit senectus. 
Iam senectus tamen, iam non amplius iuventus, quisquis aetatum 
terminos metator figat. Cum illuc ergo perveniam, si perveniam, 
tamen laetiora forsitan quam dicuntur inveniam; sic ex similibus 
auguror, Sic a doctis senibus audivi. Sin quid aliter ac speraverim 
invenero, quid putas acturus sim? An fortassis Senecae consilio 
prosiliam ex aedificio putrido ac ruente? Absit ab anima mea 
furor ille! Ego vero resistam et obstabo, dum potero, neque me 
falsae libertatis appetitus praeceps aget in veram servitutem. 
Videntur enim morte voluntaria quasi calle compendiario morbi 
vivi seu insignem aliquam fortunae iniuriam vitare nec attendunt 
quanto iniuriosior quisquam sibi hoc consilio quam cuiquam sua 
sors sit. Illa enim ultra temporalem nihil, hi aeternam sibi 
mortem inferunt. * * * 

Nec adsentior quidem Terentiano Chremeti senectutem ipsam 
morbum esse, nisi unum forsan adieceris, quo sit plenior sententia, 
ut dicatur senectus morbus corporis sanitasque animae. Ad 
hanc aetatem alacris eo, iam eius primos fines introeo, quosque, 
ut dixi, praecipites sibi vocat Cicero ad Augustum scribens, hos 

mihi planissimos facillimosque comperio. Milia ibi tamen 
querulorum vivere cupientium gementiumque quod vixerint. 
Unus ego, si potero, sine negotiis, sine iurgiis senescam. Quid 
futuri temporis verbo utor? Iam senesco, iam senui neque inter 
loquendum, quod saepe accidit, principii sum oblitus. Senui, 
inquam, naturaeque gratiam habeo, seu me iter hoc explere 
voluerit (quamquam post senectutem nihil sit nisi senium et 
mors, illud pars ultima senectutis, haec autem vitae finis) seu 
supremo labori meo parcere maluerit; etsi, ubicumque viator 
desinit, illic viae terminus laborque wltimus sit. Neque enim 
refert quantum ire potuerit, si plus non ivit. Certe ego rei huius 
arbitrium curamque omnem illi commisi, apud quem, ut scriptum 
est, gressus hominis dirigentur, apud quem praefixus est termi- 
nus eius et numerus mensium et dierum; mille anni tamquam dies 
externa, quae praeteriit. Ipse vocabit me et ego respondebo sibi 
bona utinam! et salubri fiducia. 

Procedo interea in dies laetior et coaevis meis adhuc 
reluctantibus et sequacibus nostris dico, ‘‘Venite  securi, 
nolite trepidare, nolite senes miseros audire, qui se malarum 
cupidinum nodis explicitos non aliter flent quam flere implicitos 
decebat. Nolite illis propter senectutem credere, quae 
superficie venerabiles vel invitos facit. Senectus, quo per 
medias vitae procellas pergitis, non est qualem ferunt. Molestis- 
sima illis omnis aetas fuit; stultitiae vitium, non aetatis. Docti 
modestique hominis senectus pacatis animi fluctibus inconcussa 
et, relictis retro litium ac laborum scopulis ac quibusdam quietis 
atque otii velut apricis collibus rerum turbini obiectis, circum- 
saepta et tranquilla est. Ite modo, festinate, ut facitis. Ubi 
timebatis naufragium, portus est. O veneranda ante alios senec- 
tus, o diu optata, o nequiquam formidata mortalibus et, si nosci 
coeperis, felix aetas! Indignus est ad te pervenire, qui te metuit; 
indignus pervenisse, qui te accusat. Ego te semper optavi, 
numquam timui; ego tibi appropinquanti, quoad licuit, obviam 
processi; ego te votis expetitam et praeoccupatam animo ali- 
quando et praesentem teneo et amplector. O bona malorum 
victrix affectuum expultrixque optima libidinum pessimarum, 
tibi uni post Deum tribuo, quod praeduris compedibus et tristi 

carcere relaxatis liber tandem meique iuris esse incipio. Sera 
quidem fatear, at quo serior eo gratior libertas. Haec perdita 
maestam mihi iuventutem fecit, haec reddita senectutem laetam 
TACityagauae 

Haec tam multa praecupide vobiscum dixerim, amici, de 
aetate male cognita sed iam mea; de me autem nihil, qui in ea 
cuius meriti sim, qualisve et quam diu sim futurus, quando et 
qualiter digressurus, nescio; nihil, inquam, nisi hoc unum, quod 
senectutis ad laudem, cunctis quibus noscor audientibus, profiteor 
intrepidus atque affirmo: nec me tristior iuvenis nec laetior senex. 
Vos laeti securique senescite et gaudete et valete mei memores. 
Ticini, III Kalend. Decembris.—Ep. Sen. VIII. 2 


FrANciIscus PETRARCA LuUCAE DE PENNA S. 


Dabis veniam, insignis vir, stilo, ut quibusdam fortasse vide- 
bitur, irreverenti, sed, Deum testor, minime insolenti. Stilo 
enimalioutinescio. Singulariter te adloquor, cum sis unus, et in 
hoc naturam sequor ac maiorum morem, non blanditias moder- 
norum, mirorque quid tu talis vir me aliter adloqueris, cum et ego 
unus sum utinamque integer nec in multa vitiorum frusta dis- 
cerptus. Denique sic Romanum imperatorem regesque alios, 
sic Romanos quoque pontifices adloqui soleo; si aliter facerem, 
viderer mihi mentiri. * * * 

Siquidem ab ipsa pueritia, quando ceteri omnes aut Prospero 
inhiant aut Aesopo, ego libris Ciceronis incubui, seu naturae 
instinctu seu parentis hortatu, qui auctoris illius venerator ingens 
fuit, facile in altum evasurus, nisi occupatio rei familiaris nobile 
distraxisset ingenium et virum patria pulsum onustumque familia 
curis aliis intendere coegisset. Et illa quidem aetate nihil intelle- 
gere poteram; sola me verborum dulcedo quaedam et sonoritas 
detinebat, ut quicquid aliud vel legerem vel audirem raucum 
mihi longeque dissonum videretur. Erat hac fateor in re pueri, 
non puerile, iudicium, si iudicium dici debet, quod nulla ratione 
subsisteret. Illud mirum, nihil intellegentem id sentire, quod 
tanto post aliquid, licet modicum, intellegens sentio. Crescebat 
in dies desiderium meum et patris admiratio ac pietas aliquamdiu 
immaturo favit studio et ego hac una non segnis in re, cum vix 

testa effracta aliquam nuclei dulcedinem degustarem, nihil um- 
quam de contingentibus intermisi, paratus sponte meum genium 
fraudare, quo Ciceronis libros undecumque conquirerem. Sic 
coepto in studio nullis externis egens stimulis procedebam, donec 
victrix industriae cupiditas iuris civilis ad studium me detrusit, 
ut, si diis placet, addiscerem, quid iuris de commodato et mutuo, 
de testamentis et codicillis, de praediis rusticis et urbanis, et 
obliviscerer Ciceronem vitae leges saluberrimas describentem. 
In eo studio septennium totum—perdidi dicam verius quam exegi. 
Utque rem paene ridiculam flebilemque audias, factum est ali- 
quando, ut nescio quo sed minime generoso consilio omnes quos 
habere potueram Ciceronis et simul aliquot poetarum libri, 
lucrativo velut studio adversi, latibulis, ubi ego, quod mox accidit, 
metuens illos abdideram, me spectante eruti quasi heresum libri 
flammis exurerentur, quo spectaculo non aliter ingemui quam si 
ipse iisdem flammis inicerer. Proinde pater (nam memini) me 
tam maestum contemplatus subito duos libros paene iam incendio 
adustos eripuit et Vergilium dextra tenens, laeva Rhetoricam 
Ciceronis utrumque flenti mihi subridens ipse porrexit. Et, 
“Habe tibi hunc,”’ inquit, “pro solacio quodam raro animi, hunc 
pro adminiculo civilis studii.” His tam paucis sed tam magnis 
comitibus animum solatus lacrimas pressi. Dehine circa primos 
annos adulescentiae mei iuris effectus, libris legalibus abdicatis, 
ad solita remeavi, eo ferventior quo interrupta delectatio acrior 
edt. 

Abeuntibus demum amicis et, ut fit, petentibus, numquid e 
patria sua vellem, respondebam nihil praeter libros Ciceronis; 
ante alios dabam memoralia scriptoque et verbis instabam. Et 
quotiens putas preces, quotiens pecuniam misi, non per Italiam 
modo, ubi eram notior, sed per Gallias atque Germaniam et 
usque ad Hispanias atque Britanniam? Dicam quod mireris, et 
in Graeciam misi et, unde Ciceronem exspectabam, habui 
Homerum, quique Graecus ad me venit, mea ope et impensa 
factus est Latinus et nunc inter Latinos volens mecum habitat. 
Et quid tibi vis? ‘‘Labor omnia vincit improbus,”’ inquit Maro. 
Multo studio multaque cura multa undique parva volumina 
recollegi, sed saepe multiplicata; eorum vero, quae maxime 

optabam, raro aliquid, ita ut, quod humanis in rebus crebro 
accidit, multa mihi deforent, multa superfluerent. * * * 

Circa quintum et vigesimum vitae annum inter Belgas Hel- 
vetiosque festinans, cum Leodium pervenissem, audito quod 
esset ibi bona copia librorum, substiti comitesque detinui, donec 
unam Ciceronis orationem manu amici, alteram mea manu 
scripsi, quam postea per Italiam effudi, et, ut rideas, in tam 
bona civitate barbarica atramenti aliquid et id croco simillimum 
reperire magnus labor fuit. Et de libris quidem Reipublicae 
iam desperans librum de Consolatione quaesivi anxie nec inveni. 
Quaesivi et librum de laude philosophiae, quod et ipse libri 
titulus excitabat et in libris Augustini, quos iam legere coeperam, 
librum illum ad vitae mutationem et ad studium veri multum 
sibi profuisse compereram; sic undique dignus videbatur, qui 
diligentissime quaereretur. * * * Post haec vero, cum ultimo 
Neapoli venissem, Barbatus meus Sulmonensis, amicus optimus 
et tibi forsan saltem nomine cognitus, voti mei conscius parvum 
Ciceronis librum mihi donavit, cuius in fine principium solum 
erat libri Academicorum, quod ego perlegens conferensque cum 
illis, qui inscribuntur de Laude Philosophiae, luce clarius depre- 
hendi illos esse duos (tot enim sunt) tertium et quartum vel 
secundum et tertium Academicorum, subtile opus magis quam 
necessarium aut utile. Sic longaevo errore liberatus sum. Ob- 
tulerat casus mihi iam antea venerabilem quendam senem, cuius 
nomen, ut reor, adhuc in curia notum est, Raimundum Supe- 
rantium, ad quem ante hos XL annos scripta iuvenilis mea quaedam 
nunc etiam exstat epistula. Ille copiosissimus librorum fuit et 
ut iurisconsultus, in qua facultate pollebat, alia quidem cuncta 
despiciens praeter unum T. Livium, quo mirum in modum delecta- 
batur, sed historiae insuetum magnum licet ingenium haerebat. 
In eo studio me sibi utilem, ut dicebat, expertus tanto amore 
complexus est, ut patrem potius crederes quam amicum. TIlle 
mihi et commodando libros et donando supra communem modum 
facilis fuit. Liber Ciceronis de Gloria ab hoc habui et Varronis 
et Ciceronis aliqua. Cuius unum volumen de communibus fuit 
sed inter ipsa communia libri de Oratore ac de Legibus imperfecti, 
ut semper inveniuntur, et praeterea singulares libri duo de Gloria, 

quibus visis me ditissimum extinfavi. Longum est exsequi, quos 

et qualiter et unde quaesierim, praeter unum volumen elegantis- 
’ simum, cui par aliud invenire difficile, paternas inter res inventum, 
quod in deliciis pater habuerat quodque non ideo evasit, quia 
illud mihi executores testamentarii salvum vellent, sed quia circa 
praedam pretiosioris, ut putabant, patrimonii occupati ceu vile 
neglexerant. In his omnibus novi nihil, ut dixi, praeter illos de 
Gloria libros duos et aliquot orationes aut epistulas. Sed ego, 
ne fortunae frustra obniterer, ut viator sitiens inopi rivulo, quibus 
poteram communibus me solabar * * * Arquade, V Kalendas 
Maias.—Ep. Sen. XV. 1. « 


Tacoso De CoLUMNA 


Comitantibus ergo 
his animum curis, dum singula mente revolvo, 
hoc procul adspexi secreto in litore saxum, 
naufragiis tutumque meis aptumque putavi. 
Huc modo vela dedi. Nunc montibus abditus istis 
flens mecum enumero transacti temporis annos. 
Insequitur tamen illa iterum et sua iura retentat. 
Nunc vigilantis adest oculis, nunc fronte minaci 
instabilem vano ludit terrore soporem. 
Saepe etiam (mirum dictu!) ter limine clauso 
irrumpit thalamos media sub nocte reposcens 
mancipium secura suum. Mihi membra gelari 
et circumfusus subito concurrere sanguis 
omnibus ex venis tutandam cordis ad arcem. 
Nec dubium, si quis radiantem forte lucernam 
ingerat, horrendus quin pallor in ore iacentis 
emineat multumque animae nova signa paventis. 
Expergiscor agens lacrimarum territus imbrem 
excutiorque toro, nec dum Tithonia sensim 
candida lucifero coniunx prospectet ab axe 
Opperiens, suspecta domus penetralia linquo 
et montem silvasque peto circumque retroque 
collustrans oculis, si, quae turbare quietum 
venerat, incumbens eadem praevertat euntem. 

Invenient vix verba fidem; sic salvus ab istis 

eruar insidiis, ut saepe per avia silvae, 

dum solus reor esse magis, virgulta tremendam 

ipsa repraesentant faciem truncusque repostae 

ilicis et liquido visa est emergere fonte 

obviaque effulsit sub nubibus aut per inane 

aeris aut duro spirans erumpere saxo 

credita suspensum tenuit formidine gressum. 

Hos mihi nectit amor laqueos; spes nulla superstes, 

ni Deus omnipotens tanto me turbine fessum 

eripiat manibusque suis de faucibus hostis 

avulsum hac saltem tutum velit esse latebra. 
Hactenus haec, sed plura cupis. Nunc cetera vitae 

accipe cunctorum breviter distincta dierum. 

Est mihi cena levis, cui condimenta famesque 

et labor et longi praestant ieiunia solis. 

Vilicus est servus; mihi sum comes ipse canisque, 

fidum animal; reliquos locus hic exterruit omnes, 

unde cupidineis telis armata voluptas 

exsulat atque frequens opulentas incolit urbes. 

Hic mecum exsilio reduces statione reposta 

Pierides habitant. Rarus superadvenit hospes, 

nec nisi rara vocent noti miracula fontis. 

Vix mora nostra quidem, licet annua, bisve semelve 

congregat optatos clausa sub valle sodales. 

Sic pietas est victa locis. At crebra revisit 

littera. Me longa solum sub nocte loquuntur 

ante ignem, gelidas me solum aestate per umbras; 

sermo diurnus eis, idem sum fabula pernox. 

Nil coram conferre datum; dumeta nivesque 

exhorrent nostrasque dapes; iamque urbe magistra 

mollitiem didicere pati; me dura professum 

destituere pii comites servique fideles. 

Et, si quos attraxit amor, ceu carcere vinctum 

solantur fugiuntque citi. Mirantur agrestes 

spernere delicias ausum, quam pectore metam 

supremi statuere boni. Nec gaudia norunt 

nostra voluptatemque aliam comitesque latentes, 
quos mihi de cunctis simul omnia saecula terris 
transmittunt lingua, ingenio, belloque togaque 
illustres. Nec difficiles, quibus angulus unus 
aedibus in modicis satis est, qui nulla recusent 
imperia assidueque adsint et taedia numquam 
ulla ferant, abeant iussi redeantque vocati. 

Nunc hos, nunc illos percontor; multa vicissim 
respondent et multa canunt et multa loquuntur. 
Naturae secreta alii, pars optima vitae 

consilia et mortis, pars inclita gesta priorum, 
pars sua, praeteritos renovant sermonibus actus. 
Sunt qui festivis pellant fastidia verbis, 

quique iocis risum revehant. Sunt omnia ferre 
qui doceant, optare nihil, cognoscere sese. 

Sunt pacis, sunt militiae, sunt arva colendi 
artifices strepitusque fori pelagique viarum. 
Deiectum adversis relevant tumidumque secundis 
compescunt rerumque iubent advertere finem, 
veloces meminisse dies vitamque fugacem. 
Proque tot obsequiis pretium leve, limen apertum 
convictumque, petunt, quibus hostis rara per orbem 
hospitia et segnes fortuna relinquit amicos. 

Vix usquam admissi trepidant atque atria ducunt 
quaslibet interea latebras, dum frigida cedant 
nubila, Pieria studiorum aestate reversa. 

Non lapides calcemque tegant aulaea necesse est 
Serica seu calido fument nidore popinae; 

non cava multifido famulum tonet aula fragore, 
splendida dum crebris celerant convivia mensis. 
Sobria turba coit proprio contenta suasque 

quae mecum partitur opes fessumve cubili 
solatur roseo et mensa dignatur egenum 

atque cibis reficit sacris et nectare dulci, 

nec solum comes esse domi sed prompta per omnes 
ire simul saltus ac prata domestica nymphis 

et vulgus querulum atque urbes odisse sonoras. 

Saepe dies totos agimus per devia soli 
inque manu calamus dextra est, at charta sinistram 
occupat et variae complent praecordia curae. 
Imus et, a! quotiens animum dimovit ab alta 
cura avis exigua et post se importuna retorsit! 
Tum gravis est, si quis medio se callis opaci 
offert aut si quis submissa voce salutet 
intentumque aliis maioraque multa parantem. 
Et iuvat ingentis haurire silentia silvae; 
murmur et omne nocet, nisi vel dum rivus arenae 
lucidus insultat vel levis aura papyrum 
verberat et faciles dant carmina pulsa susurros. 
Saepe mora increpuit serumque in tecta reverti 
longior admonuit proprii nos corporis umbra 
interdumque referre pedem nox ipsa coegit 
monstravitque viam et vepres signavit acutos 
Hesperus aut oriens Phoebo pereunte Diana. 

Sic sumus, haec agimus, gravior si cura quiescat, 
felices laetoque nimis sub sidere nati. 

—Ep. Metr. I. 7, 120-236. 


Ap ITALIAM 


Salve, cara Deo tellus sanctissima, salve, 
tellus tuta bonis, tellus metuenda superbis, 
tellus nobilibus multum generosior oris, 
fertilior cunctis, terra formosior omni, 


_cincta mari gemino, famoso splendida monte, 


armorum legumque eadem veneranda sacrarum, 
Pieridumque domus, auroque opulenta virisque, 

cuius ad eximios ars et natura favores 

incubuere simul mundoque dedere magistram. 

Ad te nunc cupide post tempora longa revertor 

incola perpetuus. ‘Tu diversoria vitae 

grata dabis fessae. Tu, quantam pallida tandem 
membra tegant, praestabis humum. Te laetus ab alto 
Italiam video frondentis colle Gebennae. 

Nubila post tergum remanent; ferit ora serenus 

spiritus et blandis adsurgens motibus aer 
excipit. Agnosco patriam gaudensque saluto. 
Salve, pulchra parens, terrarum gloria, salve! 
—Ep. Meir. IIT. 24. 


PANEGYRICUM IN FUNERE MaATRIS 


Suscipe funereum, genetrix sanctissima, cantum 
atque aures adverte pias, si praemia caelo 

digna ferens virtus alios non spernit honores. 
Quid tibi pollicear? nisi quod, velut alta Tonantis 
regna tenes, Electa Dei tam nomine quam re, 

sic quoque perpetuum dabit hic tibi nomen honestas 
Musarum celebranda choris pietasque suprema 
maiestasque animi primisque incoepta sub annis 
corpore in eximio nullam intermissa per horam 
tempus ad extremum vitae notissima clarae 

cura pudicitiae facie miranda sub illa. 

Iam brevis innocuae praesens tibi vita peracta 
efficit, ut populo maneas narranda futuro, 
aeternum veneranda bonis mihi flendaque semper. 
Nec quia contigerit quicquam tibi triste, dolemus, 
sed quia me fratremque, parens dulcissima, fessos 
Pythagorae in bivio et rerum sub turbine linquis. 
Tu tamen instabilem, felix o transfuga, mundum 
non sine me fugies nec stabis sola sepulcro. 
Egregiam matrem sequitur fortuna relictae 
spesque domus et cuncta animi solacia nostri. 
Ipse ego iam saxo videor mihi pressus eodem. 

Haec modo pauca quidem pectus testantia maestum 
dicta velim, sed plura alias, tempusque per omne 
hac tua, fida parens, resonabit gloria lingua. 

Has longum exsequias tribuam tibi; postque caduci 
corporis interitum, quod adhuc viget, optima, sub qua 
vivis adhuc, genetrix, cum iam compresserit urna 

hos etiam cineres, nisi me premat immemor aetas, 
vivemus pariter, pariter memorabimur ambo. 

Sin aliter fors dura parat morsque invida nostram 

exstinctura venit fragili cum corpore famam, 

tu saltem, tu sola, precor, post busta superstes 
vive, nec immeritae noceant oblivia Lethes. 
Versiculos tibi nunc totidem, quot praebuit annos 
vita, damus. Gemitus et cetera digna tulisti, 
dum stetit ante oculos feretrum miserabile nostros 
ac licuit gelidis lacrimas infundere membris. 


Laurea propriis virtutibus illustris et meis longum celebrata 
carminibus primum oculis meis apparuit sub primum adulescentiae 
meae tempus anno domini MIIIXXVII, die VI mensis Aprilis, 
in ecclesia sanctae Clarae Avin. hora matutina; et in eadem 
civitate eodem mense Aprilis, eodem die sexto, eadem hora prima, 
anno autem MIIIXLVIII ab hac luce lux illa subtracta est, 
cum ego forte tunc Veronae essem, heu! fati mei nescius. Rumor 
autem infelix per litteras Ludovici mei me Parmae repperit anno 
eodem, mense Maio, die XIX mane. Corpus illud castissimum 
ac pulcherrimum in locum Fratrum Minorum repositum est ipso 
die mortis ad vesperam. Animam quidem eius, ut de Africano 
ait Seneca, in caelum, unde erat, rediisse mihi persuadeo. 

Haec autem ad acerbam rei memoriam amara quadam dulce- 
dine scribere visum est hoc potissimum loco, qui saepe sub oculis 
meis redit, ut scilicet cogitem nihil esse debere, quod amplius 
mihi placeat in hac vita, et, effracto maiore laqueo, tempus esse 
de Babylone fugiendi crebra horum inspectione ac fugacissimae 
aetatis existimatione commonear, quod praevia Dei gratia facile 
erit praeteriti temporis curas supervacuas, spes inanes, et in- 
exspectatos exitus acriter et viriliter cogitanti. 

(In prima pagina codicis Vergilii scriptum) 


GIOVANNI BOCCACCIO (1313-1375) 


Av Dominum Franciscum, GENERUM DoMINI FRANCISCI 
PETRARCAE 


Flebilem epistulam tuam pridie XIII Kalendas Novembris, 
amatissime frater, suscepi, cuius cum scribentis manum non 
noscerem, soluto nexu confestim in mittentis nomen oculos inieci 
et, quam cito nomen tuum legi, sensi quid in eadem lecturus eram, 
felicem scilicet transitum incliti patris et praeceptoris nostri, 
Francisci Petrarcae, ex terrestri Babylone in caelestem Jerusalem, 
quem esto amicorum nullus te praeter ad me scripserit, iamdudum 
vulgo omni fere iam praedicante maximo dolore meo audieram 
et dies plusculos quasi sine interpositione fleveram non eius 
ascensum sed quoniam me miserum destitutumque viderem. 
Nec mirum. Nemo mortalium me magis illi fuit obnoxius. Et 
cum cuncta persolverem, fuit animus venire ilico daturus in- 
fortunio tuo meoque debitas lacrimas tecumque in caelum ac 
superos questus meos et ultimum penes bustum tanti patris vale 
dicturus. Verum iam decimus elapsus est mensis, postquam in 
patria publice legentem Comoediam Dantis magis longa atque 
taediosa quam discrimine aliquo dubia aegritudo oppressit et, 
dum per quattuor menses, non dicam medicorum sed fabulonum 
amicorum impulsu consilia sequor, continue aucta est et potioni- 
bus et ieiuniis adeo a solito ordine exorbitare coacta est nutritiva 
virtus, ut in debilitatem devenerim fere inexperto incredibilem, 
cui satis fidem praestat aspectus meus videntibus. Heu, mihi 
misero! Longe aliter tibi viderer, quam is, quem vidisti Venetiis. 
Exhausta totius pleni quondam corporis pellis est, immutatus 
color, hebetatus visus, titubant genua, et manus tremulae factae 
sunt, ex quo nedum superbos Appennini vertices sed vix usque 
in avitum Certaldi agrum amicorum quorundam suffragio deductus 
a patria sum, ubi semivivus et anxius, otio marcens, et mei ipsius 
incertus consisto, Dei solius, qui febribus imperare potest, mede- 
lam exspectans et gratiam. * * * * * 

Superaddis eum apud Arquadae vicum in agro Patavino 
clausisse diem et in eadem villula iussisse cineres suos perpetuae 
quieti tradi seque illi erecturum in memoriam sempiternam sepul- 

crum speciosum atque magnificum. Heu mihi! crimen fateor 
meum, si crimen dicendum est. Invideo Florentinus Arquati 
videns illi aliena humilitate magis quam suo merito tam claram 
felicitatem fuisse servatam, ut sibi commissa custodia sit corporis 
eius, cuius egregium pectus acceptissimum Musarum et totius 
Heliconis habitaculum fuit, amantissimum philosophiae sacrarium, 
artiumque liberalium abundantissimum et spectabile decus et 
potissime eius, quod ad Ciceronianam spectat facundiam, ut 
liquido sua testantur scripta. Ex quo fere Arquas incognita 
Patavinis nedum exteris atque longinquis nationibus cognoscetur 
et orbi toti eius erit nomen in pretio nec aliter quam nos Posillipi 
colles etiam invisos mente colimus eo, quod eorum in radicibus 
locata sint ossa Vergilii, et Tomitaniam Phasinque, Euxinii maris 
extrema loca tenentia busta Paeligni Nasonis, ac Smyrnam Homeri 
et alia similia, honoraberis, ubi nil pendimus Hyrcanas rupes, 
Aethiopum monstra, seu Euripos Arcadum gelido sub axe sonan- 
tes eo, quod talibus ornati titulis non sint. Nec dubito, quin ab 
extremis aliter Oceani litoribus rediens onustus divitiis et mare 
Hadriacum sulcans navita a longe venerabundas sublimes per- 
spectans Euganei vertices secum aut cum amicis inquiat: ‘‘Ecce! 
videmus colles suis in visceribus servantes orbis decus et olim 
dogmatum omnium templum, Petrarcam vatem dulciloguum, 
iamdudum ex senatus consulto in alma urbe triumphali insignitum 
laurea; cuius tot exstant laudanda volumina, tam clara sanctissi- 
mae famae praeconia.”’ Venient et forsan aliquando niger Indus 
aut ferox Hispanus vel Sauromata sacri nominis admiratione 
tacti et tam egregii hominis tumulum spectantes pia cum reve- 
rentia conditas salutabunt reliquias suum infortunium exsecrantes, 
quod vivum non viderint, quem defunctum visitassent. Heul 
infelix patria, cui nati tam illustris servare cineres minime datum 
est, cui tam praeclara negata gloria! Equidem tanti fulgoris 
indigna es. Neglexisti, dum viveret, illum trahere et pro meritis 
in sinu collocare tuo. Vocasses, si scelerum artifex, si proditionum 
faber, si avaritiae, invidiae, ingratitudinisque saga fuisset offensor. 
Mallem tamen, qualiscumque sis, tibi hic quam Arquati contigis- 
set honor. Sicfactum est, ut vetus veritatis servaretur sententia: 
“Nemo susceptus est propheta in patria sua.’”’ * * * * 

Quod attinet ad munificentiam suam erga amicos et me, non 
possum explicare paucis. Propterea hoc loco sinam et aptiori 
reservabo, si dabitur, contentus pro nunc de me tantum verbula 
quaedam fecisse. Novi equidem multis suis retroactis tempori- 
bus beneficiis erga me, quantum me vivens amaverit, et nunc 
opere video, quod in mortem usque protraxerit; et, si meliore in 
vita post transitum, nunc quem mortem dicimus, diliguntur 
amici, credo me diligat diligetque, non hercle quod meruerim, 
verum quantum illi sic mos fuit, ut, quem semel in suum ad- 
sumpserat, semper diligenter servavit; et ego quadraginta annis 
vel amplius suus fui. Praeterea, ut ignaris aperiret opere, quod 
verbis aut scriptis de cetero ostensurus minime erat, me inter 
heredes suos, ut scribis, numerari voluit, relicta mihi satis ampla 
portione bonorum. Edepol, laetor et gaudeo eum sic fecisse. 
Tristor tamen contigisse tam cito, ut sortem mihi adscriptam 
hereditatis suae sumpturus essem, quam nunc alacri animo 
sumam. Mallem eum vivere et hereditate carere sua. Sed pia 
grataque mente tamquam extremum et hereditarium suae be- 
nignitatis munus, quod paucis ante diebus misisti, suscipiam tuae 
dilectionis gratias agens. * * * * 

Urget aegritudo, ne scribam longius et idcirco, ut in ultimas 
preces veniam, quaeso me tuum habeas et vale longum, dulcissime 
frater. Scribendi finis Certaldi datus tertio Nonas Novembris et, 
ut satis vides, festinanter dicere non possum. Tres fere dies 
totos, paucis interpositis horis ad restaurandas parumper fessi 
corporis vires, in scribendo hanc brevem epistulam consumpsi. 

Tuus Ioannes Boccaccius, si quid est. 


De Larisus Mercuruw FILus 


Christiana veritas angelos vocat non cum nascente genitos 
sed natu sociatos. Quorum alter bonus in bonum semper urget 
quem servat, alter autem malus in contrarium nititur, et quasi 
bonorum malorumque nostrorum observatores et testes in mortem 
usque assistunt continui. Hos praeterea lares etiam privatorum 
domibus inesse credidere, ut in principio Aululariae ostendit 
Plautus, eosque familiares seu domesticos vocavere deos et, uti 
custodiae corporis appositos diximus, sic et hos custodiae domus 

eisque in domibus locum communem domesticis omnibus, ubi 
scilicet ignis area, quam in medio aulae veteres faciebant, dedere. 
Ibique eos venerabantur sacris ritu vetere. Quod quidem nondum 
apud nos oblitum est. Nam etsi error ille insipidus abierit, stant 
adhuc nomina et quaedam veterum sacrorum vestigium sapientia. 
Habemus autem Florentini (et sic forsan nonnullae aliae nationes) 
ut plurimum in aulis domesticis, ubi fit communis ignis toti 
familiae domus, ferrea quaedam instrumenta ad lignorum igni 
appositorum sustentationem apposita, quae lares vocamus, et in 
sero praecedente Kalendarum Ianuariarum die a patrefamilias 
omnis convocatur familia et, repleto lignis igne, stipes magnus 
apponitur, cuius caput unum igne crematur; in reliquo insidet 
ipse paterfamilias ceteris circumstantibus et vino sumpto bibit 
ipse pater primo et inde capiti stipitis incensi superinfundit quod 
vini superfuerat in calice et deinde, cum in circuitu potaverint 
ceteri, quasi perfecta sollemnitate ad officia consurgunt sua. 
Haec saepe puer in domo patria celebrari vidi a patre meo, 
catholico profecto homine. Nec dubitem, quin a multis adhuc 
celebretur ratione potius consuetudinis a maioribus sumptae 


quam aliqua idololatriae superstitione deceptis.—De Gen. Deor. 
ENGI 


Quip Sit Porsis Et UnpbE Dicta Et Quop OFFficium Est Etus. 


Poesis est quam neglegentes abiciunt et ignari. Est fervor 
quidam exquisite inveniendi atque dicendi seu scribendi quod 
inveneris. Quiex sinu Dei procedens paucis mentibus, ut arbitror, 
in creatione conceditur. Ex quo quoniam mirabilis sit, rarissimi 
semper fuere poetae. Huius enim fervoris sunt sublimes effectus, 
utputa mentem in desiderium dicendi compellere, peregrinas et 
inauditas inventiones excogitare, meditatas ordine certo com- 
ponere, ornare compositum inusitato quodam verborum atque 
sententiarum contextu, velamento fabuloso atque decenti veri- 
tatem contegere; praeterea, si exquirat inventio, reges armare in 
bella, deducere navalibus classes, copias emittere, caelum, terras, 
et aequora describere, virgines sertis et floribus insignire, actus 
hominum pro qualitatibus designare, irritare torpentes, desides 
animare, temerarios retrahere, sontes vincire, et egregios meritis 

extollere laudibus, et huiusmodi plura. Si quis autem ex his, 
quibus hic infunditur fervor, haec minus plene fecerit, iudicio 
meo laudabilis poeta non erit. Insuper quantumcumque urgeat 
animos, quibus infusus est, perraro impulsus commendabile 
perficit aliquid, si instrumenta, quibus meditata perfici consuevere, 
defecerint, utputa grammaticae praecepta atque rhetoricae, 
quorum plena notitia opportuna est. Esto nonnulli mirabiliter 
materno sermone iam scripserint et per singula poesis officia 
peregerint, hinc et liberalium aliarum artium et moralium atque 
naturalium saltem novisse principia est necesse, necnon et vo- 
cabulorum valere copia, vidisse monumenta maiorum ac etiam 
meminisse historias nationum et regionum orbis, marium, fluvi- 
orum, et montium dispositiones. Praeterea delectabilis naturae 
artificio solitudines opportunae sunt, sic et tranquillitas animi et 
saecularis gloriae appetitus et persaepe plurimum profuit aetatis 
ardor. Nam si deficiant haec, nonnumquam circa excogitata 
torpescit ingenium. Et quoniam ex fervore hoc ingeniorum vires 
acuente atque illustrante nihil nisi artificiatum procedit, ars ut 
plurimum vocitata poesis est. Cuius quidem poesis nomen non 
inde exortum est, unde plurimi minus advertenter existimant, 
scilicet a mol, rovets, quod idem sonat quod fingo, fingis, quin 
immo a poetes, vetustissimo Graecorum vocabulo latine sonante, 
exquisita locutio. Nam primi, qui inflati spiritu exquisite rudi 
adhuc saeculo coepere loqui, utputa carmine, tunc omnino lo- 
quendi genus incognitum, ut sonorum auribus audientium etiam 
videretur, illud pensatis moderavere temporibus et, ne delectati- 
onem nimia brevitate subtraheret aut longitudine plurima luxuri- 
ans taedium videretur inferre, certis mensuratum regulis atque 
intra definitum pedum et syllabarum numerum coercuere. Sane 
quod ex hoc cum accurato dicendi ordine prosilibat, non dicebatur 
poesis amplius sed poema et sic, ut iam diximus, tam arti quam 
artificiato ab effectu nomen consecutum est. 

Inquient forsan isti obiurgatores perlucidi, etsi dixerim scien- 
tiam hanc ex Dei sinu recentibus adhuc animabus infundi, se 
nolle verbis meis satis praestare fidei, quibus satis roboris aequis 
animis quae videmus assidue poterant praestitisse, sed adhuc 
egemus testibus. Si ergo legerint, quid Tullius Cicero, homo 

philosophus, non poeta, dixerit in ea oratione, quam apud senatum 
habuit pro Aulo Licinio Archia, in fidem forsan faciliores de- 
venient. Dicit enim sic atque sic a summis hominibus eru- 
ditissimisque accipimus: Ceterarum rerum studia et doctrina et 
praeceptis et arte constare, poetam natura ipsa valere etmentis 
viribus excitari et quasi divino quodam spiritu inflari, etc. Et 
ne orationem longius protraham, satis apparere potest piis homini- 
bus poesim facultatem esse et ex Dei gremio originem ducere et 
ab effectu nomen assumere et ad eam insignia atque fausta multa 
spectare, quibus ipsimet negantes utuntur assidue. Si quaerant 
ubi vel quando in promptu est, fateantur ipsi quo duce, cuius 
opere fictiones suas ipsi componant, dum scalas gradibus distinctas 
in caelum erigunt, dum proceres arbores ramorum fecundas aeque 
ad astra producunt, dum montes in excelsum usque circuitionibus 
ambiunt. Dicent forsan, ut huic a se incognitae detrahant, quo 
utuntur rhetoricae opus esse, quod ego pro parte non infitiar. 
Habet enim suas inventiones rhetorica. Verum apud tegmenta 
fictionum nullae sunt rhetoricae partes. Mera poesis est, quic- 
quid sub velamento componimus et exquiritur exquisite —De 


Gen. Deor. XIV. 7. 


DETESTABILE Nimis De INcocGnitis IuDICARE 


Porro zelantes hi suasores criminum poetas affirmant. Qua in 
accusatione si distinguerent, forsan pro parte concederent eos 
esse victores. Constat enim nonnullos satis iamdudum inhonestos 
fuisse comicos, seu eorum scelesto sic suadente ingenio seu sic 
aevo exquirente tunc corrupto, necnon et Nasonem Paelignum, 
clari sed lascivientis ingenii poetam, Artis Amatoriae composuisse 
librum, in quo etsi multa suadentur nefaria, nil tamen minus 
opportunum, cum nemo sit tempestate hac adeo demens iuvencu- 
lus aut simplex puella, quae, movente illecebri appetitu ingenium, 
longe, ut etiam id veniat quod exoptat, acutiora non noverit quam 
is, qui se talium praeceptorem fore praecipuum arbitratus est, 
doceat. Si igitur minus hi, quos nonnumquam abiciendos diximus, 
honestatem facultatis poeticae, quid alii splendido rubore con- 
Spicui hance incurrere meruere notam et una cum temporibus 
accusari? Equidem patiendum non est. Et ob id, ut pateat cur 

ab his accusentur illustres, quaeso dicant numquid Homeri 
carmen umquam legerint; numquid Hesiodi, Virgilii, Horatii, 
Iuvenalis, et aliorum huiusmodi plurium. Et si se legisse fate- 
antur, exprimant quorsum has criminum suasiones invenerint, ut 
ipsi videntes, quod nondum vidimus, cum eis malemeritos con- 
demnemus. Attamen negare superfluum est; quis autem, ac- 
cusatione audita, non percipiat quia numquam legerint, cum 
liquido debeamus credere, si vidissent, in tam stolidam sententiam 
non venissent? Arbitror tamen ex quaestione tali hos scelus sceleri 
addituros. Nequeunt enim tacere, tanto pavore tenentur, ne ob 
taciturnitatem minus omnia novisse credantur. Dicentque elata 
facie totis loquentes buccis et omni frontis amoto rubore, quasi 
ex hoc summe laudandi veniant: “Quid has nugas viderimus? 
Vah! nec vidimus nec vidisse volumus; maioribus operam damus.”’ 
O bone Deus! ab aeterno opere tuo, si velis, pausam sumere potes. 
Et, si divinitatis tuae adpeterent oculi, posses in somnum ire, si 
velles. Rem tuam isti curant, tibi noctes insomnes hi ducunt, 
tibi suos sudores impendunt. Primum quippe mobile moveant, 
reor dum maioribus operam praestant; magnum est, multum 
est, et talium, si pateris, dignus labor. 

O ignavae hominum mentes! Non advertunt, dum alios tam 
prudenter floccifaciunt, quam misere suam ignorantiam detegant. 
Possumus etenim nos, si stultiores eis non sumus, videre satis 
quam iusta sit eorum accusatio, quam sancta atque toleranda 
sententia. Sane ne sit, qui arbitretur me responsum hoc futurum 
ex meditatione frivola vaticinari, confiteor quoniam in hoc a 
certissima coniectura deducar. Audivi iamdudum interrogationi 
simili nonnullos etiam fastidiosius respondentes et, quod mihi 
gravius fuit, virum quendam aetate venerabilem et sanctitate 
alias ac doctrina praecipuum non respondentem sed motu proprio 
longe exsecrabilius elogquentem. Non mentiar, Deus novit, rex 
inclite; erat, ut tunc visum est, vir iste adeo poetici nominis 
hostis infestus, ut illud non nisi stomachans proferre videretur, 
quod, ubi minus honestati suae opportunum erat, ostendit. 
Nam mane quodam in generali studio nostro legens in cathedra 
sacrum Ioannis Euangelium auditoribus multis, cum fortuito in 
hoc incidisset nomen, accensa facie flammeis oculis et altiore solito 

voce totus frendens multa in poetas enormia dixit et postremo, 
ut eius appareret iustitia, dixit, inquit, et fere iuramento firmavit 
se neque vidisse nec umquam aliquem ex poetarum libris videre 
voluisse. O sancte Deus! quid ignari dicturi sunt, si sic alias 
eruditus homo annis gravis et auctoritate locutus est? Poteratne 
loqui stultius ab insano? Vellem ergo scire, si non viderunt, si 
non cognoverunt, si maioribus vacant hi censores egregii, unde 
poetas criminum suasores agnoscunt. Quid circa eos incognita 
latrant? Quid non idonei iudices de incognitis laturi sententiam 
rostra conscendunt? Qui nedum inaudita sed nec requisita parte 
sententias fulminant. Forte inquient sacro inspirante spiritu tam 
severum se in poetas ferre decretum. Possibile dicerem, si cre- 
derem sanctum spiritum tam spurcidas nedum inhabitare sed 
intrare animas. O scelus impium! O exsecrabile malum! O 
detestanda temeritas! Audere caecum natum in propatulo de 
coloribus ferre sententiam! Sic olim, ut isti praesides venerandi 
faciunt, audivi Phoroneum apud Argivos, Lycurgum apud 
Lacedaemones, Minoem apud Cretenses, et apud Myrmidones 
Aeacum factitare solitos. 

Sed ut eo veniam, quo fert animus, quicquid isti reverendi 
iudices blaterent, non sunt, ut ipsi volunt, poetae criminum sua- 
sores, quin immo, si sana mente et non livore insano perciti 
eorum legantur volumina, impulsores invenientur, nunc suasissimi, 
nunc acerrimi pro exigentia temporum in virtutes. Quod ne 
tam paucis verbis videar probasse contentus, libet ante obstre- 
pentium oculos apponere saltem pauca, ex quibus possunt veri- 
tatem hanc, si velint, agnoscere et, omissis Homeri monitis, qui 
ob Graecas litteras Latinis minus familiaris est, si velint, legant 
et perlegant, quae sint in Aeneide ad patientiam laborum emer- 
gentium exhortationes Aeneae ad socios. Quis ardor illi pulchrae 
per vulnera mortis pro salute patriae fuerit; quae erga patrem 
pietas, quem umeris per ardentes undique domos et ruentia 
templa perque medios hostes et mille volantia tela devexit in 
tutum; quae in Achimenidem hostem clementia; quod robur 
animi ad illudendas frangendasque amoris petulci catenas; quae 
iustitia atque munificentia circa amicos et exteros in exhibendis 
muneribus benemeritis, ludis in anniversario Anchisis patris apud 

Acestem peractis; quae prudentia, quanta circumspectio in de- 
scensu ad inferos; quae genitoris ad eum suasiones ad gloriam; 
quae eius in iungendis amicitiis sollertia; quam grandis comitas 
fidesque in conservandis susceptis; quam piae in Pallantis amici 
caede lacrimae; quae eius ad filium persaepe monita! Quid multa 
referam? Adsint, oro, adsint hi in poeticum rugientes nomen. 
Librent huius poetae verba, sententias ponderent, et, si patitur 
animus, fructum ex his qui potest exprimant, et, si Deo gratum 
erit, videbunt numquid poeta hic in malam frugem suasor sit. 
Profecto si rite Deum novisset et coluisset Virgilius, nil fere 
praeter sanctum eius in volumine legerent et, si dicant leges non 
pati quemquam approbari testimonio unius, Venusinum insuper 
Flaccum suscipiant, Persium Volaterranum, Iuvenalem Aquina- 
tem, quorum satiricum carmen tanto virtutis impetu in vitia 
vinososque invehitur, ut eos exterminare videatur. Si ergo hi 
plures satis sunt, taceant isti, qui suasores criminum poetas 
accusant, et rabiem suam mansuetudine doment nec dedignentur 
discere, priusquam velint aliorum labores ridendo iudicare 
iudicio, ne, dum in alios suae stolidae antiquitatis tela coniciunt, 
in se ultionis divinae fulmina provocent.—De Gen. Deor. XIV. 15, 


Ur PLurimum StupiA SEQUIMUR IN QUAE PRONA 
VIDENTUR INGENIA 


Si fateantur nonnulli vera esse quae dicta sunt, non tamen 
quieturos reor, quin immo arbitror dicent longe melius fuisse 
studiis sanctioribus trivisse tempus quam talia didicisse. Quod 
si quis neget, non erit equidem satis sanus. Nosco quoniam in 
promptu erant leges Caesarum et pontificum canones et medicina, 
quarum plurimi sanctissima arbitrantur studia eo, quod eis 
persaepe auro avidi mortales ditentur. Erat et philosophia, 
cuius optima demonstratione rerum causae et a falsis disgregari 
vera noscuntur, generosis quibuscumque ingeniis appetenda. 
Erant et sacra volumina, a quibus et parvipendere peritura doce- 
mur et Dei magnalia declarantur atque quo tramite caeleste 
regnum petamus ostenditur, quod studium profecto ceteris 
praeponendum est. Ex his quodcumque sumpsisse, forte sanctius 
egisse me dicerent obiectores. * * * * 

Verum ad quoscumque actus natura produxerit alios, me quidem 
experientia teste ad poeticas meditationes dispositum ex utero 
matris eduxit et meo iudicio in hoc natus sum. Satis enim memini 
apposuisse patrem meum a pueritia mea conatus omnes, ut 
negotiator efficerer, meque adulescentiam nondum intrantem 
arithmetica instructum maximo mercatori dedit discipulum, 
quem penes sex annis nil aliud egi quam non recuperabile tempus 
invacuum terere. Hinc quoniam visum est aliquibus ostendenti- 
bus indiciis me aptiorem fore litterarum studiis, iussit genitor 
idem, ut pontificum sanctiones, dives exinde futurus, auditurus 
intrarem et sub praeceptore clarissimo fere tantundem temporis 
incassum etiam laboravi. Fastidiebat haec animus adeo, ut in 
neutrum horum officiorum aut praeceptoris doctrina aut genitoris 
auctoritate, qua novis mandatis angebar continue, aut amicorum 
precibus seu obiurgationibus inclinari posset, in tantum illum ad 
poeticum trahebat affectio. Nec ex novo sumpto consilio in 
poesim animus totis tendebat pedibus, quinimmo a vetustissima 
dispositione ibat impulsus, nam satis memor sum, nondum ad 
septimum aetatis annum deveneram, necdum fictiones videram, 
nondum doctores aliquos audiveram, vix prima litterarum ele- 
menta cognoveram, et ecce, ipsa impellente natura, fingendi 
desiderium affuit et, si nullius essent momenti, tamen aliquas 
fictiunculas edidi; non enim suppetebant tenellae aetati officio 
tanto vires ingenii. Attamen iam fere maturus aetate et mei 
juris factus, nemine impellente, nemine docente, immo obsistente 
patre et studium tale damnante, quod modicum novi poeticae 
sua sponte sumpsit ingenium eamque summa aviditate secutus 
sum et praecipua cum delectatione auctorum eiusdem libros vidi 
legique et, uti potui, intellegere conatus sum. Et mirabile dictu! 
cum nondum novissem, quibus seu quot pedibus carmen incederet, 
me etiam pro viribus renitente, quod nondum sum, poeta fere a 
notis omnibus vocatus fui. Nec dubito, dum aetas in hoc aptior 
erat, si aequo genitor tulisset animo, quin inter celebres poetas 
unus evasissem. Verum dum in lucrosas artes primo, inde in 
lucrosam facultatem ingenium flectere conatur meum, factum 
est, ut nec negotiator sim nec evaderem canonista et perderem 
poetam esse conspicuum. Cetera facultatum studia, etsi placerent, 

quoniam non sic impellerent, minime sim secutus; vidi tamen 
sacra volumina, a quibus, quoniam annosa aetas et tenuitas in- 
genii dissuasere, destiti, turpissimum ratus senem, ut ita loquar, 
elementarium nova incohare studia et cunctis indecentissimum 
esse id attentasse, quod minime arbitreris perficere posse. Et 
ideocum existimem Dei beneplacito me in hac vocatione vocatum, 
in eadem consistere mens est. Et quod egerim hactenus his 
monstrantibus studiis, laudare quaerant alii quod videtur. Qui 
ergo patiuntur cerdonem subulaesaetisque vacare, lanistam pecori, 
sculptorem statuis, me etiam quaeso vacasse poetis aequo animo 
patiantur.—De Gen. Deor. XV. Io. 


COLUCCIO SALUTATI (1330-1406) 
CELEBERRIMO PETRARCAE LAUREATO MERITO 


Multa maximaque et iam diu optata spe decidi. Exspectabam 
enim summo cum desiderio te ad pedes beatissimos successoris 
Petri, qui de occidua Babylone et vitiorum lubrico praecipitique 
loco, non moribus sed origine Babylonius, in sedem sacratissimam 
atque propriam multo sudore reduxit, non parvis invitatum 
blanditiis, immo evocatum summae potentiae precibus, aliquando 
venturum. Exspectabam equidem et avido mentis voto illam 
diem laetissimam demorabar, qua, ut alias scripsi, his te oculis, 
antequam clauderentur, adspicerem et, quod in te futurum erat, 
tu in Urbe Urbanum cum Ecclesiae Dei praesulibus quamvis 
senex tandem cerneres; Urbanum, inquam, non solum reparatorem 
urbis sed totius Italiae et, si fata patiantur, etiam orbis; cuius 
de moribus quoniam tu duabus dicacissimis epistulis multa non 
hyperbolice sed verum attingens summotenus disseruisti, et 
mihi supersedendum puto. Videres etiam, quod tu ipse iam diu 
deplorasti, templa collapsa, quorum opificia et devotione et 
sanctuariis veneranda ipsa quidem mole admirabilia sunt, ferventi 
opere refici. Delectareris, scio (novi enim animi tui pietatem), 
cum videres Lateranensem basilicam, incendio paene consump- 
tam, undique resarciri; Pauli sacratissimam sedem, cuius rectores 
deformem eius ruinam iam diu neglexere, nunc non minore studio 
restaurari quam constructa fuerit, in quod opus, nedum quicquid 
ex defuncto abbate repertum est, sed de publico fisco ille omnium 
ecclesiarum princeps ingens aurum libere condonavit; etnunc circa 
Petri delubrum, cuius de maiestate tacere potius quam pauca 
prosequi consilium est, ne olivi, corrumpente vetustate, marces- 
cant, summo opere provideri. Quid dicam Italicorum clericorum 
lascivias, quibus etiam, ut audio, in hoc orbe Romano amplior 
licentia erat, quanta videres severitate repressas? Quid, si celebri 
interfuisses spectaculo, dum pridie de hebdomada magna tot 
fidelium milia, quot scio aetate nostra nullus umquam simul 
vidit, de sanctae basilicae foribus summis clamoribus et confuso 
murmure benedictionem vicarii Dei devotissime postulabant? 
Et demum indulgente illo clementissimo patre patrum, dum 

pulpitum ea de causa prius constructum de interiore domicilio 
conscendisset idem Urbanus vidissetque tantam gentium multi- 
tudinem tanta humilitate in coeno et luto atque distillantis imbri 
molestia eius exspectasse adventum, vix a lacrimis abstinuit. 
Cum stantem aliquamdiu vidisses stupendi admiratione defixum 
et demum extenso bracchio in signo crucis et in nomine Jesu 
suspensum populum benedicentem, crede mihi, non potuisses 
a lacrimis temperare. 

An semper, vir venerande, tantum famae intentus auribus 
ista percipies, oculo non videbis? Si quis, antequam fieret, hoc 
tibi futurum praedixisset, nedum urbem Romam te venturum sed 
ultimam Thulem extremosque Indiae lucos te visitaturum de- 
vovisses. Verum ita est: omnia, priusquam fiant, si laeta sint, 
ferventius appetuntur, si horrenda, pungentius formidantur 
quam post exsecutionem aut oblectent aut crucient. Quid (per- 
mitte, obsecro, me pauca, licet mordicatula, tecum loqui), quid, 
inquam, potuit ille aliquid magis tibi gratum perficere quam 
remigrare in Urbem, reducere Ecclesiam, et, quod nostra pro- 
genitorumque nostrorum memoria inauditum est, et verbo et 
opere alium gladium temporalem niti in sua similiter iura re- 
ponere? Crede mihi, haec non humani ingenii, sed prorsus 
divinitatis sunt, quae scio admodum tibi gratissima fuere; id 
enim pluribus locis scribens testaris et credo stans atque cogitans 
et sentis et laudas. Ille igitur, cui totus orbis, Italicum semen et 
gens, multa sine dubio, omittamus ut Christi vicario, sed ut Ur- 
bano, debent, cuique et universi et singuli sine ingratitudinis 
nota aliquid denegare non possunt, suis litteris scripsit se optare 
videre te; tu autem, qui tot diu optata etiam ab aliis pontificibus 
ab illo recepisti, eidem de te optatum quid minimum et facile, 
si non verbo, opere tamen et facto negas. Cave ne ingratus sis. 
Exspectas forsitan, quod suo ipse iure potest, illum tibi praecipere 
aut iterum te pulsare ut venias? Tota, si hoc est, erras via. Scit 
bene posse praecipere potens se, cum orat, et tuidem, nisi dissimu- 
las, novisti preces ducum violentam mandati speciem esse. Si 
gloriae cupiditate duceris, crede mihi, tu eam iam satis abundeque 
illis solis litteris attigisti. Inauditum etenim est tantum princi- 
pem, qui non famam a carminibus exspectat, summo etiam 

poetae tantum tribuisse, quantum hic suis litteris tribuivit. 
Cessit quandoque armata gloria ianuae litterarum; caeleste 
autem fastigium numquam. 

Cave igitur ne superbus reputeris. Est siquidem imperitorum 
opinioomnes nimium ex virtute praesumere et, si quid homosciens 
aut severe aut non omnino humiliter agit, insolens culpatur; qui 
error adeo communis est, ut praedicent, falso tamen, ut arbitror, 
omnes, qui nomen poetae sumpserint, superbos et insolentes esse, 
nec putant quemquam studendi amore sed animi fastu opponere, 
ut quandoque fit, ostiorum repagula venienti. Eapropter circum- 
spice, obsecro, ut hac te suspicione purges; es enim magis in 
arduo quam tu putes; omnium in te oculiconversi sunt, ut ille ait, 
nec potes, tua virtute tam lucidus, in obscuritatis te subcelare 
latebris. Videmus omnes et consideratissime libramus cunctos 
tuae vitae tuorumque morum punctulos. Sed quid? Si tu ipse 
de te non curas, cum gloriae iam satis exhauseris, consule obsecro 
studiis nostris, quibus vulgus communiter detrahit. Sciunt pauci 
papam tuam optasse praesentiam, sique maneas, iam scient nulli. 
Si venias, noverint omnes putabuntque, quod et verum est, illum 
tui admiratione commotum fuisse et ob id iam multum studiis 
nostris attribuent, ad quae viderint auctoritatem tanti principis 
accessisse. Denique dominus meus, dominus Franciscus Bruni, 
immo, ut re ipsa perpendi, alter tu, quem tenacibus uncis offi- 
cium suum in curia perpetuis relegavit exsiliis, iam desperat 
umquam se tui praesentia potiturum; nec facile explicem quantum 
tui videndi sit avidus. Uno igitur itinere et vocanti vicario 
Christi obsequere et amici desideria non dedigneris implere. 

Ego autem non id tantopere peto; plenus enim spei sum, quam 
primum facultas se obtulerit, ad tuam praesentiam, si ambobus 
vita comes fuerit, sine dubio me venturum. Nec iam, si placet, 
hiemis intemperiem et Alpium iuga vel tuam senectutem obicias 
et illis te tuteris. Ver quidem venit; patent itinera et, quod forte 
in mora esse potuit, omnia pacata sunt et iam torpor compressa- 
que membra frigoribus aeris indulgentia degelabuntur. 

Veni igitur, hince vocate, hinc exspectate! Et quamvis aetas 
tua fugiens admodum sit laborum, tamen vince te ipsum et 
illam et adnitere, ut et obsequaris principi et morem geras amico. 

Potuerunt enim Hercules et Theseus, ille domini iussu, hic amici 
precibus, singuli pro singulis, ad inferos penetrare. Tu unus, 
gemina causa impulsus, non inter superos aliquantulum laborabis? 
Vale, mei memor. In Urbe, tertio Nonas Aprilis—Ep. IJ. 11. 


SINGULARISSIMO CuULTORI PrERIDUM, Domino Joanni Boccaccio 
Der CERTALDO, AMICORUM OPTIMO 

Quousque tandem nostra taciturnitas extendetur? Exspectabis 
semper ut scribam prior? Et ego idem non rumpam silentia, 
nisi tuis litteris concitatus? Numquam inter nos vicaria circum- 
mittetur epistula? an in aeternam sensim labemur reticentiam? 
Non patiar, vir optime, et aliquando aliunde sumemus exordia 
quam ab increpatione vel admiratione obmutescentiae nostrae. 
Verum te excusatum habeo: recessisti siquidem ad alium paene 
Italiae angulum et Venetiae Iliacam urbem; deinde in patriam 
repositus potuisti me ignorare, quo sub caelo essem, et etiam 
interiecta sunt bellorum obstacula, quibus tota fervebat Etruria. 
Ego autem, qui in hanc olentem sentinam rui, nihil agens occu- 
patus semper sum; et si quaeras in quid occuper, nescio, sed ipsa 
curia etiam otium agentibus occupatio est. Potui tamen, fateor, 
scribere nec defuit aliquando materia; sed torpor quidam et 
huius Acherontei labyrinthi nausea non permisit ut scriberem. 
Deinde cum aliquid conceperam, ecce aliud mox offerebatur 
relatu dignius; et sic incertus quid potius eligerem, suspenso 
calamo diu steti. Calebat enim animus ostendere qua pompa 
Caesar, nunc demum noster, urbem intrarit, qua fuerit populi 
fronte receptus, quo apparatu. Tamen, licet omnia principum 
gesta memoria digna sint, nihil fuit tunc mihi notabilius quam 
miranda tanti ducis humilitas, qui scilicet sericum tegumen vix 
voluerit subire et, uno paene miliario ab urbe remotus, ex equo 
descendit et sacratissimum illud solum, olim sanctorum sanguine 
pingue, peditando reverenter pressit. Tunc vidisses circumfusam 
suorum nobilium manum cum gaudio et exsultationis vocibus 
illum ambire; super eum parvo vexillo aquila paene naturalis 
pendebat in auro; inter geminos cardinales, qui eum dextra 
laevaque fulciebant, usque ad Petri basilicam incessit. Unum 
fuit aspectu minus pacificum, quod scilicet ensifer suus nudo 
gladio latus eius armabat. 


60 Latin Writings of the Italian Humanists 


Deinde venit laetissima dies, qua Christi vicarius, stratore 
augusto, Romam intravit. Jesu bone! quod illud spectaculum 
fuit, quando duo totius orbis maximi principes, immo singulares 
monarchae, tanta pace, tanta concordia, tanta alacritate, tanta 
benevolentia, hic animarum, ille corporum moderator, insimul 
convenere; quando Urbanus, pontificali apparatu candido equo 
impositus, frenum Caesare baiulante, urbem invectus est! Obe- 
quitabant praesules eorumque principi tantum reddi debitum 
gratulabundi respiciebant. Tunc videres 


Romanos, rerum dominos, gentemque togatam, 


ut Maro ait, in equis atque vexillis diem festum agitantes vario 
circumflexu; plebs etiam et utriusque sexus populus tanto gaudio 
tam celebrem coniunctionem duorum orbis capitum proseque- 
bantur et denique pacis amatores tanta de concordia laetabantur, 
quod non sine devotione talis spectaculi intuitu vix poterant 
satiari. 

Aliqui omnia derivantes ab imperio Caesaris pusillanimitati 
talem imputabant famulatum; quidam etiam fictae humilitati. 
Aliqui, Eccelsiae nomini semper infesti, hoc pium obsequium 
aut deridebant aut damnabant obstinata protervia. Ego autem 
tanto gaudio perfusus sum, ut vix meimet capax forem, aspiciens 
quod nostrorum parentum memoria et temporibus invisum, forte 
et insperatum fuit, papatum cum imperio convenire, carnem 
obtemperare spiritui, et denique terrenum imperium caelesti 
obsequi monarchiae. O utinam, dixi, talis concordia ligaret 
singulos, uniret principes, coniungeret populos, necteret universos! 
Crede mihi, bene irent res humanae, rediret cito maiestas imperii, 
colla subiceret proterua barbaries, unicum in uno orbe Christi 
nomen veneraretur et coleretur! 

Augusta post paucos dies non minore pompa Romam intrat: 
in Petri basilica coronatur et inungitur. Quae si persequi cupiam, 
iam epistularem nedum metam sed libelli transgrediar. Habebam 
igitur haec singula scribere et sic in dies non deficiebat materia, 
‘quamvis, si, quod plerumque indignatio me aggredi compulit, 
carpere curialium praesulum vitia velim, infinitum opus inciperem 
et cotidie novus possem insurgere. Sed de hec forte alias. Nunc 
autem, dummodo silentia ruperim, haec sufficiat tantisper tetigisse. 

Et de statu meo sufficiat scire quod valeo et sub umbra domini 
Francisci Bruni sum quamdiu volet. Tu vale. Romae, sexto 
Idus Aprilis—Ep. IT. 12. 


CoLuccius PRUDENTI ViIRO SER PHILIPPO SER LANDINI DE 
PisciA FRATRI CARISSIMO 


Anxium me luctuosumque fecit unici filii tui properatus in- 
teritus, non quod illi lugendum duxerim, qui charactere Chris- 
tianitatis impressus renatusque baptismo in lactanti et innocua 
prorsus aetate de corpusculi sui carcere divino quodam nutu ad 
supernae patriae aeternam aulam exstitit evocatus; sed tuae 
orbitatis acerbitas me commovit. Non enim aliud amicitiae 
nostrae munus potuit quam in tuis lacrimis lacrimare inque tuis 
agitationibus agitari. Caritatis enim perfectissimae signum est 
felicium infeliciumque rerum communicatio et in rebus iucundis 
laetum, in adversis maestum et anxium se praebere. Sed quid 
tu et ego dolemus? Mortem, inquis, unici filii mei, quem fore 
sperabam baculum senectutis. Sed, Deus optime, dic, quaeso, 
nascimurne ut in hoc corruptibili mundo aliquid, ne dicam 
aeternum, sed vel diuturnum possimus nobis ipsis vel certum 
aliquid polliceri? Respice, precor, non dicam hominum dies, qui 
sicutumbra declinant, sed urbium vitas, quibus mole, magnitudine, 
et successione quadam videtur aeternitas vel saltem longaevitas 
repromitti. Nonne has ignis etiam missus caelitus convertit in 
cineres; has subitus telluris glutivit hiatus; has maris fluctuatio, 
transactis litorum terminis, inundavit; has aeris corruptibilitas 
vastas dedit; has inclusis vaporibus violentia terremotus subruit; 
has bellorum crudelitas omnino delevit? Sed quid ego res mor- 
talium numerem, quarum et velox et irremediabile fatum est? 
Considera caelos, summi Dei ingens opificium, de quibus psalmo 
C dictum est: ‘‘Opera manuum tuarum sunt caeli. Ipsi peribunt, 
tu autem in aeternum permanes; et omnia sicut vestimentum 
veterascent et mutabis eos et mutabuntur.’”’ Et, ut quandoque 
meos versiculos referam: 

Nescis aeterno nihilum sub sole manere 
foedere, namque suas patiuntur singula mortes? 
Flumina siccantur, urbes vertuntur aratro, 

conteritur saxum, scabra et rubigine ferrum 
interit, et cacli flammis sua fata supersunt. 

Ex quo, postquam corruptibiles in hanc rerum momentanearum 
societatem devenimus, non mirari decet neque dolere quaecumque 
ante oculos sita sunt, si nobis velociter auferantur. Adde quod 
illum non amisisti sed praemisisti; non enim obivit sed abivit, 
immo pervenit ad summum illud infinitumque bonum, citra quod 
nihil dare poteris, in quo vel uno momento aliquid beatum felix- 
que valeas reperire. Non turberis, obsecro. Filium quidem 
infantem diligentissimae nutricis ad ubera pendentem, quo venien- 
dum erat, cum salutis spe certissima praemisisti. Quamvis enim 
ad decrepitam atque cernuam productus esset aetatem, exeundum 
tamen erat. Illud interest, quod nunc de illius beatitudine certi 
sumus; tune spes fuisset ambigua. Si autem ad finem suum 
cuncta naturaliter properant, totum quod vivimus tempus mi- 
grantium iter est. Quid autem laboriosius itione? Quid laetius 
aut dulcius quam praefixum terminum attigisse? Immo, quod 
plus est, postquam in huius vitae palaestra omnes currimus, illi 
gaudendum censeo, qui metas celerius apprehendit. Felix puer 
tuus, qui vitae longioris non gustavit angustias, et tu fortunatus, 
qui ex te genitum vidisti ad portum salutiferum pervenire. Sapi- 
entis est mala, cum accedunt, in meliorem partem deflectere. 
Huius autem filii tui interitu, quem numquam malum confitebor, 
ad bonum, si tibi ipsi confiteris, si recte volueris iudicare, sine 
difficultate deduces. Nescimus enim quid optemus. Caeca 
siquidem mortalium condicio in praesentis saeculi nubilo, quid 
melius sit futurum, ignorat. Quot videmus delicatissime in 
primis vitae rudimentis enutritos, quibus fuisset longe salubrius, 
seu fortunam spectes sec mores contempleris, cum adhuc in cunis 
tenellos vagitus ederent, obivisse! Sinamus igitur illi omnium 
rerum principi curam hanc et, ut decet Christianum hominem, 
teneamus illum hoc fecisse, et ut cum filio tuo bene ageret et ut 
te vel flagellet, ne improbet, vel experiatur, ut probet. Vale. 
Stignano, undectmo Kalendas Februarii—Ep. IIT. rr. 


Macnirico Domino Roserto Comitt DE BATrIFOLLE 


Quamquam, comes magnifice, ineptum importunumque vide- 
atur, quod dudum ab aliis scriptum scio, tuis auribus refricare, 

quia tamen unicus nobilium visus es, cum quo possit de migratione 
illius divini viri, Petrarcae scilicet, loqui, tum propter sincerum 
amorem, quo te illum dum viveret accepimus coluisse, tum quia 
studia ceterorum, qui veteri famosaque prosapia gloriantur, non 
ad litteras applicari sed aliis nescio quibus rebus, ut saltem 
fugientes flagitiosa commemorem, bellicis aut venaticis insudare 
videmus et aut equitationibus aut aucupiis delectari, loquar et 
ego tecum, non ea facundia, non eo ornatu, qui tantum virum, 
quantus es, deceat nec materiae, quam agegredior, respondente, 
sed pro facultate scribentis. Excusabit me tamen caritas, qua 
in illum insignis recordationis virum ardebam quaque etiam te 
ipsum, si patiare et hanc mihi veniam dederis, sum culturus. 

Officii siquidem tam ferventer amantis non fuit tanti viri laudes, 
quantas nullum in posterum meriturum crediderim aut saltem, 
quod certius affirmari potest, nullum hactenus meminerim 
meruisse, usquequaque silentio pertransire nec, quasi truncum 
aut lapidem, in hac illius transvolatione non moveri. Non enim, 
ut vir ille sanctus ait, fortitudo lapidum fortitudo mea nec caro 
mea aenea. Motus sum, fateor, qui viderim illud nedum huius 
florentis urbis lucidum iubar sed totius Italiae nostraeque aetatis 
lumen exstinctum; et quamvis in tempore suo videatur con- 
cessisse naturae et mortalitatis nostrae sarcinam dimisisse, potuit 
tamen nobiscum adhuc esse diutius et suo mellifluo sermone nos 
per annorum plura curricula permulcere; potuimus et nos illo 
fruiturum iri, istudque eloquentiae sidus omniumque virtutum 
domicilium superni numinis benignitate nobis indultum potuit 
idem rerum omnium opifex ad occasum tardius evocare. Quantum 
enim in illo erat, cum naturae satis vixisset vixissetque satis et 
gloriae, nihil fuit quo ulterius hoc aethere perfrui interque 
mortales manere debuerit, sed optasse et una cum doctore gentium 
dixisse: Cupio dissolvi et essecum Christo. Quid enim illi potuit 
vel virtutis vel gloriae multorum annorum cumulus addidisse; 
aut quid virtuosum inter mortales inque rerum istarum cor- 
ruptibilium societate potest optari, quod ille iamdiu suis operibus 
omnium passionum faece purgatis suisque non sit meritis assecu- 
tus? Quis enim divinarum humanarumque rerum edoctior? 
Quis in capiendis consiliis acutior? Quis in evitandis periculis 

cautior? Quis praeteritorum, praecipue quae nobis maiorum 
cura litterarum monumentis agnoscenda reliquit, copiosior? 
Quis in agendis ordinatior aut fuit in praevidendis rerum eventi- 
bus perspiciacior? Taceam quanta fuerit sibi in victu frugalitas, 
in vestitu modestia, in ceterisque moribus comitas, aut quantae 
fuerit in dando benignitatis et frequens, in recipiendo parcitatis 
et rarus quantusque harum rerum, quibus vita mortalium im- 
plicatur, contemptor et parvipensor; quantus fuerit, proh superum 
fidem! adversorum, quibus humanae condicionis fragilitas lacessi- 
tur, aequanimis supportator et arridentis fortunae quam severus 
irrisor; illum siquidem nec adversa fregere nec mollivere felicia. 
Quantae autem fuerit religionis in superos, reverentiae circa 
maiores, aequabilitatis in pares, et benignitatis erga minores non 
facile dixerim. Quid memorem quantae fuerit in fide constantiae, 
in spe certitudinis, et in caritate fervoris? Haec omnia supra 
quam credibile sit et omnino trans hominem habuit. I nunc, et 
cuivis vel viventium vel exstinctorum compara. Quem dabis, 
non dicam maiorem in omni antistatu virtutum, sed parem? * * * 

Salve igitur, summe vir, qui tibi famae aeternitatem tum 
virtutibus tum sapientiae splendore tum eloquentiae lumine 
quaesivisti, cui etiam se tota aequare non potest antiquitas! 
Aetas nostra iubare tui nominis illustrata admirabilis, ni fallor, 
pertransibit in posteros: famae quidem immortalitatem nedum 
tibi sed nostris etiam temporibus peperisti! Sed quid ego huius 
clarissimi viri epistularibus angustiis laudes conor includere, 
quas nec librorum infinita volumina caperent? Satius enim 
fuisset laudes divinas huius tanti viri silentio pertransisse quam 
parum. dixisse! 

Sed unde cepit, illuc, si placet, revertatur oratio. Non igitur 
doleam tantum nobis solem et iubar celeberrimum occidisse? 
Fleat omnis aetas nostra; fleat et Latium et exundet lacrimis ipsa 
Florentia; fleant Musae, fleat ipsa rhetorica; fleat totum trivium 
atque quadrivium; fleat orbata poesis; lugeat historia; et denique 
quicquid egregium litteris commendatur et omnes, quos studia 
ista delectant, fleant, lamententur, et doleant; tuque ipse et ego 
et ceteri, quos ille sua benignitate in amicos dignatus fuerat 
accipere, lugeamus. Heu mihi! 

Nescia mens hominum fati 


ut Maro noster ait. Ego iam correctos versiculos, quibus 
illum ad publicandam Africam impellebam, paene rescripseram, 
ad ipsum, quam primum se obtulisset nuntius, transmissurus et 
ecce, fama nigerrima tantae tamque flebilis nuntia mortisauribus 
insonavit; ex quo sic imperfecta mea carmina remanserunt, 
qualiter dubito ipsum suam Africam dimisisse. Heu mihi! 
infaustissime mensis Iulii, immo, ut verius loquar, iuguli, in quo 
numen superum statuit tantum lumen mundo exstingui! Si 
liceret, te de temporum supputatione detraherem interque Can- 
narum, Alliae, Cremerae, vel alios nefastos dies damnatum luctu 
perpetuo relegarem! Hei mihi! quem de poematum aenigmatibus 
consulemus? Quem de rerum arcanis interogabimus? Quem de 
rhetorum praeceptis adibimus? Quis auribus nostris moralia 
ulterius instillabit? Quis auctorum declarabit ambigua? Quis 
discrepantes concordabit historias? Quem scribentem liberius 
quemve canentem versibus audiemus? Heu, heu! potuit iniqua 
exoculataque fortuna hunc nobis arripere? Non puduit mortem 
illum praeclarissimum spiritum e corporea sede protrudere? 
Sed haec frustra iactamus. Illum ferreae mortis manus et im- 
placabile fatum nobis omnino subtraxit. Quid egisti, Mors? 
Cum in tua iura veniemus, nos illo etiam, si nolueris, potiemur: 
meliore siquidem parte sui vivit. Vivit enim divinum illud 
munus, rationis particeps, quo corpusculum, cui soli saeva fuisti, 
vivificabatur. In neutrum ulterius tibidicio; hoc in sedem suam, 
illud ad suum remeavit auctorem. Habuit etiam,o Mors, de te, 
dum viveret ille, victoriam; te superavit, te triumphavit. Aliam 
quidem perpetuitatem, in qua nihil tibi iuris est, ipse conflavit, 
famam scilicet et nomen aeternum; illum enim et praesens et 
futura aetas laudibus excolet et umbrarum triplex regio celebrabit. 
Solius tibi corporis victoria foeda luteaque remansit. Noli 
gloriari, o Mors; optimis enim partibus vivens omnes tuas vio- 
lentias et vires evasit. Illos in triumphum deduc, quos de rerum 
harum corruptibilium illecebri societate divellis, non accipis. * * * * 

Haec habui pro laude nostri Petrarcae quae scriberem, pro 
materia quidem pauca, sed pro scientiae modulo satis longa 
proque occupationum mearum cumulo multa nimis. In quo 

velim, comes egregie, istius hominis vitam, mores, et famam 
ante oculos ponas, cuius memoria, quamquam citatissimo cursu 
ad virtutem anheles, ad urgendum propositum animeris; con- 
sideraque hos, qui toto animo corruptibilibus rebus inhaerent, et 
in corpore mortuos et, postquam ex illo migraverint, nisi Dei 
misericordia provideat, interiisse. Vale felix. Florentiae, de- 
cimo septimo Kalendas Septembris.—Ep. III. 15. 


Cotuccius Ap FELTRUM De Sancto ARCHANGELO 


Frater optime, litteram interclusam, ut vides, tuo sub nomine 
inscriptam mirabundus accepi, nec mihi persuaderi potest illam 
tuum fuisse dictamen. Nam, ut a coniunctione positioneque 
litterarum, in quibus orthographiae ratio desideratur, incipiam, 
non possum credere de fonte illo tuae eloquentiae, qui cunctarum 
scientiarum et praecipue grammaticae atque rhetoricae tum 
regulis tum doctrina tum habitu facundissimus es, tot in scribendo 
prorsus intolerandos errores et scribendi ignorantiam processisse. 
Et ut aliqua graviora (infinita quidem sunt) adnotem, quis patiatur 
a tuo examine dimitti epistollam, geminato 1, morbt choloxam per 
cho et x, connessam per geminum ss, elludo per Jl duplex; et, 
quod summe visum et aures offendit, zacullat 11 in suae scripturae 
serie combinare? Quis non indignetur puxsillanimitati per x et 
ll duplex, subpeditare per b, chonatur per ch scribi, stimulloque l 
alterum assumpsisse? Quis non irrideat conpunctus sine c, 
eluditur, ut iam incipiam singulis suam reddere regulam, per 1 
duplicatum, prefixt, per s, vt per y, malunt, in quo scriptor multus 
est, per 2 geminum, nullatenus per 1 simplum, maculart per ch 
et duo Jl, Herculis sine h et Il duplici, appositum per unum p, 
lacus per ch et in genere masculino, exteros per x et s, laudabile 
per binum ll, carbasa per ch, centesimo per x, confuse per x, 
terraemotibus per solum r, dextrae per s, muliercula per unum et 
alterum 1, accusabor unico solo ¢, latrunculum per ch, proficisci, 
per duplex ss, dessidibus, sic enim scriptum est, quod quid im- 
portet neminem scire arbitror, per duo ss, historiographo sine h, 
efficacius per ch, deduxisset per xs et in ultimis per unum s, 
provincus per t, adnotatis sine d, eandem per m, intra per d, quotidie 
per co, et alia infinita quae sequuntur? Taedet enim per cuncta 

discurrere, quae contra grammaticae praecepta ille describit. 
Denique stilus ille redoletne aut regium cancellarium aut iuris 
doctum aut magistrum Feltrum? Non certe. Stilus quidem 
obscurissimae sententiae, manans eloquentia, quae potius infantia 
dici debeat et de qua, quod Seneca de Maecenate rettulit, dici 
merito possit: “Vide eloquentiam ebrii hominis, involutam et 
errantem et licentiae plenam;” et quod paulo superius dixerat: 
“abruptae sententiae et suspitiosae, in quibus plus intellegendum 
sit quam audiendum.”’ 

Invitus et tristis haec scribo; nollem enim alicui nocere, sed 
grave mihi est tibi nugas, a quibus alienus esse debeas, adscribere 
et me stilo temerario invectionis accersitum. Sed quia illum, 
quicumque sit, insani capitis hominem et tibi et mihi invidere 
puto, vide litteramillam, utinipsum, si quid meruerit, auctoritate 
domini tui debite saeviatur. Respondissem libenter, si mereretur, 
si non insaniret, sique se, non dicam mihi, sed tibi intellegendum 
praebuisset. Tu vale, mi Feltre, et nebulonem illum elude.—Ep. 
Veer. 


INSIGNI ViRO Pasguino DE CaPELLIS CANCELLARIO ILLUSTRISSIMI 
PrRINcIPIS DoMINI CoMITIS VIRTUTUM FRATRI CARISSIMO 


Nescio, vir insignis, frater optime et amice carissime, nescio 
siquidem unde initium sumam. Tanto enim me munere felici- 
tasti, quod vix me prae gaudio apud me sim, et scribere gestienti 
nunc referendarum gratiarum officium se ingerit, nunc tam 
excellentis doni tui, quo non solum voti compos sed beatus effec- 
tus sum, commendatio subit, nunc moveor, ut tecum explicem, 
quanta consolatione delibutus sim legens quas misisti tam muni- 
fice tamque liberaliter epistulas Ciceronis. Quodlibet enim horum 
adeo infinitum est adeoque vires transcendit meas, quod nec 
possum mente concipere nec valeo stili mei ariditate, quo tamen 
soleo satis exprimere quod in mentem inciderit, enarrare. Nunc- 
que demum expertus sum longe facilius esse parvam materiam 
extendere quam maximam, sicut expedit, adimplere. In hac 
siquidem semper aliquid desiderat auditor et lector, in illa vero 
videtur quicquid adicitur redundare. Qualiter enim dignas tibi 
gratias, non dicam referam (hoc quidem, quod rei est, supra 

mortalium potentiam esse reor), sed, quod in verbis residet, 
debitas gratias agam? Fateor, mi Pasquine, adeo me undique 
superatum, quod facto nequeam digna referre nec agens verbo 
gratias magnitudinem tui muneris adaequare. Quod igitur affec- 
tionis est, habebo tibi gratias, ut, si quid wnquam rependerim 
aut egerim gratiarum, perpeti tamen affectu habeam quod referre, 
quandocumque se facultas dederit, sim et obnoxius et paratus. 

Tu me, quod summis semper desideriis concupivi, fecisti 
Tullianis epistulis locupletem, amplitudine muneris faciens quod 
reddar ad gratias pauperrimus et egenus. Quantas tamen aut 
mente concipere valeo vel lingua proferre vel calamo designare, 
ex toto corde et ex totis viribus meis ago; affectu tamen illas 
cunctis temporibus habiturus, ut nulla prorsus officii vicissitudo 
me possit huius obligationis nexibus liberare. Tu quidem ingens 
illud volumen ingentioris auctoris ingentissimam eloquentiam 
epistulis complexum, quod semper optavi semperque quaesivi, 
mihi multa rescriptum diligentia transmisisti. O me felicem tali 
tantoque dono, Pasquine! Nam cum ex libris et orationibus 
Ciceronem meum mihi iam non incognitum venerarer, nunc 
ipsum mihi totum hoe tuo munere tradidisti. Vidi qualis in 
republica, quantus inter amicos et Romani nominis principes 
antecessit; video quam audax bello, quam avidus gloriae, et 
quibus artibus tam ipse quam ceteri Romanorum famae splen- 
dorem commendationisque praeconia venarentur. Vidi tuo 
munere bellorum civilium fundamenta et quid caput illud orbis 
terrarum de libertate populica in monarchiae detruderit servitutem. 
Vidi Ciceronem meum quam in familia mitis, quam deceptus in 
filio, quam desperatus in adversis, quam timidus in periculis, 
quamque fuerit in prosperis sibi blandiens et securus. Multa 
denique vidi, quae mihi tantae laetitiae fuerunt quantam umquam 
habere posse nec credidi nec speravi. Quid enim mihi iucundius 
esse potest quam cum Cicerone loqui, quam tot procerum, 
scientissimorum virorum, quos volumen illud, munus scilicet 
tuum, immo divinum, habet, vidisse tum eloquentiam tum mores 
tum virtutes tum casus varios et affectus? Nescio de aliis, de me 
autem verissime testari possum me numquam aliquid aliud 
speculativum vel historicum tam avide tamque cum laetitia 

perlegisse. Simul enim, quod rarissimum est, rerum novitas 
atque varietas, eloquentiae splendor et scribentium auctoritas 
delectabant. Unde donum, si mensuretur rebus, non potuerit 
esse maius; si fructu, reperiri non possit utilius; sin autem affectu, 
delectabilius nequeat cogitari. Ergo, mi Pasquine, tuus virtutibus 
tuis eram, nunc autem tali et tanto munere me taliter devinxisti, 
quod fateri oporteat me fore, quod vix dici potest, sine rerum con- 
troversia plus quam tuum. Omnia siquidem, crede mihi, quae 
fortuna, immo Dei dispositio (nam fortuna nihil est) posuit in 
manibus meis,non servus sed verusdominus possideo praeter libros. 
Illorum, fateor, servus sum tenacissimusque possessor et avarus 
ac insatiabilis appetitor. Numquam in libris potui servare 
modum. In reliquis forte non ad unguem sed ad communem 
hominum mediocritatem satis idonee me compono; ut ex hoc 
cogitare debeas in tam ardenti mentis habitu, quem iam sexaginta 
annis, tum ingenitum tum excultum, natura receptum consuetu- 
dine confirmavi, quam gratum et quam acceptum munus has tuas 
epistulas destinasti. 

Verum epistulas, quas tradidisti, considerans, non aliter de me 
quam de Narcisso scribit Ovidius: 

Dumque sitim sedare cupit, sitis altera crevit, 

evenit; sentio quidem Ciceronis epistularum plurimum abesse 
putoque quod has habueris ab ecclesia Vercellensi. Verum com- 
pertum habeo quod in ecclesia Veronensi solebat aliud et epistu- 
larum esse volumen, cuius, ut per aliquas epistulas inde sumptas, 
quas habeo, et per excerpta Petrarcae clarissime video, quod inter 
has, penitus nihil exstat. Quam ob rem, ut integre possim omnes 
habere, te per aeterni numinis maiestatem, per communis nostri 
domini excellentiam, per illam dulcissimam caritatem, qua 
iungimur, et per quicquid usquam potest fidei et benevolentiae 
reperiri, te deprecor et obtestor, quod illas, sive servatae sint sive 
casus Veronensis cladis arripuerit, (scio quidem te haec facile 
posse) etiam inquiri facias et diligenter, ut has alias exemplari, 
ut omnes, qui magna iam ex parte suscepi, tuo munere consequar 
epistulas Arpinatis. O quam felix ero, si mihi rem istam ex- 
pleveris! O quantus et tibi cumulabitur honor et perpetui nominis 
fama, si cunctas Ciceronis epistulas congregabis! Mihi vero non 

posses rem efficere gratiorem nec tibi maioris nominis vel honoris 
et, ni fallor, nihil honestius operari, quam caelestis eloquentiae 
totum, quoad possis, colligere Ciceronem, ut, qui totus, quantum 
ad epistulas attinet, ferme perierat, per te laboreque tuo his 
nostris temporibus reviviscat. 

Ceterum ex ore Franciscoli, generi quondam celebris memoriae 
Petrarcae nostri, certissimum habeo ex bibliotheca dicti Petrar- 
cae in manibus communis domini, illustrissimi principis domini 
Comitis Virtutum, esse librum M. Varronis De Mensuris Orbis 
Terrae, librum quidem magnum in antiquissima littera, in quo 
sunt quaedam geometricae figurae; quamvis Antonius Luscus 
noster mihi scripserit quod putet esse Varronem De Lingua 
Latina. Quicquid Varronis fuerit, cupio plurimum eum habere 
et ob id etiam nomine meo, si tibi videtur, illum a domino postules, 
ut habere valeam in exemplar, mihique, quantocius fieri potest, 
et hanc sitim exstinguere. Vale. * * *—Ep. VIII. 7. 


Tacopo ANGELO DE SCARPERIA 


Postquam Dei et dominorum nostrorum gratia factum est, 
dilectissime fili, quod vir optimus Chrysoloras docendis Graecis 
litteris Florentiam est ascitus, sicuti per meas litteras recepisti, 
te simul et illum personaliter hic videre spero. Pauca igitur 
dicenda sunt. Erat enim in animo te ad studium exhortari, ne 
labor aut difficultas aliqua te, sicut plurimos vidi, deterreret; 
quod facillime contingit, quotiens praecurrit ingenium et trans- 
volat intellectus disciplinam quotiensque plus intellegimus quam 
docemur pluraque mente capimus quam memoria teneamus. Sed 

i labor omnia vincit 

improbus, 
ut ille ait. Puto quidem, cum scientiae sint eaedem penes omnes, 
in doctrina percipienda Graecorum difficile tibi difficileque solum- 
modo cunctis fore cognoscere terminos et vocabulorum tenere cum 
significationibus proprietates; ut in hac parte sit maxime laboran- 
dum, ut cognoscas et in promptu teneas dictiones quid dicant 
quidve consignificent, ut actutum videas qualis sint inflexionis 
qualique ratione, si primitivum non exstiterit, derivetur, perci- 
piarisque canones omnium declinationum et compositionum, 

quibus significativae voces vel arte vel usu coniunguntur et gen- 
erantur, quo facile possis non solum inventa cognoscere sed etiam 
per temet tum vocabula cudere, tum, si fuerit commodum, com- 
binare. Ista, crede mihi, proficient quod per legitimas causas 
facili labore maximoque lumine venias in effectus, non ab effectuum 
tenebris cum difficultate dispendioque temporis ascendas in lumen 
quaesitae diuque vestigatae rationis, certus apud ipsos esse digesta 
illa principia, quae si per posteriora requiras, vix valeas invenire. 

Sed quid ista nunc scribo, cum te sim e vestigio personaliter 
allocuturus? Tune videbo quantum profeceris et si spes mihi 
concipienda fuerit, ut vel sero possim Graecas litteras balbutire. 
O quanto tibi quantoque etiam Manueli patientiae labore stabunt 
ineptiae meae! Quanto qualique vos cotidie movebo cachinno! 
Scis mores meos, scis quod quiescere non possim, scis quam semper 
iuverit docere quae tenui, quamque importune exigam quae non 
novi, quamque semper gratum mihi sit etiam de non cognitis 
disputare; ut iam tecum metiri possis, quantum ex me solo laboris 
sitis, cum huc attigeritis, subituri. Nescio quid erit; sed spes 
maxima me fovet haec studia complectendi. 

Nunc autem, quid te deceat, vide. Primum est, ut Manuelem 
horteris, scis etenim sine mutatione veritatis id te facere posse. 
Alterum, ut adventu quam celeri nostram exspectationem et 
famem, quae quanta sit non facile dixerim, expleatis. Tertium, 
ut quam maiorem potes librorum copiam afferas. Nullus, qui 
reperiri queat, fac desit historicus nullusque poeta vel qui fabulas 
tractaverit poetarum. Fac etiam versificandi regulas habeamus. 
Platonica velim cuncta tecum portes et vocabulorum auctores, 
quot haberi possunt, ex quibus pendet omnis huius perceptionis 
difficultas. Mihi vero fac Plutarchum et omnia Plutarchi, quae 
poteris, emas. Emas et Homerum grossis litteris in pergameo et, 
si quem mythologum invenies, emito. Pretium solvent socii 
Iohannozii de Biliottis, et etiam, si forte Manuel pecuniis in- 
digeret, fac meo nomine sibi subvenias. Mater enim, vitricus 
et patruelis tuus, et ego, qui pater et compater tibi sum, et ceteri 
tui cultores, Nicolaus atque Robertus, te plus quam avide de- 
moramur. 


72 Latin Writings of the Italian Humantsts 


Commater tua migravit ad Dominum. Hic dies vigesimus 
quintus depositionis suae est. In qua quidem re nolim te per- 
moveri. Nam, ut inquit Aurelius, si divina providentia perten- 
ditur usque ad nos, quod minime dubitandum est, sic tecum agi 
oportet, utagitur. Sitamen memineris, vice mea optimum patrem 
Dimitrium et Manuelem amicabilis salutationis officio venerare. 
Florentiae, octavo Kalendas Aprilis—Ep. IX. 16. 


Ap CATHERINAM VERII De ARETIO 


Scio, dilectissima in Christo filia Catherina, suspicione non 
carere virum scribere mulieri, praesertim iuveni cuiusque copia, 
cum mundo sit dedita, non debeat desperari; qua calumnia non 
caruerunt scribendo viris sanctissimis sanctissimae mulieres. 
Sed ab hoc me tutum reddit aetas, cuius annus sexagesimus et 
octavus agitur, sed supra omnia conscientia recta potentiaque 
sincera; quibus stantibus, male praesumentium linguas et cogi- 
tationes pravas in aliquo non pavesco. Scribam igitur, ut tibi 
consulam, ut te ante te ponam, ut experiar an te possim in viam 
salutis ad rationem et ad Deum tuum, a quo nimis te discessisse 
video, revocare. Quod si Deus concesserit (concedet autem, si 
te omnino non dederis in reprobum sensum), auctor ero tibi 
vitae sanctioris plenaeque gloria et honore. 

Nec tibi blandiaris, licet aliquali litterarum notitia super 
mulieres emergas, licet Senecam et alios ignobiles auctores videris 
et alleges, te vel eloquentia nitere vel mundi sapientia, quae 
quidem apud Deum stultitia est, pollere. Longe quidem ab 
utroque, mihi credas, abes. Gloriari potes ex hoc inter muli- 
erculas et eos, qui legitime non sunt his studiis initiati; nec si 
quid morale vel poeticum occurrit, veritatis credas validum 
fundamentum. Ais enim: 

O fortuna viris invida fortibus! 
Hoc non est assertio tragici, sed vulgi sed chori. Quid enim, o 
mulier, de fortuna conquereris? Quid in illam crimen tuum, 
culpam tuam, sicuti facis, inflectis? Male nosti ordinare sermones 
secundum qualitatem et condicionem audientis. Tu mihi scribens 
fortunam accusas? Non loqueris mulierculis, quae te talia iactan- 
tem suspiriis, lacrimis, et blandis assensionibus prosequuntur. 

Dei quidem dispositio, quae fortuna est, cuncta regens cuncta- 
que gubernans et optima mater tua, qua digna non es, Deo te 
dicavit, Deo tradidit sponsamque Christo sanctissime consecravit. 
Quam quidem vivendi rationem si fuisses sincere, sicut votum 
tuum exigit, prosecuta, si nugis, quas, utarbitror, ingenii bonitate 
in claustro didicisti, dimissis te, sicut decuit atque praecipimur, 
in Dei dilectionem ex toto corde tuo, ex tota anima tua, et ex 
totis viribus tuis tradidisses, non exisses claustrum, non oestro 
libidinis incitata totum orbem infamis, derisa, fastiditaque, 
sicut poetae fabulantur de Inachi filia, quam in vaccam conversam 
fingunt, discurrisses. Nunc autem, wut ais, ratione divinitus 
admonita reversa es in patriam, immo in exsilii tui cunabula. 
Mundus enim iste, si nescis, exsilium est, via est, non patria; 
patria autem nostra sublimis est Ierusalem, pacis visio pacisque, 
quae superat omnem sensum, aeterna et inextimabilis plenitudo. 
Ad illam suspires velim, ad illam te dirigas, te disponas, nec tui 
sponsi faciem erubescas. Laboras in mundi turbinibus vanis, 
onerata passionibus; laboras in cogitationibus, vanis, onerata 
peccatis, infinitis turpitudinibus foeda. Audi, precor, sponsi tui 
vocem. Clamat enim tibi et aliisy “Venite ad me omnes, qui 
laboratis et onerati estis, et ego reficiam vos. Tollite iugum 
meum super vos et discite a me, quia mitis sum et humilis corde 
et invenietis requiem animabus vestris; iugum enim meum suave 
est et onus meum leve.’”’ Quem offendisti relinquens, placa 
revertens. Vide quid promittat; refectionem quidem et animae 
requiem. O si deliberes ad eum redire! O si occupationes, 
quibus intendis, respicias! Si nescis, peius est incestu et stupro 
gravius concubium, quod exoptas. Coniugium voces licet hocque 
praetexas nomine culpam, uxor alicuius legitima non potes esse; 
cum virum illum, quicumque futurus sit, amplexa fueris, scies te 
non maritum sed moechum, sed adulterum amplexari. Non 
credas male, voluptuose, carnaliterque consulentibus, oro. Illi 
plausus, illae blanditiae non in quietem, non in honorem tuum 
sed in ignominiam, sed in mentis turbationem vexationemque 
corporis ordinantur. 

Redi ad sponsum tuum, dilectum tuum, regem tuum; fac quod 
discedens a via tua prava passionum hiems et imber operationum 

transeat, ut audire merearis vocem illam suavissimam: “‘Surge, 
propera, amica mea, columba mea, formosa mea, et veni.” Tune 
autem amica dici merebere, cum relicto mundo Christum sequi 
decreveris; tunc columba dici poteris, cum fel passionum vere 
dici poteris vomuisse; tunc formosa quidem eris, cum spiritui 
dedita, quicquid facies, operabere propter Deum. ‘Tunc audies 
quod Christus post plura subinfert: “Surge, amica mea, speciosa 
mea, et veni, columba mea, in foraminibus petrae, in caverna 
maceriae; ostende mihi faciem tuam, sonet vox tua in auribus 
meis; vox enim tua dulcis et facies tua decora.’’ Vocat te sponsus 
tuus, ut ostendas sibi faciem tuam; hoc est opera tua in fo- 
raminibus petrae et caverna maceriae, hoc est in claustro et in 
monasterio structo lapidibus. Sonet vox tua in auribus eius 
orationis frequentia et devotione. Non ad stuprum impelleris 
et incestum, quae tu conubium vocas, sed revocaris ad claustrum, 
non ad hominis servitium sed ad Christi, non ad carnale oblec- 
tamentum sed ad spiritualem iucunditatem et laetitiam. Crede 
mihi, Catherina, carnalia quanto plus habentur quantoque magis 
agnoscuntur, plus onerant, plus affligunt. Spiritualia vero plus 
placent, quanto plus habentur; tanto plus diliguntur, quanto 
magis cognoscuntur. 

Finem faciam, licet multa caleret animus et materia longe 
plura requireret. Sed habenda mihi occupationum mearum ratio; 
tuque, nisi te aliter disponas, pluribus oneranda non es. Vale 
felix; valebis autem, si monitis meis fidelibus atque salubribus 
aures aperies eaque mente decoxeris. Florentiae, secundo Idibus 
Maii—Ep. XI. 3. 


INSIGNI VENETO ZACCHERIAE TREVISANO INCLITO URBIS SENATORI 


* * * Nunc autem cogito quod ad aures tuas pervenerit stupen- 
dum Alborum nomen, in quorum congregationem non una civitas, 
non una gens expergiscitur, sed universus orbis mirabiliter com- 
movetur. Non potes, crede mihi, carissime Zaccharia, mente 
concipere, quantum et quale sit opus hoc, quod in oculis nostris 
apparuit. Magna quidem horum fama, maior aspectus, sed 
maximus est effectus. Quid enim est videre cunctos populos ad 
huius rei devotionem tam ardenter exsurgere tamque universaliter 

convenire? Vidi meis oculis plus quam tria milia hominum utrius- 
que sexus ex civitate Lucana, non viles quidem sed urbis illius 
principes et notabiles mercatores, sacris indutos cordulis, cunctos 
cruce signatos, post vexillum crucifixi, quem erexerant, nudis 
pedibus ambulantes, manibus flagellum nodosis cordulis factum 
in umeros vibrantes suos tanta cum humilitate tantoque com- 
punctionis spiritu, quod omnes, et illos praecipue, qui non visos 
carnaliter irridebant, ad contritionis morsum et lacrimas im- 
pulerunt. Canebant etenim flebiliter et devote sanctissimi 
pontificis, Gregorii scilicet, hymnum, cuius initium est: 

Stabat mater dolorosa 

iuxta crucem lacrimosa, 

dum pendebat filius, 
in cuius quidem cantus dulcedine stabat attonita totius populi 
multitudo largoque lacrimarum profluvio cantantes agentesque 
paenitentiam sequebantur. Sed quando universa turba post 
hymnum (sic enim moris habent) ter flectebat genu et in clamore, 
qui de tot oribus resonabat, audiebantur cum fremitu verba, 
quae sibi familiaria sunt, videlicet misericordia et pax, nullum 
cor tam ferreum tamque durum penitus esse potest, quod non 
mirabiliter moveretur. 

Successit post paucissimos dies infinita Pistoriensium multitudo 
ad numerum plus quam quinque milium animarum, quae civita- 
tem nostram observantia similis devotionis et ordinis intraverunt, 
quorum adventus animos omnium tali devotione commovit, 
quod mihi dicere visi sunt: ‘“Movebuntur omnia fundamenta 
terrae.” Tota quidem haec civitas ad huiusmodi devotionem 
per omnia membra sua tam extra quam intus adeo commota 
est, quod nullus ferme remansit, qui non convertatur ad Dominum. 
Mirum est videre, quot currant ad ecclesias, sacerdotes suppliciter 
adeant, et inveterata peccata contritione mirabili fateantur. Non 
sufficiunt confitentibus presbyteri, conventibus hominum ec- 
clesiae, consulentibus religiosi. Iacent artes, silet forum, curiaque 
ferias agit; omnes parant vestibus saccos, cordas cingulis, funi- 
culosque flagellis: nihil, quocumque te verteris, agitur, nisi 
paenitentiae, nisi disciplinae, nisique satisfactionis mirabilis 
apparatus. 

Et, ut ex multis pauca referam, gentibus istis religio est novem 
diebus continuis extra suam patriam degere; non ova, non carnes 
comedere, sed stare pani caseoque contentos; toto novendio 
numquam pannos exuere nec in lecto dormire. Ambulant terni 
canentes hymnum, de quo fecimus mentionem, et alia cantica 
sanctissima et devota. Singulis diebus missas audiunt et quod 
temporis superest orationibus impendunt. Libenter in ecclesiis 
et ecclesiarum porticibus dormiunt; mulieres diligenter custodi- 
unt et a se sequestrant. Duces et optimates ipsorum pacem inter 
omnes ardentissime quaerunt, procurant, et perficiunt. Nullum 
secum recipiunt aut degere permittunt, nisi proximo reconcilietur 
suo; loco maximi sceleris ducunt pacem et misericordiam voce 
promere, quam ausi sint suis debitoribus denegare. In qua 
quidem re tam feliciter eis succedit, quod pacem ferme nullam 
tentaverint, quam non perduxerint ad effectum. 

Pisa, Luca, Pistorium, Pratum, et, ut minora transeam, Sanctus 
Minias Florentinus, tota provincia Vallisnevolae paces inter se 
et inter alios de novis ac veteribus inimicitiis etiam capitalibus 
conflaverunt. Habentes enim crucifixum in manibus per Christum 
Iesum et Alborum sanctissimam societatem pacem petunt, 
pacem orant, pacem replicant, et omnes simul una voce pacem 
vociferant, pacem clamant. Addunt affectionis lacrimas et ante 
oculos ponunt aliorum exempla; sed super omnia Christum ipsum 
crucifixum tanta cum maiestate dulcedineque verborum necnon 
et auctoritatis admiratione, quod omnes moveant locoque mon- 
stri sit, cum non obtinent quod implorant. Ad haec se praeparat 
nostra civitas tanto cum fervore et zelo, quod nullus sit, qui tam 
subitam conversionem omnium non miretur. Profecto mihi 
Deus dixisse videtur hoc tempus per Aggeum prophetam, cum 
inquit: “Adhuc unum modicum et ego commovebo caelum et 
terram et mare et aridam et movebo omnes gentes et veniet 
desideratus cunctis gentibus; et implebo domum istam gloria; 
dicit Dominus exercituum.” 

Haec satis. Cetera quaeve sequuntur ex aliis scies nec dubito, 
quin cito visurus sis. Vale. Florentiae, octavo Kalend. Sep 
tembris.—Ep. XI. 6. 


ENEA SILVIO PICCOLOMINI, PIUS II (1405-1464) 
AENEAS SiLvius Porta NEpoti Suo ANTONIO SALUTEM 


Rettulit mihi Nannes, pater tuus, te, dum puer adhuc fores, 
miro litterarum amore fuisse incensum, postquam vero ex ephebis 
excessisti, neminem esse, qui tibi, amplius ut studeas, queat 
persuadere; quae res non mira tantum mihi sed stupenda fuit. 
Ceteri enim pueritiam simul et stultitiam deponunt, virilem togam 
et prudentiam induentes. Tu contra sapiens puer, stultus vir 
cupis videriet barbam quasi umbraculum virtutis recipis. Doleo 
certe tui causa nec, quid de te futurum sit, scio. Iubet Cicero, 
ut quilibet in adulescentia viam eligat et genus vitae honestum, 
quo utidebeat. Idem Hercules factitavit. Nam cum per quietem 
duae sibi mulieres supra humanam formam venustae apparerent 
et altera sibi voluptatem, laborem altera promitteret, hanc secutus 
est sciens quod post laborem praemium certaminis datur. Nec 
coronatur, ut inquit apostolus, nisi qui legitime certaverit. Tu 
vero, ut audio, vagari vis semper nec aliquod genus vitae saltem 
honestum amplecti studes. Litteras, quas puer amasti, iam vir 
odio habes. Pudet me tui causa. Nescio enim quid esse possis 
absque litteris, nisi asinus bipes. Quid enim homo est absque 
doctrina quantumvis dives, quantumvis potens? Quid inter 
hominem illitteratum et marmoream statuam interest? Non 
dux, non rex, non imperator alicuius pretii est litterarum ignarus. 
Videmus nostri saeculi principes, quoniam rudes sunt et nedum 
Latinum sed maternum quodam modo ignorantes sermonem, 
quanto despectui sunt, quo modo negleguntur, quo modo vitupe- 
rantur; quod si quis eorum oboedientiam in subditis habet, non 
amor sed metus id facit, qui, ut Cicero ait, non est diuturnus 
magister officii. At ubi metus abest, mox deseruntur, interdum 
etiam neci dantur. 

Quid ergo tu miser studia despicis litterarum, qui pauper es, 
qui nisi per magnam virtutem evadere in virum clarum non 
potes? Quid facis, obsecro, quid speras? Rerisne semper iuven- 
tutis florem tibi durare, an nescis quia tamquam flos agri iuventus 
est, qui mane nitet, vespere vero arescit. Nihil est velocius 
tempore, nihil quod magis fugiat; volat semper irremeabile 

tempus. Tu tibi pulcher videris, dum aetas robusta, dum iuven- 
tus florida viret. Non cogitas instare senectutem, non vides 
quia dies quaelibet aliquid detrahit formae tuae. Aliqua forsitan 
formosa puella tuo capta nitore te cepit teque quasi catenis 
ligatum retinet. Tu eius delicias sequeris beatumque te putas, 
dum in amplexus venis illius; sed longe deceptus es. Nam dum 
formam istius mireris, formosiorem deseris adulescentem. Non 
enim Lucifer aut Hesperus tam pulcher est quam sapientia, quae 
studiis acquiritur litterarum, unde et dicere Plato solebat quod, 
si videri eius forma posset, mirabiles sui amores excitaret. Tu 
tamen haec omnia deseruisti, ut tuus genitor dixit; vicit te, ut 
opinor, impetusiuventutis. Sed cogita,miAntoni, quianon semper 
iuvenes sumus. Redi, obsecro, in viam et te ipsum vindica. Lin- 
que ineptias iuventutis et virum te esse memento. Omnia haec 
praetereunt, quibus modo laetaris, aetas, valitudo, forma, deli- 
ciae, voluptates. Sola nos, si semel recepta fuerit, usque ad 
mortem sapientia comitatur et post mortem vitam aliam beatissi- 
mam praebet. Hanc igitur rogo, mi Antoni, ut omnibus rebus 
aliis post tergum positis adipisci studeas; quod tunc demum 
facies, si philosophiae dederis operam et, quod assidua lectione 
didiceris, in opus deduxeris. Ad quam rem iam tempus est ut 
te accingas nec, cum hodie possis bene vivere, “‘Cras,’’ dicas, 
“incipiam.’’ Vale.—Ep. 4. 


Pius Epitscopus Servus Etc. Nopitt Viro FREDERICO ComITI 
PaLaTINO Sacri ImperRit ELECTORI SALUTEM 


Quod te dilectum de more filium non vocamus neque benedici- 
mus: tibi, faciunt opera tua, qui et ecclesiae Moguntinae bona ad te 
detrahens adversus apostolicae sedis mandata Ditero privato et 
anathematizato iungere arma non es veritus; ea ulterius publica 
edicta ponere, ne quis litteras nostras in tuis tentoriis vel publi- 
care vel exsequi audeat, mortem ei comminatus, qui contra fecerit, 
quod nihil est aliud quam primae sedis et Iesu Christi vicario 
rebellare. Quibus ex rebus, quamvis non a nobis, ipso tamen 
iure excommunicatus es et extra Christi ecclesiam factus. Neque 
dilectus filius appellari potes neque benedictionis capax haberis, 
nec tua te tuentur edicta nec inhibitiones, quibus apostolica 

decreta prohibes ad te deferri. Non flumina, non montes, non 
muri aut aliae quamvis munitiones excommunicationis ad te 
aditum impedire possunt. Dei fulmen est apostolicum anathema, 
cui nulla possunt arma resistere. 

Tu longam epistulam ad nos scripsisti, ut excusares quod 
fecisti, sed quanti momenti sint quae dicis, Deus novit et tu 
ipse scis nec ignoramus. Iudicat te conscientia tua. Quae te 
causa moverit Ditero, tuo priusinimico, auxilium praestare contra 
iustitiam, omnes intellegunt. Potes multa dicere, sed veritas in 
suo loco manebit. Petis, ne credamus inimicis tuis neve causam 
tibi demus quaerendi remedia, quibus defendi possis, et arroganter 
aliqua per minas subnectere videris. Nos solum operibus credimus 
et ea, quae palam videmus, non possumus non credere. Tua 
offensio notoria est et manifesta rebellio. Site volueris emendare, 
ut bonum filium decet, apostolicis oboedire praeceptis, utemur 
pii patris officio nec redeuntem filium aspernebimur, quin potius 
vitulum saginatum apponemus, ‘sicut in euangelio erga filium 
prodigum fecisse legimus bonum patremfamilias. Quod si perges 
apostolicam sedem impugnare et eius decreta contemnere, senties 
Romanam essemaiorem Ecclesiam quam vel tu sis vel quicumque 
alius, qui tibi opem offerre voluerit. Prudens es et nosti quae 
possunt adversus te fieri, et plane intellegis quia non potest vinci 
veritas et quod iniuste agenti nulla satis tuta possunt inveniri 
praesidia. Datum Romae, VII Kalendas Martii.—Ep. 383. 


Pius Episcopus Etc. FRANcIScO SFORTIAE Duct MEDIOLANENSI 
Sy, toap Jay, 1B}, 


Bene cognitum putamus esse tuae Nobilitati pium sanctumque 
propositum nostrum succurrendi fidei catholicae et populi Chris- 
tiani tutelae consulendi. Id unum opus mente agimus, id totis 
sensibus sumus complexi et (quod antea inauditum est) proprium 
corpus prosalute ovium nobis commissarum exponere decrevimus. 
Invitavimus Christi fideles toto Christiano orbe, misimus litteras 
cum plenissimis indulgentiis, praemia vitae aeternae proposuimus 
sequentibus nos ad hoc certamen divinum. Quo fit, ut confidamus 
de benignitate Dei quam plures Christianos undequaque con- 
venturos, qui praesulem Romanum, pastorem orbis patremque 

animarum, in bella pro defensione sancti euangelii vadentem 
sequentur. Decet nos ad hanc partem pie etiam respicere et 
curam gerere, ut, qui crucem tollentes iuxta praeceptum Domini 
vias nostras secuturi sunt, humaniter et benigne recipiantur et 
ut ipsi bene susceptos se videant et ceteri ad id auxilium venien- 
dum animentur. Hortamur itaque Nobilitatem tuam, cui non 
dubitamus hoc sanctum opus cordi esse, ut in terris et dominiis 
tuis has facias ordinationes mandesque diligentissime observari: 
Primo ut peregrini omnes, sive cruce signati fuerint sive non, 
qui ad hanc expeditionem venturi sunt, in omnibus terris et locis 
tuis omni humanitate et gratia tractentur et sub gravibus et 
formidabilibus poenis nemo praesumat eos dicto vel facto laedere 
seu molestare. Monetae eorundem venientium tam aureae quam 
argenteae et aereae expendantur et recipiantur videlicet pro 
valore et pretio et pondere earum nec a quoquam possint vel 
debeant recusari. Victualia cuiuscumque generis ac panni et 
alia utensilia humano usui necessaria vendantur solito pretio nec 
carius extimentur quam hactenus et consueverunt. Vectigalia 
et gabellae non exigantur ab eisdem nec passus fluminum aut 
portarum seu portuum et scapharum solvere compellantur. 
Denique omni gratia, humanitate, et beneficentia eos tractari 
facias. Decet enim fideles ad tam necessarium bellum pro Christo 
vadentes omni auxilio, ope, et favore prosequi. Datum Petrioli 
dioecesis Senensis, pontificatus nostri anno sexto.—Ep. 389. 


OraTIo Hasita IN ConvENtU MANTUANO 
VI Kavenpas Octosris, MCCCCLIX 


Cum bellum hodie adversus impiam Turcorum gentem pro 
Dei ac salute reipublicae Christianae suasuri simus, bene est, 
venerabiles in Christo fratres ac filii dilectissimi, priusquam vos 
verbis aggrediamur, divinitatem ipsam, cuius in primis auxilium 
expetendum est, paucis in hunc modum affari. * * * 

Non vos hodie, cardinales aut episcopos aut minoris ordinis 
sacerdotes, sermone nostro compellabimus, quos constat armis 
ineptos esse, et piaculum ac sacrificium fuerit, nisi per se ipsos 
in causa fidei, quae sunt ab eis expetenda, hoc est aurum et 
orationes, sua sponte obtulerint. Vos, illustres duces, vos 

marchiones, vos comites, vos regum ac principum oratores, vos 
fortes et exercitatos in bellis viros, verba nostra commonefacient, 
vos tangent, vos requirent, quibus datum est arma sumere, non 
ut inter vos dimicetis sed ut Ecclesiam, ut religionem, ut fidem 
Christianam a barbarorum et infidelium incursibus defendatis. 
* * * De causis belligerandi primum dicere oportet, quae duae 
sunt praecipuae et maximae. Prima est, ut susceptas iniurias 
ulciscentes res amissas recuperemus;altera, ut futura, quae prope 
imminere videmus, pericula evitemus. * * * 

Ac tantum de priore belli gerendi causa sit dictum. Nunc 
alteram attingamus, hoc est, ut futura et prope imminentia nostris 
cervicibus mala evitemus. Possent fortasse aliquo modo tolerari 
praeterita, si finis malorum esset et non maiora impedirent 
discrimina. Sed quo pacto sperare quietem ab ea gente possumus, 
quae sanguinem nostrum sitit, quae occupata Graecia in Un- 
gariam, id est in viscera nostra, gladium adegit? Iuvenis est 
adversarius noster, aetate florida, robusto corpore, animo vasto, 
tumido cursu victoriarum, quas sibi nostra neglegentia peperit. 
Vanus est, deceptus est, si quis arbitratur adulescentem quietu- 
rum esse auro abundantem, armis assuetum, et damnandi cupidi- 
tate inflammatum. Ponite hanc spem; numquam ille arma de- 
ponet, nisi aut victus aut omnium victor exstiterit. Proxima illi 
quaeque victoria gradus erit alterius, donec subactis occidentali- 
bus regibus, deleto Christi euangelio, Mahometicam legem 
ubique gentium inferat. Neque arbitremini longam moram, 
priusquam nos adeat. Nam vicinae illae gentes tot bellis attritae, 
nisi opem fertis, amplius carpere non audebunt. Soli fideles 
Ungari perseverant, non tamen diu stabunt, nisi adiuti. Et hi 
quidem muri loco vobis ad orientem remanserunt, quo diruto 
neque Teutones neque Bohemi neque Poloni satis tuti erunt. 
Non asperi montes, non alta flumina iter impedient. Nihil erit 
victa Ungaria Turcis invium, nihil insuperabile orbis imperium 
quaerentibus. Per Caruos et Forum [ulii terrestribus copiis 
facilis in Italiam patebit transitus. Navali exercitui ex Vallana, 
quam Turci possident, unius noctis navigatione Brundisium patet 
et in superiore parte et inferiore aperta est Turcis Italia. 

Utinam mendaces et falsi prophetae simus in hac parte! Sed 
credite nos folium recitare Sibyllae: venient, venient Turci, nisi 

obviam imus, et auferent nobis locum et gentem. Non timent 
haec fortasse Hispani et Galli neque Teutones, qui Rhenum acco- 
lunt, neque Anglici oceano circumfusi. At prudentes reipublicae 
gubernatores bellum foris quam domi malunt et remotissimam 
laudant militiam. Perniciosa et funesta sunt, quae gerimus in 
nostris laribus bella. Romanis, orbis domitoribus, nulla suscepta 
calamitas durior quam in Italia fuit nec illi Hannibalem felicius 
quam in Africa vicerunt. Credite nobis, proceres, credite nobis. 
Non est cur amplius dissimuletis, non est cur amplius differatis 
arma sumere. Si agros vestros, si focos, si liberos, si wxores, si 
libertatem, si fidem ipsam, in qua baptizati et renati estis, 
retinere cupitis, bellum, nobis credite, bellum geratis oportet. 
Neque nobis bellum iniustum suademus, qui eius locum tenemus, 
de quo scriptum est: Justitia et iudicium praeparatio sedis tuae. 

Nec plura de primo ac principali membro. Audistis, viri 
praestantissimi ac nobilissimi, quas ob causas in Turcos pugnare 
oporteat. Nam et susceptae iniuriae id exposcunt et in futurum 
Christianorum indemnitati consulendum est. Nunc quod erat 
secundum nostri ordinis membrum, id est an possitis hoe bellum 
gerere et an victoria speranda sit, animadvertite. Cum Chris- 
tianis nobis sermo est, qui divitem Italiam, nobilem Galliam, 
fortem Hispaniam, bellicosam ac populosam Germaniam incolunt. 
His arma, his equi, his homines, his pecuniae abunde suppetunt. 
His vires longe maiores quam Turcis adsunt. Audimus tamen 
nonnullos esse, qui Turcos supra modum extollunt nec superabiles 
putant tot proeliorum victores. Nos magnas esse Turcorum 
opes fatemur, sed multo minores quam fama ferantur neque 
nostris quovis modo comparandae. Illi enim, etsi omnes conatus 
adhibeant, supra tamen ducenta milia hominum non educent. 
Sed quos homines! Imbelles atque inermes ex Asianis et Graecis 
mixtos. Nostis quanti faciat Asianos Remus ille Vergilianus, 
cuius sunt verba: 


O vere Phrygiae neque enim Phryges, ite per alta 
Dindyma, ubi assuetis biforem dat tibia cantum. 
Tympana vos buxusque iuvant Berecyntia matris 
Ideae; sinite arma viris et cedite ferro. 

Graeci quoque, illustres quondam animae, haudquaquam vigorem 
antiquum retinent. Degeneraverunt ferme omnes, qui Turcis 
parent, neque in armis neque in litteris pristinum referunt spiri- 
tum. Ceciderunt omnia cum imperio. Non stant simul fortia 
pectora et servitus. Qui fortes viri in castris Turcorum militant 
ex Christianis sunt, ad summam quadraginta milia, nigrae atque 
infelices animae, quae, ubi vos armatos viderint, furiis agitatae 
suorum scelerum et ultorem Deum ante ora cernentes ferrum 
stringere non audebunt. Reliqua turba in proelio nulli est usui, 
nisi caede sua fatiget hostes. * * * Hi sunt hostes vestri, o Chris- 
tiani; cum his vobis hominibus pugnandum est, qui neque ferire 
neque feriri nisi in terga noverunt. Quamquam etsi fortissimi 
essent et bellacissimi, in Deo tamen sperandum erat, qui causae 
suae nequaquam deesset. * * * O reges, o duces, 0 viri potentes, 
surgite iam tandem et Christi, Dei vestri, religionem ac honorem 
defendite, quando nec opes nec vires vobis quam Turcis minores 
sunt et certissimi estis pugnaturis vobis pro lege Domini divinum 
auxilium implorantes minime defuturum. 

Nec plura de secundo et principali articulo. Tertium et ulti- 
mum modo, si placet, quam brevissime absolvamus, hoc est, 
quae praemia consecuturi sint adversus hostes fidei pugnaturi. 
Audite, adhibete aures, fortissimi milites; magna sunt et in- 
aestimabilia bona, quae huius honestisimi belli victores adipis- 
cemini. In primis, quaecumque in hoc bello acquiretis, arma, 
equos, vestes, argentum, aurum, servos, ancillas, agros, urbes, 
provincias, regna, iuste et licite pro nostra distributione posside- 
bitis et ultra hoc clarissimum nomen et famam aeternam cum 
viris illustribus consequemini. Sunt haec quidem more gentium 
expetenda. Nec maiora quaesivere Romani, Graeci, barbari 
belligerantes. At vobis, o proceres, praemia longe maiora 
promittuntur. Nam regni caelestis possessio et Christi hereditas 
vobis offertur et haec quidem non solum vincentibus verum 
etiam fortiter occumbentibus. * * * 

Festinemus igitur ad hoc bellum, in quo morientes veram 
inveniemus vitam. Non haec, quam vivimus, vita est sed potius 
mors, quae fugit velut umbra et numquam in eodem statu 
permanet. Sicut lilia et flores deficimus. Levissima res est, 

quae hominem exstinguit. * * * Nemo nostrum novit, an horam 
victurus sit, et tamen haec terrena diligimus, quae mox relicturi 
sumus. Quin potius transitoria pro perpetuis commutamus et 
hoc Turcense bellum aggredimur, per quod possumus immortales 
fieri et ad illam civitatem Hierusalem pervenire, quam summus 
rerum opifex mira pulchritudine et artificio inenarrabili molitus 
est? In qua Deum ipsum facie ad faciem videbimus et ipsius 
bonitate fruemur, in qua sanctos intuebimur angelos et omnium 
spirituum beatorum ordines quasi concives et contubernales 
habebimus, in qua nihil nos latebit eorum, quae ubique fiunt. 
Liberatus enim hac terrena compage animus omnium rerum 
scientiam non, ut sensit Plato, recuperabit, sed, ut Aristoteli et 
nostris placet doctoribus, consequetur. Illic nihil timebimus nec 
planetae neque cometae nobis formidabiles erunt, quos perhor- 
rescunt reges. Sedebimus, ut propheta testatur, in pulchritudine 
pacis, in tabernaculis fiduciae, in requie opulenta. Inveniemus 
sabbatum sine vespero, id est, requiem sine fine; renovabitur 
ut aquila iuventus nostra, quae nullo senio, nulla temporis 
longitudine corrumpetur; satiabimur apparente gloria salvatoris 
nostri, quem sine fine videbimus, sine fine amabimus, sine 
fatigatione laudabimus. Oigitur nobile bellum, o felix praemium, 
o exspectabilem pugnam, ex qua, sive vincimus sive vincimur, 
semper reges evadimus et cum Deo nostro triumphantes lucidas 
paradisi sedes quaerimus! * * * 

O stulti et tardi ad credendum in his, quae sacrae promittunt 
litterae digito Dei revelatae atque conscriptae! O si adessent 
nunc Godfridus, Baldevinus, Eustachius, Hugo magnus, Boe- 
mundus, Tancredus, et alii viri fortes, qui quondam Hierosoly- 
mam per medias Turcorum acies penetrantes armis recuperaverunt, 
non sinerent profecto tot nos verba facere, sed adsurgentes, ut 
olim coram Urbano secundo, praedecessore nostro, ‘‘Deus vult! 
Deus vult!’’ alacri voce clamarent. Vos taciti finem orationis 
exspectatis nec hortamentis nostris moveri videmini. Et fortasse 
sunt inter vos qui aiunt, ‘““Multa hic pontifex loquitur, ut nos 
mittat in aciem et corpora nostra hostium obiciat gladiis. Sacer- 
dotum hic mos est; alligant aliis onera gravissima, quae ipsi digito 
nolunt attingere.” Nolite ita putare, filii, Nemo patrum vestro- 

rum memoria in hac sede sedit, qui pro fide Christi maiora fecerit 
quam nos iuvantibus vobis et Domino favente facturi sumus. 
Venimus huc, ut videtis, non parum debiles neque sine periculo 
nostri corporis neque sine damno terrarum Ecclesiae. Plus 
defensionem fidei quam patrimonium beati Petri fecimus et quam 
vaietudinem et quietem nostram. Accreverunt expensae mirum 
in modum, redditus autem apprime diminuti sunt. Neque ista 
gloriabundi referimus; taedet pudetque nos plura facere non 
potuisse. O si, quae fuerant iuvenili in corpore vires, hae nunc 
adessent, non iretis sine nobis ad bellum neque periculum sine 
nobis subiretis! Ipsiante signa procederemus, ipsicrucem Domini 
portaremus, ipsi vexillum Christi perfidis hostibus obiceremus, 
beatosque nos ipsos arbitraremur, quibus datum esset pro Iesu 
mori. Et nunc, si censetis, non recusabimus aegrotum corpus 
fessamque animam in hanc felicem expeditionem Christo devovere. 
Per castra, per acies, per medios hostes, si suadetis, lectica vehi 
generosum putabimus nec magnifica verba ignavo prosequemur 
animo. Consulite quid magis Christianae rei conducat. Nihil 
adversabimur de corpore nostro, de persona, de pecunia nostra. 
Vestrum iudicium amplectimur. Metimini vires apostolicas, 
aestimate quid temporalia, quid spiritualia simul conferant, et, 
quod vobis videtur, umeris nostris onus imponite. Nihil recu- 
sabimus. Duos habet Ecclesia thesauros, spiritualem alterum, 
materialem alterum; utrumque liberaliter erogabimus, et illum, 
qui numquam exhauriri, et hunc, qui numquam impleri potest. 
Impraesentiarum tamen nihil aliud ex vobis petimus, nisi ut 
bellum contra Turcos ferendum decernatis. De pecuniis conqui- 
rendis, de ducibus eligendis, de classibus instruendis, de sede 
belli, de tempore expeditionis postea disseremus. Neque difficilis 
consultatio erit, quando nec arma nec equi nec naves nec pecuniae 
nec fortissimi milites nec peritissimi duces Christianis desunt. 
Adsit tantum communis voluntas huius honestissimi belli gerendi. 
Quam ut mentibus vestris inferat ille rogamus, qui cum patre et 
spiritu sancto sine fine regnat, Iesus Christus. Amen. 

De INGRESsu MANTUAE IN PoMPA TRIUMPHALI 


Ingressus est Mantuam Pius sexto Kalendas Iunii quinque 
diebus ante praestitutum terminum. Civitas plena hospitum 
fuit; vicinarum urbium populi frequentes aderant; et Blanca, 
Mediolanensium princeps, adfuit, Philippi Mariae quondam ducis 
filia, tunc Francisci Sfortiae coniunx, magni animi et singularis 
prudentiae mulier, et cum ea nobilissima proles utriusque sexus, 
mares quattuor non alio adspectu quam missi e caelo angeli et 
desponsata filio Siciliae regis puella Hippolyta nomine, vultu, 
moribusque praestans; multae insuper virgines et matronae 
nobiles et illustrium virorum comitatus. Blanca in suggestu 
apud ecclesiam maiorem apparato et Barbara simul pontificis 
adventum exspectavere. Qui pompam huiuscemodi ducens intra- 
vit urbem. 

Praecesserunt servitia curiae et cardinalium ministri, tum mino- 
ris ordinis curiales, exin equi candidi absque sessoribus duodecim 
frenis sellisque aureis ornati, tum vexilla tria: in primo signum 
crucis resplenduit, in altero clavium Ecclesiae, in tertio quinque 
lunarum, quod est Piccolomineorum insigne, et ea viri nobiles 
armis tecti et phaleratis insedentes equis portavere; mox umbella 
secuta est rubro et croceo colore distincta; proximi sacerdotes urbis 
divite apparatu sacra ferebant; post hos regum et principum 
legati, tum crucem auream comitantes subdiaconi, apostolici 
auditores palatii, scriniarii, et advocati; his arcula iungebatur 
aurea equo albo vecta et multis luminaribus circumdata, in qua 
condita fuit eucharistia, id est, hostia Salvatoris sacrata, et 
sericeum desuper umbraculum; huic proximi Galeatius Medio- 
lanensis et Ludovicus marchio et post eos cardinalium venerabilis 
ordo; tum pontifex ipse sella sublimi sedens sacerdotali paluda- 
mento et onusta divitibus gemmis mitra fulgens nobilium pro- 
cerum portatus umeris, benedicens populo incedebat; et iuxta 
eum cubicularii et corporis custodes; episcopi et notarii et abbates 
et ingens praelatorum turba pontificem sequebantur. 

In porta urbis Ludovicus equo desiliens claves civitatis pontifici 
obtulit. Idem fecere omnes, ad quos Pius in itinere declinavit, 
praeter Senenses et Florentinos. A porta urbis usque ad ec- 
clesiam S. Petri, quae cathedralis est, nihil non tectum pannis 

fuit et parietes undique et floribus et aulaeis ornati. Mulieres, 
pueri, ac puellae fenestras ac tecta compleverant nec tamen 
pressura defuit cunctis aditibus populo occupatis. Altaria multis 
in locis incenso ture fumabant nec alia vox audiebatur quam 
populi clamantis, “Pio Pontifici Maximo Vita!’ Ubi ad ecclesiam 
ventum est, supplicationibus Deo factis et hymno decantato et 
annuntiata cunctis, qui aderant, plenaria peccatorum remissione, 
pontifex in amplissimo palatio exceptus est et mansiones suas 
quisque petiere. 

Postridie Blanca et Barbara pontificem visitarunt exosculatis- 
que sacris pedibus spirituales, quas optaverunt, gratias impetra- 
vere. Hippolyta, Blancae filia, Latine coram pontifice oravit 
adeo eleganter, ut omnes, qui aderant, in admirationem adduxerit. 
—Comment. IT. 

In Munpum 


Cur me, munde, vocas? Cur me spe pascis inani, 
cui nihil est certi perpetuique boni? 

Forma diu nulla est, pereunt splendorque nitorque 
nec vires possunt corporis esse diu. 

Quid mihi divitiae, quidve alta palatia prosint 
regnaque, si nequeunt tollere mentis onus? 

Stultitiam et morbos et curas regibus aufer 
et ne cogantur, dum vocat hora, mori. 

Adsit honor semper maneatque potentia longum, 
nulla voluptatis tempore vis pereat. 

Tunc ego te dicam magnum fatearque potentem, 
militiam cupiens et tua castra sequi. 

Sed te caeca regit vario fortuna labore 
nec, lux quid pariat crastina, nosse potes. 

Desine blanditiis homines accersere falsis; 
stat servire Deo, qui bona certa dabit. 


EPITAPHIUM CICERONIS 
Hoc iacet in tumulo Romanae gloria linguae, 
Tullius, infandae quem rapuere manus. 
Antoni gladiis cecidisti, magne senator, 
et Caietanus te sepelivit ager. 

Eloquii cunctos superasti laude Pelasgos 
tutaque te solum consule Roma fuit. 

Ergo licet tumulo tua membra tegantur opaco, 
non tamen haec nomen mors tulit omne tuum. 

Dum caelum terras respexerit et mare caelum, 
effugient laudes saecula nulla tuas. 

Vos, qui transitis, pueri iuvenesque virique, 
sistite et, ‘‘O Cicero,’’ dicite, ‘‘noster, ave!”’ 


EPITAPHIUM LEONARDI ARETINI 
Hic, Leonarde, iaces, Aretinae gloria gentis, 
qui fueras nostro primus in eloquio. 
Pontificis summi tractasti scrinia quondam, 
hinc Florentinus quae voluit populus. 
Graecus Aristoteles legitur te dante Latinus, 
prima etiam per te Punica bella patent. 
Plutarchus Latias per te migravit in oras, 
qui Graecis Italos comparat arte viros. 
Tu Florentinas acies et proelia nostri 
temporis ornasti; nunc sine voce iaces. 
Stat sua cuique dies, nulli fas vincere fatum; 
vita tamen post hanc altera maior erit. 
Qui bene convixit, laetus petit astra malosque 
Orcus habet maestos. Sic Deus ire iubet. 
Ergo tibi, magnae semper virtutis amanti, 
gratior est obitus quam tibi vita fuit. 


EpiTAPHIUM EMANUELIS CHRYSOLORAE GRAECI 
Ille ego, qui Latium priscas imitarier artes 
explosis docui sermonum ambagibus et qui 
eloquium magni Demosthenis et Ciceronis 

in lucem retuli, Chrysoloras nomine natus, 

hic sum post vitam et peregrina in sede quiesco. 
Huc me concilii deduxit cura, trium dum 
pontificum Ecclesiam vexaret saeva tyrannis. 
Roma meos genuit maiores, me bona tellus 
Byzantina tulit, cinerem Constantia servat. 
Quo moriare loco, nil refert. Undique caelum 
poenarumque locus mensura distat eadem. 


LEONARDO BRUNI (1369-1444) 


Lronarpbus NIcoLao 

Heri cum Arimino proficiscens Caesenam versus contenderem, 
nuntiatus est mihi obitus Coluccii nostri, optimi ac sapientissimi 
viri, quo ego audito ita mente concidi, ut post longum spatium 
vix me recipere valuerim. O me infelicem, qui tali parente 
orbatus sim! Atqui ego, cum pontifex me in hanc legationem 
dimitteret, quamquam iter erat molestum, tamen ea de causa id 
munus suscepi, quod sperabam idque cum eo pepigeram, me 
confecto negotio Florentiam venturum et aliquot dies voluptatis 
causa apud vos moraturum. Nunc, ut video, non ad voluptatem 
sed ad luctum venturus sum. Nam quo modo siccis oculis 
plateam illam, quo modo publicas aedes et templa Florentiae 
urbis potero intueri, in quibus cum illo praestantissimo viro sum 
diutissime conversatus? Quo modo te ceterosque familiares 
conspicere, quos non immerito lugere coniecto? Sed finem 
scribendi faciam. Impedior enim lacrimis. Volo autem ut me 
Bonifacio ac ceteris filiis itemque Ioanni nepoti totum offeras. 
Cum enim pater illorum mihi pro parente fuerit, decens est, ut 
filios ipsos pro fratre colam. Vale. IIII Idus Maii, ex Mutiliana, 
MCCCCVI.—E>. If. 12. 


LEONARDUS FRANCISCO PRINCIPI CoRTONENSIUM &. P. D. 

Quod flagitas ut ad te scribam de actis nostris, est mihi quidem 
non satis otii ad singula exaranda, attamen percurram quae 
magis cognitu digna videbuntur. Post Innocentii mortem funus- 
que de more illi peractum longa patrum deliberatio fuit, super- 
sederentne electione an alium in demortui locum pontificem 
crearent. Faciebat vero dubitationem, quod principes Galliarum, 
quorum, ut scis, populi diversa sectantur, pontificem suum, quem 
Benedictum vocant, strictis promissionibus adegerunt sese 
abdicaturum esse, sive cardinales nostri supersederent electione 
sive pontifex ipse item se abdicaret, quo, utriusque collegio in 
unum conveniente, unica indubitati pontificis sequeretur adsump- 
tio. Sancta certe provisio principum Galliarum et a cunctis fideli- 
bus merito commendanda. Neque enim finem ullum inveterati 
schismatis sperare licebat, si de iure disceptaretur, praesertim 

cum praeter Deum iudicem ea causa nullum haberet. In hac 
igitur consultatione, cuius tu et causas et respectus iam cernis, 
occupati patres, quid utilissimum esset, haud facile statuebant, 
propterea quod in supersedendo et seditionum metus et longior 
temporis delatio et frustratio adversarii et huiusmodi multa 
timebantur et in eligendo voluntas eius, qui assumptus esset, 
formidabilis videbatur. Vicit tandem eorum sententia, qui 
eligendum quidem pontificem suadebant, sed validissime obligan- 
dum, quo, adversario se abdicare volente, ipse quoque pontificatum 
dimitteret. 

Ea mente iam conclave ingressis supervenit Ioannes Dominici 
a Florentinis orator. Huic postulanti contra consuetudinem 
fenestella conclavis aperta est et adloquendi patres facultas 
permissa. Summa orationis eius ista fuit: missum se a Floren- 
tino populo, ut patres cohortaretur electione supersederent; 
eam quidem esse certissimam viam unionis consequendae. Haec 
multis verbis magnaque facundia homo dicendi exercitatissimus 
cum egisset, patres per se ipsos ferventis magis incendere visus 
est. Itaque responsum a patribus est, quando iam conclave 
intrassent, electuros quidem, verum ita provisuros, ut electus 
qui fuerit procuratorem potius ad deponendum pontificatum 
quam pontificem se factum intellegere possit; id enim iampridem 
se constituisse atque ea mente conclave ingressos. 

Finito in hunc modum colloquio, suum ad negotium patres 
revertuntur. Cautio ab illis haec adhibita est: unusquisque 
patrum promisit solemniter ac Deo vovit et iureiurando sanxit, 
si sibi contingat ad pontificatum sumi, adversario pontifici statim 
scripturum invitaturumque omni via et modo unitatem idque 
bona fide sine ulla fraude; promissionem et votum et iusiurandum, 
quod ipse praestitisset, omnibus regibus principibusque per suas 
litteras primo quoque tempore significaturum, quo eos testes 
haberet obligationis suae. Ea multis sollemnibusque verbis cum 
in libellum redegissent et chirographa singulorum confecta essent, 
agitare posthac de electione coeperunt. Vir quaerebatur non tam 
peritia rerum gerendarum quam fide integritateque idoneus. 
Quippe ad bene agendum in hac quidem re non calliditate consilii 
neque profundo arcanoque pectore sed bona voluntate opus fore 

videbatur. Ita animati cum singulos perpenderent, tandem in 
Angelum Corrarium natione Venetum mentem consensumque 
omnes verterunt. Is fuerat paulo ante opera Innocentii pontificis 
inter patres adscitus, cum ante titulo tenus patriarcha Constan- 
tinopoleos haberetur, vir prisca severitate et sanctimonia reveren- 
dus. Is ergo conclavi egressus promissionem, votum, et iuramen- 
tum, quae privatus fecerat, nunc in potestate constitutus iterato 
novavit atque ita loquitur de unione, ut, si cetera desint, pedibus 
et baculo sese iturum ad eam conspiciendam adseveret. Nos 
opera videbimus et certe spes bona superest ob eximiam huius 
viri integritatem. Praeterea tanta est omnium ad hane rem 
conspiratio atque ita erecti cunctorum animi, ut, si tergiversari 
voluerit, nullo modo sint permissuri. Vale—Ep. IT. 3. 


Lreonarpus Nicorao 8. 

Mitto tibi orationes Ciceronis in Verrem recte quidem scriptas, 
sed, ut videbis, male emendatas. Qui enim corrigere voluit, eas 
plane corrupit. Quam ob rem tuae diligentiae erit non quae 
postea mutata sunt, sed quae prius erant transcribi iubere; idque 
facies sine ulla festinatione. Nam mihi quidem cordi est etiam, 
quos mecum habeo libros, apud te omnes deponere, ne ferantur 
una nobiscum in hac fluctuosa tempestate et ambigua peregrinati- 
one, in qua nec portum nec sedem certam perspicimus. Me 
quidem valde paenitet sic a vobis properasse. Nam potui quattuor 
dies adiungere ad communem voluptatem. Rumores enim, qui 
afferebantur de pontificis itinere, vani erant. Vale.—Ep. II. 13. 


LEONARDUS RoBERTO RurFro S. 

In medio turbationum ac molestiarum, quibus per hoc tempus 
omnia redundant, laetissimus heri nobis ac iucundissimus affulsit 
dies, qui mentes nostras depulsis tristitiae nubibus mirifice 
serenaret memoriamque omnem praesentium vel impendentium 
calamitatum penitus auferret. Tres enim familiarissimi in unum 
convenientes et non bellicum sed bacchicum concinentes satis 
magnam sodalium et amicorum manum contraximus omnibusque 
ad laetitiam dispositis in villam Alamanni, archiepiscopi Pisani, 
ipso Alamanno duce, veluti ex diuturnis vinculis emissi nullum 
gaudendi, immo, ut verius dicam, repuerescendi genus omisimus. 

Villa est media ferme inter Lucam et Pisas a dextra ripa Au- 
serici fluvii amoenissimo in loco sita et maxime ad rusticanas 
voluptates excogitata. Surgens enim leviter in collem subiec- 
tamque planitiem respiciens montes a tergo habet coniunctos ad 
aucupationes venationesque aptissimos. Itaque sive rapaci ave 
sive mordaci cane sive plagis sive venabulo sive cursu, denique 
sive feris sive avibus sive piscibus delecteris, vicini montes, 
coniuncti colles, subiecta planities, praeterfluens amnis affatim 
omne genus praedae tibi largiter sumministrant. Verum nobis 
illuc profectis nec venari apros placuit nec figere cervos nec 
rursus lepores canibus agitare fugaces nec fera bracteolis ungues 
armata sonoris cepit avis praedam. Sed traxit nos et vindicavit 
sibi incredibilis amoenitas Ausericiamnis, qui tectus fronde populea 
cristallino alveo viridibus ripis mira placiditate fluebat. Quibus 
allecti, depositis togis et calceis, acerrime piscati sumus. In quo 
ita lusimus, ut pueri, ita clamavimus, ut ebrii, ita concertavimus, 
ut dementes insanique videremur. Aderat omnibus ipse Alaman- 
nus, qui, quamquam religione impediebatur una ludere, tamen 

ita spectatorem se praebebat, ut ea, quae gerebantur, mira festivi- 

tate risuque comprobaret. Egressis tandem a fluvio cena dubia 
apponitur ex piscibus rostratisque avibus. Exspectasti fortasse 
ut dicerem navibus, sed non est ita, non est. Sed aderant aves 
multae, vina plurima; omitto cetera, quae cuncta opipare apparata 
fuerunt. Post cenam vero avide voraciterque, ut laborantibus 
in aqua evenire consuevit, assumptam deambulatio fuit equestris 
inter flaventes segetes et amoena vireta ramosque fecunditate 
fructuum incurvos, qui longe lateque vagati cantantes alii, alii 
iocantes post multas variasque urbanitates ad ipsum amnem, 
quem antea vado traieceramus, reversi et in arena depositi 
luctantes inter se agricolas nudos et lacertosos, qui placendi gratia 
convenerant, quasi in gladiatorio certamine usque ad primam 
noctis horam laetissime spectavimus, cum illi saepe violentia 
maioris roboris prostrati et gravissimo casu ad terram elisicoeno- 
que involuti uberem ridendi materiam nobis praeberent. 

Sed ego genera ipsa voluptatum, non singula ac minuta (nam 
id quidem longius esset) enarro. Scis enim tu quam multa esse 
soleant inter familiares laetos et unanimiter ad festivitatem 

paratos. Denique hic dies procul dubio fastis adscribendus est et 
meliore lapillo numerandus, praesertim cum eo turbationis 
devenerint res nostrae (de curialibus loquor), ut summo studio 
conquirendum sit aliquid, quod nos quacumque ratione ab illa 
amarissima cogitatione divertat. Vale. Lucae, ITII Idus Iunii. 
—Ep. IT. 20 

LrEonarvus Poccio §. 

Si vales, bene est; ego quidem valeo. Legi apud Nicolaum 
nostrum litteras, quas de hac ultima profectione ac de inventione 
quorundam librorum scripsisti. Nec tantum de iis sed de optima 
spe, quam pro ceterorum adeptione suscepisse te video, laetandum 
existimo. Erit profecto haec tua gloria, ut amissa iam ac perdita 
excellentium virorum scripta tuo labore ac diligentia saeculo 
nostro restituas. Nec ea res solum nobis grata erit sed et posteris 
nostris, id est studiorum nostrorum successoribus. Neque enim 
silebuntur ista nec oblitterabuntur sed exstabit memoria haec 
dudum longo intervallo perdita et iam plane deplorata per tuam 
industriam recuperata ac restituta nobis fuisse. Utque Camillus 
secundus a Romulo conditor dictus est, quod ille statuit urbem, 
hic amissam restituit, sic tu omnium, quae iam amissa tua virtute 
ac diligentia nobis restituta fuerint, secundus auctor merito 
nuncupabere. 

Quare te hortatum oratumque maxime velim, ne in hoc prae- 
claro opere desideas, sed erigas te atque insistas. Nam rei 
pecuniariae tenuitas ne tibi impedimento sit, nostra iam hic pro- 
videntia erit, atque in hac inventione tua scito maius lucrum 
factum esse quam tu sentire videaris. Quintilianus enim prius 
lacer atque discerptus cuncta membra sua per te recuperabit. 
Vidi enim capita librorum; totus est, cum vix nobis media pars 
et ea ipsa lacera superesset. O lucrum ingens! O insperatum 
gaudium! Ego te, o Marce Fabi, totum integrumque aspiciam? 
Et quanti tu mihi nunc eris, quem ego, quamvis lacerum crudeliter 
ora, Ora manusque ambas, populataque tempora raptis auribus 
et truncas inhonesto vulnere nares, tamen propter decorem tuum 
in deliciis habebam! Oro te, Poggi, fac me quam cito huius 
desiderii compotem, ut, si quid humanitas impendeat, hunc prius 
viderim quam e vita decedam. Nam de Asconio quidem et 

Flacco, licet uterque placeat, tamen non usque adeo laborandum 
existimo; quorum si neuter umquam fuisset, nihilo fere minus 
Latinitas haberet. At Quintilianus rhetoricae pater et oratoriae 
magister eiusmodi est, ut, cum tu illum diuturno ac ferreo bar- 
barorum carcere liberatum huc miseris, omnes Etruriae populi 
gratulatum concurrere debeant; mirorque te et illos, qui tecum 
erant, non statim in hunc manus avidas iniecisse, sed levioribus 
perscribendis hunc posthabuisse, quem ego post Ciceronis de 
Republica libros plurimum a Latinis desideratum et prae cunctis 
deploratum affirmare ausim. 

Proximum est, ut te moneam, ne in iis, quae hic habemus, 
tempus teras, sed quae non habemus conquiras, quorum maxime 
Varronis et Ciceronis opera tibi proposita sint. Vale et me 
ama ac Mediolanensi Aretinoque praesulibus me commendatum 
facias. Iterum vale. Florentiae, IdibusSeptembr. MCCCCXVI. 
—Ep. IV. 5. 

DriaLocus DE Trisus VaTiIBuUS FLORENTINIS 

Cum sollemniter celebrarentur hi dies, qui pro resurrectione 
Iesu Christi festi habentur, essemusque in unum Nicolaus et 
ego pro summa inter nos familiaritate coniuncti, placuit tum 
nobis, ut ad Coluccium Salutatum iremus, virum et sapientia et 
eloquentia et vitae integritate huius aetatis facile principem. 
Nec longius fere progressis Robertus Rossus fit nobis obviam, 
homo optimarum artium studiis deditus nobisque familiaris. 
Qui, quonam tenderemus, percunctatus audito consilio appro- 
batoque ipse etiam una nobiscum ad Coluccium secutus est. 
Ad quem cum venimus, comiter ab eo familiariterque accepti, 
deinde sedere iussi consedimus paucisque verbis ultro citroque 
dictis, quae primo congressu amicorum haberi solent, deinceps 
silentium subsecutum est, nam et nos Coluccium, ut alicuius 
sermonis princeps foret, exspectabamus et ille nos ad eum vacuos 
venisse nec quicquam in medio ponendi causa attulisse nequa- 
quam arbitrabatur Sed cum longius progrederetur silentium 
essetque manifestum nihil a nobis, quiad eum veneramus, proficisci, 
conversus ad nos Coluccius eo vultu, quo solet, cum quid ac- 
curatius dicturus est, ubi nos attentos in eum vidit, huius modi 
verbis est sermonem exorsus. 

“Haud sane dici posset,” inquit, “iuvenes, quam me conventus 
vester praesentiaque delectat; ii enim estis, quos ego vel morum 
vestrorum gratia vel studiorum, quae vobis mecum communia 
sunt, vel etiam quia me a vobis observari sentio, egregia quadam 
benevolentia et caritate complector. Verum una in re parum 
mihi probati estis eaque permagna, nam, cum ceteris in rebus, 
quae ad studia vestra attinent, tantum in nobis curae vigilantiae- 
que perspiciam, quantum debet esse in iis, qui se homines frugi 
ac diligentes appellari volunt, in hoc uno tamen vos hebescere 
neque utilitati vestrae satis consulere video, quod disputandi 
usum exercitationemque neglegitis, qua quidem re nescio an 
quicquam ad studia vestra reperiatur utilius. * * * Itaque ego, 
qui vestrae utilitatis sum avidus quique vos quam maxime 
florentissimos in studiis vestris videre cupio, non iniuria vobis 
subirascor, si quidem nune disputandi usum, ex quo tot manant 
utilitates, neglegitis. Etenim absurdum est intra parietes in 
solitudine secum loqui multaque agitare, in oculis autem hominum 
atque in coetu, veluti nihil sapias, obmutescere et, quae unam 
aliquam in se utilitatem habeant, ea magno labore prosequi, 
disputationem vero, ex qua permultae utilitates proficiscuntur 
summa cum iucunditate, nolle attingere. Nam velut is agricola 
improbandus est, qui, cum liceret ei fundum universum excolere, 
saltus quosdam steriles aret, partem vero quampiam eius fundi 
pinguissimam atque uberrimam relinquat incultam, sic repre- 
hendendus est is, qui, cum omnia studiorum munera adimplere 
possit, cetera quamvis levia accuratissime obit, disputandi vero 
exercitationem aspernatur et neglegit, ex qua tot fructus colligun- 
tur uberrimi. * * *” 

Tunc Nicolaus: ‘‘Est ita profecto,’’ inquit, ‘‘Salutate, ut ais 
neque facile reperiri potest, ut credo, quod ad studia nostra plus 
quam disputatio conferat. * * * Hac tamen in re, Colucci, si non 
ita, ut tu putas oportere, nos exercuimus, non est culpa nostra, 
sed temporum. Quam ob rem vide, quaeso, ne nobis, amicis 
tuis, iniuria subirascare. Nam si aliqua ratione nos commode 
id facere potuisse ostendas, non recusamus a te, quia id omiseri- 
mus, non modo verba sed etiam verbera aequo animo perferre. 
Si vero in ea tempestate nati sumus, in qua tanta disciplinarum 

omnium perturbatio, tanta librorum iactura facta est, ut ne de 
minima quidem re absque summa impudentia loqui quisquam 
possit, tu dabis profecto nobis veniam, si maluimus taciti quam 
impudentes videri. * * * Ego quidem, Colucci, in hac faece tem- 
porum atque in hac tanta librorum desideratione, quam quis 
facultatem disputandi assequi possit non video. Nam quae bona 
ars, quae doctrina reperiri potest in hoc tempore, quae non aut 
loco mota sit aut omnino profligata? Pone tibi ante oculos unam- 
quamque earum, quam velis, et quid nunc sit quidve olim fuerit, 
considera. Jam intelleges eo deductas esse omnes, ut penitus 
desperandum sit. Vide, quaeso, philosophiam, ut eam potissime 
consideremus, quae est omnium bonarum artium parens et cuius 
ex fontibus haec omnis nostra derivatur humanitas. Fuit philo- 
sophia olim ex Graecia in Italiam a Cicerone traducta atque aureo 
illo eloquentiae flumine irrigata. Erat in eius libris cum omnis 
philosophiae exposita ratio tum singulae philosophorum scholae 
diligenter explicatae. Quae res, ut mihi quidem videtur, plurimum 
valebat ad studia hominum incendenda. Ut enim quisque ad 
philosophiam accedebat, continuo sibi, quos sequeretur, pro- 
ponebat, discebatque non solum sua tueri sed etiam aliena refellere. 
Hinc stoici, academici, peripatetici, epicurei, hinc omnes inter 
eos contentiones dissensionesque nascebantur. Qui libri utinam 
nunc exstarent nec maiorum nostrorum tanta fuisset ignavia! 
Cassiodorum illi nobis servavere et Alcidum et alia huius modi 
somnia, quae ne mediocriter quidem eruditus quispiam legere 
umquam curavit; ceterum Ciceronis libros, quibus nihil pulchrius 
neque suavius Latinae Musae umquam peperere, eos neglectos 
interire passi sunt, quod sine summa ignorantia evenire non 
potuit. Quippe si illos vel primis, ut dicitur, labris gustavissent, 
numquam profecto neglexissent; erant namque ea facundia prae- 
diti, ut facile a lectore non rudi impetrare possent, ne se asperna- 
retur. Sed cum illorum librorum magna pars interierit, hi vero, 
qui supersunt, adeo mendosi sint, ut paulo ab interitu distent, 
quem ad modum philosophiam nobis hoc tempore discendam 
putas? At sunt permulti eius scientiae magistri, qui se illam 
docturos esse pollicentur. O praeclaros nostri temporis philosophos, 
si quidem ea docent, quae ipsi nesciunt. Quos ego nequeo satis 

mirari, quo pacto philosophiam didicerint, cum litteras ignorent. 
Nam plures soloecismos quam verba faciunt cum loquuntur, 
itaque illos stertentes quam loquentes audire mallem. * * * 

Quid autem de dialectia, quae una ars ad disputandum per- 
necessaria est? An ea florens regnum obtinet neque hoc ignoran- 
tiae bello calamitatem ullam perpessa est? Minime vero. Nam 
etiam illa barbaria, quae trans Oceanum habitat, in illam impetum 
fecit. Atque gentes, dii boni! quorum etiam nomina perhorresco, 
Farabrich, Buser, Occam, aliique eius modi, qui omnes mihi 
videntur a Rhadamantis cohorte traxisse cognomina! Et quid, 
Colucci, ut haec ioca omittam, quid est, inquam, in dialectica, 
quod non Britannicis sophismatibus conturbatum sit? Quid, 
quod non ab illa vetere et vera disputandi via separatum et ad 
ineptias levitatesque traductum? 

Possum haec eadem de grammatica arte, haec eadem de rheto- 
rica, haec eadem de reliquis fere omnibus dicere, sed nolo esse 
verbosus in his rebus probandis, quae manifestissimae sunt. Quid 
enim causae dicemus esse, Colucci, quod his tot iam annis nemo 
inventus sit, qui aliquam praestantiam in his rebus habuerit? 
Neque enim hominibus ingenia desunt neque discendi voluntas, 
sed sunt, ut opinor, hac perturbatione scientiarum desideratione- 
que librorum omnes viae addiscendi praeclusae, ut, etiam si quis 
exsistat maxime ingenio validus maximeque discendi cupidus, 
tamen rerum difficultate impeditus eo, quo cupiat, pervenire non 
possit. Neque enim potest quisquam sine doctrina, sine magis- 
tris, sine libris aliquid excellens in studiis suis ostendere. Quarum 
rerum omnium quoniam facultas nobis adempta est, quis tandem 
mirabitur, si nemo iam diu ad illam antiquorum dignitatem ne 
longo quidem intervallo proximus accesserit? * * * Nonne vide- 
mus quam amplo pulcherrimoque patrimonio haec nostra tempora 
spoliata sint? Ubisunt M. Varronis libri, qui vel soli facere pos- 
sent sapientes, in quibus erat Latinae linguae explicatio, rerum 
divinarum humanarumque cognitio, omnis sapientiae ratio omnis- 
que doctrina? Ubi T. Livi historiae? Ubi Sallustii? Ubi Plinii? 
Ubi innumerabilium aliorum? UbiCiceronis complura volumina? 
O miseram acinopem condicionem horum temporum! Dies me pro- 
fecto deficiet, si vellem nomina eorum referre, quibus aetas nostra 

orbata est. Et tu, Colucci, in tantis rerum angustiis, si non 
linguam in disputando ceu flabellum agitamus, te nobis subirasci 
dicis? * * * Non est aequum, Colucci. Quam ob rem da te nobis 
rectum hac in re, ut in ceteris soles, et hanc tuam subirati- 
onem omitte. Nihil est enim a nobis commissum, cur tu nobis suc- 
censere possis.”’ 

* * * * * * 

Tum Coluccius: ‘“* * * Nos igitur, sisapimus, hoc idem exercitati- 
onem in studiis nostris posse credemus eique rei operam dabimus, 
nec eam neglegemus. Est autem exercitatio studiorum nostrorum 
collocutio, perquisitio, agitatioque earum rerum, quae in studiis 
nostris versantur, quam ego uno verbo disputationem appello. 
Harum tu rerum si putas facultatem nobis hoc tempore ademptam 
propter hanc, ut tu inquis, perturbationem, vehementer erras. 
Sunt enim optimae artes labem aliquam passae neque id umquam 
negabo, non tamen sunt ita deletae, ut eos, qui se illis tradidere, 
doctos ac sapientes facere non possint. Nec tamen tunc, cum 
hae artes florebant, omnibus placebat ad cacumen evadere, 
pluresque erant, qui paululum, ut Neoptolemus, quam qui 
omnino philosophari vellent, quod item nunc ut faciamus nihil 
prohibet. Denique videndum est tibi, Nicolae, ne, dum ea solum 
velis, quae fieri non possunt, etiam, ea, quae fieri possunt, ne- 
glegas et asperneris. Non exstant omnes Ciceronis libri, at aliqui 
supersunt nec parva quidem pars. Quos vel ipsos utinam probe 
teneremus! Non enim adeo nobis ignorantiae calumnia esset 
pertimescenda. Perditus est M. Varro. Dolendum est fateor et 
moleste ferendum. Sed tamen sunt et Senecae libri et aliorum 
permulti, qui nobis, nisi tam delicati essemus, facile M. Varronis 
locum supplerent. Atque utinam tot vel sciremus vel etiam 
discere vellemus, quot hi libri, qui etiam nunc exstant, nos docere 
possunt. Sed nimium, ut modo dixi, delicati sumus; quae absunt, 
cupimus; quae adsunt, neglegimus. At contra oporteret prae- 
sentibus, utcumque ea sint, uti, absentium vero, quandoquidem 
cogitando nihil perficimus, desiderium ex animo removere. 
Quam ob rem vide, quaeso, ne culpam tuam in aliud transferas 
et, quae tibi imputanda sunt, ea tu tempori imputare velis, 
quamquam ego, Nicolae, nullo modo adducor, ut te eum existi- 

mem, qui non omnia, quae hoc tempore disci possunt, consecutus 
sis. Novi enim diligentiam tuam, vigilantiam, acritatem ingenii. 
Proinde te ita arbitrari velim, quae modo disserui, magis ut verbis 
tuis resisterem quam wt te lacesserem, a me esse dicta. 

Verum haec omittere volo; sunt enim apertiora quam ut de his 
disputandum sit. Illud vero cogitare non possum, qua tu ratione 
adductus dixeris neminem fuisse iam diu, qui aliquam praestan- 
tiam in his studiis habuerit. Nam potes, ut alios omittam, vel tres 
viros, quos his temporibus nostra civitas tulit, non praestantissimos 
iudicare, Dantem, Franciscum Petrarcam, Ioannem Boccaccium, 
qui tanto consensu omnium ad caelum tolluntur? Atqui ego non 
video (nec mehercule! id me movet, quod cives mei sunt), cur 
hi non sint omni humanitatis ratione inter veteres illos adnume- 
randi. Dantem vero, si alio genere scribendi usus esset, non eo 
contentus forem, ut illum cum antiquis nostris compararem, sed 
et ipsis Graecis anteponerem. Itaque tu, Nicolae, si tu sciens 
prudensque illos praeteriisti, adferas rationem oportet, cur ipsos 
aspernere; sin autem oblivione aliqua tibi elapsi sunt, parum mihi 
gratus videris, qui eos viros memoriae fixos non habeas qui 
civitati tuae laudi et gloriae sunt.” 243985 

Hic Nicolaus: ‘‘Quos tu mihi Dantes,” inquit, ““commemoras, 
quos Petrarcas, quos Boccaccios? An tu putas me vulgi opinioni- 
bus iudicare, ut ea probem vel improbem, quae ipsa multitudo? 
Non est ita. Ego enim, cum quid laudo, etiam atque etiam quam 
ob rem id faciam, mihi patere volo, multitudinem vero non sine 
causa semper suspectam habui. Sunt enim ita corrupta illius 
iudicia, ut iam plus ambiguitatis mihi adferant quam firmitatis. 
Itaque ne mirator, Colucci, si de hisce tuis, ut ita dicam, trium- 
viris longe me aliter ac populum sentire intelleges. Nam quid 
est in illis, quod aut admirandum aut laudandum cuiquam videri 
debeat? 

Ut enim a Dante incipiam, cui tu ne Maronem quidem ipsum 
anteponis, nonne illum plerumque ita errantem videmus, ut 
videatur rerum omnium fuisse ignarus? * * * Denique, ut alia 
omnia sibi adfuissent, at certe Latinitas defuit. Nos vero non 
pudebit eum poetam appellare et Vergilio etiam anteponere, qui 
Latine loqui non possit? Legi nuper quasdam eius litteras, quas 

ille videbatur peraccurate scripsisse (erant enim propria manu 
atque eius sigillo obsignatae), at mehercule! nemo est tam rudis, 
quem tam inepte scripsisse non puderet. Quam ob rem, Colucci, 
ego istum poetam tuum a concilio litteratorum seitungam atque 
eum zonariis, pistoribus, et eius modi turbae relinquam. Sic 
enim locutus est, ut videatur huic generi hominum voluisse esse 
familiaris. Sed satis multa de Dante. 

Nunc Petrarcam consideremus, quamquam non me fugit, 
quam periculoso in loco verser, ut mihi sit etiam universi populi 
impetus pertimescendus, quem isti tui praeclari vates nugis 
nescio quibus (neque enim aliter appellanda sunt, quae isti in 
vulgus legenda tradiderunt) devinctum habent. Vos autem rogo 
atque obsecro, ne hanc meam orationem efferatis. Quid igitur? 
Si pictor quispiam, cum magnam se habere eius artis scientiam 
profiteretur, theatrum aliquod pingendum conduceret, deinde 
magna exspectatione hominum facta, qui alterum Apellem aut 
Zeuxim temporibus suis natum esse crederent, picturae eius aperi- 
rentur lineamentis distortis atque ridicule admodum pictae, 
nonne is dignus esset, quem omnes deriderent? Itacenseo. Nulla 
enim venia dignus est is, qui tam impudenter ea, quae nescit, 
scire se professus est. Quid autem? Si aliquis musicae artis 
mirabilem quandam peritiam habere prae se ferat, deinde, cum is 
continuo id praedicaret magnamque turbam audiendi cupidam 
congregasset, nihil excellens in arte sua hune posse appareret, 
nonne omnes ita discederent, ut istum tam grandia professum 
ridiculum hominem atque dignum pistrino iudicarent? Ita 
prorsus. Sunt igitur maxime despiciendi hi, qui, quod pollicentur, 
adimplere non possunt. Atque nihil umquam tanta professione 
praedicatum est, quanta Franciscus Petrarca Africam suam 
praedicavit. Nullus eius libellus, nulla fere maior epistula reperitur, 
in qua non istud summum opus decantatum invenias. Quid 
autem postea? Ex hac tanta professione nonne natus est ridi- 
culus mus? An est quisquam eius amicus, qui non fateatur 
satius fuisse aut numquam librum illum scripsisse aut scriptum 
igni damnasse? Quanti igitur hunc poetam facere debemus, 
cum, quod maximum suorum operum esse profitetur atque in 
quo vires suas omnes intendit, id omnes consentiant potius eius 

famae nocere quam prodesse? Vide quantum inter hunc et 
Maronem nostrum intersit; ille homines obscuros suo carmine 
illustravit, hic Africanum, hominem clarissimum, quantum in 
se fuit, obscuravit. Scripsit praeterea bucolicon carmen Fran- 
ciscus, scripsit etiam invectivas, ut non solum poeta sed etiam orator 
haberetur. Verum sic scripsit, ut neque in bucolicis quicquam 
esset, quod aliquid pastorale aut silvestre redoleret, nec quicquam 
in orationibus, quod non artem rhetoricam magnopere desideraret. 

Possum haec eadem de Ioanne Boccaccio dicere, qui, quantum 
possit, in omni opere suo manifestissimus est. Verum ego etiam 
pro €o satis dictum esse opinor. Nam cum eorum; qui tuo atque 
adeo omnium iudicio sibi permultum antecellunt, ego vitia 
demonstrarim atque etiam multa, si quis in ea re occupatus esse 
vellet, demonstrari possent, potes existimare, si de Joanne dicere 
vellem, orationem mihi non defuturam. 

Ilud tamen commune eorum vitium est, quod singulari arro- 
gantia fuere nec putaverunt fore quemquam, qui de suis rebus 
iudicare posset, tantumque ab omnibus se laturos esse arbitrati 
sunt, quantum ipsi sibi adsumerent. Itaque alter se poetam, 
alter se laureatum, alter se vatem appellat. Heu! miseros quanta 
caligo occaecat! Ego, mehercule, unam Ciceronis epistulam atque 
unum Vergilii carmen omnibus vestris opusculis antepono. 
Quam ob rem, Colucci, sibi habeant istam gloriam, quam tu per 
illos civitati nostrae partam esse dicis. Ego enim pro virili mea 
illam repudio neque multi eam famam existimandam puto, quae 
ab his, qui nihil sapiunt, proficiscitur.” 

Hic Coluccius subridens, ut solet: ‘Quam vellem,” inquit, 
“Nicolae, ut tu civibus tuis amicior esses, etsi non me fugit 
numquam aliquem tanto consensu omnium probatum fuisse, quin 
adversarium invenerit. Habuit enim ipse Maro Euangelum, 
habuit Lanuvium Terentius. Pace tamen tua dicam, quod sentio, 
omnes, quos modo nominavi, multo quam tu mihi tolerabiliores 
videntur. Illi enim singuli singulis nec suis civibus adversabantur, 
tu vero eo contentionis processisti, ut unus tres eosque tuos cives 
coneris evertere.”—JLib. I. 

* * * Et Nicolaus: ‘‘Libentius,’’ inquit, ‘‘a te audissem, Colucci; 
verum, ut intellegas me eam rem ad te detulisse, quam ego ipse 

suscipere non recuso, modo facultas dicendi adsit, non repugnabo 
huic sententiae, sed eam sequar dictoque parebo atque per ordi- 
nem ad ea, quae dicta erant, respondebo. Illud tamen ante omnia 
certissimum habetote, me non alia de causa heri [eos] impugnasse, 
nisi ut Coluccium ad illorum laudes excitarem. Sed difficile erat 
adsequi, ut vir omnium prudentissimus ex vero animo loqui me 
ac non fictum esse sermonem meum arbitraretur; nam viderat 
ille quidem in omni aetate me studiosum fuisse et inter libros 
litterasque semper vixisse. Meminisse poterat me istos ipsos 
Florentinos vates unice dilexisse. Nam et Dantem ipsum quodam 
tempore ita memoriae mandavi, ut ne hodie quidem sim oblitus, sed 
etiam nunc magnam partem illius praeclari ac luculenti poematis 
sine ullis libris referre queam, quod facerenon possem sine singulari 
quadam affectione. Franciscum vero Petrarcam tanti semper feci, 
ut usque in Patavium profectus sim, ut ex proprio exemplari 
libros suos transcriberem; ego enim primus omnium Africam 
illam huc adduxi, cuius quidem rei iste Coluccius testis est. Ioan- 
nem autem Boccaccium quo modo odisse possum, qui bibliothecam 
eius meis sumptibus ornarim propter memoriam doctissimi viri 
et frequentisstmus omnium in illa sum apud religosos heremitarum ? 
Quare, ut modo dicebam, difficile erat hanc technam Coluccium 
latere, ut dissmulationem meam non intellegeret. An ille umquam 
putasset me, qui tanta benevolentiae signa erga istos vates prae- 
buissem, ita una die mutatum, ut lanistae, sutores, atque proxe- 
netae homines, qui numquam litteras viderunt nihilque umquam 
gustaverunt ex poetica suavitate, pluris facerent Dantem aut 
Petrarcam aut Boccaccium quam ego, qui semper illos colui 
semperque in deliciis habui et non solum verbis sed etiam re. Ex 
quo ipsos videre non poteram, eorum memoriam decoravi. 
Permulta sane ignorantia foret, si huius modi hominis poemata 
nobis ereptum irent. * * * 

Videntur ergo mihi in summo poeta tria esse oportere: fingendi 
artem, oris elegantiam, multarumque rerum scientiam. Horum 
trium primum poetarum praecipuum est, secundum cum oratore, 
tertium cum philosophis historicisque commune. Haec tria si 
adsunt, nihil est, quod amplius in poeta requiratur. Videamus 
igitur, si placet, qualia haec in nostris vatibus fuere et primo a 

Dante, qui maior est natu, incipiamus. An quisquam est, qui 
dicere audeant fingendi artem illi defuisse, qui tam praeclaram 
fictionem, tam inauditam trium regnorum adinvenerit, qui ita 
per diversos tramites omnia distinxit, ut multiplicia huius saeculi 
peccata suis quaeque locis, prout magnitudo cuiusque est, puniat? 
Nam quid ego de paradiso ipso loquar, cuius tantus ordo est 
tantaque accuratione descriptio, ut numquam satis digne adeo 
pulcherrima fictio laudari possit? Quid autem adscensus descen- 
susque? Quid comites illi atque duces? Quanta elegantia ex- 
cogitati! Quae horarum observatio! Nam quid ego de facundia 
loquar, qui omnes, qui ante se fuerint, infantes ostenderit? Nulli 
sunt dicendi tropi, nulla rhetoricae artis insignia, quae per illius 
viri opera non mirifice sint diffusa, nec minus ornatus habent 
quam copiae. Melliflua enim verborum flumina illaborate fluunt 
omniaque sensa sic exprimunt, quasi oculis audientium aut 
legentium subiciantur, nec ulla est tanta obscuritas, quam eius 
non illuminet aperiatque oratio. Nam, quod omnium difficillimum 
est, acutissimas theologiae philosophiaeque sententias limatissi- 
mis illis ternariis ita commode pronuntiat atque disceptat, ut 
ab ipsis theologis vel philosophis in scholis atque in otio vix 
queant pronuntiari. Ad haec historiarum incredibilem scientiam! 
Non enim vetera dumtaxat sed etiam nova, nec domestica solum 
sed etiam externa in hoc praeclaro opere vel exornandi causa vel 
doctrinae gratia conglutinata sunt. Nullus est in Italia ritus, 
nullus mons, nullus fluvius, nulla paulo nobilior familia, nullus 
vir, qui aliquid dignum memoria gesserit, quin ab illo teneatur 
et in poemate suo percommode sit distributus. 

Itaque, quod heri Coluccius faciebat, ut Vergilio et Homero 
Dantem adaequaret, nullo modo mihi displicet. Nescio enim, 
quid in illorum poematibus sit, cui hoc nostrum non uberrime re- 
spondeat. Legite, quaeso, ea carmina, in quibus amorem, odium, 
formidinem, et ceteras animi perturbationes exprimit. Legite 
descriptiones temporum, legite caelorum motus, legite stellarum 
ortus atque occasus, legite arithmeticas computationes, legite ad- 
hortationes, iurgationes, consolationes! Deinde vobiscum repu- 
tate, quid sapientia perfectius aut eloquentia expolitius quisquam 
poeta queat proferre. Hunc igitur ego virum tam elegantem, tam 

facundum, tam doctum a litteratorum collegio ideo heri disiunxi, 
ut non cum illis sed supra illos sit, nec solum eos suo poemate 
delectet sed universam civitatem. * * * At vero, etsi omnia illi 
adfuerunt, Latinitas certe defuit. Haec dicebantur, ut Coluccius 
in indignationem moveretur. Nam qui sanae mentis aequo ani- 
mo haec audiret, qui totiens disputarit, qui carmina heroica scrip- 
serit, qui per tot studia adprobatus fuerit, eum litteras ignorasse? 
Non potuit id ullo pacto fieri. Sed et litteratissimum et doctis- 
simum et facundissimum et ad fingendum aptissimum fuisse illum 
necesse est, ut non modo opinio hominum sed etiam scripta sua 
manifestissime declarant. 

Jam quoniam satis de Dante, ut opinor, dixi, de Petrarca pauca 
dicamus, quamquam non paucis laudibus tanti viri excellentia 
contenta sit. * * * Ad Boccaccium veniamus, cuius ego doctrinam, 
eloquentiam, leporem, maximeque ingenii praestantiam in omni 
re omnique opere admiror. Qui deorum genealogias, qui 
montes atque flumina, qui varios virorum casus, qui mulieres 
claras, qui bucolica carmina, qui amores, qui nymphas, qui 
cetera infinito facundissimo atque lepidisstmo ore cecinerit, 
tradiderit, scripserit, quis igitur hunc non amet? Quis non 
observet? Quis non in caelum tollat? 

Quis non omnes hos vates maximam gloriae partem nostrae 
civitatis putet? Haec igitur habui, quae de clarissimis vatibus 
referrem, ut autem apud homines doctos loquens minima quaeque 
ac levia praetermisi. * * *” 

Et Robertus: “Vox ista te, Nicolae,” inquit, ‘‘nobis reddidit; 
nam eius modi a te heri dicebantur, quae a nostro coetu plenissime 
abhorrebant.”’—Lib. IT. 


HIsTORIAE FLORENTINAB 


Bondelmontes fuit eques Florentinus per eam tempestatem, 
ut videtur, imprimis splendidus. Huic inimicitiae graviores 
fuere cum Ottone Arrigi filio Fifanti e familia item nobili. Otto 
validis propinquitatibus subnixus, praecipue Ubertorum Lamber- 
torumque, potentisstmarum per id tempus familiarum, iuvabatur. 
Bondelmonti vero, et ipsi per se valido, quidam insuper poten- 
tium favebant. Cum has inimicitias longius demum progressuras 

palam esset, insurgentibus bonis viris pax tandem recipitur. 
Quin etiam, quo stabilior esset, adfinitate nuptiisque firmatur, 
sponsa Bondelmonti receptaque nepta Ottonis ex sorore. Res 
una cum pace vulgata fuerat et iam pro confecta opinione om- 
nium habebatur diesque dicta erat ad nuptiarum sollemnia 
apparatusque ad eam rem propalam facti. Enimvero hanc 
adfinitatem coniunctionemque fautores quidam iuvenes nequa- 
quam probabant. Itaque per eos ipsos dies matrona quaedam e 
Donatorum aedibus, cum forte domesticorum sermone adfinitatem 
carpentium ea cognovisset, iuvenem familiarius compellatum 
obiurgare coepit, quod longe nobilis imparem sibi genere forma- 
que uxorem accepisset inconsulte nimium atque investigato. 
“‘Nempe ego tibi,” inquit, “‘vel cupientissime hanc tuis adserva- 
bam nuptiis,”’ filiam ostendens aetate nubilem, forma egregiam. 

Percussere ilico iuvenis pectus celsioris puellae vultus et ad- 
monitio mulieris. Itaque, ceu furiis quibusdam agitatus, cum ea 
secum reputaret ac formam formae familiamque familiae con- 
ferret, posteriora oblata constituit anteferre. Reversus itaque 
postridie ad mulierem, “‘Adhuc tempus, o matrona,’’ inquit, 
“est perperam facta corrigendi. Ego enim divortens ab illa, cui 
nihil praeter iacturam pecuniae me astringit, tuam, si ita vis, 
rite suspiciam.’’ Nec mora audaci coepto. Muliere annuente eo 
ipso tempore, quo primae futurae erant nuptiae, secundae pa- 
rantur. 

Otto igitur et repulsae parentes, agnatis necessariisque in unum 
vocatis, facinus indignum contumeliamque enarrant. Ab se 
quidem neque verbo neque facto quicquam admissum, quod illius 
mentem vel leviter modo abalienare potuerit; id totum superbiam 
atque contemptum esse. Ea cum prope lacrimabundi exponerent 
fidemque propinquorum implorarent, permoti maiorem in modum 
vindicandam esse contumeliam statuerunt. 

Erant sane hi permulti nobiles, a quibus, cum de vindictae 
modo agitaretur, Lambertus Musca occidendum censuit, rem 
factam, ut vulgari habetur proverbio, caput habere dictitans. 
Eo ab aliis quoque per indignationem consilio sumpto dies et 
locus ad caedem memorabiles quaerebantur. Pascha potissimum 
visum est in tempore, aedes vero puellae, cuius spreverat nuptias, 

pro loco delectae. Itaque paschatis die, cum e vetere ponte albo 
equo albaque, ut traditur, amictus veste iuvenis descenderet, 
egressi coniurati ab aedibus Amideorum (ibi namque ex con- 
stituto paulo ante convenerant) illum circumsistunt abiectumque 
ex equo multis vulneribus conficiunt. 

Interfuerunt huic caedi Uberti et Lamberti quidam et alii 
puellae propinqui, plurimum tamen ipsius Ottonis manu _per- 
petrata est. Cecidit vero non longe a Martis signo, quod e 
vetere sublatum templo ad pontem collocatum exstabat, idque in 
calamitate civitatis quidam notarunt. Percussores statim post 
caedem globo facto in Amideorum aedes se receperunt. Rumor 
vero per urbem diffusus pro diei sollemnitate et hominum superbia 
populum commovit. Nam etsi error fuerat, deserendis nuptiis 
poena legibus constituta erat, pecuniarum promissarum iactura, 
caedi vero ex coniurato homines incivile videbatur. Denique 
occisi cognati adfinesque in unum coeunt nec nobilitas solum 
verum etiam plebs incerto scinditur favore. Hinc odia civium 
irritata vehementius exarsere, ut non iam civili modestia sed 
vulneribus et sanguine summa perdendi pereundique cupidine 
certaretur.—_170.-1/, 


Inter bellorum vel iam coeptorum vel imminentium curas 
nova protinus res et ante id tempus inaudita per universam 
Italiam contigit. Omnis quippe multitudo populi, quae ubique 
erat, vestes induit albas et piaculis quibusdam factis incredibili 
devotionis ardore longa dealbatorum agmina ad vicinas urbes 
commeabant, pacem ac misericordiam clamore supplici depre- 
cantia. Prorsus miranda res et incredibile negotium! Pere- 
grinatio erat fere dierum decem. Cibus vero, ut plurimum, panis 
et aqua. Nulli per urbes alio vestitu conspiciebantur. Accessus 
vero in aliena oppida, etiam parum antea pacatorum, liberi 
fuerunt. Nemo per id tempus dolo fallere tentavit. Nemo 
advenarum oppressus. Tacitae quaedam indutiae cum hostibus 
fuere. Duravitque is motus fere menses duos, cum et proficis- 
cerentur populi in alienas urbes et alii in suas adventarent. Mira 
hospitalitas ubique et benigna susceptio. 

Unde vero initium coeperit, obscurum est. Ex Alpibus certe in 
Cisalpinam Galliam descendisse ferebatur mirabilique discursu 

populos apprehendisse. Florentiam primi omnium Lucenses popu- 
lariter advenere, quibus conspectis tantus confestim devotionis 
ardor consecutus est, ut etiam illi ipsi, qui antea rem auditam 
maxime deriserant, primi omnium suorum civium vestes mutarent 
et quasi Deo correpti motu simili vagarentur. Florentini, quad- 
rifariam partito populo, duae ex his partes innumerabili multi- 
tudine virorum, mulierum, puerum Aretium petiere; reliquae vero 
partes ad alia loca profectae sunt. 

Quocumque perveniebant Albatorum agmina, eorum locorum 
incolae exemplo simili movebantur. Ita ex Gallia in Etruriam, 
ex Etruria in Umbriam, ex Umbria in Sabinos et Picentes et 
Marsos ceterasque subinde gentes progressa commotio ad ex- 
tremas Italiae oras pervenit, nullos in populos non pervagata. 
Dum religio tenuit animos, de periculis belli nihil cogitabatur, 
sed, postquam finis fuit dealbatorum fervori, ad primas rursus 
curas animi redierunt.—Lib. XII. 


POGGIO BRACCIOLINI (1380-1459) 
FACETIAEB 


Multos futuros esse arbitror, qui has nostras confabulationes 
tum ut res leves et viro gravi indignas reprehendant, tum in eis 
ornatiorem dicendi modum et maiorem eloquentiam requirant. 
Quibus ego si respondeam legisse me nostros maiores, prudentissi- 
mos ac doctissimos viros, facetiis, iocis, et fabulis delectatos non 
reprehensionem sed laudem meruisse, satis mihi factum ad 
illorum existimationem putabo. Nam qui mihi turpe esse putem 
hac in re, quandoquidem in ceteris nequeo, illorum imitationem 
sequi et hoc idem tempus, quod reliqui in circulis et coetu homi- 
num confabulando conterunt, in scribendi cura consumere, 
praesertim cum neque labor inhonestus sit et legentes aliqua 
iucunditate possit afficere? Honestum est enim ac ferme neces- 
sarium certeque sapientes laudarunt mentem nostram variis 
cogitationibus ac molestiis oppressam recreari quandoque a 
continuis curis et eam aliquo iocandi genere ad hilaritatem 
remissionemque converti. Eloquentiam vero in rebus infimis vel 
in his, in quibus ad verbum vel facetiae exprimendae sunt vel 
aliorum dicta referenda, quaerere hominis nimium curiosi esse 
videtur. Sunt enim quaedam, quae ornatius nequeant describi, 
cum ita recensenda sint, quemadmodum protulerunt ea hi, qui 
in confabulationibus coniciuntur. 

Existimabunt aliqui forsan hanc meam excusationem ab 
ingenii culpa esse profectam, quibus ego quoque assentior, modo 
ipsi eadem ornatius politiusque describant, quod ut faciant 
exhortor, quo lingua Latina etiam levioribus in rebus hac nostra 
aetate fiat opulentior. Proderit enim ad eloquentiae doctrinam 
ea scribendi exercitatio. Ego quidem experiri volui, an multa, 
quae Latine dici difficulter existimantur, non absurde scribi 
posse viderentur, in quibus cum nullus ornatus, nulla amplitudo 
sermonis adhiberi queat, satis erit ingenio nostro, si non incon- 
cinne omnino videbuntur a me referri. 

Verum facessant ab istarum confabulationum lectione (sic 
enim eas appellari volo), qui nimis rigidi censores aut acres 
existimatores rerum exsistunt. A facetis enim et humanis, sicut 
Lucilius a Consentinis et Tarentinis, legi cupio. Quod si rusti- 

ciores erunt, non recuso quin sentiant quod volunt, modo scrip- 
torem ne culpent, qui ad levationem animi haec et ad ingenii 
exercitium scripsit —Praefatio. 


De SaAcERDOTE Quit IGNORABAT SOLEMNITATEM PALMARUM 


Aellum oppidum est in nostris Appennini montibus admodum 
rusticanum. In eo habitabat sacerdos rudior atque indoctior 
incolis. Huic cum ignota essent tempora annique varietates, 
nequaquam indixit Quadrigesimam populo. Venit hic ad Terram 
Novam ad mercatum sabbato ante solemnitatem {palmarum. 
Conspectis sacerdotibus olivarum ramos ac palmulas in diem 
sequentem parantibus, admiratus quidnam id sibi vellet, cognovit 
tune erratum suum et Quadragesimam nulla observatione suorum 
transisse. Reversus in oppidum et ipse ramos palmasque in 
posterum diem paravit, qui, advocata plebecula: ‘‘Hodie,’”’ 
inquit, ‘‘est dies, quo rami olivarum palmarumque dari ex con- 
suetudine debent. Octava die Pascha erit. Hac tantum heb- 
domada agenda est paenitentia neque longius habemus hoc anno 
ieiunium, cuius rei causam hanc cognoscite. Carnisprivium hoc 
anno fuit lentum et tardum, quod propter frigora et difficultatem 
itinerum hos montes nequivit superare; ideoque Quadragesima 
adeo tardo ac fesso gradu accessit, ut iam nil amplius quam 
hebdomadam unam secum ferat, reliquis in via relictis. Hoc 
ergo modico tempore, quo vobis mansura est, confitemini et 
paenitentiam agite omnes.’’—Facet. IT. 


QUERIMONIA Spottt Causa Ap FacinuM CANEM Facta 
Apud Facinum Canem, qui fuit vir crudelis ac dux praecipuus 
in hac nostri temporis militia, querebatur quidam se spoliatum 
chlamyde in via a quodam suo milite. Hunc intuens Facinus 
vestitum tunica bona quaesivit an illam, cum spoliaretur, ges- 
tasset. Cum ille annueret, ‘‘Abi;’”’ inquit, ‘hic, quem dicis te 
spoliasse, nequaquam est ex meis militibus. Nam nullus meus 

umquam tibi tam bonam tunicam reliquisset.’’—Facet. 18. 


De SACERDOTE Qui CANICULUM SEPELIVIT 


Erat sacerdos rusticanus in Tuscia admodum opulentus. Hic 
caniculum sibi carum, cum mortuus esset, sepelivit in caemen- 
tario. Sensit hoc episcopus et in eius pecuniam animum inten- 

dens, sacerdotem veluti maximi criminis reum ad se puniendum 
vocat. Sacerdos, qui animum episcopi satis noverat, quinqua- 
ginta aureos secum deferens ad episcopum devenit. Qui sepul- 
turam canis graviter accusans iussit ad carceres sacerdotem duci. 
Hic vir sagax: “‘O pater,” inquit, ‘‘si nosceres qua prudentia 
caniculus fuit, non mirareris si sepulturam inter homines meruit. 
Fuit enim plus quam ingenio humano tum in vita tum praecipue 
in morte.” ‘‘Quidnam hoc est?’’ ait episcopus. “‘Testamentum,” 
inquit sacerdos, ‘‘in fine vitae condens sciensque egestatem tuam 
tibi quinquaginta aureos ex testamento reliquit, quos mecum 
tuli.”” Tum episcopus et testamentum et sepulturam comprobans 
accepta pecunia sacerdotem absolvit.—Facet. 36. 


De ILLo Quit ARATRUM SUPER UMERUM PORTAVIT 

Alter, Pierus nomine, admodum incultus, cum usque ad meridi- 
em arasset, fessis bobus et ipse labore fatigatus rediturus in 
oppidum aratrum super asellum alligat, deinde asellum praemissis 
bobus ascendit. Qui cum nimio onere gravatus sub pondere 
deficeret, sentit tandem Pierus asellum ire non posse. Tum 
descendens atque aratrum super umerum ponens rursus asellum 
ascendit inquiens: ‘‘Nunc recte ambulare potes; non enim tu sed 
ego aratrum fero.”’—Facet. 56. 


E1usDEM PoETAE (DantTIs) FAcETA RESPONSIO 

Huic ipsi inter seniorem aliquando iunioremque Canes pran- 
denti, cum ministri utriusque dedita opera ante pedes Dantis 
ad eum lacessendum ossa occulte subiecissent, remota mensa 
versi omnes in solum Dantem mirabantur, cur ante ipsum solum- 
modo ossa conspicerentur. Tum ille, ut erat ad respondendum 
promptus: ‘‘Minime,” inquit, “‘mirum, si canes ossa sua come- 
derunt: ego autem non sum canis.”—Facet. 58. 


FacetissimuM DE SENE QuopamM Qui Portavit ASINUM SUPER SE 

Dicebatur inter secretarios pontificis eos, qui ad vulgi opiniones 
viverent, miserrima premi servitute, cum nequaquam possibile 
esset, cum diversa sentirent, placere omnibus diversis diversa 
probantibus. Tum quidam ad eam sententiam fabulam rettulit, 
quam nuper in Alemannia scriptam pictamque vidisset. 

Senem ait fuisse, qui cum adulescentulo filio praecedente 
absque onere asello, quem venditurus erat, ad mercatum pro- 
ficiscebatur. Praetereuntibus viam, quidam in agris operas 
facientes senem culparunt, quod asellum nihil ferentem neque 
pater neque filius ascendisset sed vacuum onere sineret, cum 
alter senectute, alter aetate tenera vehiculo egeret. Tum senex 
adulescentem asino imposuit, ipse pedibus iter faciens. Hoc 
alii conspicientes increparunt stultitiam senis, quod adulescente, 
qui validior esset, super asinum posito ipse aetate confectus 
pedes asellum sequeretur. Immutato consilio atque adulescente 
deposito ipse asinum ascendit. Paulum vero progressus audivit 
alios se culpantes, quod parvulum filium, nulla ratione aetatis 
habita, tamquam servum post se traheret, ipse asello, qui pater 
erat, insidens. His verbis permotus filium asello secum superim- 
posuit. Hoc pacto iter sequens, interrogatus inde ab alliis, an suus 
esset asellus, cum annuisset, castigatus est verbis, quod eius 
tamquam alieni nullam curam haberet minime apti ad tantum 
onus, cum satis unus ad ferendum esse debuisset. Hic homo 
perturbatus tot variis sententiis, cum neque vacuo asello neque 
ambobus neque altero superimpositis absque calumnia progredi 
posset, tandem asellum pedibus iunctis ligavit atque baculo 
suspensum suo filiique collo superpositum ad mercatum deferre 
coepit. Omnibus propter novitatem spectaculi ad risum effusis 
ac stultitiam amborum, maxime vero patris, increpantibus, 
indignatus ille supra ripam fluminis consistens ligatum asinum 
in flumen deiecit atque ita amisso asino domum rediit. 

Ita bonus vir, dum omnibus parere cupit, nemini satisfaciens 
asellum perdidit.—Facet. r00. 


Facetum Dictum Pauperis Ap DiviTtEM FRIGENTEM 

Dives quidam suffultus vestibus hieme Bononiam proficiscens, 
reperto inter montana rustico, qui unica tantum et ea contrita 
tunica indutus erat, admiratus in tanta vi frigoris (nives enim et 
ventus erant) hominis patientiam rogavit, numquid non frigeret. 
““Minime,”’ alter cum laeto respondisset vultu stupenti respon- 
sum dicentique, ‘‘Ego sub pellibus algeo; tu seminudus non sentis 
frigus?’’ ‘Si tu,” inquit ille, ‘‘omnes tuas vestes ferres, sicuti 
ego meas, tu quoque nequaquam frigeres.’’—Facet. 153. 

Visum est mihi eum quoque nostris confabulationibus locum 
adicere, in quo plures earum tamquam in scaena recitatae sunt. 
Is est Bugiale nostrum, hoc est mendaciorum veluti officina 
quaedam, olim a secretariis institutum iocandi gratia. Consue- 
vimus enim, Martini pontificis usque tempore, quendam eligere 
in secretiore aula locum, in quo et nova referebantur et variis de 
rebus tum laxandi ut plurimum animi causa tum serio quandoque 
colloguebamur. Ibi parcebatur nemini in lacessendo ea, quae 
non probabantur a nobis, ab ipso persaepe pontifice initio repre- 
hensionis sumpto. Quo fiebat, ut plures eo convenirent, veriti, 
ne ab eis ordiremur. Erat in eo princeps fabulator Razellus 
Bononiensis, cuius nonnulla in confabulationes coniecimus; 
Antonius item Luscus, qui saepius inseritur, vir admodum facetus; 
Cinciusque Romanus et ipse iocis deditus. Nos quoque plura 
e nostris addidimus non insulsa. Hodie, cum illi diem suum 
obierint, desiit Bugiale tum temporum tum hominum culpa 
omnisque iocandi confabulandique consuetudo sublata.—Con- 
clusio. 


DE VARIETATE FORTUNAE 


Nuper, cum pontifex Martinus, paulo antequam diem suum 
obiret, ab urbe in agrum Tusculanum secessisset valetudinis 
gratia, nos autem essemus negotiis curisque publicis vacui, vise- 
bamus saepe deserta urbis, Antonius Luscus, vir clarissimus, 
egoque, admirantes animo tum ob veterem collapsorum aedifici- 
orum magnitudinem et vastas urbis antiquae ruinas tum ob tanti 
imperli ingentem stragem stupendam profecto ac deplorandam 
fortunae varietatem. Cum autem conscendissemus aliquando 
Capitolinum collem, Antonius obequitando paulum fessus cum 
quietem appeteret, descendentes ex equis consedimus in ipsis 
Tarpeiae arcis ruinis pone ingens portae cuiusdam, ut puto, 
templi marmoreum limen plurimasque passim confractas colum- 
nas, unde magna ex parte prospectus urbis patet. 

Hic Antonius, cum aliquantum huc illuc oculos circumtulisset, 
suspirans stupentique similis, ‘“O quantum,” inquit, “Poggi, haec 
Capitolia ab illis distant, quae noster Maro cecinit, 


aurea nunc, olim silvestribus horrida dumis! 

Ut quidem is versus merito possit converti: Aurea quondam, 
nune squalida spinetis vepribusque referta. Venit in mentem 
Marii illius, per quem olim urbis imperium stetit, quem pulsum 
patria profugum atque egentem, cum in Africam appulisset, 
supra Carthaginis ruinas insedisse ferunt admirantem sui et 
Carthaginis vicem simulque fortunam utriusque conferentem 
addubitantemque, utrius fortunae maius spectaculum exsti- 
tisset. Ego vero immensam huius urbis stragem nulli alteri 
possum conferre, ita ceterarum omnium, vel quas natura tulit 
rerum vel quas manus hominum conflavit, haec wna exsuperat 
calamitatem. Evolvas licet historias omnes, omnia scriptorum 
monumenta pertractes, omnes gestarum rerum annales scruteris, 
nulla umquam exempla mutationis suae maiora fortuna protulit 
quam urbem Romam, pulcherrimam olim ac magnificentissimam 
omnium, quae aut fuere aut futurae sunt, et ab Luciano, doc- 
tissimo Graeco auctore, cum ad amicum suum scriberet Romam 
videre cupientem, non urbem sed quasi quandam caeli partem 
appellatam. Quo magis dictu mirabile est et acerbum aspectu 
adeo speciem formamque ipsius immutasse fortunae crudelitatem, 
ut nune omni decore nudata prostrata iaceat instar gigantei 
cadaveris corrupti atque undique exesi. 

Deflendum quippe est hanc urbem tot quondam illustrium viro- 
rum atque imperatorum fetam, tot belli ducum, tot principum ex- 
cellentissimorum altricem, tot tantarumque virtutum parentem, 
tot bonarum artium procreatricem, ex qua rei militaris disciplina, 
morum sanctimonia et vitae, sanctiones legum, virtutum omnium 
exempla et bene vivendi ratio defluxerunt, quondam rerum domi- 
nam, nunc per fortunae omnia vertentis iniquitatem non solum 
imperio maiestateque sua spoliatam sed addictam vilissimae servi- 
tuti, deformem, abiectam, sola ruina praeteritam dignitatem ac 
magnitudinem ostentantem. Missa faciamus ablatum imperium, 
distracta regna, provincias amissas, in quibus dandis atque aufe- 
rendis prope iure suo fortuna principatum exercet. Illud maiorem 
in modum lugendum videtur, libidinem eius intra urbis moenia 
grassatam adeo in illa diruenda atque evertenda funditus saeviisse, 
ut, Si quis reviviscat ex priscis illis antiquae urbis civibus, alios 
homines intueri, aliam se longe urbem incolere assereret, ita eius 

specie et ipso solo subversis, ut nihil fere recognoscat, quod pri- 
orem urbem repraesentet. 

Et quidem commutantur regna, transferuntur imperia, de- 
sciscunt nationes, populi (varia est enim mens hominum sem- 
per nova appetentium) ad fortunae nutum commoventur, ut 
haud insuetum videatur haec illius arbitrio parere. At vero 
aedificia haec urbis tum publica tum privata, quae cum ipsa 
immortalitate videbantur certatura, partim penitus exstincta, 
partim collapsa atque eversa, relictis admodum paucis, quae 
priscam magnitudinem servent, supra fortunae vires esse crede- 
bantur. Stupenda quippe vis est ac varietas fortunae, quae 
etiam ipsas aedificiorum moles, quas extra fatum illarum con- 
ditores existimabant, funditus demolita nihil fere ex tantis rebus 
reliqui fecit. Quid enim maius orbis vidit umquam quam tot 
aedificia urbis, templa, porticus, thermas, theatra, aquaeductus, 
portus manufactos, palatia fato suo absumpta et ex tanta rerum 
magnificarum copia nihil aut parum ferme superesse?”’ 

Tum ego: ‘‘Merito,” inquam, “‘admiraris, Antoni, fortunae 
iniuriam in hac urbium parente tam foede vexanda excitatam, 
quam ipse cotidie inspiciendi causa perlustrans non mirari solum 
sed etiam queri cogor nihil fere integrum, paucas admodum reli- 
quias ex prisca illa urbe, et eas semesas ac corruptas, apparere. 
Nam ex omnibus aut publicis aut privatis operibus liberae quon- 
dam civitatis interrupta quaedam et ea parva vestigia visuntur. 
Exstant in Capitolio fornices duplici ordine novis inserti aedificiis, 
publici nunc salis receptaculum, in quibus scriptum est litteris 
vetustissimis atque adeo umore salis exesis, Q. Lutatium Q. F. 
et Q. Catulum coss. substructionem et tabularium de suo faciun- 
dum coeravisse, opus ipsa vetustate venerandum; sepulcrum 
quoque Capitolium iuxta C. Poplicio, quo ipse posterique eius 
inferrentur, virtutis honorisque causa senatus consulto iussuque 
populi datum. Item pons supra Tiberim, quo itur in insulam, 
vetustissimi operis, quem L. Fabricius C. F. curatorem viarum 
faciundum coerasse epigramma testatur et M. F. cos. approbasse. 
Arcus insuper supra viam inter Aventinum montem et ripam 
Tiberis ex lapide Tiburtino, quem ex litteris incisis constat 
P, Lentulum Scipionem et T. Quinctium Crispinum ex s. c. 

faciundum curasse atque approbavisse. Sunt et monumenta 
quaedam prisca, quae hodie Cimbron appellant: templum ex 
manubiis Cimbricis a C. Mario factum, in quo adhuc eius trophaea 
conspiciuntur. Adiciunt et pyramidem prope Portam Ostiensem 
moenibus urbis insertam, nobile sepulcrum C. Cesti, VIIvir 
epulonum, quod opus absolutum ex testamento Ponthi Clamelae 
diebus CCCXXX litterae in eo incisae referunt. Quo magis 
miror, integro adhuc epigrammate, doctissimum virum Franciscum 
Petrarcam in quadam sua epistula scribere id esse sepulcrum 
Remi. Credo secutum vulgi opinionem non magni fecisse epi- 
gramma perquirere fruticetis contectum, in quo legendo, qui 
postmodum secuti sunt, minore cum doctrina maiorem diligentiam 
pracbuerunt. ** * * 

Hoe videbitur levius fortasse, sed me maxime movet, quod 
his subiciam ex innumeris ferme colossis statuisque tum mar- 
moreis tum aeneis (nam argenteas atque aureas minime miror esse 
conflatas) viris illustribus ob virtutem positis, ut omittam varia 
signa voluptatis atque artis causa publice ad spectaculum collo- 
cata, marmoreas quinque tantum, quattuor in Constantini 
Thermis, duas stantes pone equos, Phidiae et Praxitelis opus, 
duas recubantes, quintam in foro Martis, statuam, quae hodie 
Martis fori nomen tenet; atque unam solam aeneam equestrem 
deauratam, quae est ad basilicam Lateranensem Septimio Severo 
dicatam. Tantum videmus superesse, ut partem maximam stragis 
urbis, si quis numerum advertat, hoc solum fuisse fateatur. 

Id vero gravissimum et haud parva cum admiratione recensen- 
dum, hunc Capitolii collem, caput quondam Romani imperii atque 
orbis terrarum arcem, quem omnes reges ac principes tremebant, 
in quem triumphantes tot imperatores ascenderunt, donis ac 
spoliis tot tantarumque gentium ornatum florentemque ac 
universo orbi spectandum, adeo desolatum atque eversum et 
a priore illo statu immutatum, ut vineae in senatorum subsellia 
successerint, stercorum ac purgamentorum receptaculum factum. 
Respice ad Palatinum montem et ibi fortunam incusa, quae 
domum a Nerone post incensam urbem totius orbis spoliis con- 
fectam atque absumptis imperii viribus ornatam, quam silvae, 
lacus, obelisci, porticus, colossi, theatra varii coloris marmorea 

admirandam videntibus reddebant, ita prostravit, ut nulla rei 
cuiusquam effigies superexstet, quam aliquid certum praeter 
vasta tudera queas dicere. Ceteros urbis colles perlustra; omnia 
vacua aedificiis ruinis, vineis oppleta conspicies. Forum, iure 
dicendo, ferendis legibus, plebe ad contionem advocanda cele- 
berrimum urbis locum, et iuxta comitium creandis magistratibus 
insigne deserta squalent malignitate fortunae, alterum porcorum 
bubalorumque deversorium, alterum serendis oleribus cultum. 
—lnb. I. 


OraTio IN FUNERE Nicouat Nico.i Civis FLORENTINI 


Si, cives praestantissimi, Latinae Musae hoc in loco per se 
loqui potuissent, nequaquam alterius dicendi officium postularent. 
Ipsae enim suis verbis copiosissime atque ornatissime celebrassent 
praeclarissimi atque omni laude dignissimi alumni sui funus. 
Verum quoniam qui pro earum dignitate ac maiestate in publicum 
prodire non consueverunt, hoc munus ab allis suscipi aequo 
animo patiuntur. Itaque licet permultos adesse intellegam ad 
dicendum paratiores, quibus ingenio sum inferior et doctrina, 
tamen, quo non amplius ;praeripiam huius funeris exornandi 
facultatem, sed ut tamquam aditum quendam patefaciam ex- 
quisitius quiddam atque ornatius eloquendi, non indignum existi- 
mavi aliquid in medium afferre, qui etsi non vestris auribus at 
saltem officio hominis amici videar satisfecisse. Qua in re si 
nequaquam parem suis laudibus ac de me meritis eloquentiam 
praestitero, dabitis opinor veniam tum parvitati ingenii mei, qui 
sum tardior ad dicendum, tum magnitudini virtutum Nicolai, 
quae permultae in eo atque amplissimae claruerunt. Copiosa 
enim quaedam atque excellens oratio, a qua longe absum, adhiberi 
oporteret ad huius mortui laudes ac brevitate temporis complec- 
tendas, 3 = 

Sollertissimus omnium fuit in emendis ac comparandis libris, 
fructuosissima ac pulcherrima omnium negotiatione, quos adeo 
multos atque egregios tum Latinos tum Graecos ab extremis 
usque Europae finibus conquisivit, ut omnes Italos (pace reli- 
quorum dixerim) superarit librorum copia optimorum, in quo 
beneficentiam suam liberalitatemque attendite. Communes 

erant libri sui omnibus etiam ignotis; praesto aderant aut legere 
volentibus aut transcribere neque ulli omnino recusabat, qui aut 
doctus esset aut videretur velle doceri, ut publica quaedam 
bibliotheca et ingeniorum sustentaculum domus eius existimaretur. 
Etenim eos, qui libros suos occultarent neque cum ceteris partici- 
parent, cum essent editi ad communem viventium utilitatem, 
quodam modo abhorrebat, affrmans huiusmodi homines teneri 
crimine expilatae hereditatis. Quod autem egregiam laudem 
meretur, Summam operam curamque adhibuit ad pervestigandos 
auctores, qui culpa temporum perierant. Qua in re vere possum 
dicere omnes libros fere, qui noviter tum ab aliis reperti sunt 
tum a me ipso, qui integrum Quintilianum, Ciceronis nostri 
orationes, Silium Italicum, Nonium Marcellum, Lucretii partem, 
multosque praeterea e Germanorum Gallorumque ergastulis mea 
diligentia eripui atque in lucem extuli, Nicolai suasu, impulsu, 
cohortatione, et paene verborum molestia esse litteris Latinis 
restitutos. * * * Magna haec profecto hominibus nostris utilitas, 
ingens Nicolai laus et posterorum memoriae commendanda, 
unum exstitisse, cuius maxime cura et opera Graeca studia, 
Italis ante ignota, ad nos tandem longo post tempore redierunt. 

Quid idem in litteris nostris! Quantum profuit nobis, quantum 
singulis, qui discendi desiderio tenebantur! Non hortator solum 
sed suasor, adiutor, atque impulsor assistebat his, quibus perspi- 
ciebat inesse aliquod ingenii acumen aut voluntatem ad perdis- 
cendum, ut non solum haerentes et remissos sed incensos etiam 
et currentes ad studia doctrinae excitaverit. reddebatque suis 
vocibus velociores. * * * 

Erat hoc insitum suae naturae, ut, quoscumque incensos ad 
bonarum artium cognitionem videret, si iidem boni viderentur, 
summo amore complecteretur et veluti filios foveret ac sublevaret. 
Tamquam stimulus erat recta capescentibus consilia ad humani- 
tatis et sapientiae studia prosequenda. O vere doctorum omnium 
parens et studiorum domicilium, quantum tibi Latina eloquentia, 
quantum docti homines, quantum studiosi litterarum nomini tuo 
debent! Tu in primis viam ad humanitatis studia ostendisti, tu 
iter ad veram eloquentiam demonstrasti, tu Graecas litteras ad 
Italiam reduxisti. Tu consilio, tu libris, tu opera, tu cohorta- 

tionibus semper omnibus recta sentientibus adfuisti. Tu diligen- 
tissimus rerum perpensor, tu gravis eloquentiae censor, tu pera- 
cutus doctorum extimator magno adiumento omnibus exstitisti. 
Tu denique tum corripiendo tum laudando effecisti, ut ad aliquam 
dignitatem facultas eloquentiae perveniret. Id et a ceteris 
commendatum iri putabant. uum enim iudicium non ex adu- 
latione aut adsentatione pendebat sed ex veritate atque animi 
recta sententia. 

Sed haec ad communem referuntur utilitatem. Quid loquar 
de propriis studiis? Quid doctrinam, quid scientiam proferam? 
Quid multarum rerum cognitionem? Graecis litteris plurimum 
insudavit; Latinas ita tenuit, ut nemo melius omnium discipli- 
narum, quibus homines liberaliter institui solent, doctrinam 
percepit. Priscas historias ita omnes memoriae fixas habuit, ut 
illis ferme interfuisse videretur. Cosmographiae ita operam 
dederat, ut toto orbe terrarum singulas provincias, urbes, situs, 
loca, tractus denique omnes melius nosset quam hi, qui in eis 
diutius habitassent. Nullus est in Latina lingua auctor, quem 
quidem probaret, quem non legisset summa cura et diligentia. 
Sacris vero scripturis ita incubuit legendo, ut plura ex eis teneret 
quam qui totam aetatem in illis ponere viderentur. Nullus 
auctor fidelis ex illis antiquis fuit, cuius non aut libros aut scripta 
referret. Linguae vero Latinae prae ceteris erat diligens scrutator, 
in qua et illum peritissimum vidimus. Nullum proferebatur 
verbum, cuius vim et originem ignoraret. Nullum scriptorem 
antiquitas tulit, cuius nomen non mandasset memoriae, cuius non 
opera etiam deperdita diligenter recenseret. Antiquitatis erat 
admodum curiosus, cuius et patronum quendam ac protectorem 
illum omnes ferebant. Eloquentia plurimum potuit, licet perraro 
dicendi onus susciperet. Cum enim nihil nisi politum ac per- 
fectum probaret, nequaquam sibi ipsi eius scripta satisfacere 
videbantur. Multa legerat, multa cognoverat, plura memoriae 
commendarat, quae sibi copiam dicendi admodum suavem sub- 
ministrabant, adeo ut in coetu hominum auscultaretur attentissime 
et summa cum audientium voluptate. His studiis ac vitae in- 
dustria tantam sibi excellentiam comparavit, ut nulla dubitatione 
inter doctissimos probatissimosque nostrae aetatis viros ad- 

numeraretur. Quamquam ipse sua qua fuit animi moderatione 
se infimum omnium praedicabat, nihil sibi arrogans neque ad 
ostentationem quandam, ut multi solent, se comparans sed ad 
veram philosophandi rationem. * * * * 

Quis ergo hac nostra aetate amicis ditior Nicolao? Quis opu- 
lentior? Quis copiosior? Hoc mihi videor verissime dicturus, 
omnes viros doctos, qui ubique terrarum essent, non solum qui 
eum nossent sed ad quos sui nominis quoque fama pervenisset, 
benevolentia et summo amore erga Nicolaum affectos, atque ipsum 
quoque in unumquemque litterarum et humanitatis cupiditate 
flagrantem pari affectione incensum conspiciebamus. Fit enim 
necessario, ut, qui multos amat, ipse quoque mutuo ametur a 
multis. Humanitatem quoque eius quis satis digne potest laudibus 
efferre? Faciles ad eum aditus patebant, facilior adlocutio. Cum 
multos multis in rebus excelleret, tamen se parem infimis prae- 
stabat. Coniungebatur cum severitate affabilitas quaedam 
venusta omnibus grata. Erat eius consuetudo iucunda admodum 
non solum eruditioribus sed etiam exquisitorum artificii hominibus, 
quibus admodum delectabatur. Aderat amicis consilio, opera, 
obsequio, diligentia etiam irrequisitus; eorum negotia pro suis 
ducebat. Domum suam docti viri suum domicilium existimabant 
et tamquam commune diversorium litterarum. Qui excipiebantur, 
omnes summa cum hilaritate vocibus suis excitabantur, exemplo 
movebantur, aut legendo aut disputando proficiebant. Dis- 
cedebant semper singuli tamquam a quodam sapientiae sacrario 
doctiores. 

Mores eius quales fuerint, omnes fere cognoscitis. Ab ipsa 
adulescentia tamquam educatus in stoica disciplina severus fuit, 
continens, gravis censor morum, vitiorum acerrimus hostis, ad 
lacessendum, si quando irritabatur, promptus, quae tamen salibus, 
facetiis, verborum iucunditate condiebantur, ut persaepe eos, in 
quos ea dicebantur, ad risum excitarent. Vitam caelibem duxit 
absque uxore et liberis. Ut enim quietius studiis incumberet, 
voluit ea molestia carere, cum neque esset opulentus et legisset 
multis fuisse illas impedimento, quo minus vacarent otio litte- 
rarum. Fuit autem amantissimus veritatis, ut qui admodum 
horret mendacium, nihil minus praedicans esse hominis quam 
mentiri. 

At amicos ita observabat, ut tamen veritatem praeponere, 
nemini parcens ubi ex sententia esset dicendum. Delectabatur 
admodum tabulis et signis ac variis colaturis priscorum more. 
Plura enim prope solus atque exquisitiora habebat quam ceteri 
fere omnes. Ad quae visenda multi adliciebantur, ut non privato 
aliquo in loco sed in theatro quodam collocata ac exposita esse 
affrmares. * * * * Templum quoddam virtutis et decoris existi- 
mabatur domus illa et tamquam habitaculum honestatis, in qua 
accendebantur omnes ad virtutem et bonarum artium disciplinas. 
Hic librorum ingens numerus tum Latinorum tum Graecorum, 
hic signa et tabulae, hic veterum imagines, hic nummismata 
usque a priore illa aetate, qua aes primum cudi et moneta ob- 
signari est coepta, conspiciebantur. Hinc varia illustrium virorum 
exempla, hinc ad virtutem incitamenta proferebantur. Aderat 
semper quod et oblectaret oculos et animum solaretur. Tam- 
quam ex academia quadam et honesto certamine prodibant homines 
et ad doctrinam et ad mortalem vitam paratiores. 

Sed excellentissima eius virtus atque optimum omnium facinus 
nequaquam est silentio praetereundum. Cum vivens omnibus 
profuisset, cum semper publicae consuluisset commoditati, 
curavit ut etiam post exactam sanctissime vitam laborum suorum 
fructus ad posteros emanaret. Id egit vir egregius doctorum 
virorum amantissimus, quod nullum multis antea saeculis fecisse 
neque memoria hominum constat neque ullae litterae prodiderunt. 
Rem sane statuit temporum omnium ac saeculorum laudibus 
celebrandam. Ex libris, quos homo nequaquam opulentus et 
rerum persaepe inops supra octingentos codices summo labore et 
diligentia comparaverat, decrevit testamento fieri per amicos 
publicam bibliothecam ad utilitatem hominum sempiternam. 
O praeclarissimum omnium, quae umquam condita sunt, et 
utilissimum testamentum, quo non unum aliquem aut alterum 
sed tum Graecas tum Latinas Musas huius pretiosissimi thesauri 
reliquit heredes. Tibi ego nunc, Nicolae, (mortuum enim appello) 
Musarum nomine gratias uberrimas ago, qui solus omnium illas 
in publicam doctrinae et domicilii sui possessionem tandem post 
multa annorum curricula reduxisti, qui illas tam exquisito munere 
donasti, qui effecisti, ut aliquando privatas domos egressae in 

conspectum atque in lucem prodirent ornatissimo comitatu. 
Exstitere hactenus nostra memoria plures et libris variis et 
maximis opibus abundantes, quos tamen magis privatum com- 
modum quam communis utilitas traxit. Franciscus Petrarca, poeta 
excellens, habuit ingentem copiam librorum, qui post eius obitum 
omnes venundati et variis hominibus dispertiti sunt. Ludovicus 
(cuius antea memini) magnam vim librorum, quos multis in 
locis conquisivit, legavit sui ordinis bibliothecae. Vir praestans 
acumine et plurimarum rerum scientia, Joannes Boccatius, eidem 
loco suos libros testamento reliquit. Coluccii nostri ad omnia 
ingenii singularis volumina, quae Nicolai libros numero ferme 
aequabant, filii vendiderunt. At vero hic noster egregiam prae 
ceteris supellectilem, in qua comparanda multum temporis, 
multum impensae, plurimum laboris impenderat, non vendi, non 
in privatum aliquam domum comportari, non alicuius unius usui 
aut arbitrio relinqui, non in alienam bibliothecam recludi, sed 
in communem utilitatem, in publicum munus, in locum omnibus 
patentem voluit conferri, ex quo omnes litterarum cupidi tamquam 
ex agro fertili fructum doctrinae uberrimum possent percipere. 
Equidem si id religio nostra aut tempora paterentur, decernerem 
mea sententia statuam illi marmoream in bibliothecae parte 
collocandam cum inscriptione honorificentissima et ad memoriam 
illius et ad reliquorum aemulationem. Quid enim magnificentius, 
quid bonis acceptius, quid studiis humanitatis accommodatius, 
quid communi bono utilius fieri potuisset aut etiam excogitari 
quam exsistere hac in urbe publicam bibliothecam, quae sit 
futura veluti excellens quaedam eloquentiae et ceterarum bonarum 
artium officina? 

Haec Nicolai nostri studia, hic vitae cursus, hae virtutes, hi 
mores, haec officia exstiterunt. Digna profecto, quae illius laudem 
reddant apud posteros immortalem. Qui cum semper in cele- 
brandis Musis, virtute excolenda, libris comparandis, observandis 
amicis studium atque operam praebuisset, tandem multis exactis 
laboribus post tertium et septuagesimum annum gravissimo 
morbo correptus interiit, ita ad extremam horam se comparans, 
ut libenter ex hac luce migrare videretur tamquam ad locum 
beatiorem profecturus. O diem acerbum nobis, licet illi malorum 

omnium postremum! Laetor tui causa, Nicolae (iterum enim 
morttuum compello), quem colere sedes piorum, quem ad aeter- 
nam quietem delatum verissime iudicamus. Verum mihi doleo, 
mihi queror hunc funestum diem, qui me maestum atque afflictum, 
qui mespoliatum amicissima iucunditate, tua suavissima humani- 
tate privatum reliquit, qui mihi abstulit tamquam segetem 
studiorum meorum, qui mihi eripuit officio patrem, benevolentia 
amicum, quocum omnes curas meas, cogitatus, dicta, facta et 
praesens verbis et litteris absens conferebam. Mihi dies iste 
merito est deflendus, in quo amisi certissimum aegritudinum 
solacium, maerorum levamen, praesidium firmissimum laborum 
meorum. Non dabitur amplius tecum colloqui, non consilio uti, 
non exoptatissima frui consuetudine, ac saltem consolatione, 
qua licet, revocabo, quoad potero, cogitatione mea memoriam 
praeteriti temporis et tecum semper, dum hoc spiritu vivam, 
dulcissima recordatione commorabor, mortuum animo complectar. 
Erit Nicolai effigies semper hisce oculis infixa et amorem, quem 
vivo debebam, etiam in laudibus et celebratione mortui con- 
servabo. 
OrATIO IN FUNERE LAuRENTI DE MEDICcIsS 


* * * O virum egregium! O vitam omni laude cumulatam! 
Vereor, ne, cum sedare maerorem cupiam in eius laudibus com- 
memorandis, recrudescat multorum iam obductum vulnus, qui 
eo magis dolendum esse censent, quo maiore vitae subsidio nudari 
videantur. Sed fati necessitas aequa mente ferenda est neque 
propterea vir sanctissimus merita laude privandus, ut et honor 
debitus eius virtuti tribuatur et ceteri suo exemplo ad gloriae 
curricula invitentur. Plura autem in eum fortuna larga manu 
contulit; ea omnia vidimus ab eo effecta meliora atque illustriora 
fuisse neque ad fortunae nutum sed ad virtutis normam ministrata. 
Nam, ut a fortunae meritis incipiam, natus est in magnificentis- 
sima ac ornatissima totius Italiae civitate. Illam tum publicis 
tum privatis aedificiis augustiorem reddidit atque ornatiorem. 
Ea vero vita, his moribus, ea continentia fuit, ut plurimum ex 
eius virtute huic urbi dignitatis accesserit atque ornamenti. 

Erat ex nobili familia Medicorum ac primaria civitatis in cen- 
tesimum ferme annum amplissimis eius muneribus functa, in 

qua multi equestris ordinis, plures omni laude insignes viri summis 
copiis ac honoribus claruerunt. Patrem habuit eum, quo neque 
iustior vir neque humanior neque melior quisquam neque carior 
patriae civis fuit. At nulla in re filius inferior exstitit virtute 
paterna, sed id egit per omne vitae tempus, ut eam sua industria 
clariorem efficeret atque uberiorem. Opes et divitias nactus est 
tantas, quantae in cive optimo et liberalissimo et civitatis principe 
requiruntur. His nitidior, clarior ita modeste ad amplitudinem, 
ad magnificentiam, atque egenorum subsidia usus est, ut nullam 
ex eis obtrectationem, nullam invidiam, nullum maledictum, sed 
laudem, commendationem, et benevolentiam omnium consequere- 
tur optarentque homines eas sibi perpetuo fore. Magna quidem 
virtus ac praeclara non efferri divitiis, non labi ultra quam ratio 
postulat, non insolescere, non superbire, non esse iniuriosum. 
Sapienter enim scripsit vir sapientissimus Hippocrates divitias 
vitiorum magis quam virtutum esse administratrices. At id 
effecit noster Laurentius, ut his tamquam asseclis virtutum atque 
opificibus uteretur. Nullum eius insolens dictum, nullum factum 
imprudentius, nullae iniuriae, nullae contumeliae narrari queunt. 
Ad honesti enim praescriptum fruebatur divitiis, quae omnibus 
prodessent, nocerent nemini. Corporis dotes exoptatissimas 
natura tribuit, firmum corpus, valetudinem integram, staturam 
proceram, faciem liberalem, quae omnia iudicio rationis parebant. 
Summum in republica locum tenuit inter primores civitatis; 
quem cum fortuna aliquando labefactare voluit, virtus postea 
fortunae impetum superavit. Adeo dignitate atque honoribus 
institutus atque ampliatus, ut existimari possit illius iniuriam 
in beneficium fuisse conversam. Hac praestantia moderate 
semper usus ad salutem patriae et civium columitatem, nihil 
aliud cogitans, nisi quo modo posset prodesse quam plurimis. 

Dixi de his, quae fortuita aestimantur. At vero virtutes animi 
quales in eo fuerint, vita eius et cotidianus usus ostendit; erant 
enim in conspectu omnium positae, ita ut nulla pars vitae esset 
occulta. Sed cum singulae virtutes maxime homines exornant 
et praeclaros efficitunt, tum vero illae praecipue, quae nos inter 
nos caritate et benevolentia devinciunt, quae eo mortalibus sunt 
acceptiores, quo maior ex eis utilitas ac maiora commoda percipi- 

untur. Etenim prudentia, temperantia, frugalitas, continentia, 
rerum scientia illis .antum videntur prodesse, in quibus con- 
sistunt, parum quidem ad alios declinantes. At vero iustitia, 
liberalitas, humanitas, comitas, munificentia communi reipublicae 
conservationi ac praesidio accommodantur iuvantque quam 
plurimos. Nam iustitia ea est virtus, quae omnes reliquas 
complectitur. Nulla enim civitas, nulli hominum coetus, nulla 
societas absque iustitia potest constare diutius. Emolumentum 
quidem rerum publicarum est et humani divinique iuris conser- 
vatrix. Huic proximo accedunt, quae benevolentiam pariunt, 
societates contrahunt, amicitias conservant, et tamquam auxilium 
egeno sunt et calamitosis. Nihil est profecto neque acceptius 
neque quod magis conferat nobis quam vir beneficus et liberalis. 
Itaque inter ceteras virtutes liberalitas obtinet principatum. 
Nam manum porrigit fessis, egenos sustentat, erigit lapsos, 
omnibus opitulatur. Sed est mirum quod raro reperiuntur huius 
virtutis cultores. Sibi quisque timens ac fortunae varietatem 
expavescens prospicit rebus suis et, quae multis accidunt, con- 
siderans manum contrahit estque in largiendo remissus. Sed 
quo rarior, eo praeclarior habendus est huius virtutis adsector. 
Verum tamen et superiorum virtutum in Laurentio splendor 
emicuit et his maxime claruit. Nam multarum rerum doctrinam 
tantam in eo perspeximus, quantam ne hi quidem percipiunt, qui 
studiis litterarum se totos penitus tradiderunt. Prudentia quoque 
fuit ac temperantia singulari, nihil agens quod iure posse improbari 
videretur. Nam continentiae vita omnis attulit testimonium. 

Sed hae virtutes versantur tantum inter domesticos parietes, 
reliquae vero in aciem ac certamen publicum prodeunt. In 
primis enim iustitia, sustentaculum vitae communis, fuit in eo 
admirabilis. Non enim solum, ut sua cuique tribuerentur, sed 
sua scilicet etiam aliis condonabat curabatque ut boni praemio, 
mali debita poena afficerentur. Sed omnibus in rebus aequitatis 
rationem maxime censuit habendam, id ius optimum existimans, 
quod procul ab omni suspicione iniuriae videretur. Liberalitas, 
quae virtus grata est hominibus prae ceteris, sibi praeclara ac 
domestica fuit, ut nemini dubium sit, quin omnes nostrae civitatis 
viros maxime antecesserit beneficentia et liberalitate, qui non. 

solum admonitus miserorum fortunae subveniebat sed ultro 
offerebat, quae multi petere verebantur. Nemo illum frustra 
rogavit, nemo enim, qui rogasset, inanis abiit. Larga manu 
opitulabatur egentibus, multa coram, sed plura secreto erogabat 
et, quae saepius palam negabat ad evitandam ostentationem, 
occulte largiebatur. Fuit semper domus sua officina quaedam 
beneficiorum, calamitosorum deversorium, pauperum domicilium. 
Ita tamen largiens quae petebantur, ut nullam gratiam hominum 
vellet inire. Iam vero facilitas eius atque humanitas iure ab om- 
nibus laudabatur. Nam cum multos dignitate atque honoribus 
anteiret, tamen se parem praebebat inferioribus. Non divitiae, 
non opes, non clientelae, non dignitates vel paulo elatiorem 
hune egregium reddiderunt. Erat adspectu gratus, familiaritate 
benignus, iucundus consuetudine. Non aspernabatur infimos, 
neminem condemnabat. Facile aditus ad eum erant. Comes 
praecipue ac facetus. Nemo ad eum accessit, quin placatus bene- 
volusque abiret. 

Iam munificentiae opera recensenda non sunt, cum ante oculos 
hominum versentur. Templa, ecclesiae, aedificia pluribus in locis 
constructa, varia ornamenta diversis ecclesiis ad usum religionis 
condonata, quae idcirco enarrare nolui, ne videar, quae divini 
cultus causa facta fuere, ad hominum gratiam velle referre. 

His vitae ornamentis ac virtutibus praeditus non solum priva- 
torum hominum sed multorum etiam principum benevolentiam 
contraxit. Eugenio autem, summo pontifici, ita carus fuit, ut 
eius mortem aegerrime tulit et, quod extremum potuit, funus eius 
singulari pompa honestavit. Nam et suis ecclesiaeque insignibus 
decoravit funus et nepotes ad prosequendum defuncti corpus 
misit neque secus eam mortem tulit ac si quispiam sui generis 
sibi carissimus obiisset. 

O virum insignem! O deflendam mortem! Quid enim huic 
deerat, quod optimo homini ac frugalissimo dignum esset? Summa 
prudentia, summa religio, summa pietas ac continentia hunc 
omnes illustrabant; vita integra, mores incorrupti, sincera virtus, 
ratio, exoptanda consuetudo. Qui ita vixit, ut ne curiosis quidem 
oculis daretur occasio detrahendi. Hunc veluti ex quodam 
virtutum sacrario nobis datum subtraxit mors immatura atque 

inexorabilis sors fatorum. O fortunae iniquam et inhumanam 
sortem, quae optimos quosque viros decerpere et de medio 
auferre contendat! Quis enim vir melior nostro Laurentio? 
Quis humanior? Quis liberalior? Quis vita sanctior? Quis utilior 
civis, quis amantior patriae fuit? At ipsum impetus fortunae in 
optimo vitae cursu abstulit. Et cum eius opera omnibus fructuosa, 
amicis magno usui, civitati necessaria, patriae utilis esset, patriam 
optimo defensore, urbem cive praestantissimo, nos amico optimo, 
reliquos optato praesidio spoliavit. Erant viles permulti, in 
quibus fortunae vis posset impetum facere, at ea semper elegit 
nobiliores ac meliores neque, quid vitae mortalium conducat sed 
quid eius libido appetat, pro imperio advertit. Sed omittamus 
fortunae temeritatem et Laurentii virtutum memores nomen eius 
cum omni benevolentia persequamur. Et cum nihil sit virtute 
praeclarius, nihil amabilius, nihil quod magis consulat rebus 
nostris, demus illi nos toto, ut aiunt, animo et in ea excolenda 
aetatem nostram et vitae omne tempus collocemus. Eius enim 
splendore illustrati primum ex ipsius praeceptis vitam agamus, 
tum mortis metum et formidinem depellamus. Id adsequamur 
facilius, si Laurentii exemplum ante oculos posuerimus. * * * 


SEPULCRUM CoLucclIl PIERI SALUTATI 


Hic oppido Stignani bonis parentibus ortus, cum ab ipsa 
adulescentia eloquentiae et bonarum artium studiis operam 
dedisset, cancellarius Florentinus factus est. Quod officium XL 
ferme annos summa cum integritate ac laude administravit, 
doctorum virorum quasi communis parens. Huius praecipua 
opera Graecae litterae primum Florentiam commigrarunt; quibus 
rebus omnium civium benevolentiam est consecutus. LXXV 
aetatis anno excessit e vita summo civitatis maerore. Post 
obitum corona laurea donatus est iussu populi in doctrinae 
virtutumque, quibus excelluit, insigne. Vir fuit aetatis suae 
optimus ac eloquentissimus, qui sui ingenii multa reliquit monu- 
menta laude et gloria digna ad memoriam posteritatis. Poggius. 


INVEcTIvA SECUNDA IN PHILELPHUM 


* * * Sed quid ego singulos, qui te oderunt, commemoro, quasi 
aliquis exsistat ex his, qui sapere videntur, cui non sit Philelphi, 
portenti sceleratissimi, nomen invisum? Hoc rectissime possum 

profiteri, neminem esse Florentinum, qui quidem doctus et eloquens 
habeatur, quin Philelphi mores oderit, quin perditum iri cupiat, 
praeter quosdam moris similitudine sibi devinctos, quos necesse 
est suorum scelerum esse participes. * * * Verum omissis nostris, 
quorum unus atque idem est in te animus, perquiramus externos 
et, qua sint in te benevolentia, perscrutemur. Leonardus Iustini- 
anus, vir consilio, gravitate, et dicendi copia singularis, quem tu 
olim creditis pecuniis fraudasti atque ob eam rem Florentiae in 
carcerem es coniectus, nihil aliud Philelphum existimat nisi 
detractorem quendam fallacem et spurcissimum ganeonem. 
Franciscus Barbarus, vir nostrae aetatis doctissimus, summa 
prudentia, summa humanitate praeditus, horret ad nomen 
Philelphi tamquam scelesti furunculi et perditissimi nebulonis, 
quem, quia dudum tibi mendico pecunias credere noluit, absentem 
lacerare coepisti. Vir doctissimus atque humanissimus, Guarinus 
Veronensis, cuius studia et praestans doctrina plurimum Italis 
profuerunt, credo est tibi amicissimus, quem tu, quoniam non 
solum scientia et dicendi laude sed vitae quoque integritate te 
sentiebas ab eo superari, illum coli a plurimis, te contemni, iurgio 
et detractione insectari coepisti. Quod indigne ferens egregius 
adulescens Nicolaus Luscus, Antonii filius, discipulus eius, ut 
paulum reprimeret petulantiam oris tui, in te satiram conscripsit, 
ludens in barbulam et cicatrices tuas. Quam si non legisti, age 
gratias parenti optimo, qui illam prohibuit efferri. Omnis denique 
tractus ille Venetiarum, ne diutius circa singulos verser, in quo 
sunt permulti viri egregii dediti studiis litterarum, detestatur 
tuam impunitatem, exsecratur vitam perditam, et scelestos 
mores exhorret—scelera, fraudes, furta, quae tamquam veterum 
fabulae in triviis decantantur. Opinor tamen Patavinis esse 
acceptissimum, quem illi quondam, cum in turpi filiorum suorum 
flagitio deprendissent (Guasparinum enim tum audiebas), ex urbe 
sua fustibus eiecerunt ad infamiam tui nominis sempiternam. 

Quid dicam de Florentinis, qui, cum tua flagitia diutius quam 
eorum virtus requirebat tulissent, tandem legendi exercitio pri- 
varunt, expulerunt urbe, exsilio adfecerunt ad reprimendam 
stultitiam oris maledici ac mendacis? Quid enim tibi asello 
adventivo negotii erat in hac urbe, ut civibus obtrectandi, sediti- 

ones domesticas ferendi tibi effrenatam licentiam adsumeres ad 
ostendendam proterviam mentis tuae? Non loquimur conficta 
quaedam vel dicendo excogitata, sed manifesta referimus ac tuae 
fronti, tuo pectori impressa vestigia corruptionum, mentis infidae, 
linguae fallacis, vocis fraudulentae. Illi quidem ipsi, qui tibi 
Florentiae favebant, qui tibi animos tamquam Latinitori cuidam 
compraestabant, nequaquam tua impudentia laetabantur, sed 
ducebantur partim commercio illorum tuorum commaculatorum, 
quos corruperas, partim uxoris tuae libidine, partim gula, partim 
quorundam aliorum odio et malevolentia adducti. Ceteri oderant, 
exsecrabantur, malis omnibus prosequebantur, diem illum, quo te 
viderant, ultimum tibi vitae esse optabant. Nemo te luce, nemo 
conspectu, nemo oculis, nemo congressu dignum putabat, ut 
satius esset saepius in die mortem appetere quam agere spiritum 
tam malevolum diis atque hominibus infensum, 

Age nunc, Nicolaum quis odit aut non diligit potius praeter 
Philelphum, spurcissimum atque abiectum cadaver? Omnes 
docti, omnes, quibus inest aliquod specimen virtutis, observant, 
reverentur, colunt, tamquam parentem omnium bonorum arbi- 
trantur, domum celebrant et frequentant. Te vero quis non 
despicit ac contemnit? Quis diligit? Quisectantur? Quidomum 
veniunt, nisi pedicae quidam et exoleti, quia te acceptam iniuriam 
in uxorem reiciunt ac barbulae tuae fetorem suavitate wxoris 
consolantur? O hirce faeculente! O foetide corniger! O infelix 
portentum! Tu, tu, inquam, maledicus, tu oblocutor, tu deceptor 
fallax, corruptor subdolus, seditione plenus et fraude! Tu semper 
fabricandis mendaciis, tu serendis odiis et discordiis intentus,— 
dii te malis omnibus et exemplis perdant, bonorum virorum 
hostem, nequissimum parricidam, qui maledicis labiis, nequissimis 
faucibus, mendosa lingua, inquinato ore, stilo impuro viros 
probos ac doctos conaris evertere! Exerce hanc tuam verborum 
contumeliam! Scribe has tuas satirulas dicaces adversus eos, qui 
de re uxoria tecum certant, adversus corrivales tuos, qui tibi 
cornuti gravati nomen inurunt! Illos lacesse, illos obiurga, in eos 
evome, si quid putridum in stomacho concepisti, qui te ex pecude 
abiecta barbatum hircum reddiderunt, qui tuis temporibus 
corneam lJauream impresserunt. Habes ad satiram tuam. Nunc 

a me tertiam, in qua diligenter infantia tua et stupra materna 
referuntur, orationem, quae est in manibus, exspecta. Vale. 
Florentiae, VI Kalendas Ianuarii. 


INVECTIVA ExcusaTORIA ET RECONCILIATORIA CUM 
FRANCISCO PHILELPHO 


Scribis ad me certiorem te factum esse ineptias et deliramenta 
quaedam adversus Philelphum divulgari per homines stultissimos 
et me eorum dici auctorem. Ego, quid stulti divulgent aut 
loquantur, neque curae mihi fuit umquam neque erit neque etiam 
scio, quid hi de me dicant. Unum scio: quicquid id sit quod 
deliramenta aut ineptiae appellari possit, non esse meum, qui vel 
delirare vel ineptus esse non consuevi. Nec ita, ut opinor, sum 
rudis atque rerum inops, ut quaeram adiumenta stultorum ad 
vulganda scripta mea, quae edere et satis tueri ipse novi. Quod 
me non existimes temere ad maledicendi arma cucurrisse, vere et 
recte arbitraris. Nam et iam senex non satis commode possum 
currere et temeritatis culpam semper effugi, cum ita ad hanc 
diem vixerim, ut nihil egerim (de rebus loquor gravioribus), 
cuius non probabilem rationem possim reddere. Si contumeliam 
ferre non suesti, cogites quoque et aliis suum esse ingenium, qui 
non minus quam Philelphus contumeliam abhorrent. Nonautem 
ita imperiosus sis, ut tibi conviciandi, maledicendi, obtrectandi 
licentiam concessam velis, ceteris vero se tuendi aut maledicta 
tua reiciendi facultatem ademptam. Quod vero vis ut me purgem 
vel accusem, neutrum (neque enim est opus) libet facere. Nam et 
satis sum mundus et valetudine prospera, ut purgatione aliqua. 
non egeam. Et accusare me, tamquam alicuius erroris aut criminis 
reum, a quibus longe absum, stultissimum videretur. Quod ad 
te vis deferri, si quid adversum te sit scriptum, id eorum cura sit, 
ad quos hoc spectat. Nam mea id minime refert. Quod postremo 
non cupis meas inimicitias, neque ego itidem tuas daboque 
operam, ut nullus mihi iure possit esse inimicus. Nam ego ita 
didici, non homines sed vitia esse odio habenda. Tu qualiscum- 
que sis, et animo et corpore recte valeas opto. Florentiae, die 
XIII Martii. 

INVECTIVA PRIMA IN VALLAM 


* * * © tempora! O mores! O scelera impunita! De hoc 
autem: O vesanam levitatem! O temeritatem non ferendam! 
O impudentiam manifestam! Adeone Ciceronis fama, doctrina, 
eloquentia in extremum discrimen rediit, ut nescio quis furi- 
bundus, demens, insanus, indoctus, petulans audeat Ciceronis 
eloguentiam sua falsa dicacitate corrigere? Quod esse potest 
expressius, quod manifestius stultitiae signum quam cuipiam 
Ciceronis eloquentiam non placere, quam audere ab eo dicta 
commutare, tamquam eloquentius dici possint? Atqui nullus 
hactenus hominum memoria repertus est, qui id auderet, qui id 
tentaret. Valla, latrator furibundus, conviciator demens, rabula 
foraneus tandem nescio e quo gurgustio emersus, impetum facit 
in Ciceronem, quem omnes aureum fuisse flumen eloquentiae 
confitentur! Quid monstri hoc est, dii boni! post mille et quin- 
gentos ferme annos, quibus Ciceronis nomen inviolabile permansit, 
esse repertum non hominem sed portentum nulla re praeterquam 
impudentia praeditum, qui adeo ex nectare Apollineo vel asinino 
potius degustarit, ut solus post hominum memoriam Ciceronem 
in eloquentia corrigere praesumat! Sed instat in eiusdem viri 
reprehensione. ‘‘Saepe admirari soleo, quod numquam tibi 
gravem senectutem esse senserim,” in Catone Maiore Cicero 
inquit, quam sententiam Valla ignavia reprehendit; ait enim, 
“Quid miraris, Scipio, te non sensisse, quod sentire non posses? 
Quippe quod numquam fuit.’”” O praeclarum Ciceronis correc- 
torem! Nimis magnas profecto diis gratias hoc saeculum debet, 
in quo natus sit omnium doctrinarum, omnium disciplinarum, 
omnium facultatum auctor ac princeps, qui lucem quandam 
nobis attulerit, ut aliquando veri reperiendi et recte discendi 
monstratorem et ducem habeamus. O monstrum informe, ingens, 
cui mentis lumen adeptum, quis adeo bonus est stomacho, ut 
non nauseat, cum audierit esse rabulam quendam dicacem ex 
maledicorum foro abreptum, qui Ciceronis auctoritati suam 
praeferat vanitatem? Quis non dedignetur, cum legitur Varronis 
et Sallustii nomen, quorum tanta doctrina, tanta auctoritas fuit, 
ut eam citius admirari quam laudare queant, ab nescio quo 
vesano latratore violatum? Quis non odio dignum putet hominem 

tanta insania repertum, qui ne primis quidem labiis Latinam lin- 
guam degustarit, omnes prae se contemnat Latinae linguae scrip- 
tores? Quid hoc est prodigii, dii boni! ut nescio quae cicada et 
molestus culex auribus hominum perstrepens, in quo nil praeter 
temeritatem insanam conspicitur, M. Tullium Ciceronem, qui 
semper in eloquentia tenuit principatum, a quo veluti fonte 
omnes dicendi ornatum et copiam hauserunt, audeat velut in- 
fantem et inscium accusare? Quis hoc aequo animo toleret, 
abiectum nescio quem immundumque ac stupidum porcellum in 
hara ignorantiae, in temeritatis domicilio contritum, in principem 
Latini eloquii vomere amentiam suam neque pudore eum repre- 
hendere, quem omnes prisci illi doctissimi viri maximeque Quin- 
tilianus ut deum eloquentiae praedicarunt ac coluerunt? * * * 

Nil nunc restat, nisi ut, quod sibimet persuasit, et aliis quoque 
persuadeat. Sed quoniam nonnullorum aemulatione malevolorum 
atque invidia factum est, ut tanta virtus sit multis ignota, nos, ut 
ipsam palam omnibus faciamus, decernemus ei triumphum et 
lauream coronam, ne amplius addubitari possit Vallam nostrum 
stultorum atque insanorum principatum possidere. Itaque, ut 
Florentini solent in festis suis aliquando curru triumphali insanos 
vehere, quod est iucundissimum spectaculum, ita nos isti trium- 
phum decernamus tamquam doctorum omnium victori ob omnes 
gentes ingenii acumine superatas. Currus itaque erit non ex 
ebore (nam id quidem vulgare videtur), sed ex gigantum ossibus 
compactus, ut homo immanis immanium corporum robore 
vehatur. Non tapetibus sed pellibus sternetur hircinis trium- 
phantis naturam redolentibus. Ipse adstans alteraque manu 
sphingem, altera phoenicem gestans hallucinanti persimilis 
oculosque fanaticos hac illac circumferens coronam gestabit in 
capite ex foliis lauri, decoctis lucanicis immixtis, ut aliquo suavi 
odore nauseantis comitum fastidio mens fessa reficiatur. Foliis 
inscriptum litteris aureis erit, “StuLTITIAE ALUMNO.” Ele- 
phanti currum ducent, quo beluae ingentes ingentiorem tra- 
hant. Circumstabunt in curru Musae omnes velut ancillae 
hymnum Apollini educatori gnati sui dicentes, sed voce rauca et 
submissa, ut potius gemere ob tantam viri insaniam quam canere 
videantur. His aderunt proximiores cum cithara absque fidibus, 

quod eas mures corroserint; Phoebusque maestus, quod arte sua 
uti nequeat in honorem triumphi; Pallas cum scuto et ense, 
quo muscas abigat, ne sint vati suo molestae. Minerva librum 
pergrandem super wneris gestabit opibus triumphantis refertum, 
cuius inscriptio erit, “SruLTiTIAE Copia.” Corvi in sponda 
currus voce illa sua perblanda novello philosopho alludent. 
Noctuae ac bubones circumadvolabunt, carmen suum ferale 
canentes. Praeibunt currum manibus post terga revinctis omnes 
disciplinarum omnium principes capite pileata, velut ab hoc 
novo liberalium artium architecto sapientiae certamine superati. 
Aristoteles in primis, Albertus Magnus, ceterique philosophi ab 
hoc uno emendati. Tum M. Varro, M. Tullius, Sallustius, 
Lactantius, Grammatici omnes, Historici, Poetae, Theologi, qui 
ob triumphantem dementiam lamententur. Post hos curru 
proximiores satyri faunique sequentur Sileni sui auribus in 
psalterio et cymbalis plaudentes. Hos inter psallentium modo 
permixti erunt asini, tibicinum rugitu magno sonoroque ac etiam 
ventris crepitibus triumphantis famam et gloriam tollentes, ut et 
plausu risuque gestire et laeta esse omnia videantur. Centauri 
quoque aderunt vexilla deferentes, in quibus inscriptum erit: 
“STULTORUM REGNUM PERVaAGATUM.” Hunec longe post co- 
mitabuntur liberales artes, quae se ab hoc vesano non ornatas, sed 
prostitutas querentur. Puerorum quoque turba aderit balbutien- 
tium nescio quid rusticum magno comitatu barbarismorum ac 
soloecismorum, quorum inveniendorum hic auctor fuerit permaxi- 
mus. Cum his nymphae silvestres et maris accolae, monstra in- 
gentia, honorem sui generis homini impertientur agentes choreas 
et thyrsos manibus more debacchantium ferentes. 

Ipse egregius Imperator gravitate illa elephantina, qui inanem 
laudem respuat, manu omnes admonebit, ut de suis laudibus 
parcius loquantur, remittant aliquid de cupiditate laudandi. Nam 
quamvis Romanae linguae imperium longius propagarit, quamvis 
linguam Latinam vagantem errantemque per devia et fere deper- 
ditam a barbarisque oppressam ipse solus sua opera impensaque 
post multos pelagi terraeque labores cerebro per maria volitante 
urbi restituerit, tamen parcius velle celebrari decantarique laudes 
suas, cum ipse haud inscius sit, quid conferant ad beatam vitam, 

sapientis animi fortisque esse, de se tacere, non detrahere aliis, 
laudare omnes, non esse ostentatorem, non verbosum, non 
mendacem, non iactatorem, non dicacem, non protervum. Post 
haec verba ad suos laudatores dispersa Capitolio propinquans, 
omnibus his, quos captivos ante currum duxerit, in obscurum 
carcerem trusis, cum inutilis se vivo illorum doctrina et scientia 
sit futura, Iovis optimi maximique templum ingredietur per- 
grande bovinum caput, suae doctrinae testem, praeclarum donum 
ex voto daturus. Peractisque de more sacris caesisque bove, 
pecude, asino atque illorum extis Phoebo sacratis, omnium 
corda triumphi insignia domum secum ferens, inter asinorum 
cohortem suo oratori plaudentium redibit; ubi deorum hominum- 
que odio perpetua ignominia infamiaque tabescat! 

Hic erit insignis triumphus impii Vallae, qui nulla ex parte 
triumphis Caesaris cedet. Sed non erit his opinor contentus; 
maiora postulabit, statuam primum aeneam deauratam in gym- 
nasio academiae cum laurea corona atque inscriptione magnifica, 
quae contineat: “(Omnium ARTIUM LIBERALIUM ARCHITECTO.” 
Tum inter divos volet referri, cui vota fiant tamquam sacro 
vati, qui sapientiam expugnarit. Hic egregiit hominis cupido 
requiescet, satis suo labori factum putans, si vivens colatur. * * * 


Poccit FLorRENTINI DE BALNEIS PROPE THUREGUM SITIS 
Descriptio Ap NicoLtaum SuuM 


* * * * Multa dicuntur ab antiquis de balneis Puteolanis, ad quae 
universus populus paene Romanus voluptatis causa confluebat. 
Sed nequaquam arbitror illa ad horum iucunditatem accedere 
potuisse et haud cum his nostris fuisse comparanda. Nam 
voluptatem Puteolanam magis afferebat amoenitas locorum et 
villarum magnificentia quam festivitas hominum aut balneorum 
usus. Haec vero loca nullam, vel admodum parum, praestant 
animo relaxationem, reliqua alia omnia immensam tribuunt amoe- 
nitatem, ut persaepe existimem et Venerem ex Cypro et quicquid 
ubique est deliciarum ad haec balnea commigrasse; ita illius 
instituta servantur, ita ad unguem eius mores et lasciviam reprae- 
sentant, ut, quamquam non legerint Heliogabali contionem, 
tamen ipsa natura satis docti, satis instituti esse videantur. * * * 

Oppidum est deinde Baden satis opulentum, quod est balneum 
lingua Alemannorum, situm in convalle montibus circumvenienti- 
bus prope flumen ingens rapidissimi cursus, quod in Rhenum 
fluit, longe ab oppido milibus passuum sex. Prope oppidum 
stadiis quattuor est villa supra flumen pulcherrima in usum 
balneorum fabricata. Area est perampla media parte villae et 
circum hospitia magnifica, multarum receptacula gentium. 
Singulae domus sua habent balnea interius, in quibus abluuntur 
hi soli, qui ad ea divertere. 

Balnea tum publica tum privata sunt, numero circiter triginta. 
Publica tantum duo exsistunt palam ab utraque parte, lavacra 
plebis et ignobilis vulgi, ad quae mulieres, viri, pueri innuptaeque 
puellae, et omnium circumfluentium faex descendit. In his vallus 
quidam interaneus, ut pote inter pacificos constructus, viros a 
feminis seiungit. Ridiculum est videre vetulas decrepitas simul 
et adulescentiores nudas in oculis hominum aquas ingredi, verenda 
et nates hominibus ostentantes. Risi saepius hoc tam praeclarum 
spectaculi genus mentem revocans ad florales ludos et mecummet 
istorum simplicitatem admiratus sum, qui neque ad haec oculos 
advertunt neque quicquam suspicantur aut loquuntur mali. At 
vero balnea in domibus privatorum perpolita sunt et ipsa viris 
feminisque communia. Tabulata quaedam haec secernunt et in 
his fenestrellae perplures dimissae, quibus et una potare simul et 
colloqui et utrimque videre et attractare queant, ut eorum fre- 
quens est consuetudo. Haec desuper fiunt deambulatoria, in qui- 
bus conspiciendi et confabulandi causa homines consistunt. Nam 
cuivis licet visendi, colloquendi, iocandi, ac laxandi animi gratia 
aliorum balnea adire et adstare, adeo ut, et cum exeunt et in- 
grediuntur aquas, feminae maiore parte corporis nudae conspici- 
antur. Nullae aditus custodiae observantur, nulla ostia prohibent, 
nulla suspicio inhonesti. Pluribus in locis idem, qui viris, et 
mulieribus quoque ad balnea est ingressus, ut saepissime accidat 
et virum feminae nudae et feminam viro nudo obviam ire. Mas- 
culi campestribus tantum utuntur, feminae vero linteis induuntur 
vestibus crura tenus ab alto vel latere scissis, ita ut neque collum 
neque pectus neque bracchia aut lacertos tegant. 

In ipsis aquis saepe de symbolis edunt, composita mensa de- 
super aquam natante, quibus viros assistere consueverunt. Nos 
quidem ea in domo, qua lavabamur, semel vocati sumus ad eam 
consuetudinem. Ego vero symbolum contuli, interesse nolui licet 
etiam atque etiam rogatus, non permotus pudore, qui pro ignavia 
habetur ac rusticitate, sed inscitia sermonis. Fatuum mihi quod- 
dam videbatur, hominem Italum horum inscium loquelae una 
cum feminis adesse in aquis mutum et elinguem, ubiuniversus dies 
sorbillando ac potisando terendus erat. Duo tamen ex sociis 
balneum ingressi sunt. Magna cum animi iucunditate una ad- 
erant, tangebant potum, una sumebant et cibum. Colloqueban- 
tur, licet per interpretem, persaepe flabello ventulum facie- 
bani ot 

Cotidie ter aut quater balnea intrant maiorem in his diei 
partem agentes, partim cantando, partim potando, partim 
choreas exercendo. Psallunt et iam in aquis paululum subsidendo. 
In quo iucundissimum est videre puellas iam maturas viro, iam 
plenis nubiles annis, facie splendida ac liberali, in dearum habitum 
ac formam psallentes. Modicas vestes retrorsum trahunt desuper 
aquam fluitantes, ut alteram Venerem extimares. Mos est 
mulieribus, ut cum viri eas desuper prospectant, iocandi gratia 
stipem petere. Itaque proiciuntur nummuli et quidem pulchriori- 
bus, quos illae partim manibus excipiunt, partim linteis extensis, 
altera alteram propellens, quo in ludo quandoque etiam occultiora 
deteguntur. Proiciuntur praeterea et serta variis distincta 
floribus, quibus capita exornant, dum abluuntur. Ego hac profusa 
videndi atque iocandi festivitate pellectus, cum bis tantum in die 
lavarer, reliquum tempus consumebam in aliis balneis visitandis, 
nummos persaepe iaciens et serta ad morem ceterorum. Neque 
enim vel legendi vel sapiendi quicquid tempus erat inter sym- 
phonias, tibicinas, citharas, et cantus undique circumstrepentes, 
ubi velle solum sapere summa fuisset dementia, praesertim ei, 
qui neque est, ut Menedemus Heautontimorumenos, homo nihil 
humani a se alienum putans. Ad summam voluptatem deerat 
commercium sermonis, quod rerum omnium est primum. Itaque 
restabat nihil nisi oculos pascere, sectari, in ludum ducere et 
reducere. Ambiendi insuper locus erat et ea tanta licentia, ut 
legem ambitus non ferat. 

Praeter has multiplices iucunditates est et alia non mediocris. 
Pratum est ingens post villam secus flumen multis arboribus 
contectum. Eo post cenam conveniunt undique omnes. Tum 
varii ludi fiunt; quidam choreis gaudent, cantant quidam, plurimi 
pila ludunt, non equidem more nostro, sed viri ac mutlieres 
pilam tintinnabulis plenam alter ad alteram dilectionem pro- 
iciunt. Tum concurritur undique ad illam excipiendam. Qui 
eam capit potior habetur isque eam proicit iterum ad personam 
sibi acceptiorem, cum illi multi petunt porrectis manibus atque 
ipse modo ad hunc modo ad illam simulat se iacturum. Multi 
praeterea hos ioci fiunt, quos longum esset recensere. Hos autem 
rettuli, ut comprehendas, quanta sit haec schola Epicureae 
factionis. Atque hunc illum locum esse credo, in quo primum 
hominem creatum, quem Gamedon Hebraei vocant, hoc est 
hortum voluptatis. Nam si voluptas vitam beatam efficere potest, 
non video, quid huic loco desit ad perfectam et omni parte consum- 
matam voluptatem. * * * 


Poccius FLORENTINUS BILDESTINO ARCHIDIACONO VINCON. 
See. T: 


Pater carissime, silui tecum diutius quam tua in me bene- 
volentia postularet, non quidem oblivione tui (nam semper animo 
meo infixus haeres), sed quia nihil accidit in rebus meis, quod 
magnopere tibi scribendum putarem. Nunc vero, cum magna 
in me mutatio facta sit, volui eam tibi notam esse, ut in ea re 
paulum mecum gaudeas, in qua ego plurimam voluptatem animo 
et corpore percepi. Scis me hactenus incertum quasi vitae cursum 
degisse, cum neque saeculum fugerem neque clerum sequerer, 
cum tamen natura mea sacerdotium semper abhorruisset inque 
ea essem aetate, ut aliquando mihi certa vivendi norma capes- 
senda esset. Decrevi uxorem ducere, ut reliquum aetatis neque 
in solitudine neque in orbitate viverem. Itaque, licet aetate iam 
declivi, elegi mihi adulescentulam non solum forma egregia sed 
etiam virtutibus his, quae in mulieribus laudantur, praestantem. 
Serius, inquies, quam oportuit. Fateor id quidem, sed satius 
fuit aliquando quam numquam *neque, ut sapientes volunt, 
umquam sera est ad bonos mores via. Potuit antea haec fieri. 


Poggio Bracctolint 137 


Sed non essem nactus hanc, in qua omnes curae meae requiescunt, 
meis moribus, meaenaturaemaximecongruentem. Nihil est enim, 
quod in ea requiram, ita amplissimis moribus dotata est. Quain 
re maxime consolor et Deo gratias ago, qui cum semper tum in 
fine dilexit me, qui plus mihi tribuit quam optassem. Cum igitur 
tuus in me amor sit mihi notissimus cumque ego te maximi faciam, 
necessarium mihi quodam modo existimavi te huius mei status 
facere certiorem et consolationis meae participem reddere. Vale 
et me domino commenda et rescribe. De statu Curiae scies ab 
aliis. Florentiae, die VI Februarii. 


Poccius FLORENTINUS AENEAE CARDINALI SENENSI S. P. D. 


Cum audissem, pater mi reverendissime, te factum esse sanctae 
Romanae Ecclesiae cardinalem, gavisus sum sane maiorem in 
modum, pro ut amore in me tuus et mea erga te observantia 
postulabat. Id vero maxime mihi fuit voluptati, cernere eam 
dignitatem, quae maxima est, in te collocatam, quae non ambitu 
vel gratia sed virtutum studiis quaesita esse videtur. Accedit 
ad consolationem meam et summam iucunditatem, quod vir 
eloquentissimus optimisque artibus eruditus fructum eloquentiae 
et doctrinae sit (quod perraro accidit) consecutus. In quo gloriari 
quodam modo mihi merito videor posse nostri quondam ordinis 
virum, hoc est eloquentiae studiis et dicendi exercitio praestan- 
tem, eo in statu esse collocatum, ut suae doctrinae aemulos ex- 
tollere et eis praesidio atque ormamento esse possit. Magnum 
profecto eloquentibus viris suffragium ex hac tua dignitate pro- 
positum esse videtur, cum sint habituri veluti certum refugium, 
in quo illorum desideria conquiescant. Ego quidem primum tua, 
tum vero mea, tum eloquentium omnium causa gratulor et exsulto 
te tam in insigni loco positum non secus ac si aliqua mihi prospera 
fortuna accessisset, et illum mihi diem illuxisse felicem puto, quo 
declaratus es cardinalis, cum palam factum sit locum esse probi- 
tati et doctrinae et non semper neglectam iacere virtutem. 

Quod vero ad me attinet, magnum rebus meis existimo esse 
fructum. Scio enim te maiore animo ac promptiore diligentia 
curaturum, quae ad me pertinent, quam hi, quorum menset volun- 
tas remissior est in doctis viris sublevandis. Sentiant alii quod 


138 Latin Writings of the Italian Humantsts 


velint; virum doctissimum et ornatum virtutibus necesse est doctos 
diligere ac bonos. Non mihi tamen tantum arrogo, ut profitear 
me doctrina et virtute praeditum esse; id dicam, dedisse me 
operam, quoad facultas tulit, wt non in postremos essem reiciendus. 
Nolo, ut plures solent, commorari in tuis laudibus aut meritis 
enumerandis, ne videar (quod vitium procul abest a meis moribus) 
adulatoris officium adsumpsisse. Hoc tamen profitear, tantae 
dignitatis tibi gradum tamquam tuarum virtutum praemium 
fuisse tributum. Vale et Poggii tui memor. Florentiae, die IIII 
Januarii, anno MCCCCLVII. 


Poccius FLORENTINUS SECRETARIUS APOSTOLICUS PL. SAL. 
Dicit GUARINO SUO VERONENSI 


Licet inter cotidianas occupationes tuas pro tua in omnes 
humanitate et benevolentia in me singulari 1ucundum semper 
tibi litterarum mearum adventum esse non ignorem, tamen ut 
in hisce perlegendis praecipuam quandam praestes attentionem 
te maiorem in modum obsecro. * * * Solus est enim sermo, quo 
nos utentes ad exprimendam animi virtutem ab reliquis animanti- 
bus segregamur. * * * Huius autem sermonis exornandi atque ex- 
colendi cum multi praeclari, ut scis, fuerunt Latinae linguae auc- 
tores tum vel praecipuus atque egregius M. Fabius Quintilianus, 
qui ita diserte, ita absolute summa cum diligentia exsequitur ea, 
quae pertinent ad instituendum vel perfectissimum oratorem, ut 
nihil ei vel ad summam doctrinam vel singularem eloquentiam meo 
iudicio deesse videatur. Quo uno solo, etiam si Cicero, Romanae 
parens eloquentiae, deesset, perfectam consequeremur scientiam 
recte dicendi. Is vero apud nos antea, Italos dico, ita laceratus 
erat, ita circumcisus, culpa, ut opinor, temporum, ut nulla forma, 
nullus habitus hominis in eo recognosceretur. * * * * Nam 
mehercule, nisi nos auxilium tulissemus, necesse erat illum prope 
diem interiturum. Neque enim dubium est virum splendidum, 
mundum, elegantem, plenum moribus, plenum facetiis foeditatem 
illius carceris, squalorem loci, custodum saevitiam diutius perpeti 
non potuisse. Maestus quidem ipse erat ac sordidatus, tamquam 
mortis rei solebant, squalentem barbam gerens et concretos pul- 
vere crines, ut ipso vultu atque habitu fateretur ad immeritam 
sententiam se vocari. Videbatur manus tendere, implorare Quiri- 

tum fidem, ut se ab iniquo iudicio tuerentur postulare, et indigne 
ferre quod, qui quondam sua ope, sua eloquentia multorum salu- 
tem conservasset, nunc neque patronum quempiam inveniret, 
quem misereret fortunarum suarum, neque qui suae consuleret 
saluti aut ad iniustum rapi supplicium prohiberet. 

Sed quam temere persaepe eveniunt quae non audeas optare! 
ut inquit Terentius noster. Fortuna quaedam fuit cum sua tum 
maxime nostra ut, cum essemus Constantiae otiosi, cupido in- 
cesseret videndi eius loci, quo ille reclusus tenebatur. Est autem 
monasterium Sancti Galli prope urbem hanc mil. pas. XX. 
Itaque nonnulli animi laxandi et simul perquirendorum librorum, 
quorum magnus numerus esse dicebatur, gratia eo perreximus. 
Ibi inter confertissimam librorum copiam. quos longum esset 
recensere, Quintilianum comperimus adhuc salvum et incolumem, 
plenum tamen situ et pulvere squalentem. Erant enim non in 
bibliotheca libri illi, ut eorum dignitas postulabat, sed in taeterrimo 
quodam et obscuro carcere, fundo scilicet unius turris, quo ne 
capitalis quidem rei damnati retruderentur. Atqui ego pro certo 
existimo, si essent qui haec barbarorum ergastula, quibus hos 
detinent viros, rimarentur ac recognoscerent more maiorum, 
similem fortunam experturos in multis, de quibus iam est con- 
clamatum. Repperimus praeterea libros tres primos et dimidiam 
quarti C. Valerii Flacci Argonauticon et expositiones tamquam 
thema quoddam super octo Ciceronis orationibus Q. Asconii 
Pediani, eloquentissimi viri, de quibus ipse meminit Quintilianus. 
Haec mea manu transcripsi, et quidem velociter, ut ea mitterem 
ad Leonardum Aretinum et Nicolaum Florentinum, qui, cum a 
me huius thesauri adinventionem cognovissent, multis a me verbis 
Quintilianum per suas litteras quam primum ad eos mitti con- 
tenderunt. 

Habes, mi suavissime Guarine, quod ab homine tibi deditissimo 
ad praesens tribui potest. Vellem et potuisse librum transmittere, 
sed Leonardo nostro satisfaciendum fuit. Verum scis quo sit in 
loco, ut, si eum voles habere (puto autem te quam primum velle), 
facile id consequi valeas. Vale et me, quando id mutuum fit, ama. 
Constantiae, XVIII Kalendas Ianuarias, anno Christi MCCCC- 
XVII. 


FLAVIO BIONDO (1388-1463) 


De Roma INSTAURATA 
PRAEFATIO AD EuGEnrIvuM IIII PontiricemM MaxIMuM 


Urbis Romae, rerum domine, ruinarum potius quam aedifici- 
orum, quae nunc cernuntur, notitiam pro viribus innovare, 
Eugenie pontifex, sane multa suadent mihi. Sed illud maxime 
impellit, quod tanta fuit praeteritorum diu saeculorum hominibus 
studiorum humanitatis ignoratio, ut cum pauca singulis in urbis 
ipsius aedificiorum partibus, quae olim fuerint, non ab imperita 
solum multitudine sed ab his etiam, qui doctrina cultiores sunt, 
sciantur, tum multa ac paene omnia falsis et barbaris appellati- 
onibus inquinata vel potius infamata cernamus. Unde brevi 
futurum apparet, ut Roma, ingeniorum parens, virtutum alumna, 
celebritatis spes, laudis et gloriae columen, ac omnium, quae 
universus orbis ubique habet, bonarum rerum seminarium, in 
suis obscurata structuris maiorem celebritatis et famae iacturam 
faciat quam in rebus pridem factam et potentia videamus. Con- 
firmavit etiam nostrum describendi propositum tuus in ipsam 
pontificatus tui sedem reditus adeo illius conservationi utilis 
atque necessarius, ut constet eam senio calamitatibusque con- 
fectam, si altero afuisses decennio, paene funditus perituram. 
Neque enim sola comitantis curiae praesentia, quod semper 
civitatis opulentiae plurimum profuit, Romanos foves, sed 
collapsa deformataque aedificia multis in locis maximo instauras 
reficisque impendio. Decorum certe et magnanimo principe 
dignissimum facinus et quod omnes florente olim Roma iactas 
moles factasque aedificiorum structuras laude et gloria tanto 
superet quanto nostra huius saeculi tenuitas immani illorum 
adfluentiae opum cedit. Quando itaque ego omnia, quae mihi 
adsunt, tuae Sanctitati debeo, cur et non ipse contendam, ut sic 
tu Romam per ingenioli mei litterarum monumenta sicuti cae- 
mentariorum fabrorumque lignariorum opera pergis instaurare? 

Accedit enim nostrae huic urbis instaurationi, quae dignitatis 
tuae sanctimoniam in primis deceat et tuam gloriam maxime 
cumulet, pontificum Romanorum, qui te praecesserint, innovata 
operum commemoratio, dum urbis partes ad veterem novamque 
nominationem describens basilicas quoque, templa, et sacra, 

quas vocamus ecclesias, loca, per quos pontifices et alios Chris- 
tianos vel fundatae primo vel auctae vel fuerint instauratae 
ostendam. Et quoniam in describenda urbis operum magnifi- 
centia multos Romanos, praestantes certe viros sed idolatras 
gentilesque, merita laude non fraudabo, est animus nostrorum 
quoque martyrum gloriam, ubi quidam patiendo vicerint et 
libidini insaniaeque tyrannorum succumbendo triumphaverint, 
indicare. Aggrediar itaque adsumptum mihi tuam in gloriam 
munus, futurum confisus, ut posteri aliquando diiudicent, utrum- 
ne resarcita et magna ex parte innovata basilicae principis apos- 
tolorum et Lateranensis palatii tecta vel additae ex aere aedi 
celeberrimae sancti Petri maiores valvae aut palatii moeniumque 
Vaticani suburbiorum restitutio et stratae urbis viae,—utrumne, 
inquam, tanto facta impendio opera vel rudi stilo potuerim 
imitari et calce, latericio, materia, lapide, aut aere an litteris 
facta solidior diuturniorve maneat instauratio. Sed iam immenso 
operi manum apponamus. 


Hort1t MAECENATIANI 


Eadem in Esquiliarum parte, qua eo ex monte prospectus est 
in depressam urbis partem, hortorum Maecenatis visuntur 
reliquiae adeo etiam nunc superbae, ut cetera, quae ubique habet 
Italia novi operis, superent aedificia, ut non immerito Horatius 
Maecenatem in Odis redarguerit, quod nimis sumptuosus esset 
in aedificando, maxime cum esset senex. Suntque hi versus: 

Non ebur neque aureum 

mea renidet (in) domo lacunar; 
non trabes Hymettiae 

premunt columnas ultima recisas 
Africa; 

et in eadem oda 

Tu secanda marmora 

locas sub ipsum funus et sepulcri 
immemor struis domos. 


In alia autem oda, 


Molem propinquam nubibus arduis 
omitte mirari beate. 

Exstatque paene integra turris, ex qua Suetonius Tranquillus 
Neronem scribit spectasse urbis incendium et in scaenico habitu 
decantasse. Quam turrim vulgo nunc verbo, ut ferme in omnibus 
multarum syllabarum nominibus adsolet, syncopato Mesam pro 
Maecenatianam appellant; sic ut pontem Milvium pari corruptela 
Molem dicunt. Nec est in ea regione femella, quae, quid fuerint 
illae ingentes ruinae, interrogata, non dicat eam fuisse turrim, 
ex qua Nero crudelis urbem incendio flagrantem ridens gaudens- 
que spectavit; cernere nec est alius in Roma locus, e quo tota 
urbs sub adspectu veniat. 

Incolit ea hortorum Maecenatis aedificia et, quantum opes 
suppetunt, instaurat alter nostri saeculi Maecenas, summae 
humanitatis liberalitatisque vir et studiorum humanitatisque 
apprime doctus cultorumque amantissimus, Prosper Columnensis, 
sanctae Romanae Ecclesiae cardinalis, adeoque purgando et in- 
staurando illis in aedibus profecit, ut subiectae montis Esqui- 
liarum radicibus areae et incipientis ab ea in summam aedium 
partem ascensus pavimenta marmoreis varii coloris texellis com- 
pacta visantur et ab omnibus, quotquot Romanam curiam aut 
inhabitant aut adventant, viris ingenio, doctrina, et virtute prae- 
ditis summa cum delectatione caicentur.—I. roo. 


Iratia ILLUSTRATA; REGIO TERTIA LATINA 
Naves Duar 


Quantum autem lacus ipse maioribus fuerit gratus, magnum 
hoc tempore apparuit argumentum. Prosper Columna, cardinalis 
patriciusque Romanus, cum Nemorense illud Cynthianumque 
castellum paterna possideat hereditate, aliquando audivit Ne- 
morenses dicere naves suo in lacu binas esse submersas; quae 
nec adeo putres sint, ut laceratae funiculos de industria alligatos 
nec retia casu implicita tractae sequantur nec integrae suis 
ipsorum omnium incolarum viribus queant extrahi. Quare vir 
ipse bonarum artium studiis et in primis deditissimus nec minus 
vetustatis indagator, curiosissimus, quid magnae naves parvo et 
altissimis undique circumdato montibus in lacu sibi voluerint, 
nosse, animum adiecit nosterque Leo Baptista Albertus, geometra 
nostri temporis egregius, qui de re aedificatoria elegantissimos 

composuit libros, ad id operis est vocatus. Qui vasa vinaria 
multos colligata in ordines ea ratione in lacu disposuit, ut de 
ipsis tamquam pontibus hinc inde penderent machinae, quibus 
harpagones ferrei densioribus appensi rudentibus, captam mor- 
dicus navem fabri peritiores lignarii attraherent. Et a Genua, 
urbe maritima, mercede conducti aderant, piscibus qui hominibus 
similiores nonnulli; quorum partes fuerunt in lacus profundiora 
natando descendere et, quanta esset navis quamque integra, 
sentire et demissos funibus harpagones in morsum capturamque 
adplicare; tandem capta ligataque ad proram navis, cum integra 
non sequeretur, fracta est et eius particula trahentes harpagones 
est secuta. 

Spectaculo fuit omnibus Romanae curiae nobilioris ingenii 
viris particula navis, quam hac ratione fabricatam fuisse apparet. 
Navis tota larice ligno asseribus trium digitorum crassitudine 
compacta bitumine extrinsecus delibuta fuit; quod bitumen, 
ut etiam nunc apparet, crocewum purpureumve contexuit con- 
tinuitque velamen et plumbeis desuper chartis superficies tota 
ab aquis imbribusque navem bitumenque defensura obtecta est; 
quas quidem chartas claviculi, non ut nunc assolet ferri, sed 
aenei frequentes infixi ita compresserunt, ut omnis umor perpetuo 
arceretur. Interior navis pars non ab imbribus magis et umore 
quam ab igne et ferro fortissmmam habuit defensionem. Nam 
cum argilla et creta, quicquid ligneae soliditatis navem intus 
compegerat, ad digiti unius crassitudinem tectum delibutumque 
esset, ferrum vehementi igne concoctum liquefactumque super 
infuderunt, quo ad digiti unius et alicubi duorum crassitudinem 
sensim dilatato tantundem magnitudinis ferrea, ut ita dixerim, 
habuit navis, quantum laricea prius habuerat, et ferro insuper 
alia argillae ac cretae bitumatio vel, ut olim in aedificiis appella- 
batur, complastratio super infusa est; observatumque fuisse 
videmus, ut concocto liquefactoque ferro, priusquam refrixisset, 
argilla cretaque et ipsa eodem decoquenda calore superinduceren- 
tur; quo et substrata et superius deducta argilla unum sicut 
etiam nunc sunt commixtum ex latericio et ferro bitumen effice- 
rentur. 

Dumque huic expiscandae navi omnis undique insudat multi- 
‘tudo, fistulae in fundo lacus inventae sunt plumbeae bicubi- 
tales longitudine, firmissima crassitudine, quas mutuo morsu ac 
compagine combasiantes in quantumvis maximam longitudi- 
nem producere licuit; earum vero singulis elegantes insculptae 
sunt litterae, auctorem, ut conicimus, navis suum Tiberium 
Caesarem Augustum indicantes censuitque Leo Baptista fontis 
copiosissimi lucidissimique ad Nemorense oppidum scatentis aquas 
nunc molas convolventes multo ipsarum fistularum ordine ad 
medium usque lacum fuisse perductas, quae aedibus inservirent 
amplissimis lautissimisque, quas navibus praedictis superimpositas 
fuisse tenemus. Pulchrum autem et paene mirum est videre clavos 
maiores aeneos, quibus cubitalibus navis constructa erat, ita in- 
tegros, ita politos, ut nuper a fabri ferrarii incudibus exisse vide- 
antur. 


Roma TRIUMPHANS 


Ventum est, beatissime Pater, ad eam operis nostri villarum 
aedificiorumque priscae urbis Romae partem, quam diu in mani- 
bus habere desideravi. Haec una enim me plus ceteris fatigare 
consuevit, dum viris nostri saeculi doctioribus resisto conten- 
dentibus eas, quae alicubi in urbe, praesertim in montibus, 
cernuntur, ruinas aedium fuisse, quas prisci stantis reipublicae 
et felicitatis Romanae viri omnium praestantissimi inhabitavere. 
Ostendunt enim singuli passim nullas in eis fuisse partes aut 
ordine distinctas aut ornatu aliquo expetendas. Unde summorum 
excellentiumque et tantae maiestatis virorum habitandi imperiti- 
am socordiamque volunt arguere. Quin incidi in nonnullos, qui 
ea fuerunt audacia et temeritate, ut nostram huius temporis 
habitandi in urbibus Italiae ditioribus lautitiam et, ut dicunt, 
magnificentiam priscae Romanorum consuetudini anteponant. 
Nec satis hactenus aliae profuerunt, quas ad defensionem attuli, 
rationes nec illa ipsa notior: eas, quae nunc cernuntur, murorum 
pinnas et diruptas in montibus domos fuisse ducentorum et 
trecentorum abhinc annorum habitationes, quas mutata sum- 
morum pontificum a Lateranensi palatio in Vaticanum sedes 
deseri fecerit. 

Fuerat aliquando Romae orator, Franciscus Barbarus, tibi, 
quod scio, amicitia coniunctissimus, vir non eloquentia magis 
quam moribus, humanitate, et gravitate conspicuus. Is, cum 
quo annis triginta solidam et veram animorum coniunctionem 
habuisse gaudeo, agentem Venetiis me cum de ceteris Romanis 
priscae felicitatis rebus tum etiam de hac una aedificiorum parte 
variis per dies quaestiunculis agitabat. Nec esse poterat non in 
eam proclivis opinionem, quam perambulando, ut fit, praesentem 
Romam ab huius modi rerum imperitis alioquin doctissimis viris 
imbiberat; quem cum exquisitis tunc rationibus et argumentis 
in sententiam ducere nequirem, precibus tacitum reddidi, ut 
tamquam per constitutas inter nos indutias tam diu quiesceret, 
quoad destinatum eius consilio et suasione hoc opus absolvissem. 
Etneambiguum esse posset, quid nobis in contentionem venisset, 
ad hanc responsionis formulam me obligavi: nec praesentis 
temporis Romam nec Venetias, Genuam, Florentiam, Medio- 
lanam, Neapolim, Senas, Bononiam, ditiores nostri saeculi Italiae 
urbes, civem quempiam habere, cuius aedium, supellectilis, 
familiae, et apparatus omnis lautitia, splendor, munditia, et, 
quando dicendum sit, luxuries et magnificentia aequiperari possit 
viginti milium prisci temporis Romanorum civium apparatui; 
tot enim Romae atque etiam plures fuisse selecto a se nostri 
temporis cive ditiores, lautius splendidiusque habitasse confidebam 
me spondebamque ostensurum. Praecessit brevi post noster 
Barbarus sedem in caelis meliorem habiturus, cuius famae per ora 
virum volitantis amicos tot numero quot eloquentia studia 
delectant. 

Hac mea diversione a proposito velim admonitos esse respon- 
sionis, quam hoc in nono volumine sum facturus. Tu quoque, 
piissime Pontifex, non magis omnium pater et dominus quam 
eloquentiae nostri saeculi princeps et patronus, arbiter eris, 
numquid communi amico et ceteris in eo propositae quaestioni 
satis potuerim facere.—Praefatio IX. 


LORENZO VALLA (1407-1457) 
De ELEGANTIIS LINGUAE LATINAE 


* * * Ttaque nostri maiores rebus bellicis pluribus laudibus ceteros 
homines superarunt, linguae vero suae ampliatione se ipsis superi- 
ores fuerunt, tamquam relicto in terris imperio consortium deorum 
in caelo consecuti. An vero Ceres quod frumenti, Liber quod 
vini, Minerva quod olei inventrix putatur, multique alii ob ali- 
quam huius modi beneficentiam in deos repositi sunt, linguam 
Latinam nationibus distribuisse minus erit, optimam frugem et 
vere divinam, nec corporis sed animi cibum? Haec enim gentes 
illas populosque omnes omnibus artibus, quae liberales vocantur, 
instituit; haec optimas leges edocuit; haec viam ad omnem 
sapientiam munivit; haec denique praestitit, ne barbari amplius 
dici possent. Quare quis aequus rerum aestimator non eos 
praeferat, quisacra litterarum colentes, iis, qui bella horrida gerentes 
clari fuerunt? Illos enim regios homines, hos vero divinos iustis- 
sime dixeris, a quibus non, quem ad modum ab hominibus fit, 
aucta respublica est maiestasque populi Romani solum sed, 
quem ad modum a diis, salus quoque orbis terrarum, eo quidem 
magis, quod, qui imperium nostrum accipiebant, suum amittere 
et (quod acerbius est) libertate spoliari se existimabant, nec 
fortasse iniuria. Ex sermone autem Latino non suum imminui 
sed condiri quodam modo intellegebant, ut vinum posterius 
inventum aquae usum non excussit nec sericum lanam linumque 
nec aurum cetera metalla de possessione eiecit, sed reliquis bonis 
accessionem adiunxit. Et sicut gemma aureo inclusa anulo non 
deornamento est sed ornamento, ita noster sermo accedens 
aliorum sermoni vernaculo contulit splendorem, non sustulit. 
Neque enim armis aut cruore aut bellis dominatum adeptus est 
sed beneficiis, amore, concordia. Cuius rei (quantum coniectura 
suspicari licet) hoc, ut ita loquar, seminarium fuit: primum 
quod ipsi maiores incredibiliter se in omni studiorum genere 
excolebant, ita ut ne in re quidem militari aliquis, nisi idem in 
litteris, praestans esse videretur, quod erat ceteris ad aemulati- 
onem non exiguum incitamentum; deinde quod ipsis litterarum 
professoribus praemia egregia sane proponebant; postremo quod 

hortabantur provinciales omnes, ut cum Romae tum in provincia 
Romane loqui consuescerent. 

At, ne pluribus agam, de comparatione imperii sermonisque 
Romani hoc satis est dixisse. Illud pridem tamquam ingratum 
onus gentes nationesque abiecerunt, hunc omni nectare suaviorem, 
omni serico splendidiorem, omni auro gemmaque pretiosiorem 
putaverunt et quasi deum quendam e caelo demissum apud se 
retinuerunt. Magnum ergo Latini sermonis sacramentum est, 
magnum profecto numen, quod apud peregrinos, apud barbaros, 
apud hostes sancte ac religiose per tot saecula custoditur, ut 
non tam dolendum nobis Romanis quam gaudendum sit atque, 
ipso etiam terrarum orbe exaudiente, gloriandum. Amisimus 
Romam, amisimus regnum, amisimus dominatum, tametsi non 
nostra sed temporum culpa, verum tamen per hunc splendidiorem 
dominatum in magna adhuc orbis parte regnamus. Nostra est 
Italia, nostra Gallia, nostra Hispania, Germania, Pannonia, Dal- 
matia, Illyricum, multaequealiaenationes. Ibinamque Romanum 
imperium est, ubicumque Romana lingua dominatur. Eant 
igitur nunc Graeci et linguarum copia se iactent. Plus nostra 
una efficit et quidem inops, ut ipsi volunt, quam illorum quinque, 
si eis credimus, locupletissimae; et multarum gentium, velut una 
lex, una est lingua Romana, unius Graeciae (quod pudendum est) 
non una sed multae sunt, tamquam in republica factiones; atque 
exteri nobiscum in loquendo consentiunt, Graeci inter se con- 
sentire non possunt, nedum alios ad sermonem suum se perduc- 
turos sperent. Varie apud eos loquuntur auctores, Attice, Aeolice, 
Ionice, Dorice, xo.v@s; apud nos, id est apud multas nationes, 
nemo nisi Romane, in qua lingua disciplinae cunctae libero homine 
dignae continentur, sicut in sua multiplici apud Graecos; qua 
vigente quis ignorat studia omnia disciplinasque vigere, occidente 
occidere? Qui enim summi philosophi fuerunt, summi oratores, 
summi iureconsulti, summi denique scriptores? Nempe ii, qui 
bene loquendi studiosissim1. 

Sed me plura dicere volentem impedit dolor et exulcerat lacri- 
marique cogit intuentem, quo ex statu et in quem facultas ista 
reciderit. Nam quis litterarum, quis publici boni amator a 
lacrimis temperet, cum videat hanc in eo statu esse, quo olim 

Roma capta a Gallis: omnia eversa, incensa, diruta, ut vix Capi- 
tolina supersit arx. Siquidem multis iam saeculis non modo 
Latine nemo locutus est sed ne Latina quidem legens intellexit. 
Non philosophiae studiosi philosophos, non causidici oratores, 
non legulei iureconsultos, non ceteri lectores veterum libros 
perceptos habuerunt aut habent, quasi amisso Romano imperio 
non deceat Romane nec loqui nec sapere, fulgorem illum Latini- 
tatis situ ac robigine passi obsolescere. Et multae quidem sunt 
prudentium hominum variaeque sententiae, unde hoc rei acciderit; 
quarum ipse nullam nec improbo nec probo, nihil sane pronun- 
tiare ausus non magis quam cur illae artes, quae proxime ad 
liberales accedunt, pingendi, scalpendi, fingendi, architectandi, 
aut tam diu tantoque opere degeneraverint ac paene cum litteris 
ipsis demortuae fuerint aut hoc tempore excitentur ac reviviscant 
tantusque tum bonorum opificum tum bene litteratorum pro- 
ventus efflorescat. 

Verum enimvero quo magis superiora tempora infelicia fuere, 
quibus homo nemo inventus est eruditus, eo plus his nostris 
gratulandum est, in quibus (si paulo amplius adnitamur) 
confido propediem linguam Romanam virere plus quam urbem 
et cum ea disciplinas omnis iri restitutum. Quare pro mea in 
patriam pietate, immo adeo in omnis homines et pro rei magni- 
tudine, cunctos facundiae studiosos velut ex superiore loco libet 
adhortari evocareque et illis, ut aiunt, bellicum canere: Quo- 
usque tandem, Quirites (litteratos appello et Romanae linguae 
cultores, qui et veri et soli Quirites sunt, ceteri enim potius 
inquilini), quousque, inquam, Quirites, urbem vestram, non dico 
domicilium imperii sed parentem litterarum, a Gallis esse captam 
patiemini, id est Latinitatem a barbaris oppressam? Quousque 
profanata omnia duris et paene impiis oculis adspicietis? An 
dum fundamentorum reliquiae vix appareant? Alius vestrum 
scribit historias, istud est Veios habitare; alius Graeca transfert, 
istud est Ardeae considere; alius orationes, alius poemata com- 
ponit, istud est Capitoliwum arcemque defendere. Praeclara 
quidem res et non mediocri laude digna, sed non hoc hostes 
expellit, non patriam liberat. Camillus vobis, Camillus imitandus 
est, qui signa, ut inquit Vergilius, in patriam referat eamque 

restituat, cuius virtus adeo ceteris praestantior fuit, ut illi, qui 
vel in Capitolio vel Ardeae vel Veiis erant, sine hoc salvi esse non 
possent. Quod hoc quoque tempore continget et ceteri scriptores 
ab eo, qui de lingua Latina aliquid composuerit, non parum 
adiuvabuntur. Equidem, quod ad me attinet, hunc imitabor, 
hoc mihi proponam exemplum; comparabo, quantulumcumque 
vires meae ferent, exercitum, quem in hostes quam primum 
educam. Ibo in aciem, ibo primus, ut vobis animum faciam. 
Certemus quaeso honestisstmum hoc pulcherrimumque certamen, 
non modo ut patriam ab hostibus recipiamus verum etiam ut 
in ea recipienda, quis maxime Camillum imitabitur, appareat. 
Difficilliimum quidem praestare quod ille praestitit, omnium 
imperatorum mea sententia maximus riteque secundus a Romulo 
conditor urbis appellatus. Ideoque plures pro se quisque in 
hanc rem elaboremus, ut saltem multi faciamus quod unus effecit. 
Is tamen iure vereque Camillus dici existimarique debebit, qui 
optimam in hac re operam navaverit. De me tantum affirmare 
possum, non quod sperarem tantae me rei satisfacturum, diffi- 
cillimam sumpsisse laboris partem durissimamque provinciam, 
sed ut redderem alios ad cetera prosequenda alacriores. Hienim 
libri nihil fere, quod ab aliis auctoribus (iis dumtaxat, qui exstant) 
traditum est, continebunt. Atque hinc principium nostrum 
auspicemur.—Praefatio. 


Diatocus Dr LIBERO ARBITRIO 


* * * LTAURENTIUS. Age igitur, ipsam profer in medium 
quaestionem. 

ANTONIUS. Probe admones. Si Deus futura providit, aliter 
non potest evenire quam ille ptoviderit, veluti si Iudam prae- 
varicaturum vidit, impossibile est hunc non praevaricari, id est, 
necesse est Iudam praevaricari, nisi (quod absit!) Deum carere 
providentia volumus. Hoc cum ita sit, nimirum censendum est 
genus humanum non habere in sua potestate arbitrii libertatem. 
Nec de malis tantum loquor, nam, ut his necesse est male facere, 
ita bonis e contrario bene, si boni tamen malive dicendi sunt, 
qui arbitrio carent, vel eorum actiones existimandae rectae aut 
secus, quae necessariae sunt et coactae. Atque hic, quid iam 

consequens sit, tute vides, nam Deum vel hunc iustitiae laudare 
vel illum iniustitiae accusare, et alterum praemio afficere, alterum 
poena, ut licentius dixerim, iustitiae videtur esse contrarium, 
cum actiones hominum sequantur necessario praescientiam Dei. 
Relinquamus igitur religionem, pietatem, sanctitatem, caerimonias, 
sacrificia, nihil ab illo exspectemus, nullas preces adhibeamus, 
misericordiam eius omnino non provocemus, mentem reformare 
in melius neglegamus. Nihil denique, nisi quod libuerit, agamus, 
si quidem praestita est a Deo nostra vel iustitia vel iniustitia. 
Itaque aut non providere videtur futura, si praediti sumus arbi- 
trio, aut non aequus est, si caremus. Habes quod me in hac re 
addubitare faciat. 

LAUR. Tu vero non modo quaestionem in medium protulisti 
sed eam latius quoque exsecutus es. Ais Deum providisse Iudam 
praevaricatorem fore. Numquid ideo et ad praevaricandum 
induxit? Non video. Quod enim Deus praesciscit aliquid ab 
homine faciendum, ut id facias nulla necessitas est, quia voluntate 
id facis; quod autem voluntarium, hoc nequit esse necessarium. 

ANT. Noli exspectare, ut tibi tam facile dem manus aut 
terga vertam sine sudore et sanguine. 

LAUR. Macte virtute esto; congredere proprius et comminus 
collato pede non telo decerne, sed gladio. 

ANT. Dicis Iudam voluntario fecisse ideoque non necesario. 
Quod voluntario fecerit abnuere, id vero impudentissimum esset. 
Quid igitur dico? Nempe voluntatem hanc necessariam exstitisse, 
cum Deus eam praescierit; quod autem erat ab eo praescitum, 
id necesse fuit Iudam velle et agere, ne praescientiam alioquin 
mendacem faceret. 

LAUR. Adhuc non video, cur tibi ex praescientia Dei volun- 
tatibus atque actionibus nostris necessitas defluere videatur; si 
enim praescire aliquid fore facit ut illud futurum sit, profecto et 
scire aliquid esse facit ut idem sit. Atqui, si novi ingenium tuum, 
non diceres ideo aliquid esse, quod scias illud esse: veluti scis 
nunc diem esse; numquid, quia hoc scis, ideo et dies est? An 
contra, quia dies est, ideo scis diem esse? 

ANT. Perge vero. 

LAUR. Eadem ratio est de praeterito. Novi iam octo horis 
noctem fuisse, sed mea cognitio non facit illud fuisse potiusque 


Lorenzo Valla 151 


ego novi noctem fuisse, quia nox fuit. Atque, ut propius veniam, 
praescius sum post octo horas noctem fore; ideone et erit? Mini- 
me, sed quia erit, ideo praescisco. Quod si praescientia hominis 
non est causa ut aliquid futurum sit, utique nec praescientia Dei. 
+ oo ok  * + OU 

ANT. Redeo igitur unde digressi sumus, ubi dicebam Iudae 
necesse fuisse ut praevaricaretur, quia Deus ita fore providerat, 
nisi tollamus omnino providentiam. Siquidem, si possibile erat 
aliter evenire quam sit provisum, sublata est providentia; sin 
impossibile, sublatum est liberum arbitrium, res non minus 
indigna Deo quam si eius tolleremus providentiam. Ego enim, 
quod ad me attinet, mallem illum minus sapientem esse quam 
minus bonum. Hoc noceret generi humano, alterum non noceret. 

LAUR. Laudo modestiam tuam ac probitatem, quia in eo, 
quod vincere non potes, non pertinaciter pugnas, sed cedis et ad 
aliam defensionem te confers, quae mihi videtur ratio eius, quod 
dudum proposueras. Quare, ut tibi respondeam, nego, si possibile 
est aliter evenire quam praescitum est, consequens esse prae- 
scientiam falli posse. Nam quid obstat haec simul vera esse? 
Num, quia potest aliter evenire, continuo eveniet? Longe 
diversum est aliquid posse fieri et aliquid futurum esse. Possum 
esse maritus, possum esse miles aut sacerdos; numquid protinus 
et ero? Minime. Ita possum aliter agere quam eventurum sit, 
tamen non aliter agam; et in manu Judae erat non peccare, licet 
foret provisum, sed peccare maluit, quod iam sic fore praescitum 
erat. Quare rata est praescientia, remanente arbitrii libertate; 
haec ex duobus alterum electura est, nam utrumque agere non 
licet, et utrum electura sit, lumine suo illa praenoscit. * * * * * * 

Nunc accipe, quid mihi persuadeat (ratzo), et fortasse etiam 
tibi persuadebit, praescientiam non esse impedimento arbitrii 
libertati. * * * Apollo igitur ille apud Graecos tantopere celebratus, 
sive suapte natura sive ceterorum deorum concessu, futura 
omnia provisa et cognita habebat, non modo quae ad homines 
verum quae ad deos quoque pertinerent, reddens de his oracula 
consulentibus vera et indubitata, si credimus; sed hoc tempore 
vera fuisse concedamus, nihil enim obstat. Hunc Sextus Tar- 
quinius consuluit, quid sibi foret eventurum. Fingamus eum 
respondere et quidem versu, ut solet, sic: 

Exsul inopsque cades, irata caesus ab urbe. 

Ad haec Sextus: ‘(Quid ais, Apollo? Quid ego sic de te merui, 
ut fatum mihi tam crudele denunties, ut ita tristem condicionem 
mortis assignes? Revoca, obsecro, responsum tuum, laetiora 
vaticinare, melior in me sis, qui ad te regale detuli munus.” Et 
contra Apollo: ‘“Munera tua, iuvenis, grata sunt mihi sane et 
accepta, pro quibus oraculum vicissim reddidi, miserum illud 
quidem et triste. Vellem laetius, sed in mea manu non est hoc 
facere. Ego nosco fata, non statuo. Ego denuntiare fortunam 
possum, non mutare. Ego sortium index sum, non arbiter. 
Meliora denuntiarem, si meliora te manerent. Nulla huius rei 
penes me culpa est, quippe qui ne meis quidem adversis, quae 
futura prospicio, obsistere queo. Incusa, si libet, Iovem, incusa 
Parcas, incusa Fortunam, unde eventorum causa descendit. 
Apud illos et fatorum potestas sita est et voluntas, apud me 
nuda praescientia et praedictio. Tu poposti oraculum, ego dedi; 
veritatem exquisisti, mendacium dicere non potui; ad templum 
meum e longinqua regione venisti, sine responso dimittere non 
debui. Haec duo procul a me absint, mendacium et silentium.”’ 
Numquid ad hanc orationem Sextus posset iure respondere: 
“Immo vero penes te culpa est, Apollo, qui fatum meum sapientia 
tua provides; nisi enim tu providisses, haec mihi eventura non 
essent?”’ 

ANT. Non modo iniuste sed nequaquam sic responderet. 

LAUR. Quomodo igitur? 

ANT. Ipse dicas. 

LAUR. Nonne hoc modo? ‘Ego quidem tibi, sancte Apollo, 
gratias ago, qui me neque mendacio decepisti neque silentio 
aspernatus es. Sed hoc item, quaeso, responde, cur tam inimicus 
in me, tam crudelis est Iuppiter, ut si tristia mihi fata assignet 
immerenti, innoxio deorum cultori.”’ 

ANT. Profecto hoc modo ego, si forem Sextus, Apollini 
responderem. Quid autem ipse contra Apollo? 

LAUR. ‘“Immerentem te atque innoxium vocas, Sexte? Ne 
erres, scelera, quae admissurus es, in culpa sunt, adulteria, pro- 
ditiones, periuria, et velut hereditarium tibi superbia.’’? An hic 
Sextusdicat? “Tibi potius scelerum meorum adscribenda est 
culpa; necesse est enim me peccare, quem tu peccaturum esse 
praescisti.”’ 

ANT. Insanus sit, si ita respondeat, Sextus, non solum iniustus. 
LAUR. Numguid tu aliud habes, quod pro illo loquereris? 
ANT. Nihil prorsus. 

LAUR. Si nihil ergo habet Sextus, quod de praescientia 
Apollinis causetur, profecto nec Iudas habet, quod incuset prae- 
scientiam Dei. Quod cum ita sit, nimirum tuae quaestioni 
satisfactum est, qua turbari confundique dicebas. 

ANT. Satisfactum vero et, quod vix sperare audebam, plane 
persolutum; quo nomine et ago tibi et habeo gratias prope 
dixerim immortales. Nam quod Boetius mihi praestare non 
potuit, tu praestitisti. 

LAUR. Et nunc id operam do, ut de illo aliquid dicam, quod 
et te exspectare scio et me pollicitus sum facturum. 

ANT. An est quod de Boetio dicas? Gratum mihi erit iucun- 
dumque. 

LAUR. Servemus tenorem fabulae institutae. Tu nihil existi- 
mas Sextum habere, quod respondeat Apollini. Interrogo te, 
quid diceres adversus regem abnuentem se deferre ad te munus 
aut magistratum, quod diceret capitalia te in eo munere flagitia 
admissurum. 

ANT. “TIuro tibi, rex, per istam tuam fortissimam et fidelissi- 
mam dextram me non commissurum in hoc magistratu flagitia.”’ 

LAUR. Idem puto dicturum Sextum Apollini: “Turo tibi, 
Apollo, me non admissurum esse quae dicis.”’ 

ANT. Quid rursus Apollinem? 

LAUR. Certe non eo modo quo rex; nec enim compertum 
habet rex, quid futurum sit, ut deus. Dicat ergo Apollo: “‘Men- 
daxne ego sum, Sexte? Nec quid futurum sit compertum habeo? 
Admonendi te gratia locutus sum an oraculum reddidi? Tibi 
iterum dico, adulter eris, proditor eris, periurus eris, superbus 
ac malus eris.” 

ANT. Digna Apolline oratio. Quid poterit adversus haec 
Sextus hiscere? 

LAUR. An non venit in mentem, quid hic afferre possit in 
suam defensionem? Num se condemnari ita molli animo feret? 

ANT. Quid, nisi sceleratus est? 

LAUR. Non est sceleratus sed praedicetur futurus. Tu vero, 
si Apollo denuntiaret, credo ad preces confugeres oraresque non 
Apollinem sed Iovem, ut tibi meliorem mentem daret fataque 
immutaret. 

ANT. Ita agerem, sed Apollinem mendacem facerem. 

LAUR. Recte loqueris. Quod si hunc Sextus mendacem 
facere non potest, supervacuo preces adhibebit, quid aget? Non 
indignabitur? Non irascetur? Non in querelaserumpet? “‘Itane 
Apollo a sceleribus temperare non possum, virtutem amplecti 
nequeo, reformare mentem a malignitate non valeo, libertate 
arbitrii non sum praeditus?” 

ANT. Fortiter Sextus et vere et iuste. Quid iterum deus? 

LAUR. “Sic se res habet, Sexte. Iuppiter, ut lupum rapacem 
creavit, leporem timidum, leonem animosum, onagrum stolidum, 
canem rabidum, ovem mitem, ita hominum alii finxit dura prae- 
cordia, alii mollia, alium ad scelera, alium ad virtutes propensiorem 
genuit. Praeterea alteri corrigibile ingenium dedit, tibi vero 
malignam animam nec aliena ope emendabilem tribuit. Itaque 
et tu pro qualitate ingenii male ages et Iuppiter pro actionum 
tuarum atque operum modo male mulctabit et ita per Stygiam 
paludem iuravit.” 

ANT. Semetipsum belle Apollo excusat, Iovem vero vel magis 
accusat; nam ego aequior sum Sexto quam lovi. Expostularet 
itaque optimo iure sic: ““Et cur meum crimen est potius quam 
Iovis? Quandoquidem, nisi prave agere non licet, cur me Iuppiter 
suo crimine condemnat? Cur me sine culpa ulciscitur? Quicquid 
facio, non libero arbitrio facio, sed necessitate; voluntati potentiae- 
que suae obsistere qui possim?”’ 

LAUR. Hoc est quod pro mea probatione afferre volui, nam 
haec est vis huius fabulae, ut, cum sapientia Dei separari non 
possit a voluntate illius ac potentia, hac similitudine separarem 
Apollinis et Iovis, et quod in uno deo obtineri non valebat, id 
obtineretur in duobus, utroque suam certam naturam habente, 
altero quidem creandi ingenia hominum, altero autem sapiendi, 
ut appareat providentiam non esse causam necessitatis, sed hoc, 
quicquid est, totum ad voluntatem Dei esse referendum. 

ANT. En iterum in eundem me praecipitas puteum, unde 
erueras. Similis dubitatio haec est illi, quae de Iuda a me prolata 

est, ubi necessitas adscribebatur praescientiae Dei, hic voluntati; 
aut quid interest, quo modo arbitrium tollas? A praescientia 
tolli istud tu quidem negas, sed ais a voluntate; ex quo quaestio 
in idem recidet. 

LAUR. Egone aio tolli arbitrium ex voluntate Dei? 

ANT. An non consequens est, nisi solvas ambiguitatem? 

LAUR. Quaeras, qui tibi eam solvat. * * * Nos porro hoc 
solum quaerimus, quonam modo Deus bonus est auferens arbitrii 
libertatem; auferret autem, si non esset possibile aliter evenire 
quam praescitum est. Nunc vero nullam necessitatem affert nec 
privat nos libertate arbitrii hunc indurans, illius miserans, cum 
Sapientissime ac sanctissime hoc agat, cuius causae rationem in 
quodam arcano quasi aerario absconditam collocavit. * * * * * 
Respondeat igitur, qui velit, cur hunc obdurat, illius miseretur, 
et eum angelum potius quam hominem confitebor, si modo angelis 
haec nota sunt, quod non credo, cum Paulo (vide quantum illi 
retribuam) nota non sunt. Quapropter, si angeli, qui semper 
faciem Dei vident, haec nesciunt, quae tandem nostra temeritas 
est omnino ea scire velle? * * * * *Quod ergo propter huius rei 
ignorationem, ut multarum quoque aliarum, a caritate Dei angeli 
non refrigescunt, a ministerii ordine non recedunt, beatitudinem 
suam propterea imminui non putant, nos ad hanc ipsam causam 
a fide, a spe, a caritate decidemus et quasi ab imperatore desis- 
temus? Etsisapientibus viris etiam sine ratione propter auctori- 
tatem fidem habemus, Christo, qui est Dei virtus et Dei sapientia, 
non habebimus? 


FRANCESCO FILELFO (1398-1481) 


Franciscus PHILELPHUS IOANNI AURISPAE SAL. 


Quod scire cupis, nihil te celabo. Florentia me plurimum 
delectat. Est enim urbs, cui nihil desit neque ad aedificiorum 
magnificentiam atque venustatem neque ad civium dignitatem 
et amplitudinem. Adde quod universa in me civitas conversa 
est. Omnes me diligunt. Honorant omnes ac summis laudibus 
in caelum efferunt. Meum nomen in ore est omnibus. Nec 
primarii cives modo, cum per urbem incedo, sed ipsae etiam 
nobilissimae feminae honorandi mei gratia locum cedunt. 
Tantumque mihi deferunt, ut me pudeat tanti cultus. Auditores 
sunt cotidie ad quadringentos vel fortassis et amplius, et hi quidem 
magna ex parte viri grandiores et ex ordine senatorio. Quid multis? 
Omnia mihi secunda laetaque sunt. 

Ceterum quo me fortunatiorem esse animadverto, eo magis 
mihi metuo ab insidiis invidentium. Nicolaus Nicolus et Carolus 
Aretinus cotidie me publice audituri adeunt una cum aliis civibus. 
Et Nicolaus quidem, quantum in hanc diem animadvertere potui, 
homoestloquacior sednon admodum vafer, quippe quiefficiat facile 
actemere omnia. At Caroluswomep orvynpos dv kal pro dvOpwiros 
tristisest semper et loquitur nihil videturque monstri quippiam 
intusalere. Etsunt qui mihi dicant eum cavendum eo esse magis, 
quo magis silet; id enim non a modestia atque verecundia proficisci 
sed ab invidentiaevulnere. Ego tamen in portu navigo. Leonardus 
autem Aretinus mihi vehementer afficitur, quem ego puto rerum 
mearum studiosum magis fore, quod adventu praesentiaque mea 
maximo est levatus onere. Nam et Nicolaus et Carolus, qui 
ante adventum meum illi plurimum detrahebant, ab omni eius- 
modi calumnia maledictoque destitere, mea causa, ut existimatur, 
deterriti, quod vidissent ab me Leonardum publice et graviter et 
ornate et pleno ore laudatum. i 

Cosmus Medices, ut humanitatis plurimum prae se fert, adiit 
me perhumane, nec id semel sed iterum atque iterum, dixitque, 
siqua mihi in re opus foret opera sua, ne de se mihi deessem um- 
quam, nam sese mihi defuturum numquam. Pallas Stroza, 
splendidisstmus eques auratus, omnibus in rebus mihi semper 
adest honorique et commodis meis omnibus non secus studet ac 

156 


Francesco Filelfo 157 


si essem filius. Ambrosius monachus, vir disertissimus, etsi me 
amare videtur plurimum, tamen non potest mihi non suspectus 
esse ane 

Haberem tibi scribere alia et quidem plura, quae nunc consulto 
praetereo. Tu, siquid habes de rebus orientalibus, fac ut sciam. 
Theodora te salutat. Vale. Ex Florentia, pridie Kal. Augustas, 
MCCCCXXVITII. —Ep. IT. 2. 


FRANCISCUS PHILELPHUS IOANNI AURISPAE SAL. 


Nemo te uno accipiendo facilior. Te rursus nemo difficilior dando. 
Tu me liberalitatis plurimum laudas. Et hanc virtutem extollis 
oratione, ac recte tu quidem. Ceterum quam ipse virtutem tanti 
facere videris, cur eam minus amplecteris? Es tu sane librorum 
officina. Sed ex tua ista taberna libraria nullus umquam prodit 
codex nisi cum quaestu. Quid tandem adeo te libris ingurgitas? 
Quibus utinam, ut par est, utereris! Ego petii abs te Strabonem 
geographum exscribendi gratia, cum mihi librarius esset domi. 
Reddita mihi sunt a te verba cum assentatione permulta. Ad 
rem autem nihil. Petis a me nunc Sextum Empiricum eius ex- 
scribendi gratia. Gero tibi morem, sed ea condicione, ne mutuum 
tibi iure doni ascribas. Quare fac ut ad me meus redeat codex, 
cum suo apud te officio functus fuerit. Vale. Ex Mediolano, 
IIIT Idus Iunias, MCCCCXLI.—Ep. V. 8. 


FRANCISCcUS PHILELPHUS LEONARDO IUSTINIANO SAL. 


Cyriacus Anconitanus, cum Venetias peteret, a me petiit, ut se 
tibi per litteras commendarem. Id feci eo libentius, quod non 
essem ignarus hominem tibi fore non iniucundum, praesertim 
quod ferat secum nonnulla priscae vetustatis monumenta et 
eulogia et epigrammata et alia pleraque scripta, quae ex lapidibus 
vetustissimis in Asia Graeciaque collegit. Hunc igitur virum ita 
velim et vultus hilaritate et sermonis comitate excipias, ut eos soles, 
quos dignos existimas, ab quibus tuum splendidissimum nomen 
per orbem terrae longe lateque praedicetur. Numquam enim 
quiescit Cyriacus, qui eam sibi ducit quaestuosissimam merca- 

turam, si quid ab primis illis usque Arcadibus, quos ante solem et 
lunam exstitisse fabulantur, memoria dignum invenerit in Italiam- 
queadvexerit. Quid sit opus facto, intellegis. Vale. Ex Medio- 
lano, III Kal. Ianuarias, MCCCCXLITI.—Ep. V. 23. 


FRANCISCUS PHILELPHUS BESSARIONI CARDINALI NICAENO SAL. 


Etsi mihi videbar satis ad ea tibi antea respondisse ad decimum 
Kal. Februarias, quae de Homeri Iliade ad me scripseras, pater 
amplissime, tamen, quia litteras meas forsitan non accepisti, 
repetam eadem paucis. Idem mihi de libris accidit, quod homini 
avaro de pecuniis solet. Is enim aut dat numquamaut ibi dat, 
unde plus accepturum se Sperat. Ego nullo pretio eiusmodi codi- 
cem sim daturus, quo aeque delector atque dilectissimis meis liberis. 
Commutaturus autem quo pacto, cum nullum existimem hodie 
in nulla disciplina codicem reperiri, qui possit cum eo comparari? 
Itaque rogo te atque mirum in modum et oro et obsecro, ne me 
prives voluptate mea, quam tantam habeo in huiusmodi Iliade 
constitutam, ut in ea mihi summum fere bonum collocarim. In 
ceteris autem rebus omnibus me utere pro tuo arbitratu. Vale. 
Ex Mediolano, Idibus Octobribus, MCCCCXLVIII.—Ep. VI. 43. 


FRANCISCUS PHILELPHUS CHRISTOFORO MARLIANO SAL. 


Videor licere mihi, tamquam pro meo quodam peculiari iure, 
uti et opera et officio tuo in omni re mea. Quidnam discipuli 
non debeant praeceptoribus, praesertim iis quibus se norint esse 
carissimos? Quod te non latet, illustris princeps, Alexander 
Sphortia, vir plane omni virtute maximus, mihi dono dedit anno 
superiore pannum rosei coloris, quo pro dignitate sua Musarum- 
que induerer. Is in hanc mihi diem servatus est integer, nam 
ante non fuit usui. Nunc formatur in vestimentum, quod si 
minus pellitum fuerit, videatur ineptius. Pelliri autem ab alio 
quam ab Alexandro, cuius est donum, haudquaquam decere 
arbitrer. Itaque isti dicito meis verbis, ut suae munificentiae et 
non ingratae Musarum voluntati pro tempore anni consulat. 


Vale et responde. Ex Mediolano, XVI Kal. Septembres, MCCCC- 
LIIII.—Ep. XII. 30. 

FRANCISCUS PHILELPHUS BESSARIONI CARDINALI NICAENO 
DAA Diab 


Pridie Idus Augustas renuntiatum est Mediolani Callistum, 
Ecclesiae Romanae pontificem, ad octavum Idus Sextiles animam 
tandem efflasse in maxima omnium laetitia. Itaque licet iam 
plane iudicare vel pro Solonis sententia eum feliciter admodum 
atque perbeate diem obiisse, cuius mortem tanto omnes cum 
gaudio, non insipientes modo sed etiam sapientes, prosequantur. 
Dederit Deus omnipotens, ut cum hominis somnolentia somnus 
etiam ipse interierit, ne tui collegae isti rursus obdormitasse iudi- 
centur. Et quoniam in praesentia non licuit pluribus tecum 
agere, te rogo ut, quae antea pluribus et litteris et carminibus 
scripseram dignationi tuae, non frustra me scripsisse re ipsa 
ostendas et, quod ad Plutarchum attinet, diligenter cures. Vale. 
Ex Mediolano, Idibus Augustis, MCCCCLVIII.—Ep. XIV. 29. 


FRANcIScUS PHILELPHUS Pio SEcUNDO EccLESIAE ROMANAE 
PontiFic1 Maximo SAL. D1. PL. 

Bessario, reverendissimus in Christo Iesu ac idem sapientissimus 
cardinalis, fecit me nomine sanctitatis tuae per litteras certiorem, 
quam de me perhumaniter benevolentissimeque sentires et 
quanta cum caritate de me honoratissima verba feceris, quibus 
me praeterea tua sponte donis ornaris. Facis tu quidem pientis- 
sime omnia, summe pontifex Pie, qui Christum optimum maxi- 
mum imitatus nihil tibi potius ducas quam benefacere cum 
omnibus tum iis in primis, quos noris iampridem innumerabilium 
tuarum incredibiliumque virtutum observantissimos exstitisse. 
Meministi sane, pater beatissime, quam ego te semper omni 
studio coluerim et quanta semper cum veneratione divinam 
sapientiam tuam, qua inter omnis mortalis mirifice unus excellueris 
atque excellas, assidue fuerim prosecutus. Neque fieri posse 
iudicasti, ut sine divino quodam nutu atque voluntate tantus 
esset meus et tamdiu ergo te amor, tanta pietas, tanta fides. 
Neque videri voluisti oblitus quod, vivo adhuc et omni ex parte 
incolumi Callisto pontifice, afflatu illo vel poetico vel divino fore 
praedixerim, et id quidem hoc ipso praesenti anno, ut et Callistus 
ex hac luce migraret et ipse tu, quod omnium votis fortunatissime 

contigit, tantis Christianae religionis tenebris lucem esses per 
optatissimum tuum pontificatum allaturus. 

Et illuxisti tu profecto bonis atque doctis omnibus, quasi sol 
oriens taeterrima tenebrarum caligine obductis. Actuwm omnino 
erat de clarissimarum artium studiis laudatissimisque virtutibus, 
nisi opportune tu divinitus datus esset ad illas instaurandas, 
tuendas, illustrandas. Itaque iam Musae, quae penitus interierant, 
revivescunt. Eloquentia, quae obmutuerat, et vocem simul 
recuperavit et mentem. Ingenia, quae obdormierant, excitantur. 
Omnes ad honestas actiones maiore quam antea umquam cupidi- 
tate incenduntur. Desiderium Nicolai Quinti, sapientissimi illius 
praestantissimique pontificis, quo viri eruditi et eloquentes non 
mediocriter torquebantur, non levasti solum optatissima creatione 
sanctissimi tui pontificatus sed in maximam splendidissimae tuae 
bonitatis admirationem amoremque inflammasti. Non enim 
honoratione verborum dumtaxat huiusmodi virorum animos in 
pulcherrimam futurae tuae benignitatis spem erigis, sed praesenti- 
bus potius ingentibusque muneribus. Nam ut, alios prope infinitos 
brevitatis causa praeteriens, de me ipso verba faciam, quibus 
sum donis a tua beatitudine honestatus! Quantam mihi quamque 
singularem voluptatem attulisti nobilissimo ipso Plutarchi 
codice, quo virorum illustrium et Graecorum et Latinorum vitae 
Graeca oratione erudite et eleganter scriptae continentur! Quid 
quod ad cotidiana vitae subsidia singulos ducentos aureos duca- 
tos in singulos annos mihi in omnem aetatem apud alios etiam 
agenti constituisti? Ita certe, quod absolutae est munificentiae 
tuae, et exteriori consulis et interiori homini, quippe qui et ingenio 
et corpori fomenta attuleris. At ego pro tantis tuis et tam im- 
mortalibus beneficiis quid tandem sim relaturus? Nempe illud 
quod homuncio solet Deo, cuius tu vices divinitus hominibus 
repraesentas. Te admirabor, te colam, te venerabor, te dies ac 
noctes tum mente et assidua meditatione perspiciam, tum ore 
atque harundine perenniter praedicabo. Nec de te desinam 
umquam benedicere, quandoquidem ne tu quidem benefacere in 
universam vitam desinere voluisti. 

Erant praeterea permulta, quae scribenda mihi occurrebant. 
Sed haec idem clementissimus cardinalis Bessario, ne sim epistula 

prolixior quam par est, tuae sanctitati verbis meis coram exponet. 
Reliquum est, pater beatissime, ut tibi indubitato persuadeas 
meam me omnem felicitatem in te uno constituisse, cuius vitam 
atque incolumitatem ut omnipotens Deus quam diutissime tueatur, 
etiam atque etiam opto. Vale in Christo Iesu et me commen- 
datum habe. Ex Mediolano, Kal. Novembribus, MCCCCLVIII. 
—Ep. XIV. 39. 


Franciscus PHILELPHUS BLANCAE MartaE AESTENSI SAL. P. D. 

Legi duas epistulas tuas ad eruditum ac disertum virum Matthi- 
am Trivianum, illustris pudicissimaque virgo, Blanca Maria, 
quibus sum profecto mirum in modum delectatus. Erant enim 
et perpolitae et graves et eae quidem tales, ut et florentissimo 
Aestensi genere te prolem et magnanimo atque excellentissimo 
duce Borsio dignam sororem liquido ostenderent. Laudo sane 
tuum nobilissimum ingenium, admiror doctrinam, magnifacio 
diligentiam. Non enim parviducendum est, quod in tantis opibus 
tantaque fortuna ea, quae tu admodum adulescentula et fecunde 
excogitaris et acriter, ita apte scribas atque emendate, ut docti 
omnes animadvertant id sine magna eruditione fieri nullo pacto 
posse. Et facis tu quidem ut te decet. Nam cum duosint homi- 
num genera, alterum doctum et urbanum, alterum indoctum et 
rusticum, hoc nobis cum bestiis est commune, illud vero totum 
est hominis, et eius quidem hominis, qui immortalis Dei imaginem 
et similitudinem prae se fert. Quod si tota vis mentis humanae 
intellegentia rationeque definitur, ea, si oratione non patet atque 
illustratur, qua se realia possitostendere, non invenio. Quo fit, ut 
tanto videaris magis laudanda, ut non modo genus muliebre in hac 
dicendi laude antecellas sed inter viros etiam disertissimos rarissi- 
ma sis habenda. Sunt qui Hortensiam, Q. Hortensii oratoris 
filiam, in medium afferant, quae tanta vi tantoque ornatu matro- 
narum causam apud triumviros egerit, ut cum magnus honos 
eius oratione sexui muliebri accesserit, tum maior tributi pars, 
quo illarum ordo oneratus esset, matronis remitteretur. Sed 
eo maior est laus tua, quod non sermone aut Latino aut patrio 
in gravissimis tuis et elegantissimis epistulis usa es, sed et lit- 
terario et ab omni vulgari ineptitudine alieno. Quod si pulcherri- 

mum est in oratione etiam patria et populari praestare ceteris 
hominibus, quanto censeri debet et pulchrius et praeclarius in 
litterata et erudita? Nam illa aut apud tuos aut apud Italos 
tantum habearis illustris, sed bonis litteris culta ac docta toti 
prope terrarum orbi admirationi futura sis. Videmus Latinam 
linguam iampridem depravatam et corruptam vel interiisse 
omnino vel non multum abesse ab interitu. At litterata et gravis 
in dies magis magisque propagatur atque efflorescit. Nec prae- 
terea est mirandum et Corneliam, matrem Gracchorum, plurimum 
filiis eloquentia conduxisse et Laeliam, C. Laelii filiam, reddidisse 
in loquendo orationem paternam elegantiorem. Lingua enim 
Latina per id temporis litteratae erat admodum proxima ac 
persimilis. Nunc vero dissimilis adeo, ut tota videatur effecta 
barbara. 

Ad haec mihi considerandum admirandumque occurrit pondus 
sententiarum, quo in scribendo uteris quam creberrimo, quo facile 
fit, ut neque Aspasia neque Myia neque Melissa neque Theano, 
quattuor illae in philosophia gravissimae et clarisstmae mulieres, 
sint desiderandae, cum in te una, Blanca Maria, omnis et eleganter 
dicendi et acriter iudicandi et praesentium et antiquarum vir- 
ginum atque mulierum laus dilucide ac vero repraesentetur. 
Gratulor igitur non minus huic nostrae tempestati, quam nomen 
tuum reddit illustriorem, quam praestantissimo duci Borsio, 
qui ad ceteras suas maximas incomparabilisque virtutes intellegat 
id etiam accedere condimenti, quod habet te sororem, divinae 
illius suae eloquentiae ac morum integritatis expressam vivamque 
imaginem. Te autem, virgo nobilissima, hortari non desinam ut 
eloquentiae laudibus, qua egregie praestas, reliquas addas, ut 
facis, optimas disciplinas, nec eas Latinas dumtaxat verum etiam 
Graecas, unde Latinorum elegantior omnis doctrina perinde 
atque a suis fontibus manat. Nemo enim, mea sententia, satis 
sit ulla elimatiore disciplina expolitus excultusque Latinus, qui 
Graecam litteraturam omnino ignorarit. Vale et me humanissimo 
optimoque principi, duci Borsio, commendatissimum effice. Ex 
Mediolano, VI Kal. Iuni, anno a Christi natali die MCCCCLXIII. 
—Ep. XIX. 1. 

FRANCISCUS PHILELPHUS LAURENTIO Et IuLIANo MepiciBus SAL. 


Quo mihi hoc tempore nihil acerbius potuisset accidere, subitus 
nuntius est allatus de repentino obitu viri optimi et clarissimi, 
Petri Medicis, patris vestri, qui modo ad quartum nonas De- 
cembris, septima feria qui dies est Saturni, hora diei vigesima 
tertia, naturae Deoque concessit, cum pridie eius diei perbelle 
iam valere videretur. Ex quo potest non obscure intellegi, quam 
nostra incerta sunt omnia, quam nihil fidendum humanae pros- 
peritati. Et quoniam me res vestrae plurimum sollicitant, non 
sum arbitratus oportere tempus in lacrimis et querimoniis terere, 
praesertim cum necessario ferenda sit aequo animo necessitas 
omnis huiusmodi. Excitandi vobis sunt animi et hi armis pru- 
dentiae atque constantiae egregie muniendi, ne quis novus aut 
tumultus aut alius adversus casus oriatur in republica. Omne 
genus odii sedandum est, omnia irarum incendia exstinguenda. 
Ponite ante oculos parentis vestrimansuetudinem atque bonitatem. 
Nulla ultio vos delectet. Non solum veteres vobis amicitiae 
fovendae sunt sed novae etiam comparandae. Eo vobis tutiores 
res vestrae et universae civitati quietiores sunt futurae, quo 
humaniores vos praestiteritis. Nulla vis potest esse diuturnior. 
Benevolentia et officiis etiam infesti efferatique animi conciliantur. 
Nulla vos seducant prava consilia. Vobis ipsis rationique audite. 
Illorum adhortationes admittite, quos non privata ac sua sed 
publica monet vel dignitas vel utilitas. Satis vobis vestrisque 
rebus omnibus bene consultum erit, si reipublicae bene consulatur. 
Id vero fiet quam rectissime, ubi nihil sine virtute aggrediamini. 
Virtus autem nulla est, quae Deo caret. Sed quoniam haec a vobis 
melius factum iri quam ab me in praesentia dici spero, reliquum 
est ut vobis optem omnia felicia atque fortunata. Valete. Ex 
Mediolano, V Idus Decembres, MCCCCLXVITII.—Ep. XXX1.39. 


FRANCISCUS PHILELPHUS NICODEMO TRANCHEDINO SAL. 


Divino quodam mysterio fieri arbitror, ut singulis annis initia 
aetatis meae semper amico meo cuipiam veluti dedicem. ita 
enim usu venit. Quis autem mihi te amicior? Accidit igitur, ut 
ad te litteras darem octavo kalendas Augustas, quo ipso die 
Mercurio sacro sum ingressus tertium ac septuagesimum aetatis 

annum et animo integro et corpore valido et eadem coloris bonitate, 
qua me coram vidisti nonnullos annos. Natus sum enim anno a 
natali Christiano nonagesimo octavo supra annum trecentesimum 
ac millesimum. Quod si de re pecuniaria quaesieris, quanta sit 
mihi, nulla sane. Nam neque didici esse ridiculus neque pati 
servile quicquam. Itaque hac una re sum plane philosophus. 
Philosophis enim peculiaris est et paupertas et veritas. Nam 
quo pacto pecuniisumquam abundet, qui easneglegit? Praeterea 
nostis, quanta sit huius tempestatis munificentia. Ceterum, ut 
ad rem veniam, ne putes me omnino esse mendicum, institui 
emere quosdam ex istis codicibus, qui nunc labore nullo neque 
harundine sed formis quibusdam, ut ipsi vocant, ita formantur, 
ut ex accuratissimi librarii manu profecti possint existimari. 
Velim igitur me facias certiorem, quanti mihi parari liceat Naturalem 
Historiam Plinii, quanti tris Livii decadas et item Au. Gellium 
quanti. Vale. Ex Mediolano, VIII Kalendas Augustas, MCCCC- 
LXX.—Ep. XXXII. 13. 


FRANCISCUS PHILELPHUS PETRO CASTANEAE SAL. 


Video te ferre graviuscule, quod quaedam scribo quandoque 
tibi non litterario sermone sed Etrusco. At eo perturberis nolo. 
Nulla enim id alia fit causa quam quod velim id me cavere mihi, 
quod in nostro Cicerone ridere soleo, in iis praesertim epistulis, 
quae leguntur ab illo datae ad Terentiam uxorem. Sunt enim 
aliqua nonnumquam dicta familiarius, quae non carent aut 
ineptitudine aut ridiculo. Quod ille quidem eo minus vitare 
poterat, quoniam ea etiam, quae Latine scribebat, ita convenie- 
bant cum oratione grammatica, ut magna ex parte viderentur 
eadem. Nos autem elegantia Latini illius maternique sermonis, 
ut vulgo dicitur, amissa omnino, cum quid scribere volumus non 
grammatice, vulgari utimur sermone et eo maxime Etrusco ut- 
pote limatiore magisque exculto. 

Et hac de resatis. Pannumaccepi, quimihivehementer placuit. 
Itaque velim meo nomine gratias agas iuveni patricio, Iacobo 
Canali, cui etiam velim dicas me daturum operam, ut intellegat 
vel paternum beneficium apud me nequaquam intermoriturum. 
Epistulam, quam videre cupit, ad pontificem maximum hunc 

Sixtum, da ipse operam ut videat. Eius enim exemplum, ut 
nosti, habet vir excellentissimus et idem optimus, Ludovicus 
Fuscarinus. Cui velim dicas verbis meis salutem plurimam. 
Vale. Ex Mediolano, X Kal. Novembres, MCCCCLXXI.—Ep. 
XXXIV. 9. 


Franciscus PHILELPHUS Mario FILIo SAL. 


Redditae mihi sunt, Mari fili, duae epistulae tuae, prima ad 
proximas Kalendas, deinceps altera ad Idus Decembris. Et 
hanc profecto legi perlibenter, quod filius iam ingravescens mo- 
neres patrem agentem aetatis annum quintum ac septuagesimum 
de condendo testamento, motus sane tu prudenti consilio, ut 
opinor, qui maluerisaetatem meam quam et bonam valetudinem 
et corporis atque animi robur integritatemque sensuum conside- 
rare. Nam hisce te partibus longissime antecello, ut iure dici 
veroque tibi de patre liceat illud Virgilianum: ‘‘Sed erudita deo 
viridisque senectus.”’ Quo fit, ut tibicavendum sit, ne Ovidianum 
illud de te dici a quopiam recte possit: “Filius ante diem patrios 
inguirit in annos.’”? Admonitionem tamen consiliumque tuum 
magni facio plurisque fecissem, ni addidisses propterea mihi 
testamentum condendum esse, ne quid litigii tibi cum ceteris tuis 
fratribus habendum foret. At ego putabam, ubi superstes esses, 
quod vehementer opto magis quam spero, ni aliam tibi vitam 
institueris, sororum fratrumque tuorum, qui maiore ex parte 
infantiam agunt, futurum te perinde ac patrem. Quare de con- 
dendo testamento nihil in hanc diem cogitaram. Sed in prae- 
sentia, quoniam et mentem mihi tuam et animum omnem pate- 
fecisti, operam dabo, ne quid tibi litigii aut controversiae cum 
hisce minoribus sit futurum. Verum interea temporis, si sapias, 
spem tuam omnem non aliunde quam ex te ipso petieris. Nam 
ipse quoque idem de me et feci semper et facio. 

Priorem autem illam epistulam resignatam accepi, quod certe 
tua causa tuli permoleste, cum non ambigam illis te, qui eam 
lectitarunt, permagno habitum esse ridiculo, qui paternas ad- 
monitiones et in rem tuam et modicas tam aegre tuleris. Nam 
quid est a nobis scriptum, quod tibi dolendum fuerit? Memini 
enim scripsisse me, et id quidem Etrusca lingua ac litteris Graecis, 

ne transire posset ad posteros, esse mihi renuntiatum tua istic 
docendi initia mirifice omnibus placuisse, non Anconitanis modo 
verum Picentibus universis, ceterum non perseverare te sed 
frequenti uti intercapedine abesseque plerumque ab urbe diutius, 
non tam remittendi a laboribus animi quam relaxandi gratia; 
quam tuam consuetudinem esse et civibus istis et peregrinis 
minime gratam. Itaquememor ipse, quid tibi superioribus annis 
et Bergomi et Veronae et Venetiis et Bononiae acciderat ob istius- 
modi tuam consuetudinem, te pro dilectione officioque paterno 
sum hortatus, ut diligentiorem te praestares, siquidem instituisses 
quam diutissime istic esse. Sed tu adhuc ea es acerbitate ingenii, 
ut, qui adulescens numquam castigari volueris, ingravescens 
quoque (septimum enim et quadragesimum agis aetatis annum) 
vel admoneri a patre prodigii loco ducas. Et, quod tuae gravitatis 
fuit pietatisque munus in parentem, mihi decrepitudinem expro- 
brasti, quasi tua sententia delirus sim senex, quod tuae et rei et 
dignitatis rationem habeam. Deus bene vertat. Vale. Ex 
Mediolano decimo quinto Kal. Ianuarias, MCCCCLXXII.—Ep. 
XXXVI. 16. 
SATIRA 

Annua iam propere nobis ieiunia, Sacce, 

adsunt, dura quidem, Samii quibus usque tueri 

praecipitur decreta magi. Ne carnibus ullis 

vescamur, ne lacte, iubent. Num forte parentum 

quisquam carne latet? Num mens dilecta sodalis 

induitur teneram pecudem? Dedit ille deorum 

maximus exemplum, cum nil tulit ipse diebus 

_ore quater denis; verum semel omne per aevum 

id dedit exemplum. Sed nos exempla movere 

quidebent? Alio tendunt Iovis acta superni. 

Ipse pati voluit, ne nos pateremur inepti. 

Praeterea nihil ille cibi (quod credere dignum est) 

libavit. Sed cum gravius, qua saepe domantur 

ipsi etiam heroes, nulli natura pepercit, 

saeva fames premeret, ieiunia fregit amara. 

Nec tamen aut ovis, non lacte aut carnibus ille 

abstinuit nec nos similes sibi noluit auctor. 

At nos insani, si mollis caseus ori 
additur, expertes caelestis credimur aulae. 

Sed, postquam nostrum qui pastor ducit ovile 
nos ovium similes iubet, ut pernicibus alis 
corpore deposito propere super astra levati 
aethereae laeti potiamur sedibus arcis, 
quo te, cara mihi, coram, Theodora, videre 
atque frui liceat cupidi post fata sepulcri, 
carnibus abstineam; nolim iam vescier Ovo 
et, quod oves etiam capiunt, lac dulce repellam. 
Se mihi prestet olus, portentur mitia poma, 
plurima nux detur, queruli bellaria muris, 
et dulces fici, quas Dorica miserit Ancon, 
insuper innocuum fuerit quodcumque legumen. 
Verum vos nostras aedis intrare, phaselli, 
noluerim, ne forte novos inflata sonanti 
hospitibus vobis concentus buccina vento 
redderet inferior fieremque Typhonis amator 
Niliaci, cui nulla viro iucundius aures 
musica mulcebant quam quis longissima zép6n 
atque eadem circo multum revoluta rotante 
obstreperet. Tonitrum nostras nil mulserit auris, 
quod fugiunt nares; crepitus mihi ventris abesto. 

Quare age, Sacce Cato, ciceris si forte supersit 
albi tantillum, tantillum mittito nobis 
vel tantillo etiam longe minus; attamen ultro, 
si quid habes aliud melius, quod sumere nolis 
aut nequeas (nam pingue tibi consurgere mentum 
submentumque vides) macilento perge poetae 
mittere, quo valeat ieiunia solvere mandens. 


Saepe mones iterumque mones numquamque monere 


desinis, ut luctu posito nova proelia miles 

iam semel emeritus sacratae iure secundo 

militiae subeam meque ut nova nupta maritum 
nunc iterum faciat. Superi! quae monstra videbit 


nostra domus! Qui plangor erit! Qui fletus ad auras 


tolletur, si forte mihi Proserpina detur 

pro Luna. Non ipse tuo simul ore fateris 

nullo posse modo fieri mihi ut altera nubat, 

heu, misero Theodora viro? Recteque fateris 
utque soles vero. Nam quam natura creavit, 
quae tantis redimita bonis factura beatum 

esset sola virum, probitatis femina laudes 

primas clara cupit; probitatis laudibus unam 

in primis, Theodora, decet te ferre pudicis, 

quae matrona vigens superasti moribus omnes 
innuptas nuptasque simul. Tu sola decorem 
virtutemque colens frugi prudensque maritum 
post superos solum ducebas numen et auram. 
Quid formam formaeque bonum laudavero? Phoebus 
ipse die medio, radios cum fortius urget, 

visus erat, visis oculis radiantibus illis, 

uxor cara, tuis, penitus pallescere, tamquam 
sponte fateretur nec dedignatus ob‘re 

omne suum lumen; tantus tua lumina fulgor 
splendida lustrabat. Quid multis? Quaeque latebant 
soli nota viro, nulli ostendenda, quod olim 
Candaulem merita mercede affecerat, omnem 
vincebant miranda fidem. Genus ordine celsum 
si memorare velim, veterum si insignia patrum, 
deficiat me longa dies. Chrysolora, quis usquam, 
quaque oritur Titan et qua petit arduus imos 
antipodas, praeclara domus, te nesciat, alto 
sanguine Romulidum quae nobilioribus ortum 


' deducens titulis priscisque ornata triumphis 


rege novae Romae gaudebas fausta propinquo. 
Hoc, Theodora,genus genitor tibi, casta, superbum 
tradidit. At genetrix claris maioribus orta 

non minus auget avos, quos proles Auria magnis 
insignata viris, Italae fax ultima Pisae, 

horrisoni domitrix pelagi, decorata triumphis 
milibus et totum late celebrata per orbem 
progenuit. Nec avara mihi concederis uxor, 

sed grandis dotes et grandia munera portans. 

Te mihi ad obsequium praestabas laetior omne. 
Hei, mihi! quid sine te vitam maestissimus optem? 
Nec sterilem nobis fecundis gesserat uxor 
illa, viro peperit quae quattuor ordine natos. 
Nam Marium genuit, genuit Xenophonta; puellae 
Angela prima patrem norunt, Panthea secunda; 
qui mixtim facie referunt vultuque parentes. 
Huic similem si, Sacce, queas reperire, Philelphum 
forte habeas docilem. Ciceris tamen ipse memento. 
—Sat. VI. 3. 


Ap BLtancaM MartIaAM DucEM MEDIOLANI 
Blanca, dies natalis adest, qui munera pacis 
attulit aeternae regibus et populis. 
Dona mihi quae, Blanca, tuo das debita vati, 
cui bellum indixit horrida pauperies? 
Faenore mi pereunt vestes pereuntque libelli; 
hinc metuunt Musae, Phoebus et ipse timet 
et, quod me nimio cruciat frangitque dolore, 
non est qua detur filia dote viro. 
Fer precor auxilium; potes omnia, diva virago; 
tu spes sola mihi, tu mihi numen ades. 
Flecte virum facilem; ne me patiatur atroci 
pauperitate premi, fac mihi praestet opem. 
Non ingratus ero, nam me tua vate per omne 
cognita venturis gloria tempus erit. 
—De Tocis et Sertts, II. 


Ap GASPAREM MMERCATUM VALENTIAE CoMITEM 
Tertius hic agitur, Gaspar, decimusque poetae 
annus, opem frustra dum petit ipse sibi; 
nec virtutis opus nec vis nec cura decori 
profuit ulla mihi nec iocus aut gravitas. 
Quid facimus tandem? Quid inutile litus aramus? 
Auribus obstrusis carmina nostra damus. 
At tu, qui solus pepigisti qualia nosti, 
quid facis, o vitae spesque decusque meae? 
Fac stent pacta mihi. Promissa pecunia cur non 
solvitur aut saltem liberor obsequio? 
—De Tocis et Seriis, VIII. 


BARTOLOMMEO PLATINA (1421-1481) 


Der Vita PontTiFICUM 
NIco.aus V. 


* * * Nicolaus autem pontifex, sive taedio animi, quo maxime 
cruciabatur post captam Constantinopolim, sive febri et podagra, 
qua potissimum vexabatur, pontificatus sui anno octavo moritur, 
MCCCCLYV, sepeliturque in basilica Petri honorificentissima 
pompa. Cuius in sepulcro hoc epitaphium merito inscriptum est: 

Hic sita sunt quinti Nicolai antistitis ossa, 
aurea qui dederat saecula, Roma, tibi. 

Consilio illustris, virtute illustrior omni 
excoluit doctos doctior ipse viros. 

Abstulit errorem, quo schisma infecerat orbem; 
restituit mores, moenia, templa, domos. 

Tum Bernardino statuit sua sacra Senensi, 
sancta iubilei tempora dum celebrat. 

Cinxit honore caput Federici coniugis aureo; 
res Italas icto foedere composuit. 

Attica Romanae complura volumina linguae 
prodidit. En, tumulo fundite tura sacro! 

Laudatur quidem eius liberalitas, qua in omnes usus est, maxime 
erga litteratos, quos et pecunia et officiis curialibus et beneficiis 
mirifice iuvit. Eos enim praemiis nunc ad lectiones publicas, 
nunc ad componendum de integro aliquid, nune ad vertendos 
Graecos auctores in Latinum ita perpulit, ut litterae Graecae et 
Latinae, quae sexcentis iam antea annis in situ et tenebris ia- 
cuerant, tum demum splendorem aliquem adeptae sint. Misit 
et litteratos viros per omnem Europam, quorum industria libri 
conquirerentur, qui maiorum neglegentia et barbarorum rapinis 
iam perierant. Nam et Poggius Quintilianum tum invenit et 
Enoch Asculanus Marcum Caelium Apicium et Pormponium 
Porphyrionem, in Horatii opera scriptorem egregium. 

Aedificavit praeterea magnifice et splendide tum in urbe tum 
in Vaticano. In urbe aedes pontificias apud sanctam Mariam 
ad Praesepe. Restituit et templum sancti Stephani in Caelio 
monte; a fundamentis vero erexit sancti Theodori templum inter 
Palatinum et Capitolinum montem in plano situm. Pantheon 

quoque in medio urbis positum, templum vetustissimum, M. 
Agrippae opus, plumbeo tecto restituit. In Vaticano autem et 
pontificias aedes sumptuosis operis in hance formam, quam nunc 
cernimus, redegit et muros Vaticani praealtos et latos incohavit 
iactis insanis fundamentis ad turres et maiorem molem super- 
aedificandam, quibus coerceri hostes possent, ne aedes pontificis 
et beati Petri templum, ut antea saepe factum est, diriperentur. 
Incohavit praeterea ad caput templi beati Petri amplam testudi- 
nem, quam vulgo tribunam vocant,quo templum ipsum augustius 
et hominum magis capax esset. Pontem quoque Milvium restituit 
et aedes egregias ad balnea Viterbiana aedificavit. Eius etiam 
mandato vici urbis fere omnes strati sunt. * * * 

Avaritiae autem adeo expers fuit, ut neque officium ullum vendi- 
derit umquam neque beneficium simoniaca pravitate ductus ulli 
collocaverit. Gratus erga de se et ecclesia Dei meritos, amator 
iustitiae, pacis auctor et conservator, clemens in delinquentes, 
caeremoniarum diligentissimus observator, nihil, quod ad divinum 
cultum pertineret, omittens. Exstant adhuc vasa aurea et 
argentea, exstant cruces gemmis ornatae, exstant et sacerdotales 
vestes auro et margaritis insignitae; exstant peripetasmata et 
aulaea auro et argento intertexta; exstat et mitra pontificia; 
quae hominis munificentiam nobis ostendunt. Omitto tot libros 
sacros suo iussu descriptos, auro et argento redimitos. Licet 
inspicere bibilothecam pontificiam sua industria et munificentia 
mirifice auctam. 

Religiosos, ut vernaculo vocabulo utar, ita amavit, ut eos et 
mira beneficentia et ecclesiasticis beneficiis iuverit. Beatum 
quoque Bernardinum Senensem ordinis Minorum in sanctos 
rettulit, quod praedicando, docendo, monendo, castigando etiam 
factiones Italiae, Guelpham scilicet et Gibellinam, magna ex 
parte exstinxerit et Christianis hominibus bene beateque vivendi 
viam ostenderit. Cuius corpus nunc etiam Aquilae magna cum 
veneratione invisitur. 

Pautus II 

Paulus secundus, Petrus Barbo antea vocatus, patria Venetus, 
patre Nicolao, matre Polyxena, sancti Marci presbyter cardinalis, 
pridie Kalend. Septembris pontifex creatur MCCCCLXIIII. Is 

enim, Eugenii pontificis sorore nepos, adulescens adhuc iturus in 
mercaturam erat, quae apud Venetos in pretio est et a Solone 
non improbatur, et iam scrinium et arma in triremes detulerat, 
cum ei nuntiatum est Gabrielem Condelmerium, avunculum 
suum, pontificem creatum esse. Substitit itaque, adhortantibus 
amicis et fratre Paulo Barbo maiore natu, ac litteris, licet iam 
adultus esset, operam dedit praeceptore usus Iacobo Ricionio, qui 
' diligentiam hominis ea in re laudare consueverat. Habuit et 
alios praeceptores nec tamen ob aetatem admodum profecit; 
quos omnes praeter Ricionem, dum pontifex esset, dignitate et 
facultatibus honestiores reddidit, ostendens per eos non stetisse, 
quominus doctior evaderet. 

Paulus autem Barbo, magni animi ac prudentiae vir, cognita 
fratrigs natura, quae potius quietem quam negotia appetebat, 
Eugenium rogat (nam Florentiam videndi hominis causa venerat), 
ut Petrum ad se vocet initiatumque sacris in aliquo dignitatis 
gradu collocet. Vocatus itaque Petrus archidiaconatum Bononi- 
ensem ac non ita multo post episcopatum Cerviae commendatione 
adeptus protonotarius ab avunculo creatur, ex his potissimum 
qui emolumentorum participes sunt. * * * Erat enim Petrus 
Barbo natura blandus, arte humanus, ubi opus erant. Praeterea 
vero €0 indignitatis plerumque deveniebat, cum precando, ro- 
gando, obtestando, quod vellet, consequi non posset, ut ad faci- 
endam fidem precibus lacrimas adderet. Hance ob rem Pius 
pontifex hominem Mariam pientissimam appellare interdum per 
iocum solebat. * * * Facile praeterea quicquid volebat a pontifice 
(Callixto) impetrabat sua vel amicorum causa. Erat enim 
propensior in amicos et, quos in clientelam susceperat, quibuscum- 
que rebus poterat iuvabat ac constantissime tuebatur, cum apud 
unum quemque magistratum tum vel maxime apud pontificem. 
Tantae praeterea humanitatis fuit, ut in aegritudinibus curiales 
ipsos, qui aliquo in pretio erant, inviseret et quibusdam remediis 
adhibitis eos ad valetudinem adhortaretur. Semper enim domi 
habebat unguenta Venetiis avecta, oleum, tyriacam, et cetera id 
genus, quae ad curandam valetudinem faciunt. Ex his aliquid 
ad aegrotos mittebat. Curabat item, ut uni sibi magis quam 
alteri aegrotantium testamenta committerentur, quae postea ex 

arbitrio suo partiebatur et, si quid inerat quod ad rem suam 
pertineret, facto tamen sub hasta pretio, id sibi pecunia vindi- 
Cabata” * 

Mortuo autem Pio in eius locum ipse suffectus statim, ubi 
magistratum iniit, sive quod ita pollicitus erat sive quod Pii 
decreta et acta oderat, abbreviatores omnes, quos Pius in ordinem 
redegerat, tamquam inutiles et indoctos, ut ipse dicebat, exauc- 
toravit. Eos enim bonis et dignitate indicta causa spoliavit, 
quos etiam propter eruditionem et doctrinam ex toto orbe ter- 
rarum conquisitos magnis pollicitationibus et praemiis vocare ad 
se debuerat. Erat quidem illud collegium refertum bonis ac 
doctis viris. Inerant divini atque humani iuris viri peritissimi; 
inerant poetae et oratores plerique, qui certe non minus ornamenti 
ipsi curiae adferebant quam ab eadem acciperent, quos omnes 
Paulus tamquem inquilinos et advenas possessione pepulit, licet 
emptoribus cautum esset litteris apostolicis, cautum etiam fisci 
pontificii auctoritate, ne, quae bone fide emissent, e possessione 
honesta ac legitima deicerent. Tentarunt tamen hi, ad quos res 
ipsa pertinebat, hominem e sententia dimovere atque ego certe, 
qui horum de numero eram, rogando etiam ut causa ipsa iudicibus 
publicis, quos rotae auditores vocant, committeretur. Tum ille 
torvis oculis me adspiciens, ‘‘Ita nos,’’ inquit, “ad iudices revocas, 
ac si nescires omnia iura in scrinio pectoris nostri collocata esse? 
Sic stat sententia,’’ inquit; “‘loco cedant omnes, eant quo volunt; 
nihil eos moror; Pontifex sum mihique licet pro arbitrio animi 
aliorum acta et rescindere et approbare.” * * * 

Humanitatis autem studia ita oderat et contemnebat, ut eius 
studiosos uno nomine hereticos appellaret. Hanc ob rem Romanos 
adhortabatur, ne filios diutius in studiis litterarum versari pate- 
rentur; satis esse, si legere et scriberedidicissent. Durusinterdum 
et inexorabilis, si quid ab eo peteres, habebatur neque hoc con- 
tentus convicia e probra in te coniciebat; plura tamen praestabat 
quam vultu facturum prae se ferret. Uno tamen postremo laudari 
potest, quod domi monstra non aluerit quodque domesticos suos 
et familiares in officio continuerit, ne ob fastum et insolentiam 
populo Romano et aulicis stomachum facerent. 


CHRISTOFORO LANDINO (1424-1504) 
De Vita ConTEMPLATIVA ET ACTIVA 


* * In agrum nostrum Casentinatem cum venissemus ego et Petrus 
frater tum aestus vitandi tum animirelaxandi, complacuit postridie 
in Camaldulam silvam ascendere, regionem et tibi et universae 
Italiae antiqua religione notissimam et in qua, cum vehementer 
Sirius saevit, morbos atque febres (ut est apud Homerum) mor- 
talibus ferens, verno et apprime salubri caelo per summam volup- 
tatem frui liceat. Itaque cum primum ad cenobitas, inde etiam 
ad heremitas (ut Graecis verbis utar) pervenissemus, percepimus 
paulo ante nos Laurentium Medicem cum Iuliano fratre eodem 
venisse duxisseque secum ex urbe nostra Alamannum Rinuccinum, 
Petrum ac Donatum Acciaiolos, Marcum Parenthium, et An- 
tonium Canisianum, viros litteratissimos et qui, cum a primis 
annis vim copiamque dicendi exactissima arte et longa exercitatione 
consecuti essent, vehementi deinceps ac diuturno studio maximos 
in philosophia progressus fecerant. Itaque recta in eam cellulam 
profecti, in qua itineris difficultate defessi requiescebant, eos 
sedentes offendimus. Qui cum nos nihil tale exspectantes in- 
tuerentur, subito gaudio affecti statim surrexerunt atque post illa, 
quae familiarissimi primo congressu dicere consueverunt, “‘Nihil, 
o Landine,”’ inquit Laurentius, ‘‘nobis exoptatius evenire potuit 
quam quod nos in huiusmodi solitudine offenderes; nam cum hos 
aliquot dies, quibus intensissimis caloribus omnia exuruntur, ab 
urbanis curis taediisque in hanc amoenitatem eo consilio pro- 
fugissemus, ut horum montium contemperatissimo caelo fruere- 
mur et in aliqua animi voluptate versaremur, spero, si his te philo- 
sophis adiunxero, nullum nos iucunditatis suavitatisque genus esse 
desideraturos.”’ 

Ad quae cum ego iam respondere coepissem, subita res oratio- 
nem interrupit. Nuntiatum enim est Leonem Baptistam Alber- 
tum paulo post adfuturum. Venerat enim nuper Roma et, cum 
via Aretina in Sighinensi apud Marsilium Ficinum, virum nostra 
tempestate inter Platonicos facile principem, divertisset, statu- 
erunt communi consilio non prius Florentiam ire quam totam 
caniculam inter Casentinatia tempe declinassent. Hi igitur iam 
ad cenobium devenerant, emissisque equis lento passu una cum 

Mariotto Camaldulensi antistite, viro et religione et doctrina 
probato, ad nos ascendebant. Ad quod nuntium subita omnes 
laetitia affecti et simul ardore summo adeundi et colloquendi 
incensi obviam procedimus, congredimur, consalutamus. Reli- 
quum eius diei (ad occasum enim iam sol descendebat) in Baptistae 
sermonibus consumimus. Erat enim vir ille omnium, quos plura 
iam saecula produxerint, omni humanitatis ac salium genere 
cumulatissimus. Nam quid de litteris loquar, cum nihil omnino 
exstet, quod quidem homini scire fas sit, in quo ille scienter pru- 
denterque non versaretur? 

Postero igitur die cum iam omnes consurrexissemus ac_ sacris 
interfuissemus, placuit valetudinis voluptatisque causa per 
superiorem silvam ad montis iugum pertinentem deambulare 
paulatimque eo deventum est, ubi in florido prato perspicuum 
fontem densis ramis patula fagus integeret. Hic Baptista; “En 
vobis,” inquit, ‘‘optimi viri, arbor ipsa et rivus suavi murmure e 
fonte decurrens platani aquulaeque Socraticae imaginem refert. 
Sedilia autem, quae undique cernitis, a natura quidem incohata, 
pastorali autem opera paululum elaborata commodissime nos 
recipient, ut post hane per acclivem locum deambulatiunculam 
percommode requiescamus.’”’ Ac postquam resedimus; ‘‘Per- 
beatos quidem,”’ inquit, ‘eos puto, quibus cum litterati sint, etsi 
non semper, saepe tamen numero, aut compositis aut in aliud 
tempus reiectis publicis privatisque curis, ea se ratione in aliquam 
solitudinem conferunt, ut, quemadmodum apud nostros theo- 
logos est, relicta Martha iisque fluctibus, in quibus semper illa 
aestuat, in Mariae tuto tranquilloque portu conquiescant, cuius 
ex altissimis scopulis veluti excelsa quadam specula non solum 
terras mariaque despiciant, verum multo ardentius caelos ipsos 
suspiciant atque alis illis Platonicis recuperatis, uti alter Zetus, 
mundum hune superiorem universum circumvolent. Quod etsi 
litteratis omnibus faciendum saepe sit, vobis tamen, Laurenti 
Iulianeque, saepissime facere aequissimum est. Videtis enim 
universam reipublicae molem propter ingravescentem parentis 
vestri morbum iam vestris umeris sustinendam. Ad quam quidem 
rem etsi perspicua appareat in te virtus, Laurenti, divinumque 
potius quam humanum putandum sit, quod in tuis adulescentiae 

annis nulla neque tanta neque tam ardua res sit, quam et senili 
prudentia concipere et invicta animi magnitudine aggredi non 
possis: quamvis ea aetate florens, quae omni cupiditatum genere 
semper aestuare consueverit, quamvis ea fortuna eaque rerum 
omnium licentia constitutus, in qua magnos saepe viros et diuturno 
usu egregiis virtutibus illustres ex firmisstmo gradu excussos 
videamus, tu numquam modestiae fines transieris, tamen et tua 
et reipublicae permulti interesse arbitror ut, cum tu illam ad- 
ministrandam brevi suscepturus sis vel ac potius magna iam ex 
parte susceperis, quodcumque otii publico negotio subtrahere 
licuerit, id omne huc congeras et procul ab urbanis tumultibus 
vel tecum ipse vel potius cum huiusce modi doctissimis iisdemque 
tui amantissimis viris ea inquiras ac disputando adsequaris, 
quibus animi nostri in suae originis ac divinitatis cognitionem 
inducuntur. Nemo enim nec se nec rem republicam recte ad- 
ministrabit, nisi prius et iis virtutibus, quae vitam moresque 
emendant, animum ab omni corporea labe expiaverit et iis, quae 
rerum maximarum cognitionem praebent, illum iam purgatum 
ita illustraverit, ut quid ipse, quid reliqui homines sint, ad quam 
rem a summo Deo producti, recte noverit. Quam quidem causam 
divinum illum Platonem novisse puto, ut, quamvis in ceteris 
paene rebus omnibus nihil audeat affirmare, tamen hoc sine ulla 
dubitatione sentire videatur, eas res publicas tum demum beatas 
futuras, quas aut philosophi administraverint aut, qui adminis- 
trant, philosophari coeperint. Pergite igitur, optimi adulescentes. 
Nam cum parentis avique vestri diligentia effectum sit, ut ab 
ipsa paene infantia ita in litteris enutriti fueritis, ut illas una 
cum nutricis lacte suxisse videamini, cumque iam eo progressi 
Sitis, ut minime sit paenitendum, cum postremo acutissimum 
ingenium maturissimumque iudicium et naturae beneficio et 
vestra exercitatione in vobis eluceat, facile, quo intenderitis, 
poteritis pervenire.”’ 
Je oe a see * 

“Vides igitur minime contemnendam esse vitam, quae in agendo 
versatur. Maxime enim naturam humanam contingit suaque 
industria suisque laboribus mortalium genus inter sese suavi 
vinculo colligat et, ut iustitiam ac religionem colat, efficit. Verum 
cum mens nostra, qua sola homines sumus, non mortali actione 
sed immortali cognitione perficiatur, in qua ultimum illud, quo 

omnia referuntur cuiusque causa omnia fiunt, ipsum autem propter 
se expetitur, collocatum sit, quis non viderit speculationem esse 
longe anteponendam?”’ 

Quae cum in hunc fere modum Baptista dixisset, et ipse oculis 
eodem obtutu defixis, veluti is qui longe plura mente pervolveret 
quam verbis expressisset, ad longiusculum spatium tacitus 
consedit. Et nos, qui aderamus, tantis ex tam multiplici hominis 
doctrina stupor invaserat, ut potius ea, quae hactenus audie- 
ramus, nobiscum et inter nos repeteremus quam quicquam prae- 
terea interrogaremus. Laurentius autem, ut est ingenio acerrimo 
et cuncta discendi cupidissimo, non ille quidem, ut se ostentaret, 
sed ut Baptistae de re tota sententiam, eius dictis sese opponens, 
planius eliceret, silentium tandem nostrum rumpens, sic Baptistae 
orationem subsecutus est. 

“Quamquam et eius pudoris, quem me aetas praestare admonet, 
et eius consilii, quod vel mediocris prudentia parere potest, in 
primis esse videtur, ut vel solo tantorum virorum adsensu, quae 
a te dicta sunt, approbemus, tamen ad huius vestrae speculationis 
gloriam pertinere puto, ut omnes intellegant illam ex eo certamine 
victricem evassise de eoque adversario triumphasse, qui illi non 
incruentam victoriam reliquerit. Et profecto, cum mecum, quoad 
ingenii vires suppetunt, naturam nostram considero, non con- 
temnendae videntur argumentorum acies, quas civilis actio in 
certamen adducit. Eorum autem illud in primis sese offert. 
Nam cum de hominis vita quaerimus, neminem tam rudem ingenio 
esse arbitror, qui non animadvertat non ita de eo quaeri, ut aut 
animum seorsum a corpore aut contra corpus ab animo destitutum 
mente concipiamus, sed, quemadmodum, cum bigas dicimus, non 
alterum solum ex iis equis, qui iuncti currum trahunt, sed utrum- 
que simul intellegimus, sic, cum hominis ratio haberi coepta est, 
id totum nobis proponimus, quod ex animo atque corpore constat. 
Hoc igitur si das, ego mihi ita persuadebo, id vitae genus prae- 
ferendum, quod non horum alterum sed utrumque servet atque 
perficiat. Ratio autem vivendi, quae civili actione perficitur, hoc 
praestare ex eo convincitur, quod virtutes de vita et moribus, qui- 
bus civiles actiones diriguntur, et corpus simul et animum in- 
columes servant. Illis enim cum valitudo roburque membrorum 

omnium sensuumque integritas servatur, tum animus ab omni 
vitiorum labe impollutus custoditur. 

Praeponenda est igitur actio, quae hoc praestat, veri investiga- 
tioni, quae in sola mente curanda ita versatur, ut rerum cete- 
rarum curam neglegat. Illud autem quis non videat, ad concilia 
coetusque celebrandos et ad communem societatem  conser- 
vandam nos'parentem optimam naturam produxisse? Hocautem 
nisi civitatem constituamus, nulla ratione praestare poterimus. 
Qua enim alia re immortalibus laudibus Socratem illum Graecia 
omnis ad caelum effert, nisi quod primus philosophiam e caelo 
in terras devocavit atque intra urbes induxit? Quae cum 
dicunt, quid aliud intellegunt, nisi virum innocentissimum 
divina sua sapientia vidisse multo conducibilius esse generi 
humano ad vitam in tuto tranquilloque degendam, si, rerum 
divinarum difficillima cognitione et naturae arcanis, quae omnino 
obscura sunt, relictis, ea praecepta hominibus traderentur, in 
quibus actiones nostrae emendatae, non solum nos ac rem famili- 
arem, sed multo etiam magis universam rem publicam adminis- 
trarent. 

Et profecto, si originem nostram repetere voluerimus, si ad 
quam rem potissimum nati sumus considerare, intellegemus 
nos principe illo Deo in hanc infimam mundi regionem veluti in 
longinquam ac difficilem expeditionem missos, ut adversus pluri- 
mas difficulates viriliter pugnando duos saevissimos hostes, 
dolorem ac voluptatem, superaremus, quibus profligatis perpetua 
pace frueremur. Nam cum quisque natura duce ad iustum 
honestumque moveatur, non temere flagitiosum virum invenias, 
nisi quem aut incommodi metus aut voluptatis spes transversum 
egerit. Nam et imperandi et habendi cupiditas, quae duo mala 
ad omne nefarium facinus mortales impellunt, quid sibi aliud 
postulat, nisi wt omnia incommoda vitet, omni voluptate fruatur? 
In huiusmodi igitur exercitu constituti cum cotidie in aciem 
producamur, in qua de vita et sanguine, id enim est de animorum 
nostrorum salute, dimicandum sit, nonne qui in ea locum deserit 
ac commilitonibus proditis clanculum se a proelio in castra recipit, 
pro transfuga est habendus? Nam obsecro te, cum intra eandem 
civitatem cogamur, cum iisdem moenibus tisdemque armis 

hostiles iniurias propulsemus, cum communi consilio eas leges 
iubeamus, quibus et iuste vivamus et ad omnia ardua pro dig- 
nitate tuenda inflammemur et modestiae praescriptos fines non 
excedamus, nonne cuique nostrum summis viribus elaborandum 
est, ut haec civilis vita ab omni scelere absit omnemque virtutem 
amplectatur atque, quo minus hoc praestet, nullo dolore aut 
periculo deterreatur, nulla voluptate enervetur? At si contra 
quisquam sit, qui in otio marcescens haec neglegat, nonne munus 
sibi adeo demandatum deserere videatur? 

Verum quoniam sole clarius appareat quid inter vestrum 
otiosum et nostrum negotiosum intersit, proponamus nobis 
exaedificatam aliquam urbem, cui publica ac privata cuiuscumque 
generis aedificia, sacra itidem ac profana, abunde magnificeque 
adsint, adesseque sapientissimum virum, qui illam huiuscemodi 
habitatoribus replere instituat, qui civitatem omnibus rebus 
affluentem reddant, in qua, quemadmodum in animato corpore, 
nullam partem adesse par est, quae non serviat toti, et, ipse ad 
portas sedens nullum prius civem futurum admittat quam singu- 
los ingredi cupientes diligentissime consideret et, quem quisque 
civitati usum prudentia artificiove allaturus sit, penitus cognoscat. 
Itaque respondebunt alii se sapientes legum latores esse, alii 
consultores prudentes, alii oratores vehementes, alii iudices iustos. 
Erunt itidem qui medicinam spondeant, qui civilis iuris ambigua 
interpretaturos promittant, qui militiam exercituros profiteantur. 
Aderunt architecti; aderunt sculptores, fictores, pictores; aderunt 
ferri lignorumque fabri. Et quoniam praeter has artes, quae 
ingenio atque industria comparatae libero sunt homine dignae, 
varia quoque opificia in ea multitudine requiruntur, quae non 
solum ad recte verum etiam ad tute commodeque vivendum 
collecta sint, wultro sese offerrent mercatores, qui argenta- 
riam exerceant, qui et quae apud nos sunt merces exportan- 
do et peregrinas importando populum tum rebus omnibus 
exornatum tum grandi pecunia divitem reddant. Aderunt qui 
ex varia lana vestes conficiant, qui iam confectas variis coloribus 
inficiant, ut non solum ad frigoris calorisque vim repellendam 
verum ad ornatum ac dignitatem quandam comparandam illis 
uti possimus. Praetereo hos sordidiores et veluti mercenarios, 

quorum laborem potius quam industriam emimus; praetereo 
textores, fullones, zonarios, vestium calceorumque sutores, 
multosque alios eiusdem generis. Et ne in forum mihi cupedi- 
narium descendendum sit, omitto olitores, salsamentarios, pistores, 
cocos, sartores, lanios, piscatores, quibus Terentianus Gnatho re 
salva et perdita profuisse se iactat. 

Cum igitur et illorum, quos a principio enumeravi, ingenium 
atque artificium admiratus fuerit, et horum, quos proxime posut, 
operam ac laborem necessarium duxerit is, cuius arbitrio civitate 
donandi sint homines, profecto omnes admittet singulosque ad 
id quod iam professi fuerint negotium sedulo obeundum cohorta- 
bitur. Inter quos si vester hic sapiens otiosus oscitansque adsit 
secumque et apud se in sua solus bibliotheca delitescens nus- 
quam discedat nullique admisceatur, neminem salutet, nullam 
neque privatim neque publice operam praestet, quas illius in 
republica partes esse dicemus, quod symbolum ad vitam huma- 
nam conferre? Ubi illum constituemus? Quo dirigemus? Eritne 
quispiam, qui illum in aliquo hominum numero habendum censeat? 
Profecto non erit, sed potius ipsum veluti ignavum fucum ad 
aliena mella venire omnes indignabuntur. 

‘Quietem ego,’ inquit, ‘ago et per summum otium vim naturae 
speculor et verum in rebus omnibus invenire contendo.’ Beatus 
profecto es, sed cave ne tuae naturae oblitus videare, qui tibi 
soli ita inservias, ut reliquorum nullam penitus rationem habeas. 
Verum age, liceat mihi bona venia te, quod scire cupio, rogare. 
An si classem adversus hostes ituram ea mente conscendas, ut 
neque gubernator ad temonem sedeas neque remex navigium 
impellas neque per foros currens ea, quae aut circa pedem facien- 
dum aut circa antennas velaque administranda sunt, ipse facturis 
imperes neque imperanti pareas neque denique cum hostibus 
pugnaturus armis instructus consistas, sed solum onus navi 
afferas eumque otiosus locum in illa occupes, in quo alius usum 
quempiam praestaret; si, inquam, huiuscemodi consilio navem 
conscendas, ut neque opera neque consilio illam iuvare velis, nonne 
qui navibus praeessent inutilem te et dignum quiin mare prae- 
cipitareris ducerent et fortasse, si paulo essent severiores, te 
praecipitarent? An putas rempublicam minus fortasse egere 

capessentibus se quam navem, cum gravissima assiduaque pericula 
sibi undique semper immineant assiduoque aut multorum 
principum ac populorum ambitione avaritiaque armis dolisque 
petatur aut seditiosorum civium factione exagitetur? 

Ecquis ignorat animanti rempublicam simillimam esse, in quo 
summa quadam harmonia suum quodquemembrum munus exsequi- 
tur? Conficit ex se eum spiritum cor, qui animanti vitam praebeat, 
circa vero nutrimentum nonnulla stomachus sed plura epar 
praestat. Quod vero sentiat animal, a cerebro est; quod respiret, 
a pulmonibus. Sed ne in reliquis, quae latent proptereaque minus 
nobis nota sunt, nunc longior sim, videamus externa. Ferunt 
pedes, operantur manus, vident oculi, audiunt aures. Ex quibus 
omnibus unus veluti concentus ex diversis vocibus in commune 
efficitur, quo animans et ea, quae sibi noxia sunt, propellat et 
amica salutariaque adsciscat. Quod si aut pedes universi corporis 
molem ferre denegarent aut oculi, quae ad totius salutem pertinent, 
prospicere recusarent aut nares odorum rationem habere negle- 
gerent aut gustus inter salubria et insalubria nullum discrimen 
faceret, quo modo illi animanti consultum putares aut quam diu 
duraturum? Sed id adde, quod huiusce modi iactura gravior sit. 
Nam qui ad res speculandas conversi reipublicae partes deserunt, 
ii sunt, qui ingenio et consilio reliquos superent, ex qua re maiore 
afficiatur detrimento civitas necesse est, cum a sapientioribus 
deserta minus prudentibus relinquatur. Nam velutiin Graecorum 
exercitu, si Thersites in acie locum deserat, non magnum Troianos 
ad victoriam momentum affert, quippe qui, etiam cum pro viribus 
pugnet, non multum terroris hostibus possit incutere; contra vero, 
si Agamemnoni iratus fortis Achilles in tentorio cesset, poterunt 
facile in fugam verti Graeci, (qui enim praesens multum prodesse 
potest, eiusdem est absentis plurimum nocere), sic eadem rei 
publicae ratio est, in qua si is gubernacula relinquat, qui ingenio 
et prudentia reliquos antecellat, ab is, qui hebetiores sunt, summo 
cum detrimento res administretur necesse est. 

‘At,’ inquiet hic noster investigator, ‘ego quidem hoc ago, 
ut in speculanda natura rerum, quae ad hominum salutem per- 
tinent, comperiam, ut, qua ratione instituendae sint civitates, 
quibus legibus informandae, edoceam; quales item esse oporteat 

in populo principes, quibus demandandi sint magistratus, quibus 
quaeque delicta suppliciis coercenda, quibus honoribus boni 
honestandi demonstrem.’ 

Hunc ego hominem ut beatum admiror et, quod huiuscemodi 
sibi thesauros comparet, vehementer laudo. Rursus vero cum 
eundem illos conditos retinere animadvertam neque tantas divi- 
tias in aliorum libertatem convertere videam, ditissimo illum 
homini comparo, sed qui opes suas clam omnibus habens humique 
fodiens nec sibi nec aliis profuturus sit. Veluti si quispiam curet, 
ut velocissimo robustissimoque sit corpore neque deinde ullo se 
cursu aut certamine exerceat. * * * Lege quaeso instituta di- 
versarum rerum publicarum; videbis semper maxima praemia 
ingentissimosque honores non otiosis, sed negotiosis esse insti- 
tutos. Fuerunt in maxima gloria triumphi, fuerunt trophaea, 
fuerunt ovationes. Variae coronae inventae sunt, varii tituli 
excogitati. Videmus multis excellentissimis viris statuas erectas 
neque solum togatas verum etiam equestres atque curules; 
videmus sepulcra magnifice constructa, agros publice donatos, ut 
huiuscemodi monumentis viri illustres et de republica bene 
meriti immortales redderentur. Verum si ex omni antiquitate 
haec repetas, invenies ex otiosis rarissimo omnino huiuscemodi 
praemiis honestatos. Civilium autem hominum turbam vix 
enumerare poteris. * * * Sed quid plura? Nam cum omnes, qui 
umquam fuerunt philosophi, ad socialem communemque vitam 
nos natos esse velint, nec homo is appellandus est, qui non civis 
sit, nec Civis, qui eius, in qua natus est, civitatis curam neglegat. 

Haec igitur habui, quae declamatorie et, ut apud Landinum 
me exercere soleo, magis quam philosophice mihi pro vita civili 
dicenda viderentur idque magis adeo, ut iudicium tuum gravissi- 
mum, quod esset de hac re, mea oratione expressius elicerem quam 
meum explicarem. Quod si diutius patientia tua in me audiendo 
abusus sum quam dignitas tua et observantia mea erga te postu- 
labat, dabis veniam amori nostro rerum noscendarum ardentissimo. 
Nam cum discendi miro studio inflammatus sim, tui autem ade- 
undi et consulendi facultas rarissima detur, patere quaeso aequo 
animo, si ultra quam par est te defatigem.” 

Quae cum a Laurentio dicta essent, ingens stupor eorum 
omnium, quiaderant, mentes invasit. Nam etsi ea signa iam diu 
sese in adulescente ostenderant, ut omnia maxima de eo iam 
concepissent, tamen tantam ex tempore copiam, tam promptas 
argumentationes, tam varia exempla maturiori quoque aetati 
non mediocrem laudem afferre posse putabant. Leo autem 
Baptista, cum suapte natura studiosos omnes summo amore 
prosequeretur, Laurenti autem ingenium paterne atque unice 
diligeret; “Iam dudum,” inquit, ‘“‘Laurenti, te attentissime nec 
sine summa voluptate audio. Video enim te non solum omnes 
vitae civilis virtutes esse amplexum, quod et ipsum tamen in tam 
teneris annis summa admiratione dignum videri possit, verum 
etiam ad haec, quae diviniora sunt, mentem iam convertisse. 
Facile enim apparet, quaecumque paulo ante pro vita civili 
dixisti, huc omnia tendere, ut me ad ea corroboranda excitares, 
quibus veri investigatio actioni praeponatur. * * * Et quoniam 
eos veluti inertes accusabas, qui relicta rerum publicarum ad- 
ministratione totos sese otio traderent, capiamus aliquem ex 
nostra civitate, qui ita vivens vitae tamen suae institutum probe 
defendat. Volumusne Paulum, physicum mathematicumque 
excellentissimum, quem avus tuus Cosmus cum sua admirabili 
doctrina tum suavitate quadam in sermonibus et disputationibus 
apprime dilexit’”’ ‘‘Istum ipsum,” inquit Laurentius. ‘‘Nam is 
solus ex omnibus, quos ego norim, apud nos est, quem cognitio 
summarum rerum adeo delectet, ut, modo id adsequatur, nihil 
sit praeterea, quod curet.” “Is igitur,” inquit Baptista, “‘civis 
natus cuique omnia nostrae urbis publica cum reliquis civibus 
communia sint, tamen civiles omnes tumultus atque certamina 
fugiens apud se in assidua veri inquisitione versatur. Hic igitur, 
si tamquam publica munera detractans salutis dignitatisque 
publicae desertor insimuletur, sicut puto, se defendet: 

‘Ego quidem, Florentini viri, quod seorsum a vobis vitam 
agam, nulla me vos iniuria adficere probe novi. Nam neque 
aerarii neque privati cuiusquam opes aut furtim aut per vim 
ad me converto neque iis moribus atque ea vita sum, ut notam 
aliquam reipublicae adferam, qua illam me produxisse paeniteat. 
Adversus vero singulos neque inurbanum me neque superbum 

neque avarum gero. Legum autem et institutorum, quibus 
respublica incolumis perdurare possit, nullus est, qui maiorem 
curam gerat. Ego autem non ignoro vires in republica et magis- 
tratus maximo in pretio apud mortales esse maximosque honores 
ad eos pervenire, qui illis funguntur, si cum summa virtute eos 
administrarint, sin contra, sua ignominia illos opprimi necesse 
est. Quapropter sapienter Clazomenius ille Anaxagoras magis- 
tratum ait virum ostendere. Qui enim in sublimi ac excelso loco 
constituti sunt, eorum neque virtutes neque vitia quemquarn 
latent ac, quantum a recta via aberratum est, tantum exagitantur. 
Quod si quis vel falsa gloria ductus vel caritate summa in patriam 
motus ad rempublicam administrandam accedere tentat, videat 
prius et secum diutius cogitet, quo artificio quibusve instrumentis 
ad id artificium aptis tantam rem adgrediatur. Neque enim aut 
pictor aut sculptor opus recte conficient, nisi et artem prius 
optime norint et iis instrumentis abundent, quibus opus iam 
mente conceptum commode absolvere possint, ne aut inscitia 
damnentur aut inopia laborantes rideantur. Quod si quis quaerat, 
quibus rebus exornatum eum esse oporteat, cui publica res recte 
committi possit, respondebo sine ulla dubitatione omnem laborem 
frustra illum suscepturum, nisi adsit veri cognitio. * * * 

Et profecto numquam eum vobis rem publicam conservare ad- 
sentiar, qui aut portus aut navalia aut moenia aut templa aut 
porticus conservat. Quae omnia etsi neque hostis igni ferrove de- 
moliatur neque caeli iniuria diruat, temporis certe progressu, quo 
nihil edacius est, penitus contabescent. Sed unica custos serva- 
trixque fidelissima est concordia civium, quam actiones a singulis 
profectae in unum coeuntes ita conficiunt veluti diversae a singu- 
lis in cithara fidibus venientes voces ita consonant, ut suavissimus 
inde concentus, quem Graeci harmoniam nuncupant, exoriatur. 
Id autem optima legum institutio pariet. Legum autem obser- 
vantiam eorum, qui illis utuntur, virtus conservabit; virtutem 
autem rationes a diligenti inquisitione perfectae pariunt; illas 
autem sola exercitatio circa verum perficit. Verum postremo 
diuturno quodam otio circa ipsum adhibito nobis comparabimus. 
Nullo enim alio instrumento utitur virtus praeter veram rationem, 
qua acuitur atque excitatur animus, ut addiscat et, quae didicerit, 

memoriae mandet et, quae meminerit, utatur. Utens enim minime 
aberrabis. Huiuscemodi igitur est veri exercitatio. Huiuscemodi 
ars visque rationis, qua ut exornemur, summopere elaborandum 
est. Ipsa enim sola est, quae ad summum bonum perducat?’ 

Videsne, quo se tutetur pacto vir speculationi deditus? Ad ea 
autem, quae a te et ingeniose excogitata et eleganter explicata 
sunt, sic puto respondebit: primum, quod hominis sit rationem 
habendam dixisti, ut et corpus simul et animum complectamur, 
non ibit infitias, postquam molestissimo corporis carcere sumus 
inclusi, non esse omnino corporis curam omittendam, sed utriusque 
rationem habendam; esse aliquo modo concedendum nos ex 
animo et corpore constare. Verum, si exactius naturam nostram 
inquiramus, non videbimur aberrare, si solam mentem hominem 
appellemus Quod non solum Platoni, tanto viro, verum etiam 
Christianis, quibus nihil doctius reperias, placere video. Quid 
ergo corpus? Possem dicere vinculum animo esse, a quo paulo 
post dissolvatur; possem vas fictile appellare, quod brevi confrin- 
gatur; possem denique vestimentum, tale quidem, quod brevi 
veterascat atque conteratur. Mens autem, quae aeterna est, 
pabulum et veluti nutrimentum non actionem, sed speculationem 
quaecrit: * * * 

Quapropter ex his sic universus locus concluditur. Qui in 
actionibus versantur prodesse quidem, sed aut ad praesens aut 
ad breve tempus. Qui autem naturam rerum in obscuro abditam 
in lucem nobis proferunt, eos semper profuturos. Actiones enim 
una cum hominibus suum finem sortiuntur. Speculationes 
autem cuncta saecula vincendo immortales perdurant et aeterni- 
tati aequantur. Quam ob rem, cum ille tuus sapiens ad portam 
sedens ingressuros considerabit, admittet senatorem, admittet 
oratorem, militem, iurisconsultum, et reliquam deinde turbam, 
quam tu paulo ante distinctius enumerasti; neque iniuria admittet, 
cum omnibus illis civitas veluti corpus suis membris egeat, sine 
quibus manca et aliqua ex parte inutilis futura sit. Cum vero 
noster hic sapiens accesserit et rogatus, quid ad vitae communis 
usum profiteatur, responderit se eum esse, cui quidem in animo 
sit a negotiis omnibus cessare, ut neque privatam neque publicam 
curam attingat, sed ita in rerum excelsarum investigatione versari, 

ut quae utilia, quae honesta, quae secundum naturam sint optime 
investiget investigataque litteris tradat, excludetne hunc quaeso? 
An potius veluti mortali cuidam deo venerabundus assurgens ad 
mediam usque urbem prosequetur ac priores excellentioresque 
aedes illi dandas eumque publicitus enutriendum curabit? Quin 
ipsum veluti exemplar omnibus civibus proponet, a quo quisque 
partes sibi in re publica demandatas obire discat et veluti ab 
oraculo in suis dubiis rebus responsa accipiat. Et negabit 
quisquam talem virum ullum civitati usum afferre, cum nullus 
praeter eum sit, qui munus sibi demandatum, nisi hoc prius 
consulto, recte praestare valeat? 

Itaque ridebam mecum paulo ante pompam illam verborum 
tuorum, cum navi, cum corpori animato rem publicam com- 
parabas, et te cum qua mente illa diceres animadverterem, 
consilium tuum tacitus approbabam. Sed illud (mihi crede) 
navigium optime administrabitur, in quo praeter eos, quos paulo 
ante commemorabas, sapiens noster adsit, qui ab omni negotio 
immunis solum, quae conducant navigationi, speculetur ac con- 
silium expetentibus, quae factu optima sint, ostendat. In corpore 
autem animato tum denique et sensus vere iudicabunt et appetitus 
nusquam temere movebitur, si mens adsit, quae ipsa ab actionibus 
vacans consilio tamen eos, quiid petunt, iuvet. Nam quod aiebas 
maximum idcirco inde provenire rei publicae detrimentum, quod, 
occupatis excellentioribus ingeniis circa veri cognitionem, ipsa a 
deterioribus regatur, numquam profecto cessabit sapiens, quin se 
de rebus arduis consulentes recta semper moneat, unde, si non 
opera, consilio tamen iuvabit. 

Sed mihi crede, rarissimi erunt, qui humanam societatem fugi- 
entes soli apud se esse possint. Id enim non nisi eius hominis est, 
qui, iam hominis natura superata, ad diviniora evolavit. Quaprop- 
ter, ut dixi, paucieruntomnino. Videmusenim in tam multis saecu- 
lisquam mira sit paucitas et quam rariappareant nantes in gurgite 
vasto, ut nullum iam sit periculum rem publicam deseri. Sed 
et ipsi illi sic otiosi usum vel maximum suis civibus praebent. 
Sunt enim gravissimum aliis exemplum, ne ita se somno ventrique 
dedant, ut omnem doctrinam neglegant. Neque tamen, si se 
duces ad rem publicam recte gerendam adhibere volet civitas, 

suam illi operam denegabunt. Est enim divini Platonis prae- 
ceptum, si sapientem rebus praeesse viderit sapiens, usurum 
illum otio suo, cum multo sit suavius regi quamregere. Sin stulti 
erunt qui praesint, aut ipse Ulorum vicem obire aut eos meliores 
reddere tentaturum. Quod si neque ipse admittetur neque illi 
meliores fieri patientur, rediturum ad se aliaque ratione hominibus 
profuturum. 

Plurimos praeterea enumerasti, qui suis praeclarissimis domi 
militiaeque rebus gestis divinos sunt honores adsecuti, quos 
quidem ego multo etiam maioribus dignos puto eosque maximos 
admirandosque viros fuisse non dubito. Neque enim, cum 
alteros anteire dico, alteros in nullo hominum numero habendos 
censeo. Deus est inter mortales, qui (ut est apud Maronem) 
rerum potuit cognoscere causas. At maximum ac excellentissimum 
virum inter homines eum iudico, qui recte rem gerit. Qui quoniam 
aliena potius quam sua curat (quamquam, qui homo est, nihil 
humanum a se alienum putabit)—sed quia ab otio ad negotium 
et a quiete ad tumultus et ad pericula excitatur et, dum aliorum 
saluti consulit, suam neglegit, non iniuria fuit huiuscemodi 
praemium tantis laboribus proponendum. Eos enim res publica 
in primis honorat, quos honorare sua maximi intersit. Interest 
autem plurimi huiuscemodi viros ad se defendendam atque 
augendam et ad suam maiestatem amplificandam omni honorum 
genere allicere. Nam etsi magna sit in virtute vis tantaque illius 
pulchritudo undique se nobis ostendat, ut etiam propter se illam 
expetere cogamur, tamen quae hominis est sive in se ipso cognos- 
cendo inscitia sive morum depravatio atque perversio, pauci 
omnino erunt, nisi magni quidam et praeclari honores proponantur, 
qui maiorem aliquem laborem aut gravius periculum suscipere 
velint, longeque plures invenias, qui virtutis insignia assequi 
laborent, quam virtutem suis praemiis spoliatam adament. 
Quapropter sapienter institutum est, quoniam recta ratio apud 
omnes non valet, ut huiuscemodi veluti invitamentis ad rectum 
honestumque accenderemur. 

Haec erant igitur quae me, cum de inquisitione veri et actione 
recti seorsum quaereretur, persuadebant, ut cognitionem actioni 
anteponerem. Verum cum omnia diligentius circumspexi cum- 

que videam hominem ita a sola mente proficisci, ut corpus tamen 
minime sit neglegendum, cum ita natum, ut et caritatis nodo cum 
ceteris devinctus sit et rerum cognoscendarum amore flagret, eum 
denique virum putabo, qui utriusque vitae rectam rationem 
habens utramque coniungat, qui actionibus tantum praebeat 
quantum rerum mortalium indigentia atque humanae societatis 
vinculum postulat, quantum patriae amor impellit. Ad specu- 
lationem autem ita se convertet, ut ad eam, nisi quatenus imbe- 
cillitas nostra inde avocet, se natum meminerit. Investigabit 
igitur, ut summi boni compos fiat. Aget, ut sua suorumque in- 
commoda fugiat. Utrumque autem recte praestabit, modo utro- 
que tantum, quantum sat est, impendat. Non enim ita adversa 
ita inter se pugnantia sunt, ut aliquo modo coire non possint. 
Sorores enim sunt: sub eodem tecto habitant Maria atque Martha. 
Ambae Deo placent, Martha, ut pascat, Maria, ut pascatur. 
Ambae bonae, sed altera laboriosa, altera otiosa, ita tamen ut 
neque labor flagitium neque otium desidiam pariat. Quapropter 
haerebimus Marthae, ne humanitatis officium deseramus. Multo 
tamen magis Mariae coniungemur, ut mens nostra ambrosia 
nectareque alatur. Illa enim paulatim in Dei cognitionem ascen- 
dimus, in qua qui summum bonum consistere ignorat, eum se 
suamque originem ignorare facile crediderim. Nam cum vitae 
nostrae, quae turbulentissimo mari simillima est, ‘varios aestus 
procellasque considero, difficillimum puto summum attingere, nisi 
in eam, quam dixi, veri cognitionem, veluti in tranquillissimum 
portum, confugiamus.” * * * —Disput. Camald. I. 


FRANCESCO OTTAVIO (1447-1490) 


Ap IuLIam 


Iulia, divarum pulcherrima, Iulia nostrae 
tempestatis honos, per quam non unus et alter 
tresve proci, sed tota cohors omnisque iuventus 
uritur et magnos sub pectore nutrit amores, 

en ego ferventi traiectus corda sagitta 

huc venio supplexque tuum, dea, limen adoro. 
Sic me iussit Amor. Nostri miserere furoris, 
diva potens, miserere mei, precor, alma poetae. 
Per te ego Cirrhaeos colles sacrumque subibo 
Musarum nemus et Phoebi penetralia tangam; 
per me fata deum vinces atque omnibus aevis 
inclita carminibus semper celebrabere nostris. 


Ap IuLIAM 


Vultu Iulia pulchrior dearum, 
stellis dignior, altior Tonante, 
et caelo renitentior sereno, 
pomis gratior et rosa rubenti 
et nardo redolentior crocoque, 
plumis mollior, albior ligustro, 
Phoebi lumine clarior nitentis, 
molli Iulia suavior Falerno, 
albis Iulia purior columbis, 
fulvo Iulia carior metallo, 
Eois pretiosior lapillis, 

et, ni despicias meos amores, 
mundo Julia maior universo. 


De Forma IULIAE 


Amore captus Juliae miser semper 

huc erro et illuc; specto per vias urbis 

et per fenestras ianuasque vicosque, 

fors si qua pulchros Iuliae meae vultus 

puella referat, cuius ore consolet 

diros furores. Nulla sed tamen nostrae 

similis videtur Iuliae. Simul cunctos 

haec vincit homines, vincit et deas omnes 
decore, vultu, candidaque cervice. 


Ap IuLIAM 


Laetare, cordis dimidium mei, 
laetare, velox namque dies fugit. 
En curva iam repet senectus 

instabili tremebunda gressu. 


Expelle curas cantibus et sono, 

annecte serto tempora myrteo, 
neu sperne fumosum Falernum, 
neu tacitis Venerem tenebris, 


dum fata currunt, dum sinit Atropos, 
neu perde vitae laetitiam brevem. 
Felix malignos qui dolores 
pectoribus didicit fugare. 


Ap IvLIaAM 


- Vultu Iulia splendido, 


cuius sunt geminae luminibus faces, 
cui flavae renitent comae, 

pandit purpureas cui facies rosas, 
prima candidior nive, 

te malim Siculi quam maris insulas, 
quam totos Libyae greges, 

quam quae Dardaniis dicitur Attalus 
donavisse Quiritibus, 

quam sucos et opes divitis Indiae 
et cultum Alcinoi nemus. 

Si quis forte mihi diceret, ‘‘Elige 
quicquid concupis et dabo,”’ 

spernens, o mea lux, cetera te modo et 
vultus eligerem tuos. 

Magni sceptra Iovis te sine displicent. 


ANGELO POLIZIANO (1454-1494) 


ANGELUS PoLiTIANUS CASSANDRAE FIDELI VENETAE PUELLAE 
DoctissImMaE S. D. 

O decus Italiae virgo, quas dicere grates quasve referre parem, 
quod etiam honore me tuarum litterarum non dedignaris? Mira 
profecto fides tales proficisci a femina (quid autem a femina dico? 
immo vero a puella et virgine) potuisse. Non igitur iam Musas, 
non Sibyllas, non Pythias obiciant vetusta nobis saecula, non 
suas Pythagorei philosophantes feminas, non Diotimam Socratici 
nec Aspasiam; sed nec poetrias illas Graeca iactent monumenta, 
Telesillam, Corinnam, Sappho, Anyten, Erinnen, Praxillam, 
Cleobulinam, et ceteras; credamusque facile Romanis iam Laelii 
et Hortensii filias et Corneliam, Gracchorum matrem, fuisse 
matronas quantumlibet eloquentissimas. 

Scimus hoc profecto, scimus nec eum sexum fuisse a natura 
tarditatis aut hebetudinis damnatum. Sed enim veterum saecu- 
lorum talis ista paene publica laus fuit, ut in quibus etiam vilissi- 
mos servos ad extremum pervenisse quondam vel litterarum vel 
philosophiae fastigium reperiamus. At vero aetate nostra, qua 
pauci quoque virorum caput altius in litteris extulerunt, unicam 
te tamen exsistere puellam, quae pro lana librum, pro fuso 
calamum, stilum pro acu tractes et quae non cutem cerussa, 
sed atramento papryum linas, id vero non magis usitatum nec 
minus rarum aut novum quam si de glacie media nascantur 
violae, si de nivibus rosae, si de pruinis lilia. 

Quod si conatus ipse pro miraculo iam cernitur, quid de 
profectu studiorum tanto dicemus? Scribis epistulas, Cassandra, 
subtilis, acutas, elegantis, Latinas, et, quaamquam puellari quadam 
gratia, virginali quadam simplicitate dulcissimas, tamen etiam 
mire gravis et cordatas. Orationem quoque tuam legimus erudi- 
tam, locupletem, sonoram, illustrem, plenamque laetae indolis. 
Sed nec extemporalem tibi deesse facultatem accepimus, quae 
magnos etiam oratores aliquando destituit. Iam vero in dialecti- 
cis implicare nodos inenodabiles, explicare ab aliis numquam 
solutos, numquam solvendos diceris. Philosophiam vero sic 
tenes, ut et defendas acriter quaestiones propositas et impugnes 
vehementer, audesque viris concurrere virgo, sic scilicet in 

doctrinarum stadio pulcherrimo, ut non sexus animo, non animus 
pudori, non ingenio pudor officiat. Et cum te laudibus nemo 
non attollat, summittis ipsam te tamen et temperas, nec minus 
ad humum modeste cunctorum de te opinionem quam verecunde 
virgineos oculos reverenterque deicis. 

O qui me igitur statim sistat istic ut faciem, virgo, tuam 
castissimam contempler, ut habitum, cultum, gestumque mirer, 
ut dictata instillataque tibi a Musis tuis verba quasis itientibus 
auribus perbibam, denique ut afflatu instinctuque tuo consum- 
matissimus repente poeta evadam, nec me carminibus vincant 
aut Thracius Orpheus aut Linus, huic mater quamvis atque huic 
pater adsit, Orphi Calliopea, Lino formosus Apollo. Méirari 
equidem antehac IJoannem Picum Mirandulam solebam, quo nec 
pulchrior alter mortalium nec in omnibus, arbitror, doctrinis 
excellentior. Ecce nunc etiam te, Cassandra, post illum protinus 
coepi, fortasse iam cum illo quoque, venerari. Tibi vero tanta 
incepta Deus optimus maximus secundet et, cum recesseris a 
parentibus, is auctor contingat et consors, qui sit ista virtute 
non indignus, ut, quae nunc propemodum sua sponte naturalis 
ingenii flamma semel emicuit, ita crebris deinceps aut adiuta 
flatibus aut enutrita fomitibus effulgeat, ut a nostrorum homi- 
num praecordiis animoque nox omnis geluque penitus et languoris 
in litteris et inscitiae discutiatur. Vale—Ep. III. 17. 


ANGELUS Po iTiaNus IacoBo ANTIQUARIO Suo S. 


Vulgare est, ut, qui serius paulo ad amicorum litteras respon- 
deant, nimias occupationes suas excusent. Ego vero quo minus 
mature ad te rescripserim, non tam culpam confero in occu- 
pationes, quamquam ne ipsae quidem defuerunt, quam in acer- 
bissimum potius hunc dolorem, quem mihi eius viri obitus attulit, 
cuius patrocinio nuper unus ex omnibus litterarum professoribus 
et eram fortunatissimus et habebar. Illo igitur nunc exstincto, 
qui fuerat unicus auctor eruditi laboris, videlicet ardor etiam scri- 
bendi noster exstinctus est, omnisque prope veterum studiorum 
alacritas elanguit. Sed si tantus amor casus cognoscere nostros 
et, qualem se ille vir in extremo quasi vitae actu gesserit, audire, 
quamquam et fletu impedior et a recordatione ipsa quasique 

retractatione doloris abhorret animus ac resilit, obtemperabo 
tamen tuae tantae ac tam honestae voluntati, cui deesse pro 
instituta inter nos amicitia neque volo neque possum, * * * * * 

Vir ad omnia summa natus et qui flantem reflantemque totiens 
fortunam usque adeo sit alterna velificatione moderatus, ut 
nescias utrum secundis rebus constantior an adversis aequior ac 
temperantior apparuerit. Ingenio vero tanto ac tam facili et 
perspicaci, ut, quibus in singulis excedere alii magnum putant, 
ille universis pariter emineret. Nam probitatem, iustitiam, fidem 
nemo, arbitror, nescit ita sibi Laurentii Medicis pectus atque 
animum quasi gratissimum aliquod domicilium templumque 
delegisse. Iam comitas, humanitas, affabilitas quanta fuerit, 
eximia quadam in eum totius populi atque omnium plane ordinum 
benevolentia declaratur. Sed enim inter haec omnis liberalitas 
tamen et magnificentia exsplendescebat, quae illum paene im- 
mortali quadam gloria ad deos usque provexerat; cum interim 
nihil ille famae dumtaxat causa et nominis, omnia vero virtutis 
amore persequebatur. Quanto autem litteratos homines studio 
complectebatur, quantum honoris, quantum etiam reverentiae 
omnibus exhibebat, quantum denique operae industriaeque suae 
conquirendis toto orbe terrarum coemendisque linguae utriusque 
voluminibus posuit, quantosque in ea re, quam immanes sumptus 
fecit, ut non aetas modo haec aut hoc saeculum sed posteritas 
etiam ipsa maximam in huius hominis interitu iacturam fecerit! 

Ceterum consolantur nos maximo in luctu liberieius, tanto patre 
dignissimi. Quorum qui maximus natu, Petrus, vixdum primum 
et vigesimum ingressus annum tanta iam et gravitate et prudentia 
et auctoritate molem totius reipublicae sustentat, ut in eo 
statim revixisse genitor Laurentius existimetur. Alter annorum 
duodeviginti Joannes et cardinalis amplissimus (quod numquam 
cuiquam id aetatis contigerit) et idem pontifici maximo non in 
Ecclesiae patrimonio dumtaxat sed in patriae quoque suae ditione 
legatus, talem tantumque se iam tam arduis negotiis gerit et 
praestat, ut omnium in se mortalium oculos converterit atque 
incredibilem quandam, cui responsurus planissime est, exspec- 
tationem concitaverit. Tertius porro Iulianus impubes adhuc 
pudore tamen ac venustate neque non probitatis et ingenii mirifica 

quadam suavissimaque indole totius sibi iam civitatis animos 
Gevinxitcs eesge 

De funere autem nihil est quod dicam. Tantum ad avi ex- 
emplum ex praescripto celebratum est, quem ad modum ipse, ut 
dixi, moriens mandaverat. Tam magno autem omnis generis 
mortalium concursu quam magnum numquam ante meminerimus. 

Prodigia vero mortem ferme haecantecesserunt, quamquam alia 
quoque vulgo feruntur. Nonis Aprilibus hora ferme diei tertia, 
triduo antequam animam edidit Laurentius, mulier nescio quae, 
dum in aede sacra Mariae Novellae, quae dicitur, declamitanti e 
pulpito dat operam, repente inter confertam populi multitudinem 
expavefacta consternataque consurgit lymphatogque cursu et 
terrificis clamoribus, ‘‘Heus! heus!’’ inquit, “cives! an hunc non 
cernitis ferocientem taurum, qui templum hoc ingens flammatis 
cornibus ad terram deicit?’’ Prima porro vigilia cum caelum 
nubibus de improviso foedaretur, continuo basilicae ipsius maxi- 
mae fastigium, quod opere miro singularem toto terrarum orbe 
testudinem supereminet, tactum de caelo est, ita ut vastae quae- 
piam deicerentur moles, atque in eam potissimum partem, qua 
Medicae convisuntur aedes, vi quadam horrenda et impetu 
marmora immania torquerentur. In quo illud etiam praescito non 
caruit, quod inaurata una pila, quales aliaeque in eodem fastigio 
conspiciuntur, excussa fulmine est, ne non ex ipso quoque insigni 
proprium eius familiae detrimentum portenderetur. Sed et illud 
memorabile, quod, ut primum detonuit, statim quoque serenitas 
reddita. Qua autem nocte obiit Laurentius stella solitoclarior ac 
grandior suburbano imminens, in quo is animam agebat, illo ipso 
temporis articulo decidere exstinguique visa, quo compertum 
deinde est eum vita demigrasse. Quin excurrisse etiam faces 
trinoctio perpetuo de Faesulanis montibus supraque id templum, 
quo reliquiae conduntur Medicae gentis, scintillasse nonnihil 
moxque evanuisse feruntur. Quid quod et leonum quoque 
nobilissimum par in ipsa, qua publice continentur, cavea sic in 
pugnam ferociter concurrerit, ut alter pessime acceptus, alter 
etiam leto sit datus. Arreti quoque supra arcem ipsam geminae 
perdiu arsisse flammae, quasi Castores, feruntur ac lupa identidem 
sub moenibus ululatus terrificos edidisse. Quidam illud etiam, 

ut sunt ingenia, pro monstro interpretantur, quod excellentissimus 
(ita enim habebatur) huius aetatis medicus, quando ars eum 
praescitaque fefellerant, animum desponderit puteoque se sponte 
demerserit ac principi ipsi Medicae (si vocabulum spectes) 
familiae sua nece parentaverit. 

Sed video me, cum quidem multa et magna reticuerim, ne forte 
in speciem adulationis inciderem, longius tamen provectum quam 
a principio institueram. Quod ut facerem, partim cupiditas 
ipsa obsequendi obtemperandique tibi optimo, doctissimo, pru- 
dentissimoque homini mihique amicissimo, cuius quidem studio 
satisfacere brevitas ipsa in transcursu non poterat, partim etiam 
amara quaedam dulcedo quasique titillatio impulit recolendae 
frequentandaeque eius viri memoriae. Cui si parem similemque 
nostra aetas unum forte atque alterum tulit, potest audacter iam 
de splendore nominis et gloria cum vetustate quoque ipsa con- 
tendere. Vale. XV Kalend. Iunias, MCCCCXCII in Faesulano 
rusculo.—Ep. IV. 2. 


ANGELUs PotitTianus Iacozpo ANTIQUARIO Suo S. D. 


In calce epistulae cuiusdam, quam tu ad Marsilium nostrum 
Ficinum scribis, mei Picique mentionem faciens oculos nos huius 
saeculi appellas. Gavisus, fateor, opinione tua sum, delectatus 
testimonio, prope etiam elatus laudatore Antiquario, praesertim 
apud Ficinum illum, mortui paene Platonis Aesculapium. Sed 
ut in me descendi, nihil omnino repperi, quod istis laudibus 
responderet. Converti ergo ad Picum partemque illam meam 
laudationis tuae transcripsi. Nam ut solem unum mundus, ita 
unum habet haec aetas oculum, non duos. Vale.—Ep. VI. I1. 


ANGELUs Po.itiaNnus MarsiLio Ficino Swo S. D. 


Herculem me vocas in libro tuo de vita, quod monstra domem, 
puto illa intuens monstra, quae veterum libros nimis obsident, 
in quibus ego purgandis diu multumque laboro. Magnifica laus, 
praesertim a philosopho illo, qui sit princeps in secta principe. 
Sed ego tanti nominis pondus sustinere non queo, non magis 
quam caelum, quod ipse tamen Hercules sustinuit. Iolaum 
potius appellato me, si speciosis nominibus delectaris; qui paene 

oppressae ab hydra vetustati velut Herculi clamanti sum praesto 
cum face. Tu tamen indulgens amori (quod et parentes alii 
facere solent) nomen imposuisti filio, non quod aptissimum sed 
quod pulcherrimum. Vale.—Ep. VI. 17. 


ANGELUS PoLiTIANUS CAESARI CARMENTO Suo S. D. 
Contemni te putas, quod non rescribo. Contemnerem, si 
rescriberem. Quos enim contemno, respondere his audeo vel 
occupatus, tibi nec otiosus. Vale—Ep. VII. 16. 


ANGELUsS Po.tiTIANuS IAcoBo MopestTo Suvo S. D. 


Doles quod non rescribam; dolere desine, iam rescribo. Vale. 
—E>p. VII. 17. 


ANGELUs Po.iTianNus Laur. Mep. S. D. 

Cycno poeta similis; uterque candidus, uterque canorus, uter- 
que fluvios amans, uterque Phoebo gratus. Sed negatur canere 
cycnus, nisi cum Zephyrus spirat. Quid igitur mirum, si taceo 
tamdiu tuus poeta, cum tu tamdiu non spires meus Zephyrus? 
Vale.—Ep. VII. 25. 


ANGELUs Po itianus Cuipam S. D. 
Mitto lilia, non ut gratum faciam tibi, quaamquam tibi quoque, 
sed ut ipsis liliis, hoc est, ne marcescant. Vale.—Ep. VII. 3o. 


ANGELUS Po.titianus INNOcENTIO VIII Pont. Max. S. D. 

Etsi me pudor prohibet hominem tenuis fortunae nulliusque 
propemodum auctoritatis litteras dare ad te, Dei maximi vi- 
carium principemque generis humani, tamen in tanto vel privato 
meo vel publico totius nostrae civitatis gaudio facere non possum 
quin tester apud te, summe pontifex Innocenti, subitum hoc 
animi gaudium, profitear laetitiam, gratias agam privato quoque 
nomine tuae sanctitati, quod adulescentem nostrum Ioannem, 
Laurentii filium, Florentinae reipublicae delicias, tuorum numero 
fratrum summique senatus collegio adoptaveris, quod civitatem 
florentissimam familiamque nobilissimam tam insigni munere 
tamque eminenti dignitate cumulaveris. Tum gratulor etiam 
tibi, quod hac acerrimi iudicii constantissima fide prope im- 
mortalem ceteris tuis egregiis virtutibus gloriam conciliaveris. 

Ut enim Laurentium ipsum taceam, quem tibi in perpetuum, 
sancte pater, beneficio isto tanto devinxisti, quid ipso tandem 
Ioanne cardinali nostro perfectius? aut quid omnibus numeris 
absolutius? Non indulgebo amori meo, non tuo iudicio blandiar, 
pontifex; nota cunctis et testata loquar. Ita natus et factus, ita 
altus atque educatus, ita denique eruditus atque institutus hic 
est, ut nemini secundus ingenio nec aequalibus industria nec 
praeceptoribus litteratura neque gravitate senibus concesserit. 
Nativa in eo probitas et genuina diligentia quoque parentis ita 
impense culta est, ut ex illius ore non modo non verbum dictu 
foedius sed ne levius quidem umquam aut etiam licentius excideret. 
Non actio, non gestus, non incessus in illo notatus, non aliud 
postremo, quod in deteriorem partem conspiceretur. Sic in viridi 
aetate cana maturitas, ut, qui loguentem senes audiant, proavitam 
in eo, nos paternam certe indolem agnoscamus. Cultum pietatis 
et religionis paene etiam cum lacte nutricis exsuxit; etiam tum 
ab incunabulis sacra meditatus officia, quando nondum editum 
eum tamen ecclesiae iam genitor providentissimus destinaverat. 
Protinus autem quam est in lucem susceptus, multis magnisque 
praesagiis in hanc erudiri spem coepit. Et quoniam tale de se 
specimen dabat, ut istius iam tum virtutis faceret fidem, compulsus 
fama Ludovicus, ille Francorum sapientissimus idemque sanc- 
tissimus rex, ne summi quidem archiepiscopatus fastigio indig- 
num hunc ipsum plane adhuc puerum est arbitratus. [lum tu 
igitur habes regem collatae istius dignitatis praelusorem. Telam 
rex maximus exorsus, quam pontifex maximus pertexeret. 

Audires utinam voces fausta tibi nunc et prospera ominantis 
Florentini populi! Adspiceres gestientem ubique et concursantem 
in atriis nostris ac laetitiae suae impotentem civium multitudinem 
plebemque ipsam vix gaudium capientem animis! Non senes 
gravitas, non matronas pudor, non pueros infirmitas ab officio 
retardat. Confluunt in aedes Medicas sexus aetasque omnis, 
omnis huc ordo (ut ad privatas necessitudines) properant. Pro 
se quisque primi haurire oculis aspectum novi cardinalis festinant, 
exsultant, vociferantur, manus ad caelum tendunt, propitium tibi 
Deum, prospera secundaque omnia comprecantur. Pro tua vel 
salute vel dignitate vota prorsus ab omnibus suscipiuntur. 

Nec est quod annos ac natales cardinalis nostri numeretis; 
virtus illi ante diem contigit. Ne dubita, pontifex, implebit 
utique augustam purpuram. Non sub galeri pondere anhelabit, 
non fulgore caligabit nimio, non indecorem eum tanto senatui, 
non imparem tanto fastigio recipies. Iam nunc ampla maiestas, 
iam solito maior species. Constabit ratio collegis lati suffragii 
nec te umquam, summe pontifex, iudicii paenitebit. 

Hoc tibi nomine (quod unum valeo) gratulor agoque gratias. 
Quos aliquando pedes istos beatissimos praesens osculabar, iisdem 
nunc illis absens laetitiae plenus advolvor. Deumque precor, ut te 
diu tuo perfrui beneficio gaudeamus, ut prospera incepta prosper- 
rimi consequantur eventus. Quod autem ad me attinet (quando 
non alia pro animo meo facultas est) dabo operam certe quamdiu 
vires suppetent, ut istiusmodi tua benefacta, sancte pater, in 
omnem posteritatem sempiterna litterarum memoria propagentur. 
—Ep. VIII. 5. 


ANGELUs Po.LitiaNus Pauto Cortesio Suo S. D. 


Remitto epistulas diligentia tua collectas, in quibus legendis’ 
ut libere dicam, pudet bonas horas male collocasse. Nam, 
praeter omnino paucas, minime dignae sunt, quae vel a docto 
aliquo lectae vel a te collectae dicantur. Quas probem, quas 
rursus improbem, non explico. Nolo sibi quisquam vel placeat 
in his auctore me vel displiceat. Est in quo tamen a te dissen- 
tiam de stilo nonnihil. Non enim probare soles, ut accepi, nisi 
qui lineamenta Ciceronis effingat. Mihi vero longe honestior 
tauri facies aut item leonis quam simiae videtur, quae tamen 
homini similior est. Nec ii, qui principatum tenuisse creduntur 
eloquentiae, similes inter se, quod Seneca prodidit. Ridentur a 
Quintiliano, qui se germanos Ciceronis putabant esse, quod his 
verbis periodum clauderent, ‘‘esse videatur’’. Inclamat Horatius 
imitatores ac nihil aliud quam imitatores. 

Mihi certe quicumque tantum componunt ex imitatione, similes 
esse vel psittaco vel picae videntur proferentibus quae nec intelleg- 
unt. Carent enim, quae scribunt isti, viribus et vita, carent actu, 
carent affectu, carent indole, iacent, dormiunt, stertunt. Nihilibi 
verum, nihil solidum, nihil efficax. Non exprimis, inquit aliquis, 

Ciceronem. Quid tum? Non enim sum Cicero, me tamen, ut 
opinor, exprimo. Sunt quidam praeterea, mi Paule, qui stilum 
quasi panem frustillatim mendicant nec ex die solum vivunt sed et 
in diem; tum, nisi liber ille praesto sit, ex quo quid excerpant, col- 
ligere tria verba non possunt, sed haec ipsa quoque vel indocta 
iunctura vel barbaria inhonesta contaminant: Horum semper 
igitur oratio tremula, vacillans, infirma, videlicet male curata, male 
pasta, quos ferre profecto non possum iudicare quoque de doctis 
impudenter audentes, hoc est, de illis, quorum stilum recondita 
eruditio, multiplex lectio, longissimus usus diu quasi fermentavit. 

Sed, ut ad te redeam, Paule, quem penitus amo, cui multum 
debeo, cuius ingenio plurimum tribuo, quaeso ne superstitione 
ista te alliges, ut nihil delectet, quod tuum plane sit, et ut oculos 
a Cicerone numquam deicias. Sed cum Ciceronem, cum bonos 
alios multum diuque legeris, contriveris, edidiceris, concoxeris et 
rerum multarum cognitione pectus impleveris ac iam componere 
aliquid ipse parabis, tum demum velim, quod dicitur, sine cortice 
nates atque ipse tibi sis aliquando in consilio sollicitudinemque 
illam morosam nimis et anxiam deponas effingendi tantummodo 
Ciceronem tuasque denique vires universas pericliteris. Nam 
qui tantum ridicula ista, quae vocatis lineamenta, contemplantur 
attoniti, nec illa ipsa, mihi crede, satis repraesentant et impetum 
quodam modo retardant ingenii sui; currentique velut obstant, 
et, ut utar Plautino verbo, remoram faciunt. Sed ut bene currere 
non potest, qui pedem ponere studet in alienis tantum vestigiis, 
ita nec bene scribere, qui tamquam de praescripto non audet 
egredi. Postremo scias infelicis esse ingenii nihil a se promere, 
semper imitari. Vale—Ep. VIII. 106. 


Pro ORATORIBUS FLORENTINORUM AD ALFONSUM SICILIAE REGEM 


Quanta nos adfici laetitia credis, quanto esse gaudio perfusos, 
invicte Alfonse rex, cum tanta omnium alacritate studioque 
populorum tenere te pacatissimum regnum moderarique videmus, 
quod inaudita quadam virtute tuus ille divinissimus avus peperit, 
quod incredibili sapientia providentissimus pater gubernavit? 
Etenim, si votis optandus rex fuisset, non alium profecto, quicum- 
que rebus Italis favent, a superis poposcissent, quam eum princi- 

pem, qui ductu imperioque suo dissentientem Italiam pacavisset 
idemque feras illas et sanguinarias Turcorum nationes tot con- 
tentionibus, tot proeliis, tanto labore, tanto etiam periculo a 
nostris iugulis, a nostris cervicibus, a templis, ab altaribus de- 
pulisset, qui denique res adversas fortiter, secundas moderate 
ferre utramque fortunam expertus didicisset. Atque hae bellicae 
quidem laudes, quemadmodum tuae sunt, Alfonse rex, propriae 
scilicet et peculiares, ita illae pacis artes certatim sibi te vindicant, 
fides, iustitia, gravitas, altitudo animi, moderatio, constantia, 
tum liberalitas, indulgentia, clementia, comitas, affabilitas, 
humanitas, quae maiestatem pariter et gratiam conciliant. Et 
cum mortales omnes ad te amandum colendumque alliciant, 
regii tamen diadematis fulgori nihil officiunt. 

Iam quantum ingenio, quantum consilio valeas, quis ignorat? 
Memoria certe rerum verborumque tanta tua esse dicitur, ut 
paene prodigio similis habeatur. Litterae autem tam multae 
tamque elegantes, ut illustrare etiam professores ipsos atque hoc 
unum semper agentes abunde queant. Itaque, si nunc Socraticus 
ille Xenophon reviviscat, minime dubitandum, quin, Cyro illo 
praeterito, te sibi unum deligat, Alfonse, cuius ad exemplar 
imaginem perfecti regis atque omnibus absoluti numeris effingat. 

Merito igitur gratulantur tibi omnes quicumque rempublicam 
Italorum salvam cupiunt. Sed in communi laetitia vehementius 
tamen Florentina civitas exsultat, sic ut vix capere animis inex- 
plebilem laetitiam possit; quae tam multis ultro citroque meritis 
atque officiis diu iam se tibi rebusque tuis inenodabili vinculo 
copulavit. Ipsa, mediusfidius, tecta urbis et moenia nobis hue 
proficiscentibus gestiebant et, quod rerum natura non patitur, 
revelli paene a solo urbs et cupere ipsa nobiscum ire ad te gratu- 
latum videbatur; quod quoniam non potuit, nos tamen potissimum 
cives suos publice misit, ut isto nobis gratissimo munere defun- 
geremur, quo etiam privatim tibi maioribusque tuis et esse et 
fuisse deditissimos intellegebat. Gratulamur igitur tibi, rex 
inclite, publico patriae nomine, gratulaturi (si locus ferret) etiam 
privato, tibique et tuis diem illum, quo regno patrio atque avito 
inauguratus es, auspicatissimum esse volumus ac Deum optimum 
maximum precamur, ut prosperis initiis rerum tuarum perpetuum 

diu felicitatis tenorem ac postremo secundissimos exitus accom- 
modet. Dixi. 
LAMIA 
PRAELECTIO IN PrRiora ARISTOTELIS ANALYTICA 

Fabulari paulisper libet, sed ex re, ut Flaccus ait. Nam fabel- 
lae, etiam quae aniles putantur, non rudimentum modo sed et 
instrumentum quandoque philosophiae sunt. Audistisne um- 
quam Lamiae nomen? Mihi quidem etiam puerulo avia narrabat 
esse aliquas in solitudinibus Lamias, quae plorantes glutirent 
pueros. Maxime tunc mihi formido Lamia erat, maximum 
terriculum. Vicinus quoque adhuc Faesulano rusculo meo 
Lucens fonticulus est (ita enim nomen habet) secreta in umbra 
delitescens, ubi sedem esse nunc quoque Lamiarum narrant muli- 
erculae, quaecumque aquatum ventitant. Lamiam igitur hanc 
Plutarchus ille Chaeroneus, nescio doctior an gravior, habere ait 
oculos exemptiles, hoc est, quos sibi eximat detrahatque, cum 
libuit, rursusque, cum libuit, resumat atque affigat, quem ad 
modum senes ocularia specilla solent, quibus hebescenti per aeta- 
tem visui opitulantur. Nam et cum quid inspectare avent, 
insertant quasi forfici nasum et, cum satis inspectarunt, recondunt 
in theca. Quidam vero etiam dentibus utuntur aeque exemptilibus, 
quos nocte non aliter reponunt quam togam, sicuti uxorculae 
quoque vestrae comam suam illam dependulam et cincinnos. 
Sed enim Lamia haec, quotiens domo egreditur, oculos sibi suos 
affigit vagaturque per fora, per plateas, per quadrivia, per angi- 
portus, per delubra, per thermas, per ganeas, per conciliabula 
omnia; circumspectatque singula, scrutatur, indagat; nihil tam 
bene obtexeris, ut eam lateat. Milvinos esse credas oculos ei aut 
etiam emissicios, sicuti Plautinae aniculae; nulla eos evadit quam- 
libet remotissima latebra. Domum vero ut revenit, in ipso 
statim limine demit illos sibi oculos abicitque in loculos. Ita 
semper domi caeca, semper foris oculata. Quaeras forsitan, domi 
quid agitet. Sessitat lanam faciens atque interim cantillat. 

Vidistisne obsecro umquam Lamias istas, viri Florentini? 
Negatis? Atqui tamen sunt in urbibus frequentes etiamque in 
vestra, verum personatae incedunt. Homines credas; Lamiae 
sunt. Harum igitur aliquot praetereuntem forte conspicatae me 

substiterunt et, quasi noscitarent, inspexere curiosius veluti 
emptores solent, mox ita inter se detortis nutibus consusurrarunt: 
“Politianus est, ipsissimus est, nugator ille scilicet, qui sic repente 
philosophus prodiit.”. Et cum dicto avolarunt, quasi vespae 
dimisso aculeo. Sed quod repente me dixerunt prodisse philoso- 
phum, nescio equidem utrumne illis hoc totum displiceat, philoso- 
phum esse (quod ego profecto non sum), an quod ego videri velim 
philosophus, cum longe absim tamen a philosopho. Videamus 
ergo primum quodnam hoc sit animal, quod homines philosophum 
vocant; tum spero facile intellegetis non esse me philosophum. 
Neque hoc dico tamen, quod id vos credam credere, sed ne quis 
fortasse aliquando credat, non quia me nominis istius pudeat, si 
modo ei possim re ipsa satisfacere, sed quod alienis titulis libenter 
abstineo, 

ne, si forte suas repetitum venerit olim 

grex avium plumas, moveat cornicula risum. * * * * 


Ap Horatium Firaccum 


Vates Threicio blandior Orpheo, 

seu malis fidibus sistere lubricos 

amnes seu tremulo ducere pollice 
ipsis cum latebris feras, 


vates Aeolii pectinis arbiter, 
qui princeps Latiam sollicitas chelyn 
nec segnis titulos addere noxiis 

nigro carmine frontibus, 


quis te barbarica compede vindicat? 

Quis frontis nebulam dispulit et situ 

deterso levibus restituit choris 
curata iuvenem cute? 


O quam nuper eras nubilus et malo 

obductus senio! Quam nitidos ades 

nunc vultus referens, docta fragrantibus 
cinctus tempora floribus! 

Talem purpureis reddere solibus, 
laetum pube nova post gelidas nives, 
serpentem positis exuviis solet 

verni temperies poli. 


Talem te choreis reddidit et lyrae 

Landinus, veterum laudibus aemulus, 

qualis tu solitus Tibur ad uvidum 
blandam tendere barbiton. 


Nunc te deliciis, nunc decet et levi 

lascivire ioco; nunc puerilibus 

insertum thyasis aut fide garrula 
inter ludere virgines. 


De Ovini1 ExsiLio Et MortTE 


Et iacet Euxinis vates Romanus in oris, 
Romanum vatem barbara terra tegit. 

Terra tegit vatem, teneros qui lusit amores, 
barbara quam gelidis alluit Ister aquis. 

Nec te, Roma, pudet, quae tanto immitis alumno 
pectora habes ipsis barbariora Getis? 

Ecquis, io, Musae! Scythicis in finibus, aegro 
taedia qui morbi demeret, ullus erat? 

Ecquis frigidulos qui lecto imponeret artus 
aut qui dulciloquo falleret ore diem 

aut qui tentaret salientis tempora venae 
aut fomenta manu qui properata daret 

conderet aut oculos media iam morte natantes 
aut legeret summam qui pius ore animam? 

Nullus erat, nullus. Veteres, tu dura, sodales, 
heu! procul a Ponto, Martia Roma, tenes! 

Nullus erat; procul, a! coniunx parvique nepotes 
nec fuerat profugum nata secuta patrem. 

Scilicet immanes Bessi flavique Coralli 
aut vos, pelliti saxea corda Getae, 

scilicet horribili dederit solamina vultu 
Sarmata ab epoto saepe vehendus equo; 

Sarmata, cui rigidam demisso in lumina frontem 
mota pruinoso tempora crine sonant. 

Sed tamen et Bessi exstinctum et flevere Coralli 
Sarmataque et durus contudit ora Getes. 

Exstinctum et montes flebant silvaeque feraeque 
et flesse in mediis dicitur Ister aquis. 

Quin etiam pigro concretum frigore Pontum 
Nereidum lacrimis intepuisse ferunt. 

Accurrere leves Paphia cum matre volucres 
arsuroque faces supposuere rogo. 

Quem simul absumpsit rapidae violentia flammae, 
relliquias tecto composuere cado 

impositumque brevi signarunt nomine saxum: 
QUI IACET HIC, TENERI DOCTOR AMORIS ERAT. 

Ipsa locum late sancto Cytherea liquore 
irrorat nivea terque quaterque manu. 

Vos quoque, Pierides, vati libastis adempto 
carmina, sed nostro non referenda sono. 


Ap LavrENTIUM MEDICEM 

Cum referam attonito, Medices, tibi carmina plectro 
ingeniumque tibi serviat omne meum, 

quod tegor attrita ridet plebecula veste, 
tegmina quod pedibus sint recutita meis, 

quod digitos caligae disrupto carcere nudos 
permittunt caelo liberiore frui, 

intima bombycum vacua est quod stamine vestis 
sectaque de caesa vincula fallit ove. 

Ridet et ignarum sic me putat esse poetam 
nec placuisse animo carmina nostra tuo. 

Tu contra effusas toto sic pectore laudes 
ingeris, ut libris sit data palma meis. 

Hoc tibi si credi cupis et cohibere popellum, 
Laurenti, vestes iam mihi mitte tuas. 


In LauRENTIUM MEDICEM 
Cui tua gesta licet brevibus comprendere, Laurens, 
ille brevi caelum claudet et astra manu. 

In EUNDEM 
Quicquid habet Natura tibi et Fortuna dederunt, 
sed tamen haec superas munera consilio. 
Nam sunt illa quidem paucis communia tecum, 
maxima consilii gloria tota tua est. 
Consilio quod agis, cupiunt imitarier omnes, 
Laurenti, rerum maxime; nemo potest. 


In SIMONETTAM 


Hic Simonetta iacet, iacet hic simul omnis amorum 
turba, iacent omnes deliciae et Veneres. 


In SIMONETTAM 


Aspice ut exiguo capiatur marmore quicquid 
mortali possit a superis tribui. 

Hic Simonetta iacet, cuius mortalia cuncta 
concipere immensum non poterant animum; 
quam neque mors potuit visa exterrere deumque 

mox petiit, cui se nympha dedit moriens. 


In Viotas A VENERE MEA Dono ACCEPTAS 


Molles o violae, Veneris munuscula nostrae, 
dulce quibus tanti pignus amoris inest, 

quae vos, quae genuit tellus? Quo nectare odoras 
sparserunt Zephyri mollis et aura comas? 

Vosne in Acidaliis aluit Venus aurea campis? 
Vosne sub Idalio pavit Amor nemore? 

His ego crediderim citharas ornare corollis 
Permessi in roseo margine Pieridas. 

Hoc flore ambrosios incingit Flora capillos, 
hoc tegit indociles Gratia blanda sinus. 

Haec Aurora suae nectit redimicula fronti, 
cum roseum verno pandit ab axe diem. 

Talibus Hesperidum rutilant violaria gemmis, 
floribus his pictum possidet Aura nemus. 

His distincta pii ludunt per gramina manes, 
hos fetus vernae Chloridos herba parit. 

Felices nimium violae, quas carpserit illa 
dextera, quae miserum me mihi subripuit; 
quas roseis digitis formoso admoverit ori 
illi, unde in me spicula torquet Amor. 
Forsitan et vobis haec illinc gratia venit, 
tantus honor dominae spirat ab ore meae. 
Aspice lacteolo blanditur ut illa colore, 
aspice purpureis ut rubet haec foliis. 
Hic color est dominae, roseo cum dulce pudore 
pingit lacteolas purpura grata genas. 
Quam dulcem labris, quam late spirat odorem! 
En, violae, in vobis ille remansit odor. 
O fortunatae violae, mea vita meumque 
delictum, o animi portus et aura mei! 

A vobis saltem, violae, grata oscula carpam; 
vos avida tangam terque quaterque manu. 
Vos lacrimis satiabo meis, quae maesta per ora 

pergue sinum vivi fluminis instar eunt. 
Combibite has lacrimas, quae lentae pabula flammae 
saevus amor nostris exprimit ex oculis. 
Vivite perpetuum, violae, nec solibus aestus 
nec vos mordaci frigore carpat hiems. 
Vivite perpetuum miseri solamen amoris, 
O violae, o nostri grata quies animi! 
Vos eritis mecum semper, vos semper amabo, 
torquebor pulchra dum miser a domina, 
dumque Cupidineae carpent mea pectora flammae, 
dum mecum stabunt et lacrimae et gemitus 


In THEODORUM GAZAM 


Heu! sacrum caput occubuit Theodorus et hora 

una obiere omnes relliquiae generis! 

Nec tamen hoc querimur; nimis est potuisse videri; 

non erat hic nostro tempore dignus honos. 

Hoc dolet, heu! quod neutra patri est nunc lingua superstes, 
quae mittat iustas manibus inferias. 

Domitii EPITAPHION 
Hunce Domiti siccis tumulum qui transit ocellis 
vel Phoebo ignarus vel male gratus homo est. 
Intulit hic vatum caecis pia lumina chartis, 
obstrusum ad Musas hic patefecit iter. 
Hunc Verona tulit, docti patria illa Catulli, 
huic letum atque urnam Roma dedit iuveni. 


EPpiTaPHION locti Pictoris 
Ille ego sum, per quem pictura exstincta revixit, 
cui quam recta manus, tam fuit et facilis. 
Naturae deerat, nostrae quod defuit arti; 
plus licuit nulli pingere nec melius. 

Miraris turrem egregio sacro aere sonantem; 
haec quoque de modulo crevit ad astra meo. 
Denique sum Ioctus; quid opus fuit illa referre? 

Hoc nomen longi carminis instar erat. 


In AMICAM 
Allicis, expellis, sequeris, fugis, es pia, et es trux; 
me vis, me non vis, me crucias et amas; 
promittis, promissa negas, spem mi eripis et das; 
iam iam ego vel sortem, Tantale, malo tuam. 
Durum ferre sitim circum salientibus undis, 
durius in medio nectare ferre sitim. 


De SE Ipso SEMPER AMANTE 
Sex ego cum plena perago trieteride lustra 
nec placet in speculo iam mea forma mihi 
nec responsurum spes improba fingit amorem 
blanditiisque levem suspicor esse fidem. 
Cum tamen haec ita sint, capior miser illice vultu 
et numquam a dura compede solvor amans, 
Iam iam militia nostrae contenta iuventae 
desinat aut ceston commodet alma Venus. 


In DivaM VircInEM HymMNnus 
O virgo prudentissima, 
quam caelo missus Gabriel, 

supremi regis nuntius, 
plenam testatur gratia, 
cuius devota humilitas 
gemmis ornata fulgidis 
fidentis conscientiae 
amore Deum rapuit, 

te sponsam factor omnium, 
te matrem Dei filius, 
te vocat habitaculum 
suum beatus spiritus. 

Per te de taetro carcere 
antiqui patres exeunt, 
per te nobis astriferae 
panduntur aulae limina. 

Tu stellis comam cingeris, 
tu lunam premis pedibus, 
te sole amictam candido 
chori stupent angelici. 

Tu stella maris diceris, 
quae nobis inter scopulos, 
inter obscuros turbines 
portum salutis indicas. 

Audi, virgo puerpera 
et sola mater integra, 
audi precantes, quaesumus, 
tuos, Maria, servulos. 

Repelle mentis tenebras, 
disrumpe cordis glaciem, 
nos sub tuum praesidium 
confugientes protege. 

Da nobis in proposito 
sancto perseverantiam, 
ne noster adversarius 
in te sperantes superet. 

Sed et cunctis fidelibus, 
qui tuum templum visitant, 
benigna mater, dexteram 
da caelestis auxilii. Amen. 

Monopia In LAuRENTIUM MeEpIcEM INTONATA PER 

ARRIGHUM Isac 

Quis dabit capiti meo 

aquam? Quis oculis meis 

fontem lacrimarum dabit, 

ut nocte fleam, 

ut luce fleam? 

Sic turtur viduus solet, 

sic cycnus moriens solet, 

sic luscinia conqueri. 

Heu, miser, miser! 

O dolor, dolor! 

Laurus impetu fulminis 

illa, illa iacet subito, 

laurus omnium celebris 

Musarum choris, 

Nympharum choris. 

Sub cuius patula coma 

et Phoebi lyra blandius 

et vox dulcius insonat. 

Nunc muta omnia, 

nunc surda omnia. 

Quis dabit capiti meo 

aquam? Quis oculis meis 

fontem lacrimarum dabit, 

ut nocte fleam, 

ut luce fleam? 

Sic turtur viduus solet, 

sic cycnus moriens solet, 

sic luscinia conqueri. 

Heu, miser, miser! 

O dolor, dolor! 


RustTicus 


Post, ubi iam medio vestigia librat in axe 
ensifer Orion croceoque insignis amictu 
aspicit Arcturum pulsa Pallantias umbra, 

sentibus horrentis aperit iam vinea saepes 
aureolamque metit lentis de vitibus uvam 

vinitor et fetus rubicundo nectare fructus, 

quos coniunx, quos virgo comes par vertice matri 
aut cista exportant aut rasilibus calathiscis. 

Nec sentitur onus studio; levat ipsa laborem 
sedulitas; quin frugiferos curvantia ramos 

poma sinu baccasque ferunt ficumque nucemque. 
Nec nihil addit hiems; nigros tum laurea fetus 
exuitur, tum myrta legunt glandemque caducam 
glaucaque Palladiae distringunt bracchia silvae. 
Nocte autem ad lychnos aut iunco texit acuto 
fiscellam aut crates virgis aut vimine qualos 
rusticus infinditque faces et robora valli; 

dolia quassa novat ferramentisque repellit 
scabritiem tritaque docet splendescere cote. 

Nam quid delicias memorem quamque alta labori 
otia succedant? Jam primum obsessa pruinis 
cum iuga floriferi regelaverit aura Favoni, 

suave Serenato rident vaga sidera caelo, 

suave ciet tardos per sudum luna iuvencos. 

Ipsa quoque aetherii melius nitet orbita fratris 
terque quaterque manu madidantes nectare crines 
exprimit et glaebas fecundis roribus implet 

vecta Medusaeo Tithonia praepete coniunx. 
Alma novum tellus vultu nitidissima germen 
fundit et omnigenis ornat sua tempora gemmis. 


Idalio pudibunda sinus rosa sanguine tingit 


nigraque non uno viola est contenta colore, 
albet enim, rubet, et pallorem ducit amantum; 
ut sunt orta, cadunt nive candidiora ligustra. 
Nec longum durant calathos imitata parentis 
lilia, sed longum stant purpurei amaranthi. 
Hic Salaminiaci scribunt sua nomina flores, 
hic gratum Cereri plenumque sopore papaver 
oscitat, hic inhiat sibimet Narcissus, at illic 
Corycios alit aura crocos notumque theatris 
aera per tenerum flatu dispergit odorem. 

Nec iam flammeolae connivent lumina caltae 
nec melilotos abest. Tyrium seges illa ruborem 
induit, hic vivo caespes se iactat in auro, 
hae niveos, hae Cyaneos superare lapillos 
contendunt herbae vernantque micantia late 
gramina per tumulos perque umbriferas convalles 
perque amnis taciti ripas atque omnia rident. 
Omnia luxuriant et amica luce corruscant. 
* * * * * * * * * 

Hance, o caelicolae magni, concedite vitam. 
Sic mihi delicias, sic blandimenta laborum, 
sic faciles date semper opes. Hac improba sunto 
vota tenus; numquam certe, numquam illa, precabor, 
splendeat ut rutilo frons invidiosa galero 
tergeminaque gravis surgat mihi mitra corona. 

Talia Faesuleo lentus meditabar in antro 
rure suburbano Medicum, qua mons sacer urbem 
Maeoniam longique volumina despicit Arni, 
qua bonus hospitium felix placidamque quietem 
indulget Laurens, Laurens haud ultima Phoebi 
gloria, iactatis Laurens fida ancora Musis. 
Qui si certa magis permiserit otia nobis, 
afflabor maiore deo nec iam ardua tantum 
silva meas voces montanaque saxa loquentur. 
Sed tu (si qua fides), tu nostrum forsitan olim, 
o mea blanda altrix, non aspernabere carmen, 
quamvis magnorum genetrix, Florentia, vatum, 
doctaque me triplici recinet facundia lingua.—r53-201, 


551-509. 


Manto 


Editus ecce! Maro, quo non felicior alter 

seu silvas seu rura canit sive arma virumque. 
Namque Syracosiis cum vix assurgat avenis, 
Hesiodum premit et magno contendit Homero. 
Ergo age, quis centum mihi nunc in carmina linguas 
immensumque loqui vocemque effundere aenam, 

quis mihi det Siculas Latio clangore sorores 

post Geticam superare chelyn dum te, optime vatum, 
imbellis pietas audaci promere cantu 

audet Atlanteasque umeris fulcire columnas? 

Unde ego tantarum repetam primordia laudum? 

Aut qua fine sequar? Facit ingens copia rerum 
incertum. Sic frondifera lignator in Ida 


stat dubius, vastae quae primum robora silvae 


vulneret; hic patulam procero stipite fagum, 

hic videt annosam sua pandere bracchia quercum, 

illic succinctas caput exsertare cupressos 

metiturque oculis Phrygiae nemora alta parentis. 

Te nascente, Maro, Parnassi e culmine summo 

affuit Aonias inter festina sorores 

Calliope blandisque exceptum sustulit ulnis 

permulsitque manu quatiens terque oscula iunxit. 

Omina ter cecinit, ter lauro tempora cinxit. 

Mox aliae dant quaeque tuis munuscula cunis. 

Certatim dant plectra, lyram, pellemque pedumque; 

dant et multiforam modulanda ad carmina loton 

et decrescenti compactas ordine avenas; 

dant Pandionias volucres; ter murmure placant 

liventis oculos, ter frontem baccare tangunt. 

Venit et Elysio venturi praescia Manto, 

Manto, quae iuvenem fluvio conceperat Ocnum, 

Ocnum, qui matris dederat tibi, Mantua, nomen. 
Pe ee eee eee Pe eo eT ee 

Vos age nunc alacres certatim, Etrusca iuventus, 

Aoniis operata sacris accurrite mecum 

Daedala perpetui visum monumenta poetae, 

qualia nec castae peplis intexta Minervae 

sollemni, veteres, lustro explicuistis, Athenae, 

picta rubro quotiens animantur proelia cocco; 

nec, vetus immensum fuerint quae sparsa per orbem, 

gloria septena celebrat spectacula fama. 

Nam neque belligeris Babylon pulsata quadrigis 

moenia nec liquido pomaria pendula caelo 


Angelo Poliziano 


conferat aut dextris constructa altaria Delos 
cornibus aut vasti molem Rhodos aurea Phoebi. 
Non Cares, Mausole, tui caelamina busti, 
Phidiacum non Elis ebur, non ipsa superbas 
pyramidas iactet lascivi lingua Canobi. 

Namque haec aut valido Neptuni quassa tridenti 
aut telo, Summane, tuo traxere ruinam 

aut trucibus nimbis aut irae obnoxia Cauri 

aut tacitis lenti perierunt dentibus aevi. 

At manet aeternum et seros excurrit in annos 
vatis opus, dumque in tacito vaga sidera mundo 
fulgebunt, dum sol nigris orietur ab Indis, 
praevia luciferis aderit dum curribus Eos, 

dum ver tristis hiems, autumnum proferet aestas, 
dumque fluet spirans refluetque reciproca Tethys, 
dum mixta alternas capient elementa figuras, 
semper erit magni decus immortale Maronis, 
semper inexhaustis ibunt haec flumina venis, 
semper ab his docti ducentur fontibus haustus, 
semper odoratos fundent haec gramina flores, 
unde piae libetis apes, unde inclita nectat 

serta comis triplici iuvenalis gratia dextra. 

Et quis, io! iuvenes, tanti miracula lustrans 
eloquii non se immensos terraeque marisque 
prospectare putet tractus? Hic ubere largo 
luxuriant segetes, hic mollia gramina tondet 
armentum, hic lentis amicitur vitibus ulmus; 
illinc muscoso tollunt se robora trunco, 


hine maria ampla patent; bibulis hoc squalet arenis 


litus, ab his gelidi decurrunt montibus amnes; 


huc vastae incumbunt rupes, hinc scrupea pandunt 


antra sinus, illinc valles cubuere reductae. 

Et discors pulchrum facies ita temperat orbem; 
sic varios sese in vultus facundia dives 

induit et vasto nunc torrens impete fertur 
fluminis in morem, sicco nunc aret in alveo, 
nunc sese laxat, nunc exspatiata coercet, 

nunc inculta decet, nunc blandis plena renidet 

floribus, interdum pulchre simul omnia miscet 

O vatum pretiosa quies, o gaudia solis 

nota piis, dulcis furor, incorrupta voluptas, 

ambrosiaeque deum mensae, quis talia cernens 

tegibus invideat? Mollem sibi prorsus habeto 

vestem, aurum, gemmas; tantum hinc procul esto malignum 
vulgus, ad haec nulli perrumpant sacra profani.—29-60, 


319-373- 


GIOVANNI PICO DELLA MIRANDOLA (1463-1494) 


OraTio De DicnitatEe Hominis 

Legi, patres colendissimi, in Arabum monumentis interro- 
gatum Abdalam Sarracenum, quid in hac quasi mundana scaena 
admirandum maxime spectaretur, nihil spectari homine admira- 
bilius respondisse. Cui sententiae illud Mercurii adstipulatur: 
“Magnum, o Asclepi, miraculum est homo.’ Horum doctorum 
tationem cogitanti mihi non satis illa faciebant, quae multa de 
humanae naturae praestantia afferuntur a multis, esse hominem 
creaturarum internuntium, superis familiarem, regem inferiorum, 
sensuum perspicacia, rationis indagine, intelligentiae lumine 
naturae interpretem, stabilis aevi et fluxi temporis interstitium, 
et, quod Persae dicunt, mundi copulam immo hymenaeum, ab 
angelis, teste Davide, paulo deminutum. Magna haec quidem, 
sed non principalia, id est, quae summae admirationis privilegium 
sibi iure vindicent. Cur enim non ipsos angelos et beatissimos 
caeli choros magis admiremur? ‘Tandem intellexisse mihi sum 
visus, cur felicissimum proindeque dignum omni admiratione 
animal sit hoc et quae sit demum illa condicio, quam in universi 
serie sortitus sit, non brutis modo sed astris, sed ultramundanis 
mentibus invidiosam. Res supra fidem et mira. Quidni? Nam 
et propterea magnum miraculum et admirandum profecto animal 
iure hoc et dicitur et existimatur. Sed quaenam ea sit, audite, 
patres, et benignis auribus pro vestra humanitate hance mihi 
operam condonate. 

Jam summus pater, architectus Deus, hanc quam videmus 
mundanam domum, divinitatis templum augustissimum, arcanae 
legibus sapientiae fabrefecerat. Super caelestem regionem 
mentibus decorarat, aethereos globos aeternis animis vegetarat, 
excrementarias ac faeculentas inferioris mundi partes omnigena 
animalium turba complerat. Sed opere consummato desiderabat 
artifex esse aliquem, qui tanti operis rationem perpenderet, 
pulchritudinem amaret, magnitudinem admiraretur. Idcirco iam 
rebus omnibus, ut Moses Timaeusque testantur, absolutis, de 
producendo homine postremo cogitavit. Verum nec erat in 
archetypis, unde novam subolem effingeret, nec in thesauris, quod 
novo filio hereditarium largiretur, nec in subselliis totius orbis, 
ubi universi contemplator iste sederet, Jam plena omnia; omnia 

summis, mediis, infimisque ordinibus fuerant distributa. Sed 
non erat paternae potestatis in extrema fetura quasi effetam 
defecisse; non erat sapientiae consilii inopia in re necessaria 
fluctuasse; non erat benefici amoris, ut, qui in aliis esset divinam 
liberalitatem laudaturus, in se illam damnare cogeretur. Statuit 
tandem optimus opifex, ut, cui dari nihil proprium poterat, com- 
mune esset quicquid privatum singulis fuerat. Igitur hominem 
accepit indiscretae opus imaginis atque in mundi positum medi- 
tullio sic est allocutus: ‘‘Nec certam sedem nec propriam faciem 
nec munus wllum peculiare tibi dedimus, o Adam, ut, quam 
sedem, quam faciem, quae munera tute optaveris, ea pro voto, 
pro tua sententia habeas et possideas. Definita ceteris natura 
intra praescriptas a nobis leges coercetur. Tu nullis angustiis 
coercitus pro tuo arbitrio, in cuius manu te posui, tibi illam prae- 
finies. Medium te mundi posui, ut circumspiceres inde com- 
modius quicquid est in mundo. Nec te caelestem neque terrenum 
neque mortalem neque immortalem fecimus, ut tui ipsius quasi 
arbitrarius honorariusque plastes et fictor, in quam malueris, tu te 
formam effingas. Poteris in inferiora, quae sunt bruta, degenerare; 
poteris in superiora, quae sunt divina, ex tui animi sententia 
regenerari.”’ 

O summam Dei patris liberalitatem! Summam et admirandam 
hominis felicitatem! cui datum id habere quod optat, id esse 
quod velit. Bruta, simul atque nascuntur, id secum afferunt, 
ut ait Lucilius, e bulga matris, quod posessura sunt. Supremi 
spiritus aut ab initio aut paulo mox id fuerunt, quod sunt futuri 
in perpetuas aeternitates. Nascenti homini omnifaria semina et 
omnigenae vitae germina indidit pater. Quae quisque excoluerit, 
illa adolescent et fructus suos ferent in illo. Si vegetalia, planta 
fiet ; si sensualia, obbrutescet; si rationalia, caeleste evadet animal; 
si intellectualia, angelus erit et Dei filius; et, si nulla creaturarum 
sorte contentus in unitatis centrum suae se receperit, unus cum 
Deo spiritus factus in solitaria patris caligine, quae est supra 
omnia, constitutus omnibus antestabit. 

Quis hunc nostrum chamaeleonta non admiretur aut omnino 
quis aliud quicquid admiretur magis? Quem non immerito Ascle- 
pius Atheniensis versipellis huius et se ipsam transformantis 
naturae argumento per Prometheum in mysteriis significari dixit. 

Hine illae apud Hebraeos et Pythagoricos metamorphoses cele- 
bratae; nam et Hebraeorum theologia secretior nunc Enoch 
sanctum in angelum divinitatis * * *, nunc in alia alios numina 
reformat, et Pythagorici scelestos homines in bruta deformant 
et, si Empedocli creditur, etiam in plantas. Quas imitatus 
Maumeth illud frequens habebat in ore, ‘“‘quod a divina lege 
recesserit, brutum evadere.” Et merito quidem. Neque enim 
plantam cortex, sed stupida et nihil sentiens natura; neque 
iumenta corium, sed brutaanima et sensualis; nec caelum orbicu- 
latum corpus, sed recta ratio; nec sequestratio corporis, sed 
spiritalis intellegentia angelum facit. Si quem enim videris dedi- 
tum ventri humi serpentem hominem, frutex est, non homo, 
quem vides; si quem in fantasiae quasi Calypsus vanis praestigiis 
caecutientem et subscalpenti delenitum illecebra sensibus manci- 
patum, brutum est, non homo, quem vides. Si recta philoso- 
phum ratione omnia discernentem hunc venereris, celeste est 
animal, non terrenum; si purum contemplatorem, corporis nescium, 
in penetralia mentis relegatum, hic non terrenum, non caeleste 
animal, hic augustius est numen humana carne circumvestitum. 

Ecquis hominem non admiretur? Qui non immerito in sacris 
litteris Mosaicis et Christianis nunc omnis carnis, nunc omnis 
creaturae appellatione designatur; quin se ipsum ipse in omnis 
carnis faciem, in omnis creaturae ingenium effingit, fabricat, et 
transformat. Idcirco scribit Euantes Persa, ubi Chaldaicam 
theologiam enarrat, non esse homini suam ullam et nativam 
imaginem, extrarias multas et adventicias. Hinc illud Chaldae- 
orum: * * * homo variae et multiformis et dissolutoriae naturae 
animal. 

Sed quorsum haec? Ut intellegamus, postquam hac nati 
sumus condicione, ut id simus quod esse volumus, curare hoc 
potissimum debere nos, ut illud quidem in nos non dicatur, 
cum in honore essemus, non cognovisse, similes factos brutis et 
iumentis insipientibus. Sed illud potius Asaph prophetae, ‘‘Dii 
estis et filii excelsi omnes,” ne abutentes indulgentissima patris 
liberalitate, quam dedit ille liberam optionem, e salutari noxiam 
faciamus, nobis invadat animum adque illa (quando possumus, 
si volumus) consequenda totis viribus enitamur. Dedignemur 

terrestria, caelestia contemnanus et, quicquid mundi est, denique 
posthabentes ultramundanam curiam eminentissimae divinitati 
proximam advolemus. Ibi, ut sacra tradunt mysteria, seraphin, 
cherubin, et throni primas possident. Horum nos, iam cedere 
nescii et secundarum impatientes, et dignitatem et gloriam 
aemulemur. Erimus illis, cum voluerimus, nihilo inferiores. 
Sed qua ratione aut quid tandem agentes? Videamus, quid 
ili agant, quam vivant vitam. Eam si et nos vixerimus 
(possumus enim), illorum sortem iam aequaverimus. Ardet 
seraph caritatis igne, fulget cherub intelligentiae splendore, stat 
thronus iudicii firmitate. Isgitur, si actuosae addicti vitae in- 
feriorum curam recto examine susceperimus, thronorum stata 
soliditate firmabimur; si ab actionibus feriati in opificio opificem, 
in opifice opificium meditantes in contemplandi otio negotia- 
bimur, luce cherubica undique coruscabimus; si caritate ipsum 
opificem solum ardebimus, illius igne, qui edax est, in seraphicam 
effigiem repente flammabimur. Super throno, id est iusto iudice, 
sedet Deus, iudex saeculorum. Super cherub, id est contemplator, 
volat atque eum quasi incubando fovet; spiritus enim Domini 
fertur super aquas, has, inquam, quae super caelos sunt, quae 
apud Iob dominum laudant antelucanis hymnis. Qui seraph, id 
est amator, est, in Deo est et Deus in eo, immo et Deus et ipse 
unum sunt. Magna thronorum potestas, quam iudicando, summa 
seraphinorum sublimitas, quam amando assequimur. Sed quonam 
pacto vel iudicare quisquam vel amare potest incognita? Amavit 
Moses Deum, quem vidit, et administravit iudex in populo, 
quae vidit prius contemplator in monte. Ergo medius cherub sua 
luce et seraphico igni nos praeparat et ad thronorum iudicium 
pariter illuminat; hic est nodus primarum mentium, ordo palla- 
dicus, philosophiae contemplativae praeses; hic nobis et aemu- 
landus primo et ambiendus atque adeo comprehendendus est, 
unde et ad amoris rapiamur fastigia et ad munera actionum bene 
instructi paratique discedamus. 


IoanneEs Picus MrranDuLa ANGELO Po.iTIANo Suo S. 


Quod proximis litteris tuis me tantopere laudaris, debeo tibi 
tantum, quantum ab eo absum, utmeritolauder. Id enim debetur 

cuique,; quod gratis dat, non quod persolvit. Quare et ipse id 
totum tibi debeo, quod de me scribis, cum in me tale sit nihil. 
Cum id mihi ipse nullo pacto deberes, id totum tuae fuit hu- 
manitatis et singularis in me benevolentiae. De cetero si me 
examinaris, nihil invenies nisi tenue, humile, et angustum. No- 
vicii sumus atque tirunculi, qui ex inscitiae tenebris pedem modo 
movimus, promovimus fere nihil. Benigne nobiscum agitur, si 
inter studiosorum ordines referamur. Habet docti nomen quid- 
dam aliud, quod sit tibi et tui similibus peculiare; mihi tam grandia 
non conveniunt, cum eorum, quae in litterarum studiis sint 
praecipua, nihil non solum exploratum habeam sed nec adhuc 
etiam nisi per transennam viderim. Conabor quidem (id quod 
nunc ago) talis esse aliquando, qualem nunc me praedicas et esse 
aut iudicas aut certe velles. 

Interea imitabor te, Angele, qui te Graecis excusas quod sis 
Latinus, Latinis quod graecisses. Simili et ego utar profugio, ut 
poetis rhetoribusque me approbem, propterea quod philosophari 
dicar; philosophis, quod rhetorissem et musas colam, quamquam 
mihi longe aliter accidit atque tibi. Quippe ego, dum geminis, ut 
aiunt, sellis sedere volo, utraque excludor sitque demum, ut dicam 
paucis, ut nec poeta nec rhetor sim neque philosophus. Tu ita 
utrumque imples, ut, utrum magis, haud satis constet, quod et 
Graecam et nostram Minervam ita pulchre amplectaris, quasicyc- 
nus utriusque linguae, ut quae insiticia sit, quae genuina non facile 
discerni possit. Nam, ut de Latinis taceam (de his enim cuie 
primo loco cesseris?), quis credat, (ut de Hadriano ille) Romanum 
hominem tam Graece loqui. Jurabat Emanuel noster, dum tuas 
legeret, non esse tam Atticas Athenas ipsas. Is es, mi Angele 
(facessat adulatio), cui ex nostris unus aut alter, ne dicam nemo, 
conferendus sit. Quod si plures essent tales, non haberent haec 
saecula, cur inviderent antiquitati. Incumbe, quaeso, et litteras 
quantum potes a situ recipe, ne nitor ille Romanae linguae iniuria 
temporum penitus obsolescat. Excude semper aliquid novum, 
quod rem Latinam adiuvet et illustret. Et quae domi habes, fac 
tandem exeant in communem studiosorum utilitatem. Ego qui- 
dem, ut te ipsum, tua omnia amo atque desidero, tum eo magis, 
quod te mihi exemplar proposui, ad quod effingar, etsi is es, quem 

ut sequi omnes debent, ita consequi pauci possunt. Vale.—Ep. 
ik pile 


ToANNES Picus MIRANDULA ANDREAE CORNEO URBINATI S. 


Quas proxime ad me dedisti litteras tuas idibus Octobris, 
accepi. Quas scribis dedisse prius, non pervenerunt. Rescrip- 
sissem ilico, si accepissem; ita sum ad scribendum impiger et in 
hoc munere sive studio sive natura minime cessator. Non tamen 
erat quod vereris silentio etiam diuturno amicitiam nostram posse 
labefactari. Perpetuus amicus sum, non temporarius. Et firma 
satis non est amicitia, si quis velut tibicines has litterarum sibi 
vicissitudines postulet, quae, ut Plauti dixerim verbo, quasi 
nutantem infirmusculamque furcillent. 

Sed, ut ad ea veniam quae scribis, adhortaris me tu ad actuosam 
vitam et civilem, frustra me et in ignominiam quasi ac contume- 
liam tam diu philosophatum dicens, nisi tandem in agendarum 
tractandarumque rerum palaestra desudem. Et equidem, mi 
Andrea, oleum operamque meorum studiorum perdidissem, si ita 
essem nunc animatus, ut hac tibi parte accedere et assentiri 
possem. Exitialis haec illa est et monstrosa persuasio, quae 
hominum mentes invasit, aut non esse philosophiae studia viris 
principibus attingenda aut summis labiis ad pompam potius 
ingenii quam animi cultum vel otiose etiam delibanda. Omnino 
illud Neoptolemi habent pro decreto: aut nil philosophandum 
aut paucis. Pro nugamentis et meris fabulis iam illa accipiuntur 
Sapientium dicta: firmam et solidam felicitatem in bonis animi 
esse, extraria haec corporis vel fortunae aut parum aut nihil ad 
nos attinere. “Sed,” inquies, “ita volo Martham amplectaris, ut 
Mariam interim non deseras.’’ Tibi parte non repugno nec, qui 
id faciunt, damno vel accuso. Sed multum abest, ut a contem- 
plandi vita ad civilem transisse error non sit, non transisse pro 
flagitio aut omnino sub culpae nota vel criminis censeatur. Ergo 
vitio alicui vertetur, ut virtutem ipsam virtutis gratia, nil extra 
eam quaerens, perpetuo affectet et prosequatur, quod divina 
mysteria, naturae consilia, perscrutans hoc perfruatur otio, 
ceterarum rerum despector et neglegens, quando illa possunt 
sectatorum suorum vota satis implere? 

Ergo illiberale aut non omnino principis erit non mercenarium 
facere studium sapientiae? Quis aequo animo haec ferat aut au- 
diat? Certe numquam philosophatus est, qui ideo philosophatus 
est, ut aliquando aut possit aut nolit philosophari. Mercaturam 
exercuit ille, non philosophiam. Scribis appetere tempus, ut me 
alicui ex summis Italiae principibus dedam. Adhuc illam philoso- 
phantium de se opinionem non nosti, qui iuxta Horatium se regum 
teges putant, mores pati et servire nesciunt, secum habitant et 
sua contenti animi tranquillitate sibi ipsis ipsi supersunt, nihil ex- 
tra se quaerunt; quae in honore sunt apud vulgus inhonora sunt 
apud illos et omnino, quaecumque vel humana sitit libido vel sus- 
pirat ambitio, neglegunt et contemnunt. Quod cum omnibus tum 
illis dubio procul faciendum est, quibus se ita indulsit fortuna, ut 
non modo laute et commode sed etiam splendide vivere possint. 
Magnae istae fortunae sublimant quidem et ostentant, sed saepe 
uti ferox equus et sternaxsessoremexcutiunt. Certesemper male 
habent et vexant potius quamvehant. Aurea illa optandamedio- 
critas, quae nos uti mannus vehat aequabilius et imperii patiens 
nobis vere serviat, non dominetur. 

In hac ego opinione perstans cellulam meam, mea studia, me- 
orum librorum oblectamenta, meam animi pacem regiis aulis, 
publicis negotiis, vestris aucupiis, curiae favoribus antepono. 
Nec mei huius litterarii otii illos fructus exspecto, ut in 
rerum publicarum aestu atque tumultu iacter et fluctuem, 
sed ut, quos parturio, tandem pariam liberos et, quod felix 
faustumque sit, dedam aliquid in publicum, si non doctrinam, 
ingenium saltem et diligentiam quod oleat. Et necredas nostrae 
industriae et laboris quicquam remissum, scito me post multam 
assiduis indefessisque lucubrationibus navatam operam Hebrai- 
cam linguam Chaldaicamque didicisse et ad Arabicae evincendas 
difficultates nunc quoque manus applicuisse. Haec ego principis 
viri et existimavi semper et nunc existimo. 

Sed haec ut vere ita severe dixerim, equidem principes istos ex- 
cellentissimos in primisque magnanimum Barriducem Ludovicum 
ita colo et veneror ut ex Italiae principibus neminem magis. Illi 
me multum multis de causis debere intellego et nihil est tam grave, 
nihil tam arduum quod, mihi si detur facultas, demerendi hominis 

causa facturus non sim. Sed, quae illorum est amplitudo et mea 
tenuitas, ut ego ipsis non egere non possim, ita egere ipsi aut mea 
opera aut meo istuc adventu nullo modo possunt. Romam pro- 
pediem proficiscar, inibi hiematurus, nisi vel repens casus vel nova 
intercidens fortuna alio me traxerit. Inde fortasse audies, quid 
tuus Picusin vita umbratili et sellularia contemplando perfecerit 
aut quid tandem (dicam enim, quamquam arrogantius), quid, in- 
quam, quando tu illiistuc accedenti doctorum copiam polliceris, 
aliorum operae indigetinrelitteraria. Romae et ubi ubi terrarum 
fuero, habebunt principes isti cui imperent, quem velut trusati- 
lem, ut inquit Plautus, molam pro arbitrio versent. * * * Peru- 
siae, XV Octo. MCCCCLXXXVI anno gratiae—Ep. I. 36. 


ToanNnES Picus MIRANDULA BAPTISTAE GUARINO PRAECEPTORI 
Suo S. 


Quid contrahis frontem? An quod contra quam praeceperis 
atque ideo iniuria tibi inscripserim praeceptori? Si praeceptor 
non es, iure tuis non sto praeceptis. Si praeceptor es, iure te 
appello praeceptorem. Tu vero quod discipulum renuis, quem 
tantopere laudas, pugnant haec inter se, nisi alterum forte amoris 
est, alterum iudicii, et cuius laudes praedicas ex benevolentia, 
eiusdem errata vereris ex conscientia, ne scilicet tibi pudorem 
faciant; quae possis forte laudator, non possis praeceptor non 
agnoscere. At recipe quaeso me vel hac lege in participatum 
disciplinae, ut te ego in nostrae, si quae erit, gloriolae partici- 
patum admittam, plagas substinerem solus. 

Sed quid frigidis iocis moror ardorem meae laetitiae, quam ex 
tuis litteris, ex tua tam gravi, tam honorifica laudatione concepi? 
Nunc demum mihi arridet, nunc mihi est grata Heptaplus mea, 
postquam sub tuo praeconio quasi clipeo Palladis iam se ostentat 
aemulis invulnerabilem. Hortaris me tu ad alias hoc genus 
scriptiones, quod frustra faceres, nisi, dum mihi plena adeo cera 
subscribis igniculos bonae immittens spei, fecisses me ad scriben- 
dum quam fuerim antea longe fortiorem. Adeo enim tam iudicio 
tuo mihi confido, ut, quod totius instrumenti veteris enarrandi 
onus suscepi, cui omnino sum impar, iam tamen solito longe 
fortius feram. 

Quod attinet ad libros, fortasse tibi melius satisfacerem, 
indicem haberem eorum librorum, qui sunt apud te, quonia 
possent multi ad rem tuam facere, quibus tamen non egeres. 

Laurentio Medici tua praedicta virtus te fecit commendatissi- 
mum. Neque umquam inter nos mentio de viris doctis huius 
aetatis, quin plurimus in ore sit Guarinus, praesertim cum 
noster intervenit Politianus (intervenit autem semper), qui tibi 
tantum tribuit quantum nemini. 

Vale, nostrorum optime atque doctissime et Pictorium nostrum, 
communes delicias, quantum potes meo nomine salvere iube.— 
Ep. I. 44. 


GIOVANNI GIOVIANO PONTANO (1426-1503) 
Ap FANNIAM 


Puella molli delicatior rosa, 
quam vernus aer parturit 

dulcique rore Memnonis nigri parens 
rigat suavi in hortulo, _ 

quae mane primo roscidis cinctos foliis 
ornat nitentis ramulos, 

ubi rubentem gemmeos scandens equos 
Phoebus peragrat aethera; 

tunc languidi floris breve et moriens decus 
comas reflectit lassulas, 

mox prona nudo decidit cacumine 
honorque tam brevis perit. 

Sic forma primis floret annis; indecens 
ubi senectus advenit, 

heu! languet oris aurei nitens color, 
quod ruga turpis exarat. 

Perit comarum fulgor et frontis decus 
dentesque flavent candidi. 

Pectus papillis invenustum languidis 
sinus recondet sordidus, 

quod nunc eois lucidum gemmis nitet 
tenuisque vestit fascia. 

Nullas amantis audies maesti preces 
duram querentis ianuam; 

non serta lentis fixa cernes postibus, 
exclusi amantis munera; 

sed sola noctes frigido cubans toro 
nulli petita conteres. 3 

Quin hoc iuventae floridum atque dulce ver 
brevemque florem carpimus? 

Post lustra quinque iam senectus incipit 
latensque surrepit modo. 

Quare, meorum o aura suavis ignium, 
dies agamus candidos 

noctesque divae conteramus integras, 
quae mane lucet Hesperus.—Am. I. 4. 

Ap FANNIAM 

Quid mihi tam multas proponis, Fannia, poenas 
et cupis in tantis excruciare malis? 

Sit satis interdum gravibus me affligere verbis 
et miserum de me sumere supplicium. 

Non ego servitium dominae tam mite recuso. 
A! pereat si quis vincula et ipsa timet! 

Luminibus sed dura meis te subtrahis et me 
excludit posita clausa fenestra sera, 

sed numquam potui lacrimis aut fletibus ullis 
efficere, ut nobis mitior ipsa fores. 

An quia te a teneris dilexi puriter annis, 
hoc meruit de te, perfida, longus amor? 

Quid si me alterius cepissent lumina? Quid si 
altera in amplexus isset amica meos? 

Hoc nocuit misero, servisse fideliter uni; 
hoc nocuit, tanta semper amasse fide. 

O pereat quicumque colit tenerasque puellas 
et durae sequitur militiam Veneris! 

Et mihi si posthac fuerit quae gratia tecum, 
dilanient avidi tum mea membra lupi, 

tum mea membra avido discerpant gutture corvi 
effodiantque oculos, qui mihi causa mali. 

A! valeant veneres, valeant mala gaudia amores; 
casta placent; luxus desidiose, vale! 

Iam mihi Francisci tunicam cordamque parate; 
iam teneant nudos lignea vincla pedes. 

Quam iucunda mihi ieiunia, quis ego caelum 
emeream, cum me solverit atra dies! 

At tu nunc nostros flebis deserta labores, 
cum subeant Veneris dulcia furta meae, 

cum subeant dulces quas tecum ducere noctes 
saepe admirata es lassaque facta prior. 


Sed quid tum lacrimae? Quid tum tibi vota precesve? 


Quem semel expuleris, non revocatur amor. 
Non mihi cara quidem poteris, non bella videri, 
non, si sic fieri Iuppiter ipse velit. 

Et licet in te alius dives suspiret amator, 
exemplo fuerit cautior ille meo. 
Ac ne quem lateat, quam sis non mitis amanti, 
saevitiam dicet parva tabella tuam, 
quam leget et iuvenumque chorus doctaeque puellae 
et quicumque tuam sensit, Amor, pharetram: 
FANNIA DESPECTOS SEMPER FASTIDIT AMANTES. 
Hoc ILLI VITIUM MATER INIQUA DEDIT.—Am. I. 9 


Ap PUELLAS 


O dulces animi mei lepores, 

solae deliciae meae Camenae, 

o plus quam Veneris papilla bellae 
et Nymparum oculis venustiores, 
amabo mea basiate labra. 

Da mi basia, Gelliana, mille, 

da quot Lesbia iam dedit Catullo; 
his addas volo milliens trecenta. 

Da dulcis totidem, Medulliena. 

O desiderium mei furoris, 

Phryne, consere labra cum labellis; 
pugnent umidulae per ora linguae; 
innitens manibus meoque collo 
pendens in numerum et modum columbae 
caeli sidera vince basiando. 

Hyblaeo Glyca suavior liquore, 

si me vel digito semel lacessas, 
cordis deliquium mei videbis. 

Sed me nunc animus meus relinquit. 
A! me nunc fugis, a! fugis, miselle! 
Clitinam petis et petis Velinam. 

Qui fiet, miser, ut duobus unus 
vivas pectoribus? Redi, miselle! 
Nam si Fannia viderit vagantem, 
invitum capiet tibique pennas 
victrix eripiet; redire numquam 

ad me tu poteris morique coges.—Am. I. 14 

Ap SE Ipsum 


Quingentas solitus cum sis adamare puellas, 
nunc ab amore tuo quid, Ioviane, vacas? 
An quia difficilem sese tibi Fannia praebet 
et rigidos mores forma superba facit? 
Cum tot sint faciles, sit copia mollis amorum, 
quaere aliquam tibi, quae sponte placere velit, 
quae sibi se dedat, cui sis et carus ocellus, 
cui dicas, ‘‘Iam iam Fannia nulla mihi est.” 
Ipsa tibi dicat, “Mea lux, mea vita, meus flos, 
liliolumque meum basiolumque meum! 
Carior et gemmis et caro carior auro, 
tu rosa, tu violae, tu mihi levis onyx! 
Deliciae cultusque meus, mea gaudia solus, 
corque meum et prae te nil iuvat esse meum.”’ 
Et quingenta simul capiat tunc basia raptim 
et sine mente oculos volvat agatque suos. 
Ac linguam querulo cum suxerit ore trementem, 
exanimis collo pendeat ipsa tuo. 
Tunc dices, “Amor est succo iucundior omni; 
dulcior et melle est, suavior ambrosia est;’’ 
nec tibi quingentas fuerit sat amasse puellas. 
Nil numerus certe, nil in amore valet—Am. I. 25. 


Ap ANTONIUM PANORMITANAM 


Antoni, decus elegantiarum, 

atque idem pater omnium leporum, 
unus te rogat ex tuis amicis 

cras ad se venias ferasque tecum 
quantumcumque potes facetiarum 
et quicquid fuerit domi iocorum. 
Nam risus tibi tantum apparavit, 
quantum Democrito diebus octo 
profundi satis et super fuisset. 
Quod tecum patulo cupit palato 
perridere suapte risione 

condita levitate ineptiisque.—Am. I. 27. 

LaupbEs Casis FonrTIs 


Casis, Hamadryadum furtis iucunde minister, 
et cupidis rupes semper amica deis, 
ad quem saepe sui linquens secreta Lycaei 
Pan egit medios sole calente dies 
Maenalioque tuos implevit carmine montes 
et septem cecinit fistula blanda modos, 
cum passim iunctaeque manus et bracchia nexae 
ducebant placidos Naides ante choros 
carpebantque hilares iuxta virgulta capellae 
haedus et in molli subsiliebat humo; 
quin etiam defessa iugis si quando Diana 
egit praecipites per cava saxa feras 
hic posuitque latus viridique in margine sedit 
et vitreo flavas lavit in amne comas; 
te Bacchus, te Phoebus amant, tibi carmina Nymphae 
dulce canunt, tibi se comit amata Dryas, 
Paelignosque suos siquando et rura relinquit, 
lassa subit fonti Calliopea tuo 
et lenem querula carpit sub fronde quietem, 
qua cadit arguto murmure lympha fugax.—Am. IT. 6, 


ExsuLTaTIo Dg Fitio Nato 


Ite procul, curae insomnes! Sint omnia laeta! 
Cretensi lux haec more notanda mihi est. 

Ite iterum, curae insomnes, procul ite, dolores! 
Fulserit haec nitido sidere fausta dies, 

' qua mihi vitalis genitus puer exit in auras. 

Spargite nunc variis atria tota rosis. 

Spiret odoratis domus ignibus, aemula lauro 
myrtus adornatos pendeat ante Lares. 

Ipse deos supplex tacita venerabor acerra 
et reddam sacris debita tura focis. 

Sancte Geni, tibi solemnis prostratus ad aras 
fundo merum et multo laurus in igne crepat. 

Vota manent. Sua signa deum testantur et omen 
clara dedit celeri flamma voluta gradu. 

Ipse et pacato movit sua vertice serta 
et fragilis cecidit crine decente rosa. 
Ipse manu rata signa dedit; tu, sidere dextro 
edite, felices exige, nate, dies. 
Produc fatalisque colos et longa sororum 
stamina; dent faciles in tua fila manus. 
Spesque patris matrisque auge superesque parentum 
vota; fluant Hermus Lydiaque unda tibi. 
Auguror et patrias olim meditaberis artes 
et studia antiquae non inhonora domus. 
Sive tibi carmen placeat, tibi carmina Musae 
dictabunt, virides cinget Apollo comas. 
Sive vias caeli rerumque exquirere formas 
naturae et causas explicuisse iuvet, 
seu leges atque arma fori, te proxima possunt 
exempla et patres exstimulare tui. 
Sed neque te vel dirus amor vel gloria belli 
vicerit, ut matri sis timor usque tuae. 
Illa gravis tulerit decimo iam mense labores 
languida de partu mortua paene mihi. 
At tu iam tanto mater defuncta periclo, 
in nova praeteritos gaudia verte metus. 
Iam mater, quid matris opus, quid munera differs? 
Cur non materno iam cubat ille sinu? 
En, patri similis oculos, en mater in ore est, 
en, vultus, in quis spirat uterque parens, 
en, senii solamen adest! Vos spargite multo 
flore domum et thalamis lenior afflet odos. 
—De Am. Coniug. I. 10. 


EXsuLTATIO De Pace IAM Facta 


A bellis ad rura et ad otia grata Camenis, 
ad rura a bellis, uxor amata, vocor. 
Pax Cererem redditque agris redditque Lyaeum 
et sua cantantem Maenala Pana sonant. 
Pace sua laetatur humus, laetantur agrestes, 
et resides somnos oppida fessa trahunt. 


230 


Latin Writings of the Italian Humanists 


Iam facilis, iam laeta choros per prata Voluptas 
ducit et optatus rura revisit Amor. 

Rura Venus rurisque colit nunc urbe relicta 
laeta domos, laetus numina sentit ager. 

Ergo alacres sequimurque deos et rura petamus; 
huc propera, mecum huc, uxor amata, veni. 

Huc veris te poscit honos rurisque beati 
et rure et verno tempore natus Amor. 

Urbis opes valeant; nil rure beatius ipso. 
Rura placent Musis, rura Diana colit. 

Rura Fides habitat, habitat probitasque pudorque 
et fas et pleno copia larga sinu. 

O valeant urbes! Quid enim felicius agro? 
Hic tecum, hic, coniunx, vita fruenda mihi est. 

Otia si capiant animum, quid mollius umbra, 
fundit quam multa populus alba coma, 

quam platanus platanoque decens intersita laurus 
et quae tam raro citrus honore viret? 

Sin labor, ut teneras hortis disponere plantas, 
ut iuvat umentis carpere mane rosas, 

aut tenuem e foliis Laribus pinxisse coronam 
et sua triticeae serta parare deae; 

nunc legere arbuteos fetus montanaque fraga 
aureaque in calathis mala referre novis, 

nunc agere incautas in retia caeca volucres. 
Mille modos placidi rura laboris habent. 

Sed, coniunx, tua vota moror. Laqueata, valete, 
et tecta et thalami; te duce rura peto. 

Dux coniunx, cui cana fides, cui castus eunti 
haeret amor, sequimur teque tuosque deos. 

O mihi post longos tandem concessa labores, 
oO mihi non iuveni sed data forte seni, 

oO mentis tranquilla quies! Salvete, beati 
Turis opes, salve, terra habitata diis, 

terra bonis fecunda et nulli obnoxia culpae! 
Hic tecum, hic, coniunx, vita fruenda mihi est. 

Ista senes nos fata manent. Mors usque vagatur 
improba. Vis mortem fallere? Vive tibi— 
—De Am. Coniug. IT. 3. 


FRANCISCI HIACHINI GRAMMATICI 
Non tibi certa domus fuerat, non culta supellex 
mensaque, vix tenuis, docte Hiachine, focus. 
Hoc ex morte tibi lucri est, quod nulla supellex, 
non focus ipse opus est, quod tibi certa domus. 
—Tum. I. 209. 
LuciaE FILiaE 
Liquisti patrem in tenebris, mea Lucia, postquam 
e luce in tenebras filia rapta mihi es. 
Sed neque tu in tenebras rapta es; quin ipsa tenebras 
liquisti et medio lucida sole micas. 
Caelo te natam aspicio. Num, nata, parentem 
aspicis? An fingit haec sibi vana pater, 
solamen mortis miserae? Te, nata, sepulcrum 
hoc tegit; haud cineri sensus inesse potest. 
Si qua tamen de te superat pars, nata, fatere 
felicem quod te prima iuventa rapit. 
At nos in tenebris vitam luctuque trahemus. 
Hoc pretium patri, filia, quod genui—Tum. IT. 2. 


CaECILIAE AVIAE PATERNAE 
Pax umbrae requiesque urnae, quae contegit umbram. 
Tura adolete; sacri spargite fontis aquam. 
Salve, avia, aeternumque vale! Cape grata nepotis 
munera, nec lacrimas sperne nec inferias, 
Caecilia, et tibi sit tellus levis et fluat urna 
ambrosia; ambrosius stillet et usque liquor. 
Et tibi perpetuum spiret ver, servet et urnam 
quam tu servasti cum pietate fides.—Tum. IT. 5. 


Pontanus Contunx Ap TumMULUM ARIADNAE SAXONAE UxorIs 
Quas tibi ego inferias, coniunx, quae munera solvam, 
cum lacrimae et gemitus verbaque destituant? 
Pro veteri tamen officio, pro munere lecti 
annua lustrato dona feram tumulo. 

Tura, puer, laticesque sacros; tu verba, sacerdos, 
dic bona et aeternos rite precare deos. 
Rite sacras adolete faces. Mihi mortua vivis, 
uxor, et in nostro conderis ipsa sinu. 
Viva mihi ante oculos illa obversatur imago 
et mecum lusus deliciasque facis. 
Viva domum cultosque lares remque ordine curas. 
Viva, Ariadna, domi es, viva, Ariadna, toro es. 
Mecum perque hortos et culta vireta vagaris 
et mecum noctes, mecum agis ipsa dies. 
Sic mihi viva vales, sic est mihi grata senectus, 
ut tua mors lasso vita sit ipsa seni. 
Haec ipse ad feretrum, at tecum mens ipsa moratur, 
tecum post paucos laeta futura dies. 
Interea cape et haec miserae solacia mortis 
atque in perpetuum, fleta Ariadna, vale!—Tum. IT. 20. 


PonTANuS UxoREM ARIADNAM INSOMNIS ADLOQUITUR 
Nocte quidem, coniunx, tecum vagor et tua mecum 
umbra venit. Sic nox luxque diesque mihi est. 
Luce autem sine te tenebris obversor et ipse 

me sine sum. Sic lux nox tenebraeque mihi est. 
O valeant luces, lateat sol! Sic mihi coniunx 

vives, Sic moriar vivus et ipse tibi—Tum. ITI. 51. 


AbD SOLEM 
Sol, decus caeli superumque princeps, 
auctor et lucis, moderator anni, 
alter o rerumque animantiumque 
et sator idem, 


idem et immensi maris aequor, idem 

aeris vasti spatia et iacentis 

intimum terrae gremium fovesque 
et seris idem. 


Omnia ex te sunt, genus omne per te 

gignitur, crescit simul et perennat, 

et tibi assurgunt nemora et tibi herbae 
germen et omne. 

Cuncta sed te cum venerentur unum 

et regas cuncta, o pater alme rerum, 

deseris curnam tibi dedicatum 
vulgus amantum ? 


Tu choros primus numerosque nectis 
primus et carmen meditare nervis. 
Neglegis quare tibi dedicatos 

asper amantes? 


Et tibi est arcus, tibi sunt sagittae, 

et coma intonsa et puerilis aetas. 

Despicis curnam tibi dedicatum 
nomen amantum/? 


Te colunt primi metuuntque amantes 

et tuum primi venerantur astrum, 

lux enim dux est, oculi educes sunt 
fax et amantum. 


Quin amans primus choreas lyramque, 

carmen exercet quoque primus idem, 

nam lyra et carmen numerique amori 
pabula praebent. 


Doctor et princeps choreae et magister 

carminis, sol, hoc age, dux amantum, 

hoc age et curam tibi dedicatae 
suscipe gentis. 


Quique liquentem aera quique salsum 

aequor accendis vitreasque sedes 

ac sinus terrae gravidos satusque 
calfacis omnes, 


ure spernacis iuvenum puellas, 

ure diversas ab amoris aura, 

ure et immitis animos tuosque 
incute flammas. 

Et mihi felix ades et protervum 

Fanniae pectus moderare, adacta 

ventilans sparsim face dexteraque 
lampada quassans, 


lampada atque illos radios, aduris 

quis et immanis tigrides ferumque 

aspidum ad Syrtes genus atque taetras 
in mare phocas.—Versus Lyrici, 5. 


AbD STELLAM 


Non Alpes mihi te aut vasti maris aequor et ipsae 
eripiant Syrtes, nam mihi semper ades. 
Mecum de summa specularis litora puppe 
et mecum longas isque redisque vias. 
Mecum compositis haeres moritura lacertis, 
Si pontus, si quid saeva minatur hiems. 
Me quocumque loco, quicquid fortuna pararit, 
quicquid ago, mecum es nec nisi semper ades. 
Tu curis solamen ades requiesque labori 
et, quia semper ades, nil nisi dulce mihi est. 
Quod si quando absis et te iam, Stella, requiro, 
sive dies seu nox, sponte videnda venis. 
Nam cum sol primos effert pulcherrimus ortus, 
Aurorae in gremio tu mihi mane nites. 
Illic purpureasque genas roseumque labellum 
delicias video pectora et ipsa meas 
oraque in ore deae cerno tua, tu mihi rides, 
sentio de risu gaudia mille tuo. 
Ipsa mihi dicis, ‘“‘Iungo mea gaudia tecum.”’ 
Dum loqueris, iungo basia nostra tuis. 
Inde ubi per medium rapitur sol aureus orbem, 
aurea te nobis solis imago refert. 
Illius in radiis video rutilare capillum 
et tua Phoebaeo splendet in igne coma. 
Quacumque aspicio, lux te mihi, tu mihi lucem 
offers nec sine te luxve diesve mihi est. 

Tandem ubi sidereis nox advenit acta quadrigis 
clarus et occiduo vesper in orbe nitet, 

ora refert tua nunc mihi candida lucidus Hesper, 
in Veneris specto te recubare sinu. 

Hic risum illecebrasque tuas, hic oscula nosco 
lususque et gratis abdita signa notis 

inque tuis oculis figo mea lumina et usque 
admoveo collo bracchia lenta tuo. 

Tum nova me, vetus ipsa tamen subit ante voluptas 
praeteritique memor mens favet ipsa sibi. 

Mox sopor irrepit membris, sopor ultima praebet 
gaudia teque meo collocat ipse sinu 

amplectorque tuis innexus et ipse lacertis. 
Sic nullum sine te tempus et hora mihi est. 

—Erid. I. 7. 


STELLAM ADLOQUITUR 


Quale per aestatem sub sole rigentibus herbis 
blanditur lapsis aura recens foliis, 

quale per arentis hortos in vere tepenti 
nox mulcet teneras rore madente rosas, 

tale mihi dum mens languet, dum pectora fervent 
nostraque in incertum vela gubernat amor, 

tale seni solamen ades mihi dulcior Hyblae, 
Stella, favis, umbra gratior Idalia, 

aura recens; nam, Stella, mihi flagrante sub aestu 
ipsa meos ignes rore madente levas. 

E labris mihi ros, ex ore recentior aura 
spirat, Stella, tuo, stillat et ipse liquor.—Erid. I. 13. 


De VENERE Et Rosis 


Pectebat Cytherea comas madidumque capillum 
siccabat; Charites carmina lecta canunt; 

ad cantum Satyri properant, ad carmina Nymphae, 
carmina de tacitis saepibus hausta bibunt. 

Hinc aliquis petulans ausus prodire Dionen 
intuitur, docta dum linit ora manu. 

Erubuit pudibunda ruborque per ora cucurrit 
occupat et teneras purpura grata genas. 

Mox interque rosas interque roseta refugit; 
delitet et molles spirat ab ore crocos. 

Dum spirat funditque crocos, dum purpura fulget, 
concipit afflatus daedala terra deae. 

Hinc et purpureum flores traxere colorem, 
quaeque prius candor, purpura facta rosa est. 

Has legite, his tenerae crines ornate puellae, 
Paestano niteat lucida rore coma. 

Vere rosas, aestate rosas diffundite, divae. 
Spirent templa rosas, ipsae et olete rosas.—Erid. I. 39. 


Dr VENERE ET AMORE 
“Ne fle, ne mihi, care, oculos corrumpe tuisque 
desine de lacrimis sollicitare meas. 
Me miseram! qui singultus! Complectere matrem, 
colla fove inque meo, fesse, quiesce sinu. 
Belle puer, quinam lacrimas dolor excit? Ubi arcus? 
A! miseram! in pharetra spicula nulla manent. 
Dic agedum, neu singulti, neu pectora rumpe, 
quae rogo. Quae insidiae? Cuius et iste dolus?”’ 
“Heu! mater nato indulgens, mihi Deianilla, 
mutua quae dederam, reddere tela negat. 
Haec arcum tenditque manu stringitque sagittas; 
ipsa gravi dextra spicula nostra iacit.’’ 
“Singultus, age, coge, puer, lacrimasque coerce. 
- Spicula quo redeant sub tua iura, dabo. 
Hanc auram cape, nate. Oculos hac Deianillae 
affla et Acidalio tinge liquore genas. 
Deque oculis deque ipsa genis dic tendat ut arcum 
deque oculis iaciat spicula deque genis. 
Arma tibi puero reddat; sit et aura vel arcus 
vel pharetra, ast ipsi spicula sint oculi—Erid. IT. 4. 


Ap PUELLAS 
Desinite, o tenerae, crines ornare, puellae, 
desinite 0 pexas arte ligare comas. 
Diffluat ipse vagus circum sua tempora crinis, 
diffluat et mollis per sua colla coma. 

Desinite et teneris cultum adiecisse labellis 
lascivosque oculis quaerere ab arte modos. 

Ornatus teneris hic sit, Thelesina, labellis, 
non nisi grata tuo verba ut ab ore fluant. 

Hic comptus placidis, Venerilla, accedat ocellis, 
gratia ut obtutu sit comes usque tuo. 

Vis faciem, vis ora simul compsisse, Terinna? 
Suspira, quotiens obvius ibit amans.—Enid. IT. 9. 


NENIA 
Scite puer, mellite puer, nate unice, dormi. 
Claude, tenelle, oculos; conde, tenelle, genas. 
Ipse sopor, “‘Non condis,”’ ait, “‘non claudis ocellos?”’ 
Et cubat ante tuos Luscula lassa pedes. 
Languidulos bene habet conditque et claudit ocellos 
Lucius et roseo est fusus in ore sopor. 
Aura, veni, foveasque meum placidissima natum. 
An strepitant frondes? Tam levis aura venit. 
Scite puer, mellite puer, nate unice, dormi. 
Aura fovet flatu, mater amata sinu. 


TRANQUILLAM NEPTEM BIMESTREM ADLOQUITUR IN OBITU 
Luci Fini 
Avi tui, Tranquilla, delicium et quies 
orbi senis, quem fles, miselle? Maestula, 
quem fles? Patremne, quem extulisti infantula? 
Sentis an haec in matris ulnis an meis? 
Et ipsa deflens assonas conquestibus? 
O inditum naturae et homini adinsitum 
semen patrisque avique! Tranquilla hinc dolet. 
Patrem dolet, misella, avoque condolet. 
Sed quid quod arrides, quod adnutas avo, 
senis levamen unicum? An solari avum, 
postquam patrem luxti, studes, mea neptula? 
Ride, voluptas, osculare avum tuum 
et hoc levaminis genere senem fove; 
leva meum luctum, leva sordis meas 
senemque avumque ab aegritudine alleva. 

Caducus ipsa es flos, mihi sol occidit. 

Flori timenda nebula, tenebrae autem seni. 
Vita occidua senis, caduca infantulae. 
Certi nihil vitae tibi est, neptis mea; 

at certam avo mortem minantur singula. 


De Principe; AD ALFONSUM CALABRIAE DuCEM 

* * * Delegit pater tuus tum viros primarios tum in omni 
genere laudis probatos homines, quorum consiliis et admoni- 
tionibus formarere; non quod ipse per te tibi non sufficias, sed, 
quod novellae solent arbores, ut iis tamquam adminiculis quibus- 
dam innitare. Hi tibi de rebus gravioribus disserentes audiendi 
sunt non minus quam ipsi philosophi. Quibus enim ad res ge- 
rendas melioribus uti potes magistris quam iis, qui multa et magna 
gesserint? Avus tuus, Alfonsus (ne a domesticis recedam exem- 
plis) Antonio poetae incredibili quadam voluptate operam 
dabat aliquid ex priscis annalibus referenti; quin etiam veterum 
ab eo scriptorum lectiones singulis diebus audiebat ac, licet multis 
magnisque interim gravaretur curis, numquam tamen passus est 
horam libro dictam a negotiis auferri. Mirum est enim, quantum 
valeat ad optimam vitae institutionem assidua et diligens lectio. 
Nam si, ut Scipionem dicere de se solitum scribit Crispus, maiorum 
imagines mirum inmodum intuentes ad virtutem excitant, quanto 
magis illorum dicta factaque imitatione digna saepius animo repe- 
tita et ante oculos posita commovere debeant? Avus numquam 
sine libris in expeditionem profectus tentorium, in quo asservaban- 
tur, iuxtase poniiubebat. Cumquenullas Fabiorum, Marcellorum, 
Scipionum, Alexandrorum, Caesarum haberet imagines alias quas 
intueretur, libros inspiciebat, quibus gesta ab illis continerentur. 
Cuius te nomen referentem hoc eius exemplum, ut alia multa, 
imitari maxime oportet; ut enim avo turpe non esset vincia nepote 
in litteris, sic nepotem te gloriae eius deesse turpe sit et dedecoro- 
sum. 

Neque illis adsentiendum est, qui litteras acousant, qui si 
propterea contemnendas ducunt, quod discendae non sint tam- 
quam non necessariae, nescio quid sit, quod ipsidiscendum putent. 
Quid est enim, per Christum! tam necessarium quam multa 
scire atque ea tum in cognitione naturae et rerum occultarum 
tum in memoria rerum praeteritarum et clarorum virorum ex- 

emplis posita, nisi si quid honestum, quid turpe, quid bonum, 
quid malum, quid expetendum, contra quid fugiendum, quid 
aegrotantibus iucundum, quid valentibus noxium sit, scire ipsi 
non putent necessarium; qua vero ratione lautius convivium 
paretur, scire solum putent esse necessarium. Sin fortasse quod 
sint indignae homine, ii falluntur omnino et, quod dici solet, tota 
errant via. Quid enim homine dignius quam inter ceteros ex- 
cellentem esse? Excellere autem doctrina praeditos vel ex eo 
iudicari potest, quod in maximis gerendis rebus consiliisque 
capiendis primum semper locum ii tenent, qui docti habentur. 
Neque enim pueros statim grammaticis esse tradendos, a quibus 
erudiantur, consentirent omnes, si litterae indignae illis futurae 
essent, postquam viri pervasissent. 

Sed sunt quidam, qui, ut ignorantiam suam, de qua etiam gloriari 
audent, defendant, ipsi de litteris litteratisque hominibus male 
sentiant malo otio et languori dediti. Licet autem non omnes, 
qui inter doctos numerantur, nota careant, vitium tamen non ad 
litteras sed ad ipsorum ingenia referendum, quamquam litterae 
ipsae propter celebritatem conspectius illud efficiant. Sed et hoc 
necesse est, ut et ipsi fateantur: ex iis est opus, quos idiotas vulgus 
appellat quique litteras nesciant, plurimos esse taeterrimorum 
vitiorum maculis respersos inquinatosque, qui, ut aliis careant, 
illo certe non carent, quod indocti ignorantesque sunt; quo quid 
aut esse contemptius aut homine indignius potest? Urbe per- 
territa et quid consili caperet incerta metu Catilinae coniuratorum- 
que aliorum plebis patrumque communi consensu maturatum est 
ad consulatum demandandum M. T. Ciceroni, quamquam novo 
homini et inquilino, primariis civitatis viris perterritis. Videlicet 
non Arpinum aut maiorum imagines tantam ei exspectationem 
comparaverat, sed insignes litterarum tituli et adducta e rhetorum 
scholis in forum senatumque eloquentia. 

Mortuo Nicolao Quinto pontifice maximo, quod de Marino 
Tomacello, qui per id tempus Romae agebat, audivi, cum ei 
successisset Calistus timereturque, ne a Jacobo Picinino bellum 
moveretur, atque ad eum accessisset magnus quidam vir, novum 
tamen quod immineret bellum perterritus, non esse inquit, quod 
Picininum vereretur. Habere enim ecclesiam Christi tria milia 

et amplius litteratorum hominum, quorum consiliis sapientiaque 
omnes omnium simul Europae ducum conatus facile reprimi atque 
contundi possent. 

Sed non sit mihi longius nunc cum his certamen. Neque enim 
litterae patrocinio meo indigent, apud te praesertim. Locus hic 
tamen attingendus fuit, non explicandae laudes earum, in quibus 
connumerandis finem facio, ne illas laudans videar de meis studiis 
aliquid praedicare. Illud tamen nullo modo praeterierim, quod, 
victo captoque Antonio Caldora, avus tuus cum exercitu in Pae- 
lignos profectus, cum pervenisset in locum unde Sulmo poterat 
despici, percunctatus an ea, ut ferretur, Ovidii esset patria, et 
qui aderant affirmassent, urbem salutavit gratiasque genio loci 
egit, in quo tantus olim poeta genitus esset, de cuius laudibus cum 
non patica disseruisset, tandem famae eius magnitudine com- 
motus, ‘‘Ego,” inquit, “‘huic regioni, quae non parva regni Nea- 
politani nec contemnenda pars est, libenter cesserim, si temporibus 
meis datum esset hunce poetam ut haberent, quem mortuum 
pluris ipse faciam quam omnis Aprutii dominatum.” * * * 

Prima igitur spes, quam polliceri de te populis debes (quod 
quidem facis) illa sit, ut delectari te praestantissimorum hominum 
consuetudine intellegant, quod cernentes sperabunt futurum te 
eum, in quo sint reposita virtutibus praemia, quam tui exspec- 
tationem magis magisque in dies et concitabis et augebis, si, quo 
maiorem quis virtutis opinionem praebuerit, hoc illum in honore 
maiore haberi abs te cognoverint. Quorum hominum etsi exiguus 
est numerus (virtus enim, ut cetera bona, rara est), idem tamen 
circa virtutem contingit, quod circa bonarum artium quamque 
videmus solere contingere. Ut enim, si aut poeticae aut physicae 
sit honor propositus, magnus erit illorum numerus, qui clarere in 
eis studeant, eodem modo plurimi, ut virtutem assequantur, con- 
tendent, si praemia quoque, quae virtuti debentur, una se con- 
secuturos speraverint. Laurentius Vallensis, cum ab eo quaesi- 
isset Nicolaus Quintus pontifex maximus, cur senex iam et in 
Latinis litteris consummatus tanto studio Graecas disceret, “Ut 
duplicem,” inquit, ‘‘abs te, Pontifex, mercedem accipiam.” Et 
quoniam fortuna principum in edito et praelustri sita est loco 
praebetque sese spectandam omnibus, studendum est ut dicta 

factaque tua omnia eiusmodi sint, quod non modo laudem tibi 
atque auctoritatem pariant sed et familiares et populares ipsos 
ad virtutem excitent. Ad quam nulla eos res magis excitabit 
quam spectata ipsis virtus tua et mores quam probatissimi. * * * 

Ludovici Pontani, gravissimi viri et sua aetate iurisconsultorum 
principis, nobilis sententia est, neminem posse in litteris clarum 
evadere, nisi qui plurima legerit, audierit, memoriae mandaverit. 
Quam si subtilius intueri velimus, intellegemus regem etiam 
bonum esse nequaquam posse, nisi saepe et multum legat, multos 
multa referentes audiat, lecta atque audita memoriae mandet, 
quod etiam Homerus comprobare videtur, qui Ulixem, quem 
sapientem adfingere volebat, ab ipso statim operis initio his 
laudibus tamquam circumscripserit: Qui mores hominum mul- 
torum vidit et urbes. Quam ob rem, si amari a familiaribus, quod 
unum prae omnibus studes, vis, si futuri boni regis exspectationem 
concitare, quod solum a diis immortalibus optas, id de te in primis 
praesta, ut non uni ex omnibus addictus vivas, quod maxime 
alienum est a principe, sed te ipsum omnibus tamquam per vices 
partire, palam faciens unum te esse, ad quem referri omnia et 
velis et debeant. Ut enim male actum esset cum genere humano, 
si uni se Deus aut paucis admodum praeberet exorandum, eodem 
modo male cum principum regumque familiaribus, si in tanta 
multitudine uni aut paucis admodum locus fidesque sit. Nullus 
enim familiaribus maior est dolor quam ubi cum principe suo veluti 
per interpretem agendum sit. Oportet enim qui amari a suis et 
minime peccare in republica velit, plurimis oculis plurimisque 
auribus ut utatur. Iacobus Caldora, dux aetatis suae clarissimus, 
dicere solebat eo die multum se pecuniae comparasse, quo multos 
audisset, cum multum audire maximos thesauros esse duceret. 
Vultus etiam bonus et laeta, ut dicitur, frons incredibile est quan- 
tum adiuvent. Catum namque est illud: dextera corpus pasci, 
animum vultu. 

Non parum etiam in gestu positum est. Sic igitur incessus 
non mollis, non concitatus, non dissolutus; medium inter haec 
tenendum. Absit ab omni corporis motu rusticitas et petulantia, 
manuum complosio, et bracchiorum concitata motio omnino 
inepta. Quid vultus illa contortio? quam vitiosa! Quid risus 

perfusio et cachinni paene singultantes? quam turpes! Quid 
capitis cum cervice quassatio? quam vulgaris et paene dixerim 
equis hinnientibus quam hominibus magis conveniens! In oculis 
quoque non parvam natura posuit motuum animi declarationem. 
Quam ob rem ab eorum motionibus omnis erit abicienda levitas 
atque impudentia et, cum nulla corporis pars vacare debeat 
continentia, oculos maxime oportet principem habere continentes; 
nihil foedum, varium, crudele, invidum, vanum in illorum ap- 
pareat motu atque obtutu, nihil in superciliis, nihil in fronte. 

Vestitus quoque et totius corporis ornatus aptus et decens 
multum conferet et ad retinendam et ad augendam quam dico 
maiestatem. Quem etsi mutari oporteat pro locis, negotiis, 
causis, aetatibus, temporibus (non enim idem est senum, qui et 
iuvenum; idem belli, qui et pacis; idem adversis, qui et secundis 
rebus; idem in iudiciis, qui etiam in spectaculis), danda tamen est 
opera, ut nos et ubique et semper ii simus, quos esse convenerit, 
neu inter triumphantes pullati, in funerum vero pompis sericati 
diversicoloresque incedamus. Utinam autem non eo impudentiae 
perventum esset, ut inter mercatorem et patricium nullum sit in 
vestitu ceteroque ornatu discrimen. Sed haec tanta licentia 
reprehendi potest, coerceri non potest, quamquam mutari vestes 
sic cotidie videamus, ut quas quarto ante mense in deliciis habe- 
bamus nunc repudiemus et tamquam veteramenta abiciamus; 
quodque tolerari vix potest, nullum fere vestimenti genus pro- 
batur, quod e Gallis non fuerit adductum, in quibus levia pleraque 
in pretio sunt, tametsi nostri persaepe homines modum illis et 
quasi formulam quandam praescribant. Ut non omnis color nec 
omne pannorum aut sericorum genus, sic non omnis vestitus et 
ornatus principem decet, cum vestimenta quaedam gregariorum 
tantum sint aut remigum eodemque modo colorum alii sint 
puerorum, alii senum, servorum alii, alii ingenuorum. 

Inter has igitur tantas varietates ac diversitates eligere oportet, 
quid maxime conveniat. Quod si quando in dubium cadet, tunc 
illa ratio tenenda erit, ut ea minus probes, quae ad dignitatem 
hominis principisque maiestatem minus facere iudicabis. Calceum 
enim rostratum et reiectum ab occipio ante oculos capillum quis 
dubitet non modo principi sed ne pudenti quidem adulescentulo 

non convenire? Quamquam remittere aliquid de maiestate 
aliquando permissum sit. Quod licet interdum permittatur, 
memores tamen esse oportet illius, quod a Nasone dictum praecepti 
loco habendum est: 
Fine coli modico forma virilis amat. 

Quo enim pertineat muliebris et in adulescente et in sene cultus 
nimiaque in comendo diligentia, omnes intellegunt. Sit igiturcul- 
tus qui dignitatem augeat, non formam venustet, licet forma ipsa 
de cultu plurimum capiat adiumenti ac nonnumquam etiam quae 
insunt a natura vitia cultus accessione aut minuantur aut con- 
tegantur. Sed quis probet contortos in anulum capillos et ad 
umeros usque deiectos? Quis non horreat barbam ad pectus 
promissam et prominentes incollo aut bracchiis setas? Quam- 
quam haec quarundam nationum propria sunt. E cultu enim 
venustatem quaerere mulierum est, horrorem autem barbarorum. 
Nobis vero et virilis et Italica disciplina tenenda est, non quod ab 
aliis gentibus, si qua digna apud eas videbuntur, accipienda non 
sint, quae quidem cotidie accipimus, sed ut sciamus nullam esse 
nationem, quae tanto studio, quanto Italici homines, gravitati 
inserviat. Qualis autem ornatus maxime deceat aut in excolendo 
quae sit meta, difficile dictu est, cum nihil sit hodie in his perpetu- 
um nec quod praeceptis aut regulis comprehendi satis queat, nisi 
forte illud perpetuum sit, ut medium teneamus, quod ego etsi in 
privatis quibusque viris probem, tamen, quoniam in principe 
augustius quiddam esse et debet et exigimus, vereor ne medium 
ipsum parum sit. * * * 

Cum igitur duo tantum sint, quibus ab animantibus ceteris 
magna cum excellentia differamus, animus et oratio, sitque oratio 
index eorum, quae animo aut conceperimus aut sentiamus, omni 
arte studendum est,talis ut oratio sit, quae nihil obscenum, stultum, 
temerarium, invidum, superbum, leve, cupidum, libidinosum, 
immite animo cogitationibusque inesse indicet tuis, sed quae 
prae se ferat in seriis rebus gravitatem, in iocosis leporem urbani- 
tatemque, in dubiis circumspectionem, veritatem in iudiciis et 
severitatem, in adversis ac tristibus fortitudinem, in laetis pros- 
perisque mansuetudinem, facilitatem, humanitatem. 

Sint verba rebus convenientia, quibus etiam accedat vultus et 
totius etiam corporis motus aptus ac decens. Cavere autem 
oportet, ne verba ipsa sint plebeia aut peregrina aut militaria; 
plebeia namque sordida sunt et ridicula, peregrina, licet interdum 
novitate ipsa placeant, tamen non sine dicentis audiuntur repre- 
hensione, in militaribus vero inest temerarium nescio quid atque 
inconditum. Ipsa tamen oratio sit minime concitata aut trunca. 
Lenem esse cupio et fluentem quaeque simplicitatem quandam 
indicet et quod velit paucis, apte tamen, colligat; quamquam 
nonnumquam res ipsa exigit, ut impetum faciat oratio et tamquam 
manum conserat ac nunc feriat, nunc minetur. Sed quoniam non 
sine quibusdam irae stimulis et concitatione animi vehementiore 
fieri hoc potest, quandocumque continget, ut in dicendo repre- 
hensorem obiurgatoremve agere necesse sit, quoad fieri possit, 
obiurgatio ira vacet, quae ubi est, maiestas nullo modo retineri 
potest. Vocem nobis ipsa natura nascentibus dedit, cui tamen ex 
arte non parum accedit adiumenti. Maxime autem probatur 
clara et suavis nec languens nec canora, quam tamen nunc de- 
mittere, nunc tollere proque affectibus animi aut inflectere aut 
mutare oportebit, ut non solum rebus verba sed vox quoque 
utrisque conveniat. 

Haec ad te scripsi, Dux Alfonse, brevius quam tantae rei 
praeceptio exigit, nec me fallit quam latus hic campus sit et ad 
disserendum et ad praecipiendum. Sed non fuit propositi mei, 
regem ut instituerem. Quam ob rem leges haec tu quidem non 
eo consilio a me scripta, ut aliquid doceare, sed ut haec legens te 
ipsum eaque, quae cum summa omnium laude agis, recognoscas 
teque in dies magis ad gloriam excites. Sciasautem, qui agendum 
id cuique praecipiat, quod ille agat, eum non praecipientis sed 
laudantis potius personam induere. Quod ego hac epistula feci, 
quem si librum appellare malueris, non repugnabo auctoritati 
tuae, quemque si sensero tibi non displicere (nam, ut laudari 
postulem, nimis impudenter ingenio suo blandientis esset), brevi 
sequentur alii, quos futuros arbitror non inutiles. 

CHARON: DIALoGuS 
MErcurius, PEDANUS ET THEANUS ET MENICELLUS 
GRAMMATICI 

MER. Phasellus ille nimis gravis est vectoribus remoque vix 
agi potest. Hoc est quod mortales usurpant: qui nimis properet, 
sero eum pervenire. Sed quaenam haec est umbra, quae tam 
sola volitat? Heus tu! Cuius istud est stmulacrum? 

PED. Pedani grammatici. 

MER. Quid tibi vis tam solus? 

PED. Te ipsum quaerebam, Maia genite. 

MER. Quanam gratia? 

PED. Oratum venio, quaedam meo nomine ut discipulis referas, 
quod te vehementer confido facturum, cum litterarum auctor 
atque excultor fueris. 

MER. Facile hoc fuerit. Quam ob rem explica, quid est quod 
referam velis. 

PED. Vergilium nuper a me conventum dicito quaerentique 
ex eo mihi, quot vini cados decedenti e Sicilia Aeneae Acestes 
dedisset, errasse se respondisse; neque enim cados fuisse sed 
amphoras. Ea enim tempestate cadorum usum in Sicilia nullum 
fuisse: partitum autem amphoras septem in singulas triremes 
accessisseque aceti sextariolum idque se compertum habere ex 
Oenosio, Aeneae vinario; ex Hipparcho autem mathematico 
intellexisse Acesten ipsum vixisse annos centum viginti quattuor, 
menses undecim, dies undetriginta, horas tris, momenta duo ac 
semiatomum. 

MER. Idem ego memini me ex Aceste ipso audire. 

PED. Errasse item se, qui Caietam Aeneae nutricem dixisset, 
quae fuisset tubicinis Miseni mater; nec dedisse illam loco nomen, 
quod ibi fuisset sepulta sed quod, cum in terram descendisset 
legendorum holerum gratia, fuisset illic a Silvano vim passa. 
Anchisae quoque nutricem fuisse‘a Palamede raptam, cum is 
agrum Troianum popularetur excedereque tum illam annos cen- 
tum et viginti fuisseque ei nomen Psi. Quae quod notam haberet 
quandam in fronte, hinc Palamedem litteram psi et formasse et 
nominasse. 

MER. Magna sunt haec, litterator, cognituque dignissima. 


246 Latin Writings of the Italian Humanists 


PED. Maiora ac multo digniora his audies. 

MER. Solis videlicet litteratoribus tantum sciendi studium 
est post mortem? 

PED. His nimirum solis. Equidem et illud percunctari volui, 
dextrone an sinistro priore pede e navi descendens Aeneas terram 
Italiam attigisset; ad quod poeta ipse respondit satis se comper- 
tum habere neutro priore pede terram attigisse, sed sublatum 
umeris a remige, cui nomen esset Naucis, atque in litore exposi- 
tum iunctis simul pedibus in arenas insiliisse idque exipso remige 
habere se cognitum. 

MER. O diligentiam singularem! 

PED. Illud quoque, Atlantiade, quod cum gratia fiat tua, vel 
cum primis auditcres meos, qui sunt in Campania, doctos facito: 
Horatium fuisse abstemium, quod ex eo sum sciscitatus; vinum 
autem tantopere ab illo laudatum in praeconis patris honorem, 
qui, cum voce non posset, potando certe vino omnes sui temporis 
praecones superasset. Uzstum'vero me ne ex ipso quidem Caesare 
scire potuisse, cum Galliam describeret, in trisne an tres partes 
divisam scriptum reliquisset. 

MER. Demiror, cum tam ipse accuratus atque humanus fuerit. 

PED. Iram id effecisse arbitror, in quam ob accusationem 
exarserat Theani litteratoris, qui eum reprehendere esset ausus, 
quod carros non currus dixerit. Ata Tibullo Albio comiter fuisse 
exceptum, cumque Pedanum me vocari dicerem, gaudio eum 
exsiliisse arbitratum Pedo, in cuius agro rus habuisset, oriundum 
esse atque huius rei gratia docuisse me nomen senex apud vetus- 
tissimos Latinos communis fuisse generis proptereaque dixisse 
se, cum de anicula loqueretur, merito tot mala ferre senem. 

MER. O rem nobili dignam grammatico! 

PED. Lucretium quoque nimis mihi familiariter deblanditum, 
quod diceret grammaticos debere a se amari propter morbi 
similitudinem: omnis enim dementia quadam agi. Propterea 
docuisse me nomen illud potis apud maiores suos etiam neutri 
generis vim habuisse, quorum exemplo dixisset, ‘“‘nec potis est 
cerni quo cassum lumine fertur.”” At Iuvenalem nimis me gravi- 
ter obiurgasse, quod dicerem oleagina virga pueros a me verberari 
solitos; oportuisse enim ferula illos percuti. Quocirca, Arcas deus, 
monitos facias verbis meis grammaticos omnes, ferula ut utantur. 

MER. Faciam libenter, o Arcadice magister. Sed quis est, 
qui tam te irridet a tergo? Illum respice. 

THE. Ego sum Theanus grammatista. 

PED. Errasti. Grammaticum te, non grammatistam debuisti 
dicere. Addisce igitur. 

THE. Peccasti. Addisce enim nondum quisquam dixit. 
Itaque disce, non addisce dixisse oportuit. 

PED. Rursum peccasti: dicere enim, non dixisse oportebat 
dici. 

THE. Et tu rursum item peccasti, nam non oportebat, sed 
oportuit dicendum erat. 

PED. Prisciano caput fregisti. Neque enim erat, sed fuit 
dicere debueras. 

THE. Prisciano pedes fregisti. Debuisti enim, non debueras. 

PED. Immo hoc. 

THE. Immo illud. 

PED. Immo ego. 

THE. Immo tu. 

PED. Immo bene. 

THE. Immo male. 

PED. Hei, mihi! 

THE. Hei, tibi! 

MER. Reverentius, grammatici! Verbis enim, non manibus 
contendendum vobis est, deo praesertim arbitro. Quam ob rem 
bonis et honestis posthac verbis de litteratura contendite. Sed 
bene habet. ‘Tertius, ut video, adest sive iudex sive litigator. 

MEN. Ego diutius, grammaticunculi, ineptiolas ferre vestras 
nequeo. 

THE. At ego insolentiam tuam laturus hodie nullo sum 
modo. Quam ob rem, qui tibi tantum tribuas, Menicelle, dicas 
velim, cur lapidem hunc, petram vero hanc dicimus. 

MEN. Videlicet quod lapis agendi vim habeat; laedit enim 
pedem. At petra, quod pede teratur, ad patiendi genus transiit. 

MER. Nihil est grammatico insulsius. Vide, quae hi desipiant. 
Cum petra Graeca sit dictio, lapis vero fuerit a labando dictus 
tertia immutata littera, quod labent ex eo ambulantium vestigia. 

THE. Qui de lapide petraque hoc sentias, de manu quid mihi 
respondes? 

MEN. An non manus faciendo opere occupata aliquid semper 
patitur. 

THE. At nunc agit, cum te verbero. Em tibi! 

MEN. Heu! me miserum! 

THE. Quid temiserum? Rationem afferas oportet, cur manus, 
cum in pugnum coit cum verberat, dici hic non debuerit. 

MEN. Nihil mihi tecum erit amplius. Quam ob rem oratum 
te, Mercuri, volo, ut, cum primum Neapolim in Opicos perveneris, 
in eo conventu, qui otiosis fieri diebus ad arcum solet, Iovianum 
Pontanum convenias verbisque commonefacias meis, posthac ut 
sit cautior atque ut curso a verbo quod est curro deducat, non 
cursito. Panhormitam quoque Antonium acriter increpitato, quod 
epistulutiam in diminutionem protulerit. 

MER. At ego, Menicelle, pro Antonio hoc tibi respondeo: 
Italicam linguam non modo novas diminutiones fecisse, verum 
etiam augentium vocum formas quasdam invenisse detractionis 
ac ignominiae gratia. Quocirca Antonii nomine te tantum 
grammaticonem valere iubeo. Tu vero, Pedane, an quid habes 
praeter cetera eruditione dignum tua? 

PED. Unum hoc: Boetium non a Boetia, in qua ipse natus 
non fuerit, dictum, sed agnomentum hoc illi fuisse a vescenda 
boum carne, quod ipsius me Boetii cocus docuit. 

MER. Per Jovem mira agnominatio! Tu quid ad haec, 
Theane?, 

THE. Eiciendos hereditate Pedani liberos eius, bona publice 
vendenda, redhibendamque auditoribus quam Pedanus ab illis 
acceperit pecuniam. 

MER. <Atqui ego tuis vel maxime liberis cavendum prae- 
iudicium hoc censeo. 


TITO VESPASIANO STROZZI (1442-1505) 


Ap AnuLuM AB Amica Datum 


Anule, dulce mihi dilectae munus amicae, 
anule delicias inter habende meas, 

tu licet excellas auro pretiosus et apte 
gemma sit artifici clausa magisterio, 

est aliquid mihi, quo meruisti gratior esse: 
scilicet in nivea te tulit illa manu. 

Illa etiam dono cum te mihi tradere vellet, 
in primis monuit, quam sibi carus eras. 

Mecum igitur semper noctesque diesque manebis, 
mille tibi amplexus, oscula mille feram 

inque sinu ponere, manus dum nostra lavatur, 
invida ne nitidum te mihi laedat aqua. 

Tu modo, laeva, cave commissum perdere pignus, 
si qua hoc mandantis gratia tangit eri. 


Qua.is Visa AnTHIA IN CopparRi AGRIS 


Qualis erat roseis in odorae vallibus Aetnae 
virgineo lusu languida Persephone, 

qualis apud Xanthum nemorosa sedit in Ida 
Oenone socias inter hamadryadas, 

qualis pinifero confecta caede ferarum 
procubuit Cynthi fessa Diana iugo, 

talis Coppari peragratis Anthia campis 
lassa sub umbrosis concidit arboribus. 

Tum mihi visa decens, tam se formosior ipsa 
ignea quam cedunt sidera, Phoebe, tibi. 

Vidi ego flaventis auro certare capillos 
oraque purpureas exsuperare rosas. 

Vidi ego sideribus nitidos contendere ocellos, 
candida Sithonias vincere colla nives. 

Ipsa suo varios disponens ordine flores 
texebat facili mollia serta manu. 

Quam circumfusae dictabant carmina Nymphae 
et querulae foliis obstrepuistis aves. 

At vos, felices fortunataeque puellae, 
virginei comites consiliumque chori, 
dicite, si qua dedit mutato signa colore, 
dicite, qui vultus me veniente fuit; 
num discedentem argutis spectarit ocellis, 
illius an fuerit nomen in ore meum. 
A! quam, ne fieret Zephyri nova praeda, verebar, 
flamine cum molli blandior ille foret! 
Quid sit amor, venti Borea didicere magistro, 
quamque petunt omnes, non bene tuta manet. 
A! quam purpureis invidi floribus amens, 
sedula quos nivea legerat ipsa manu! 
Pertimuique Iovem, ne se mutasset in illos, 
fallere qui variis novit imaginibus. 
Europen tauro, Danaen deceperat auro, 
atque deum nivea dissimularat ave. 
His, mea vita, dolis ne tu caperere, timebam 
sollicitumque tuus me facit esse decor. 
Nam tibi vix similem veteres cecinere poetae 
nec videt immenso Phoebus in orbe parem. 
Qui vult humano caelestem in corpore formam 
cernere, de facie cogitet ille tua. 

Nec minus ingenio et morum candore probaris 
atque sibi talem quisque venire cupit. 

Ergo prius tellus alimenta negaverit orbi 
et novus Hesperio surget ab axe dies, 

ante Pado Tagus atque Athesi miscebitur Ister, 

 pectore quam vultus defluat iste meo. 

Felices, quibus et caram retinere puellam 
semper et in tuto vivere amore licet, 

quos neque turbarit vigilans in limine custos 
dulcia nec tristis gaudia norit anus, 

nec quibus insidias cbscura nocte pararit 
exsiliens tacitis aspera turba locis. 

Haec mihi saepe nocent, haec sunt mihi saepe timenda; 
me tamen imprimis callida torquet anus. 

Illa meos aditus servat timidamque puellam 
territat horrendis imperiosa minis. 

Hane, tibi cum dabitur ludendi copia, falle, 
Anthia, nec placidum tempus abire sine. 

Nam non semper eris, qua nunc, formosa iuventa; 
iam veniet celeri curva senecta gradu. 

Ut violas roseumque vides cessare decorem, 
squalet ut amissis horrida silva comis, 

candida sic etiam facies abeuntibus annis 
deficit et nil tune paenituisse iuvat. 


Ap AMOREM 

A! demens quisquis silvas latebrosaque rura 
credit, Amor, telis non adeunda tuis. 

Tu nemus umbrosum, tu ripas fluminis alti 
et liquidos fontis et iuga montis adis. 

Quae nitidi primum radiantia lumina solis, 
quae videt occasum, subiacet ora tibi; 

quasque tenet sedes Boreas et nubilus Auster, 
indevitatas sustinuere faces. 

A! quotiens gravibus cupiens me solvere curis 
desertos saltus et loca sola peto! 

Sive urbis adeam nemorum seu devia lustrem 
sive ego caeruleum per mare puppe vehar, 

tu mea furtivo sequeris vestigia passu 
et iacis immiti spicula certa manu. 

Parce, puer, saevas in me torquere sagittas; 
ardenti infixum pectore vulnus alo. 

Parce, puer! Quid me extremum sentire furorem 
cogis? An haec ullum vindicat ira nefas? 
O quam te decuit potius domuisse puellam, 
quae me quaeque tuum despicit imperium. 
Ni frustra ex umero sonat, auree dive, pharetra, 
ni micat ex oculis irrita flamma tuis, 

huc ades et facibus celeres, Amor, adde sagittas 
noxiaque ultrici pectora fige manu. 

Fac tamen, insignis pereat ne gratia formae 
nec ducat roseo pallor in ore notam. 

Hoc ego non cuperem nec sum, me iudice, tanti. 
Signa mihi satis est si qua caloris erunt. 

Ap AMICAM 


Si levior foliis auraque incertior essem 
et flueret modico tempore nostra fides, 

non ego tam longo constans in amore fuissem 
ire nec adsiduas cogerer in lacrimas 

nec graciles adeo macies consumeret artus 
nec mea mutaret pallidus ora color. 

Sed vos decipere incautos didicistis amantis 
et queritur laedi, fallere si qua parat. 

Tu me infelicem formosam Lotida narras 
et Mareotinidem praeposuisse tibi. 

Has ego dispeream si praeter nomina novi 
tardaque et infido sit mihi dura Venus. 

Tene ego deserta potuissem ducere vitam, 
haec Iope quamvis, Inachis illa foret? 

Non sum, quem valeant aliae mutare puellae, 
nec meus incertis passibus errat Amor. 

Huc cursum tenui; tu portus es; ancora nostra hic 
haereat; hinc nullis fluctibus eiciar. 


In LaupEM RIPARUM BENACI 


Cedriferi colles et amoeni collibus horti, 
lucida Benaci qua fluit unda lacus, 
unde ortum accipiens placido felicia cursu 
Maeoniae gentis Mincius arva secat, 
vos salvete simul, nymphae, salvete deique, 
Si quos aut nemus hoc aut sacra lympha tenet. 
Quam iuvat has ripas spectare habitumque locorum, 
lenis ubi tenui sibilat ora sono, 
tanta ubi vis avium cantu, quae mulceat auris 
et quae sit lautas inter habenda dapes. 
Quis non aurifero depastos gurgite pisces 
laudarit, quos hic unicus amnis alit? 
Deliciae quae non capiant caelique solique? 
Quis putet his quicquam gratius esse locis? 
Contendisse hominum labor et natura videtur, 
plus uter hunc ditet nobilitetve situm. 

Non animos tantum regio, non lumina pascit, 
aegra sed ut medica corpora sanat ope. 

Hoc simul indigenae experti externique fatentur; 
hoc refero certa testis et ipse fide. 

Neve sit ignotum, qui tot pulcherrima laudet, 
si per eum tribui laus tamen ulla potest, 

post decimum Titus rediens huc Strozius annum 
haec vobis grata carmina mente dicat. 


BATTISTA SPAGNOLO, MANTUANUS (1448-1516) 
Baptista MANTUANUS CARMEL. JOANNI FRANCISCO Pico SAL. 


Nuper audita morte Io. Pici avunculi tui, viri clarissimi 
atque doctissimi, sic animo consternatus sum, ut neque pes neque 
mens satis suo fungeretur officio. Parum afuit, quin et de Deo 
et de natura sim conquestus, quod tantum lumen e mundo tam 
cito sustulerint, tantum Italiae ornamentum, tantam aetatis 
nostrae gloriam, quasi terrenae reipublicae bonis invideant, nulla 
habita nostri ratione succiderint,—succiderint, inquam, dum 
cresceret, dum floreret, dum copiosissima ingenii sui fertilitate 
pasceret universos. Sed recordatus sententiae Pauli, qua inquit: 
“Tudicia Dei abyssus multa,”’ continui me, ne male de Deo et de 
operibus impia temeritate sentirem. 

In occasu viri huius passa sunt magnam eclipsim studia litte- 
rarum, scientia rerum, integritas morum. Erat enim, ut scis, in 
patruo tuo sic vitae sanctimoniae coniuncta linguarum eruditio 
et humanarum divinarumque rerum cognitio, ut in uno eodemque 
homine viderer videre Hieronymum et Augustinum revixisse. 
Atque utinam opus illud, De Concordia Platonis et Aristotelis, 
antequam decederet, absolvisset! Pollicebatur enim titulus eius 
omnem antiquorum philosophiam et reconditissimarum ac scitu 
dignissimarum rerum apertionem. Omnia eius opuscula, quae 
absolvit, quae etiam imperfecta reliquit, sunt omni studio et 
diligentia conquirenda. Nam, cum a tanta ingenii felicitate 
profluxerint, non possunt non esse dignissima, quae ab omni 
posteritate legantur, amentur, et adorentur. Ad quod officium te 
provocarem, nisi te sic persuasum et animatum satis crederem. 
Deerat hoc familiae tuae decus immortale, ut apud nobilitatem 
antiquissimam, divitiarum et opum adfluentiam, rei militaris 
gloriam collocaretur etiam excellentia tantae sapientiae, ut omnia, 
quae apud mortales summa laude digna sunt, in unam domum 
tuam confluerent. 

Te vero, Io. Francisce, summa ope niti decet, ut patrui tui 
virtutem hereditate possideas et ut spiritus eius in te duplicetur, 
sicut Eliae spiritus in Eliseo. Hoc a te exspectamus, hoc 
requirimus. Cum eius opuscula collegeris, precor, ut me quoque 
participem reddas, et erit mihi operae pretium istuc tantae 

voluptatis gratia me conferre, cum sciero. Distichon in laudem 
eius ex tempore factum, quamquam non placeat, tamen subiciam. 
Picus Ioannes caelos, elementa, Deumque 
doctus, adhuc iuvenis, sanctificatus obit. 
Vale, princeps optime, et me ama. Mantuae, die XXVII 
Novembris, MIIIIXCIV. 
ALPHUS 
“‘Femineum servile genus, crudele, superbum 
lege, modo, ratione caret. Confinia recti 
neglegit, extremis gaudet, facit omnia voto 
praecipiti, vel lenta iacet vel concita currit; 
femina semper hiems atque intractabile frigus, 
aut canis ardentes contristat sidere terras. 
Temperiem numquam, numquam mediocria curat; 
vel te ardenter amat vel te capitaliter odit. 
Si gravis est, maeret torvo nimis hernica vultu; 
si studeat comis fieri gravitate remissa, 
fit levis, erumpit blando lascivia risu 
et lepor in molli radiat meretricius ore. 
Flet, ridet, sapit, insanit, formidat, et audet, 
vult, non vult, secumque sibi contraria pugnat, 
mobilis, inconstans, vaga, garrula, vana, bilinguis, 
imperiosa, minax, indignabunda, cruenta, 
improba, avara, rapax, querula, invida, credula, mendax, 
impatiens, onerosa, bibax, temeraria, mordax 
ambitiosa, levis, maga, lena, superstitiosa, 
desidiosa, vorax, ganeae studiosa, palatum 
docta, salax, petulans, et dedita millitiei, 
dedita blanditiis, curandae dedita formae. 
Irae odiique tenax in idonea tempora differt 
ulciscendi animos infida, ingrata, maligna, 
impetuosa, audax, fera, litigiosa, rebellis. 
Exprobat, excusat tragica sua crimina voce, 
murmurat, accendit rixas, nil foedera pendit, 
ridet amicitias, curat sua commoda tantum. 
Ludit, adulatur, defert, sale mordet amaro, 
seminat in vulgus nugas, auditaque lingua 

auget et ex humili tumulo producet Olympum. 
Dissimulat, simulat, doctissima fingere causas 
ordirique dolos, fraudique accommodat ora, 
ora omnes facili casus imitantia motu. 
Non potes insidias evadere, non potes astum 
vincere; tantae artes, sollertia tanta nocendi. 
Et quamquam videas oculis praesentibus, audet 
excusare nefas. Potis est eludere sensus 
sedulitate animi; nihil est, quod credere possis, 
et nihil est, quod non, si vult, te credere cogat. 
His facient exempla fidem. Quae crimina non sunt 
feminea temptata manu? Dedit hostibus arcem 
decepta ornatu bracchi Tarpeia sinistri, 
saeviit in natos manibus Medea cruentis, 
Tyndaris Aegaeas oneravit navibus undas, 
Scylla hostem sequitur patri furata capillum. 
Fratrem Byblis amat, subicit se Myrrha parenti, 
concubitus nati longaeva Semiramis ardet. 
Causa necis vati coniunx fuit Amphiarao, 
occidere viros nocturnis Belides armis, 
Orphea membratim Cicones secuere poetam. 
Cognita luxuriae petulantia Pasiphaaeae, 
Phaedra pudicitiam contra crudeliter ausa est. 
Decepit Iudaea virum Rebecca suamque 
progeniem velans hircino guttura tergo, 
porrigit Alcidae coniunx fatale venenum, 
decipit Hippodame patrem. Lavinia Troas 
implicat ancipiti bello, Briseis Achillem 
depulit e castris, demens Chryseide factus 
fulminat Atrides et sentit Apollinis iras. 
Eva genus nostrum felicibus expulit arvis. 
Credite, pastores, (per rustica numina iuro) 
pascua si gregibus vestris innoxia vultis, 
si vobis ovium cura est, si denique vobis 
grata quies, pax, vita, leves prohibete puellas 
pellanturque procul vestris ab ovilibus omnes, 
Thestylis et Phyllis, Galatea, Neaera, Lycoris. 

Dicite, quae tristem mulier descendit ad Orcum 
et rediit? Potuit, si non male sana fuisset, 
Eurydice revehi per quas descenderat umbras: 
tapta sequi renuit fessam Proserpina matrem. 
At pius Aeneas rediit, remeavit et Orpheus, 
maximus Alcides et Theseus et duo fratres, 
unus equis, alter pugnis bonus atque palaestra, 
et noster Deus, unde salus et vita resurgit. 
Haec sunt, pastores, haec sunt mysteria vobis 
advertenda; animi fugiunt obscena viriles, 
femineas loca delectant infamia mentes. 
*x* * * * *£* * £ * K 

Si fugiunt aquilam fulicae, si retia cervi, 
si agna lupum, si damma canem, muliebria cur non 
blandimenta fugis tantum tibi noxia, pastor? 
Est in eis pietas crocodili, astutia hyaenae; 
cum flet et appellat te blandius, insidiatur. 
Femineos, pastor, fugito (sunt retia) vultus; 
non animis, non virtuti, non viribus ullis 
fidito, non clipeo, cuius munimine Perseus 
vidit saxificae colubros impune Medusae. 
Monstra peremerunt multi, domuere gigantes, 
evertere urbes, legem imposuere marinis 
fluctibus, impetui fluviorum, et montibus aspris; 
sacra coronarunt multos certamina; sed qui 
cuncta subegerunt, sunt a muliere subacti. 
Rex, qui pastor erat funda spolioque leonis 
inclitus, et natus, qui templa Sionia fecit 
primus, et excellens invicto robore Samson 
femineum subiere iugum; minus officit ignis, 
saxa minus, rhomphaea minus, minus hasta, minus mors. 
Nec formae contenta suae splendore decorem 
auget mille modis mulier; frontem ligat auro, 
purpurat arte genas, et collocat arte capillos, 
arte regit gressus et lumina temperat arte. 
Currit, ut in latebras ludens perducat amantem; 
vult dare, sed cupiens simplex et honesta videri 

denegat et pugnat; sed vult super omnia vinci. 
Femina Caeciaco (res mira) simillima vento est, 
qui trahit expellens mendaci nubila flatu. 
Quisquis es (expertus moneo), temptare recusa, 
dum licet, hic fragilis quot habet fastidia sexus. 
Immundum natura animal, sed quaeritur arte 
mundities; id luce opus est, ea somnia nocte. 
Deglabrat, lavat et pingit, striat, unguit et ornat, 
tota dolus, tota ars, tota histrio, tota venenum. 
Consilio speculi gerit omnia; labra movere 
discit et inspecto vultum componere vitro, 
discit blandiri, discit ridere, iocari, 
incendens umeros discit vibrare natesque. 
Quid sibi vult nudum pectus? Quid aperta superne 
rimula, quae bifidam deducit in ubera vallem? 
Nempe nihil, nisi quo virus penetrabile sensum 
plus premat et Stygiae rapiant praecordia flammae. 
Hi iuvenum scopuli, Syrtes, Scyllae, atque Charybdes; 
hae immundae Phinei volucres, quae ventre soluto 
proluvie foeda thalamos, cenacula, mensas, 
compita, templa, vias, agros, mare, flumina, montes 
incestare solent; hae sunt Phorcynides ore 
monstrifico, extremis Lipyae quae in finibus olim 
aspectu mutare homines in saxa solebant.” 

Carmina doctiloqui cursim recitavimus Umbri. 
Quae si visa tibi nimium prolixa, memento 
ipsius id rei vitium, non carminis esse. 
Non longum est carmen, mulierum amentia longa est. 

—KEel. IV. 110-188, 1 93-245 


CorNIx 
Principio rerum primaque ab origine mundi 
cum muliere marem sociali foedere iungens 
caeli opifex (sic namque Deum appellabat Amyntas; 
nomen adhuc teneo) natos producere iussit 
atque modum docuit, fieri quo pignora possent. 
Accinxere operi, mandata fideliter implent; 

sicque utinam de pomi esu servata fuissent! 

Femina fit mater, puerum parit atque puellam 
atque puerperio simili fecunda quotannis 

auxit in immensum generis primordia nostri. 

Post tria lustra Deus rediit. Dum pignora pectit, 
femina prospiciens venientem a limine vidit. 

Adam aberat, securus oves pascebat. Adulter 
nullus adhuc suspectus erat; sed multiplicatis 
conubiis fraudata fides, sine cornibus hirci 

facti, et zelotypo coniunx suspecta marito, 

nam, quae quisque facit, fieri sibi furta veretur. 
Erubuit mater nimiaeque libidinis ingens 

indicium rata tot natos, abscondere quosdam 
accelerat; faeno sepelit paleisque recondit. 

Tamque lares Deus ingressus salvere penates 

iussit et, ““Huc,”’ dixit, ‘‘mulier, tua pignora profer.” 
Femina maiores natu procedere mandat. 

Hic Deus arrisit, velut arridere solemus 

exiguis avium pullis parvisve catellis. 

Et primo laetatus ait, ‘‘Cape regia sceptra; 

rex eris.”” At ferrum et belli dedit arma secundo 

et, “Dux,” inquit, “‘eris.’” Fasces populique secures 
protulit et vites et pila insignia Romae. 

Iamque magistratus celebres partitus in omnem 
progeniem humanos tacitus volvebat honores. 
Interea mater rebus gavisa secundis 

evolat ad caulas et, quos absconderat, ultro 
protulit, ‘“Haec,’’ dicens, “‘nostri quoque pignora ventris; 
hos aliquo, Pater omnipotens, dignabere dono.” 
Saetosum albebat paleis caput, haeserat armis 
stramen et antiquis quae pendet aranea tectis. 

Non arrisit eis, sed tristi turbidus ore, 

Vos faenum, terram, et stipulas,’’ Deus inquit, ‘‘oletis. 
Vester erit stimulus, vester ligo, pastina vestra; 
vester erit vomer, iuga vestra, agrestia vestra 
omnia; aratores eritis pecorumque magistri, 
faenisecae, solifossores, nautae, atque bubulci. 


“e 


260 Latin Writings of the Italian Humanists 


Sed tamen ex vobis quosdam donabimus urbe, 
qui sint fartores, lanii, lixae, artocopique, 
et genus hoc alii soliti sordescere. Semper 
sudate et toto servite prioribus aevo.” 
Taliter omnipotens fatus repetivit Olympum. 
Sic factum est servile genus, sic ruris et urbis 
inductum discrimen ait Mantous Amyntas.—Eel. VI.56- 
105 


ALDO MANUZIO (1449-1515) 


Ap ANDREAM NAUGERIUM PATRICIUM VENETUM COMPATREM 
In Lisros Ciceronis De ARTE RHETORICA 
EpIsTULA SEU PRAEFATIO 


Omnes, Andrea Naugeri, qui se vel componendis novis operibus 
vel instaurandis corrigendisve antiquis tradunt, ut non solum sibi 
sed et aliis prosint, quoniam, ut praeclare scriptum est a Platone, 
non nobis solum nati sumus sed ortus nostri partem patria, partem 
parentes vindicant, partem amici, otium sibi sumant et quietem 
ac a coetu hominum frequentiaque in solitudinem tamquam in 
portum se recipiant. Sacra enim studia litterarum et Musae 
ipsae semper quidem otium amant et solitudinem, sed tunc 
praecipue, cum, quae scripturus es, victura cupias “‘atque linenda 
cedro et levi servanda cupresso.’”’ Quam quidem rem tu, mi 
Naugeri, persaepe et feliciter facis; relicta enim urbe et frequentia 
hominum rus te confers et in loca quietis et tranquillitatis plenis- 
sima, ut superioribus annis in laureta et oliveta Benaci, ‘‘cum 
dirae ferro et compagibus arctis clausae essent belli portae,’”’ ubi 
et tu vacuus curis et molestiis iis, quaecumque impediunt praeclara 
studia litterarum, 

tale facis carmen docta testudine, quale 
Cynthius impositis temperat articulis. 
At mihi duo sunt praeter sexcenta alia, quibus studia nostra 
assidua interpellatione impediuntur: crebrae scilicet litterae 
virorum doctorum, quae undique ad me mittuntur, quibus si 
respondendum sit, dies totos ac noctes consumam scribendis 
epistulis; et ii, qui ad nos veniunt, partim salutandi gratia, 
partim perscrutaturi, si quid novi agatur, partim (quae longe 
maior est turba) negotii inopia,—tunc enim, “‘Eamus,”’ aiunt, ‘‘ad 
Aldum.” Veniunt igitur frequentes et sedent oscitabundi, 
non missura cutem nisi plena cruoris hirudo. 
Mitto qui veniunt recitaturi alii carmen, alii prosa oratione 
aliquid, quod etiam excusum typis nostris publicari cupiant, 
idque rude et incastigatum plerumque, quod et eos offendat 
limae labor et mora nec advertunt reprehendendum esse carmen, 
quod non 
multa dies et multa litura coercuit atque 
perfectum decies non castigavit ad unguem. 

A quibus me coepi tandem permolestis interpellatoribus vindicare. 
Nam iis, qui ad me scribunt, vel nihil respondeo, cum, quod 
scribitur, non magni intersit, vel, si intersit, laconice. Quam 
quidem rem, quoniam nulla id a me fit superbia, nullo contemptu, 
sed, ut quicquid est otii, consumam edendis bonis libris, rogo ne 
quis gravius ferat neve aliorsum atque ego facio accipiat. Eos 
autem, qui vel salutandi vel quacumque alia causa ad nos veniunt, 
ne posthac molesti esse pergant neve importuni interpellent 
labores et lucubrationes nostras, curavimus admonendos epi- 
grammate, quod quasi aliquod edictum videre licet supra ianuam 
cubiculi nostri his verbis: 

QUISQUIS ES, ROGAT ET ALDUS ETIAM ATQUE ETIAM, UT, SI 
QUID EST QUOD A SE VELIS, PERPAUCIS AGAS, DEINDE ACTUTUM 
ABEAS, NISI TAMQUAM HERCULES DEFESSO ATLANTE VENERIS 
SUPPOSITURUS UMEROS. SEMPER ENIM ERIT QUOD ET TU AGAS ET 
QUOTQUOT HUC ATTULERINT PEDES. 

Id ipsum et hic propterea inseruimus, ut magis magisque 
innotescat. 

Sunt tamen multi et Graece et Latine docti, qui frequentando 
aedes nostras Herculem mihi suppetias veniendo sedulo agunt. 
Ex quibus tu, Naugeri excellentissime, hisce Marci Tulli de 
praeceptis oratoriis deque dicendi copia et studio eloquentiae 
libris accuratissime cum antiquis exemplaribus conferendo 
recognoscendis vel Atlas requiescente me factus es. Idemque 
nunc in illius orationibus et in divinis de philosophia libris 
assidue atque adeo feliciter facis, ut brevi et correctissimi ab 
jisque, qui passim habentur, longe alii exire possint in manus 
studiosorum. Taceo quam diligenter, quam ingeniose, quam 
docte, cum alios prosa oratione e bonis codicibus indefessus 
emendaveris libros et penes te habeas, tum praecipue optimos 
quosque poetarum, quos mihi, quae tua est humanitas, qui tuus 
amor erga bonas litteras, daturum te, cum publicare eos excusos 
typis nostris voluero, benignissime polliceris. Immo saepe etiam 
instas sic inquiens, ‘‘Alde, quid facis? Cur non petis a me Ver- 
gilium, Horatium, Tibullum, Ovidium, et alios quosdam? Vix 
credas quam sint penes me emendati ex antiquis codicibus.”’ 
Quam ob rem sic me tibi devinxisti, ut te non secus amem quam 

me ipsum tibique aeque ac mihi longissimam vitam exoptem. 
Nam cum adeo iuvenis tantus et prosa et carmine evaseris, ut te 
vel antiquis, qui utroque in genere summa cum laude elaborarunt, 
fere aequaveris, non dubito, quin futurus sis maximum decus et 
gloria nostrorum temporum et una cum Bembo nostro “magnae 
spes altera Romae.”’ 

Etsi non me fugit haec te, qui tuus est pudor, non libenter 
audire, tamen, quia scio me vera dicere et te abs te cognosci 
quam optime atque illud yv@@e ceavréy non ad arrogantiam 
minuendam solum esse dictum, verum etiam ut bona nostra 
norimus, sic tibi de te loqui volui multorum exemplo et 
doctorum virorum. Et, ut taceam ceteros et Graecos et Latinos, 
qui hoc ipsum factitarunt, Plinius iunior in Panegyrico illo in- 
geniosissimo ac divino, quem initurus consulatum Traiano im- 
peratori dixit frequenti senatu, summas illius laudes coram ipso 
dicere dignissimum accommodatissimumque esse existimavit, 
quod et verissimas esse illas certo sciret et principem suarum 
virtutum maxime conscium. Fuit enim Traianus non solum 
imperator sed et homo omnium optimus. Unde et nunc inter 
creandum imperatorem hoc illi primum imprecantur: Sis felicior 
Augusto et melior Traiano. Adde quod id est huiusmodi nostrarum 
vel epistularum vel praefationum genus, ut sic licere nobis vel 
ea ratione videatur, quod, etsi uni privatim videmur scribere, 
publice tamen iisque omnibus scribimus, qui nostra haec amice 
legerint. Ob eam quoque causam licere nobis arbitramur, ut ei, 
ad quem scribimus, nonnihil quasi argumentum dicamus de iis 
libris, in quibus huiusmodi vel epistulas vel praefationes praepo- 
nimus, non ut ipsum doceamus (arrogantis esset id quidem), sed 
ut et tueatur nostra et sit eorundem iudex, et qui nesciunt (semper 
enim prodesse volumus), id discant e nobis. Quam ob rem idem 
et hic faciendum censuimus. Et te, Naugeri doctissime, iudicem 
elegimus, cum propter alia tum etiam quod omnia, quae his 
libris de ratione dicendi tractantur, sic teneas ut digitos unguesque 
tuos. Debemus enim, quae publicanda elucubramus, iis recitare 
vel scribere, qui possint, si bona sunt, laudare, sin male, repre- 
hendere, ut olim Quintilio poemata recitabantur, qui, cum 
aliquid non probaret, “‘Corrige, sodes, hoc,” aiebat, “‘et hoc.” 


264 Latin Writings of the Italian Humantists 


Laudandus igitur Peripateticus ille Phormio prudenterque 
fecisse existimandus est, quod coram Hannibale de officio im- 
peratoris et de omni re militari disputaverit, non ut illum doceret 
(numquam enim tantum insaniisset Phormio), sed ut Poenus vel 
delectaretur ea audiens, quorum esset peritissimus, praesertim si 
copiose, ornate, docte a philosopho dicerentur, vel ut iudicaret 
potius, an perite ea de re disputatum esset; rustice contra et 
inhumaniter fecisse Hannibal (semper enim fuisse dicitur insuavis 
et difficilis), qui, cum Phormionem audisset et ceteri, qui inter- 
fuerant, vehementer delectati quaesivissent, quidnam ipse de illo 
philosopho iudicaret, responderit multos se deliros senes saepe 
vidisse, sed, qui magis quam Phormio deliraret, vidisse neminem. 
Quod contumeliosum responsum tantopere probari a M. Tullio 
miror atque eo magis, quod non propterea delirare Phormionem 
visum esse ait, quia inepte aut indocte de re militari praecepta 
narraverit, sed tantum quia Hannibali, cuius nomen erat magna 
apud omnes gloria quique tot annos de imperio cum populo 
Romano omnium gentium victore certaverat. Cum potius delirus 
vere fuisset Phormio, si apud rusticos et id genus alios, qui non 
intellegerent, de re militari disputavisset: quemadmodum si 
surdis quispiam suaviter canat aut narret fabulam, vel si coram 
caecis in numerum quis quam optime ludat aut manuum celeri- 
tate praestigiatoriam agat. 

Tu autem, mi Naugeri, haec tibi dici a nobis facile patieris, 
quod simul et doctissimus sis et humanissimus, tum etiam quia, 
cum tibi sic dicuntur, omnibus dicuntur, in quorum manus haec 
nostra pervenerint. Quam ob rem leges tu quidem, quae breviter 
de his libris quasi argumenta scribuntur, et leges non, ut Phor- 
mionem Hannibal, contumeliose(barbarum id quidem), sed benigne, 
ut soles, me, cum ea legeris, dimissurus. Ea vero sunt haec. * * * 

Haec habui, mi Naugeri, quae super his dicerem pro tempore. 
Habeo enim assidue plus negotii quam fortasse alius quisquam 
vel occupatissimus. Adsit Deus, qui me et his malis et gravissimis, 
quibus premor, molestiis eripiat ac velit ut, dum amissis agris 
et ipse haec queror: 

En quo discordia cives 

perduxit miseros, en quis consevimus agris! 

aut haec: 
Vivi pervenimus, advena nostri 

(quod numquam veriti sumus) ut possessor agelli 

diceret, ‘‘Haec mea sunt: veteres migrate, coloni,”’ 
tu quoque divinus poeta (es enim alter ab illo) consolans com- 
patrem tuum mihi aut haec canas: 

Fortunate senex, etiam tua rura manebunt 

et longo quoque servitio te exire licebit 

et cito praesentes alibi cognoscere divos, 
aut tale aliquid. Quod cum fuero adeptus, saxo, quod tot annos 
indefessus volvo, in montis apicem tandem perducto et collocato, 
“‘recubans sub tegmine fagi’ et ipse queam dicere, 

Deus nobis haec otia fecit. 
Vale, ingens decus Musarum. 


A.pus Manutius Romanus Stupiosis Omnisus S. P. D. 


Constitueram Ta Tv “EXAHvwy AeELKd, quae dictionaria Latine 
possumus dicere, non prius publicare excusa typis nostris quam 
copiosissima emendatissimaque haberem. Verum, cum id perquam 
difficile esse cognoscerem, non mihi solum negotiis familiaribus 
impedito et re impressoria sed etiam expeditissimo cuique atque 
utriusque linguae et liberalium artium medicinaeque et scientiarum 
omnium doctissimo, mutavi sententiam; quandoquidem et 
nosse cuncta oportet et dictiones omnis xara xuptoryra interpretari, 
quod nescio an quisquam praestare nostro tempore praeter unum 
aut alterum possit, quo et Graecae et Latinae litterae, licet melius- 
cule sese habeant quam multis anteactis annis, tamen adhuc 
iacent. Quis enim bene novit liberales artes? Quis est simplicium 
rerum, quibus in medicina opus est, doctissimus? Heu, heu! 
pudet dicere vix lactucas, brassicas, et quae vel caecis se ipsam 
ostendit herbam cognoscimus. Quod egocumcogito, etsi non pos- 
sum non dolere vehementer, tamen non solum non succumbo dolori 
sed sic accingor nocte dieque ad succurrendum nullo devitato 
labore, ut sperem brevi futurum, quo et bonas artes omnis et 
medicinam ipsam calleant homines aetatis nostrae valeatque 

studiosissimus quisque, nisi sibi ipse defuerit, cum antiquitate 
contendere. Doleant, maledicant, obstent et quantum et quam- 
diu velint, si qui sunt invidi, indocti, et barbari. ’’Eo7au, éorat 
KaA@s. 

Accipite nunc igitur quod pro tempore damus, duplex uno 
volumine dictionarium, ubi quid sit additum, in fronte libri licet 
videre. Si qua item facta sint meliora, legentes cognoscite et ex- 
spectate magnum etymologicum: Suidam, Pollucem, Pausaniam, 
Stephanum, et ceteros bonos, quos cura nostra impressos brevi 
publicare est animus; exspectate deinceps optimos quosque 
Graecos. Nunc aere nostro decem Aristophanis comoediae cum 
optimis commentariis excuduntur; Suidas item omnesque in uno 
volumine doctissimorum epistulae. Mox aggrediemur Hermogenis 
Rhetorica et Aphthonii Progymnasmata et in eos ipsos et in 
Aristotelem Commentarios; necnon Galeni quaecumque exstant 
in medicina. Sed quamquam certo scio dicturos plerosque, cum 
nostras has pollicitationes legerint, Ovidianum illud, ‘‘Pollicitis 
dives quilibet esse potest,” id tamen fero aequo animo, quando- 
quidem, volente Christo Iesu, Deo nostro optimo maximo, et 
haec et multo maiora videbunt, quae paro, quae molior. 

Vestrum est interea, studiosi et amici fautoresque provinciae 
nostrae, si cupitis Aldum vestrum opem vobis et pereunti 
doctrinae impressorio aere facilius allaturum, aere vestro emere 
libros nostros. Ne parcite impensae. Sic enim brevi omnia 
dabimus. Et mementote quod praecepit optimus poeta Hesiodus, 

Kat dduev os xev 6 kal ur Sduev Os Kev pr) 6B 
Awrn wév tus Edwkev, ddwry S’otris Edwxev. 
Hoc est 
Da, tibi qui dederit; qui non dederit tibi, ne da. 
Danti aliquis dedit, at non danti non dedit ullus. 
’E ppwobe. 
Dictionarium Graecum, Venetiis, mense Decembri, MIIIIXCVII 


ExemMPLuM Privitecir ALbDo Romano Concesst AD REIPUBLICAE 
LITTERARIAE UTILITATEM 


Leonardus Lauredanus, Dei gratia dux Venetiarum, etc. univer- 


sis et singulis, ad quos praesentes advenerint, salutem et dilec- 
tionis affectum. 

Cum diu in hac urbe nostra degerit Aldus Manutius Romanus, 
vir singulari virtute et doctrina praeditus, divinoque auxilio 
quam plurimos et Graecos et Latinos libros summa cura et 
diligentia castigatos imprimendos publicandosque curaverit cha- 
racteribus utriusque linguae sic ingeniose effictis et colligatis, ut 
conscripti calamo esse videantur, quae res studiosorum omnium 
animos mirifice delectavit; ut possit emendandis libris et Latinis 
et Graecis vacare in dies melius eosque ad communem litteratorum 
omnium utilitatem accurate in suis aedibus impressos publicare, 
suppliciter petiit, ne alius quisquam in dominio nostro queat 
Graecas litteras facere contrafacereve aut Graece imprimere nec 
Latinarum quidem litterarum characteres, quos vulgo cursivos 
et cancellarios dicunt, facere contrafacereve aut imitari curareve 
faciendos nec ipsis characteribus libros excudere vel alibi im- 
pressos venundare nec, quae ipse typis et antehac excudenda 
curavit volumina et posthac curabit, possit alius quisquam 
impune excudere aut excusa forma in terris et locis alienis in 
dominium nostrum adferre venalia hinc usque ad annos decem 
sub poena amittendi operis et artificii aut librorum ac ducentorum 
aureorum nummum, quotiens quis contrafacere ausus fuerit. 
Cuius poenae pars tertia spectet ad orphanotrophium pietatis 
huiusce urbis nostrae, alia tertia ad rectores et magistratus 
nostros, ad quos delatum fuerit, alia item tertia sit delatoris. 
Nos autem bene audita optimeque considerata et perpensa ipsius 
Aldi petitione ac intellecto et quantum profuerit et prodesse possit 
studiosis omnibus, et qui sunt et qui post aliis erunt in annis, 
quantosque assidue passus labores fuerit iam multos annos iisdem 
utriusque linguae characteribus inveniendis effingendisque, ut 
optimi scriptoris manum imitarentur; cognito etiam, quantum et 
quanta diligentia insudaverit imprimendis libris, ut quam 
emendatissimi exirent in manus hominum, necnon quantum im- 
penderit impendatque in ipsa admodum et digna sua provincia, ut 
possit, quemadmodum coepit, perseverare pereuntique reipublicae 
litterariae opem ferre in hac urbe nostra, in qua divino adiumento 
iam vel Neacademiam habet, quam petiit gratiam auctoritate 
senatus nostri Rogatorum liberaliter ipsi Aldo concessimus et 
praesentium tenore concedimus. 

Quare volumus et vobis ac unicuique vestrum efficaciter impera- 
mus, ut gratiam et concessionem ipsam nostram observetis curetis- 
que observandam inviolabiliter iuxta ipsam eiusdem Aldi petitio- 
nem. Quam omnibus impositis condicionibus cum praefato 
senatu admisimus. 

Et si publicandam in civitatibus, terris, et locis nostris ipse 
Aldus seu eius precuratores oportere censuerint, est nostra in- 
tentio ut eam in locis consuetis atque ubi opportunum fuerit sine 
ulla penitus contradictione publicandam curetis, quemadmodum 
in vestra obedientia maxime confidimus et de amicorum bene- 
volentia plene speramus. 

Datae in nostro ducati palatio die XIIII Novemb. Indictione 
sexta MDII. 


GIOVANNI COTTA (1479-1510) 


Ap Lycorim 


Amo, quod fateor, meam Lycorim, 
ut pulchras iuvenes amant puellas. 
Amat me mea, quod reor, Lycoris, 
ut bonae iuvenes amant puellae. 
Huic ego, ut semel hanc videre visus 
sese ostendere fixiore ocello, 

“Quando,” inquam, ‘‘mea lux, mei laboris 
das mi praemiolum meique cordis 
tot incendia mitigas, Lycori?”’ 

Hic illa erubuit simulque risit. 
Ridebat simul et simul pudebat. 
Dumque molliculos colens amores 
colit virgineum simul pudorem, 

“Quid negem tibi?’’ dixit et capillum, 
qui pendens levibus vibratur auris 
et formosa vagus per ora ludit, 
hunc secans trepida implicansque in auro, 

“Haec fila aurea et aureum capillum 
pignus,” inquit, ‘“chabe meique amoris 
meique ipsius. Hoc tuum puellae 
tuae pignore lenias calorem.”’ 

“Eheu! quid facis? Hei mihi! Lycori, 
haec sunt flammea texta non capilli. 
Sunt haec ignea vincla. Ni relaxes, 
qui tanto valeam valere ab aestu? 
Anne ignem iuvat ignibus perire? 
Comae flammeolae, subite flammas. 
Crines igneoli, venite in ignes. 

Sat me, flammea vincla, nexuistis. 
Nunc vos solvimini et subite flammas. 
Ussisti nimis, ignei capilli. 
Nunc vos urimini et valete in ignes. 
Hos meos, age, laetus ignis ignes 
perge exstinguere tuque, flamma, flammam 
exedas, mea corda quae exedebat. 

At tu, sic reliqui tui capilli 

vernent perpetuum tibi, Lycori, 
quod tuos ferus usserim capillos, 
parce. Nam volo amare, non peruri. 


Ap LycorIM 


O factum lacrimabile atque acerbum! 
Nunc certe lacrimaberis, Lycori. 
Digna res lacrimis tuoque luctu. 
Namque lumina nostra, lumina illa, 
illa lumina, quae, Lycori, amabas, 
quae tuis solita anteferre ocellis, 

non sunt, o mea lux, amanda ut ante. 
Non sunt lumina sed malae tenebrae. 
Illa, ut impia fata te, Lycori, 
abstulere mihi tuoque longe 

me a vultu voluere abesse caro, 

in rivos abiere lacrimarum. 

Quodque amarius atque praeter omnem 
lacrimabile cogitationem, 
quantumcumque habuere lacrimarum 
iampridem evomuere. Nunc ad ipsum 
ventum est sanguinem ab intimoque cordis 
ducto flumine turgidi horridique 
sanguinem lacrimant miselli ocelli 

et cum sanguine amata diffluit lux 

ac sic enecuere seque meque, 

dum meum miseri igneum furorem 
quaerunt diluere et rigare mentem, 
heu! mentem Enceladi Typhoeique 
aestuosa anima aestuosiorem. 


EPITAPHIUM QUINTERII 


Me longe effigie venustiorem 
Narcissi vel Apollinis comati 
Parcarum Lachesis nimis severa 
isti Quinterium dedit sepulcro. 
Cur non flosculus exeam, requiris, 


Giovanni Cotta 


cum tantum fuerim puer decorus? 
Tellus est nimis arida, o viator, 
nostri facta perustione amoris. 
Sed si lacrimulis tuis madescet, 
forsan flos novus ibit e sepulcro. 


Ap CALOREM FLUVIUM 


Ocelle fluminum, Calor, Calor pulcher, 
Calor bonarum cura amorque nympharum, 
quem caerulum fovens caput sinu blando 
Montella secum amore vincit aeterno, 

dic, o mihi amnis conscie, anne nunc forte 
pulchra illa simplexque adeo et omnibus felix 
soluta curis mea Rubella per ripas 

tuas oberrat et vel ex odoratis 

pingit corollas floribus vel in densa 

silva sibi suavi sopore blanditur; 

anne potius cum aequalium choro ludit, 
qua primum oriris ipse quaque miscetur 
nitens nitenti Balnius Politinae 

tuosque laeti confluunt in amplexus, 
argenteumque pedem atque nuda formosos 
artus per undam et aureum lavit crinem. 
Sic est. Ibi illa membra eburnea atque ipsas 
papillulas beata frigeras lympha 

atque inde flammeo calore concepto 
hucusque flammas in mea ossa transmittis, 
dum te subinde, candidae memor nymphae, 
qua iam recepta Samnii tumes unda, 
Samnii et vetustas limpidus rigas urbes, 
exsul, miser, suspiriosus inviso. 

At tu, Calor, sic olim amoenus auratis 
dicare cornibus arduusque Vulturno 

ferare victo illique iam auferas nomen, 
fontem ad tuum recurre; dic meae luci 

meo te ab igne posse saepe siccari, 

meo nisi de fletu identidem crescas. 

Dic me amplius nequire tanta celare, 

nequire ferre vulnera ac mori semper. 

Tum, si ipsa prorsus haud sit immemor nostri, 
si fors amata illi mea et fides grata, 

dic me libenter ferre quidquid est duri. 


Ap VERONAM 
Verona, qui te viderit 
et non amarit protinus 
amore perditissimo, 
is, credo, se ipsum non amat 
caretque amandi sensibus 
et odit omnes gratias. 


ERCOLE STROZZI (1481-1508) 


Ap Lycum Navim Qua DomiInaM VEHEBAT 
PERTINACISSIME PROPELLENTEM 


Quo, Lyce, quo properas? Celerem compesce carinam. 
Non opus hic remis incubuisse citis. 
Non te mandatis cursor properantibus urget 
nec pavidus laesa vector ab urbe fugit; 
nec ferus insequitur ponti populator Iberi 
aut Venetae custos insidiosus aquae; 
nec tua certantes instant post terga carinae, 
unde tibi primus surripiatur honos. 
Quem fugis, ipse vehis. Tecum est pars altera nostri; 
altera cur adeo non rate digna tua est? 
Aut hanc redde mihi aut reliquam quoque suscipe partem. 
Sarcina coniuncti non onerosa sumus, 
cum, tua si longus delassat bracchia remus, 
non ego despiciam munus obire tuum. 
Sit mihi fagineo navim propellere conto; 
ipse bonus remex, ipse magister ero. 
Mecum amor insurget; remo ventisque vocati 
ibimus optatas te recubante vias. 
Cumque ratem subigam, si quam tu perditus ardes, 
concine; molle tuo carmine fiet iter. 
Mi sat erit, nitidis si me tunc spectet ocellis 
et laudet nixus cara puella meos. 
Cuius ad obtutum crescet mihi robur et a me, 
magne maris domitor, Typhi, secundus eris. 
Dum loquor, heu! diversus abis. Rogo, navita, siste, 
siste moraturam, Si Sinis ipse, ratem! 
Siste, precor, per si qua tuis flamma ossibus haesit, 
aut tibi si servum ponere cura iugum. 
Sic nec anhela fames nec te sitis arida laedat 
nec dominus merito verbere terga secet. 
Immemorem officii me nulla redarguet aetas; 
multa super vestro sanguine digna canam: 
Tullius inde Palatinas ut vectus ad arces 
Martigena summum gesserit urbe decus; 

alter et alter, uti vitam servaret erilem, 
obtulerit certae pectora fida necti. 
Et referam scriptos in Punica bella Volones 
Romula pugnaci pila tulisse manu. 
Magnanimique loquar sceptrumque fidemque Micythi 
totque aeterna bonis artibus ingenia; 
nec nisi servili fieri de sanguine regem 
Eoos lata qui ditione tenet; 
utque nihil metuat Turcas manus ista feroces 
perque aliena suas regna ministret opes. 
Hinc et deliciae et suaves mittuntur odores, 
quos domino tellus fert inarata suo, 
hine quod pinguis alit septeno gurgite Nilus, 
quod celeri pingit daedala Memphis acu, 
quicquid Arabs Seresque ferunt et odoriger Indus 
rubraque gemmiferi devehit unda maris. 
Aspera gens bello, sed non tamen aspera cultu, 
ad Venerem dura Martis ab arte redit. 
Te quoque credibile est Veneris sensisse calores, 
forsan et Arabiae carperis igne Napes. 
Furtivos precor illa tibi coniungat amores 
nec pateant vestrae crimina nequitiae. 
Sed quid ego haec demens levibus frustra eloquor auris? 
Furcifer ille notae deterioris abit 
nec precibus neque pollicitis fera corda moventur. 
Improbe, non iuris tanta rapina tui est. 
‘Haud frustra geminae tibi pars bona deficit auris 
oraque candenti forcipe adusta geris. 
Ipse ego te vidi mitra vinctum ire pudenda 
tergaque plectenti sanguinolenta manu 
affusamque tibi puerorum illudere turbam: 
surgit an ex illo nunc tibi crista die? 
Non quodcumque tamen crimen, scelerate, luisti; 
ominor et verbis omina certa meis. 
Aut uncus trahat aut quercu pendentis ab alta 
incita gypsatos verberet aura pedes 
deque tuo impastis sit rixa cadavere corvis; 
post avidi lacerent ossa relicta lupi. 

Ap CAELIAM 

Quid mihi dona sacris vovisse ingentia templis 
profuit et iunctas ture dedisse preces? 

Non ut Erythraei cumularem munera ponti 
quodve metalliferis egerit Hermus aquis, 

nec mihi ut imperium dominae contingeret urbis 
iret et a nigris candida fama rogis, 

nostra sed ut saevis relevarent pectora flammis 
aut mihi cum domina mutuus esset amor; 

tuncque per amplexus felicis stamina vitae 
duceret in longas Parca benigna moras 

et, cum me satis urgeret inutilis aetas, 
ante rogum canis fleret amica comis. 

Nam mihi quid prodest, primo quae venit ab orto 
divite gaza rubri litore nata maris? 

Quidve mihi prodest fulvi quodcumque metalli 
Bessus et aurifera Dalmata fodit humo; 

aut prolata iuvant bellacis iura Gehennae 
Appulaque Hispana regna subacta manu? 

Quid Getici decus atque immensa potentia sceptri 
aut bello aut placida gloria parta toga? 

Nil levat oppressam curarum pondere mentem, 
si Venus aversa neglegat aure preces. 

Sit mihi grata magis paupertas, Caelia, tecum 
quam sine te totas quas habet orbis opes. 

At fatis adeo trahor in diversa malignis, 
ut tibi sit curae tantula cura meae. 

Tu facilis modo, difficilis modo, sed meus idem 
perstat et assueto tramite pergit amor. 

Visa simul, simul ipsa cupita, simulque dicavi 
libera servitio pectora nostra tuo. 

Et me felicem dixi dixique beatum, 
qualis forma, fides si tibi talis erat. 

Forma fidem superat fitque ipsa potentior, illa 
debilior; nobis illa vel illa nocet. 

A! quantum fidei, tantum quoque deme decoris, 
quaeque minor, minus est diminuenda tibi. 

Sed quid diminuas? Potius, rogo, quam potes auge 
auctaque supremos duret adusque dies. 

Tunc neque regna petam nec quod micat ubere lympha 
seu, Pactole, tua seu, Tage flave, tua. 

Haec aliis optanda, mihi tu, Caelia, tantum. 
Non satis ad vultus orbis uterque tuos. 

Quod si dura negas solitis contendere flammis, 
ante velim nobis ima dehiscat humus 

speque bona vacuus cunctos prius angar in annos 
sub Phlegetontaeo flebilis umbra lacu. 


De AMoRE ET LAURA 
Vidit Amor Lauram et matrem ratus oscula iunxit, 
oscula quae mixto toxica melle ferunt. 
Ussit et exarsit flammaeque haud gnarus acerbum 
flevit et in pharetra credidit esse dolos. 
Convolvit calamos; nullus reus’ ‘‘A! rea,” dixit, 
‘“‘mater, in hoc omnis vulnere es ulta faces.” 


SE Duas PARITER AMARE 
An mihi cara Nape magis, an mage cara Neaera? 
Est mihi cara Nape, cara Neaera mihi. 
Utraque cara aeque est, ipse aeque carus utrique; 
illa vel illa meis carior est oculis. 
Nunc ego totus in hac vivo, nunc totus in illa; 
vivo in utraque simul, utraque mi una eadem est. 
Basia iunge, Neaera, Nape quoque basia iunget; 
quodque, Nape, dederis, pulchra Neaera dabit. 


Ap BEMBUM 
Tecum habita, ut vivas. Alibi quicumque moratus, 
non vivit. Vita est vivere, Bembe, sibi. 


EPITAPHIUM Pro JOANNE Pico MIRANDULA 
Ioannes iacet hic Mirandula. Cetera norunt 
et Tagus et Ganges, forsan et Antipodes. 


In LycarmMuM FurEM 
Suspendendus erat Phoebo redeunte Lycarmus. 
Furcam alius sero vespere fur rapuit. 
Quid sonti sperare nefas, si turpia furta, 
quod dederant laqueo, surripuere caput. 


JACOPO SANNAZARO (1458-1530) 


CALENDAE Mall 


Maius adest! Da serta, puer: sic sancta vetustas 
instituit, prisci sic docuere patres. 

Iunge hederam violis, myrtum subtexe ligustris, 
alba verecundis lilia pinge rosis. 

Fundat inexhaustos mihi decolor Indus odores 
et fluat Assyrio sparsa liquore coma. 

Grandia fumoso spument crystalla Lyaeo 
et bibat in calices lapsa corona meos. 

Post obitum non ulla mihi carchesia ponet 
Aeacus. Infernis non viret uva iugis. 

Heu! vanum mortale genus, quid gaudia differs? 
Falle diem. Mediis mors venit atra iocis. 


De NatTati ALTILII VATIS 


Musarum lux alma, meus cui tura quotannis, 
cui rite Altilius fundit in igne merum, 
accipe servatos hiberno frigore flores 
quaeque madent Siculis annua liba favis, 
quandoquidem magnum Latio rarumque dedisti 
pignus et Aoniis non leve nomen aquis. 
At tu, sic tristes numquam experiare tenebras, 
sic Phoebi nitido semper honore mices, 
fausta, precor, longos tamen exspectata per annos 
Altilioque tuo concolor usque redi. 


In TumuLuM LAURAE PUELLAE 


Et lacrimas etiam superi tibi, Laura, dedissent, 
fas etiam superos si lacrimare foret. 

Quod potuit tamen, auratas puer ille sagittas 
fregit et exstinctas maesta Erycina faces. 

Sed quamvis homines tangant tua fata deosque, 
nulli flebilior quam mihi, vita, iaces. 

Felices animae, quibus is comes ipsa per umbras 
et datur Elysium sic habitare nemus! 

TumuLus MAXIMILLAE 
Hic, hic siste precor gradum, viator. 
Hoc sub marmore Maximilla clausa est, 
quacum frigiduli iacent amores 
et lusus Veneresque Gratiaeque. 
Hanc illi miserae severa Clotho 
pro dulci thalamo domum paravit. 
Has matri dedit, has patri querelas 
pro plausu choreisque nuptiarum. 
Quid firmum tibi, quid putes, viator, 
mansurum inviolabile aut perenne? 
Si, quae deliciae iuvenculorum 
et decus fuerat puellularum, 
nunc, eheu! iacet ecce Maximilla, 
luctus perpetuus iuvenculorum 
aeternae et lacrimae puellularum. 


Ap MariInuM CARACCIOLUM 


O dulce ac lepidum, Marine, factum, 
dignum perpetuo ioco atque risu, 
dignum versiculis facetiisque 

necnon et salibus, Marine, nostris! 

Ille maximus urbis imperator, 

Caesar Borgia, Borgia ille Caesar, 
Caesar patris ocellus et sororis, 
fratrum blanditiae, quies, voluptas, 
montis pupulus ille Vaticani, 

ille, inquam, dominae urbis inquinator, 
Caesar Borgia, Borgia ille Caesar, 
cinaedi patris impudica proles, 
moechus ille sororis atque adulter, 
fratrum pernicies, lues, sepulcrum, 
montis belua taetra Vaticani, 
quingentas modo qui voravit urbes 
imbutus scelere et malis rapinis, 

urbes sub ducibus suis quietas, 
quascumque aut Latium ferax virorum 

aut Campania pinguis aut per alta 
divisi iuga continent Sabini, 

hisque ingessit Ariminum, Pisaurum, 
Urbinum, Populoniamque magnam, 
Camertes pariter, Forumque Livi 
Cornelique Forum, Faventiamque 

et quantum Aemiliae est Etruriaeque, 
quantum circuitu hic et inde longo 
Neptuni lavat aestuantis unda— 

at nunc quis neget esse opus deorum?— 
dum vecors animi impotente morbo 
quaerit plura nec est potis misellus 
explere ingluviem periculosam, 

ecce, ecce evomit! O Jovem facetum! 
O pulchram Nemesim! O venusta fata! 
Verum scilicet id, Marine, verum est, 
quod dici solet. En, fides probat nunc. 
Fortunam si avide vorare pergas, 
eandem male concoquas necesse est, 

ut iure evomere hunc putemus ipsum, 
qui tantum miser hausit oppidorum. 
Ast id omne, quod hausit, oppidorum, 
quod quinque assiduis voravit annis, 
imbutus scelere et malis rapinis, 

scis quot evomuit diebus? Uno. 

O lucem meam! O Jovem facetum! 

O pulchram Nemesim! O venusta fata! 
O dulce ac lepidum, Marine, factum! 


De CAESARE BorRGIA 


Aut nihil aut Caesar vult dici Borgia. Quid ni? 
Cum simul et Caesar possit et esse nihil. 


Ap AMICAM 


Da mihi tu, mea lux, tot basia rapta petenti, 
quot dederat vati Lesbia blanda suo. 

Sed quid pauca peto, petiit si pauca Catullus 
basia? Pauca quidem, si numerentur, erunt. 

Da mihi quot caelum stellas, quot litus arenas, 
silvaque quot frondes, gramina campus habet, 
aere quot volucres, quot sunt et in aequore pisces, 

quot nova Cecropiae mella tuentur apes. 
Haec mihi si dederis, spernam mensasque deorum 
et Ganymedaea pocula sumpta manu. 


Ap MATHONEM 


Ut mandem victura meis tua nomina chartis, 
dicis amicitiam te, Matho, velle meam. 

Et tibi semper in ore duces, quos Graius Homerus, 
quos noster Latia vexit in astra tuba. 

Dumque ego sum tanti te iudice, venit ab horto 
cum donis holitor bisve semelve tuus, 

scilicet aeterni pretium mihi grande daturus 
nominis et fidae pignus amicitiae. 

O Matho, quam felix et amico et vate repertus es, 
quam felix horto muneribusque tuis, 

si, quod diis genitis vix tot peperere labores, 
id tibi lactucae prototomique dabunt! 


Ap FERRANDUM REGEM 


Ex ferro nomen tibi sit licet, aurea condis 
saecula, nam sub te principe nemo metit. 


Hymnus Divo Gaupioso 


Gaudete, coetus virginum, 
plenas habentes lampadas. 
Sponsus sacras ad nuptias 
venit repente. Surgite, 
Venit serenus lucifer 
nocturna pellens sidera. 
Optata lux solemnibus 
adest dicata gaudiis; 

lux clara, qua fugans nigram 
mundi sator caliginem, 
vestri latere gloriam 
patris diu non passus est, 

qua Gaudiosi segmina, 

tot inreperta saeculis 

suis videnda civibus 

dives retexit urnula. 

O ter beate et amplius 
lapis pusille, qui tuo 
tantum verendum praesulis 
sinu recondis pulverem. 
Praesul sed o beatior, 
clarae decus Neapolis, 

tuae benignus patriae 

fer, Gaudiose, gaudia. 
Adsit fides et veritas, 

adsit probata castitas; 
morbos, famem, pericula 
tuis repelle moenibus. 

Ergo tibi sit gloria, 
inseparata Trinitas, 
Verbum Paterque et Spiritus, 
qui condidistis omnia. 


Ap Rurtnas CuMARUM UrRBis VETUSTISSIMAB 
Hic ubi Cumaeae surgebant inclita famae 
moenia, Tyrrheni gloria prima maris, 
longinquis quo saepe hospes properabat ab oris, 
visurus tripodas, Delie magne, tuos, 
et vagus antiquos intrabat navita portus, 
quaerens Daedaliae conscia signa fugae, 
(credere quis quondam potuit, dum fata manebant?) 
nunc silva agrestes occulit alta feras. 
Atque ubi fatidicae latuere arcana sibyllae, 
nunc claudit saturas vespere pastor oves; 
quaeque prius sanctos cogebat curia patres, 
serpentum facta est alituumque domus; 
plenaque tot passim generosis atria ceris 
ipsa sua tandem subruta mole iacent: 
calcanturque olim sacris onerata tropaeis 
limina distractos et tegit herba deos. 

Tot decora artificumque manus tot nota sepulcra 
- totque pios cineres una ruina premit. 

Et iam intra solasque domos disiectaque passim 
culmina saetigeros advena figit apros. 

Nec tamen hoc Graiis cecinit deus ipse carinis 
praevia nec lato missa columba mari. 

Et querimur cito si nostrae data tempora vitae 
diffugiunt? Urbes mors violenta rapit. 

Atque utinam mea me fallant oracula vatem 
vanus et a longa posteritate ferar! 

Nec tu semper eris, quae septem amplecteris arces, 
nec tu, quae mediis aemula surgis aquis. 

Et te (quis putet hoc?), altrix mea, durus arator 
vertet et, “‘Urbs,”’ dicet, ‘‘haec quoque clara fuit.”’ 

Fata trahunt homines; fatis urgentibus urbes 
et quodcumque vides auferet ipsa dies. 


Deos NemoruM Invocat IN ExsTRUENDA Domo 


Dii nemorum, salvete! Ego vos de rupe propinqua, 
de summis patriae moenibus aspicio. 

Aspicio venerorque. Cavae mihi plaudite valles. 
Garrula vicinis perstrepat aura iugis. 

Vos quoque perque focos felicia dicite cives 
verba, per intectas flore decenti vias. 

Victima sollemnes eat inspectanda per aras 
turbaque Palladia fronde revincta comas. 

- Mosque ut ab antiquae repetatur origine Romae, 

exterior forda cum bove taurus aret. 

Ac prius infosso tectum quam cingere sulco 
incipimus, iustos ture piate deos. 

Nulla per obductum decurrant nubila caelum 
candidaque augustum concinat omen avis. 

Exsurgat paries, ventos qui pellat et imbres, 
qui multa circum luce serenus eat. 

Adsit dispositis series concinna columnis 
quaeque ornet medias crebra fenestra fores. 

Ipse biceps primo custos in limine Janus 

occurrat laetis obvius hospitibus. 

Protinus a dextra sacrae, mea turba, sorores 
cingant virgineis atria prima choris. 

A laeva nitidis stratum Pythona sagittis 
miretur posita Cynthius ipse lyra. 

Aedibus in mediis parvi sinus amphitheatri 
visendas regum praebeat historias. 

Ac primum triplici sese defendat ab hoste 
Fernandus rapido iam metuendus equo. 

Alfonsusque pharetratas dira agmina gentes 
cogat Hydruntinis cedere litoribus. 

Tum iuvenis rex ipse et regum insignibus auctus 
Alpinos adigat linquere castra duces. 

Postremo Federicus avito laetus honore 
Dalmaticas grandi classe refringat opes 

infestosque deos metuendaque iura minatus 
indicat nato bella gerenda suo. 

Hic bene conveniens membris variantibus ordo 
aspiciat celebris e regione situs. 

Exedrae xystique, tablinum, hypocausta, diaetae, 
et quae privatis usibus apta velim; 

atque aliae occasus, aliae vertantur in ortus, 
quaeque habeant Borean, quaeque inhibere Notum. 

Iungantur longis quadrata, obliqua rotundis 
et capiat structos plurima cella toros. 

O studiis placitura meis, o mille per artes 
otia Pieriis nostra iuvanda modis! 

Hic ego tranquillo transmittam tempora cursu, 
dum veniat fatis mitior hora meis. 

Viximus aerumnas inter lacrimosaque regum 
funera; nunc patria iam licet urbe frui, 

ut, quod tot curae, tot detraxere labores, 
restituat vati Parthenopea suo. 


Ap NINAM 


Sescentas, Nina, da precor roganti, 
sed tantum mihi basiationes 
non quas dent bene filiae parenti 

nec quas dent bene fratribus sorores, 
sed quas nupta rogata det marito 

et quas det iuveni puella caro. 

Tuvat me mora longa basiorum, 

ne me tam cito deserat voluptas. 
Nolo marmora muta, nolo pictos 
dearum, Nina, basiare vultus, 

sed totam cupio tenere linguam 
insertam umidulis meis labellis 

hanc et sugere morsiunculasque 
molles adicere et columbulorum 

in morem teneros inire lusus 

ac blandum simul excitare murmur. 
Haec sunt suavia dulciora melle 
Hyblaeo et Siculae liquore cannae. 
Haec sola ambrosiaeque nectarisque 
succos fundere, sola habere possunt. 
Quae si contigerint mihi tuisque 
admovere sinas manum papillis, 
quis tunc divitias, quis aurum, et omnis 
assis me putet aestimare reges? 

Jam non maluerim mihi beatas 
Aurorae Venerisque habere noctes, 
non Hebes thalamos beatiores, 

non, si deserat haec suum maritum, 
non, si me roget usque quaque, non, si 
aeternam mihi spondeat iuventam. 


Ap IoANNEM SANGRIUM Patricium NEAPOLITANUM 
De Suo Immaturo Ositu 

Si me saevus amor patriis pateretur in oris 
vivere vel saltem matre vidente mori, 

ut, quae vix uno nunc sunt ingesta libello, 
essent illa suis continuata locis, 

forsitan immites potuissem temnere Parcas 
ductaque de pulla tristia pensa colo 

nec me plebeio ferret Libitina sepulcro 
aut raperet nomen nigra favilla meum. 


LYC. 


MYC. 

Nunc cogor dulcesque lacus et amoena vireta 
Pieridumque sacros destituisse choros 

nec pote, quae primis effudit musa sub annis, 
emendaturo subdere iudicio. 

Sic, heu! sic tenerae sulcis resecantur aristae, 
implumes nido sic rapiuntur aves. 

Pro superi! tenues ibit Syncerus in auras 
nec poterit nigri vincere fata rogi? 

At tu, quandoquidem Nemesis iubet, optime Sangri, 
nec fas est homini vincere posse deam, 

accipe concussae tabulas atque arma carinae 
naufragiique mei collige relliquias; 

errantesque cie quocumque in litore manes 
taliaque in tumulo carmina caede meo: 

ACTIUS HIC IACEO; SPES MECUM EXSTINCTA QUIESCIT; 
SOLUS DE NOSTRO FUNERE RESTAT AMOR 


PHYLLIS 
Lycidas Mycon 


Mirabar, vicina, Mycon, per litora nuper 

dum vagor exspectoque leves ad pabula thynnos, 
quid tantum insuetus streperet mihi corvus et udae 
per scopulos passim fulicae perque antra repostae 
tristia flebilibus complerent saxa querelis; 

cur iam nec curvus resiliret ab aequore delphin 

nec solitos de more choros induceret undis. 

Ecce, dies aderat, caram qua Phyllida terrae 
condidimus tumuloque pias deflevimus umbras, 

a miseri! et posthac nec tristes linquimus auras 

nec dubitat saevus solacia ferre Pylemon. 

Scilicet id fuerat, tota quod nocte vaganti 

huc illuc, dum Pausilypi latus omne pererro 
piscosamque lego celeri Nesida phaselo, 

nescio quid queruli gemerent lacrimabile mergi. 
Phyllis ad inferias, Phyllis, si credimus, illos 

ad gemitum, o Lycida, tumulique ad sacra vocabat. 

Eheu! care Mycon, qualis spectacula pompae 
(nunc recolo), quas ipse manus, quaeve ora notavi 
his oculis. His, inquam, oculis quae funera vidi 
infelix! Hic me tandem dolor improbus egit 

in scopulos, in saxa, rogove absumpsit eodem 
ignea vis vel saltem aliquis deus aequore mersit. 
O Lycida, Lycida, nonne hoc felicius ili 

evenisse putas quam si fumosa Lycotae 

antra vel hirsuti tegetem subiisset Amyntae? 

Et nunc, heu! viles hamo sibi quaereret escas 

aut tenui laceras sarciret vimine nassas. 

Sed tu, si quid habes veteres quod lugeat ignes, 
quod manes cineresque diu testetur amatos, 
incipe, quandoquidem molles tibi litus arenas 
sternit et insani posuerunt murmura fluctus. 
Immo haec, quae cineri nuper properata parabam 
carmina, ab extremo cum iam cava litora portu 
prospicerem et nivei venerarer saxa sepulcri, 
incipiam. Tu coniferas ad busta cypressus 

sparge manu et viridi tumulum superintege myrto. 
En tibi caerulei muscum aequoris, en tibi conchas 
purpureas nec non toto quaesita profundo 

et vix ex imis evulsa coralia saxis 

adferimus. Tu sollemnes nunc incipe cantus. 
Incipe, dum ad solem Baianus retia Milcon 
explicat et madidos componit in orbe rudentes. 
Quos mihi nunc, divae, scopulos, quae panditis antra, 


- Nereides? Quas tu secreti litoris herbas, 


Glauce pater, quae monstriferis mihi gramina succis 
ostendes nunc, Glauce, quibus tellure relicta, 

a miser! et liquidi factus novus incola ponti 

te sequar in medios mutato corpore fluctus 

et feriam bifida spumantia marmora cauda? 

Nam quid ego, heu! solis vitam sine Phyllide terris 
exoptem miser? Aut quidnam rapta mihi luce 

dulce putem? Quidve hic sperem? Quid iam morer ultra 
infelix? An ut hac vili proiectus in alga 

arentes tantum frutices desertaque cernam 

litora et ingrato iactem mea verba sepulcro? 
Scilicet hos thalamos, hos felices hymenaeos 
concelebrem? Sic speratae mihi gaudia taedae 
dat Venus? Ambiguos sic dat Lucina timores? 
Quis mihi, quis tete, rapuit, dulcissima Phylli? 
Phylli, meae quondam requies spesque unica vitae, 
nunc dolor aeternusque imo sub pectore luctus. 
Non licuit tecum optatos coniungere somnos 
dulcia nec primae decerpere dona iuventae 

aut simul extremos vitam producere in annos. 
Nunc te (quis credat’) lapis hic habet et mihi nusquam es; 
nusquam terrarum Phyllis, sed fabula et umbrae 
frustrantur miseras per dira insomnia noctes. 

Me miserum! Qua te tandem regione requiram? 
Quave sequar? Per te quondam mihi terra placebat 
et populi laetaeque suis cum moenibus urbes; 

nunc iuvat immensi fines lustrare profundi 

perque procellosas errare licentius undas 

Tritonum immixtum turbis scopulosaque cete 
inter et informes horrenti corpore phocas, 

quo numquam terras videam. Jam iam illa tot annis 
culta mihi tellus populique urbesque, valete; 

litora cara, valete; vale simul, optima Phylli. 

Nos tibi, nos liquidis septem pro fluctibus aras 
ponemus septemque tibi de more quotannis 
monstra maris magni vitulos mactabimus hirtos. 
Et tibi septenis pendebunt ostrea sertis, 

ostrea muricibus variata albisque lapillis. 

Hic tibi Nisaee et flavos resoluta capillos 
Cymodoce mitisque pia cum matre Palaemon 

et Panope et Siculi custos Galatea profundi 
sollemnes nectent choreas et carmina dicent, 

quae Proteus quondam divino pectore vates 
edocuit, magni cum funera fleret Achillis 

et Thetidis luctus consolaretur amaros. 

At tu, sive altum felix colis aethera seu iam 

Elysios inter manes coetusque verendos 
Lethaeos sequeris per stagna liquentia pisces 
seu legis aeternos formoso pollice flores 
narcissumque crocumque et vivaces amaranthos 
et violis teneras misces pallentibus algas, 
adspice nos mitisque veni. Tu numen aquarum 
semper eris, semper laetum piscantibus omen. 
Ut Nymphis Nereoque, ut flavicomae Amphitritae, 
sic tibi victrices fundent libamina cymbae. 
Interea tumulo supremum hoc accipe carmen, 
carmen quod, tenui dum nectit arundine linum, 
piscator legat et scopulo suspiret ab alto. 

“In gremio Phyllis recubat Sirenis amatae. 
Consurgis gemino felix, Sebethe, sepulcro.”’ 

MYC. Dulce sonant, Lycida, tua carmina nec mihi malim 
halcyonum lamenta aut udo in gramine ripae 
propter aquam dulces cycnorum audire querelas. 
Sed tu, sic faciles vicina Megaria semper 
sufficiat conchas, sic proxima Mergilline 
ostrea saxosaeque ferat tibi rupis echinos, 
quandoquidem nox obscuras iam distulit umbras 
necdum permensus caelum sol, incipe rursus 
atque itera mihi carmen. Habent iterata leporem. 

LYC. Ne miserum, ne coge, Mycon. Sat lumina, sat iam 
exhaustae maduere genae. Dolor (adspice) siccas 
obduxit fauces; quatit et singultibus imum 
-pectus anhelantemque animam vox aegra relinquit. 
Et tamen haec alias tibi nos et plura canemus, 
fortasse et meliora, aderit si musa canenti. 

Quin et veliferis olim haec spectanda carinis 

seu Prochytae seu Miseni sub rupe patenti 
inscribam grandesque notas ferrugine ducam, 
praeteriens quas nauta mari percurrat ab alto 

et dicat, ‘“Lycidas, Lycidas haec carmina fecit.”’ 
Sed quoniam socii passim per litus ovantes 
exspectant poscuntque tuas ad retia vires, 

eia! age, iam surgamus. Ego haec ad busta sedebo; 
tu socios invise, escas nam quaerere tempus 


et tibi nunc vacuae fluitant sine pondere nassae.—Ecl. 


PIETRO BEMBO (1470-1547) 
Ap FuNDUM SALETIANUM 
Petrus BemsBus [oan. ALEXANDRO URTICIO PRAECEPTORIS.P.D. 


Optabam equidem, ut semper multum, nunc vero maxime, te 
videre et colloqui, ut de addiscendis Graecorum litteris, quod tu 
saepe mihi suasisti, deque profectionis meae consilio, quod adhuc 
te latet, et prudentiam et amorem in me tuum, ut debebam, 
consulerem. Erat enim aequissimum ut, quem ego unum secun- 
dum Bembum patrem meum omnium hominum colui maxime et 
cuius cum prope in sinu altus, tum consillis et praeceptis semper 
usus sum, ab eodem etiam sententiam peterem lis in rebus, quae 
magnopere ad totius meae vitae rationes pertinerent. Sed cum 
existimarem fore ut, antequam quicquam statuerem, ad te veni- 
endi tempus mihi non deesset, repente omnia ita sunt immutata, 
ut et consilium profectionis capere et profectionem maturare co- 
actus sim, sic profecto te ut convenire non potuerim. Huius festi- 
nationis causam Carolus, frater meus, ad te deferet. Itaque nihil 
de ea nunc quidem. 

De meo autem consilio volui ad te ipse perscribere ex Noniani 
bibliothecula, in qua eram, cum has ad te litteras dabam, ad quod 
quidem consilium capiendum eo solutior fui, quod id abs te 
probatum iri non dubitavi ex iis sermonibus, quos tu mecum 
proxime, cum una fuimus,habuisti. Eos te memoria tenere arbitror. 
Sed venio ad consilium meum. Est in Sicilia Messanae Constan- 
tinus Lascaris, vir non modo Graecus sed etiam Byzantius, quae 
quidem urbs sola ex universa Graecia retinere probitatem. illam 
Atticam antiquisermonis, si qua residet adhuc quidem eius linguae 
probitas, plane dicitur. Eaque in urbe ludum aperuit exercuit- 
que multos iam annos et caste nec sinedignitate. Is valde omnium 
hominum sermone laudatur. Scripsit de primis grammatices 
elementis librum ad instituendos pueros, qui habetur et legitur. 
Hunc ego illum esse statueram, qui me doceret, si tu annuisses, 
vel propterea quod esset ipse in eiusmodi doctrina facile princeps 
(est autem ab optimis doctoribus ars omnis haurienda) vel quia 
in Sicilia eam artem exerceret, ubi non domesticis curis, non 
publicis, non amicorum officiis, non paternis ullis muneribus a 
discendi studio interpellarer, eo si me contulissem. Quod cum 

mihi placuisset essemque de eo cum Angelo Gabriele meo locutus, 
sic ab eo discessi, ut se mecum ad idem muneris venturum esse 
diceret, ego autem illi etiam gratias agerem, quod se mihi comitem 
profiteretur. Jis ita constitutis rebus, dies aliquot iam abierant, 
cum mihi esset persuasissimum nihil adgredi, nisi tu meum 
consilium probavisses. Nunc autem, cum plane cogar te non 
salutato proficisci, feram animo aequiore, propterea quod non 
vereor, ne te id non solum probes sed etiam gaudeas, ausum me 
esse tantum viae capescere, ut aliquando eum sermonem ad- 
discerem, quo tu carendum mihi esse non putasti, qui me Latinas 
litteras docuisses. 

Habes consilium profectionis meae. De quo utinam tibi antea 
scripsissem; pacatiore animo in viam me darem. Nunc is me 
scrupulus tenet et puto tenebit, quoad abs te litteras accipiam, 
quod tamen tarde video fore. Nam Bembus quidem pater, 
posteaquam meum cognovit ea inre animum, me etiam collau- 
davit neque ullum boni patris officium praetermisit, ut nihil 
mihi deesset cum ad profectionem tum multo magis etiam ad 
mansionem, quam minus annuam futuram non dubitabat; ego 
vero etiam bimam puto fore. Sed nolui eius molestiam augere, 
ut existimaret setam lungo in desiderio mei futurum. Itaque 
cras naviad Fossam Clodiam, quod velim dii approbent; reliquum 
iter in equis conficiemus. Vale. Quarto Kalen. April. MCCCC- 
LXXXXII. De Noniano.—£Ep. I. 1. 


VENETIAS P. B. BERNARDO BEMBO Patri S. P. D. 


Messanam venimus ad quartum Nonas Maias, navigatione usi 
perincommoda, quod viae,cum discedens a te pedibus me facturum 
putarem, mutavi consilium, cum essem Neapoli, propter hospiti- 
orum infrequentiam; tum ipsa hospitia ab omnibus rebus impara- 
tissima. Itaque naviculam nacti decimo die Siciliam tetigimus 
nauseantes. Sed abstersit nobis omnem molestiam Constantini 
Lascaris humanissima congressio. Qui nos excepit libentissime et 
liberaliter est pollicitus idque re praestat. Erudimur enim mira 
ipsius diligentia, tum amore prope paterno. Omnino nihil illo 
sene humanius, nihil sanctius. Reliqua etiam omnia satis ex 
sententia. Urbs praeclaro loco posita ad mare, portu amplo 

atque tutissimo; aeris mira temperies; annona rerum ad victum 
omnium cum vilis tum luculenta. Quae tibi nota esse volui; ut 
confideres nos hic etiam cum voluptate futuros. Helenae matri 
meae multam salutem et Carolo fratri et Antoniae sorori. Vale, 
mi pater optimeatque optatissime. Tertio Kalen. Iunias. MCCCC- 
LXXXXII. Messana.—Ep. I. 4. 


FERRARIAM P. B. ALBERTO Pio Carpi Domino S. P. D. 


Veni in Nonianum postridie eius diei, quo istinc profectus sum, 
quae mihi villa sane visa est exspectare adventum meum; ita me 
suscepit hilariter. Ego autem, qui hoc diversoriolo diu carueram, 
vix possum dicere quam eo sum delectatus. Primus accursus in 
hortulos est factus, deinde ad Pluvici ripam populorumque 
umbras illas Bembi patris mei, quas mihi dixisti velle invisere te. 
Is me angulus semper magnopere delectat, sed omnino nescio 
quo pacto et fortasse nostra culpa, qui abfuimus (nam vilici nolo 
dicere; ii enim homines umbrarum elegantiae non favent), multum 
decoris amisit, multum venustatis, ut quasi me pigeat in eo libro, 
quem de Aetna conscripsi, tam multa verba fecisse de illo loco. 
Sed tu si veneris, una ei et dialogo consulemus. Nam quia eo in 
statu res est, ut, si murus iaciatur, magna amoenitas arboribus et 
ripae videatur accessura, deliberare nihil audeo sine te, qui non 
solum villas sed etiam castella aedificas. Contuli demum me ad 
bibliothecam, in qua cum essem heri, venit in manus mihi ver- 
naculum carmen meum, quod feceram hoc ipso in loco, antequam 
in Siciliam proficiscerer, ut me ipsum atque amicum quendam 
meum ad bene vivendi officia et capescendarum virtutum studium 
quasi dormientes excitarem. Id ego cum avidiuscule percurrissem, 
uti fit, in eorum scriptorum recensione, quae diu, quasi ab eorum 
memoria recesserimus, neglecta iacuere, cepi ex ea lectione plus 
etiam voluptatis quam putaram. Itaque, cum mihi non dis- 
plicuissent, statui eos versus ad te mittere, cum ut haberes quasi 
primitias huius fundi, tum ut scires non solum amatoria nos 
huiuscemodi carminibus sed etiam, quod ad mores et philosophiam 
tuam illam faciat, solere concinere. Ceterum pluviae nos intra 
villam tenent, quibus tamen puto Nonianum Jovem velle meis 
studiis suffragari, nam omnino praeter scribendi aut legendi nulli 

mihi negotio reliquit locum; quod quidem non moleste ferrem, 
nisi mihi etiam amoeniores meas omnes ambulatiunculas sus- 
tulisset. Tu vale et iam ad nos, ut pollicitus es, cogita. Ego te 
vehementer exspecto. XII Kalen. Sept. MIID. Ex Noniano. 
—Ep. II. 18. 


VENETIAS P. B. VINCENTIO QuIRINO Et ANGELO GABRIEL! S. P. D. 


Veni recta in Strotianum, quemadmodum vobis dixeram me 
facturum, ubi nihil offendi, quod non me magnopere delectaret. 
Primum aedes magnificae ac sumptuosae, quae etiam, si quod 
umquam vitium fecerunt, demoliuntur, restituuntur, poliuntur, 
ut habitem cultius. Deinde mira familiarium sedulitas, mirus 
omnium erga me amor, studium, observantia. Satrapes si essem, 
non equidem colerer diligentius. Praeter haec loci opportunitas 
magna itaque utilitas rerum omnium eadem, quae in urbe. 
Piscitum quidem incredilibilis copia Cymacliani portus piscinarum- 
que illarum celeberrimarum vicinitate, quae res etiam ad amoeni- 
tatem facit, nam earum undae prope fundum magno ambitu 
diffunduntur, ut ea ex parte de villa tamquam in mare prospici- 
atur. Quod si me harum rerum voluptas caperet, mirum quantas 
strages piscium, quantas maritimarum avium darem. Sed ego 
undas cum libenter aspicio tum audio multo libentius; uti illis 
neque multum delector et, si paulum commoventur, plane non 
fero. “Quid tu igitur?’” inquitis. Ad alia scilicet me transfero 
genera voluptatum. Nam ad venatum his quidem locis nihil est 
aptius. Itaque, quoniam matutinas horas omnes aut legendo aut 
scribendo consumimus, pomeridiani temporis partem aliquam non 
saepe quidem, sed tamen cum ardor ille studiorum meorum assidui- 
tate fractus elanguescere incipit, huc libenter confero, in quo nihil 
est quod exspectem meos: praesto mihi sunt, hortantur me exer- 
ceam. Lycus quidem etiam monet debilitari diuturna cogitatione 
corpus, otio laborem interponendum nec marcescendum in litteris; 
ita etiam in illis plus agi. “Quid?” quaeritis, ““Philosophantur, ut 
me venatum evocent?” Ego vero illis adsentior atque eo libentius, 
quod, dum ipsi vulpeculas vel lepusculos consectantur, ego me iis 
surripio et quidem saepius quam illae ipsae, quas venantur, ferae; 
didici enim inter venandum etiam versiculos meditari. 

Cum ad villam reditum est, ego statim ad lucernam, inde fere 
tertia ad cenam, non illam quidem refertam iis sermonibus, quibus 
vestrae, qui magni philosophi estis, magni patroni causarum, 
solent abundare, neque enim vos puto existimare Lycum quaerere, 
quanto sit terra sol amplior aut quem hesternis iudiciis XL 
virum sententiae condemnarint, sed tamen garritur aliquid, quod 
interdum rideamus. Quod si me meus Hercules inviserit, quem 
quidem nondum etiam vidi (in maximum enim quasi concursum 
occupationum eius meus adventus incidit, quibus adhuc explicare 
se non potuit. Quamquam, qui illinc veniunt, aiunt eum singulis 
horis affuturum et ipse etiam mihi scripsit), sed si nos ille aliquando 
inviset, quis me erit fortunatior? Vosne, qui togati in foro deam- 
bulatis? 

Cum haec scriberem, puer ad me de bibliotheca venit nuntians 
mures ex Aristotelis libris fibulas indicesque abrosisse iis, quos ille 
mept Cwwy scripserit. Quaesivi num aliorum. Negavit ille. 
Nunc ego te appello, Quirine, qui tot milia tpoBAnuarwy Romae, 
qui omnibus poscentibus nota cetera, ut mihi respondeas, ecquid 
sit, quod minus ab illo recte de animalibus traditum nunc ii 
mures tamquam vindicaturi ad librum accesserint. Dicunt enim 
valde quidem multa dispicere quoddam eorum genus. Sed, 
mehercules, extra iocum, quoniam mures mirifice me infestant, 
alterum mihi de tuis felibus Aegypticis velim mittas, modo ne illi 
tam amentur a tuis mulieribus, ut neutro carere aequo animo 
possint. Nihil enim illis invitis aut etiam non libentibus pos- 
tulo. Novi quam multa eiuscemodi esse in deliciis interdum 
etiam virorum soleant, nedum sint mulierum. 

Fratribus vestris et matribus et Valerio physico salutem dicite 
meis verbis; ad meque litteras mittite quam saepissime. Valete. 
Prid. Kalen. Novemb. MDII. De Strotiano.—Ep. ITI. 7. 


PaTAvium Petrus BEMBus CoLaE Suwo S. P. D. 


Nos iter ita divisimus, ut cras domi simus cenaturi. Itaque 
cocum meum iussi praecurrere, ut hoc tibi nuntiaret, simul ut 
praesto esset, si quid eius indigeres. Tu fac omnia parata sint ad 
nos recipiendos. Etiam bibliothecan sigillis reliquoque ornatu 
concinnabis, ut possim eius aspectu, quo, ut scis, mirifice delector, 

statim adveniens exhilarari. Feminis dices Caeciliam invitent, ut 
cenet apud nos. Cupio enim illam quam primum videre. Lucilio 
filiolo meo, quem amabilem et festivum esse audio, tibi certe 
iueundissimum scio esse, basiolum dabis; Morosinae et Marcellis 
salutem. 

Haec scripsi pransus in Padi ripa, cum me somnus interpellaret, 
ad quem, tota prope nocte Ferrariae apud antiquum hospitem 
meum Guidum Strotiam cum essem, non accesserat. Vale, mi 
optime et suavissime Cola. Decimo Kalen. Maias. MDXXV. 
—Hp. V1.7 


Petrus BemMBus CATERINAE LANDAE S. P. D. 


Valde me tuae litterae delectarunt eoque magis, quod mihi 
praeter spem accidit abs te puella tantulae aetatis Latino sermone 
et quidem probo et eleganti scriptas litteras accepisse. Itaque ad 
reliquas causas, quae te mihi carissimam faciunt, plurimas illas 
quidem atque maximas, hac etiam addita, quod te optimis artibus 
deditam video, nihil iam est, quod ad meum erga te amorem addi 
posse videatur. Quam ob rem erit mihi plane gratissimum, si 
una cum tuis parentibus ad me vere inito veneris, ut te videre et 
colloqui possim, cuius rei non minimam mihi spem tuae ipsae 
litterae attulerunt. Augustinum, fratrem tuum, quod mihi 
commendas, facis ex amore fraterno vestro. Sed nihil ei erat 
tua commendatione opus, quem ipse filii loco habeo. Patri tuo 
et matri plurimam salutem dicito. Sed patri velim etiam suavium 
des. Quod si gravare facere, illum meo nomine rogabis ut tibi det. 
Vale. Septimo Kalen. Decemb. MDXXVI. Patavio.—Ep. VI. 12. 


CaTERINA LANDA Perro Benzo S. P. D. 

Augustinus, frater meus, ad te proficiscitur, ut bonarum artium 
studiis incumbat. Ego autem nullam aliam ob causam illum 
sequi non possum, ut et ipsa operam litteris dem, veluti meus 
fert animus, nisi quia femina sum. Scio enim fratrem apud te, 
virum litteris moribusque ornatissimum, ita profecturum, ut 
parentum desiderio satisfaciat. Quam ob rem nihil doleo; illi 
vero non invideo. Sed tamen non despero fore, ut mater post 
hiemem ad te se conferat. Tunc ego illam sequens a te doctior 
discedam. Interim fratrem tibi commendo. Vale.—Ep. VI. 13. 

P. B. CarDINALIS PAULO TERTIO Pont. Max. S. P. D. 

Quod me in amplissimum Romanae reipublicae cardinalium 
collegium nihil eiusmodi petentem, nihil omnino cogitantem 
sponte tua cooptaveris, quodque Octavianum Zenum, familiarem 
a cubiculo tuum, eius rei nuntium tuis cum litteris humanissime 
honorificentissimeque scriptis cumque priore capitis tegumento 
purpureo sacroque magnis itineribus ad me miseris, immortales 
tibi gratias habeo habeboque, dum vivam. Quid enim aut ad 
hominum de me opinionem honestius aut ad memoriam mei 
nominis clarius aut ad bene de humano genere merendum aptius 
atque accommodatius magistratu isto dari mihi potuerit, sane non 
video. Tuum vero hominis supra sortem hominum positi tam 
honorificum de me iudicium pluris esse quam magnorum regum 
opes et fortunas omnes puto. Nam si laudari a laudato viro docti 
homines in optabilium et honoratarum esse rerum genere statu- 
erunt, tibi certe, omnium hominum longe maximo, summi Dei 
vicarium in terris gerenti probari me tantoque ac tam praeclaro 
munere dignum videri, cum quo tandem erit laudis gloriaeque 
ornamento comparandum?’ Itaque, cum tuos pedes absens non 
possem, eas sum litteras verecunde osculatus Deumque Opt. Max. 
precatus, ea ut res mihi et reipublicae prospere atque feliciter 
eveniret. 

Tametsi paulo post sedatiore animo imbecillas vires meas, 
cum ingenii ob naturae tarditatem, qua impedior, tum vero 
etiam corporis propter senectutem mecum reputans, valde timui, 
ne tu mihi plus eo iudicio tribueris quam sustinere ipse ulla mea 
diligentia et studio, ullis plane opibus possem, praesertim per- 
difficili hoc et perincommodo Christianae reip. tempore, cum et 
seditionibus nostrorum hominum et bellis exterarum nationum 
ardere orbem terrarum flagrareque videmus. Tranquillo enim 
mari facile quilibet velificationem suam cursumque moderatur. 
In tempestate autem turbulenta ventisque saevientibus vectore 
opus est magnopere industrio artemque callente, quem me esse 
porro non sentio. Hic me timor cum non mediocriter suspensum 
tenuisset, in eam tandem cogitationem veni, ut confiderem, si 
tibi, quantum maxime tenuitas mea fert, et fidem meam et studium 
cultumque praestitissem, satis tibi me fecisse te pro tua incredibili 

prudentia et pietate atque in tuos benevolentia libenter existi- 
maturum. Ea recreatus spe, ut ad tuam erga me profusam 
liberalitatem tuasque litteras redeam, hoc unum tibi respondeo, 
me omnem operam daturum ac pro virili mea cum divinae bonitatis 
auxilio, quae quidem preces hominum sibi rite supplicantium non 
respuit, omni tempore diligentissime curaturum, ut te de me tam 
amanter iudicavisse tantumque mihi dignitatis tribuisse non 
paeniteat. De meo ad te adventu, quem scribis ut maturem, 
deque reliquis rebus, quas ad me Zenus tuo nomine detulit, ita 
faciam ut te velle video. Vale. Pridie Kalen Aprilis MDXXXIX. 
Venetiis—Ep. VI. 54. 


Patavium Petrus BemBus TorguaTo BEmBo Fix10 S. P. D. 


Equum, quem tibi pollicitus fueram me missurum, Joanni, 
Caroli nostri familiari, ad te Patavium perducendum dedi. Eo 
te perbelle usurum puto. Dedi etiam horologiolum in Gallia 
Transalpina confectum et quidem eiusmodi, ut vel noctu et sine 
luminibus, quota hora sit, possis ab eo summi tactu digiti fieri 
certior. Moneo autem, ne eo uti incipias, nisi ab eius artis magi- 
stris, quo id pacto recte fiat, prius edoceare. Parva enim culpa 
omnis illa motuum et rotarum temperatio perturbatur. Hocque 
ame unum disces, nervus ut is, cuius wnius vi reliqua omnia con- 
volvuntur suamque vicem faciunt, bis a te in die intendatur, ante 
prandium semel, antequam dormitum eas iterum. Quod te hac 
hieme intellego navasse operam bonis artibus satis diligenter, 
valde gaudeo atque, ut in eo constes, te hortor. Colae, Federico, 
Bonfadio, doctoribus tuis, multam salutem. In postremis tuis 
litteris dies adscripta non erat. Vale. Pridie Kalen. Februarias. 
MDXLII. Roma.—Ep. VI. 115. 


PETRUS BEMBUS ToRQUATO BEmMBo FitI10 S. P. D. 


Horologio e mea bibliotheca tibi allato, a quo expergefieri, qua 
hora voles, possis, te libenter uti non moleste fero. Modo te id 
non intemperate a somno avocet. Valetudinis enim tuae curam 
te habere in primis volo. De tuorum studiorum ratione nihil tibi 
mando nunc quidem nisi unum: fac ut in tuis, quas ad me das 
litteris, Ciceronem accuratius exprimas moremque illius scribendi, 

verba, numeros, gravitatem, lenitatem diligentius imitere. Hoc 
si feceris, omnia te assecutum putabo. Praeceptori tuo multam 
salutem; Tufeto etiam. Vale. Sextodecimo Kalen. Februar. 
MDXLIIII. Roma.—E£p. VI. 1178. 


CHRISTOPHORI LONGOLIT EPITAPHIUM 


Christophoro Longolio Belgae, Romanam civitatem propter 
insignem in studiis litterarum praestantiam adepto, summo 
ingenio, incredibili industria, omnibus bonis artibus praedito supra 
iuventae annos, in qua exstinctus est magno cum Italiae dolore, 
cui ingentem spem sui nominis excitaverat. 

P. Bembus Amico atque Hospiti Pos. 


Ap LucreTIAM BorcIAM 

Tempore quo primam miscens fluvialibus undis 
Tapetionides rite animavit humum, 

scilicet hac teneras oneravit lege puellas 
Natura in nostris parca tenaxque bonis, 

ut, speciem et clarae ferret quae munera formae, 
ingenii nullas quaereret illa vias; 

quaeque animi decus indueret cultumque per artes 
pectus Apollineas ingeniumque ferax, 

illa sibi nullum formae speraret honorem; 
atque omnes pacto iussit adesse deos. 

Plurima cumque novo crevisset femina mundo, 
eventus certam sustinuere fidem. 

Namque ut habent mala rura valentes saepe colonos 
pigraque, qui bonus est, otia sentit ager, 

sic non formosae cultu nituere puellae 
et, quae pulchra, eadem desidiosa fuit. 

Prima meum atque aevi sidus spectabile nostri 
tantum animo quantum, Borgia,fronte micas 

et tibi cum facie non certet Agenore nata, 
non Helene Idaeo rapta Lacaena Pari. 

Te tamen in studia et doctas traducis in artes 
nec sinis ingenium splendida forma premat. 

Sive refers lingua modulatum carmen Etrusca, 
crederis Etrusco nata puella solo; 

seu calamo condis numeros et carmina sumpto, 
illa novem possunt scripta decere deas. 

Nablia seu citharamve manu percurrere eburna 
et varia Ogygios arte ciere modos, 

seu tevocare Padi vicinas cantibus undas 
mulcentem dulci flumina capta sono, 

seu te nexilibus iuvat indulgere choreis 
et facili ad numerum subsiluisse pede, 

quam timeo, ne quis spectans haec forte deorum 
te praedam media raptor ab arce petat 

sublimemque ferat levibus super aethera pennis 
detque novi caelo sideris esse deam. 

Quicquid agis, quicquid loqueris, delectat et omnes 
praecedunt Charites subsequiturque decor. 
Ipse decor sequitur, sed, si modo vera fatemur, 
heu mihi! quam multis est decor ille malo! 

Nam minus Aetneas vexant incendia rupes 
quam. quibus est facies, Borgia, nota tua; 

nec facies modo sed docti quoque pectoris artes. 
A! pereat si quem forma sine arte movet! 

Atque ego, qui miseros olim securus amantes 
ridebam et saevi regna superba dei 

spectabamque mari laceras de litore puppes, 
nunc agor in caecas naufragus ipse vias. 


Iotas Ap FaunuM 


Mollibus Alcippe vernantia serta genistis 
Collis ab usque iugo fert tibi, Faune, sui. 
Ut vidi, huc amens summo de monte cucurri. 
Adspice, perculso quam tibi corde loquor. 

Nunc adeo, si saepe tuos cantavimus ignes, 
adfer opem flammae tu quoque, dive, meae. 
Formosi cum te floris velabit honore, 
haec illi dicas ut tua verba precor: 
“Alcippe, miserum fastu quae perdis Iolam 
teque simul tacito fallis inepta dolo, 

munera, quae portas, bene si tibi nota fuissent, 
damni te poterant admonuisse tui. 

Nec reflorescunt, quae iam cecidere, genistae, 
nec redeunt, qui iam praeteriere, dies. 

Quod si nulla mei tangit te cura poetae, 
a! saltem formae parce, puella, tuae.” 


Ap SEMPRONIUM 


Non quod me geminas tenere linguas, 

et Graiam simul et simul Latinam, 
Semproni, reputem, mei libelli 

materna tibi voce sunt locuti, 

ut tamquam saturum hinnuloque aproque 
vilem iuverit esse me phasellum, 

quod tu carminibus tuis venustis 
permirum tibi dixeras videri. 

Sed famae veritus malae periclum 
campo versor in hoc locutionis. 

Quod dicam tibi, quem proboque amoque 
quantum pignora vix amant parentes, 
ut, cum noveris id, cavere possis. 

Nam pol qua proavusque avusque lingua 
sunt olim meus et tuus locuti, 

nostrae quaque loquuntur et sorores 

et matertera nunc et ipsa mater, 

nos nescire loqui magis pudendum est, 
qui Graiae damus et damus Latinae 
studi tempora duplicemque curam, 
quam Graia simul et simul Latina. 

Hac uti ut valeas, tibi videndum est, 

ne, dum marmoreas remota in ora 
sumptu construis et labore villas, 

domi te calamo tegas palustri. 


CaROLI BEMBI FRATRIS EPITAPHIUM 


Qualis honos caeli, puro cum surgit Olympo 
Lucifer et fessis clarum caput exserit astris, 
tale decus te, Bembe, tuis mala fata tulerunt. 

TACOBL SINCERI SANNAZARII EPITAPHIUM 


Da sacro cineri flores; hic ille Maroni 
Sincerus musa proximus ut tumulo. 


RAPHAELIS URBINATIS PicTORIS EPITAPHIUM 


Hic ille est Raphael, metuit quo sospite vinci 
rerum magna parens et moriente mori. 


Pro GoriT10 VoTtuM AD DEOos 


Sancta, quibus propriam posuit Goritius aram, 
numina, perpetuosque arae sacravit honores, 
humani columen generis, divina puella, 

ipse sibi legit summi quam rector Olympi, 

et tu, divinae genetrix augusta puellae, 

felix sorte tua, felix nata atque nepote, 
aethereique puer magnum patris incrementum, 
arte boni quos egregia caeloque Savini 

spectari Pario et spirare in marmore fecit; 

hac vos pro pietate illi, pro munere tali 

reddite (si sacrorum umquam pia carmina vatum 
et castae movere preces caelestia corda), 

reddite quae posco, mea nec sint irrita vota, 

ut, quos longa dies miseris mortalibus olim 
advectat varios senio veniente labores, 

aegrum animum et segnes effeto in corpore sensus 
inque solum pronos vultus nixisque bacillum 
poplitibus tardosque gradus tremebundaque membra, 
tum crebras lacrimis causas et dura suorum 
funera et eversos mutata sorte penates 

quaeque alia ex aliis passim mala consternatas 
implerunt terras cupidi post furta Promethei, 
horum ille immunis totos centum expleat annos 
auspiciis, superi, vestris et numine vestro 
integer, ut nunc est, nec longae damna senectae 
sentiat et carus patriae, iucundus amicis, 

dives opum Roma incolumi Latioque fruatur. 

In Opitum BEMBI 


Eripitur Bembus rebus mortalibus, ille 

Bembus, amor Charitum, Venetae flos nobilis urbis, 
purpurei sacro decoratus honore galeri, 

spes hominum ingenti qui divitis ubere vicit. 

Illum Roma suis Varronibus orba suisque 

aequavit Crispis. Mors denique lumina, laudem 
haec summam exstinxit; lacrimis Farnesius illum 
atque hoc extremo dignatur honore sepulcri. 


Hic situs est Bembus. Satis hoc, nam cetera clarent, 
quo se cumque decus protulit eloquii. 


JACOPO SADOLETO (1477-1547) 


Tacopus SADOLETUS EPpiIsc. CARPENT. Drs. ErRasMo ROTEROD. 
So IP, ID}. 


Accepi tuas litteras Basileae Kalend. Octobris datas, in quibus 
erat manu tua adscriptum alteras te eodem exemplo ante dedisse; 
quas non acceperam. Sed et hae tardius huc allatae sunt; medio 
enim Novembri mihi sunt redditae; quas habui, mi Erasme doc- 
tissime, omni ratione gratissimas. Nam et effigiem tuae eximiae 
virtutis summaeque humanitatis mihi ante oculos totam posu- 
erunt, quam ego semper soleo et mirari et amare, et tuae erga me 
singularis benevolentiae fuerunt mihi fidelissimae testes. Quod 
enim tantam de salute mea curam susceperis atque usque eo 
fueris sollicitus, quoad habueris certum, quid me factum esset, 
meque in his locis constitisse cognoveris, amici nimirum animi et 
egregie benevoli haec magna est significatio, in qua, ne vivam, 
mi Erasme, si tibi concedo, ut in amando me sis superior. Multa 
equidem, quae in te sunt, atque haud scio an multo plura quam 
in quoquam alio, dilexi semper et admiratus sum ingenium, 
eruditionem, copiam, atque illud imprimis, quod tu ista tantae 
doctrinae ornamenta ad pietatis studium et ad Christi celebran- 
dum nomen contulisses. Huic vero tuo tanto in me ipsum amori 
etsi animo ac benevolentia sum par, verbis tamen et litteris 
satisfacere non possum. Dum enim avide cupio exprimere quam 
me tibi devinctum putem, mihi nec stilus nec oratio suppetit, 
quod tu per te melius poteris existimare. 

Sane, quod ad me attinet, admirabili Dei beneficio salus mihi 
tum et incolumitas est inventa, cum viginti diebus ipsis ante 
miserrimum casum Romae ex urbe illa exivi iter habens ad ec- 
clesiam meam et in ea residere, quod reliquum esset vitae, con- 
stituens, quo quidem voto iam antea Deo eram obstrictus. Nec 
vero dubito, quin recta et grata Deo haec voluntas causa meae 
incolumitatis exstiterit. Nam mea reliqua eiusmodi sunt, ut 
mihi illius magis misericordia sit opus. Sed quo ego minus 
meritus sum, hoc summi eiusdem Dei clementiae et benignitati 
maior a me debetur gratia. Meas quidem fortunas omnis acerba 
mihi urbis fortuna eripuit; in his ipsam bibliothecam, quam ego 
Graecis et Latinis libris magna diligentia undique comparatis 
referseram, quae omnium fuit, ut et tu existimas et ipse sentio, 

iactura gravissima. Sed tamen omnia in partem bonam accipi- 
enda sunt. 

De Bembo meo nihil est quod labores. Is, vivo etiam tum Leone, 
morbo coactus caeli mutandi causa contulit se Patavium ibidem- 
que consedit et nune quoque commoratur totus litteris et studiis 
deditus omnemque habens cum Musis rationem, quem ego arbi- 
tror pangere profecto aliquid, quod ipsi laudi futurum sit, ceteris 
non mediocri voluptati. 

Urbis Romae casum, quem pluribus defles, non alterius arbitror 
eloquentia digne posse deplorari quam tua. Incredibile est 
quantum calamitatis et damni ex illius urbis ruina omni humano 
generi invectum sit. In qua etsi vitia quoque nonnulla inerant, 
maximam tamen multo partem dominabatur virtus; domicilium 
certe humanitatis, hospitalitatis, comitatis, omnisque prudentiae 
civitas illa semper fuit, cuius exscidio, si qui, ut scribis, laetati 
sunt, ii non homines sed ferae potius immanes sunt existimandi. 
Quamquam hoc paucis usu arbitror contigisse, ut aut non doluerint 
nobilissimae omnium et multo praestantissimae urbis clade aut, 
si furore quodam usque eo debacchatisint, ut hoc illi exitiimalique 
optaverint, nunc saturatis odiis non aliqua furoris sui paenitentia 
et vicissitudine rerum humanarum moveantur. Sed de his 
viderit Deus. Quos tu quod scribis resipiscere iam coepisse, 
cupio equidem ut ita sit idque precari Deum non desinam; non 
enim odi illos, quin eos reverti ad sanitatem opto: sed tamen 
Deus viderit. Ego, quod te habeo socium huius doloris, neque 
parum ex eo me consolor et de tua optima mente atque natura 
egregium iudicium facio. Quod utinam pacis et concordiae 
communis aliqua aliquando ratio habeatur, quo melius consolari 
nosmetipsos et recte sperare de omni republica possimus. Nunc 
et tu prudentissime scribis et ego intellego omni hac spe (nisi Deo 
aliter statutum sit) penitus sublata nihil neque bonis litteris loci 
neque studiis pietatis relictum iri. Nec tamen propterea deficere 
animo aut defatigari debemus, quin cuncti, qui artibus optimis 
imbuti et instituti sumus, subveniamus pro sua quisque parte 
huic tanto damno communique iacturae et in libris navemus pacis 
et pietatis operam, si minus in republica et in coetu hominum 
possumus. In qua quidem actione et ego elaboro et te video 

tantam iam laudem consecutum esse, ut non modo adsequi te 
sed vix imitari quisquam confidat. Nam quae nos multo cum 
labore longo tempore rudia tamen et imperfecta facimus, tu nullo 
negotio brevissimo in tempore plane expolita absolutaque lucu- 
braris, ut iam non in te curae sit sed naturae orationis ille nitor 
et verborum sententiarumque incredibilis ubertas. Quo etiam 
minime mirum tibi videri debet multos esse obtrectatores tuae 
laudis et invidos; est enim edita in altum laus tua neque omnes 
eiusmodi, ut magis eos virtus ad amorem quam celebritas famae 
ad malevolentiam adducat. Qui tamen abs te contemnendi et 
nihil faciendi sunt; non enim digni sunt, quorum vel habeatur 
mentio. Ego, sicut et amor erga me tuus meusque vicissim erga 
te et mea natura et imprimis offictum amicitiae postulat, semper 
futurus sum et tuarum clarissimarum virtutum fautor et digni- 
tatis acnominis praecipuusamator. Vale. XII Kalend. Decembris, 
MDXXVIII. Carpent.—Ep. I. 11. 


Iacopus SaDoLeTus Episcopus CarPENT. ANGELO COLOTIO 
S&. PD: 


Saepius iam litteris meorum certior factus sum vivere apud te 
et ceteros istic aequales nostros, quos fortuna nobis reliquos fecit, 
mei memoriam absentis sanctumque illud foedus amicitiae, quo 
vetusto admodum coniuncti inter nos sumus, suam apud vos 
religionem obtinere. * * * Ac mihi recordanti spatium praeteriti 
temporis et vetera animo repetenti, cum et plures convenire 
soliti eramus una et erat aetas nostra ad omnem alacritatem 
animique hilaritatem longe aptior, quotiens venire in mentem 
putas eorum coetuum conviviorumque, quae inter nos crebro 
habere solebamus? Cum aut in hortis tuis suburbanis aut in 
meis Quirinalibus aut in Circo Maximo aut in Tiberis ripa ad 
Herculis, alias autem aliis in urbis locis, conventus agebantur 
doctissimorum hominum, quorum unumquemque et propria 
ipsius virtus et communis cunctorum praedicatio commendabat. 
Ubi post familiares epulas, non tam cupedia multa conditas 
quam multis salibus, aut poemata recitabantur aut orationes 
pronuntiabantur cum maxima omnium nostrum qui audiebamus 
voluptate, quod et summorum ingeniorum in illis laus apparebat 

et erant illa tamen, quae proferebantur, plena festivitatis ac 
venustatis. Quo in genere recordor pressum et acutum Casano- 
vam, Capellam laetum sonantem, magniloquum Vidam et cuius 
proxime ad antiquam laudem carmen accederet, castigatum et 
prudentem Beroaldum, uberes autem et suavis Pierium, Granam, 
Mathalenum, Blosium, quosque complures nostra perspexit aetas, 
partim carmine partim soluta oratione eximios, cuiusmodi Nigrum 
nostrum Tulliana in dicendo gravitate, Antoniumque Venantium 
et Binum in utraque enitentem lingua, acres autem in iudicando 
et imprimis acutos Ubaldinum et Antonium, cui Computistae 
cognomen est. Quo e numero multi in utroque genere dicendi 
egregiam sibi laudem a doctis omnibus comparaverunt. Nam illa 
ornamenta et lumina Romanae linguae, Phaedrus et Camillus 
Porcius, magno cunctorum incommodo iamdiu morteerepta nobis 
sunt, in quibus sedem sibi videbatur statuisse eloquentia. Cuius 
nunc honorem atque nomen consensu iam urbanorum omnium 
retinet Paulus Iovius et in scribenda historia gravis et elegans et 
in omni genere litterarum perpolitus. 

Quin et duorum summorum hominum me admonet recordatio © 
fuisse quoqueeorum conventu nostras aliquando cenas atque epulas 
exornatas, quorum est unus Petrus Bembus, cuius in omni virtute 
laudeque eloquentiae summa et singularis semper fuit gloria; alter, 
qui nuper in Hispania decessit maximocum maeroreomnium quibus 

- fuerat notus, hocest planeomnium, Balthasar Castilioneus, magnus 
vir in primis nec solum nobilitate et genere sed magnitudine etiam 
animi et omni eximia virtute praestans quique, quod militari viro 
erat admirandum, omnis omninoartislibero homine dignaset omnia 
doctrinae genera comprehenderat, quem ego recordor saepe atque 
hilare nostris coetibus interfuisse et ipsum et eum, qui paulo ante 
est mortuus, summa indole ingenii et spe maximae virtutis Ioannem 
Franciscum Furnium, civem meum. Namque hos qui modo 
secutus Supremam in Gallia obiit diem, pari cum illis virtute et 
nobilitate praestans Andreas Navagerius, tametsi nostris coetibus 
minus saepe interfuerat, propter excellentem tamen in litteris et 
scientiam et gloriam a nobis est perhibendus. Lazarum autem, 
qui nunc abest a nobis, cuius in Graecis et Latinis singularis est 
eruditio quique philosophiae et sapientiae studia non solum 

scientia, quod faciunt permulti, in quibus tamen excellit, sed vita 
et moribus et vera virtute complexus est, credo equidem vobis in 
desiderio esse itemque Marium Volaterranum, hominem gravem 
iam et dignitate et annis sed cuius admirabile ingentum summam- 
que optimarum litterarum cognitionem, nisi urbs et urbanae 
curae praepedivissent, plurimum lucis allaturum nostro saeculo 
non dubito fuisse, a quo potissimum exhilarabantur cenae nostrae, 
cum et in lacessendo acute et in respondendo omnes ex eius verbis 
atque vultu effluerent lepores. * * * * 

Atque haec tempora et has vitae iucundae ac beatae suavitates 
insecuta clades et acerba fortuna reipublicae disiecit. In quibus 
detrimentis etsi maximum cepi ex urbis gravi casu et vestrum 
omnium iacturis, quos illa calamitas oppressit, dolorem, tamen id 
mihi accidit non incommode, quod consilio et voluntate reliqui 
res Romanas, antequam illa me istinc tempestas extruderet. 
Direptae meae quidem omnes dissipataeque fortunae, idque non 
semel sed bis aut etiam tertio, quodque ‘durius visum, libri una 
erepti. At nihil tamen indignitatis, nihil foeditatis in corpore 
passus sum. Nudus in has oras tamquam ex naufragio sum com- 
pulsus ac liber animi et placatus tamen, utpote cui iam non in 
his rebus externis, non in honore et gratia populari, non in divitiis 
atque opibus sed in alia quadam certa ratione vivendi animi sit 
quies et vitae beatitudo reposita. Itaque facile patior meum 
constitutum procul ab urbe manendi vinculis iam ineluctabilibus 
constrictum esse, non solum voluntatis meae verum etiam neces- 
Sitatis, Cuius numini non repugnare ne deos quidem ipso vetere 
proverbio iactatum semper est. Etenim cum consilium cepi 
Roma exeundi, noli putare non multa exstitisse quae me dehor- 
tarentur et quae animum meum quodam dolore flecterent, amor, 
consuetudo, spes honorum, amicorum et necessariorum lacrimae, 
ornatissimorum nominum familiaritates, quibus ego (quod liceat 
sine arrogantia dicere) egregie praeter ceteros florebam atque illi 
ut me ipsum, non ut fortunam meam appeterent. 

Dices, “Quid ergo? Quae te ad discedendum causa compulit?” 
Illa, mi Coloti, quod magna mihi vitae parte in alienis rebus iam 
acta ad ea, quae me attingunt propius et in quibus mea salus et 
vera vita consistit, mihi aliquando tandem revertendum intellege- 

bam. Dederam satis principibus, dederam satis amicis, dederam 
reipublicae. Mihi quando darem, siiam quinquagesimum attingens 
annum non ex illis fluctibus in portum et ab terrenis ad caelestia 
et curam et animum meum revocarem? His ego de causis urbi 
salutem dixi, non amorem et caritatem Christianam deponens sed 
contactum rerum turbulentarum reformidans Sed quod dicebam 
modo, me ut absim ab urbe non solum voluntatis verum etiam 
necessitatis vinculis constrictum esse, id eiusmodi est. Nulli 
umquam sua patria solumque illud, in quo quisque natus et 
alitus gratam incunabulorum memoriam secum perpetuo fert, 
tam carum fuit tamque amabile quam mihi urbs Roma et sancti 
illi penates tot clarissimorum fortissimorumque hominum, quorum 
paene in passus singulos, cum per vicos et plateas urbis vadebamus, 
aliquod in monumentum aliquamque in historiam pedem pone- 
bamus. Cur autem tantum amarem et vetustatis admiratio 
faciebat et praesens civitatis maiestas et mehercule! etiam magis 
quod, quicquid est in me humanitatis atque ingenii (si modo est 
aliquid), omne hoc illi referebam acceptum. Hancigitur urbem 
mihi dilectam et caram usque eo, ut nihil in amore fieri possit 
ardentius, deformatam ruinis, exinanitam frequentia, plurimis 
claris viris illustribusque orbatam, quorum in suavitate et bene- 
volentia mei quos pro republica capiebam labores requiescebant, 
ut videre velim, animum inducere non possum, iactatam praeterea 
etiam nunc procellis, obiectam tempestatibus. Ita quod prius 
amore repugnante iudicio tantum adductus faciebam, nunc eodem 
amore auctore firmius facio, ut sedem mihi in his locis perpetuo 
domicilio constituerim: si quidem amantis est non solum appetere 
congressum eorum quos amat sed, si quid illis accidat miseriae 
et calamitatis, cui ferre opem ipse non possit, non modoaspectum 
tanti doloris, sed mentionem quoque ipsam devitare. Quam ob 
rem immota haec quidem et in omnem partem stabilis est animi 
mei sententia, tempus reliquum vitae quod superest non in urbe 
Roma sed Carpentoracti neque ad hominis ullius arbitrium sed 
ad summi Dei honorem atque cultum mihi impendendum et 
consumendum esse, ita ut optimis artibus et litteris suam partem 
sim daturus. Qua spe et quo eventu, quoniam nihil magnum de 
me polliceri possum, totum in aliorum opinionibus relinquo. 

Quod autem mihi vehementer cordi est et de quo plurimum laboro, 
ut salvum maneat mihi et praecipuum ornamentum praeteritae 
vitae et futurae solacium, hoc est, ut vestra erga me voluntas 
incolumis permaneat, quando ex vestro amore erga me vestroque 
iudicio omnis prope mei animi laetitia pendet, id vos vehementer 
oratos et rogatos esse volo, ut mei absentis memoriam retineatis 
quaque ego fide quaque constantia fidem verae amicitiae conservans 
vos in oculis atque in animo assidue gero, eandem vos mihi fidem 
benevolentiamque praestetis. Quod non ut diffidens postulo sed 
ut amans et quod omnium rerum mihi est optatissimum me ab 
illis diligi, quos cunctorum amore dignissimos ipsorum virtus et 
doctrina et summa humanitas facit. Valete. Carpent. MDXXIX. 
—Ep V.168. 


Jacosus SADOLETUS EPisc. CARPENT. HIERONYMo Nicro S. P. D. 


His diebus, cum minus commoda valetudine uterer, dedi ne- 
gotium Paulo, ut scriberet ad te de eis rebus, quarum et mea 
et tua interest te fieri certiorem. Quod ab illo factum diligenter 
fuisse non dubito. Nunc nova re oblata, in qua tua opera mihi 
expetenda esset, statui has ad te rursus scribere petereque pro 
mutua nostra benevolentia, ut, quod in primis cupio optoque, quod 
tamen ipsum non ad meum illum privatum commodum sed ad 
officii nostri dumtaxat et muneris functionem pertinet, in eo 
adsequendo et operam mihi tuam et studium praebere velles. 

Res porro ipsa sic se habet. Quo tempore veni, mi Niger, in 
hance provinciam, non ut peregrinaturus in ea sed ut domicilium 
vitae constituturus, hominum quidem horum virtutem, mansue- 
tudinem, comitatem probavi statim ex initio amareque occepi 
animumque induxi ut, quod mihi necessario per leges et religionem 
faciendum esset, id etiam a me prolixe libenterque fieret, hoc est 
ut his essem quam maxime studio benevolentiaque coniunctus. Sed 
inter multa, quae mihi erant voluptati et delectationi, illud unum 
aegro animo ferebam, quod nullam in his nationibus bonarum 
litterarum cognitionem, nullum inesse studium optimarum artium 
videbam. Nec vero id facile ego pati poteram, ut, cum a me mei 
ratio postularet officii, ut, quacumque re possem, populis meis 
commodarem, earum adeo rerum, quae ad bene ac beate vivendum 

pertinerent, hanc unam rem sic abire sinerem, in qua (ut mihi 
quidem videtur) vel beata praecipue vita continetur. Itaque 
quoad potui hortando, rogando, commonefaciendo aliquos tandem 
induxi, ut suos cupiant liberos erudiri his litteris quas nos appel- 
lamus optimas. Nam antea nulli erat hic arti neque scientiae 
quicquam loci, nisi iuris civilis peritiae, quae expetebatur ab 
omnibus, non ut discerent homines vivere liberaliter sed ut lucro 
et arcae consulerent. Nunc videntur in animis aliquorum eius- 
modi semina esse iacta, ut, si sit doctoris copia et facultas, in- 
genuas illas artes et disciplinas, quas nos eo vehementius probare 
soliti sumus, quod animos illae docent ac instituunt non deservire 
pecuniis sed ab omni illiusmodi cupiditate vel labe potius solutos 
esse, in honorem adduci posse confidamus. 

Quamquam rei eventus in nostra potestate non est. Exemplum 
certe introducere et ordiri principium aliquod rebusque bonis nec 
opera nec studio nec auctoritate deesse hominis est non sibi uni 
sed et patriae, civibus, et communi cunctorum utilitati servientis, 
quam nos in primis rationem vitae voluntatemque instituimus 
sequi. Est autem in civitate hac conventus quidam monachorum, 
quorum rector maxime cupiditate hac incensus est Graecasque 
et Latinas litteras cupit in familia sua propagari. Idemque 
universae provinciae Narbonensis praeest reliquis ordinis sui 
conventibus, ut videatur huius praeclari amoris stimulos in plures 
coetus hominum esse disseminaturus. Sed, ut dixi, magister 
nobis deest et auctor et iuvenum quasi quidam moderator huic 
idoneus muneri, quem si nancisceremur, spes foret, aspirante 
nostris conatibus Deo, aliqua hic quoque excitatum iri ingenia, 
quae ad nobilissimarum artium adipiscendam laudem egregie apta 
exsisterent. Hunc nos magistrum et doctorem a vobis quaerimus. 
Habetis enim istic, ut ego arbitror, talium virorum copiam. Sed 
eum esse huiusmodi oporteret, qui mediocribus rebus posset esse 
contentus. Nam ne nos quidem in optando admodum insanimus. 
Si Graecas noverit probe litteras, Latinas autem mediocriter, ita 
tamen ut vitia orationis prompte discernat habeatque docendi et 
instituendi planam ac facilem rationem, poterimus eo nos esse 
contenti. Merces sane illi a nobis persolvetur, aurei nummi quo- 
tannis sexaginta, victumque et tectum commode ut habeat 
curabitur, ad eandem videlicet modestiam et mediocritatem. 

Nunc, cum videas, mi Niger, quantae haec mihi curae res sit 
et quam sit recta et honesta ratio huius consilii mei, peto a te pro 
nostra summa coniunctione, ut curam et cogitationem aliquam 
suscipias, quo huic rectissimo studio nostro satisfiat; aliquem 
nobis invenire studeas, qui sustineat partes hac in re amoris et 
pietatis erga hosce populos nostrae meamque optimam in meos 
voluntatem ipse re expleat. Quod si umquam videro fieri, ut hi, 
quos caritate nimirum Christiana in filiorum loco diligo, sectentur 
eas artes, quae liberales sunt avocantque ab omni sordida et 
inquinata cupiditate habendi, nae ego illi, crede mihi, cuiuscumque 
opera hoc assequar, plane me obstrictum et in perpetuum obli- 
gatum esse profitebor omnique studio diligentiaque curabo, ut 
suum is huiusmodi offictum non male a se positum sit iudicaturus. 
Hac eadem de re ut Lazarum nostrum appelles cum eoque ac- 
curate colloquare, vehementer a te peto mihique ut primo quoyque 
tempore rescribas. Vale, mi Niger, et Bembo meo, summo viro, 
plurimam salutem verbis meis dic. Carpentor. IV Nonas Maii, 
MDXXXITIT.—Ep. VIII. 9. 


Tacosus SADOLETUs S. R. E. Carp. FrepERIco NAusEAE S. P. D. 


Titubans infirma manu contra valetudinis commodum haec ad 
te, mi Nausea, scribo, ut succensere mihi desinas. Etenim scito 
biduo post aut triduo quam accepi tuas litteras et illam eruditis- 
simam orationem, qua me nihil umquam delectare potuit magis, 
me in gravem morbum incidisse febribusque vexatum et adductum 
fuisse, ut aliquando de mea vita desperatum sit. Quo tamen 
periculo Dei clementia liberatus in ipsa remissione morbi nondum 
nec mente nec corpore satis consisto. Quod si tu humanos casus 
considerare voluisses, omnia prius cogitare debebas quam me 
neglecti officii accusare, etsi gratum id quidem mihi accidit. Video 
enim et benevolentiam erga me tuam et desiderium litterarum 
mearum. 

Ad hominem illum scripsi bono, ut mihi visus sum, consilio, 
sancto quidem et pio certe. Neque enim aliud quaesivi, nisi 
conciliare mihi eius voluntatem. Quod si ex sententia mihi suc- 
cessisset, crede mihi, aliquo praeclaro munere Christianam rem- 
publicam affecissemus. Cur autem eae litterae tantopere repre- 
hendantur, causa certe non est; nihil enim est in illis nisi privata 


Jacopo Sadoleto 311 


familiaritate praescriptum. Fortasse aliquanto humilius quam 
nostra dignitas ferat, sed ego inter homines gravitatem meam 
conservo, in causa Dei depono, siquidem et David ante arcam Dei 
pietatismemor fuit non dignitatis. Nam quod ego ad Lutheranos 
desciscam, quis suspicari ex illa epistula potest, cum testificer in 
ea me opinionibus ab eo dissentire? Amo ingenium hominis, 
doctrinam laudo, sententias certe non probo. Ex quo mirum 
mihi valde accidit id quod tu scribis, videri me iis litteris et 
summum virum Symonetam et totum collegium nostrum quasi 
perstringere. Hoc tu quaeso quibus ex verbis epistulae meae 
colligere potuisti? Ego collegis meis omnem ubique honorem 
defero et in catholica veritate constantissimus sum eroque, quoad 
vivam, potiusque de vita quam de sententia decedam. 

Cupiebam plura sed languor animi corporisque prohibet. Cum 
valetudinem recuperaro, crebritate litterarum tibi satisfaciam. 
Interea, quando in imprimenda epistula mea id agere coepisti, de 
quo ago tibi gratias, famam et existimationem meam tibi com- 
mendo. Vale, mi Nausea, vale et perpetuo dilige. Romae, X 
Kal. Decembris, MDXXXVII.—Ep. XI. 17. 


TACOBUS SADOLETUS CARDINALIS ALEXANDRO FARNESIO 
OA Rep CARDS Oa lL» 


* * * Est autem hoc loco, quod vobis a me aperte indicandum sit; 
de quo tecum habui, si recordaris, mentionem, cum tu in His- 
paniam iter haberes, deque eadem re tecum postea me absente 
amplissimus Polus collocutus est, cui tu et mihi benignissime es 
pollicitus, de Iudaeorum negotio videlicet ; quibusaliquandofrenum 
aliquod imponi profecto est necesse, si non illorum avaritiae 
infamiam, qua gens illa praeter ceteras laborat, transferre ad nos 
totam volumus. Agam fortiter utarque libertate, quam tribuit 
mihi Deus, neque eum principem, cui omnia debeo, cuius eximiam 
laudem virtutis, probitatis, sapientiae ullis hominum sermonibus 
infringi aut imminui iniquissimo animo patior, falsis adsentationi- 
bus in errorem inducam. Sed dicam aperte, ut se res habet. 

Qui potest videri amore religionis in suis provinciis Lutheranos 
persequi, qui in eisdem provinciis tantopere sustinet Iudaeos? 
Sustinet autem? Immo vero auget, condecorat, honestat! Nulli 

enim umquam ullo a pontifice Christiano tot gratiis, privilegiis, 
confessionibusque donati sunt, quot per hosce annos Paulo Tertio 
pontifice honoribus, praerogativis, beneficiis non aucti solum sed 
armati sunt Iudaei. Ac ceteris quidem fidelibus et optime meritis 
nova iuris beneficia ad propulsandam, si qua illa sit, iniuriam 
conceduntur, Judaeis solum ad inferendam. Quamquam non est 
ista pontificis optimi culpa sed eorum, qui ad suum ex Iudaeis 
quaestum pontificis nomine abutuntur, de quibus honestius est 
vos existimare quam me scribere. Iudaei quidem opibus referti, 
fautoribus insolentes, inter has plebes tamquam inter pecudes 
lupi grassantur. Oppida iamdudum pleraque vastata sunt; 
familiae plurimae exturbatae laribus suis et extorres factae, 
dispersae inter finitimas nationes, queruntur horum condicionem 
temporum et miseras fortunas suas, cum tamen cotidie Iudaei 
istinc ex urbe a praefectis aerarii nova ad nos privilegia deferant 
et in his nuper duo, quae maxime valentia sunt ad evertendos 
Christianos. Scilicet nutu ibi quod volunt consequuntur nec est 
quicquam iam sanctius et ad reconciliandam ecclesiasticam 
dignitatem, quae prope omnis iam pridem amissa est, utilius 
quam fovere Iudaeos, quibus (quod omnibus saeculis inauditum 
est) licitum sit solis tanta frui apud magistratus auctoritate et 
gratia, ut ad impetrandum omnia, quae poscunt, eorum accusatio 
audiatur sine reo, causa cognoscatur sine teste, sententia feratur 
sine iudicio. 

Et haec vos tandem quo modo ab his trans Alpes nationibus 
accipi existimatis, quarum in oculis et in conspectu positasunt? 
Quae nationes carent omnes hac Iudaeorum peste nec abomi- 
nantur peius quicquam quam Judaeorum nomen, quos tantopere 
vident istic in deliciis esse. In tantane defectione animorum 
omnium iam a nobis gentium (plane enim dico omnium, quod ego 
ita esse intellego, vos haud ita sentitis propterea quod auribus 
vestris vulgo homines blandiuntur), in tantane, inquam, defectione 
omnium et prope exsecratione auctoritatis ecclesiasticae magno 
reipublicae praesidio futurum putatis, si sic alueritis, sic extuleritis 
Iudaeos, fideles autem et pauperes populos vestros sic lacerari ab 
illis et diripi neglexeritis? Porro in haec loca, quod tu transiens 
nosse potuisti, provinciae maxime concurrunt, Italia, Hispania, 

Gallia, atque Anglia, e quibus qui hac iter faciunt homines, conscios 
eos esse huius modi querelarum easque domum ad suos referre 
sane existimationi vestrae et communi saluti non expedit. 

Sed ego haec ad te vere quidem et libere, forsitan autem dolen- 
tius quam necesse erat, scripsi. In quo ignosce mihi, optime 
Farnesi. Pastor sum populorum horum, non mercenarius. 
Moveor, si quisquam alius, in improbos stomacho, erga pauperes 
misericordia. Fungor officio meo et fungar. Si potero opem ferre 
et consulere meis, habebo Deo omnipotenti gratiam; sin minus, 
totum hoc onus reiciam in vos, qui principes pastorum estis.. Vos 
et meam vicem et vestram eidem summo Deo rationem reddetis, 
quando vestra, non mea, omnium rerum est potestas. Unum, quod 
ad te ipsum proprie pertinet (dat enim mihi aetas mea, non 
auctoritas quidem neque prudentia, apud te loquendi veniam), 
unum, inquam, te admonebo; cum tu istis initiis nobilitatis, for- 
tunae, honoris, ingenii ad summam omnium hominum ‘com- 
mendationem et spem praestantissimae virtutis productus sis, si 
tales causas et huius modi patrocinia susceperis ostenderisque 
tibi curae esse (id quod tamen facis, in quo nos admodum lae- 
tamur) aequitatem, iustitiam, pacem populorum et erga Deum 
religionem, quae quidem res sanctissimae ac praclarissimae nulla 
re alia magis quam cupiditate lucri avaritiaque foedantur, quam 
isti palam prae se ferunt, qui Iudaeis tantopere studere se non 
dissimulant, stabile, mihi crede, et firmum fundamentum in 
omnem posteritatem tibi subieceris ad dignitatem et gloriam 
nominis tui cotidie magis augendam altiusque exstruendam. 
Quam nunc et magnam admodum amplamque esse vehementer 
laetor et maiorem in dies futuram esse confido. Carpentor. 
IV Kalendas Augusti, MDXXXIX.—Ep. XII. 5. 


CLEMENTIS VII EpistuLAE PER SADOLETUM SCRIPTAE 


CAESARI 
Carissime in Christo fili noster etc. Cum a primis temporibus 
pontificatus nostri, intellegentes in quam curam et laborem et in 
quae tempora Christianae reipublicae nos ad tantae onus sollici- 
tudinis Deus omnipotens vocavisset, institissemus procurare et 
suadere pacem, sine qua Christianitatem tot et externis et do- 

mesticis malis, damnis, incommodisque attritam proximam esse 
exitio videbamus, recordamur nos ex officii potius nostri debito 
quam quod spe ulla teneremur ad eam actionem tune adductos 
fuisse. Etsi enim Deum sciebamus omnipotentem mutare saepe 
repente consilia hominum in melius et, quae difficillima videbantur, 
ea cum omni facilitate conficere, tamen in tantisarmorum conten- 
tionibus et diversis principum Christianorum sententiis non cerne- 
batur paci locus, quam cum suadebamus et ad eam hortabamur 
proponebamusque ea quae nobis videbantur ad pacem propiora 
esse, studio magis et desiderio conscientiae nostrae satisfaciebamus 
quam spe proficiendi aliqua sustentabamur. At vero nunc, post- 
quam eiusdem Dei omnia gubernantis iudicio, quod tunc commune 
tibi cum aliis principibus fuit, id totum videtur esse ad tuae 
serenitatis arbitrium potestatemque delatum, ut penes te unum 
ius belli pacisque sit, eadem quidem sumus cupiditate et sententia, 
ut conficiatur pax, sed spe et fide ducimur multo maiore. Satis 
enim aspirare coeptis optatisque nostris Deum cernimus, cum, quod 
ab eo supplices precabamur, eius nobis concedendi ad optimum 
et christianisstmum principem dignissimumque Caesarem videmus 
delatam esse potestatem. Nos vero, qui tanto studio curabamus 
pacem tunc, cum pacis paene omnis ratio desperata erat, nunc 
in tanta spe nostra, tanta exspectatione iustissimae et clementis- 
simae tuae mentis ac voluntatis, si ab illa pacis actione desistere- 
mus, faceremus iniuriam profecto et ipsi Deo et honori nostro 
neque tunc pacem voluisse, sed aliud quiddam spectasse videremur. 
Sed si quippiam habemus vel habuimus umquam desideriis nostris 
magis propositum quam pacem, digni sumus quos non exaudiat 
Deus; si vero nostra consilia ipsius Dei honorem, communem 
Christianitatis salutem, et bonum optatae pacis spectaverunt, 
eundem Deum oramus ut serenitatem tuam, in cuius manu pacem 
esse voluit, pacis iubeat esse effectricem, hoc est ut, quod sanctis- 
simam mentem tuam desiderare cernimus (nihil enim clarius est 
quam te velle pacem et appetere), eius conficiendi et transigendi, 
remotis impedimentis omnibus, tibi a summo Deo tribuatur 
facilitas. 

Sed cur pax maxime necessaria sit, aliqua dicenda sunt, non 
tam illa quidem nova genere quam gravia diuturnitate, quibus 

nisi citum remedium adhibeatur, ut in affecto mortali corpore 
longior morbus exitium et mortem affert, sic in Christianitate iam 
defatigata et attrita proximus est interitus exspectandus. Urgent 
enim et opprimunt duo gravissima mala atque incommoda 
Christianitatem, quorum alterum est a Turcis, qui continuis 
successibus elati et nostra ignavia ac neglegentia in spem maximam 
erecti Christianae reipublicae penitus opprimendae ineunt rati- 
onem. An tu trecentarum navium paratam iam classem et 
terrestres exercitus in armis adesse iussos alio consilio aliaque 
mente coactos esse putas, nisi ut septentrionales Christianorum 
provinciae ab ipso litore Ilyrici usquead Poloniam impiis illis armis 
et signis obruantur? An nos haec soli intellegimus tuaque serenitas 
harum rerum ignara est? Deferuntur quidem ad nos primum ex 
omni parte querelae nec quicquam iam crebrius aures nostrae 
percipiunt quam oppidorum Christianorum direptiones, hominum 
praedas, excidia agrorum, cum cotidie fere miserorum sanguinem 
effundi, viros et virgines in taeterrimam servitutem abstrahi, 
urbes et oppida capi audiamus. Sed in his malis illud longe 
gravissimum malum est, quod qui periculo proximi sunt, quorum 
est periculum cum nostro coniunctum, ii tamquam letali somno 
oppressi nullam videntur ducere sui propinqui exitii rationem. 

Atque hoc malum externum est. Quid illud intestinum ac 
domesticum, quo nullum maius neque perniciosius ulla:‘umquam 
adspexit aetas? Quod tua Germania tantis iam cladibus et sediti- 
onibus involuta est, ut nemo in ea iam sit, qui habeat exploratam 
rationem non solum dignitatis, sed etiam salutis suae. Increbuit 
enim in animis imperitarum plebium furor immissus illis a Dei 
hoste et eius hostis ministris, impiarum heresum auctoribus, per 
quem coniurationibus nefariis populartum omnis nobilitas et 
omnis ordo ecclesiasticus in exitium vocatur; quifuror quorsum 
irrupturus sit graviter pertimescendum est; non enim cernimus 
finem nec modum. Sed per Deum immortalem, si tantis calami- 
tatibus afflictae et perditae Christianae reipublicae celeri pacis 
remedio non subveniatur, quid tandem spei aut salutis reliquum 
nobis esse potest? Quis vero alius pacis et auxilii praeter te 
idoneus futurus est auctor, qui etusdem Dei omnipotentis beneficio 
tantis e caelo muneribus es illustratus, ut facile appareat quaesi- 

visse sibi Deum secundum cor suum regem unum tamquam alterum 
Davidem, qui Dei hostes conterat, populis fidelibus parcat. Cuius 
tu Dei et propter virtutem ac religionem amplissima beneficia 
meruisti et eius beneficentiae propter pietatem gratus esse vis ad 
pacisque consilia aspiras ac pro tua singulari sapientia optime 
cernis remedia et auxilia tot perniciosis Christianitatis cladibus 
quamprimum esse necessaria. 

Sed ut voluntati tuae locus sit, ut, quod religiosissime et chris- 
tianissime designasti, opere et facto compleas, idcirco haec est a 
nobis tecum suscepta adhortatio. Confidimus maxime bonitati 
tuae, deferimus virtuti, prudentiam quoque et magnitudinem 
animi cognoscimus. Sed si honori et gloriae tuae satisfactum a 
Deo est, si, quae pristini belli et controversiae causa fuit, ea est 
et tua insigni victoria et ipsorum confessione hostium terminata, 
si nihil est maius aut amplius, quod’ moderatis et prudentibus 
animis posci ab immortali Deo possit quam quantum tibi caelesti 
illius beneficio est tributum, oramus precamurque serenitatem 
tuam, ut in condicionibus pacis tractandis des te ad eam partem, 
ut magis propter desiderium pacis faciles et benignas condiciones 
tulisse quam propter difficultatem condicionum paci locum non 
reliquisse videare. Hoc petimus, hoc hortamur, neque dubii 
sumus te ad omnia liberalia et humana promptum esse. Sed ut 
tua praeclara mens in sua bonitate et sententia permaneat de- 
precamur. Nemo umquam princeps fuit, qui maiora senserit 
erga se Dei omnipotentis promerita quam experta est serenitas 
tua, sed nemo etiam exstitit umquam, qui illustriorem occasionem 
habuerit referendae illi gratiae. Scimus nos et testamur et vades 
et sponsores inter te et Deum esse volumus, si tua auctoritate et 
clementia his luctuosis temporibus constituetur pax, nullum um- 
quam principem et regem nullum aut maius obsequium Deo 
praestitisse aut ullo tempore esse praestaturum. Carpimur 
paulatim, concludimur, in angustia redigimur, atque ex orbe 
terrarum universo, qui fere totus aliquando regi regum Christo 
Iesu salvatori nostro paruit, in tres vel quattuor Christianitatis 
provincias repulsi et coarctati sumus, quae solae restant integrae. 
Aliae aut penitus Deo rebellarunt aut impiis actis et heresibus 
ad rebellandum sunt propinquae aut in tanto periculo constitutae 

sunt, ut quasiprodesperatiset perditis habeantur. Quaenam, quae- 
simus, tanta nos agit praecipites Dei ira, ut pestem et interitum 
nostrum ipsimet approperemus? Convertamur ad ipsum Domi- 
num et, cum illi iras et iniurias nostras condonaverimus, speremus 
ab eo consequi misericordiam, quae certe non deerit, si pie et 
humiliter fuerit petita. Et haec tamen omnia in manu tua 
potissimum, fili carissime, sunt. Qui si te, ut confidimus, ad 
constans pacis consilium converteris, erunt tuo ductu et imperio 
non salvae solum Christianitatis res, verum etiam florentes. Non 
minor est gloria parcere hostibus devictis quam eos vincere. 
Pietas autem et virtus et sapientia multo maior pro caelesti im- 
perio ferre signa in Dei hostes quam pro terrenis rebus depugnare. 
Nos certe ardentes benevolentia erga te et studio laudis tuae ea 
consulimus tibi, quae arbitramur utilitati, dignitati, amplitudini 
tuae accommodata. Quid Dominus Deus appetat perspicuum 
est; nullum quidem illi est pace gratius et placabilius sacrificium. 
Tua mens iam plurima et clarissima signa dedit virtutis et re- 
ligionis in summum Deum maxime. Nemo est qui non ita existi- 
met, et personae et dignitatis tuae ipsum esse patronum et 
protectoren Deum. Quantum illi debeas, cogitare tuum est, 
nostrum admonere quid nobis videatur tantae conservandae De 
gratiae esse expediens. 

Iilud quidem extremum, quod nostri erga te amoris est, adiungi- 
mus, cupere nos, quicquid egeris et consulueris, id Deum ipsum 
immortalem et omnipotentem bene et feliciter tuae serenitati eve- 
nire iubere, quemadmodum de his et si qua reliqua sunt mandavi- 
mus dilecto filio Baldassari Castilioneo notario et nuntio nostro, 
ut cum serenitate tua ageret; cui illa fidem summam praebebit. 
Datum Romae etc. die VII Maii MDXXV. Anno secundo. 
—Ep. 102. 


Carissimo InN Curisto Fitio Nostro CAROLO ROMANORUM ET 
HIsPANIARUM Reci In ImMPpERATOREM ELECTO 


Carissime in Christo fili noster salutem! 

Cum sciamus maiestatem tuam propter celsissimum gradum in 
quo a Deo est collocata propterque illustrissimae familiae tuae 
amplitudinem, quando uxorem ducere voluerit, cuius rei iam 

tempus adesse videtur, non multas tanto coniugio dignas inven- 
turam cumque ex eo ipso numero fieri possit, ut illa, quam tu 
delegeris, tecum consanguinitate seu affinitate coniuncta sit, quod 
illustrissimum genus tuum latissime pateat et omnes fere principes 
aliqua cognatione complexum sit, ne forte haec res tam pium tam 
salutare Christianis omnibus consilium impediat, motu proprio et 
ex certa nostra scientia ac de apostolicae potestatis plenitudine 
tecum, ut quocumque consanguinitatis ac etiam affinitatis gradu, 
excepto tamen primo, matrimonium libere et licite contrahere 
possis, etiam si pluries sis in dictis gradibus cum illa, cum qua 
contraxeris, coniunctus, seu etiam in uno quoque graduum prae- 
dictorum pluries coniungaris, tenore praesentium de specialis dono 
gratiae dispensamus, non obstantibus quibusvis constitutionibus 
et ordinationibus apostolicis ceterisque contrariis quibuscumque. 
Datum Romae die XIII. Novembris MDXXV. Anno secundo. 
—Ep. 137. 
HELVETIIS 


Dilecti filii salutem etc. In memoria habemus, pluribus iam 
mensibus elapsis cum huius novae et impiae heresis furor in ista 
vestra fortissma et nobis summe dilecta natione inter aliquos 
virus suum spargere coepisset, rogatos nos a plerisque vestrum 
fuisse, quibus Dei omnipotentis honor et fidei catholicae cura 
animo insidebat, ut hominem istuc mittere et auctoritatem 
nostram interponere vellemus, quominus hereticis, qui vexillum 
Sathanae adversus crucem Christi erigere conabantur, agere 
praedas animarum, et invictam istam nationem dedecore detri- 
mentoque afficere, quo tempore nos, cum et postulatorum vestro- 
Tum aequitas et noster erga vos singularis amor omnem curam de 
vobis et de salute vestra suscipere nos cogeret, misimus venera- 
bilem fratrem Ennium, episcopum Verulanum, nuntium nostrum 
bene instructum consiliis nostris omnibus, quem sperabamus hoe 
etiam fore vobis gratiorem acceptioremque, quod is, diu antea 
inter vos Sedis Apostolicae nomine versatus et vobis cognitus, 
summum studium erga res vestras et summam benevolentiam 
retinebat, qua spe et opinione nostra quam fuerimus frustrati vos 
optime nostis. Nam neque illi liber aditus tutaque facultas inter 
vos versandi data ab eis omnibus, quos decebat, fuit et certe, 

cum eum vestro potissimum rogatu ad vos misissemus, digni 
fuimus quod in nuntio et homine benigne excipiendo honoris 
ratio haberetur. 

Et tamen non ob hance causam a vetere et perpetuo nostro 
amore erga vos destitimus, sed cupientes semper eam coniuncti- 
onem, quam vobiscum habet sancta Sedes Apostolica, in dies 
fieri arctiorem et, si quae intercedebant querelae pecuniariae, eas 
in tanta Sedis Apostolicae inopia ut potuimus placavimus vobis- 
que in re omni, quoad datum fuit, curavimus satisfacere. Et 
nunc quoque, cum dilecti filii Turricenses, homine suo ad nos misso, 
quandam veterem summam pecuniae a nobis peterent, quam 
dicerent sibi fuisse debitam, non tam summo iure, cum multa 
obicere possemus, agere cum illis voluimus quam benigne et 
liberaliter illis indulgere. Itaque pecuniam quam petierunt ita 
illis solvere parati erimus, si tamen ipsi, reiectis et repudiatis pravis 
heresum suasoribus, ad fidei catholicae gremium et ad pristinam 
reverentiam Sedis Apostolicae reversi fuerint, cum a fide sancta 
et ab hac sede alienis non liceat cuiquam minimeque omnium 
Romano pontifici aut benevolentia aut liberalitate ulla suffragari. 
Quod etiam quo facilius et melius agere et resipiscere ad veritatis 
notionem possint, offerimus nos hominem in aliquem illis propin- 
quum, tutum, opportunumque locum mittere paratos esse, puta 
Gebennam aut Losannam, qui locus eis fuerit gratus, qui sanctae 
fidei iusta cognitione eruditus illos salutaribus monitis revocare 
ad respectum et cultum omnipotentis Dei possit, necnon impios 
suggestores falsarum opinionum, quibus a recta via sint seducti, 
auctore Spiritu Sancto victos sacris litteris repellat et corrigat. 
Magno enim cum dolore illorum a fide catholica dissidium et 
perniciosos errores ferimus, quae nos vestris devotionibus nota 
esse volumus, primum ut intellegeretis quo optimo animo erga 
istam nationem universam essemus praediti, deinde vos hortare- 
mur, ut pari erga nos et hanc Sedem Sanctam vos essetis voluntate 
ipsosque Turricenses, qui ex nomine et societate vestra sunt, hor- 
taremini et, quantum in vobis esset, studio omni impelleretis, 
prout vos hactenus non semel fecisse intelleximus et eis quoque 
scripsimus, ut a semitis damnatarum perniciosarumque heresum 
ad viam revecti veritatis fidemque patrum suorum, per quam 

solam aditus est ad vitam aeternam, amplecti et recuperare vosque 
et vestram virtutem, constantiam, pietatem imitari vellent. 
Quod ut faciatis vestraque pristina studia erga hanc Sanctam 
Sedem solito amore tueamini et renovetis, devotiones vestras in 
Domino plurimum adhortamur. Datum Romae etc. die XI. 
Decembris MDXXV. Pontificatus nostri anno tertio.—Ep. 149. 


MARCHIONISSAE PISCARIAE 


Solatur eam pontifex de obitu Ferdinandi viri eius ac ut divinam 
voluntatem in bonam partem accipiat eique acquiescat pluribus 
adhortatur. Improbans autem subitum eius moniales vestes 
assumendi propositum, utpote potius doloris vi quam iudicio et 
deliberatione conceptum, praecipit eidem ut nonnisi vidualem 
habitum in memoriam viri assumat, unum illud concedens, ut in 
monasterio S. Silvestri urbis Romae cum tribus innuptis comitibus 
incolere valeat. Die X. Decembris MDXXV. Anno tertio. 


Divecto Fitio NoBiti Vrro IANo Lascari PATRICIO 
CONSTANTINOPOLITANO FAMILIARI NOSTRO 


Dilecte fili: Memores adhuc eorum consiliorum ac laborum, 
quos tu pro rei litterariae incremento gratae memoriae patruo 
nostro Laurentio tribuisti, cum et incitasti eum monitis tuis ad 
instituendam Graecam bibliothecam et ipsemet libris Graecis 
undique conquirendis operam ac diligentiam adhibuisti, eam 
ipsam bibliothecam perficere nunc intendimus dedimusque 
negotium dilecto filio Alexandro Paccio, affini nostro, homini, ut 
tute scis, et prudenti imprimis et erudito, ut is investigandorum 
librorum et instruendae ornandaeque sumptu nostro Florentiae 
ad divi Laurentii bibliothecae curam cogitationemque susciperet, 
eique mandavimus ut te potissimum adiutore et actore in eius- 
modi re uteretur. Qui quoniam ad te scripturus est et apertius 
et copiosius mentem nostram declaraturus, hortamur devotionem 
tuam, ut eius litteris fidem omnem habere dareque te in hanc 
curam velis, ut nova bibliotheca tuo auxilio, studio, labore, 
vigilantia possit esse ornatior. Nos et iudicium tuum maximi 
facimus; novimus enim quantum ad naturalem tuam prudentiam 
et usus rerum omnium et doctrinae accedat. In amore vero et 

benevolentia erga nos valde acquiescimus; quam si in hoc nobis 
optato atque exspectato officio totam exercueris, ad tua vetera 
erga familiam nostram merita hunc non mediocrem cumulum 
accessisse sumus existimaturi. Datum, Romae die XXIX. 
Decembris MDXXV. Anno secundo.—Ep. I6r1. 


Leo Papa X 


Directo Firio Macistro PHILIPPO BEROALDO [UNIORI 
ACADEMIAE ROMANAE PRAEPOSITO NOTARIO ET FAMILIARI NOSTRO 


Dilecte fili, salutem et apostolicam benedictionem. Inter 
ceteras curas, quas divina largitate ad summum hunc dignitatis 
locum evecti pro republica Christiana et gubernanda et, quantum 
nobis cum Deolicet, propaganda sustinemus, ea videtur esse debere 
non extrema, quae ad studia litterarum et bonarum artium 
pertinet. Quo munere semper quidem vel ab ineunte aetate iudi- 
cavimus nullum pulchrius, nullum utilius a Deo Optimo Maximo 
post ipsius cognitionem et verum fidei cultum mortalibus dari 
potuisse. Haec enim quemadmodum vitam nostram excolunt et 
singularem in modum illustrant, ita etiam in omni genere abunde 
praestant adiumenta, adeo in adversis salutaria, in secundis nos- 
tris rebus apta ac decora, ut sine iis rerum humanarum varietas 
quasi fluctuare, vita vero civilis et lauta vix consistere posse ullo 
modo videatur. Contineri autem et quodam modo propagari id 
studium duabus potissimum rationibus videtur, quarum altera in 
hominum eruditorum, altera in optimorum auctorum copia posita 
est. Sed, quod ad homines spectat, divina nobis modo adsit 
clementia, in dies nos clarius ostensuros speramus, quae sit nostra 
in iis et sublevandis et ornandis animi propensio et voluntas. 
Huic uni certe et voluntati et studio ab initio aetatis nostrae dediti 
maxime fuimus. De libris vero gratias agimus omnipotenti Deo 
offerri coeptam nobis facultatem in eo quoque genere hominum 
vitam et studia iuvandi. Cum itaque hos quinque Corneli Taciti 
libros, qui aliquot saeculis in occulto suppressi fuerunt, magno a 
nobis pretio redemptos in manibus haberemus, et auctoris gravitas 
et pulchritudo operis fecit ut, quanto citius possemus, eos a situ 
et oblivione in lucem et memoriam hominum vindicaremus. Eius 
enim auctoris lectio luculenta, varia, utilis, dignaque omni liberali 
ingenio visa est. Te autem potissimum delegimus, quem horum 

divulgandorum librorum muneri et curationi praeficeremus. 
Quod enim sciebamus te non solum valere ingenio, litteris, erudi- 
tione, sed etiam virtute et eximia in nos fide praeditum esse, facile 
nobis ipsis persuasimus maximae tibi curae futurum esse, ut 
quam emendatissimi et nostra digni auctoritate tuapue diligentia 
in manus hominum exirent. 

Sed ne adeo honestus et utilis suscipiendus vel fortasse iam 
susceptus abs te labor a quoquam vel corrumpi vel perverti possit 
libris iis post editionem tuam aliis formis excudendis, quod vitiose 
inaccurateque saepissime fieri manifestum est, universis et singulis, 
ad quorum notitiam hae litterae pervenerint, sub excommuni- 
cationis latae sententia, iis autem, qui in nostris et S. R. E. 
civitatibus et locis degerint quique nobis et eidem Ecclesiae 
mediate seu immediate subiecti fuerint, praeterea sub ducentorum 
ducatorum camerae apostolicae quam primum applicandorum et 
item sub librorum, quosimpresserint, amissionis poenis inhibemus, 
ne per decennium proxime futurum libros ipsos sine tua expressa 
licentia et consensu usque locorum imprimere ullo modo possint. 
Quibus poenis et mulctis et imprimentes et impressa volumina 
huius modi venundantes aeque obnoxios fore decernimus. Atque 
ne paratus et opportunus tibi favor desit, ad eorum, qui inhibitioni 
huic nostrae adversus ire et contra permissionem tuam quicquam 
in hoc genere conari auderent, audaciam temeritatemque cohiben- 
dam, universis et singulis nostris et apostolicae sedis Legatis, 
Patriarchis, Archiepiscopis, Episcopis, Abbatibus, et Praelatis 
Ecclesiasticis ac eorum Locumtenentibus, civitatum, provinciarum, 
et locorum Gubernatoribus, Praesidentibus, Commissariis, Copi- 
arum Praefectis, et quodcumque munus et curationem nostro et 
apostolicae sedis nomine obeuntibus, in virtute sanctae obedientiae 
ac sub eiusdem excommunicationis incurrendae poena, praecipimus 
et mandamus, ut tibi, cum requisiti abs te fuerint, ne quid dicto 
decennio durante contra edictum nostrum et permissum tuum 
innovari contingat, omni ope, auxilio, defensione praesto sint. 
Tum si quis eo temeritatis processerit, ut has nostras litteras vel 
divulgantibus impedimento esse vel divulgatas ex locis vel sacris 
vel profanis, ubi propositae et affixae fuerint, amovere et lacerare 
seu amoveri et lacerari facere ausus fuerit, is poenarum, quas 

paulo ante promulgavimus, itidem reus esse censeatur; consti- 
tutionibus et ordinationibus apostolicis ceterisque contrariis 
quibuscumque non obstantibus. 

Ceterum, quia nimis difficile esset perferri has nostras litteras 
ad omnes eas regiones et loca quo res posceret, volumus ut, 
postquam in plura similia exempla formis excussae fuerint et 
alicuius nostrae et apostolicae sedis legati seu personae in dignitate 
ecclesiastica constitutae signum accesserit, ea prorsus fides illis 
adhibeatur, quae lis, si productae et exhibitae ipsae essent, merito 
adhibenda esset. 

Datum Romae apud sanctum Petrum sub anulo piscatoris die 
XIIII Novembris, MDXIIII, pontificatus nostri anno secundo. 

Ta. Sadoletus. 


GIANO VITALE (fl. 1515) 


In CHRISTOPHORUM COLUMBUM 


Tu maris et terrae trans cognita claustra, Columbe, 
vectus nave cita penetrasti 

ignotos populos atque abdita maxima regna 
antipodumque orbem extremorum. 

Hic aliae ventorum animae tua lintea leni 
implerunt Aquilone nec alto 

fulserunt Helices, clarissima lumina, caelo 
nec vertit mare tristis Orion. 

Hic legem accipiunt mitem Zephyrique Notique, 
aequora nec tolluntur in altum. 

Tu gentem incultam, quarum vel pomifera arbos 
numen erat vel purpureus flos 

vel fons irriguus liquidis manantibus undis, 
formas vera religione. 

Tu vitam humanam instituis, tu moenia et urbes 
stare doces opulentas 

et parere gravidam non uno e semine terram 
et connubia iungere certa. 

Unde etiam extremi laetis cum vocibus Indi 
te memorant patremque salutant. 

Salve, non Ligurum modo, sed decus orbis honorque 
nostri saecli, magne Columbe, 

cui merito Iovius heroas dedicat inter 
nominis aeterni monumentum. 


In OpitumM Fiavit BLonptI 


Eruis e tenebris Romam dum, Blonde, sepultam, 
es novus ingenio Romulus atque Remus. 

Illi urbem struxere rudem; celeberrima surgit 
haec eadem studiis, ingeniose, tuis. 

Barbarus illam hostis ruituram evertit; at isti 
nulla umquam poterunt tempora obesse tuae. 

Iure triumphalis tibi facta est Roma sepulcrum, 
illi ut tu vivas, vivat ut illa tibi. 

ANTONIL PANHORMITANAE TUMULO 


Has tibi dat violas immortalesque amaranthos 
ingeniorum altrix et Martis alumna, Panhormos; 
non quia torpenti Musas excire veterno 

aut regum immensas potuisti adsumere curas, 
verum quod Crassos inter ditesque Lucullos 
integer, Antoni, voluisti vivere Codrus. 


TuMULO LauRENTI MEDICIS 


Nil mortale umquam vita tibi contigit omni, 

o patriae pater et decus immortale tuorum, 
Laurenti, nisi cum te mors immitis ademit. 

Illa quidem non te vitali lumine cassum 
exstinxit, verum quicquid sanctique bonique 
orbis habet tecum simul abstulit, aurea quando 
saecula foedavit scabra rubigine ferri. 

Non tamen ulla umquam viderunt tempora dignum 
te magis et titulis et maiestate decoro, 

cui magnus Cosmus avus et cui filius altum, 
maximus ille Leo princeps Romanus, honorum 
atque aeternarum laudum erexere theatrum. 


Pro Tuoma Moro 


Dum Morus immeritae submittit colla securi 
et flent occasum pignora cara patris, 
“Immo,”’ ait, “infandi vitam deflete tyranni; 
non moritur, facinus qui grave morte fugit.” 


Pro Erasmo ROTERODAMO 


Lubrica si tibi mens fuit et spinosior aequo, 
ingenium certe nobile, Erasme, fuit; 
felix, si mixtas labruscas dulcibus uvis 
prodiga desiisset vinea ferre tua. 
Barbarie e media praeclarum sidus haberent 
et te Varronem tempora nostra suum. 
Hanc tamen inscriptam his titulis posuere columnam: 
Jactura hic laudum publica facta fuit. 

TumuLus GULIELMI BUDAEI 
Qui sanctum simul et simul disertum 
exquiris sapientiae magistrum, 
ultra quid petis? Hic iacet Budaeus. 


BALDASSARE CASTIGLIONE (1478-1529) 


HIpPpoLyTE BALTHASARI CASTILIONI CoONIUGI 
Hippolyte mittit mandata haec Castilioni; 
addideram imprudens, hei mihi! paene suo. 
Te tua Roma tenet, mihi quam narrare solebas 
unam delicias esse hominum atque deum. 
Hoc quoque nunc maior, quod magno est aucta Leone, 
tam bene pacati qui imperium orbis habet. 
Hic tibi nec desunt celeberrima turba sodales, 
apta oculos etiam multa tenere tuos. 
Nam modo tot priscae spectas miracula gentis 
heroum et titulis clara tropaea suis; 
nunc Vaticani surgentia marmore templa 
et quae porticibus aurea tecta nitent; 
irriguos fontes hortosque et amoena vireta, 
plurima quae umbroso margine Tibris habet. 
Utque ferunt, coetu convivia laeta frequenti 
et celebras lentis otia mixta iocis. 
Aut cithara aestivum attenuas cantuque calorem. 
Hei mihi! quam dispar nunc mea vita tuae est! 
Nec mihi displiceant, quae sunt tibi grata, sed ipsa est 
te sine lux oculis paene inimica meis. 
Non auro aut gemma caput exornare nitenti 
me iuvat aut Arabo spargere odore comas; 
non celebres ludos festis spectare diebus, 
cum populi complet densa corona forum 
et ferus in media exsultat gladiator arena 
hasta concurrit vel cataphractus eques. 
Sola tuos vultus referens Raphaelis imago 
picta manu curas allevat usque meas. 
Huic ego delicias facio arrideoque iocorque, 
alloquor et tamquam reddere verba queat. 
Assensu nutuque mihi saepe illa videtur 
dicere velle aliquid et tua verba loqui. 
Agnoscit balboque patrem puer ore salutat; 
hoc solor longos decipioque dies. 
At quicumque istine ad nos accesserit hospes, 
hunc ego quid dicas quid faciasve rogo. 
327 

Cuncta mihi de te incutiunt audita timorem; 
vano etiam absentes saepe timore pavent. 

Sed mihi nescio quis narravit saepe tumultus 
miscerique neces per fora perque vias, 

cum populi pars haec Ursum, pars illa Columnam 
invocat et trepida corripit arma manu. 

Ne tu, ne, quaeso, tantis te immitte periclis! 
Sat tibi sit tuto posse redire domum. 

Romae etiam fama est cultas habitare puellas, 
sed quae lascivo turpiter igne calent. 

Illis venalis forma est corpusque pudorque. 
His tu blanditiis ne capiare cave. 

Sed nisi iam captum blanda haec te vincla tenerent, 
tam longas absens non paterere moras. 

Nam memini cum te vivum iurare solebas 
non me, Si cupias, posse carere diu. 

Vivis, Castilion, vivasque beatius opto, 
nec tibi iam durum est me caruisse diu. 

Cur tua mutata est igitur mens? Cur prior ille, 
ille tuo nostri corde refrixit amor? 

Cur tibi nunc videor vilis, nec, ut ante solebam, 
digna tori sociam quam patiare tui? 

Scilicet in ventos promissa abiere fidesque 
a nostris simulac vestri abiere oculi. 

Et tibi nunc forsan subeunt fastidia nostri 
et grave iam Hippolytes nomen in aure tua est. 

Verum, ut me fugias, patriam fugis, improbe? Nec te 
cara parens nati nec pia cura tenet? 

Quid queror? En, tua scribenti mihi epistula venit, 
grata quidem dictis, si modo certa fides: 

te nostri desiderio languere pedemque 
quam primum ad patrios velle referre lares 

torquerique mora, sed magni iussa Leonis 
iamdudum reditus detinuisse tuos. 

His ego perlectis sic ad tua verba revixi, 
surgere ut aestivis imbribus herba solet. 

Quae licet ex toto non ausim vera fateri, 
qualiacumque tamen credulitate iuvant. 

Credam ego, quod fieri cupio, votisque favebo 
ipsa meis. Vera haec quis vetet esse tamen? 

Nec tibi sunt praecordia ferrea nec tibi dura 
ubera in Alpinis cautibus ursa dedit. 

Nec culpanda tua est mora, nam praecepta deorum 
non fas nec tutum est spernere velle homini. 

Esse tamen fertur clementia tanta Leonis, 
ut facili humanas audiat aure preces. 

Tu modo et illius numen veneratus adora 
pronaque sacratis oscula da pedibus. 

Cumque tua attuleris supplex vota, adice nostra 
atque meo largas nomine funde preces. 

Aut iubeat te iam properare ad moenia Mantus 
aut me Romanas tecum habitare domos. 

Namque ego sum sine te veluti spoliata magistro 
cymba, procellosi quam rapit unda maris, 

et, data cum tibi sim utroque orba puella parente, 
solus tu mihi vir, solus uterque parens. 

Nunc nimis ingrata est vita haec mihi, namque ego tantum 
tecum vivere amem, tecum obeamque libens. 

Praestabit veniam mitis deus ille roganti: 
auspiciis bonis et bene dicet eas. 

Ocius huc celeres mannos conscende viator 
atque moras omnes rumpe viamque vora. 

Te laeta excipiet festisque ornata coronis 
et domini adventum sentiet ipsa domus. 

Vota ego persolvam templo inscribamque tabellae: 
HIPPOLYTE SALVI CONIUGIS OB REDITUM. 


Ap PuELLAM In LitrorE AMBULANTEM 


Ad mare ne accedas propius, mea vita; protervos 
nimirum et turpes continet unda deos. 

Hi rapiunt, si quam incautam aspexere puellam 
securos bibulo litore ferre gradus. 

Quin etiam in siccum exsiliunt saepe agmine facto 
atque abigunt captos ad sua regna homines. 

Tum si qua est inter praedam formosa puella, 
tantum haec non subito piscibus esca datur, 

sed miseram foedis male habent complexibus omnes 
invitamque iubent hispida monstra pati. 
Os informe illis, rictus oculique minaces, 
asperaque anguino cortice membra rigent; 
barba impexa, ingens, alga limoque virenti 
oblita, oletque gravi lurida odore coma. 
Hos tu, seu pisces, seu monstra obscena vocare, 
sive deos mavis, si sapis ipsa, cave. 
Nec tibi sit tanti pictos legisse lapillos, 
ut pereas magno, vita, dolore meo. 
Quin potius diversi abeamus. Respice ut antrum 
ad dextram viridi protegit umbra solo. 
Decurrit rivus gelidis argenteus undis 
pictaque odorato flore renidet humus. 
Imminet et fonti multa nemus ilice densum 
et volucres liquido gutture dulce canunt. 
Hic poteris tuto molli requiescere in herba 
propter aquam et niveos amne lavare pedes. 
Tu mihi serta tuis contexta coloribus, ipse 
texta meis contra mox tibi serta legam. 
Floribus et roseis crinem redimita corallis 
et compto incedes conspicienda sinu. 
Poplite deinde tenus succincta imitabere Nymphas, 
obvia marmoreum deteget aura latus. 
Silvicolas, mea vita, deos torquebis amore, 
ignibus urentur flumina et ipsa meis. 
Inde domum formosa mage et mage culta redibis, 
rumpetur tacita tum Hippolyte invidia. 
Sed sensim subsistas, ne te forte puellarum 
aequalis versam cernat abire chorus. 
Nesciat hoc quisquam, nam, si nos turba sequatur, 
antra ingrata tibi, ingrata et erunt nemora. 
Has fatuas rapiant pelagi sine monstra puellas; 
nos coeptum hac furtim dissimulemus iter. 
Quod si qua interea audieris per litora murmur, 
lux mea, te in nostro protinus abde sinu. 


Baldassare Castiglione 


De Morte RAPHAELIS PIcTorIs 


Quod lacerum corpus medica sanaverit arte 
Hippolytum Stygiis et revocarit aquis, 

ad Stygias ipse est raptus Epidaurius undas. 
Sic pretium vitae mors fuit artifici. 

Tu quoque, dum toto laniatam corpore Romam 
componis miro, Raphael, ingenio 

atque urbis lacerum ferro, igni, annisque cadaver 
ad vitam antiquum iam revocasque decus, 

movisti superum invidiam indignataque mors est 
te dudum exstinctis reddere posse animam 

et, quod longa dies paulatim aboleverat, hoc te 
mortali spreta lege parare iterum. 

Sic, miser, heu! prima cadis intercepte iuventa 
deberi et morti nostraque nosque mones. 


De ELISABETTA GONZAGA CANENTE 


“Dulces exuviae, dum fata deusque sinebant,”’ 
dum canit et querulum pollice tangit ebur, 
formosa e caelo deducit Elisa Tonantem 
et trahit immites ad pia verba feras. 
Auritae veniunt ad dulcia carmina silvae, 
decurrunt altis undique saxa iugis; 
stant sine murmure aquae, taciti sine flamine venti 
et cohibent cursus sidera prona suos. 
Atque aliquis tali captus dulcedine sentit 
elabi ex imo pectore sensim animam. 
Flebile nescio quid tacite in praecordia serpit, 
cogit et invitos illacrimare oculos. 
* * * * * * * * * 
Quod tamen haec moveant, quod sint tam dulcia verba 
non faciunt verba haec, sed nova Elisa canens. 
Et certe non est haec uxor Elisa Sychaei 
nec quemquam haec Phrygium novit Elisa virum. 
Altera Elisa haec est superis gratissima, qualem 
nec tulit ulla umquam nec feret ulla dies. 
Audiat Aeneas hanc si tam dulce querentem, 

flens ultro ad litus vela dabit Libycum. 
Quod si dura nimis blandisque immota querelis 
mens fera propositum non remoretur iter, 
invitam ad litus portabunt aequora classem 
flaminaque ad fletus officiosa pios; 
excidet atque animo regnum dotale nec umquam 
Dardanius Latium navita classe petet. 
Nam nimium validas facies habet ista catenas 
et validum nimis haec lumina carcer habent. 
Haec formosa deas superat forma heroine, 
pace tua, Venus, o! pace, Minerva, tua. 
Quicquid agit, pariter certant componere furtim 
et Decor et Charites et Pudor ingenuus. 
His laetos Natura oculis afflavit honores 
et quiddam maius condicione hominum. 
Ambrosiam rosea spirant cervice capilli 
et patet egregio vera decore dea. 
Quacumque ingreditur, laeta undique pabula vernant 
signaque dat tellus numen adesse aliquod. 
Arrident silvae passim tangique beato 
certatim gestit quaelibet herba pede. 
O centum aequoreae formosae Doride natae 
et quascumque maris contigit esse deas, 
huic date quicquid habent gemmarum litora rubra 
oceani et quicquid dives arena vehit, 
quosque habet alma Thetis, quos et Galatea lapillos 
Nerine in loculis candida nympha suis; 
quicquid odoratae messis Panchaia tellus 
protulit, huic felix munera portet Arabs. 
Huic uni Seres Tyrio satianda colore 
arboribus pectant vellera cara suis. 
Haec una est nostri rarissima gloria saecli, 
digna suas cui det maximus orbis opes. 
Vos quoque, caelicolae, hanc merito celebretis honore; 
non erit haec vobis dissimulanda dea. 


ANDREA NAVAGERO (1483-1529) 
Vota CERERI PRo TERRAE FRuGIBUS 


Adspice, magiia Ceres, tibi quos semente peracta 
ducimus agrestes rustica turba choros. 

Tu face ne nimio semen putrescat ab imbre, 
neu sulcos rapido frigore rumpat hiems, 

neu sterilis surgat silva infelicis avenae 
et quaecumque bonis frugibus herba nocet, 

neu terrae prostrata animosi flatibus Euri 
decidat aut densa grandine laesa seges, 

neu direpta avidae rapiant frumenta volucres 
monstrave, quae terrae plurima saepe ferunt. 

Sed quae credidimus bene cultis semina campis 
uberius largo faenore reddat ager. 

Sic erit. Interea nivei carchesia lactis 
fundite et annoso mella liquata mero. 

Terque satas circum felix eat hostia fruges 
caesaque mox sanctos corruat ante focos. 

Nunc satis haec. Post messem alii reddentur honores 
et sacras cingent spicea serta comas. 


Vota Ap AuRAS 


Aurae, quae levibus percurritis aera pennis 
et strepitis blando per nemora alta sono, 

serta dat haec vobis, vobis haec rusticus _ Idmon 
spargit odorato plena canistra croco. 

Vos lenite aestum et paleas seiungite inanes, 
dum medio fruges ventilat ille die. 


LEvucIPpPEM AMICAM SPE PRAEMIORUM INVITAT 


Cum primum clauso pecus emittetur ovili, 
urbs, mea Leucippe, cras adeunda mihi est. 
Huc ego venalemque agnum centumque, Chariclo 
ipsa mihi mater quae dedit, ova fero. 
Afferri tibi vis croceos niveosve cothurnos? 
Anne colum, qualem nata Lyconis habet? 
Ipse feram, quae grata tibi. Tu basia iunge; 
gaudia, Leucippe, nec mihi grata nega. 

Cras, ubi nox aderit, odiosae elabere matri 
hasque inter corylos ad tua dona veni. 


Vota VENERI Ut AMANTIBUS FAVEAT 


Illi in amore pares, vicini cultor agelli 
Thyrsis cumque suo Thyrside fida Nape, 
ponimus hos tibi, Cypri, immortales amaranthos 
liliaque in sacras serta parata comas. 
Scilicet exemplo hoc nullo delebilis aevo 
floreat aeternum fac, dea, noster amor. 
Sit purus talisque utriusque in pectore candor 
in foliis qualem lilia cana ferunt. 
Utque duo hi flores serto nectuntur in uno, 
sic animos nectat una catena duos. 


Vota Niconoes Ap DIANAM 


Candida Niconoe, viduae spes una Terillae, 
montivagas iaculo figere certa feras, 

hunc tibi, silvipotens, arcum, Latonia, ponit 
atque haec in pharetra condita tela sua. 

Illam cara parens tenero sociavit Icasto 
ignotique iubet iura subire tori. 

Tu, dea, si silvis aegre discedit ab altis, 
si lacrimans coetus deserit illa tuos, 

tu bona sis felixque illi; tu numine dextro 
optata laetam fac, dea, prole domum. 


Av NoctTEem 


Nox bona, quae tacitis terras amplexa tenebris 


dulcia iucundae furta tegis Veneris, 


dum propero in carae amplexus et mollia Hyellae 


oscula, tu nostrae sis comes una viae. 


Neve aliquis nostros possit deprehendere amores, 


aera coge atras densius in nebulas. 


Gaudia qui credit cuiquam sua, dignus ut umquam 


dicier illius nulla puella velit. 


Non sola occultanda cavis sunt orgia cistis 


solave Eleusinae sacra silenda deae. 

Ipse etiam sua celari vult furta Cupido 
saepius et poenas garrula lingua dedit. 

Una meos, quos et miserata est, novit amores 
officiis nutrix cognita fida suis, 

haec, quae me foribus vigilans exspectat in ipsis 
inque sinum dominae sedula ducit anus. 

Hance praeter, tu sancta, latent qua cuncta silentque, 
tu, dea, sis flammae conscia sola meae; 

quaeque libens adstat nostrorum testis amorum 
nobiscum tota nocte lucerna vigil. 


ToLas 


Pascite, oves, teneras herbas per pabula laeta, 
pascite, nec plenis ignavae parcite campis. 
Quantum vos tota minuetis luce, revectum 
fecundo tantum per noctem rore resurget. 
Hinc dulci distenta tumescent ubera lacte 
sufficientque simul fiscellae et mollibus agnis. 
Tu vero vigil atque canum fortissime, Teucon, 
dum pascent illae late per prata, luporum 
incursus subitos saevasque averte rapinas. 
Interea hic ego muscoso prostratus in antro 
ipse meos solus mecum meditabor amores 
atque animi curas dulci solabor avena. 

O formosa Amarylli, nihil te absente videtur 
dulce mihi. Nunc et nitido vere omnia rident 
et vario resonant volucrum nemora avia cantu. 
Exsultim virides ludunt armenta per herbas 
lascivique agni infirmisque artubus haedi 
cornigeras matres per florida prata sequuntur. 
Non tamen ista magis sine te mihi laeta videntur 
quam si tristis hiems nimbisque rigentibus horrens 
agglomerat gelido canas Aquilone pruinas. 
Dulce apibus flores, rivi sitientibus herbis, 
gramen ovi, caprae cytisus, Amaryllis Iolae. 
Non ego opes mihi, non cursu praevertere ventos 
optarim magis aut pecoris quodcumque per orbem est 

quam te, Amarylli, meis vinctam retinere lacertis 
et tecum has inter vitam deducere silvas. 

Est mihi praeruptis ingens sub rupibus antrum, 
quod croceis hederae circum sparsere corymbis, 
vestibulumque ipsum silvestris obumbrat oliva. 
Hanc prope fons, lapide effusus qui desilit alto, 
defertur rauco per levia saxa susurro. 

Hinc late licet immensi vasta aequora ponti 
despicere et longe venientes cernere fluctus. 

Hoc mecum simul incoleres, Amaryllis, srmulque 
mecum ageres primo pecudes in pascua sole; 
mecum, abeunte die, pecudes cava in antra vocares. 
Saepe etiam denso in nemore aut convalle virenti, 
dum tenue arguta modularer harundine carmen, 
tu mecum ipsa esses simul adstaresque canenti. 
Quin et nunc pariter caneres, nunc dulcia nostro 
basiaque et Veneris misceres gaudia cantu. 

O solum hoc, superi, misero concedite amanti! 
Tum licet et rapiantur oves rapiantur et agni, 
ipse tamen Croeso mihi ditior esse videbor. 
Mollibus in pratis Lycidae post Daphnidis hortos 
purpureos flores texenda in serta legebas, 

cum te succincta tunica fusisque capillis 

et vidi simul et totis simul ossibus arsi. 

Pone sequebatur Gorge soror et tamen audax 
accessi sumque ipse meos tibi fassus amores. 
Risisti et sertum, nitida quod fronte gerebas, 

- tamquam ex se cecidisset humi, iecisti abiensque 
liquisti. Advertens collegi protinus ipse 
servavique et adhuc tamquam tua munera servo. 
Et quamvis dudum foliis languentibus aret, 
non tamen est serto quicquam mihi carius illo. 
Ex illo semperque fui tibi deditus uni 
pulchraque nulla meis oculis te praeter habetur. 
Saepe mihi Alcippe vicina et munera misit 
et dixit, ‘“Formose puer, quae munera mittit, 
mittit et ipsum animum. Tu et munera suscipe et illum.” 

Sed potius, Amarylli, alio quam tangar amore 
sudabunt humiles flaventia mella genistae 
et molles violae dura nascentur in orno 
incultique ferent canentia lilia vepres 
et maestis ululae cedet philomela querelis. 
Quantum ver formosum hieme est iucundius atra, 
quantum mite pirum sorbis est dulcius ipsis, 
quantum hirsuta capella suo saetosior haedo, 
quantum nocturnis obscuri vesperis umbris 
puniceo exsurgens Aurora nitentior ortu est, 
tantum, Amarylli, aliis mihi carior ipsa puellis. 
Hae testes mihi sunt silvae vicinaque silvis 
populus haec, cuius tale est in cortice carmen: 
VELLERA CUM SAETIS ARIES MUTARIT ET HIRCUS 
VELLERIBUS SAETAS, AMARYLLIDA LINQUET IOLAS. 
Sed nos dum longum canimus, iam roscida Luna 
apparet caelo et rapidus deferbuit ardor, 
demerso iam sole; tamen miser ardet Iolas. 
Nimirum nostros nequeunt lenire calores 
nec quaecumque rigent Riphaeo in monte pruinae 
nec quaecumque simul gelido durantur in Hebro. 
Fors tamen hos illa ipsa, potest quae sola, levabit. 
Sperando interea duros solabimur ignes. 
At vos, ne, sero dum nox insurgit Olympo, 
praesidio umbrarum fretus malus ingruat hostis, 
iam pasti secura greges in ovilia abite. 


In HYELLAE OCELLOS 


Quamvis te peream aeque, Hyella, totam, 
nec pars sit, mea lux, tui ulla, quae me 
saevo non penitus perurat igne, 

fulgentes tamen illi amabilesque 

illi sideribus pares ocelli 

nostri maxima causa sunt furoris. 

O cari nimis, o benigni ocelli! 

O dulci mihi melle dulciores! 

Quando vos misero mihi licebit 

usque ad milia milies trecenta 

aut ultra haec etiam suaviari? 

Dii, concedite mi hoc misello amanti! 
Deinde nil grave perpeti recuso; 

quin et, si peream, libens peribo. 


In AURORAM 


Dia Tithoni senioris uxor, 

quae diem vultu radiante pandis, 

cum genas effers roseas rubenti 
praevia soli, 


roscidos ut nunc per agros vagari 

sub tuo adventu iuvat et recentes, 

quae tuos semper comitantur axes, 
excipere auras. 


Sicca iam saevus calor uret arva, 

iam vagi aurarum levium silescent 

Spiritus, iam sol rapidus furentes 
exseret ignes. 


Dum licet, laeti simul ite amantes, 

dum licet, molles pariter puellae 

ite, flaventes vario capillos 
nectite serto. 


Nunc simul telis positis Amores 

matris haerentes lateri et decentes 

Gratiae plenos referunt resecto 
flore quasillos. 


Per feros saltus, per iniqua lustra 

undique occultas agitans latebras 

fertur et silvas varia ferarum 
strage cruentat 


clara Latonae suboles. Nitenti 

huic comae in nodum religantur auro, 

pendet aurata ex umeris pharetra, 
pendet et arcus. 

Circum eunt Nymphae simul; illa cursu 
gaudet effusos agitare cervos; 
hanc iuvat certis iaculis fugaces 

figere lyncas. 


Nunc ab umbroso simul aesculeto 

Daulias late queritur; querelas 

consonum circa nemus et iocosa 
reddit imago. 


De HYELLA 


Nil tectum mihi iam, Phoebe, est, nil, Nox, mihi tecum; 
a vobis non est noxve diesve mihi. 

Quantum ad me, ut libet, auricomo Sol igneus axe 
exeat Eoae Tethyos e gremio; 

ut libet, inducat tacitas Nox atra tenebras; 
fert mihi noctem oculis, fert mihi Hyella diem. 

Nam quotiens a me nitidos avertit ocellos, 
ipsa in luce etiam nox tenebrosa premit. 

At quotiens in me nitidos convertit ocellos, 
candida et in media fit mihi nocte dies. 


Cum Ex Hispanics LEGATIONE IN ITALIAM REVERTERETUR 


Salve, cura deum, mundi felicior ora, 

formosae Veneris dulces salvete recessus! 

Ut vos post tantos animi mentisque labores 
adspicio lustroque libens! Ut munere vestro 
sollicitas toto depello e pectore curas! 

Non aliis Charites perfundunt candida lymphis 
corpora; non alios contexunt serta per agros. 


LILIO GREGORIO GIRALDI (1479-1552) 
De PoeTis SUORUM TEMPORUM 


Urania vero, Meteora, Hesperidum Horti, Eclogae, Epigram- 
mata, Elegiae, et cetera Ioviani Pontani Umbri carmina et quae 
plurima pedestri oratione scripsit, faciunt, ut in his tabularum 
imaginibus illum inter proceres commemorem, quin et cum omni 
fere antiquitate conferam, tametsi non idem, ut quibusdam 
videtur, in omnibus praestat; nonnunquam enim nimis lascivire 
et vagari videtur, nec plane ubique se legibus adstringit; quod iis 
minus mirum videri poterit, qui illum sciverint in magnis regum 
et principum negotiis diu versatum et modo bellorum, modo 
pacis condiciones et foedera tractasse non minus quam Phoebum 
et Musas coluisse. Quis tamen eo plura? Quis doctius? Quis 
elegantius? Quis denique absolutius composuit, enucleatius, 
exquisitius? Et licet eius quidam hoc tempore gloriae parum 
aequi sint aestimatores, non illis tamen ipse concedam, ni meliora 
vel ipsi fecerint vel ab aliis facta attulerint, id quod ad hanc 
ipse diem non vidisse fateor; nisi si quis fratrem tuum, I[uli, 
Iacobum Sadoletum attulerit, cuius poemata Laocoon, Curtius, 
nec non otii et tranquillitatis carmen mirabilem illius gravitatem 
ac singularem modestiam declarant, quem in hac facultate aux- 
erunt et reliqua bonarum artium et sapientiae studia, quae ab 
unguiculis ille pleno pectore hausit (neque enim in praesentia eius 
solutam orationem, in qua supra ceteros excellit, commemoro) ; 
vel cum fratre tuo Petrum Bembum attulerit, cuius mira illa fuit 
in semper imitandis optimis auctoribus tam Latinis quam verna- 
culis felicitas, ut non Bembum plerumque loquentem, sed quem 
ille sibi proposuerit, vel audire vel legere videamini. Sed utrumque, 
ut scitis, a litterarum studiis incredibilis quaedam in studiosos 
Leonis X benevolentia seduxit invitos, ambos enim sibi statim a 
principio sui regni ad secreta et arcana adscivit. Sunt ii quidem 
duo, si subtilius considerare velimus, uterque in suo canendi 
genere summi, ita ut queas eos sic conferre, quemadmodum M. 
Tullius duos illos summos oratores, L. Crassum et M. Antonium, 
qui in dispari dicendi genere parem gloriam et laudem adepti 
fuere, et quidem Bembus, ut Ennianum carmen usurpem, 

tamquam flos delibatus populi suadaeque medulla. 

Eius enim carmina vel Latina vel vernacula, dulcia, mollia et 
delicata; at Sadoletus, tamquam quidam et robustus et fortis, 
versus graves, cultos et opima quadam totius corporis habitudine 
et forma concinit. Quare eo magis mirum est quod adeo ille 
suos versus supprimere conetur et pessum dare. Memini, cum 
nos adulescentes essemus, illum clam ingeniosa valde epigrammata 
componere solitum, eaque sibi Roma Ferrariam ex ruinis eruta ab 
amicis missa fuisse affirmabat, idque cum aliis tum Panitiato et 
Cistarello persuadebat, quae nunc paene omnia abolevit et me 
saepe rogavit ut de lis quae penes me essent itidem facerem. 
Sed de iis iam satis. 

A Pontano nonnulli profluxere tum in poetica, tum in arte 
dicendi celebres; unde et Pontani Academia nunc vulgo, ut Troi- 
anus equus, dicitur, in qua nunc senescit, ni potius floret, Actius 
Sincerus Sannazarius, cuiusingenii exquisita quaedam monumenta 
legi, et in primis piscatorias eclogas nonnullasque elegias et epi- 
grammata, in quibus quaedam sunt omni laude digna. Alia eius 
praeter vernacula non vidi et quosdam Virginei Partus, ut ipse 
appellat, heroicos, in quibus, ut sic dicam, statarius poeta videri 
potest: non enim verborum volubilitate fertur, sed limatius 
quoddam scribendi genus consectatur et lima in dies atterit, ut 
de illo non ineleganter dictum illud Apellis de Protogene Pontanus 
usurpare solitus esset, eum manum de tabula tollere nescire. 
Praeter diligentiam curamque Actii acerrimum quoque eius 
iudicium et numerorum scientiam in poetica facultate cognoscimus, 
quare eius reliqua quae condidit summopere desideramus, quae 
longius illeiam aetate provectussupprimit. Quare non satis mirari 
possum virum quendam alioqui eruditum desiderare in Pontano 
et, si deis placet, in Sannazario Christianam elocutionem, hoc est, 
barbaram. Sed hic cum sua censura, qua homines Italos perstrin- 
git, non diutius permanebit. 

Antonius vero Panhormita lascivioris quidem carminis conditor, 
dulcis tamen et facetus. Legi eius aetatis quorundam epistulas, 
quibus Hermaphroditus illius multis laudibus commendatur, sed 
quare, nescio. Dicam ego vobis sane quod sentio, nec is mihi 
poeta bonus nec bonus orator: quae enim soluto et pedestri sermone 
eius scripta legi, luxuriantis magis quam bonae frugis referta 

videntur, ut impudicas et prostitutas eius Musas mittam. Pan- 
hormitam tamen quidam excellentes viri elegantiae parentem 
appellaverunt. Hic, etsi Siculus, ex Bononia tamen originem 
duxisse ex nobili familia praedicatur. Acer Laurentii Vallae 
inimicus fuit, et contra Laurentius illius. Senex diem obiit, hoc- 
que sibi moriens epitaphium arrogantiae plenum condidisse legi, 
Quaerite, Pierides, alium qui ploret amores, 
quaerite qui regum fortia facta canat. 
Me pater ille ingens hominum sator atque redemptor 
evocat et sedes donat adire pias. 
“Numquid hic,” ait Iulius, “Baptistam Mantuanum, qui unus 
ex iis fuit, qui Carmelitae sodales dicuntur, in aliquo honorum 
poetarum numero repones?” 

“Et maxime,” inquam. ‘Sed quae mea sit de homine audite 
sententiam. Laudo institutum piumque propositum, verum 
extemporalis magis quam poeta maturus. Exstant illius versus 
paene innumerabiles, ex quibus apud vulgus et barbaros quos- 
dam laudem tantam est adeptus, ut unus prope poeta et alter 
paene Maro haberetur. At, bone Deus, quam dispar ingenium! 
Nam, ut ubique Maro perfectus, ita hic immodica et paene te- 
meraria ubique usus est licentia, quam et magis atque magis in 
dies auxit. Est enim fere natura comparatum, ut, qui minus 
iudicio valent et nimio plus sibi placent, eos in dies deflore- 
scere et senes flaccescere videamus: nam et his in dies aliquid 
semper ingenium deteret. Iuvenis ille quidem laudabilior poeta 
fuit; cum vero ei desedit calor ipse et fervor iuvenilis, tamquam 
ammis sine obice extra ripas sordide diffluens coerceri non potuit. 
Vix enim ea legere possumus, quae longius ille aetate provectus 
carmina scripsit. Non ideo hoc de Carmelita vobis dixerim, ut 
quas ei statuas Mantuani erexerunt, deicerem, sed magis, ut vos 
monerem, quo eum ordine habere debeatis. 

Magis emunctae naris fuisse videtur Angelus Politianus Floren- 
tinus, qui transmarina, ut Ciceronis verbis utar, doctrina et 
adventicia institutus cum esset, florere et quasi regnare visus est; 
huic enim me puero a multis primae deferebantur. Mira eius 
omnino eruditio, vehemens et paratum ingenium, iugis et fre- 

quens lectio, sed calore potius quam arte versus scripsisse videtur, 
iudicii utique parum cum in seligendo, tum in castigando habuisse 
visus est: unde malevolis sui calumniandi ansam dedit. Si eius 
tamen Silvas legatis, Rusticum, Nutriciam, Ambram, Manto, sic 
afficiemini ut nihil in praesentia desiderare videamini; at si cum 
Pontano heroicis conferatis, hunc Entellum, illum -Dareta putetis, 
et, ut Graece dicam, hune uaxeoOat, illum cxiayaxety, et his si 
Carmelitam forte iunxeritis, ferentarius videbitur. Reliquit et 
Politianus extra Latina Graeca epigrammata, quae laude digna 
sunt; Graecos enim provocat, ut eius in praesentia vernacula mit- 
tamus.’’—Dzialogus I. 


De PoETARUM HISTORIA 


Recte tu quidem, inquam, nam nec ullius indiget praeconio 
Maro, nam et illi pridem explosi, qui, si dis placet, quandam quasi 
in eo, ut sic dicam, Mantuanitatem se deprehendisse iactabant, 
ut illud sceleratum frigus. Ipse, inquam, Vergilius amplissimum 
ubique sui praeconium facit, modo sano iudicio et non corrupto 
legatur. Ubique enim ille sibi constat, idem ubique Vergilius, 
hoc est, ut planius uno verbo dicam, poetarum deus. Atque, 
inquam, o bone Deus, quid nunc nos quasi aliud agimus, aut 
quid aliud optamus, si Vergilium habemus? Quo fit, ut vos iden- 
tidem et quos amo ceteros admonitos velim, ut, quod mihi puero 
non praestitere doctores mei, vos etiam atque etiam hortor huic 
uni poetae tam diu incumbere, insudare, donec non tantum 
animus imbutus ipse, sed eo tritae quoque aures videantur. 
Nam pro facinus! quae quorundam est tanta perversitas, ut vi- 
ventes pridem frugibus rudi adhuc glande vescantur, hoc est, 
dum divina Vergilii lectione imbui possunt, nescio quos Archi- 
threnios et Anticlaudianos, ne illos quidem poetarum umbras, ne 
simiolos dicam, totos toto ore, totis animis hauriant et amplec- 
tantur? 


De Lucano, inquam, sic statuatis velim, ut eum non modo cum 
Vergilio non conferatis, ut Statius fecit et Martialis, sed eum 
neque secundum neque tertium dicatis, vel si dixeritis, 

longo proximus intervallo. 

Cum neque in quadrigis eum secundum numeremus aut tertium, 
qui vix e carceribus exierit, cum palmam iam primus acceperit, 
ita nec in poetis, qui tantum absit a primo, vix ut in eodem curri- 
culo esse videatur. Sunt tamen quaedam in Lucano, quae qui 
sine Vergilii comparatione spectavit, satis magna dicat, quae si 
cum iudicio atque delectu legantur, non indigna sint imitatione, 
id tamen caute et diligenter, ne vitia specie virtutis irrepant. 
Si quid vero, Pice et tu Piso, mihi tribuistis, vos non modo non 
nimium studiosos eius lectionis velim sed vos etiam ita gloriari 
cupio, id quod amicum meum, virum doctissimum, aliquando 
gloriantem audivi, qui Musis caelestibus gratias agebat, quod 
numquam totum Lucani carmen semel perlegisset. Nisi enim 
temerarium sit, quod nihil tamen mihi, vobiscum praecipue, esse 
potest, illud ausim de Lucano affirmare, quod M. Tullius de 
Cordubensibus suorum temporum poetis, qui eos nescio quid 
pingue et peregrinum sonare putabat. Quare Lucanum quidem, 
sane ingeniosus, indomito similem equo esse dicebat, qui in medio 
prato aut campi spatio cursitet et acriter quidem et animose 
saliat, sed inconcinne et incomposite. Alii illum expedito quidem 
militi similem dicunt, qui amentatas quasdam velitum hastas 
iaciat, potenti ac valido interdum bracchio, sed parum plerumque 
considerate ac prudenter. Nam tametsi ipsum ardentem con- 
citatumque ac sententiis clarissimum scribat Fabius, oratoribus 
tamen quam poetis magis ascribit, quod et Martialis et Servius 
sentiunt.—Dialogus IV. 
Ap VENEREM 


O caeli decus inclitum, 
supremi suboles Iovis, 
quae Cypron colis et Paphon, 
blandi mater Amoris, 
nunc te, nunc canimus, Venus, 
divis tu dea pulchrior, 
et tu maxima caelitum 
orbis deliciaeque. 
Nostris tu, dea, perditis 
dextro numine amoribus 
faves. En, cupido in sinu 
ludit pulchra Lycora. 

Nunc quae sacra tuis damus, 
sume haec tura, Venus, focis; 
sume et lilia candida 

mixtos iisque amaranthos. 


Serva tu mea gaudia, 

serva dulcia basia. 

Ob quae certa memor tibi 
solvam vota quotannis. 


TUMULO CAELII CALCAGNINI 


Adsta, viator; non morae est dispendium. 
Mortalitatis hoc memor nuperrime 

sibi sepulcrum Caelius construxerat, 

quo doctiorem neminem sol lampade, 
quacumque spargit lumen orbi, viderat. 
Eheu! repente raptus hic est conditus, 
cui sunt parem visura nulla saecula. 

Hic gloriae, dum vixit, invidit suae 
celans opes tantas avarus ingeni, 

tot splendida eruditionis lumina, 

quae, maximo Alcida iubente principe, 
vulgata densas different caligines, 

quae passim oberrant sensibus legentium. 
Tam abi, viator, et memento sedulo 
praeclara tantum facta fata vincere. 


Ap Musas CAELESTES 


Musae, quae vario mulcetis sidera cantu 
et Iovis ad solium dulce movetis ebur, 


adspicite has famulas, vestro quae numine fretae 


evolitant. Placidum carpere detis iter. 


Non hae Pieridum temeraria fata secutae 


vos cantu sperant aequiparare suo.” 
Degener, a! tantum ne vobis turba putetur; 
hoc sat erit; placidum carpere detis iter. 

EpitaPHIUM QuopD SIBI CoNDIDIT 


Quid hospes adstas? Tumbion 
vides Giraldi Lilii, 

fortunae utramque paginam 
qui pertulit sed pessima 

est usus altera, nihil 

opis ferente Apolline. 

Nil scire refert amplius 

tua aut sua. In tuam rem abi. 


Ap AURAS 


Aurae, quae miseri mei furoris 

tot suspiria, tot gravesque questus 
hinc inde accipitis fugaciores, 
gratum et quae legitis meae puellae 
quod spirat melos ore dulciore 
Sirenum modulis, suaviores 

cycni cui merito invidere possunt, 
vos suspiria haec gravesque questus 
ad surdas dominae adferatis aures. 
Mitem his reddite iam mihi Lycoram, 
dulces illius aut modos amanti 
portetis requiem mei doloris. 


Ap LycoraM 


Hoc, quod habes, fragile est totum, mea pulchra Lycora 
forma licet caeli vincat et ista deas. 
Tucunda haec facies, coma flava, haec lumina tantum 
quae possunt, tota et denique quod Venus est 
labentur nimium paucos victura per annos, 
ni formam hance vitae carmina nostra dabunt. 
Donabunt vitae formam hanc mea carmina longae, 
vitam si mihi tu, pulchra Lycora, dabis. 


? 


PAOLO GIOVIO (1483-1552) 


ANGEL! Po.itiant ELoGium 


Politianus a prima statim iuventa admirabilis ingenii nomen 
adeptus est, cum novo illustrique poemate Iuliani Medicis eques- 
tres ludos celebrasset, Luca Pulcio nobili poeta omnium conces- 
sione superato, qui Laurentii fratris ludicrum equestris pugnae 
spectaculum iisdem modis et numeris decantarat. In id enim e 
Graecis atque Latinis delectos flores populo stupendos contulisse 
censebatur. Nec multo post Iuliano a Pactiis in templo immaniter 
interfecto, eius vindicatae coniurationis historiam Latine ornatis- 
simeque perscripsit; professusque demum in gymnasio Graecas 
pariter Latinasque litteras tantos de se excitavit clamores favente 
iuventute, ut Demetrius Chalcondyles, vir Graecus praestantique 
doctrina, uti aridus atque ieiunus a discipulis desereretur. Exinde 
Herodianum Romane loquentem publicavit, cunctis haud dubie 
erepta laude, qui id generis munus ante susceperant, quamquam 
aemuli eam translationem, uti nos a Leone pontifice accepimus, 
Gregorii Tiphernatis fuisse dicerent, quod passim inducto fuco 
et falsis naevorum coloribus interlita alieni stili habitum mentire- 
tur. Sed eundem praecellenti studiorum omnium ubertate 
florentem post editam Miscellaneorum centuriam publicataque 
Latina poemata immatura mors oppressit. 

Erat distortis saepe moribus, uti facie nequaquam ingenua et 
liberali ab enormi praesertim naso subluscoque oculo perabsurda, 
ingenio autem astuto, aculeato, occulteque livido, cum aliena 
semper irrideret nec sua vel non iniquo iudicio expungi pateretur. 
Ferunt eum ingenui adulescentis insano amore percitum facile in 
letalem morbum incidisse. Correpta enim cithara, cum eo incendio 
et rapida febre torreretur, supremi furoris carmina decantavit 
ita, ut mox delirantem vox ipsa et digitorum nervi et vitalis 
denique spiritus inverecunda urgente morte desererent, cum 
maturando iudicio integrae stataeque aetatis anni non sine gravi 
Musarum iniuria doloreque saeculi festinante fato eriperentur. 
Vix enim quadragesimum quartum aetatis annum attigerat. Sed 
eo praepropero vitae exitu profecto felix fuit, quod imminentem 
convulsae Medicae domus ruinam effugerit. Tumulo autem hoc 


carmen Crinitus discipulus affixit. 

Hic, hic, viator, paululum gradum siste. 
Vatem potentis spiritus vides clarum, 

qui mente promptus acri et arduum spirans 
ac summa quaeque et alta consequi suetus. 
Is ille ego Angelus Politianus sum. 

Fovit benigno me sinu Flora et illic 

in fata cessi, Parthenopaeos reges 

cum Gallica arma irruerent minabunda. 

Tu vale et hoc sis meriti memor nostri. 


ANDREAE NAUGERII ELOGIUM 


Andreas Naugerius, patricii ordinis, Sabellico Venetiis pro- 
fitente Latinas litteras, Graecas autem a Marco Musuro Cretensi 
Patavii hausit. Sed in Latinis delectu ac observatione praeceptore 
diligentior illum, quem superior aetas insalubri atque aspera stili 
novitate delectata contempserat, candorem antiquae puritatis 
assecutus est, ut funeribus Liviani ducis et principis Lauredani 
laudationibus apparet, proposito quidem Cicerone ad imitandum, 
quem Politianus et Hermolaus fastidisse videbantur, utpote qui 
omnis eruditionis exundante copia instructi aliquid in stilo 
proprium, quod peculiarem ex certa nota mentis effigiem referret, 
ex naturae genio effinxisse nobilius putarint quam servili imi- 
tatione enata ad novam frugem ingenia distorsisse. Magno tum 
quidem probro erat doctis ridendis pares simiis videri. Eodem 
quoque praestanti iudicio cum epigrammata lepidissime scriberet, 
non falsis aculeatisque finibus sed tenera illa et praedulci prisca 
suavitate claudebat, adeo Martialis severus hostis, ut quotannis 
stato die Musis dicato multa eius volumina tamquam impura 
cum exsecratione Vulcano dicarentur. 

Nec minor felicitate Etruscos numeros attigit, sed in Liviani 
contubernio castra secutus studiorum diligentiam remisit et 
salubri quidem remedio, cum ingenium bilis atra veterum lucu- 
brationum vigiliis accersita haud leviter afflixisset. Propterea 
scribendae Venetae Historiae munus a senatu demandatum 
acceptoque liberali stipendio susceptum praestare non potuit, 
quamquam non desunt qui eum in ipso statim limine feliciter 
exordientem religiosi operis gravitate deterritum existiment, 
cum infinita curiositate summoque labore et pertinaci memoria 

tantarum rerum notitia paranda videretur. Verum in ea cogi- 
tatione, ut reipublicae operam praestaret, a senatu ad Carolum 
Caesarem in Hispaniam missus infaustam legationem suscepit, 
cum in id tempus incidisset, quo Italiae principes servitutis metu 
ad arma consternati affectanti dominatum Italiae Caesari resti- 
tissent. Secunda autem suscepta legatione, cum exitiali festinati- 
one mutatis ad celeritatem iumentis in Galliam percurrisset, 
vixdum salutato rege, Blesio in oppido ad Ligerim febre correptus 
interiit quadragesimo septimo aetatis anno omnique eum funeris 
honore rex Musarum amicissimus nec sine luctu prosecutus est. 


Pompon! LAaetT1 ELocium 


Iulium Pontanum Laetum Sanseverina illustri familia in 
Picentinis natum ferunt adeoque insigni cura educatum, ut ex 
adultera matre alioque pudica, illudente ei Salernitano principe, 
genitus putaretur. Sed vigente demum bello et labante fortuna 
principalis domus animum ad litterarum studia convertit, tanta 
antiqui moris aemulatione et naturae temperantia optimas 
litteras complexus, ut Romae inter praeclara eius saeculi ingenia 
conspicuus monstraretur. Nam Vallae praeceptoris aequata 
eruditionis opinione locum exceperat, sed eum mox Pauli Secundi 
iniuria percelebrem fecit, cum litteratos quosdam et in his Platinam 
atque Callimachum tamquam impios atque maleficos tormentis 
excruciasset. Nam e Venetiis Romam pertractus ad dicendam 
causam perpetua vitae innocentia tutus nihil terreri potuit, ut 
integro constantique animo indigna fateretur. Veterum enim 
ingeniorum illustria nomina sibi ipsis indiderant, cum in coetu 
sodalium laureati Musas colerent. Ea nominum novitate pontifex 
elegantiae litterarum imperitus suspiciosusque vehementer offen- 
debatur, quasi id esset occulta coniurantium tessera ad obeundum 
insigne facinus. 

Sisto demum Innocentioque faventibus in gymnasio docuit 
incredibili nominis auctoritate auditorumque frequentia, adeo ut 
ante auroram profitentem Romana iuventus a media statim 
nocte praeoccupandis subselliis praeveniret. Descendebat e 
Quirinali saepe solus Diogenis more praeferens lanternam, cum 
opes contemneret et iucunda frugalitate venerabilis haberetur. 
Simplici namque et paene subagresti convictu usque adeo gaudebat, 

ut, cum frequenti semper limine coleretur, improvisi nobiles 
convivae, non sufficiente eius puero, per iocum admoniti, coquinae 
manus admoverent, unde perurbani sales multaeque facetiae 
sererentur. 

Scripsit grammaticae compendium adultis pueris utile et 
graviore demum stilo seriatim Romanos Caesares gratissimoque 
libello in antiquae urbis ruinis vera loca atque vocabula demon- 
stravit. Sed in suggestu summam laudem promeruit, quod eo 
magis mirum videtur, cum in familari sermone haestitante lingua 
balbutire esset solitus; nec orantem demum aut clara voce lecti- 
tantem ulla omnino oris titubantia deformaret. 

Septuagenarius excessit e vita, cum gelidissimo vini potu 
ventriculi calorem oppressisset. Elatus est auditorum insignium 
piis umeris, honestante funus familia purpurata Alexandri pon- 
tificis et laudante Marso oratore. Cum variis autem elegiis 
tumulus ornaretur, epigramma Pontani consensu publico locum 
obtinuit. 

Pomponi, tibi pro tumulo sit laurea silva, 
ossa maris rores myrteaque umbra tegant 
teque tegant artusque tuos violaeque rosaeque, 
ver habeat, Zephyros spiret et ipse cinis. 
Stillet et ipse cinis quas et Parnassus et antra 
Thespia, et ipsa suas Ascra ministret aquas. 


SuB EFFIGIe FEDERICI FEttr1 Ducis URBINI 

Hic est ille Federicus Feltrius Urbinatium princeps, qui in 
spectaculis equestribus ab ictu lanceae dextro orbatus oculo 
iniquam honestissimo ore deformitatem praefert. Is ab adules- 
centia datus in contubernium Francisco Sfortiae totam Sfortianae 
militiae disciplinam ita hausit, ut, cum in eo certissima magni 
futuri ducis indoles excelleret, ab invicto imperatore ex fratris 
filia gener adscisceretur. Hune militari et demum imperatoria 
florentem laude usque adeo patrum nostrorum aetas admirata 
est, ut eum priscis illis ducibus, qui ab eodem orbitatis incommodo 
summae virtutis opinionem et famam sunt consecuti, non temere 
compararent, quod singulorum peculiares quasdam virtutes 
aemulari argutissimoque ingenio decerpere videretur. Nam quae 
propria Philippi Macedonis laus fuit, multo consilio bella suscipere 

multoque maxima celeritatis vehementia conficere, oborientes 
rerum casus ad rationem flectere, novas semper occasiones ad 
alendum bellum aperire, frustrari longa mora hostes eorumque 
praefectos pecunia saepe tentare et commenticiis litteris suspectos 
et inutiles reddere, probe didicerat. Astutiis porro planeque 
Punicis artibus Hannibalem aequabat, quo nemo umquam 
callidius insidias tetendisse, nemo peritius instruxisse aciem, 
nemo arma promptius atque ferocius expedisse traditur, quando 
etiam in toto rei bellicae negotio subitae inexspectataeque pru- 
dentiae mira laus effulgeret, ei profecto persimilis, quae in Romano 
Sertorio viguisset. Nam praeoccupare imminentium hostium 
consilia, munitiora loca castris antecapere, hostes imagine com- 
mittendae pugnae distinere, diuque ludificari ac fatigatos demum 
longi laboris atque vigiliae mora ideoque vinci paratos peracri 
repentinoque impetu invadere consueverat, sic ut non omnino sit 
mirum si, qui octiens collatis signis conflixisse traditur, bis tantum 
aequo Marte pugnaverit, cum sexiens victor profligato atque 
exuto castris hoste triumphalem lauream rettulerit. 

Ceterum bello et pace enitebat in eo ingenium grave admodum, 
sed sine ulla severitate, quando in omnes lene miteque esset, sine 
mollitie et nusquam ad contumeliam iracundum. Facundia 
valuit efficaci atque apprime temperata, qua neminem offendens 
cunctos modestiae et probitatis admonebat potius quam acerba 
increpatione castigabat, utpote qui milites ingenuosque praesertim 
pudore certius quam poenae metu in officio contineri praedicaret. 
Eum porro militiae morem tenebat, ut tirones equites, quos ex 
nobilissima iuventute instituebat, ad parandum decus semper 
accenderet. Ab his autem, quos alacres et gloriae avidos fore 
providebat, hoc sibi unum praestari postulare erat solitus, ut, 
cum in conspectum hostium devenirent, non prius eorum aciem 
reformidarent quam in eam audacter et fortiter primas hastas 
confringerent, quo impigre facto, si ita videretur ut secunda peri- 
cula vitarent, tum demum equosreflecterent. Nihil enim ipsos ex eo 
receptu vel pudoris vel ignominiae subituros. Dux namque 
proeliorum et eius saeculi morum eximie peritus existimabat ad 
primos impetus plerumque parari victoriam, qui longe vehemen- 
tissimi ab effreni et aetatis vigore concitato milite, cum a veterano 

decurione inducitur, provenire consuessent. Multis siquidem 
militiae exemplis compertum habebat tirones, uti nondum duri 
Martis pericula expertos, ab inconsulta ineundi proelii cupiditate, 
quod hostem elatis animis facile contemnunt, vehementem et 
plerumque insuperabilem vim afferre, sic ut eam, perturbata 
primo impetu adversariorum acie, quae non facile reparari atque 
restitui queat, coeptae semel victoriae secundissimus eventus 
continuo subsequatur. 

Hanc in eo perpetuam bellicae laudis existimationem splendi- 
dissime cumulabant litterarum honos et magnificentiae studium. 
Nam qui praetorium laxitate et structurae elegantia Urbini 
aedificarat, in eo etiam bibliothecam condidit codicibus discipli- 
narum omnium refertissimam, existimabatque nihil esse alienius 
et turpius in bono principe quam nescire litteras, cuius incommodi 
socerum eundem atque nutricium maxime paenitere memoria 
teneret. 

Raptus est fato suo, cum Herculem Atestinum adversus Venetos 
formidulosa Ferrariensibus arma inferentes oppositis ad Stellatam 
oppidum copiis tueretur. Ex his enim locis a Padana aura in- 
salubribus et palustri solo damnatis letalem concepit morbum, 
quem iam plane senex diu ferre non potuit, eo forte die moriens, 
quo Robertus Malatesta, post relatam ad Sistum pontificem de 
Alfonso Aragonio ad Velitras profligato triumphi lauream, in urbe 
vita excessit. 


BENEDETTO ACCOLTI (1497-1549) 


Ap PacEM 


Restituis fessis quod te, Pax aurea, rebus 
cultaque compositis litibus arva nitent, 
turba tibi haec merito sese laetissima fundit 

et premit agrestes fronde revincta comas 
quaque oleae hospitiis soles felicibus arcent, 
sollemni celebrat sacra novanda die. 
Tu bona sis facilisque tuis adlabere donis 
moxque tuo auspicio candidus annus eat. 


MusIs 
Musae, quae virides saltus quaeque abdita Pindi 
humano colitis non adeunda pede, 
ne vos, ne pigeat densis discedere ab umbris 
antraque muscoso linquere picta solo, 
letifer immiti quamvis nunc sidere passim 
usta premat longa Sirius arva siti. 
Molsa meus, vestros coluit qui semper honores 
cuique dedit sacros Phoebus inire choros, 
iamdudum graciles morbo tenuatus in artus 
extremam in mortis limine poscit opem. 
Ergo herbas succosque simul properate salubres 
et medicae quicquid Cynthius artis habet. 
Non levis exiguis aderit nam gloria factis 
vos uno incolumi restituisse duos. 


SoMNO 


Nox ruit et caelum fuscis invecta quadrigis 
umbrosam molli frigore opacat humum 
atque adeo curis hominum genus omne repulsis 
languida concepto membra sopore levat. 
Nulla tamen fessam reparant oblivia mentem 
et refugis nostras tu quoque, Somne, preces. 
Somne, animi requies, curarum, Somne, levamen, 
huc ades et sanctum fer, taciturne, pedem, 
imbutumque gerent lethaeo gurgite ramum, 
fac rore immadeant tempora victa levi. 

Curarum obstantes demum propelle catervas 
et mihi securo sit tua dona sequi, 

ut neque me eversi tangant incommoda saecli 
nec renovent tristes tempora saeva metus. 

Ipse tibi floresque feram casiamque recentem, 
dulce sonans facili qua fugit unda pede, 

et tibi, purpurea insurgat cui vertice crista, 
ales dissecto gutture tinguet humum. 

Nunc tua defessos tandem vis alliget artus, 
dum iuvat et caelo lucida signa cadunt. 


GEROLAMO FRACASTORO (1483-1553) 


Ap IoANNEM MaTTHAEUM GIBERTUM 


Tile tuus, Giberte, sacras qui in montibus aras 

Melsineis tibi constituit, qui teque tuumque 

per nemus omne canit perque omnia litora nomen, 

haec enata suis mittit tibi poma sub hortis 

aurea, quae quondam Medorum e finibus Atlas 

transtulit et magno servabat tuta dracone, 

mox victor sacra exspolians pomaria Perseus, 

dum levibus nostrum talaribus aera tranat, 

donavit Charitae Benaci ad flumina nymphae. 

Insuper hos, Giberte, tibi dat munera pisces, 

qui quondam Etrusci nautae nostraque fuere 

effigie, nunc Benaci sub gurgite nantes 

caerula converrunt sinuatis aequora caudis. 

Quod si forte iuvat tanti miracula facti 

atque hominum quondam versas audire figuras, 

ipse edam, Saloi quae quondam ad litora Battus, 

Battus amor Dryadum, cecinit, mihi rettulit Aegon. 

Forte senex Cretae patriis Saturnus ab oris 

ab Iove depulsus regnum sedesque quietas 

quaerebat Latio in magno fataliaque arva. 

Iamque diem medio sol inclinabat ab axe, 

cum fessus longaque via siccatus et aestu 

ad vada Benaci viridi prospectat in herba 

vescentes nautas et puri grandia Bacchi 

pocula miscentes, placido quos ore salutans, 
“Ecquis,” ait, “vestrum, pueri, succurrit egenti 

defessoque seni? Quis pocula parva ministrat 

exstinguitque sitim?’’ Poscenti illudere nautae 

et ridere senem. Quis enim praesentibus undis 

possit habere sitim? ‘En, flumine largius illo 

ebiberis gelidaque aestum solabere lympha.”’ 

Tilusus deus immissis in flumina palmis 

haurit aquas pronusque bibit, tum versus ad illos, 
“Quo tamen e pretio, pueri, ducetis ad illas 

remigio cautes, quae fluctibus undique circum 

clauduntur mediisque iacet parva insula in undis?” 

Ostenditque locum. Pretium gens impia iniquum 

postulat, at pactus senior tamen omnia firmat 

adiuratque deos testes scanditque phasellum. 

Illi autem, dum nave cita liquida aequora sulcant, 

ignari quisnam sedeat deus, “‘Eia, age, nobis 

fare, senex, quonam latebras pro crimine quaeris? 

Anne fugam subrepto auro dominoque relicto 

in loca tuta paras? Sed te tua fata sequuntur, 

demens, quem nullae poterunt servare latebrae.”’ 

Nomine Carpus erat, qui tam temeraria verba 

dixerat. Ingeminant comites aurumque reposcunt, 

proferri subreptum aurum; ni proferat, omne 

vi rapiant pulsumque rate in media aequora turbent. 

Quos placidus dictis senior demulcet amicis. 
“Etrusci nautae, quae nunc mens impia suadet 

nec servare fidem vos nec meminisse deorum?”’ 

Dicenti iam vis, iam dextra infertur. At ille, 

qui tandem agnosci posset deus, ‘‘Impia,’’ dixit, 

gens inimica deum, dabitur, quod poscitis, aurum, 

Hoc imo sub fonte aurum pascetis avari.”’ 

Dixerat, ast illis veniam poscentibus et vox 

deficit et iam se cernunt mutescere et ora 

in rictum late patulum producta dehiscunt. 

In pinnas abiere manus vestisque rigescit 

in squamas caudamque pedes sinuantur in imam. 

Qui fuerat subita obductus formidine, mansit 

pallidus ore color, quamquam livoris iniqui 

indicium suffusa nigris sint corpora guttis. 

Carpus aquas, primus numen qui laesit, in amplas 

se primus dedit et fundo sub condidit imo. 

Inde alii celeri sese in media aequora saltu 

praecipitant vacuamque ratem et sine remige linquunt. 

Tamque deus super unus erat, subit ipse magistri 

munus et adductis pelagi petit ultima ripis. 

Expositus ripa, placidus conversus ad undas, 
“Ecquid, io, Nymphae Benacides, ista supersit 

navis et hunc amnem sacrum male fausta carina 
et vestras sulcabit aquas? En, certe ita! Et huius 
criminis hoc scopulo semper monumenta manebunt.” 
Dixit et in partem rupis conversa pependit 
cum remis ratis ipsa suis, ubi cernere conchas 
nunc etiam licet, externo quas litore nautae 
collectas miseri media imposuere carina. 
Ex illo nunc Benaci per litora nantes 
atque auri venas fundo pascuntur in imo 
nunc etiam a primo retinentes nomina Carpo. 


Ap FranciscuM TURRIANUM VERONENSEM 
Turri, si aut mihi villa et lar sit laetior aut tu 
ferre domum tenuem possis parvosque penates 
urbe procul ruri sese abscondentis amici, 
quantum ego te his mecum Caphiis in montibus optem, 
montibus his, ubi, si querulae nemora alta cicadae 
non rumpant, equidem vix norim aestatis adesse 
tempora, tam leni mitescit Iulius aura. 

Sed quid, si est angusta domus, dum pulvere et omni 

munda situ, dum sit nullo turbata tumultu, 

nescia curarum, nullius conscia culpae, 

alta ubi per totum sit pax et amica Camenis 

otia et integri per magna silentia somni? 

Quid refert, alius minio laquearia rubra 

si inspicere, ipse velim fuligine nigra videre? 

Si non deiectum caelo Jovis igne Typhoea 

terrigenasque alios spirantia signa videbis 

admirans opus aeterni memorabile [uli, 

at bona libertas aderit, quae rura beata 

praecipue insequitur simplexque incedit et exlex. 

Hic tibi, si paulo digitus sit inunctior aut si 

potanti insonuit cyathus vel si pede utroque 

non steteris, nemo obiciet nemoque sedentem 

arguet, hoc illi si fors super incubuit crus. 

Stare, sedere, esse ex libito et potare licebit. 
Forsitan et mihi quid vitae, quid sit studiorum 

nosse optas, quo vel damnes vel singula laudes. 

Mane venit, iuvat Auroram solemque videre 
nascentem, qui non alio consurgit e06 

pulchrior, unde nova laetantur singula luce 

et silvae scopulique et pictis nubibus aer. 

Parte alia Benacum alto de colle saluto, 

centum cui virides invergunt flumina nymphae, 
ipse sinu magno genitor magno excipit amne. 
Tum iuvat aut spectare boves mugitibus alta 
complentes nemora aut pulsas in pascua capras. 
Prae caper it, cui barba iubat, cui cornua pendent 
intorta et grandes olido de corpore saetae. 

Pone gregem reliquum compellit harundine virgo 
upilio, multo armantur cui baltea fuso. 

Interea natos discentes rustica amare 

numina vicini nemoris gelidam voco in umbram, 
qui libros, qui secum horae solacia portent. 

Hic legitur viridique toro saxove sedetur 
glandifera sub fago aut castanea hirsuta. 

At variae circum silvis et frondibus altis 
assuetae ludunt volucres atque aethera mulcent. 
Tum densum nemus atque umbrae per gramina laeta 
ieiunas nos invitant spatiarier horas. 

At fessi haec inter pueri sitiuntque dolentque 
plus aequo retineri et iam Musasque librosque 

et Pana et gelidi pinus odere Lycaei. 

Ergo praecurrere et aquas et vina pararunt 
lucenti in vitro et flores sparsere nitentes. 
Advenio. Primas atro lita mora cruore 

aut grossi mensas ineunt, cors cetera et hortus 
sufficit. Interea crebro sonat area pulsu, 
increpitat seges et duri sub sole coloni 

alternis terram feriunt et adorea flagris. 

Fit clamor, resonat tellus rupesque propinquae 
et paleae sursum strepitu iactantur inanes. 
Laeta Ceres alto ridens despectat Olympo. 
Umbra diem reliquum, somnus, librique viaeque 
producunt, dum siccam aestu canis excoquit urbem. 

Verum ubi caeruleis serus sese extulit undis 

vesper et in caelum surgentia sidera vexit, 

vicina e specula magni admirator Olympi 

alta rupe sedens natis astra omnia monstro 

accendogue animos patriae caelestis amore. 

Illi admirari et cognoscere sidera discunt, 

Cepheaque Arctonque et servantem plaustra Bootem. 
Haec ergo praeferre urbi et contemnere magna 

Si possis, quid te teneat, ne tu ocius ad nos 

accurras? Etiam has sedes, haec limina magnus 

Naugerus subiit nec dedignatus adire est 

Battus, amor Musarum, ipsum quo tempore primus 

Pana atque antiquos cecinit telluris amores. 

Hic me etiam desueta deae medicumque senemque 

carmina iusserunt canere et ridere beato : 

illudentem urbem et male sani murmura vulgi. 

Verum haec Gibertus ne viderit ipse, caveto, 

ni forsan Babulone animum curasque relaxans 

propter aquam viridi laetus consederit herba, 

qua placidus leni descendit Tartarus amne. 

Scilicet hic numeros non aspernatur et audit 

nos etiam et nostram, quamvis sit rustica, musam. 

Verum, ubi se sibi restituit mentemque recepit 

illam alto intentam caelo, seu sacra sacerdos 

munera obit totum seu contemplatur Olympum, 

tum supra et Musas et ruris numina supra est, 

vitam agitans divum, diis se caelestibus aequans. 


Av IOANNEM BAPTISTAM TURRIANUM VERONENSEM 


Iam veniet ver purpureum iuvenisque revertens 
annus aget zephyros et caelo desuper alto 

deducet pleno genitalia semina cornu; 

unde hominum genus et pecudum vitaeque natantum 
et pictae volucres et amantes roscida plantae 

in Venerem caeco aeterni rapiuntur amore. 

Gaudete, o quicumque bonum speratis agrestes, 
quorum amor est subolis studiumque nepotibus arva 
incolere et parvas ulmis attollere vites. 

Annus, io! novus annus adest, mutatur et aetas 
et meliora novo nascuntur saecula mundo. 

Bella pater procul et diras Saturnus Erinyes 
arcebit caro e Latio ac sub Tartara mittet. 

Tum letum et caecus furor et vesana cupido 
perpetuis extra terras religata catenis 

persolvent poenas scelerum, at pax alta per omnem 
Italiam magno populos sub Caesare viset. 

Ille autem insignis spoliis et mille tropaeis 
instituet festos alta ad Capitolia ludos. 

Stabit onusta ingens Tarpei ad limina templi 
quercus honore sacra et praenuntia temporis aurei. 
Tum vescae glandes, tum, terra sponte ferente 
omnia, comparibus disiunget colla iuvencis 
agricola et rudibus mirabitur hordea sulcis 
sponte adolere sua et nullo frumenta colono 
undantem laetis segetem flavescere campis. 
Noctibus in silvas et mollia prata serenis 
aethereo dulcem commixtum nectare rorem 
sudabit caelum, tenera qui lectus ab herba 
mortales saturat mensa dapibusque deorum. 
Salve, magne Tibri, et vos, natae Tibride nymphae, 
tuque, senex pater Eridane, et qui flumine Tusco 
Benace in nostro placidus perlaberis agro. 
Tuque, Athesis, cunctique amnes salvete Latini, 
diique omnes magnae Hesperiae, qui saecula soli 
aurea Saturni primo meministis ab aevo, 

cum saepes vel limes adhuc communibus agris 
non foret aut ulli variarent iugera sulci,’ 

sponte sua sed terra ferax daret omnia et ipsa 
praeberent dulci victum de robore glandes. 


Ap EuNDEM 


At nemora et liquidis manantia fontibus arva 
et placidus myrteta inter laurosque virentes 
vicinus nitido Benacus labitur amne. 

At focus et circum pueri vernaeque canentes, 

dum cena undanti coquitur silvestris aeno 
grandiaque exurunt crepitantes robora flammae, 
suspensae e summis pendent laquearibus uvae 
malaque castaneaeque et passo fistula ventre. 
Hiberna de nocte boum stabula alta petuntur. 
Una omnes matresque virique omnisque iuventus 
insomnem exercent noctem. Pars pensa fatigat; 
pars texit teneros Amerino vimine qualos; 

atque anus hic aliqua interea, dum vellera carpit 
et teretem tremulo propellit pollice fusum, 
languentis oculos fabella fallit inani. 


Ap IoANNEM BAPTISTAM TURRIANUM VERONENSEM 


Batte, animos quando tristes curasque levare 
Musa potest, ego nunc sortem casusque supremos 
ipse meos tristi solabor carmine tecum 

et tecum dulcis natos, quos funus acerbum 
abstulit aeterna et pariter caligine texit, 
conquerar, ut saltem tenebris et nocte perenni, 
quantum opis est nostrae, miserorum nomina demam. 
Quae potui, dum vita illos auraeque fovebant, 
exhibui genitorque gubernatorque duorum 

infelix. Primas alter vix fingere voces, 

alter adhuc teneris iam tum decerpere ab annis 
prima rudimenta atque omen praebere parenti. 
Quos ego (sed Zephyri spes portavere paternas) 
censueram, si fata darent, cum posceret aetas 
fortior, ad dulcis tecum traducere Musas 

assiduos citharamque umeris suspendere eburnam. 
Inde, ubi iam caelum ac solem fulgentiaque astra 
terramque et liquidos ignes aequorque profundum 
mirari inciperent latisque animalia campis, 

te monstrante viam, te rerum arcana docente, 
mens fuerat dulcis sophiae deducere ad hortos, 
hortos, quos ver perpetuum, quos aura Favoni 
semper alit, semper caelesti nectare pascit. 

Hic tremulo et longa confecto aetate parenti 

purpureos legerent flores seniique levamen 
Threicia canerent cithara, quae plurima quondam 
audissent, te populea meditante sub umbra, 
divino mirantem Athesim dum carmine mulces 


et rerum canis et teneri primordia mundi. 
* * * #* * *K XK 


O fortunatum nimium, si numina tantum 

haec mihi servassent, si non casura dedissent! 
Verum aliter Lachesi visum est, quo tempore primum 
natorum coepit producere fila duorum. 

Quippe auram miseris et dulcem noscere vitam 
spemque sui dederat praebere; alia omnia ventis 
tradita nocte atra et tenebris involverat Orci. 

Non licuit firmos annis viridesque iuventa 

inspicere et carae ad metam deducere vitae. 

Nec potui votis nec ope adiuvisse paterna 
clamantes frustraque patris suprema petentes 
auxilia et nota nequiquam voce vocantes. 

Heu! mortem invisam! Quis te mihi, Paule, deorum 
arripit et miserum complexibus abstrahit istis? 

Tu prior immiti correptus morte parentem 

deseris et dulcis auras et lumina linquis. 

Quod te si tali dederant sub lege futurum 

fata mihi, non iam fuerat maeroris abunde, 

non gemitus? Quid mee tam multis patribus unum, 
caelicolae, lacrimisque novis et morte recenti 
opprimitis caroque etiam spoliatis Iulo? 

Heu! miserande puer! Quanto plena omnia luctu 
liquisti abscedens! Quem non vesana deorum 
incusavit inops, cum te complexa iacentem 
aspiceret laniata comas et pectora mater? 

A! misera! a! male fausta parens, quid numina fletu 
sollicitas? Iacet ille, velut succisus aratro 

flos tener et frustra non audit tanta gementem. 

A! misera! a! quid sublatum complexa moraris? 

Tile tuus non iam est. Vos illam in funere, matres, 
collapsam accipite exanimemque reponite tectis. 

At vos insontes animae, carissima nuper 
pignora, quod misero superest optare parenti, 
semper avete, mei, ut licuit, semperque valete. 
Seu dulce Elysium functos umbraeque tenebunt 
sanctorum nemorum, puro seu sidera caelo, 
ipse ego vos semper lacrimis, vos carmine tristi 
prosequar et vestris persolvam iusta sepulcris, 
donec me vobis tenuem coniunxerit umbram 
summa dies, natis aequat quae sola parentes. 

Interea curas numeris musaque levemus, 
Batte, animos, quando rerum mortalis origo est, 
quando etiam vitae norunt vasta aequora finem. 
Scilicet et quondam veniet labentibus annis 
illa dies, cum iam curvo sub vomere taurus 
desudet terramque gravis proscindat arator, 
nunc ubi caeruleae rostris spumantibus undae 
sulcantur verruntque citae freta longa carinae. 
Nec vos, 0 liquidi fontes, aeterna manebunt 
saecula, se tanto quamvis pater efferat amne 
Eridanus tumidusque fluat tot cornibus Ister. 
Quin etiam aerii montes, mirabile dictu, 
Taygetus, Syphilusque iugo et Cymbotus opaco, 
innumeras post aestates ac saecula longa 
senserunt seniumque suum supremaque fata, 
ex quo materies thalamos primosque hymenaeos 
atque elementa novus sensit discordia mundus. 


De SyYPHILIDE SIVE Morzso GALLICO 


Ausonia infelix, en, quo discordia priscam 
virtutem et mundi imperium perduxit avitum! 
Angulus anne tui est aliquis, qui barbara non sit 
servitia et praedas et tristia funera passus? 
Dicite vos, nullos soliti sentire tumultus, 
vitiferi colles, qua flumine pulcher amoeno 
Erethenus fluit et plenis lapsurus in aequor 
cornibus Euganeis properat se iungere lymphis. 

O patria, o longum felix longumque quieta 

ante alias patria, o divum sanctissima tellus, 
dives opum, fecunda viris, laetissima campis 
uberibus rapidoque Athesi et Benacide lympha, 
aerumnas memorare tuas summamque malorum 
quis queat et dictis nostros aequare dolores 
et turpes ignominias et barbara iussa? 
Abde caput, Benace, tuo et te conde sub amne 
victrices nec iam deus interlabere lauros! 
En etiam, ceu nos agerent crudelia nulla 
nec lacrimae planctusve forent, en! dura tot inter 
spes Latii, spes et studiorum et Palladis illa 
occidit! Ereptum Musarum e dulcibus ulnis 
te miserum ante diem crudeli funere, Marce 
Antoni, aetatis primo sub flore cadentem 
vidimus extrema positum Benacide ripa, 
quam media inter saxa sonans sacra abluit unda. 
Te ripae flevere Athesis, te voce vocare 
auditae per noctem umbrae manesque Catulli 
et patrios mulcere nova dulcedine lucos. 
Tempestate illa Ausoniam rex Gallus opimam 
vertebat bello et Ligurem ditione premebat. 
Parte alia Caesar ferro superabat et igni 
Euganeos placidumque Silim Carnumque rebellem 
et totum luctus Latium maerorque tenebat. 


—I. 437-469. 


MARCO ANTONIO FLAMINIO (1498-1550) 


Hymnus In AURORAM 
Ecce ab extremo veniens Eoo 
roscidas Aurora refert quadrigas 
et sinu lucem roseo nitentem 
candida portat. 


Ite, pallentes tenebrae, sub Orcum, 

ite, quae tota mihi nocte diros 

manium vultus, mihi dira semper 
somnia fertis. 


Da lyram vati, puer; ipse flores 

sparge, dum canto. Bona diva, salve, 

quae tuo furvas radiante terras 
lumine lustras. 


En, tibi suaves violas crocumque, 

en, odorati calathos amom1i: 

surgit et nostros tibi dulcis aura 
portat odores. 


Deferat laudes utinam precesque, 

quas tibi supplex mea Musa fundit, 

iam pio sanctos bene docta divos 
tollere cantu. 


Quis tuam digne celebrare lucem 

possit, o almae genetrix diei? 

Quis tuam formam, o dea ante divas 
pulchrior omnes? 


Ut genas caelo roseas comamque 

auream profers, tibi fulva cedunt 

astra, decedit rutilante victa 
luna decore. 


Te sine aeterna iaceant sepulti 
nocte mortales, sine te nec ullus 
sit color rebus neque vita doctas 
culta per artes. 

Tu gravem pigris oculis soporem 

excutis (leti sopor est imago) ; 

evocans tectis sua quemque laetum ad 
munia mittis. 

Exsilit stratis rapidus viator, 

ad iugum fortes redeunt iuvenci, 

laetus in silvas properat citato 
cum grege pastor. 

Ast amans carae thalamum puellae 

deserit flens et tibi verba dicit 

aspera, amplexu tenerae cupito a- 
vulsus amicae. 


Ipse amet noctis latebras dolosae, 

me iuvet semper bona lux. Nitentem 

da mihi lucem, dea magna, longos 
cernere in annos.—lI. 5. 


De Detia 


Pulchris undique ramulis 
instar imbris in aureum 
manabant dominae sinum 
flores suave rubentes. 

Talis Idalia Venus 
silva sub viridi iacet 
myrto puniceo hinc et hinc 
nimbo tecta rosarum. 

Hic flos purpureas super 
vestes, hic super aureos 
crines, hic rosei super 
oris labra cadebat: 

ille gramine roscido 
insterni, hic vitrea super 
lympha nare, alius cito in 
girum turbine verti. 

Leni murmure candidum 
audisses Zephyrum tibi 
palam dicere, ‘‘Regnat hic 


blandi mater Amoris.”—I. 6, 45-64. 

Ap AGELLUM SuuM 

Venuste agelle, tuque pulchra villula, 
mei parentis optimi 

olim voluptas et quies gratissima 
fuistis; at simul senex 

terras reliquit et beatas caelitum 
petivit oras, incola 

vos alter occupavit atque ferreus 
amabili vestro sinu 

me lacrimantem eiecit et caris procul 
abire iussit finibus. 

At nunc, amica rura, vos reddit mihi 
Farnesii benignitas. 

Iam vos revisam, iam iuvabit arbores 
manu paterna consitas 

videre, iam libebit in cubiculo 
molles inire somnulos, 

ubi senex solebat artus languidos 
molli fovere lectulo. 

Gaudete, fontes rivulique limpidi! 
Eri vetusti filius 

iam iam propinquat vosque dulci fistula 
mulcebit, illa fistula, 

quam vestro Iolae donat Alcon maximus, 
ut incliti Farnesii 

laudes canentem Naidum pulcher chorus 
miretur et Pan capripes.—I. 17. 


VINITORES 


Praetor optime, vineas tueri 

ab hoc Pygmalione iam nequimus. 
Quo vorat magis, in dies et horas 
augescit magis et magis vorandi 
libido furiosa nec Charybdis 
huius viscera quicquid est ubique 
uvarum saturare possit. Ergo 
rogamus miseri coloni, ut ista 

tempestas barathrumque vinearum 
pellatur procul hinc malas in oras, 

dum vindemia pendet, aut bibemus 
lympham pro mero et omnium labores 
obscena ingluvie unius peribunt.—lI. 50. 


IANTHIS 


Venisti tandem tandem, mea sola voluptas, 
venisti et lucem miserae vitamque tulisti. 
Quantum vere novo gaudet lasciva capella, 
aestivis quantum sitientes imbribus horti, 
tantum, Mopse, tuo reditu laetatur Ianthis. 
Te sine, care puer, leto mihi tristior ipso 

vita fuit tardoque dies mihi tardior anno. 

Seu tenebras Vesper, seu lucem ferret Eous, 
me flentem Vesper, flentem cernebat Eous. 
Lugebant silvae, lugebant mollia prata 
formosusque suo amiserat hortus honores 

et desiderio domini pecus omne peribat. 
Dulcia nunc tecum redierunt gaudia cunctis. 
Adspice, te laeta pinus complectitur umbra; 
arguto properans te murmure lympha salutat 
albaque purpureum tibi ducunt poma colorem; 
ipsa ego nunc dulci saturabo lumina vultu. 
Discedet macies, discedet corpore pallor 

et tecum longos peragam feliciter annos. 

Seu teneras solito pasces in monte capellas, 
seu patrios fines linques et pabula nota, 
quicquid ages, formose puer, tua cara puella 
tecum semper erit, terras comes ibit in omnes, 
Iam didici, quid sit iuvenem exspectare morantem; 
exspectans una vel nocte puella senescit.—IT. 2. 


Av Nympuas De Fonte PHILALETHIS 
Naiades pulchrae, pulchris e fontibus ortae, 
hanc lympham vobis Philalethes dedicat. Illa 
nec fons frigidior quisquam nec purior. At vos 
arenti vestram lympham defendite ab aestu, 

neu sitiant myrti neu desit floribus umor; 
et domino ruris viridem servate senectam.—II. 3. 


Dr HIERONYMO SAVONAROLA 
Dum fera flamma tuos, Hieronyme, pascitur artus, 
Religio sanctas dilaniata comas 
flevit et, ‘‘O,”’ dixit, “‘crudeles parcite flammae, 
parcite; sunt isto viscera nostra rogo.””—II. 14. 


Der AcTIo SINCERO 
Quantum Vergilio debebit silva Maroni 
et pastor, donec Musa Maronis erit, 
tantum paene tibi debent piscator et acta, 
Acti, divino proxime Vergilio.—IT. 20. 


Intonsi colles et densae in collibus umbrae 
et qui vos placida fons rigat ortus aqua, 
si teneros umquam Fauni celastis amores, 
si vos Nympharum dulcia furta iuvant, 
este boni tutasque mihi praebete latebras, 
dum sedet in gremio cara Nigella meo.—I/JT. 4. 


Hos tibi purpureos in serta nitentia flores, 
dum sol exoritur, Thestyli cara, lego, 
dumque lego, crebra ingeminans suspiria dico, 
“O utinam fieri vos, mea dona, queam!”’—ITIT. 15. 


Thestyli cara, favis Hyblaeis dulcior, ecquid 
munera pulchra vides, quae tibi ab urbe fero? 

Adspice flaventem pallam roseosque cothurnos 
et mitram et bullis cingula clara suis. 

Haec ego dum porto, vidit pulcherrima Phyllis 
atque ait, ‘“Haec dederis si mihi dona, puer, 

et Venerem et Cereris sanctissima numina testor, 
te praeter nullus Phyllida habebit amans.”’ 

Ast ego per Phoebum et Musas, mea Thestyli, iuro 
(si fallo, semper sis inimica mihi!) 

nulla puella meos te praeter habebit amores: 
dum vivam, semper tu meus ardor eris.—IJI. 16. 

Irrigui fontes et fontibus addita vallis 
cinctaque piniferis silva cacuminibus, 

Phyllis ubi formosa dedit mihi basia prima 
primaque cantando parta corona mihi, 

vivite felices nec vobis aut gravis aestas 
aut noceat saevo frigore tristis hiems. 

Nec lympham quadrupes nec silvam dura bipennis 
nec violet teneras hic lupus acer oves; 

et Nymphae laetis celebrent loca sancta choreis 
et Pan Arcadiae praeferat illa suae.—III. 20. 


Adspicis ut laeti surgunt per gramina flores, 
explicat ut virides arbor ubique comas? 

Ut melius fulgent soles, ut nubila caelo 
diffugiunt terris diffugiuntque nives? 

Haec facies, haec est Lygdae ridentis imago: 
tristitiam vultu sic fugat illa suo—ZIJ/I. 26. 


Caper, capellis ire dux ad pascua 

suetus, quid aegros ultimus trahis pedes? 
Tu primus alta montium cacumina, 

cum sol quadrigis aureis portat diem, 
primus reposta vallium cubilia, 

quo fons loquaci limpidus lympha vocat, 
primus petebas, nocte cum prima domum 
magnis capellas antecedens passibus; 

nunc maestus, aeger, ultimus prodis domo. 
Caper miselle, num requiris candidam 
Hyellam? Et illa absente nec thyma dulcia 
nec umbra dulcis nec tibi est dulcis liquor? 
Caper miselle, Hyella bella est mortua. 
Luge, miselle; bella Hyella est mortua 
aliumque valle pascit Elysia gregem 
videtque puro lacte fontes currere 

auraque longe dulciore vescitur 

neque amplius redire, si velit, huc queat 
neque, si queat, redire iam amphlius velit. 

At tu, morere dominamque vise trans Styga 
aut vive posthac omnium miserrimus, 
caper miselle, omnium miserrime.—IV. 3. 


Quisquis es, upiliove bonus bona vel caprimulga, 
siste gregem et sacro munera fer cineri. 

Da violas tumulo; fundat dulcissima vina 
cantharus et tepido lacte madescat humus. 

Dehinc lacrimans sic fare, ‘‘Cinis carissime nobis, 
nunc cinis, ast olim candida Hyella, vale.”—IV. 9. 


Cum misera ante diem fida comitata capella 
iret ad infernas candida Hyella domos, 

ille malus saevis redimitus colla colubris 
Cerberus, invisas qui cubat ante fores, 

non pavidam horribili tremefecit voce puellam 
nec rabidis illam dentibus appetiit, 

sed tremulo blandae gannitu vocis adulans 
et lingua lambens crura pedesque fera 

aetherias voluisset eam remeare sub auras 
et tam formosae virginis ire comes: 

quique tot heroum magnas latraverat umbras, 
optavit parvi nunc gregis esse canis.—_IV. 13. 


Farnesi, pater omnium leporum, 
hos tibi lepidissimos poetas 

dono, tempora quos tulere nostra, 
fortunata nimis, nimis beata 
nostra tempora, quae suos Catullos, 
Tibullos, et Horatios, suosque 
Marones genuere. Quis putasset, 
post tot saecula tam tenebricosa 
et tot Ausoniae graves ruinas, 
tanta lumina tempore uno in una 
tam brevi regione Transpadana 
oriri potuisse? Quae vel ipsa 
sola barbarie queant fugata 

suum reddere litteris Latinis 
splendorem veteremque dignitatem. 
Salvete, o decus, 0 perennis aevi 
nostri gloria, candidi poetae, 

quos novem in tenero suo sorores 
nutrivere sinu suoque digna 

choro Castalio loqui dedere. 

Vos et carmina vestra sempiterno 
urbes Italiae colent honore. 

Vos et Gallus Iberque bellicosus 

et Germania docta Sarmataeque 
mirabuntur et ultimi Britanni, 

erit dum Latiis honor Camenis. 

Quin ultra Oceanum alteroque in orbe 
vos discent populi, quibus redit lux 
Aurora exoriente, cum nigrescit 

aer iam tenebris sub axe nostro. 

Nam (mirabile dictu!) in iis quoque oris 
nunc linguae studium viget Latinae. 
At tu, floscule Romuli nepotum, 

quem Phoebus pater et Minerva doctis 
certatim artibus expolire gaudent, 
Alexander, habe tibi hunc libellum 
venustum, lepidum, tuasque laudes, 
istis quae celebrantur a poetis, 
aeternas fore scito; nam manebit 
aeterno aureolus libellus aevo.—V. 1. 


Ap HIERONYMUM TURRIANUM DE Morte VICTORIAE 
CoLUMNAE 


Cur desiderio modum et dolori 

me vis ponere, Turriane? Acerbo 
cui Victoria fato adempta, quae me 
non minus quam oculos suos amabat, 
qua nihil veniens ab ultimo Indo 
clarius meliusve sol videbat, 

cui mens candida candidique mores, 


Marco Antonio Flaminio 373 


virtus vivida, comitasque sancta, 
caeleste ingenium, eruditioque 

tara, nectare dulciora verba, 

summa nobilitas, decora vultus 
maiestas; opulenta, sed bonorum 

et res et domus usque aperta ad usus. 
Illa carminibus suis poetas, 
quotquot saecula multa protulerunt, 
longe vicerat; illa vincit omnes, 

sive flebilibus modis maritum 
exstinctum decorans sepulcro ab imo 
summa ducit in astra, sive regi 
caelitum unigenaeve regis hymnos 
filio canit. Illa vel canendo 

ventos sistere, fluminum morari 
impetus poteratque leniores 

tigres reddere mitibus columbis. 

At tu, surdior Hadriae procellis, 
immitissima Mors, manum rapacem 
illi es inicere ausa. Mors acerba, 

tu solem Italiae suum abstulisti. 

Sed nil proficis. En, meae Columnae 
fama sidere clarior refulget! 

En, Victoria caelitum beata 

vita nunc potitur vagique solis 

sub se lumina cernit, ipsa sole 
multo splendidiorque pulchriorque. 
Ergo flebilibus modum gquerelis 

iam iam, candide Turriane, pono, 

ne plorem mihi inique amicus illam, 
quae laeto celebranda versu et ipsi 
addenda est numero beata divum.—V. 4. 


Ap Lupovicum STROZZAM 
Strozzam Flaminius suum salutat 
Benaci liquidam iacens ad undam 
sub myrto beneolente, dum superba 
terit limina principum misellus 

Strozza. Tune molesta in urbe semper 
inclusus variis agri beati 

numquam deliciis fruere? Numquam 
ruris gaudia noveris? Miselle, 

rumpe obstantia claustra, rumpe lentas 
moras, Si Sapis, optimumque amicum 
vise. Hic Vergilium tuum meumque 
Catullum vacuilegemus. Hic tu 

cultis versiculis canes amoenos 

hortos et vitrei lacus decentes 

nymphas; me cithara bonum Gibertum 
iuvat dicere, cuius hic agellus 

mihi munere partus. Hunc agellum 

ille donat habere, quo nec alter 

Baccho et Palladi gratior nec alter 
Musis otia et abditos recessus 

praebet commodius. Modo haec benigni 
faxint propria dona di, talenta 

Croesi despicio Midaeque acervos.—V. 20. 


Ap FRANCISCUM TURRIANUM 


Per tui Ciceronis et Terenti 

scripta te rogo, Turriane docte, 

ut postridie adhuc rubente mane, 
cum fecundat humum decorus almo 
rore Lucifer, exiens Giberti 

domo ad me venias equo citato, 

ne tibi igneus antevertat aestus. 

Hic fontem prope vitreum sub umbra 
formosi nemoris tibi parabo 
prandium Iove dignum. Habebis et lac 
dulce et caseolum recentem et ova 

et suaves pepones novaque cera 
magis lutea pruna. Delicatos 

addam pisciculos, nitens salubri 

quos alit mihi rivulus sub unda. 

Ad mensam vetulus canet colonus 

iocosissima carmina et coloni 
quinque filiolae simul choreas © 
plaudent virgineo pede, Inde ocellos 
ut primum sopor incubans gravabit, 
iucundissime amice, te sub antrum 
ducam, quod croceis tegunt corymbis 
serpentes hederae imminensque laurus 
suaviter foliis susurrat. At tu 

ne febrim metuas gravedinemve; 

est enim locus innocens. Ubi ergo 
hic satis requieveris, legentur 

lusus Vergilii et Syracusani 

vatis, quo nihil est magis venustum, 
nihil dulcius, ut mihi videtur. 

Cum se fregerit aestus, in virenti 
convalle spatiabimur. Sequetur 


brevis cena. Redibis inde ad urbem.—YV. 25. 


Ap Pretrum VICTORIUM 


Victori, tibi plurimum fatemur 

nos debere, quibus tuo labore 

hic Aristotelis libellus artem 

et mysteria rhetorum recludens 
explanatur ita apte et eleganter, 

ut, quem aegre unus et alter eruditus 
intellexerat ante, ineruditi 

te docente queant labore nullo 

nunc intellegere. Ergo iure cuncti 
indocti simul atque docti amamus 

te de hoc munere maximasque semper 
labori tuo et eruditioni, 

rhetor maxime, gratias agemus.—V. 21. 


Ap HIERONYMUM PONTANUM 
Quod, Hieronyme, patriis ab oris 
Cornelique Foro procul remotus 
nunc urbem maris incolo Hadriani 
reginam, modo Romuli superbas 

arces praefero vel venusta rura 
Casertae, nihil est profecto cur me 
amantem patriae parum arbitrere. 
Ante urbes alias et ante me ipsum 
illam semper amavi et usque amabo, 
dum sensum mihi caelites amandi 
concedent. Itaque ipsa magnitudo 
amoris facit, ut carere malim 

optata genetrice quam videre 

illam armis odiisque saevientum 
natorum laniatam. Acerba fata 

cives praecipites agunt nec ulla 

tangit cura parentis efferatas 

mentes. Cur igitur colam paternos 
lares? Num ut videam meis ocellis 
vias sanguine civium meorum 
manantes et ubique tecta saevo 

igne ardentia? Quin meas ad aures 
nefanda haec scelera impiaeque caedes 
quando perveniunt, abire ad Indos 

et ultra Oceanum opto, quo nec ipsum 
nomen dulce mihi simulque amarum 
Corneli penetret Fori, nec ulla 

tuentis patriae venire possit 

fama, quae mihi sic acerba, sic est 
taetra atque horribilis, deos ut hercle 
noctes atque dies rogare pergam 

vel servent patriam meam vel ipsi 
dent mihi subita perire morte.—V. 47. 


De Saxis Romar Nurer REPERTIS 
Haec saxa publicis notata litteris, 
quibus triumphi consulesque origine 
ab ultima indicantur ad novissimam 
Octaviani Caesaris diem, tibi 
Farnesius Alexander e fori eruta 
altis ruinis, magna Roma, dedicat, 
ut sint decusque civiumque acerrima 
ad aemulandam gloriam incitatio—VI. 4. 

Ap Lupovicum BEccCATELLUM 
Ne vivam, bone Ludovice, ni me 
et mei miseret tuique. Nam quis 
deus vel mala sors utrumque semper 
captivum tenet urbis in tumultu? 
Si nos ambitio pecuniaeve 
augendae premeret sitis, tacerem; 
sed cum divitiis honoribusque 
magnis otia praeferamus, a! cur 
Romam praeferimus meo Lavino 
Albinoque tuo? O venusti agelli, 
Musarum domus et quies laborum, 
tam longe mihi vita num manebit, 
ut meos satiare possim ocellos 
vestro dulci et amabili decore? 
O tandem placida et beata rura, 
nos carum accipite in sinum nec ulla 
vis avellere possit. Hic et haedo 
et pomis oleaque pensilique 
uva nos alite et, simul supremum 
tempus venerit, ossa sub virenti 
lauru condite, qua fugit per herbas 
suavem rivulus excitans susurrum.—VI. 17. 


PRAEDICAT SE SINE TUTELA CurisTI IN Mata 
OMNIA PRAECIPITEM RUERE 


Te, sancte Iesu, supplici 
adoro corde; cor tibi 
meamque mentem dedico. 
Ut bimulus puer, sua 
custode si caret, sibi 
magna creat pericula, 

Sic ipse, si desit tui 

tutela praesens spiritus, 

in cuncta praecipitem mala. 
Dulcis, benigne spiritus, 
me, quaeso, totum posside 
tuaque flamma incendito 
amore cor. Illumina 

mentis tenebras. Excoque 
quodcumque inhaeret noxii. 
Fac semper in te gaudeam. 
Opes, honores sordeant 
summigue patris gloria 

sit luce clarior mihi. 

Seu pascit hortus lumina 
florum colore gemmeo, 

seu fons susurrans vitreis 
delectat undis, ilico 

vox surgat in laudes Dei. 

Sol, Luna, fulgor siderum, 
lapsus perennes amnium, 
formosa silva, frugibus 

ager redundans, omnia 
quaecumque cerno, maximam 
sancti beati numinis 
benignitatem cernere 
manuque tractare faciant. 
Hinc ipse discam comiter 
omnes iuvare, nemini 

nocere. Purus, integer 
Deoque carus exigam 

quod restat aevi. Transvolans 
dein summa caeli sidera 
fruar perenni gaudio.—VITI. 19. 


CoMMENDAT ANIMUM SuUM DEO 
Rector beate caelitum, 
qui sic amas mortalium 
salutem, ut almi filii 
cruore sancto laveris 
peccata eorum, suscipe 
servi precantis spiritum, 
qui fretus unica tua 
benignitate languidos 
artus libenter deserit, 
ut alta caeli sidera 
petens fruatur, optime 
Pater, tua praesentia 
et sempiterno gaudio.—VITIJ. 21. 


BASILIO ZANCHI (1501-1558) 


In ELIsaAm 


Tempore quo primum facies se lucida caeli 
exserit et vario prata colore nitent, 
errabat mea vita vagi prope Tibridis undam, 
qua circum viridi flore renidet humus. 
Hine atque hinc pictae resonant pia turba volucres 
Daulias et densis obstrepit arboribus. 
Aligeri exsultant pueri plaudentibus alis; 
pro Venere hance matrem iam sibi quisque cupit. 
Hic demum herboso caput inclinata cubili 
molliter exsertum pressit Elisa latus. 
Mox surgit strophioque sinus et lactea colla 
pingit et ornatam versicolore comam 
dumque comam Zephyris circum spirantibus auream 
sol videt, obducto palluit ore deus. 
Hinc auro fulsere aurae, fulsere repente 
prataque et aurato fulsit ab amne pater. 
Caelestes dumque illa oculos circum omnia volvit, 
pro spinis violas terra beata tulit. 
Quid tunc optarim tacitus mihi, dicat Apollo; 
dicat, qui nostro pectore regnat, Amor. 


TuMULO ACTII SINCERI SANNAZARII 


Has nassas, haec lina tibi, Sincere, sepulto 
piscator tenui dedicat arte Mycon. 

Hos calamos myrtumque tibi viridemque coronam 
Arcadiae pastor ponit ab arte Lycon. 

Has lacrimas vulsamque a vertice Mergillina 
caesariem et violas spargit et ammineum. 

Parthenope patria ipsa tibi de marmore bustum 
condit et extentis funera temporibus. 

Quid moror? Aeterni te suscipit umbra Maronis 
et tibi vicinum donat habere locum. 


In Opitum ANDREAE NAUGERII 


Naugeri, tibi Nereides statuere sepulcrum, 
aequoris Adriaci qua levis unda silet, 

qua solitae in numerum, numeros dum pectine ducis, 
" concinere et virides ducere saepe choros. 

Et Doris tumulo conchas et lucida texit 
coralia et placidis marmora lambit aquis. 

Ipse etiam circum adfusis pater Adria lymphis 
ingemit et maestum litora murmur habent. 

Parva loquor; te, te amisso dolet Itala virtus 
maeret et infractis Faunus harundinibus. 


GIOVANNI PIERO VALERIANO (1477-1558) 
De LitTERATORUM INFELICITATE 


Hic Contarenus profundissimo suspirio ducto, ‘“Nullum, 
mehercule,” inquit, “tempus fuit, ex quo litterarum studiis de- 
lectari coepi, ut non hoc unum maxime concupierim, occasionem 
aliquando mihi dari Romam invisendi, ut, quae hic florere ingenia 
omnium praedicatione acceperam, praesens inspicerem_ et 
optatissima eorum fruerer consuetudine. Accidit autem superiore 
anno, ut vix ad senatum meum rettulerim de iis, quae in Hispana 
legatione apud Carolum Caesarem gesseram, cum me patres 
civesque mei legatum ad Pontificem Summum destinarunt. 
Quod quidem munus etsi alienissimo tempore mihi demandatum 
intellegebam, turbantibus non totius modo Italiae, sed orbis 
universi rebus, et pontifice ipso, qui ex arce Aelia profugerat, 
propemodem extorre, in eam tamen erectus spem, ut vel sua 
ipse providentia motus vel meo et aliorum consilio persuasus ad 
sedem suam sedatis aliquando Romae rebus reverteretur atque 
ita Romam videndi causa et opportunitas mihi concederetur, 
aliquanto hilarius provinciam suscepi. Pontificem itaque, cum 
Romam revisere constituisset, subsecuti sumus. Sed is statim 
gravissimo quo affectus est morbo magna nos identidem sollici- 
tudine affecit, quam ut quoquomodo lenire conaremur, quondam 
principe tam male affecto nullus erat negotiis neque publicis 
neque privatis locus, eo me converteram, ut vestrorum ingeniorum 
cognitione consuetudineque me oblectarem. Sed, bone Deus! 
cum primum coepi philosophos, oratores, poetas, Graecarum 
Latinarumque litterarum professores, quos in Commentario 
conscriptos habebam, perquirere, quanta quamque crudelis tragoe- 
dia mihi oblata est, qui litteratos viros, quos me visurum spera- 
bam, tanto numero comperiebam miserabiliter occubuisse atro- 
cissimaque fati acerbitate sublatos indignissimisque affectos 
infortuniis, alios peste interceptos, alios in exsilio et inopia op- 
pressos, hos ferro trucidatos, illos diuturnis cruciatibus absumptos, 
alios, quod aerumnarum omnium atrocissimum arbitror, ultro 
sibi mortem conscivisse! Quae quidem tot excellentium hominum 
calamitates primo eo impetu quanto me dolore affecerint, vix 
umquam fando explicare possem. Quod nisi vos saltem et pau- 

cissimos alios comperissem, meae me istuc profectionis meique 
huius invisendi Romam studii paenitere iam occeperat.” 

Hic Pollio Contareni secutus argumentum, ‘‘Miserum,”’ inquit, 
“et lamentatione dignum est, non infiteor, tot claros litteratura 
viros Romae tam brevi temporis curriculo et, quod infelicius est, 
miserabili fere omnes mortis genere defecisse. Sed huiusmodi 
clades, quo maiore numero editae sunt, eo sunt detestabiliores. 
Longe igitur miserius atque flebilius est per universam etiam 
Europam aetate nostra bonas litteras ita fatorum inclementia 
vexatas, ut nulla iam provincia sit, civitas nulla, nullum oppidum, 
in quo quadragesimo abhine anno non aliqua insignis calamitas 
in hoc hominum genus incubuerit. Ita nostro saeculo tempestas 
haec in optimos quosque effusa est atque adeo non nostras tantum 
regiones sed et universum terrarum orbem omnifariae doctrinae 
luminibus orbavit. Videtis enim auditisque passim bonos omnes 
indignissimis aerumnarum omnium casibus afflictos paucissimos- 
que admodum enumerare possumus, qui felici usi vel vita vel 
senio leniore mortis genere occubuerint, et, ut vera vobis fatear, 
quoniam haec iniquioris fortunae tela litteratos praecipue con- 
ficere videntur, quamvis ego horum hominum industriam et 
virtutes unice amem observemque, eorum tamen offensus damnis 
aerumnosissimum rerum omnium arbitror scire litteras. Aetate 
autem nostra boni omnes perpetua quadam calamitate exagitati 
aut vitam aut mortem sortiti sunt infelicissimam. Nam eos 
tantum ante oculos mihi propono, quorum, dum viverent, virtus 
nobis in conspectu clara celebrisque fuit, quorum si vitam aut 
exitum memoria repetamus, omnes fere vel insuaviter vixisse 
aut vita miserabiliter decessisse comperiemus. 

Et, ut optimis incipiam, Hermolaus Barbarus, orator senatorque 
vester optimus, Contarene, vir, quod omnes fatentur, aetate sua 
litteratissimus, eo ipso tempore, quo aliquam studiis suis quietem 
se adsecutum arbitrabatur, dum Romae apud Alexandrum 
Sextum Pontificem Maximum Venetae nobilitatis nomine ora- 
torem agit summisque vigiliis intermortuam bonarum litterarum 
neque non et disciplinarum gloriam suscitat, ob susceptum 
inconsulto senatu suo Aquilegiense sacerdotium exsul factus et 
de possessione eiectus vitam inopem aliquamdiu traxit, Alexandri 

Pontificis Summi sportula quodam modo sustentatus, paucis 
vero post mensibus pestilentia contactus, desertus ob omnibus 
infelicissimo mortis genere oppressus est, quique laudatione et 
eloquentia sua innumeros aetatis suae homines illustraverat, et 
funere et honore sepulcri ita defraudatus est, ut ubi sepultus quove 
hominis cadaver coniectum fuerit ignoretur. * * * 

At non minus crudeliter occubuit Augustus Valdus, Patavinus 
civis, qui Romae per tot annos bonas litteras tantis ab eo vigiliis, 
sudoribus, et peregrinationibus acquisitas professus erat, qui non 
solum voce verum etiam scriptis eruditionem omnifariam ab 
interitu vindicabat, quam autem miserabili mortis genere vitam 
finiit. Incidit enim in Romanam cladem, Hispanorum illam et 
Germanorum praedonum saevitiam acerbissimam, cuius ante 
oculos direpta domo ipse in vinculis habitus pretiosissimam 
librorum supellectilem laboresque illos suos, quos praesertim in 
Plinium elucubrabat, coram dilacerari et in usum culinae incendi 
conspexit; et in eo maerore omnibus aliis incommodis conflictatus 
propter arrogantem eorum crudelitatem, quibus nihil umquam 
fuit improbius, dum modicae fortunae vir insatiabilem barbarorum 
sitim tributis explere nequit, qui omne senectutis suae viaticum 
jam excusserant e loculis, post cruciatus varios fame demum 
consumptus perhibetur. * * * 

Sua quoque infelicitate oppressus est Franciscus Palmerius, 
Romanus civis, vir optime litteratus et philosophiae studiis 
clarus, utpote qui et Pisis et Romae ea publice professus erat 
ambiguumque faciebat, utrum magis eruditione an eloquentia 
praestaret. Is, cum apud clarissimum cardinalem Nicolaum 
Rodulphum in honore haberetur, triduo antequam Hispani 
Germanique Romam insidiis occupassent, urbe excesserat aerum- 
nosissimamque illam calamitatem casu evitaverat beneque secum 
actum arbitrabatur, quod, licet fortunas suas omnes dissipatas 
intellegeret, illarum tamen miseriarum spectator non adfuisset et 
in atrocissima captivitatis incommoda non incidisset. Vix tamen 
anno elapso, cum ad urbem veterem, pontifice maximo iam ex 
Hispanorum captivitate elapso, ad officia rediisset, missus ab eo 
ad Ioannem Baptistam Sabellum, ut discordias inter eum et 
Caesarinos Romae proceres olim obortas componeret, re confecta 

commeatuque ab eo accepto principe, medio in itinere ita evanuit, 
ut neque eius neque comitum fama nuntiusve ullus umquam 
amplius apparuerit. * * * 

Simili mortis genere sublatus est Marullus Tarchaniota, qui 
quantae fuerit eruditionis hymni et epigrammata eius, quae 
magna cum laude omnium in manibus versantur, facile indicant; 
tum incohatus liber de Principe eorum omnium iudicio, qui opus 
inspexere, antiquitatem in certamen provocare iudicatur. Hic 
tamen tam sublimi ingenio tantaque doctrina vir, quam diu vixit 
militari stipendio sese alere coactus, in assiduo semper labore 
vitam traxit infelicissimam, nullius umquam principis liberalitate 
ita adiutus, ut in litterarum otium se conferre posset. Demum, 
dum Siclam, qui olim Caecina dicebatur, fluvium vel exigua tunc 
aqua fluentem ingressus, sive equum potaturus sive alia de causa 
tantillum immoratus, sensit equum anterioribus pedibus ita in 
arenas alvei semper infidi voraginosas absorberi, ut emergere inde 
non posset, dumque indignatus cum calcaribus adurget, una cum 
eo in caenum provolutus est impactoque crure sub cantherii 
ventrem, cum neque surgere neque se inde exsolvere posset, 
modica admodum eius profluentis aqua suffocatus interiit. * * * 

Pomponium Laetum aiunt, illum, inquam, tanti nominis 
professorem et emunctae vindicem Latinitatis, post navatam per 
tot annos Romanae cathedrae operam totque per universum 
terrarum orbem discipulos ad eloquentiae Romanae puritatem 
propagandam dimissos, inopem ad extremum vitam traduxisse 
oppressumque morbo, unde se aleret et curaret, non habuisse et 
in xenodochio susceptum extrema in egestate laborantem vita 
excessisse periculumque adiisse, ut insepultus iaceret, nisi ami- 
corum impensis elatus esset. * * * 

Neque singuli tantum suos quisque manes passi sed universa 
interdum Academia Romana in miserrimas incidit calamitates. 
Nam cum eorum plerique principum abiectis curis assidue dice- 
rent, ““Habeant sibi sua regna reges,” sodaliciumque Romae ex 
bene litteratis hominibus instituissent statisque diebus ad erudi- 
tissimas cenas convenirent, ecce, nescio qua de causa delati una 
omnes, Pomponius, Callimachus, Poggius, Platina, et plerique alii, 
coniecti in carcerem, quaestione de omnibus per cruciatus habita, 

pars diuturno carcere damnata, pars in exsilium acta, pars aere 
gravi redempta litteratorum cladibus insignem eum annum 
effecit. Fuit et sub Hadriano VI par bonarum omnium litterarum 
infortunium. Nam cum is Leoni decimo suffectus esset, ad quem 
utpote litteratum principem magnus litteratorum numerus 
confluxerat, dum non minora de Hadriano sibi quisque pollicetur, 
ecce, adest Musarum et eloquentiae totiusque nitoris hostis 
acerrimus, qui litteratis omnibus inimicitias minitaretur, quoniam, 
ut ipse dictitabat, Terentiani essent. Quos cum odisse atque 
etiam persequi coepisset, voluntarium alii exsilium, alias alii 
latebras quaerentes tam diu latuere, quoad Dei beneficio altero 
imperii anno decessit, gui si aliquanto diutius vixisset, Gothica 
illa tempora adversus bonas litteras videbatur suscitaturus. * * * 


GABRIELE FAERNA (d. 1561) 


TURDI 


Ex maximo cum forte turdorum globo, 

ad praecoces vindemias qui Galliae 

Togatae Etruscis devolarant montibus, 

exigua sane pars revertissent domum, 

sed hi sagina crassi, obesi, praegraves, 

hos conspicati, qui domi remanserant, 

livore tacti se suamque pessimam 

coepere sortem conqueri, quod cum iis simul 

ad tam beatas non profecti essent dapes. 

Quibus unus ex iis qui reversi erant ait: 
“O inscientes atque rerum improvidi! 

An non videtis ex tot ante milibus, 

qui exiveramus spe saginae et crapulae, 

ad quam redacti paucitatem nunc sumus; 

foedo exitu desideratis ceteris, 

captis, necatis, sub corona venditis? 

Quod si miserias, si pericla, si metus, 

si cuncta quae nos, qui supersumus, mala 

pertulimus aestimetis et casus graves, 

ne haec stulta vobis iam libido fugerit 

externa conquisitum eundi pabula.” 


Paucos beavit aula, plures perdidit; 
sed hos quoque ipsos, quos beavit, perdidit.—Fab. 8. 


Rusticus Et Eques 


Venalem tergo leporem cum ferret ad urbem 
rusticus inserto vincta inter crura bacillo, 
obvius huic eques empturi sub imagine sumpsit 
libravitque manu leporem quantique rogavit. 
Protinus et vafram referens per rura rapinam 
admisso discessit equo, cui rusticus, ““Heus tu!” 
inquit, ‘eum dono leporem tibi: vescere gratis, 
vescere laeto animo et memori donantis amici.’ 


Ridicule haec homines, nequeunt quae vendere, donant.— 
Fab. 15. 
386 

Corvus Et VuLPEs 


Insedit altae corvus olim quercui 

tostro rapaci casei frustum tenens, 

quem vafra blando adgressa sic vulpes dolo est: 
“Quam pulchram avem, quam splendide cultam intuor, 

pennis decoris atque versicoloribus! 

Salve,” inquit, ‘‘o generosa! Quod si praedita 

cantu fuisses, summi eras aves Iovis.’’ 

His ille magnae inductus in spem gloriae, 

cantu indecoro rauca solvit guttura. 

Tum versipellis decidente caseo 

vulpes potita, ““Corve, tu,” inquit, ‘‘omnia 

habes abunde; mente dumtaxat cares.” 


Qui coram in os te laudat, insidias struit; 
qui laude ficta ducitur, cor non habet.—Fab. 20. 


Canis Et Lupus 
Canem ante stabuli dormientem ianuam 
lupus irruens cum devoraturus foret, 
ille eiulans vocesque flebiles ciens, 
ne se comesset deprecabatur lupum. 
“Aut certe,”’ ait “‘(nam et tenuis alioqui, ut vides, 
macerque sum) da mi, obsecro, brevem moram. 
Domi enim meae cras sunt futurae nuptiae, 
ubi ad adfluentes pinguis effectus dapes 
opimior tibi esca ero ac iucundior.” 
Persuasus his, dimisit incolumem canem 
lupus. Revertens inde post aliquot dies, 
eum cubantem parte in excelsa domus 
cum inferne clamans excitavisset, datae 
fidei admonebat atque pacti foederis. 
Ibi tum ille ridens subdole, ‘‘Si me, o lupe, 
umquam ante stabulum dormientem inveneris, 
ne nuptias dehinc,”’ inquit, “‘exspectaveris.” 


Quae quis pericla est passus, hoc lucri hinc habet, 
in posterum vitare ut illa noverit.—Fab. 28. 

MeErcuRIUsS Et STATUARIUS 


Visurus olim quanti apud homines foret, 
Mercurius ora versus in mortalia 
sese in tabernam contulit statuarii, 
inspecta ubi Tonantis effigie Iovis, 

“Quanti?” rogavit. Utque drachma comperit, 
clam vilitatem patris irrisit sui. 
Inspecta item Iunonis, aliquanto amplius 
pretium eius esse quam prioris audiit. 
Postremo contemplatus et statuam suam 
aestimansque se esse longe maximi, 
quod lucra praestet, quod sit interpres deum, 
pretium indicari petiit et sui sibi. 
Statuarius tum dicere, ‘‘Has si emeris, 
et hanc tibi, hospes, additamentum dabo.” 


Plerumque nihili est qui ipsesemagni aestimat.—Fab. 34. 


Musca Et QuapDRIGA 


Starent quadrigae cum paratae cursui, 

musca advolans temoni eorum insederat. 

Misso ergo signo illisque procurrentibus 

pulsu rotarum et quadrupedantis ungulae 

pulverea nubes mota opacavit diem. 

Tum in se ipsa musca gestiens, ‘“‘Dii magni!”’ ait, 
“Quantam profundi vim excitavi pulveris!’’ 


Ridiculus est qui laudis alienae decus 
sibi vindicare gloriando nititur.—Fab. 45. 


LicNaTOoR ET MERcuRIUS 


Propter amnem ligna caedens cum securim rusticus 
forte lapsam perdidisset in profundo gurgite, 
lacrimans suum dolere coepit infortunium. 

Cui benignam opem misertus obtulit Cyllenius 

et statim urinatus imo ab usque fundo fluminis 
auream efferens securim, num eius esset quaesiit. 
Ille enimvero negavit; proinde rursus quaereret. 
Tum deus reversus alti stagna in amnis infima 

alteramque emersus inde protulit argenteam. 

Id quod ante sciscitatus, id quod antea audiit. 

Ferream demum securim sedulo expiscatus est, 

quam recepit ille laetus atque gratias agens. 

At deus, viri probata integritate simplicis, 

auream huic argenteamque muneri ultro tradidit. 

Quae suis cum deinde amicis rettulisset rusticus, 

unus ex iis cogitavit per dolum ditare se 

atque, eundemmet profectus in locum, quod fecerat 

fortuito homo ille simplex, ut securim amitteret, 

id suapte sponte fecit ipse per fallaciam. 

Huic item deus querenti de securi perdita 

atque flenti et eiulanti se repertorem offerens, 

cum securim in amne mersus extulisset auream, 
“‘Haecine est tua, amice?”’ dixit. Tum ille totus gestiens, 
‘‘Haec mea ipsa,” ait, ‘“‘profecto est; haec mea ipsa ipsissima.”’ 

Hanc deus tantam perosus hominis impudentiam, 

tradere auream securim non recusavit modo, 

ferream sed reddere illi propriam eius noluit. 


Qui bonum colunt et aequum, saepe ditat hos deus; 
fraudulentos improbosque saepe contra pauperat.—Fab. 62. 


JACOPO BONFADIO (d. 1559) 
GazANuM VicuM DESCRIBIT 


Moenia cum Saloi et Benaci litora linquo, 
dextra iter ingressum per opaca et florida rura 
me brevis et facile acclivis via ducit apricum 
in collem Cereri placitum patrique Lyaeo 
et placitum altrici semper frondentis olivae. 
Planities iacet in summo cultissima: primo 
huius in ingressu oppidulum est. Salaminius olim 
Fadius, egressus patria Patavique secutus 
fundatorem urbis, posuisse in litore sedem 
dicitur atque plagae mox acri incensus amore 
hunc optasse locum gazae, quam dives avito 
thesauro secum extulerat; tum nomine ab illo 
Gazanum dixisse. Propinquis collibus arces ° 
claraque magnanimum stabant monumenta virorum. 
Sed rerum absumptrix retroque abstrusa vetustas 
obruta in obscuris secum omnia condidit umbris. 
Hinc aciem procul in campos terrasque iacentes 
lataque Benaci protendere in aequora possum. 
Vicini montes Boreae de parte, reducit 
et qua sol radios quaque altas abdit in undas, 
circumstant. Facies spectanti celsa theatri 
formam offert. Saepe indigenae videre sedentem 
Pana deum Arcadiae, calamos cum inflaret, in altis 
rupibus et nymphas per sibila laeta vocaret, 
nymphas, quae plexis redimitae tempora sertis 
pastorum loca sola petunt silvasque pererrant, 
omnia complentes lusu dulcique cachinno, 
Naiades quibus assultant de rupibus imis, 
solem ubi ad Hesperium praepingui e valle volutus 
flectit iter rapido atque sonanti flumine Clisis, 
quem dulces aurarum animae comitantur et alis 
per placidum levibus volitantes aera circum 
omnem divinis miscent afflatibus oram. 
Dilecta ora mihi, Italiae ridentis ocelle, 
naturae laetantis opus, sancta ora deorum, 
quam laetus gelidos fontes flexusque tuarum 

lympharum Tempeque soli caelumque reviso! 
Quamque libens vix ipse mihi credo aequoris undam 
Tyrrheni et Calabrum saltus liquisse nivales 
inque tuo incolumis gremio residere virenti! 
Salve, altrix antiqua, boni salvete recessus, 

et gaudete; Genique loci tu candide fidi, 

vosque Lares, placidi vestro cum numine amico 
este mihi et nostrum tandem lenite laborem. 

Te vero et moneo et quantum me diligis, Alcon, 
oro, care Alcon, quamquam tua rura reliqui 
invitus partemque sui mens aegra requirit, 

ne mihi commemores Athesim neu tecta venustae 
alta Coloniolae. Iuvat hic consumere totum 
sextilem et dulces invisere saepe sodales, 

qui lateri nostro sese agglomerare solebant, 

olim cum primis colludebamus in annis. 

Horum in complexu vis prisci emergit amoris, 

ut satis aequo animo non me divellere possim, 
Sed, cum se primum decrescens fregerit aestas, 
ridebit placido cum Villia Doris in antro, 

me feret aurifluo vaga gurgite cymba repostas 
Flaminii ad sedes ripae ulterioris in arvis. 

Huc occurre mihi; simul ad tibi grata vireta 
Formelli et laetos Amathuntidis ibimus agros. 
Rudolpho interea, qui se caelestibus aequans 
divis purpureo atque ardenti in murice fulget 
quemque viam monstrantem aequi magnum inclita patrem 
Roma colit, statuam patriis in montibus aras. 


PAOLO MANUZIO (1512-1574) 
Marco ANTONIO MurReETO PATAVIUM 


Unam tragoediam duobus ipsis diebus, cum assidue scripserim, 
absolvere non potui. Meorum oculorum, ut videor, res non est 
ac ne digitorum quidem. Quid? Ego habeo tuos articulos? 
Hui! quantum interest! Reliqua igitur ad te reicio. Vinces me 
facile celeritate, aequabis in diligentia, si volueris. Finge operam 
te dare, cum describes, homini litterarum et prorsus ignaro et 
prorsus cupido. Finge amico singulari, quem explere offictis, si 
liceat, optabile sit. Quamquam hoc non finges. Nam, cum a 
domesticis discessi, nihil habeo te carius. Verum tamen, haec si 
tibi proposueris, de quo rogandus non es (monere tantum volui), 
nihil quicquam omittes in describendo. Habes quam ego in me 
desidero mentis constantiam, pectoris firmitatem. Haec mihi 
morbi diuturnitas eripuit, quae video esse in te utinamque diu 
videam év TH &kuq. Habes oculos in legendo, manum in scri- 
bendo exercitatam, vacui vero temporis quantumvis,—et vis in 
rebus meis plurimum, qui te saepe dixeris professusque sis ad 
meum arbitrium tua studia conferre. Nam, quod ad gymnasii 
curam attinet, nec dies instat publici muneris et, si instaret, 
opera haec bidui tota est, bidui, inquam, tibi, nihilo longior; 
mea vero et diuturni temporis et laboris esset non ferendi. Ad 
*haec si accesserit voluntas, quae mihi non venit in dubium, et 
inductio illa animi, quae magnas res facile conficit, negotium 
habeo absolutum. Serva, mi Murete, quod in te est, amicum 
tuum integellum; parce valetudini; nostram imbecillitatem 
tuorum officiorum ope sustenta. Scis éuod BAérovros quo amore, 
quo consilio, quo etiam praesidio fortunae tuae nitantur. of Tus 
éwed [GvTos —nosti reliqua. 

Haec aliena manu scripsi, cum ‘paulum languerem. Tota enim 
fere nocte nescio quo casu somnum oculis non vidi meis {aut vidi 
tristium imaginum turba permixtum. Tuum Euripidem remitto 
unaque meum, quem cupio similem esse tui. Ex aedibus nos- 
tris.—Ep. IIT. 4. 


Marco Antonio NatraE Mantuam 


Adeone erravi et lapsus sum in subducenda ratione, ut de foliis 
quinquaginta coniecerim, quae nunc octuaginta fore video? 
Pudet indiligentiae meae. Verum, ut ut est, commodo meo rem 

suscipere non possum nec audeo recusare, ne mea fides in dubium 
apud te veniat. Itaque petoa te, ut cum tua ratione meam quoque 
ducas nec exigas a me plus quam res et fortunae meae patiantur. 
Nam quod ais redituram ad me pecuniam cum faenore libro 
vendito, videlicet communi quadam non propria me regula 
metiris. Non enim ego ut alii, qui libros imprimunt, habebo 
statim certos homines, qui eos divendant et longinquas in urbes 
regionesque disseminent. Venduntur hic statim a meis omnes ita 
parvo pretio, ut lucri quidem minimum sed minimo simul labore, 
minima molestia fiat. ‘Meum ergo librum itidem,” inquis, 
“‘vendes.”’ De doctrina libri tui, de elegantia possum ego facile 
iudicare; de venditione quis praestat? An nescis libros Latinos 
optimos veteres ita nunc iacere, ut paene sordium in genere 
putentur? Vix iam Ciceronem ipsum, Caesarem, Sallustium legi 
a multis, etiam ne legi quidem planeque contemni? Quare noli 
mirari me tam esse diligentem in iis rebus, quas me docuit usus 
paene cotidianus et in quibus non licet esse sine magna mercede 
neglegenti. 

De tempore quod urges, facultatem imprimendi non concedunt 
libro non inspecto. Atque utinam inspecto concedant! Quod si 
dixi eos me faciles habere, non significavi posse me libris non 
lectis impetrare ius imprimendi sed consequi statim ut legantur, 
quod ita multis non contigit. Saepe enim vidi nonnullorum 
scripta apud eos, quorum potestatis haec tota ratio est, per multos 
menses custodita neque legi neque reddi. Mittas igitur librum 
oportet universum; mecum autem amice agas pro ea, quam tu 
doces cotidie praeclaris exemplis, aequitate. Ita, si erravi, non 
luam gravius quam debeo; sin error a me non est, a te vero aucti 
libri magnitudo tota pendet, ius tuebere pro tuo instituto et 
amico simul consules. Vale.—Ep. III. 31. 


IOANNI SAMBUCO PATAVIUM 


Ego vero accepto nuntio de obitu filioli mei ita sum perturbatus, 
ut me tamen hominem esse meminerim et illum in hance vitam 
tamquam in hospitium ita esse ingressum, ut accitu summi Dei 
aeternum illud caeleste domicilium petiturus aliquando discederet. 
Quod si me casus iste nec opinatus ita perculisset, ut omnino 

iacerem, excitarer tamen prudentia litterarum tuarum, in quibus 
de luctu minuendo disputas egregie tuamque declaras tum 
homine Christiano dignam bonitatem tum erga me benevolentiam 
singularem. Verum ego, optime Sambuce, multis iam infortuntis 
hoc sum assecutus, ut fortunam ipsam didicerim contemnere, 
quae mihi, ut eripiat reliqua, numquam adimet ea, quae nec 
ipsa dedit nec dare cuiquam potest, rectam mentem, optima 
studia, pietatem in Deum. Praeclare actum opinor cum filio 
meo. Fruitur conspectu et consuetudine caelestium animorum, 
non angitur curis, non spe ducitur, nihil timet adversum. At 
nos, qui dicimur vivere, quibus hac falsae lucis usura nihil est 
carius, quam multa exercent! Quid laboramus, quid cupimus! 
Quod etiam si contingat, animus acquiescat? Itaque vere sapi- 
entes homines, non ut diu sed ut recte et cum virtute viverent, 
optare soliti sunt. Quod equidem conor et, ut spero, consequar. 
Nihil enim magis cogito, nihil specto quam ut serviam studiis 
meis et ita vivam, ut vitae rationem Deo simul et hominibus 
aliquando possim reddere. 

Quare, cum me vocas ad scribendum, confirmantur consilia 
mea iudicio tuo. Ac tu quidem in hoc officio cohortandi facis 
idem quod multi, quibus facile possem satisfacere, si per domestica 
negotia liceret. Sed obsecro nolite ex otio vestro meum spectare. 
Vobis enim certa et expedita sunt omnia, mihi unicum est vectigal 
industria mea, qua liberos alere, tueri familiam cogor. Et, si 
neglegam, deseretur humanitas; sin, ut debeo, diligenter curem, 
iacere studia necesse sit, quae solutum curis animum postulant. 
“At,” inquies, ‘ipsa tibi studia fructum ferent.’’ Cane aliis 
cantilenam istam mores ac tempora ignorantibus; mihi non 
persuadebis experto. Vetus illa principum virorum benignitas 
exaruit. Inania plerique sequuntur, nihil solidum amant, nihil 
magnificum, nihil illustre. Vides alios, quasi perdendis tantum 
frugibus nati sint, immanibus epularum sumptibus opes exhaurire, 
alios, quasi etiam homines ipsos non modo fruges perdere pulchrum 
sit, thesauros effundere collectos acerbissime in ea bella, quae 
vastitatem agris, urbibus incendia, humano generi aliena stultitia 
miserrimo cladem et exitium importent. Musae interim ubique 
locorum algent neglectae ab iis, quifavere eis, ut maxime poterant, 

ita maxime debebant. Etiam illud indignum, quod exsistunt, 
qui specie liberalitatis gloriam aucupentur et eam virtutem, a 
qua longissime absunt, quasi familiarem suam sic in ore habeant, 
ut amare videantur. 

Verum haec satis, ut etiam nimium fortasse multa. Vale. 
Venetiis—Ep. IV. 36. 


Dionysio LAMBINO 


Noli existimare, mi Lambine, cum fructu consuetudinis tuae 
caream, quicquam mihi tuis epistulis esse iucundius. Facit hoc 
sane qui mutuus inter nos amor est, ortus a meo de tuisvirtutibus 
iudicio, tua vero de meis ad eandem laudem conatibus opinione 
fortasse nonnulla; sed scriptorum etiam tuorum subtilitate et 
elegantia mirifice delector. Vel haec, quam accepi Idibus Iunii, 
raptim a te, ut video, exarata epistula quam loquitur pure, quam 
nullis illustrata pigmentis, nullo, ut tu scribis, fuco tamen nitet! 
Itaque nihil umquam legilibentius. Quaesieram autem per litteras 
a sororis meae filio, Iulio Catone, ecquid parturiret ingenium tuum: 
non tam, ut meae, quae summa est, quam ut eorum, qui ad me 
adeunt cotidie, cupiditati satisfacerem. Scito enim admirabilem 
hic esse quandam de studiis tuis opinionem, cum e sermonibus 
meis eximia saepe tua cum laude habitis tum vero ex illa prae- 
stanti industria, quam in convertendis Aristotelis de morali 
philosophia libris ita collocasti, non modo ut eorum, de quibus diu 
bona hominum existimatio fuit, errata patefaceres sed ut ipse 
maximam et iudicii et mihi quidem ut videtur, qui ea cum Graecis 
diligentissime contuli, eloguentiae laudem ferres. Quod a te in- 
stitutum retineri et eandem operam ad reliqua conferri, si quis es, 
qui valde cupiat ac te etiam tacita saepe cogitatione hortetur, is 
egosum. Publica, fateor, me movet utilitas, cui te video Graecae 
ac Latinae linguae peritissimum, praeterea instructum iis artibus, 
a quibus perfecta intellegendi ac iudicandi ratio manat, unum in 
primis posse consulere, sed, mehercule, etiam gloriae tuae pro 
amicitia nostra vehementer faveo. Vides enim profecto (quid 
enim, quod ego videam, tu non perspicis?) paticos omnino ex iis, 
qui populari fama celebrantur, sine exceptione posse laudari et 
hac tanta cotidie exeuntium librorum copia impediri potius quam 

adiuvari studia nostra. Quare suscipe onus pro tua parte. Nervos 
novimus industriae tuae, quos si contendere volueris, nihil est 
quod sustinere ac perferre non possis. Nam de Lucretio suadeo 
equidem ut absolvas: poeta est egregius vel Ciceronis nostri 
testimonio et in eo maximam a multis nec a me ipso minimam 
gratiam inibis. Sed voco te libentius ad illa praestantiora nec tu 
meum consilium atque etiam studium, si modo tibi aut sapere 
aliquid aut velle tua causa videor, debes in tua laude contemnere. 

Si navigatis in Galliam, quod a te scriptum confirmant multi, 
opto vobis facilem cursum et secunda omina teque rogo, nisi me 
ineptum esse censes et nimis impudenter petere, ut cardinali 
Turnonio, principi sapientissimo, optimarum artium patrono, me 
in gratiam ponas; quem hic honoris gratia salutare, cum maxime 
vellem, per invaletudinem numquam licuit. Sigonius, plane, ut 
ais, vir doctissimus, addas licet humanissimus, cui tu in transverso 
litterarum tuarum versiculo salutem adscripsisti, valde gaudet 
amari se ac laudari a te, de quo ipse honorifice in primis loquitur 
et sentit. Is te resalutat amantissime euntique in Galliam in- 
columitatem et reditum precatur. Vale. Venetiis—Ep. V. 8. 


IoANNI BAPTISTAE TITIO FLORENTIAM 


Cum quid ageres ignorarem nec iam, ut ingenue fatear, tui 
desiderium satis ferrem, (quippe tua me suavitas, tuum ingenium, 
tuae litterae saepe occurrunt), amore sum impulsus, ut haec in 
magnis occupationibus ad te scriberem. Et, ut ordiar a rebus 
Romanis, id primum cognosce: tranquilla hic esse omnia, nihil 
turbulenti, nihil adversi; civitas cotidie magis hoc pontifice re- 
viviscit. Ita non modo ipse excellit iustitia, pietate, beneficentia, 
verum etiam suos omnes, egregiae illos quidem ad virtutem 
indolis, verum tamen suo etiam exemplo, quales esse debent, tales 
praestat, quod in magna potestate rerumque copia quam non 
facile contingat, utinam veteribus tantum, non etiam recentibus 
exemplis cognitum haberemus. Multis locis aedificatur strenue. 
Nam pontifex, ut praestanti animo est, antiquae illius Romae 
speciem eximiam et formam cogitatione ac mente complexus 
excitari praeclara monumenta, vias restitui veteres, novas muniri, 
aquas etiam a longinquis fontibus impensa maxima in urbem 

duci iubet. Quae cum erunt absoluta, nihil adspectu pulchrius, 
nihil magnificentius aut etiam commodius esse poterit. 

Ego, quamquam tum aliis rebus tum officio salutandi moles- 
tissimo cotidie fere distineor, iucunde tamen satis vivo, si modo 
homini scientiae cupido sine librorum usu, quo careo perinvitus, 
iucundi quicquam esse potest. Prela nostra comparatis iam fere 
omnibus rebus, quae ad imprimendum pertinent, propediem in 
officio erunt et a Cypriani epistulis, quod felix faustumque sit, 
initium fiet. 

De tuo statu exspectabam omnino aliquid ex litteris tuis idque 
postulare videbatur amicitia nostra, sed, cum ea spes me fefellerit, 
nolui committere, ut vicissim ipse officium meum desiderare 
posses. Vale et salve a filio meo, cui raptim haec mane dictavi, 
cum in Vaticanum negotii causa properarem. Romae, Nonis 
Decembris, MDLXI.—Ep. VI. 8. 


Mario Corrapo NEAPOLIM 


Etsi nec magis quam soleo vacabam et ad cotidianas occu- 
pationes accesserat cura sane gravis ex interitu suscepta domestici 
hominis ad mea negotia vehementer apti, feci tamen amore 
impulsus, quo te propter ingenii doctrinaeque praestantiam 
mirifice sum complexus, ut epistulae tuae responderem, quae 
mihi voluptatem eo maiorem attulerat, quod te Neapolim venisse 
nec statim discessurum cognovi. Saepius enim et commodius 
ultro citroque cursantibus publicis tabellariis tu de meo, ego de 
tuo statu audiam. Videre mihi videor te totum in litteris esse. 
Cupio non inanem esse coniecturam; ut ut est, hoc equidem 
spectro delector et mirabiles industriae tuae fructus exspecto. 

Ad Latinam vero linguam quod attinet, mihi crede, sine causa 
laboramus. An illa tibi tot veterum illustrata monumentis, tot 
etiam recentiorum probata testimoniis vel nostro vel cuiusquam 
egere patrocinio videtur? Praesidii satis atque opum in ipsa 
positum est ad repellendas istorum iniurias, quae tamen in ipsos 
recidunt. Nam ei nemo maledicit, qui se ipsum inscitiae non 
condemnet. Quod si Latinae linguae species et pulchritudo, quae 
vulgi oculis non patet, cognosci ab omnibus posset, amores 
incredibiles, ut ille ait, excitaret sui. Me quidem sic affecit, 

cum tamen integram eius formam nondum noverim, extrema 
quidem lineamenta vix adspexerim, ut reliquas voluptates con- 
temnam, cum hac et in hac libenter et iucunde vivam. Qui vero 
aliter sentiunt et errare nos existimant, sexcentis eos argumentis 
refellas licet, parum proficies. Quod ego cum iampridem intellex- 
erim, pauca quaedam scripsi ad indicandam sententiam meam; 
nervos esse intendendos, ut in arcem huius causae invaderem, 
non putavi. Stomachari, mi Corrade, iam desinamus in aliena 
culpa et gratulemur potius ipsi nobis, quod amemus ea, quae 
praeclara sunt, quae si parantur laboribus maximis, id quod a 
studio multos deterret, molestum tamen esse non debet, quod 
gloria compensat immortalis. 

Fragmenta patris mei quod requiris apud me, nulla sunt. 
Furto ablata, quo ille tempore vita excessit, creditum est. In 
Sexto Empirico, Palaemone, Aspro, et reliquis mea tibi diligentia 
non deerit. Odorabor sicubi latent, nam in tabernis non exstant; 
inventos noli dubitare quin eruam. Quam vellem filius adesset, 
qui Venetias profectus est; praestaret aliquid, opinor. Haec 
enim studia tractat naviter et grammaticos, De Orthographia 
cum scriberet, evolvit omnes. Vale. IV Idus Novemb. MDLXV. 
—Ep. VII. 7. 


IOANNI CRATONI VIENNAM 


Nunc demum exoriri mihi videor et quasi post multam noctem 
lucem adipisci, reversus post annos decem in patriam ab urbe 
Roma, unde me laborem nullum pro publica re communique 
commodo recusantem gravis morbus ac diuturnus extrusit. 
Gratulantur amici, amplexantur, laetitiam oculis, vultu, sermone 
declarant. Hoc mihi iucundissimum est, sed in hac iucunditate 
angor saepe intimis sensibus, dum recordor quid iacturae, quamdiu 
Romae vixi, studia mea fecerint, de quibus, quamquam intellego 
non eum esse me, qui magna praestare possim, verum tamen 
minima fortasse non erat exspectatio. ‘‘Ire,” inquies, ‘‘non 
oportuit.” Certe, si divinare licuisset; verum, si res adhuc 
integra ponatur, eundi consilium qui reprehendat fortasse nemo 
sit. Laborabam domesticis incommodis fratrum meorum culpa 
nec spes erat emergendi, nisi nova consilia caperentur. Vocabar 
a pontifice maximo, quo nihil videri poterat honorificentius, 

fructum autem quis non exspectaret? Cohortabantur amplissimi 
viri, quorum erga me singularem benevolentiam multis rebus 
antea perspexeram. Laeta denique, copisoa, ampla ab omnibus 
omnia promittebantur. Quid agerem? Credidi et speravi, ut 
fere sumus omnes homines hoc ingenio, ut, ea, quae cupimus, 
libenter quoque speremus. Quamquam hoc levius, quod spem 
fefellerit eventus. Non tam enim abundare quam non egere 
gratum est; illud perquam grave, quod perpeti saepe multa sum 
coactus indecora prorsus indignaque studiis nostris, aetate nostra, 
existimatione anteparta. In quo tamen occurrit ea consolatio, 
quod in illo vitae durissimo genere multa ferendo multa simul 
didici, quae profecto me numquam neque libri neque ulla doctrina 
neque dies ipsa docere potuisset. Nunc singulari divino munere 
patriam adepti redibimus ad illa praclara studia, unde discedere 
non oportuit, omnique prorsus cura vacui nulli cuiusquam imperio, 
exclusis etiam, si licebit, interpellatoribus, si non licebit, rure 
abditi salubri aliquo et amoeno loco fruemur liberrimo otio 
litterulis nostris operamque dabimus, quantum in nobis erit, ut, 
quod amissum est antea temporis, non id quidem totum (qui 
enim fieri potest’), nonnulla tamen ex parte sarciatur et aliquem 
adhuc ex industria nostra fructum posteritas capiat, valetudine 
modo utamur commoda, qua nunc omnino caremus erepta 
laboribus illis animique curis, quae nimium omnino graves, 
nimium diuturnae fuerunt. * * * Vale. Venetiis, X Kal. Novemb. 
MDLXX.—Ep. IX. 5. 


CAMILLO PALAEOTTO BONONIAM 


Valde accidit, non sane contra voluntatem sed certe praeter 
opinionem meam, ut Mediolani consisterem. Sic sunt humana. 
Consilia nostra plerumque ratio, casus interdum et fortuna 
moderatur. Ego Genuam ea potissimum causa petebam, ut 
villulis pulcherrimis iucundo placidi maris adspectu et, quod in 
primis valetudo mea requirit, verno caelo hieme summa fruerer. 
Nam Venetiis hieme superiore, cum et cubiculo clauderer angusto 
et camino assidue uterer luculento, parum tamen afuit quin me 
vis frigoris absumpserit. Scis quae mea tenuitas, quae sit im- 
becillitas. Nec aetatem, ut arbitror, ignoras. Cotidie labuntur 

vires et eo magis, quod ea, quae mihi ab adulescentia rerum 

omnium antiquissima fuerunt et a quibus ne nunc quidem aetate 
ingravescente divelli possum, studia calorem illum. quo alimur, 
exhauriunt. 

Haec de frigore. Audi nunc quae supersunt incommoda. 
Exercitationibus dum utor, confirmari me sentio, at iis uti Vene- 
tiis praesertim sub dio vel ob angustias viarum vel ob infinitam 
prope civium peregrinorumque frequentiam non licet. Huc illuc 
impellimur; saepius alieno motu quam nostro movemur, vix ut 
interdum, ac ne vix quidem, si lubrica via est, consistendi facultas 
detur. De vinis quid loguar? Diuturna me consuetudo Romanis 
omnium facile primis assuefecerat. Similia non quaerebam sed 
quae prorsus dissimilia non essent; periit omnis industria. Carnis 
mira penuria; vitulinam quidem, quae differat a bubula, reperire 
felicitatis est. Excellunt viri nobiles benignitate, virtute, sapientia 
neque ego eorum amicitia et consuetudine exclusus umquam sum, 
appetitus etiam a multis, quod in iis rebus numero, quarum 
memoria non mediocriter oblector, sed nescio quo modo fit, 
aetatis fortasse vitio, ut quaedam res, quibus olim pascebar, 
cotidie magis ex animo dilabantur. Mihi uni, mi Camille, iam 
cupio vivere, dum vivo, sic tamen ut me ceteris etiam vixisse 
aliquando intellegatur. 

Habes cur Venetiis non sim. Quo spectem et ubi esse velim 
ac reliquae vitae domicilium collocare, sane nondum constat. 
Amoenitatem et salubritatem sequor. Utraque Genuae est, 
utraque, ut audio, Regii, quo peramanter invitor et suburbanum 
mihi suum magnifice exstructum, eleganter ornatum vir pri- 
marius integritate doctrinaque excellens, Horatius Malagutius, 
summi pontificis cubicularius, semel et iterum detulit. Mihi 
tamen ocellus Italiae, Benacensis ora, Asulano meo, unde multa 
suppetent, satis propinqua vehementer arridet. Eo me convertit 
animus, eo referunt pedes, ibi denique cum rusticis malim rustico 
paene more quam alibi cum perurbanis in magna non modo 
lautitia verum etiam copia vitam agere. Interea sum in hac urbe 
et, ut video, diutius ero quam putabam, non tam quia propter 
anni tempus discedere vix iam licet, cum et imbres assidui vias 
corruperint et ego is sim qui vel levissimis frangar incommodis, 
quam quia duorum virorum omni laude ac virtute circumfluentium, 

Bartolomaei Caprae, hospitis mei, et Octaviani Ferrarii, veterrima 
mihi necessitudine coniunctissimi, singulari doctrina, humanitate, 
benevolentia perfruor. Otii quidem habeo, quod tu fortasse vix 
credas, in urbe amplissima omniumque celeberrima non minus 
quam optabam, plus profecto quam sperare ausus essem. Itaque 
studia calent. Quod cum dico, simul illud dico, Mediolani me 
perlibenter esse. Nam cum studiis et litteris nullum vitae genus, 
ne si Croesi quidem addantur divitiae, permutaverim. 

De valetudine si quaeris, ea sum qua soleo, id est, non admodum 
firma; me tamen cum domestica quiete tum definita quadam victus 
ratione aliqua etiam animi tranquillitate tueor atque sustento. 
Vale. Mediolani, Kalend. Novemb. MDLXXI.—Ep. XI. 3. 


GIOVANNI BATTISTA AMALTEO (1525-1572) 


Ap LyGpAMUM 


Tune igitur multa defessus membra palaestra 
non parces vastis, Lygdame, fluminibus? 

Nec te caeruleo latitantes gurgite nymphae 
nec terrent dubiae mille pericla viae? 

A! quotiens, amni in medio dum bracchia iactas, 
extimui, ne cui grata rapina fores, 

aut, cum perspicuis miraris membra sub undis, 
arderes formae captus amore tuae; 

talis, ubi Mysorum agros celsa attigit Argo, 
Theodamantaeum luserat error Hylan. 

Fons erat et circum surgebat myrtea silva, 
quam saliens liquidis rivus alebat aquis. 

Quin etiam aeterni pingebant gramina flores 
fragrabatque Arabo semper odore nemus. 

Huc puer ad gelidos properabat forte liquores 
et teneram implebat fictilis urna manum, 

urna manum implebat variis distincta figuris, 
quam quondam Alcidae fecerat Eurytion. 

Illic Geryonen triplici caelaverat auro 
et monstrum Nemees et Diomedis equos; 

stabant Lernaei linguis vibrantibus angues 
et terror siluae sus, Erymanthe, tuae. 

Ille autem vario texens e flore corollas 
incustoditum saepe moratur iter. 

Nunc nova formosa decerpit lilia dextra, 
nunc teneris ornat serta papaveribus. 

Nunc etiam placidos invitat carmine ventos, 
ut levis aestivum temperet aura diem. 

Interdum auditis avium concentibus haeret 
tentat et argutos voce referre modos. 

Ille tamen prope fontis aquas incautus et amens 
constitit et vanis arsit imaginibus. 

Miratur nigros oculos, miratur et ora, 
et desiderio deperit ipse sui. 

“‘Quae te,’’ inquit, “‘formose puer, iam fata retardant 

complexuque meo saepius eripiunt? 

Quid prohibet socio coniungere corpora lusu 
mutuaque alternis oscula ferre genis? 

Intueor dum pronus aquas et bracchia tendo, 
surgis et haec eadem tu quoque signa refers 

et, tamquam nostri solitus miserescere luctus, 
confundis maestis lumina lacrimulis.”’ 

Audierant miseras liquido sub fonte querelas 
Naiades atque imis exsiluere vadis. 

Tum puerum magni clamantem nomen amici 
certatim cupidis corripiunt manibus. 

Sed quid iam Alcides prosit, contraria quando 
fata obstant, tanti conscia fata mali? 

Illum nymphae arctis retinent complexibus omnes 
et cohibent fusis undique fluminibus. 

Fulgebant nitidis argentea membra sub undis, 
ut micat e magno Lucifer Oceano. 

Solantur lacrimantem atque oscula dulcia figunt; 
ille tamen nescit cedere blanditiis. 

Interea iratusque sibi plenusque timoris 
implorat crebris vocibus auxilium. 

Parte alia quaerebat Hylan Tirynthius heros 
et planctu implebat concava saxa suo. 

Vallis Hylan resonabat, Hylan nemora avia circum 
et consors gemitus ripa iterabat Hylan. 

Tunc urgere deos quaestu, tunc omnia passim 
lustrare et cari quaerere signa pedis. 

At puer, ut notas conatur reddere voces, 
saxorum vastis clauditur obicibus 

nec potis est vox ulla leves erumpere in auras 
nec petere absentis praesidium domini. 

His tua nunc primum metire pericula damnis, 
Lygdame, et exemplo cautior esse velis 

et, seu luctantes sudore rigaveris artus 
seu longam in silvis iuverit ire viam, 

effuge nympharum accessus neu crede repostis 

te fluviis, quotiens occupat ossa calor; 
et potius non ulla habeant hae flumina ripae 
quam tu umquam Herculei fata sequaris Hylae. 


AcoNn 


O qui Dictaei statuat me in vertice montis 

aut fortunatos Erymanthi sistat ad amnes, 

ut saturis panacem calathis, ut molle cyperum 
dictamumque legam et fragrantia germina myrrhae 
et relevem infirmos artus languentis Hyellae. 

Illa quidem vix aegram animam sustentat anhelo 
pectore et indignis singultibus interrumpit, 

nec vis ulla potest saevum lenire dolorem. 

Illam etiam lacrimantem, etiam sua fata querentem 
stellarum vigiles ignes et primus Eous 

et sol Hesperias vidit devexus ad undas. 

Sol pater, aeterno caelum qui lumine lustras 

et quaecumque parit tellus vegetasque fovesque, 
adfer opem et maestam auxilio solare puellam. 
Iam tibi Acon teneras vicina ad flumina lauros 
inferet atque, ut nil umquam surgentibus obstet, 
frondibus avertet glaciem et defendet ab aestu. 
Has tibi Acon, at si macies, si pallor Hyellam 
liquerit et niveos decorarit purpura vultus, 

ipsa feret, cum ver nitidis se floribus ornat, 

ipsa feret mites cum stringit vinitor uvas, 
scilicet et viridi in ripa, qua se hospita densis 
extendit ramis arbos, altaria ponet 

semper flore novo, semper quae vestiat herbis. 
Illic agrestum chorus et vicinia ruris 

sacra feret supplexque tuos cantabit honores: 
straveris ut quondam iratis Pythona sagittis 
tinxeris et foedo victricia tela cruore. 

Mille tibi aeria pendebunt spicula quercu, 

mille arcus atque apta suo venabula ferro. 

At vos, quae nemora et rorantia fontibus antra 
incolitis, Nymphae, vestras si saepius aras 

verbena primisque rosis donavit Hyella 

et dedit aureolis insignia serta corymbis, 

vos ferte eoos ditantia cinnama lucos 
felicemque Arabum messem Assyriosque liquores. 
Vos aegram refovete et tristes pellite morbos. 
En virgo, examinis virgo tabescit et ille, 

ille decor roseo iam iam defloruit ore. 

Qualis purpureus secreta in valle hyacinthus 
quem mater tellus aluit gremioque receptum 
eduxit largo rore et felicibus auris, 

si caeli invasit vitium aut immanior Auster, 
paulatim laeto formae spoliatus honore 

deficit et moriens arentibus incubat herbis. 
Nunc etiam insuetos testantur rura dolores 

et desolatis squalescunt pabula campis: 

pro viola mediis horret paliurus in agris 
candidaque inflexo ceciderunt lilia thyrso 

et nulla irriguas pingunt vaccinia ripas 

et desunt nemori frondes et gramina pratis. 
Fons quoque desiliens praerupti tramite clivi 
contraxit liquidas nunc terrae in viscera venas 
et desiderio formosae accensus Hyellae 

vix fertur tenui per levia saxa susurro. 

Abde caput, miserande, et fracta turbidus urna 
muscoso occultare situ caecisque latebris. 

Non est quae vitreis tecum colludat in undis. 
Abde caput, miserande, cavoque inclusus in antro 
et lucem indignare et aperti lumina caeli. 

Non est quae blando currentem carmine sistat: 
non est quae dulces latices dulci hauriat ore. 
Crudeles morbi, vestro de semine labes 

insedit roseisque genis roseisque labellis 
deiecitque decorem oculis et saevior, eheu! 
ingruit et miseram silvis avertit Hyellam. 

A! ne dira lues contagia proferat ultra! 

A! ne artus ultra pallentiaque occupet ora! 
Parcite iam tenerisque genis tenerisque labellis 

et color et pulchrae redeat sua gratia formae. 

Tu vero, mea Hyella, meae pars altera vitae, 
pone metum. En, tibi Paeonios fert munera succos 
ipsa Pales alacresque ferunt sua dona Napaeae 
costumque Illyricamque irim vescumque papaver, 
quorum ope et effeto fugiant e corpore morbi 

et placidus fessis obrepat somnus ocellis. 

Iampue pedem in silvas referes notosque recessus 
adventuque tuo fonti cursum uberis undae 

et nemori frondes et pratis gramina reddes 

et fecunda novis ridebunt frugibus arva 

et tibi odoratos summittet terra colores. 


DAPHNIS 


Beate fons, ocelle fontium omnium, 

qui picta multis prata floribus rigas 
tuoque suavem rivulo halitum accipis, 
unde ipse odoratis quoque affluis aquis, 
has lacrimas saevi doloris nuntias 

Daphnis secundo amore iam diis proximus, 
nunc omnium miserrimus, libat tibi, 

ut bella Erilla, dum calore languida 

tuis refrigerat papillas undulis 

tuoque fessa conquiescit in sinu, 

quem mi peperit, identidem luctum hauriat; 
identidem illa, illa hauriat, seu lucido 
fovet liquore membra sive candidas 
manus et aureas simul lavit comas. 

Sic dura forsan molliet praecordia 
roburque tandem pectoris flectet sui. 
Formosa Erilla vosque muscosi specus 

et vos comantibus decorae ramulis 

valete lauri, quae meis laboribus 

saepe adfuistis et doloris consciae 
impressa levi signa fertis cortice. 

Vestris in umbris, vestro in amplexu miser 
non amplius meos amores concinam, 

nec sibilantium licebit arborum 

captare frigus in tenaci gramine 

gregesve blanda detinere fistula. 

Hunc ego diem hauriam supremo lumine, 
hoc intuebor ultimum solis itubar. 

Iam iam emoritur animus mihi et pallentia 
iam iam ora dirae imago mortis occupat. 
Quare meo donate fletu et lacrimis, 

vale, beate fons, ocelle fontium. 

BERNARDINO PARTHENIO (d. 1589) 


ZEPHYRIS 


Luteolam hanc caltham hosque immortales amaranthos 
collapsos pleno Chloridos e gremio 

servat Acon vobis, Zephyri, texitque coronam. 
Conveniunt vestris mollia serta comis. 

Vos modo Leucotheam, nymphis dum immixta Dianae 
et cingit saltus persequiturque feras, 

incolumem servate aestu neu mollia laedat 
oraque neu redeat sole perusta domum. 


PasTORIBUS 


Custodes ovium, dum per iuga summa capellas 
balantumque agitis per nemora alta greges, 

parva meo, sed grata abeunti dona sepulcro 
ferte. Quis extremo parva neget cineri? 

Exsultent mihi lascivi cum matribus haedi 
ad tumulum; errantes dux canat inter oves. 

Vere novo nova serta ferat mihi rustica pubes 
et cumulet vernis funus inane rosis. 

Atque aliquis matrum distento ex ubere sinum 
impleat et manes donet habere meos. 

Est etiam invisas Lethaei ad fluminis undas 
atque aliqua ad Stygias gratia vivit aquas. 

MARCO ANTONIO MURETO (1526-1585) 
M. Antonius Muretus Ivtio Roscio S. 


In hac commutatione consilii de instituenda ratione studiorum 
tui, nihil me magis sollicitum habet quam quod nescio, quos 
progressus in Graecis litteris feceris. Quarum sine mediocri 
saltem cognitione cave putes ad ullam doctrinae praestantiam 
perveniri. Eis si ita imbutus es, ut possis Aristotelem suapte 
lingua loquentem intellegere eiusque etiam interpretes Graecos 
sine cuiusquam interpretatione Latina consulere, non invitus 
patiar te ad studia philosophiae gradum facere; etsi, ut verum 
fatear, Demostheni, Thucydidi, Herodoto, Xenophonti, et huius 
generis scriptoribus praetereaque poetis Graecis annum adhuc 
unum dari maluissem. Volo equidem, quicquid ages, prospere 
tibi ac feliciter evenire, sed tamen non committam ut, si absque 
illo instrumento te ad philosophiam contuleris, dicere umquam 
possis, Muretum tibi eius consilii auctorem fuisse. Neque haec 
a me ita disputantur, quasi tibi in iis litteris, quae humaniores 
dicuntur, consenescendum arbitrer; longe semper ab ea sententia 
meus abfuit animus, sed tu et ea aetate es, ut properare non 
debeas, et eo ingenio, ut, si firma ac solida doctrinae fundamenta 
ieceris, ad summa omnia facile perventurus esse videaris. Nam 
quod ais sine eloquentia multos ad summam amplitudinem 
pervenisse, sine sapientia neminem, verius dixisses et sine sapientia 
et sine eloquentia et sine wllo vero bono multos ea, quae vulgo 
habentur amplissima, et olim consecutos esse et cotidie consequi. 
De quibus constitueram hoc loco pluribus disserere, sed avocor. 
Tres enim hic habemus cardinales, Augustanum, Varmiensem, 
Alciatum; qui mihi omne prope tempus eripiunt. Mi Rosci, 
ignosce occupationibus meis et vale. Tibure, III Non. Octobr. 
MDLXX.—Ep. I. 94. 


M. Antonius Muretus Pavuto SacraTo Suwo &. D. 


Volo te, mi Sacrate, miseriarum mearum participem facere: ita 
enim leviores videntur fore, si eas in amicissimi hominis sinum 
deposuero. Accidit mihi his diebus quiddam, quod me prope ad 
insaniam adegit; certe quidem ita conturbavit, ut numquam in 

vita commotiorem fuisse me meminerim. Nosti, opinor, facili- 
tatem meam et ut omnes, qui notam modo aliquam humanitatis 
prae se ferre videantur, in bibliothecam meam admittere eisque 
mea omnia aperire ac patefacere soleam. Eorum quidam (quis 
fuerit suspicari possum, pro certo affirmare non possum) nuper 
data occasione Plauti librum, in quo emendando viginti quinque 
annos et eo amplius insudaveram, furto subripuit; et una cum 
eo alios aliquot libros, quorum iactura minus me movet, quia 
similes alios pecunia parare possum. Plautus me conficit, Plautus 
me angit et exanimat, Plautus quiescere me non sinit! Perierunt 
tot annorum sudores ac vigiliae; adempta est voluptas, quam 
maximam ex illius lectione capiebam; praecisa spes gloriolae, quae 
ex toto locis emendatis sperari poterat, quam etsi non aucupor, 
facere tamen non possum, quin doleam eam mihi mea stultitia, 
aliena improbitate subreptam. Idem ille plagiarius, quisquis est, 
septem folia libelli mei, quae tu ad me miseras, abstulit, in quo 
magis etiam improbitatem suam declaravit, quiid quoque suffurari 
voluerit, ex quo ad se quidem nihil commodi, ad me autem 
aliquid incommodi perventurum esset. Peto igitur a te, primum 
ut meo dolore doleas, deinde ut ad me quam primum septem illa 
prima folia mittas; octavum enim habeo. Ego autem missurus 
ad te statim sum interpretationem Graecorum et indicem eorum, 
quae a librariis peccata sunt. Valeetmeama. Romae. III Idus 
Januar. MDLXXXI.—Ep. III. 28. 


M. Antonius Muretus PAuto SacraTo Suo S. D. 


Otiosus sum. Non saepe usurpare mihi hoc verbum licet. Ut 
igitur, si una essemus, quicquid daretur otii, tecum libentissime 
consumerem, ita nunc tecum absens per litteras colloquar. Sed 
ut inter praesentes, cum sermonis argumentum deest, quaerere 
alter ex altero solet, ecquid novi audierit, ut inde nascatur sermonis 
occasio, ita fingam te ex me nunc quaesiisse, num quid novi 
Romae acciderit. Utrum autem respondeam incertus sum: 
novane multa cotidie et accidisse et accidere, an nihil omnino 
novi. Nam et multa nova, insperata, inopinata cotidie eveniunt 
et alia quadam ratione vetera, vulgata, usitata omnia. Hic, 
quem nuper nemo adspectu, nemo sermone dignabatur, repente 

dives effectus colitur ab iis, qui eum haud ita pridem ne resalutan- 
dum quidem esse duxissent ; fastidit eos ipsos, quos nuper horrebat; 
aditur per epistulam ab iis, qui nudius tertius eum, si quid peteret, 
postridie redire iussissent. Quis non hoc miretur ut novum? 
Fit ille ex gregario milite episcopus, alius mulos stringere ac 
defricare solitus, tamquam ex fonte aliquo biberit, qui prudentes 
et rerum multarum experientes efficiat (ut olim Pirene pota facie- 
bat poetas), in consilium de maximis rebus adhibetur, supercilii 
ac capitis motu de maximi momenti negotiis, nemine ridente, 
decernit. Alius, cuius mane exituri atrium cohortes clientium 
obsedebant, cuius aures precibus obtundebantur, manus osculis 
conterebantur, ab iis, quos nuper adspectu beabat, insalutatus 
praeteritur. Cui non haec nova et admiranda videantur? Sed 
haec qui mirantur, numquam eis quod mirentur defuturum est. 
Vetera sunt, cotidiana sunt, obsoleta sunt. Non tam mirandum 
est, quod eveniant, quam mirandum esset, sinonevenirent. Quam 
multos, qui diu iacuerant, in altum repente sublatos, quam multos, 
cum diu in sublimi stetissent, momento deiectos vidimus? Qui 
talia mirantur, solem vesperi occidere eundemque mane redire 
mirentur. Ego si in quempiam virum antiquae fidei ac probitatis 
inciderem, qui et aliis honesta praeciperet et ipse ad regulam suam 
viveret, qui sine ambitione, sine simulatione, sine malis artibus 
ad virtutem et ad honestatem tota mente ferretur, clamarem, 
“Porro, Quirites!’ Id mihi novum, inusitatum, admirabile 
videtur. Aegrotare hunc, illum mortuum esse, alii natos liberos, 
alii mortuam uxorem, illum iter ingredi, hunc in urbem redire: 
haec ita communia et tralaticia sunt, ut mirer esse qui talia 
mirentur. 

Sed nonne divinaveram fore, ut non diu otiosus essem? Ecce, 
tibi nescio quis fores cubiculi pultat! Quicumque est, exspectabit 
tamen, dum has litteras obsignavero. Multum illi debes, quis- 
quis est. Onerassem te hodie tam multis nugis, ut petiturus fueris 
ame, ut potius nihil omnino scriberem quam talia scriberem. 
Sed iterum ac tertio iam verberatae sunt fores. Valebis igitur et 
ineptias meas aequo animo feres. Romae. XVI Kal. April. 
MDLXXXII.—Ep. III. 32. 

Oratio Manpatu S. P. Q. R. Hasira In AEDE Sacra B. MarRiaB 
Vircinis Quae Est In Capitotio In Repiru Ap Ursem M. 
Antonir CoLtuMNAE Post Turcas Navatt Progtio VicTos 
Ip1p. Decempr. ANNO MDLXXI 


Si ulla post hominum memoriam parta victoria est, in qua et 
admirabilis se divini numinis potentia ostenderit et quid fortium 
virorum virtus, quid singularis ductorum prudentia valeat cog- 
nitum ac declaratum sit, in hac certe, quam superioribus diebus 
imperatores ac milites nostri ex immanissimo ac taeterrimo 
Christiani nominis hoste rettulerunt, ita haec omnia patefacta 
sunt, ut numquam maioribus aut illustrioribus argumentis aut 
illustrata esse aut in posterum illustrari posse videantur. Quare 
et immortali ac praepotenti Deo, huius tanti boni, ut aliorum 
omnium auctori, gratiae quantas maximas animus noster capit 
agendae sunt; et fortissimis ac clarissimis viris, qui periculum a 
nobis omnibus ‘vitae suae periculo depulerunt, qui barbaris in 
nos irruentibus iter corporibus suis occluserunt, qui pestem ac 
perniciem, quam illi nobis machinabantur, in ipsorum capita 
converterunt, qui illorum temeritatem consilio, furorem fortitudi- 
ne, audaciam virtute superarunt, novi atque inusitati honores 
pro nova ipsorum atque inusitata virtute tribuendi. Quod enim 
tantum ac tam singulare honoris genus reperiri aut excogitari 
potest, quod non et aliis, qui egregiam in hoc bello reipublicae 
Christianae operam navarunt, et tuae imprimis, M. Antoni 
Columna, virtuti rebusque gestis et ab aliis Christianis populis 
et praecipue a populo Romano debeatur? Cuius universi quod 
sit erga te studium, quae voluntas, neque tibi umquam aut 
dubium aut obscurum fuit; et tamen nuper apertissime cognoscere 
potuisti, cum tuo in urbem ingressu tantus ad te omnium aetatum 
atque ordinum concursus factus est, tanta effusa omnis generis 
multitudo, ut ipsi septem colles, ipsa urbis moenia, si natura 
pateretur, sedibus suis relictis obviam tibi prodire cupere videren- 
tur. Quacumque incesseras, faustis acclamationibus omnia per- 
sonabant, omnes redundantem et foras erumpere gestientem 
laetitiam ore, oculis, manibus indicabant, omnium in te uno fige- 
batur obtutus, omnes te, non ut unum ex principibus civitatis, 
sed ut firmissimam ac solidissimam Romani nominis ac dignitatis 

columnam, intuebantur. Caelum ipsum manifesto favit honori 
tuo, cum, quod aliquot dies antea triste ac nubilum fuerat, 
ingressuro te ita derepente nitere coepit, ut illa subita serenitas 
facile omnibus indicarit honores, qui tibi haberentur, etiam 
caelestium iudicio comprobari. Nunc quoque quanta hoc augustis- 
sinum templum frequentia hominum compleverit vides; qui 
omnes eo animo huc convenerunt, ut Christo Iesu victori et 
victoriarum datori, ut beatissimae virgini, ut ceteris caelitibus, 
quorum auxilio hane victoriam Sine ulla dubitatione acceptam 
ferre debemus, tum propter fusos ac fugatos hostes, tum propter 
te salvum ac sospitem in patriam reductum, rite ac pie, ut debent, 
gratias agant. 

Beatum te, M. Antoni, propter cuius et abeuntis periculum 
et redeuntis salutem templa complentur! Meminimus omnes, 
superioribus mensibus te ad bellum profecto, quae tota urbe fuerit 
trepidatio, quae sollicitudo, qui pavor. Quamvis enim et duces 
delecti erant fortissimi ac sapientissimi et ex toto propemodum 
orbe Christiano flos ipse nobilitatis convenerat et praecipua 
Italiae atque huius urbis ornamenta ac columina in exercitu 
versabantur, tamen eo magis metuebantur varii bellorum et 
ancipites casus, quod, si quid aut propter vim tempestatum aut 
propter hostilium copiarum magnitudinem aut quo alio eventu 
gravius accidisset, nulla reliqua spes erat ullum amplius aetate 
nostra talem exercitum posse denuo comparari. Vagabatur autem 
toto mari infinita quaedam latronum multitudo nostro sanguine 
cruenta, nostris spoliis onusta, qui et semper alias suopte ingenio 
feroces et tum maxime propter recentes victorias spe atque 
animis inflati tantos sibi spiritus, tantam arrogantiam sumpserant, 
ut classem quidem nostram a se spiritu ipso difflatum iri, ea vero 
disiecta quasi lanua quadam effracta ac revulsa, omnes sibi 
Christianorum portus, omnes insulas, omnem oram maritimam 
apertam fore arbitrarentur. Augebat timorem nostrum quod 
anno superiore eas Deus alienatae a nobis propter peccata nostra 
voluntatis suae significationes dederat, ut non iniuria trepidaremus, 
ne ille, merito nobis iratus, per hostes nominis sui a populo suo 
poenas repetere decrevisset. Sed o caeca hominum iudicia! o 
abstrusa et recondita Dei consilia! o bonitatem ac clementiam 
ipsius perpetuo praedicandam! * * * 

O Nonae Octobres, quam faustam ac felicem nobis posterisque 
nostris vestri memoriam reliquistis! Quis non eorum, qui proelio 
non interfuerunt, ut sibi liceret spectasse quae illo die gesta sunt, 
annum unum de consequentis vitae suae spatio, si fieri posset, 
ademptum velit? Solem, ego ipsum ita vivam, in tam pulchro 
spectaculo, ut Iosue olim adversus Amorraeos pugnante, sub- 
stiturum fuisse arbitror, nisi tanto fuisset vincendi celeritas ut, 
qui nihil metuebant, id unum metuere viderentur, ne prius 
advesperasceret quam omnes hostes aut caesi aut capti aut fugati 
essent. Quaenam igitur statuae, qui arcus, quae columnae, quae 
tropaea vobis excitari poterunt, viri fortissimi, quae non dico 
paria esse meritis vestris, sed eorum partem adumbrare aliquam 
possint? Qui futuri sunt usque eo diserti ac copiosi historiarum 
scriptores, qui, cum ad Naupacteam victoriam ventum erit, non 
potius metuant, ne quid de illius magnitudine deterant quam 
eam se verbis exaequare posse confidant? Semper enim iustum 
minuendi metum faciunt ea, quae amplificandi spem sua magni- 
tudine sustulerunt. Vos exsultantem barbarorum audaciam 
compressistis, vos maria illis clausistis, nostris aperuistis, vos 
flammam atque ferrum, vos caedem, incendia, rapinas, libidinem 
a Christianorum vita, tectis, fortunis, corporibus arcuistis, vos a 
templis sacrilegia, ab oppidis direptionem, ab agris vastitatem 
depulistis; per vos cruentata ac tepefacta maria illorum sanguine 
redundarunt, per vos vicina litora illorum aut sauciorum aut 
morientium inconditis ululatibus personarunt; vobis magistris 
didicit noster miles vincere, barbarus vinci, vobis Christianorum alii 
vitam debent, alii libertatem, omnes securitatem. 

Durum, fateor, fuerat audire tam multa oppida a_nefariis 
latronibus capta, tam multa incensa, tam multasregiones vastatas, 
abducta in servitutem tam multa hominum milia, sed, si Christi 
potentia, si Christianorum fortitudo aliter apud barbaras gentes 
illustrari quam post tot acceptas calamitates non poterat, prope 
est ut exclamem tanti fuisse. Certe quidem, ut verni temporis 
clementia et amoenitas minus hilararet animos nostros, nisi eam 
hiemis rigor et asperitas antecessisset, ita minus omnes huius 
victoriae iucunditatem ac dulcedinem sentiremus, nisi eam cum 
superiorum temporum tristitia et acerbitate compararemus. 

Neque vero eos tantum, qui ex illo vobis omnibus salutari proelio, 
re bene gesta, incolumes reverterunt, omnibus maximis honoribus 
debemus afficere, sed eorum quoque memoriam grato animo amplis- 
simisque laudibus prosequi, quos in illo conflictu fortiter dimi- 
cantes non tam vis hostium perculit quam ille ipse, pro quo pug- 
nabant, sibi pigneratus est Christus. Qui si, ut credibile est, prius 
Christiano ritu expiati ac culpis omnibus soluti, tunc vero in 
Deum tantum intuentes et in eo mente ac cogitatione defixi vitam 
pro illius gloria proiecerunt, eodem illo temporis puncto angelorum 
legionibus stipati, triumphantes in caelum evolarunt. O vos beatis- 
simos, qui sanguinem vestrum pro eo, fudistis, qui prior ipse pro 
vobis sanguinem fuderat! Quimortem naturae debitam pro vitae 
auctore potissimum reddidistis! Illi impii, quos tum concidebatis, 
cum concidistis, et mortem oppetierunt cum ignominia et mortui 
poenas nunc ad inferos luunt; vos vero et extremum spiritum 
victores cum gloria effudistis et, mortali condicione vitae in im- 
mortalitatem commutata, piorum estis aeternam sedem et locum 
consecuti. Beata vita, quae tali morte conclusa est! Beata mors, 
quae tali vitae principium dedit! 

Sed ut ad te, M. Antoni, mea iam revertatur oratio, neque 
populus Romanus ignorat neque umquam ulla ignoratura est aut 
gens aut aetas huius immortalis gloriae multo tibi plus quam pro 
virili parte deberi. Tu iam inde a principio, cum a sanctissimo 
pontifice Pio Quinto huius saluberrimae principum Christianorum 
coniunctionis fundamenta iaceretur, ad eam rem ex ipsius sententia 
conficiendam plurimum laboris, operae, auctoritatis contulisti. 
Tu cum classi pontificiae summo cum imperio praefectus esses, in 
Siciliam profectus, interea, dum Ioannes Austrius, non mea tantum 
sed omnium praedicatione maior adulescens, cuius in totam Chris- 
tianorum classem summa erat auctoritas ac potestas, eodem per- 
veniret, et milites et classiarios studiosissime exercuisti et, ut 
omnium rerum ad maritimum bellum necessariarum copia 
suppeteret, perfecisti. Tu, quotiens de summa re deliberatum 
est, eas sententias dixisti, quae summam prudentiam cum summa 
animi excelsitate coniunctam indicarent. Tu, cum offensiones 
quaedam intervenirent, quae rem in summum periculum ad- 
duxerant, iratorum animis sapientissime capto consilio et gravi 

atque accommodata ad tempus oratione mitigatis ac compositis, 
nascentis mali occasionem sustulisti. Tua cohortatione inflammati 
milites ad pugnam exarserunt, tuum in ipsa pugna exemplum 
secuti omnia pro Christo pericula contempserunt. Pervenit ac 
perlatus est usque huc tuarum immortalitate dignarum vocum 
sonus: Optimis auspiciis geri quaecumque pro Christiana religione 
gererentur; barbaricam audaciam cedentibus instare, instantibus 
cedere; nostrorum et victoriae et morti immortalem gloriam 
propositam esse; illo duce atque auspice, cuius bracchia in cruce 
pendentis effigies e summo regiae triremis eminens nostros ani- 
maret, terreret hostes, de secundo proelii exitu nemini esse dubi- 
tandum. Audivi, audivi ipse de fortissimo viro, cuius eximia 
virtus et saepe alias et in hoc bello vel maxime spectata est, 
quique tuorum in hac expeditione consiliorum ac laborum par- 
ticeps fuit, quam praeclarum tibi quamque honorificum testi- 
monium tribuerit divinus adulescens, Ioannes Austrius, postridie 
eius diei quo debellatum est, cum aperte praedicaret tuum in hac 
sancta belli societate conflanda praeter ceteros laborem ac studium, 
in deliberando prudentiam et altitudinem animi, in re gerenda 
fortitudinem et alacritatem exstitisse, te et committendi proelii 
consuasorem et comparandae victoriae adiutorem sibi praecipuum 
fuisse. 

Quae cum omnia magna et praeclara sint, multo tamen a te 
maiora et praeclariora populus Romanus exspectat. Properant, 
M. Antoni nostra omnium vota, quique animis praesentis gaudii 
magnitudin,em capere vix possumus, rerum a te gestarum prae- 
stantia, quasi quibusdam alis, sublati, cogitatione et spe multo 
iam ulterius provolamus. Non satis est impulisse hostem; pro- 
sternendus et opprimendus est, antequam se novis opibus copiis- 
que renovarit. Extorquenda sunt vobis ex illius beluae faucibus 
impioque dominatu ampla illa et opima regna, in quae a Romano 
imperio distracta atque divulsa nullo iure iniustissimus possessor 
invasit. Tendit vobis Iudaea supplices manus et palmas, quarum 
feracissima est, vestris victoriis triumphisque despondet obtesta- 
turque vos per eum, quem ex purissimae matris utero mirabiliter 
exeuntem excepit, cuius vestigiis impressa, cuius admirandis 
operibus nobilitata, cuius sparso pro nobis omnibus sanguine 
irrigata est, ne se diutius patiamini indigna Christi hostium ser- 

vitute oppressam teneri. Duce olim columna Iudaei ex dura 
ac diuturna servitute extracti sunt. Utinam nostris quoque 
temporibus Iudaea ipsa duce Columna ex multo duriore multoque 
diuturniore servitute extrahatur! Proditum est litterarum 
monumentis, imperante Constantio, Constantini Magni filio, 
visam esse in caelo sub specie crucis ingentem columnam corona- 
tam, quae longe lateque collucens a monte olivarum usque ad eum 
montem, ubi Christus pro nobis omnibus morte affectus est, 
pertineret. Declarandum est tibi, M. Antoni, rebus ac factis tam 
insigne prodigium ad te et ad gentem tuam pertinere. 

An vero gentes quaedam antiquis temporibus propter violata 
maiorum suorum sepulcra gravissima bella susceperunt; nos Jesu 
Christi, Domini ac Dei nostri, sepulcrum, monumentum salutis 
nostrae, pignus resurrectionis nostrae, ab immundis canibus tam 
diu teneri eisque ludibrioesse patiemur? Ite potius optimis omini- 
bus, generosae ac fortes animae, ite accensa divinae gloriae 
studio pectora, continuate victorias, connectite triumphos, in- 
videte posteris vestris gloriam eius terrae, ex qua salus nostra 
prodiit, ab immanibus beluis receptae ac recuperatae. Ubi 
melius sanguis spargi potest? Ubi melius vita deponi? Ubi 
verior ac solidior gloria comparari? O Christe, te appello! In 
tua manu bellum et pax, in tua manu victoriae, in tua manu 
regum ac populorum corda sunt. Inspira nostris ardorem pug- 
nandi, da eisdem vim facultatemque vincendi, immitte eam men- 
tem principibus ac populis, qui nondum in hance sanctam socie- 
tatem nomina dederunt, ut id primo quoque tempore facere 
maturent, non quod tu, qui omnia potes, aut eorum opera aut 
nostra ad hostes tuos obterendos egeas, sed ut omnes, qui tuo 
nomine gloriantur, in partem aliquam veniant eius gloriae, quae 
ex nominis ac cultus tui propagatione capietur. Et quandourbem 
Romam imperii sedem ac domicilium, Ecclesiam Romanam religi- 
onis firmamentum esse voluisti, da Pio Quinto pontifici, da populo 
Romano hoc munus, ut in hance potissimum urbem et ad hunc 
potissimum pontificem partae tam nobilis victoriae aliquando 
nuntius afferatur. Dixi.—0Or. I. 19. 

ReEpETITURUS LipRros ARISTOTELIS DE Morisus; ORATIO HABITA 
Romak Pripie Non. Novemsr. MDLXXXIII 


Primum quidem Deum immortalem veneror, auditores, ut, si 
hos viginti annos, quibus huic muneri praefui, pro singulari erga 
me populi Romani caritate ac benevolentia progue maximis in 
me cum aliorum pontificum tum praecipue Gregorii XIII, 
principis immortalitate dignissimi, beneficiis, eo semper animo fui 
ut de utilitate vestra non minus saepe quam de mea cogitaverim, 
ut numquam rationes meas vestris anteposuerim, ut semper eam 
docendi rationem tenere studuerim, non quae aut minus laboris 
aut plus ostentationis habitura, sed quae vobis plus verae ac 
solidae eruditionis paritura videretur, ita me, quod reliquum est 
aetatis, in eiusdem muneris procuratione placide ac tranquille 
exigere patiatur; deinde autem, ut vobis omnibus inspiret amorem 
erga honesta studia et cupiditatem ea in isto aetatis flore discendi, 
quae vobis aliquando, tum privatim, tum publice, et utilitatis et 
dignitatis plurimum allatura sint. Quod cum peto, non tantum 
vestra, sed etiam mea causa peto. Nam cum quietis ac tranquilli- 
tatis meae, cuius et semper natura amans fui et hac ingravescente 
aetate cotidie magis indigeo, magna pars in eo posita sit, ut a 
vobis attente ac libenter audiar, non dubito quin id facile im- 
petraturus sim ab iis omnibus, qui ipsi prius a se, ut se ament 
neque umquam per ludibrium et pervicaciam animi et suis et 
alienis commodis obstare cupiant, impetrarint. Quam spem cum 
de vobis huius annui curriculi nostri principio, ut si umquam alias 
aut potius maiorem quam umquam alias, animo perceperim, 
obsecro obtestorque vos, auditores, ut vel mea causa vel vestra 
vel etiam tot virorum dignitate praestantium, quos hodierno die 
huc convenisse et industriae meae iudices atque arbitros et modes- 
tiae vestrae testes ac spectatores futuros videtis, eam unius horae 
attentione ac silentio comprobetis. Etenim qui pulcherrimos et 
a me semper in prima commendatione habitos libros Aristotelis 
de Moribus ad Nicomachum, quos vicesimo abhine anno ex hoc 
ipso loco interpretari coepi, nunc denuo (quod Deo volente ac 
propitio fiat) interpretari constituerim, cum sciam hoc consilium 
meum non prius quam hesterno die plerisque vestrum notum 
esse potuisse ideoque multos esse, qui non modo meditati ac 

parati, ut par est, huc venire, sed vix libros sibi prospicere potu- 
erint, decrevi hodie, quae illorum librorum propria sunt, non 
attingere, sed universe ac communiter de tota studiorum nostrorum 
ratione disserere et quaerere verane an falsa sint ea, quae plerique 
putant de causis, cur hodie neque tam docti neque tam diserti 
homines quam olim fuerunt reperiantur. 

Saepe enim interfui querelis eruditorum et ingeniosorum homi- 
num, qui de temporum nostrorum infelicitate quererentur, quod, 
cum et ingenia nihilo quam antiquitus deteriora sint et aliis maio- 
ribus et magis arduo ac difficiliore in loco positis virtutibus aetas 
nostra facile vetustatis gloriam aequaverit (si quidem et rei militaris 
ductandorumque exercituum et reipublicae in pace atque otio trac- 
tandae scientia satismulti memoria nostra, qui nulli veterum cede- 
rent, exstiterunt),hacmolliore, ut videtur, et parabilioreeloquentiae 
et eruditionis laude nemo prorsus exoriatur, qui antiquitati contro- 
versiam facere audeat; sed praeclare secum actum esse ducant, 
si qui hoc tempore multo sudore multisque vigiliis hoc consecuti 
sunt, ut a veterum praestantia non longissime abesse videantur. 
Atque illud quidem facile conveniebat inter omnes, non eandem 
esse diligentiam in hominibus nostris, quae in veteribus illis, quos 
admiraremur, fuisset; merito abesse nos ab illorum gloria, quorum 
non imitaremur industriam; labore venalia esse praeclara omnia; 
inique facere qui industriorum praemia peterent otiosi; neque esse 
quod quisquam nostrum sibi blandiretur aut cuiusquam e nostris 
studium et diligentiam cum illa veterum pertinaci et indomita 
discendi cupiditate contenderet. Illos incensos et inflammatos 
amore doctrinae omnibus sibi aliis voluptatibus interdixisse, rei 
familiaris curam abiecisse, cibo, potu, somno saepissime abstinuisse, 
omne sibi tempus perire ratos, quod non in studio poneretur, non 
modo valetudinis dispendio, sed ipsius vitae periculo bene emi 
putantes, quod tam ferventer adamassent. Nos, quod somno, 
quod voluptatibus, quod avaritiae, quod ambitioni temporis 
superest, collocamus in litteris et, cum quidvis potius agamus, 
miramur impares esse nos iis, qui hoc unum agebant. Memoriae 
proditum est, cum populus Atheniensis decreto cavisset, ut capite 
lueret, si quis Megarensis pedem in astu intulisset, Euclidem, qui 
indidem erat Socratemque ante id decretum audire coeperat, 

cum sermonibus illius carere nollet, cotidie, cum advesperasceret, 
tunica longa muliebri indutum et versicolore pallio amictum, 
capite atque ore velato, Megaris Athenas ad Socratem commeare 
et sub lucem eodem ornatu ad suos redire solitum. Tanti putabat 
studiosissimus adulescens aliqua saltem noctis parte Socratem 
audire, ut ea de causa et singulis noctibus amplius quadraginta 
milia passuum conficere et vitam suam in apertum discrimen 
exponere non vereretur. Mirum non est tanto nos eis inferiores 
esse doctrina, quanto doctrinae amore inferiores sumus. 

Sed de neglectu bonarum artium et de illo quasi torpore ac 
veterno, qui iam pridem iuvenum nostrorum animos occupavit, 
et dixi saepe alias et dicturus sum, si forte dicendo eum excutere 
et aliquos eorum qui me audient excitare ad vigilantiam possim. 
Alteram causam esse dicebant, quae profectus nostros impediret, 
quod multo durior ac difficilior esset nostra quam veterum condicio. 
Illi enim eum sermonem, quo in discendis tractandisque bonis 
artibus usuri essent, a nutricibus cum lacte bibebant, a populo 
condiscebant, neque aut Atheniensibus ut Attice, aut Romanis 
ut Romane loquerentur, sudandum neque aut consulendi magistri 
aut libri pervolutandi erant; a poetis, quorum lectione puerilis 
aetas oblectari et ad humanitatem informari solebat et in quibus 
interpretandis nullum fere aliud grammaticorum munus erat 
quam ut fabulas explicarent et aliquas, si forte, peregrinas voces, 
quas illi glossas vocabant, et interdum genera quaedam dicendi ab- 
strusiora et a vulgari loquendi consuetudine remotiora indicarent, 
ab eis igitur, prout cuiusque ingenium aut voluntas ferebat, aut 
ad politicos sive rhetores deducebantur aut imbuti prius mathe- 
maticis disciplinis ad dialecticos et ad physicos sese applicabant 
et, verborum cura liberi ac soluti,ad res modo ipsas intellegendas 
ac pervidendas omnem industriam ac diligentiam conferebant. 
Qui eloquentiam adamarant, iis theatra, iis forum, iis curia pro 
schola; qui causas diserte agebant, qui ad populum verba facie- 
bant, qui sententiam de publicis negotiis dicebant, pro magistris 
erant; unum aliquem ex eis deligebant, quem colerent, quem 
sectarentur, cuius ad exemplum se conformarent, cuius consue- 
tudine et disertiores fierent et sapientiores. Nos non unam, sed 
duas peregrinas linguas discere cogimur neque peregrinas modo, 

sed iam pridem exstinctas quodammodo ac sepultas. Nam si 
aliqua urbs aut aliqua gens esset, in qua vulgo homines Graece 
Latineve loquerentur, mitteremus eo pueros nostros, ut, cum a 
teneris unguiculis sermonis usum combibissent, grandiusculi de 
rebus modo ipsis cogitarent. Nunc nobis diutius luctandum ac 
sudandum est circa principia et in ipsis, ut ita dicam, carceribus, 
quam priscis illis, ut a carceribus ad metam pervenirent. Nobis, 
antequam Latine aut Graece balbutire possimus, multa cura, 
multis vigiliis, multis magistris opus est, et iis plerumque magistris 
meliorum inopia utendum, qui ad id, quod se docere profitentur, 
aliis ipsi magistris indigerent. Ita quam illi facultatem ac copiam 
sine ullo labore a matribus et a nutricibus et a populo hauriebant, 
eius nos ut umbram aliquam consequamur, meliorem aetatis 
partem in eo consumere cogimur. Itaque gravis illa conquestio, 
qua nobilis olim poeta usus est in deploranda bellorum civilium 
calamitate: 
Heu! quantum terrae potuit pelagique parari 
hoc quem civiles habuerunt sanguine dextrae! 

ad nostra quoque studia non inconcinne accommodari potest. 
Sic enim et nos dicamus licet: Heu! quantum rerum ac sapientiae 
parari potuit eo labore, qui necessario nobis ad intellegentiam 
usumque linguarum capiendus fuit. 

Haec una ratio tantum apud nonnullos potuit, ut publice per- 
suadere conati sint, inutile esse totum illud studium, quod in 
Graecis et Latinis litteris poneretur; sua cuique lingua philoso- 
phandum, ut et illi fecissent. Non enim Democritum, Platonem, 
Aristotelem aut Hebraeorum aut Aegyptiorum sermone in dis- 
putando aut in scribendo usos esse, sed eo, qui popularibus suis 
notus esset; neque Demosthenem Persica aut Macedonica, sed 
Attica lingua habitum eloquentem; meram insaniam esse tantum 
operae ac temporis perdere, ut eum sermonem intellegamus eoque 
utamur, quo uti homines multis abhinc saeculis desierunt. Ne 
Demosthenem quidem aut Ciceronem curasse, illum, quomodo 
Cecropis aut Thesei, hunc, quomodo Euandri aut Romuli tempor- 
ibus Cives sui locuti essent; suae quemque, non gentis modo, sed 
et aetatis sermone contentum esse oportere. Addebant id eo faci- 
lius factu esse hominibus Italis, quod praeclara illa Graecorum 

Latinorumque monumenta iam pleraque omnia in eam linguam, 
qua vulgo utimur, conversa essent, ut, illo peregrinitatis quasi 
cortice ac putamine detracto, nucleis vesci et ut osse confracto 
sucum ac medullam ipsam exsugere liceret. 

A qua opinione quoniam ita dissentio, ut avocandis a Graecae 
ac Latinae linguae studio adulescentibus ipsa fundamenta dis- 
ciplinarum convelli ac labefactari putem neque ullam pestem 
praesentiorem aut ullum certius exitium omnibus ingenuis artibus 
afferri posse arbitrer quam si linguae illae, quae quasi sacraria 
quaedam earum sunt, neglegantur, exponam hoc loco breviter 
causas iudicii mei efficiamque, si potero, ut linguas quidem illas 
omni studio dignissimas esse, sed multa hoc tempore in earum 
tractatione peccari, liquido intellegatis. 

Duae praecipue mihi quidem causae esse videntur, adulescentes, 
cur et Graecam et Latinam linguam amare et in earum utraque 
praecipuum studium ponere debeamus. Una, quod Graece et 
Latine, Graece quidem et plures et praestantiores, sed tamen 
Latine quoque sat multi, eiusmodi viri scripserunt, ut propter 
admirabilem quandam sapientiam, qua illi tanto supra ceteros 
mortales floruerunt, ut aliarum gentium homines cum eis collati 
idiotae quidam et agrestes fuisse videantur, dignissimi sint, ad 
quos intellegendos omnis ab omnibus elegantioris ingenii hominibus 
opera conferatur. Nam si Platones, Xenophontes, Aristoteles, 
Theophrastos, addo huc etiam Plutarchos, Galenos (sed quo 
plures nomino, eo plures occurrunt digni qui nominentur); si 
tales etiam viros Italia extulisset, qui cogitationes suas perscrip- 
sissent eo sermone, quo vulgo Italia utitur, non ego quidem prop- 
terea ne sic quidem veteres illos sapientes patres ac duces negle- 
gendos dicerem, sed tamen aequiore animo ferrem, si quis Graeco 
sermone accuratius discendo supersedere vellet. Nunc cum domi 
nata et vernacula omnia tanto iaceant infra illorum dignitatem, 
quanto imae maximeque depressae convalles infra editissimorum 
caeloque, ut poetae loquuntur, minantium montium cacumina, 
quis iste tam mollis ac delicatus, quis tam ab omni vera pulchri- 
tudine aversus est, qui laborem non maximum, neque fortasse 
tantum quantus vulgo putatur, ad illos maximos viros intelle- 
gendos capiendum neget? Quod et ipsum de vetere Latina 

lingua dictum accipi volo. Nam ita me ille amet omnium prae- 
potens Deus, auditores, ut ego vobis de meo sensu libere atque 
ingenue loquar. Si ex Latinis scriptoribus neminem haberemus 
praeter Ciceronem, Vergilium, Senecam, Livium, Plinium, 
Tacitum, (et constat multos esse alios qui in diem album referri 
queant), sed si eos solos haberemus, iusta tamen mihi causa vi- 
deretur cur ad eos intellegendos linguam Latinam avide disceremus. 

Nunc accedit alia longe gravissima, quae nos incendere utriusque 
studio debeat. Nam cum earum linguarum, quarum usus eruditis 
cum vulgo communis est, unaquaeque et certis et angustis limiti- 
bus circumscripta teneatur, harum, de quibus agimus, usus toto 
propemodum terrarum orbe diffusus est. Italice loquentem soli 
Itali intellegent; qui tantum Hispanice loquatur inter Germanos 
pro muto habebitur; Germanus inter Italos nutu ac manibus pro 
lingua uti cogetur; qui Gallico sermone peritissime ac scientissime 
utatur, ubi e Gallia exierit, saepe ultro irridebitur; qui Graece 
Latineque sciat, is, quocumque terrarum venerit, non intellegetur 
tantum, sed apud plerosque admirationi erit. Atque haec causa 
vel maxima est cur Graece aut Latine potius quam Italice aut 
Gallice scribere quicumque id egregie praestare possunt debeant. 
Nam qui scribunt, aut utilitatem publicam aut gloriam suam 
sequuntur. Si utilitatem publicam, certe multo pluribus pro- 
derunt, si ea lingua scribant quae apud omnes gentes, quibuscum 
modo aliquid nobis usus aut commercii est, intellegatur. Gloriam 
quoque suam longius latiusque diffundent, si ea scribant, quorum 
pulchritudo ab omnibus populis ac gentibus percipi queat. Ut 
igitur peregrinantibus optabile esset, reperire genus aliquod 
nummorum, cuius eadem apud omnes aestimatio esset, multoque 
libentius uterentur iis quam illis, qui tertio aut quarto quoque 
die cum detrimento et cum molestia mutandi sunt, cum ibi 
tantum utiles sint, ubiimperat is princeps, cuius in dicione ducun- 
tur, ita nemo non videt, quanto commodius sit uti ea lingua, quae 
in omni gente ac natione reperit aliquos, et quidem non ex faece 
vulgi, sed ex quaque honoratissimos quosque, a quibus sine 
interprete intellegatur, quam iis, quae, simul atque pedem ex hac 
aut illa provincia extuleris, alios atque alios interpretes requirunt. 
Quomodo ex hac florentissima et nobilissima urbe in omnes 

terrarum partes, quomodo ex omnibus terrarum partibus in hanc 
urbem legationes mitterentur, si aliam linguam quam eam, cuius 
apud suos publicus usus est, nemo didicisset? Quomodo in illo 
augusto ac sacrosancto cardinalium collegio de gravissimis rebus 
et quas saepe iis solis notas esse expedit, qui sententiae dicendae 
ius habent, deliberaretur, si quot ex nationibus consessus ille 
constat, totidem interpretes adhibendi forent? Qua in re maiorem 
Latinae quam Graecae linguae utilitatem esse fateor; intellegitur 
enim a pluribus. Itaque ad usum Latina potior est, ad doctrinae 
copiam Graeca. 

Argumenta, quibus nituntur quicontrariam sententiam tuentur, 
infirma prorsus et imbecilla sunt. Aiunt veteres illos, qui tanta 
in admiratione sunt, sua quemque lingua philosophatos. Ego au- 
tem ita respondeo: si illis quoque temporibus lingua aliqua fuisset 
communis omnium, qui ubicumque essent, eruditorum, ignota 
ceteris, quales hoc tempore Graecam et Latinam esse constat, 
non est dubium quin ea potius cogitationes suas explicaturi 
fuerint quam ea, quae vulgo quoque communis esset. Nam ut 
poetae vulgus sibi invisum esse profitentur, ita ipsi quoque ad 
mysteria philosophiae turbam admittendam non putabant, ideoque 
obscurabant ea de industria, alii numeris, alii allegoriis, alii 
tenebroso quodam dicendi genere, ut ostenderent se sapientiae 
tantum studiosis scribere: quae causa fuit Aristoteli, cur libros 
quosdam suos et editos esse et non editos diceret. 

Aiunt Graecam Latinamque linguam iam pridem mortuas 
esse. Ego vero eas nunc demum non tantum vivere et vigere 
contendo, sed, si in tralatione perstandum est, firma valetudine 
uti, postquam esse in potestate plebis desierunt. Quam diu enim 
populari imperio regebantur, id est, quam diu penes populum 
erat, ut ait Horatius, arbitrium et ius et norma loquendi, assidue 
agitabantur, fluctuabant, nihil habebant certum, nihil stabile, 
unum saeculum eodem vultu durare non poterant; nunc ex quo 
ad optimates, ut ita dicam, redactae sunt et certis a scriptoribus 
petuntur, certis regulis ac praeceptionibus continentur, multis 
iam saeculis fixae atque immutabiles permanent. Si in vulgi 
potestate mansissent, hodie Ciceronem non intellegeremus, quem- 
admodum ne Ciceronis quidem temporibus intellegebantur ea, 

quae regnante Romulo aut Numa scripta erant; immo vero ipsas 
XII tabularum leges pauci qui intellegerent reperiebantur. Et 
videmus, quae vulgari lingua abhinc quadringentos annos scripta 
sunt, hodie non intellegi. 

Ut silvae foliis (ait Horatius) pronos mutantur in annos, 

prima cadunt, ita verborum vetus interit aetas, 

et iuvenum ritu florent modo nata vigentque. 


Illae igitur linguae cotidie moriuntur, cotidie nascuntur, quae 
pendent ex libidine imperitae multitudinis; quas autem ex populi 
servitute eruditorum usus vindicavit, illae non vivunt tantum sed 
immortalitatem quodammodo et immutabilitatem adeptae sunt. 

At quod temporis in linguis discendis consumitur, melius rebus 
ipsis cognoscendis impenderetur. Hoc argumentum ita demum 
aliquid valeret, si ab aliis scriptoribus verborum elegantia, ab aliis 
rerum cognitio peteretur. Nunc ita nobis a Deo consultum ac 
prospectum est, ut, qui Graece Latineque politissime scripserunt, 
iidem etiam sapientissime scripserint, ut non ab aliis verba, ab 
aliis rerum cognitionem petere oporteat, sed utraque ex iisdem 
fontibus eodem tempore haurire liceat. 

At omnia aut e Graeco sermone in Latinum aut etiam ex 
utroque in eum, qui laniis quoque et salsamentariis notus est, con- 
versa sunt: ita ut aut neutroillorum opussitautcertealtero tantum. 
Heu, me miserum! Cur non huius loci consuetudo fert ut pos- 
sim, quantum cuperem, arbitratu meo dicere? Quomodoegoistos 
acciperem, qui interpretibus fidunt? Sed quando id facere tem- 
poris angustiae prohibent, polliceor vobis me, quaedabitur dicendi 
occasio, in hoc argumento versaturum esse et ostensurum quam 
necesse sit in crassissima rerum ignoratione perpetuo versari eos, 
qui, praesidio interpretum freti, Graecae ac Latinaelinguaestudia 
neglegunt; simulque indicaturum quibus in rebus a plerisque in 
studiorum causa peccetur; quaeque verae causae sint, cur aetas 
nostra tantopere veteribus cedat. Vos, auditores, efficite, ne vobis 
prior illa causa, quam dixi, torporisacneglegentiaenoceat. Afferte 
huc amorem doctrinae, afferte diligentiam et attentionem; ego, 
ut cotidie vobis res attentione dignae affatim suppetant, pro- 
videbo. Idque eo magis, quod in his Ethicorum libris tantum 
usque a puero studii posui, ut, nisi aliquid exspectatione vestra 

dignum praestitero, recusare non debeam, quin huius loci ampli- 
tudine parum dignus habear. Vos vero, ornatissimi viri, ignoscite, 
si, quod a vobis tam benigne auditus sim, ne gratias quidem vobis 
agendas putem. Nam sive oratio mea vobis molesta fuit, eo 
molestior erit, quo eam longius protraxero; sive, quod magis 
cupio quam spero, iucunda, videor iam vobis gratiam aliqua ex 
parte rettulisse.—Or. IT. 17. 


De Via Ac RATIONE TRADENDARUM DISCIPLINARUM 


* * * Exponam breviter ac perspicue, a carceribus, ut dicitur, 
ad calcem, ei, qui semel imbiberit in litteris et in bonarum artium 
scientia excellere, quam studiorum viam ac rationem tenendam 
putem. Quod dum facio, quidam ex vobis decursum iam a se et 
confectum curriculum agnoscent, alii quod iter ad veram gloriam 
ferat, me monstrante, cognoscent. Attente ut me audiatis ne 
orandos quidem esse vos puto. Frustra id postulem, nisi attenti- 
onem mihi res, ipsa, de qua dicere ingredior, conciliaverit. 

Principio igitur positum sit Graecae Latinaeque linguae cogni- 
tionem instrumentum esse ad parandam doctrinae copiam hoc qui- 
dem tempore plane necessarium. Id quinegant aut quid verum sit 
non vident aut contendendi studio in oppugnando eo quod verum 
est ostentare ingenii acumen volunt. Quare puer is, quem in- 
formare ac describere ordimur, honesto loco natus, modicis 
opibus instructus, ea corporis firmitate ut studiorum laborem 
perferre possit, ingenio neque agresti et hispido nec molli et 
effeminato, sed eleganti et ad honestatem propenso praeditus, 
sextum aetatis ingressus annum Graecarum Latinarumque 
litterarum formas, nomina, potestatem per ludum iocumque 
condiscat et, ut id libentius faciat, non metu ac verberibus sed 
praemiolis, quibus aetas illa capi solet, identidem excitetur. Ubi 
annum in eo posuerit, ut et Graece et Latine satis facile atque 
expedite legat, iam septimo primis illis maximeque grammati- 
corum utriusque linguae praeceptis imbuatur, nomina et verba 
flectere ac variare et inter se sine vitio coniungere ac copulare 
discat. Huic uni rei annum septimum velim. Octavo incipiat 
iam aliquid audire, aliquid legere, idque eiusmodi ut et ad for- 
mandos mores nonnihil conferat et voluptatem potius afferat 
quam magnam ullam animi contentionem requirat. In hoc genere 

apud Graecos excellunt Aesopi fabulae et Phocyllidis carmina; 
Latini talium scriptorum inopia laborant, nisi quis easdem illas 
fabulas ab optimo et eruditissimo viro, Gabriele Faerno, Latinis 
versibus elegantissime expressas illi aetati proponendas putet, et 
addendum si quod exiguum poema puris verbis vitae praecepta 
continens reperiatur. Biennium consequens, id est nonum ac 
decimum annum, ita libentissime posuerim, ut puer matutinis 
quidem horis libros Xenophontis de Institutione Cyri, quibus 
nihil purius aut suavius reperiri potest, pomeridianis autem 
Caesaris potissimum Commentarios legat, qui mihi unus ex 
omnibus Latinis ad illam nitidissimam Xenophontis simplicitatem 
proxime videtur accedere. Undecimus annus comoediis detur, ita 
tamen ut ex Terentio Plautoque et multo magis ex Aristophane 
quidquid inquinare pueriles animos potest aut resecetur aut 
omittatur. Quod idem de omni scriptorum genere semel a me 
dictum accipi volo. Duodecimo Theocriti, Moschi, Bionis 
Idyllia cum Vergilii Bucolicis, Hesiodus cum Georgicis, cum 
Aeneide utrumque Homeri poema copuletur. Neque hos libros 
totos a praeceptoribus exponi arbitror debere. Cum tantum 
cuiusque a praeceptore audierit, ut sine cortice, quod aiunt, nare 
possit, quod reliquum est suo ipse privato studio persequatur. 
Huic rei biennium suffecturum puto. 

Illud interea ad magistri curam et sollicitudinem pertinet, ut puer 
loquendo guidem cotidie, scribendo autem alternis saltem diebus 
exerceatur. In ipso pubertatis ingressu primum exercebo eum in 
eis, quae Graeci vocant progymnasmata, id est, praeludia quasi 
quaedam et praecursiones ad eloquentiam, de quibus exstat aureo- 
lus libellus Theonis sophistae, qui, si quid ego auctoritate possem, 
quotannis exponeretur in scholis et ad praecepta quae illic tra- 
duntur iuvenes perpetuo exercerentur. Sed et hoc genus exercita- 
tionis et omnis propemodum recta et antiqua instituendae iuven- 
tutis ratio non tantum intermissa iam pridem sed oblivione obruta 
ac sepulta est; quae si revocaretur, paucis annis exsisterent ho- 
mines vere copiosi et eloquentes; istiautem clamatores, quinomen 
eloquentum gesticulatione pantomimica et volubilitate linguae et 
impudentia sibi pepererunt, ita iacerent ut eos audire nemo posset. 

Ita igitur exercitatus adulescens totum se Ciceroni dedat 

ingurgitetque se in illum uberrimum et abundantissimum elo- 
quentiae fontem, retinens perpetuo illam quam a principio in- 
stituimus consuetudinem, ut Graeca cum Latinis, similia cum 
similibus conferat. Ciceronis epistulas cum leget, evolvat eodem 
studio Platonis, Isocratis, Demosthenis aliorumque Graecorum 
epistulas, quae in duo volumina congestae reperiuntur. Ad 
libros de rhetorica scriptos adiungat Aristotelis libros eiusdem 
argumenti quaeque eadem de re Dionysius Halicarnasseus, 
Demetrius Alexandrinus, Hermogenes, Longinus aliique Graeci 
litteris prodiderunt. Ciceronis orationes cum Demosthenis, 
Aeschinis, Lysiae aliorumque veterum orationibus comparet: 
dialogos de philosophia cum dialogis Xenophontis et quibusdam 
Platonis. Interea oblectamentum sibi ex alio genere poetarum 
petat. Pindarum cum Horatio; Euripidem, Sophoclem, Aeschylum 
cum Seneca; Apollonium cum Valerio Flacco; epigrammata Graeca 
cum Catullo et Martiale committat. Idem faciat in historicis, 
Herodotum, Thucydidem, Xenophontem, Polybium cum Livio, 
Sallustio, Tacito conferens. Et quoniam neque historia, nisi 
cognito orbis terrarum situ, neque hic sine aliqua mathematicarum 
artium cognitione percipi potest, his quoque utrisque temporis 
aliquid impertiat. Cum ad plenam, ut iuris auctores loquuntur, 
pubertatem, id est, ad annos octodecim pervenerit, graviora 
meditetur ac primum quidem analytices et dialectices praecepta, 
non ex barbarorum lacunis, sed ex Aristotele ipso et Graecis 
Aristotelis interpretibus hauriat, in eisque vere ac serio biennium 
exerceatur. 

Hoc modo praecultus ac praeparatus adulescens, si totam 
aetatem exigere in otio litterario volet, abunde habet quod 
agat; numquam deerit, quo pascat animum,, etiamsi ei ad multa 
saecula vivendi spatium prorogetur. Sin aut ad medicinam aut 
ad iuris scientiam aut ad theologiam applicare ingenium cogitat, 
medicus quidem futurus in physicis, iurisconsultus in ethicis ac 
politicis, theologus in utrisque sese prius diligenter exerceat. Hic 
tertius Hebraicas praeterea litteras discat. Tum eorum quisque 
ad ea quae dixi studia accedat. Quocumque enim se naturae 
suae ductum secutus contulerit, dubitandum non est, quin ut 
longissime antequam annorum illum numerum expleat, quem 

Lycurgus adamasse dicitur quique solus post senarium intra 
centum perfectus est, talis in suo genere futurus sit qualem in suo 
fuisse Roscium Cicero praedicat, qualem apud inferos esse Tiresian 
ait Homericus Ulysses, quem solum sapere dicit, ceteros umbrarum 
in morem vagari. 

Exposui vobis, adulescentes, iter non ad inanem scientiae 
opinionem, sed ad veram et solidam eruditionem; arduum illud 
quidem et difficile, sed cogitate nullo modo fieri posse ut ad 
excelsa et sublimia per plana veniatur; et alioqui credite hoc mihi, 
summum in studiis laborem summa voluptate condiri. Quod si 
quis ea quae dixi praestare omnia non potest, praestet certe 
quisque quod potest. * * *—Or. II. 18. 


ADAMO FUMANTI (d. 1587) 


De ADVENTU SENECTUTIS 


Iam cana rugis asperat 
frontem senecta, corporis 
iam membra facta languida. 
Sensim recedens in dies 
vitalis ignis deficit. 

Sed hoc quid ad me, fervida 
patris supremi caritas 

si continenter me suis 

fovere pergit ignibus? 

Ergo, o beata, vivida 
caelestis ignis flammula, 
magis magis me tu in dies 
fovere perge singulos. 

Perge, o beata, perge dum, 
mihi usque perge amburere, 
mihi usque perge absumere 
cor, ossa, nervos, viscera, 
venas, medullas, sanguinem, 
ipsamque mentem ac spiritum, 
ut totus ardeam tibi, 

ut, atra cum mors frigidas 
adferre mihi volet manus, 
sim flamma totus flammeisque 
alis amoris lucidi 

hinc expeditus aetheris 

altas ad oras subvolem, 
cognata ubi inter sidera 

non iam amplius memor mei 
unum te amem ac tua omnia, 
immo ardeam perenniter 
factus tui, ter maximi 
scintilla parva incendii. 

